
Alkusana.


Takamaiden taivaltaja osui kerran kaupunkiinkin, meren rannalle
Raaheen. Pohjois-pohjalainen Osakunta oli tien viittaajana ja osaksi
matkan aineellisena avustajanakin. Niinpä kesän 1923 paras aika
vierähti pienessä rantakaupungissa. Täällä avautui aivan uusi maailma:
kaupungin elämä ja aherrus, kolisevat kivikadut ja äärellä siintävä
meri. Kaikki kovin outoa ja vierasta, milteipä luotaan työntävää.


Mutta tuli kylä tutummaksi. Täälläkin, vaikka ulkona torulla ja kujilla
jyrysi nykyinen maailma, asui monessa pienessä pirtissä ja isoisessakin
talossa vielä vanha aika entisten muistojensa ja entisen ympäristönsä
vaiheilla. Ja yhtä ystävällisesti kuin takamaillakin se otti vastaan
ja suhtautui vieraaseen kulkijaan. Vasta tullista tullut muukalainen
tapasi täällä monta vanhaa — ja nuorempaakin —, jotka suurella
hartaudella kertoivat menneistä ajoista, ja kuuntelija sai yhtä
ahkerasti olla kirjoitusmiehenä kuin konsanaan takamailla.


Vanha Raahe veti maankiertäjän toisenkin kerran luokseen. Tuli sinne
talven kuluessa matka parikin kertaa sekä taas kesällä 1924, jolloin
rantakylä pani ajamaan aina Kalajoelle, vieläpä lisäksi vanhaa
kauppatietä Savon sydänmaille, Iisalmelle ja Pielavedelle saakka, ja
sitten talven tultua vielä pari kertaa Raaheen.


Hartaana apumiehistönä on keräysmiehellä ollut koko joukko vanhaa
Raahea sekä kertojina että muulla tavoin. Parhaita vanhojen
muistelijoita olivat rouvat Rosa Sovelius, Sofia Svanljung ja Olga
Lagerstam, neiti Olga Sarkkila, kapteeni Johan Himanka ja tohtori
John Svanljung sekä merimiehet Gust. Burman, Matti Aukusti Orava ja
Matti Aukusti Vitolin, Heikki Haapajoki ja Antti Pyy, kalastaja Kalle
Läksy, poliisikonstaapeli Juho Jumaloja, perämiehen rouva Margareta
Marjelin ja merimiehen emäntä Lovisa Jokelin. Valokuvia vanhasta
Raahesta ja vanhan Raahen henkilöistä antoivat rouvat Rosa Sovelius
ja Sofia Svanljung, tohtori John Svanljung, neiti Amelie Brander ja
Antti Pyy. Konttoristi Lauri Pyy sekä henkikirjuri M. Pitkänen antoivat
käytettäväksi kokoelman entisten merimiesten ja merimiesten tyttärien
kirjoittamia lauluja, joita kyllä myöskin vanhat merimiehet vielä
osasivat. Vitolinkin pitkään juoksevalla äänellään laski monta hauskaa
laulua.


Siten on vanhan Raahen asioita harrastettu ja muisteltu koko rantakylän
vanhan väen voimin. Tullista tullut muukalainen on vain parhaansa
mukaan koettanut tallettaa paperille kuulemansa ja näkemänsä. Ja
hän saa kuulemistaan ja näkemistään olla kovin kiitollinen ei vain
edellä mainituille henkilöille, vaan myös kaikille muillekin auliille
kertojille sekä koko ystävälliselle kaupungille, eikä suinkaan vähimmin
Pohjois-pohjalaiselle Osakunnalle, joka miehen pani matkaan. Kaikkein
hartaimmat kiitoksensa keräilijän kuitenkin on lausuttava rouva Rosa
Sovellukselle, joka monin tavoin on avustanut keräilytoimintaa. Vanhoja
haastattelemassa ja asioita paperille panemassa on kirjoittajalla
nytkin ollut apulaisena vaimonsa, Jenny Paulaharju.


Joutuipa sitten vanhojen keräilijä lopulta niin intoihinsa, että
rohkaisi itsensä, tarttui välikappaleihinsa, piirsi ja valokuvasi,
piteli papereitaan ja puristi kirjan vanhasta Raahesta. Kappaleiden
alkukirjaimet löytyivät Raahen vanhan kirkon monilukuisten
seinätaulujen kirjoituksista kaupungin museosta sekä otsakkeet
vanhemman Fredrik Soveliuksen laskuharjoituskirjasta.


"Ei siitä maha häävi kirja tulla", sanoi kyllä jo hyvänä ystävänä Matti
Aukusti Orava kirjoitusmiehelleen, Sillä "eihän täälä Raahesa ole
mitään erinomaisempia paikkoja niinkuin Stokholmisa ja Köpenhaminasa,
josa on Tivulit ja kaiken maailman hupipaikat". Mutta Raahessa ei
entisaikaan ollut kuin kolme nähtävyyttä:


    "Nya Spruthuset,
    nya packhuset
    och Durchmans Fia".


Tuntuupa siis melkein uskottavalta Oravan Matti Aukustin ennustus
ja siis miltei liian rohkealta ruveta näin vähien nähtävyyksien
perustuksille pystyttämään kokonaista kirjaa.


Väärinkäsitysten välttämiseksi huomautan, että Raahen murteen
käyttäminen kuvien allekirjoituksissa, otsakkeissa sekä joskus
tekstissäkin lainausmerkeittä on tahallista.


Oulussa, huhtikuulla 1925.


Samuli Paulaharju.


Ensi vuosia ja alkuasukkaita.


Vanha pieni Raahe on suuren meren ja laajan maaseudun kasvatti. Merestä
kohoutuva maakamara antoi sille aikoinaan sopivan asentokentän, ja
maakunta puolestaan ajoi sinne sekä elämistä että kauppatavaraa.
Suuri meri saatteli tavarat avaraan maailmaan, ja suuri meri toi taas
sijaan kaiken maailman tavaraa taikka työnsi korvauksen rahassa.
Vähäpätöinen Pohjanlahden rantakaupunki kierteli monet mahtavat meret,
mutta juurensa se kiinnitti maakuntaan aina kaukaisia ylimaita,
Savon sydänseutuja, Hämettä, Karjalaa ja Kainuun korpia myöten.
Pienenä, monesti moitittuna ja halveksittuna, jopa kadehdittuna ja
sorrettunakin, se ponnisti matalalta maakamaraltaan ollen ahkerassa
kanssakäymisessä suuren maailman kanssa.


Jo muinaisista, ylimuistoisista ajoista oli Saloisten mainio
Satama ollut kuulu kauppapaikka, niin kuulu, että sitä mainittiin
maan rajojen ulkopuolellakin. Se oli pitkä, syvä lahti, joka pistäytyi
Lapaluodon ja Rojuniemen väliin, aina Kalkanperään asti, ja sanotaan
sitä vieläkin Satamalahdeksi. Pohjoispohjan ensimmäisen emäseurakunnan,
jo 1329 mainitun Saloisten, esikoiskirkko seisoi Ristikarin
kankaalla, Satamalahden pohjukassa, paimentaen suunnattomia pohjoisia
salomaita aina Kalajokea, Oulua ja Oulujärven takaisia selkosia
myöten. Satamalahden eteläpuolella oli ikivanha Markkinaniemi, jossa
joka kesä Olavin-päivästä alkaen pidettiin pariviikkoiset suuret
vapaamarkkinat. Silloin kokoontui tänne vaihtamaan tavaroitaan sekä
Etelä että Pohjoinen, sekä maakansa että merenväki, Saloisten Satamaan
saapuivat entisajan merenkävijät ja kauppasaksat, joiden alukset kyllä
"eivät olleet kovin rapeoita", aina Kemistä, Turusta, Tukholmasta ja
Norrköpingistä, jopa Inkeristä, Virosta ja Liivinmaalta sekä Lyypekistä
asti. Ja maakunnan miehiä tuli, paitsi lähiseuduilta, Hämeestä, Savosta
ja Karjalasta; saapuipa sinne Vienanrannan kauppasaksojakin, jotka
Maanselän ylitse päästyään laskettelivat Kainuun vesiä Oulujärven
lounaiskolkkaan, taivaltaen siitä Venetheittoon, mistä taas Siikajokea
myöten oli vesitie meren kautta Satamalahden Markkinaniemelle.


Saloisten rantaseutujen talonpojat ja laivanvarustajat taas puolestaan
tekivät kaupparetkiä etelän markkinakentille, Turkuun ja Tukholmaan,
vieden aluksissaan tervaa, lankkuja, turkiksia, voita ja talia.
Monesti nämä rohkeat ja itsepäiset rantalaivurit ohjasivat aluksensa
ohi vanhan Turun, käänsivät laivankeulan itään ja laskettelivat
salakättä kiellettyihin kauppamaihin, Inkeriin, Viroon ja Liivinmaalle,
saaden täällä tavaroistaan paremmat hinnat kuin Turun ja Tukholman
kauppiailta, joille heidän määräysten mukaan olisi pitänyt tuotteensa
myydä. Palatessaan ukot toivat taas luvatonta kauppatavaraa, m.m.
tupakkaakin, jota oli määrä ostaa vain Turusta taikka Tukholmasta,
vaikka nämä yrittivätkin syöttää pohjanperäläisille kaikkein
kelvottomimmat laatunsa.


Tällainen ahkera merenkulku ja vilkas markkinaelämä valmisteli jo
tämänkin vastaisen kaupungin perustuksia, samoin kuin Pohjanlahden
perukan toisiakin suuria liikepaikkoja, Oulun, Tornion ja Kemin
jokisuita. Saloisten markkinakenttä ei kyllä ollut minkään ylimaista
virtaavan vesireitin suulla, olihan vain joettomalla mantereella
kuulun ja hyvän Sataman rannalla. Kolmen, neljän neljänneksen päässä
pohjoisessa oli kyllä Pattijoki, mutta tämä oli vain vähäpätöinen
metsäpuro ja sen suupuoli sopimaton kaupungin pohjaksi.


Jo varhain Saloisten seutu sai kuitenkin kaupunkinsa. Se tapahtui
oikeaan "kreivin aikaan", kuten monet muutkin hyvät asiat. "Meidän
armollisin kuningatar" Kristiinakin oli saanut kuulla Saloisten
mainiosta Satamasta ja suurista markkinoista, joten hänen mielestään
oli "hyvä tilaisuus perustaa ja rakentaa kauppala eli pieni
maakaupunki" Sataman tienoille. Suomen mahtava käskynhaltija ja
kenraalikuvernööri, "Me Pehr Brahe, Wisingsborgin kreivi, Kajaanin
Vapaaherra, Rydboholman, Lindholman, Brahelinnan ja Bogesundin Herra,
Ruotsin valtakunnan Neuvos ja Drotsi sekä Westmanlannin, Bergslagenin
ja Taalainmaan Laamanni", sai asian toimekseen ja julkaisi Turun
linnassa 5 p:nä jouluk. 1649 "omalla kädellä ja sinetillä" vahvistetun
vastaisen kaupungin perustuskirjan sekä lähetti miehiä etsimään
kaupungille soveliasta paikkaa. Miehet luotasivat ja "peilasivat"
Satamalahtea, jonka rannoille oli jo kaupungin asemakaavaa suunniteltu,
mutta paikka huomattiin sopimattomaksi sekä vanha hyvä satamakin jo
entisestään madaltuneeksi. Katseltiin sitten vanhaa kalavalkamaa,
Kuljunlahtea nykyisen Saloisten kirkon lähimailla, ja arveltiin
sitä sopivaksi kaupungin satamaksi. Mutta pian löydettiin vielä
syvempi lahti suuren saariston suojasta, pari neljännestä pohjoiseen
Satamalahdesta, ja lahteen pistäytyvä pienoinen, joka puolelta veden
ympäröimä niemi, joka vain kapealla kaulalla oli kiinni mantereessa.
Tälle niemelle päätettiin kaupunki pystyttää. Siihen se sitten
saatiinkin, ja Saloisten kaupungiksi sitä alussa nimitettiin,
kunnes mahtava Pietari Brahe, jolla jo ennestään oli Pohjois-Karjala,
Pohjois-Savo ja koko Kajaanin lääni alusmainaan, sai Saloistenkin
suuren pitäjän kaupunkeineen "ikuiseksi omaisuudekseen". Perustuskirjan
antaja oli jo alunpitäen hyvin huolehtinut suojatistaan, mutta
saatuaan sen kokonaan haltuunsa, hän otti 1652 kaupungin erikoiseksi
kasvatikseen, antaen sille oman suuren sukunimensä, vieläpä osaksi oman
vaakunansakin. Näin tuli Saloisten vanhan Sataman ja markkinapaikan
perijästä Brahen kaupunki, Brahestad, jonka sitten ylimaan ukot
omalla kielellään ristivät Raaheksi.


Kaupungin alusmaaksi vallattu rantaseutu oli kyllä jo entisestään
pohjustettu asutukselle. Jo hämärästä menneisyydestä oli halveksittu
lapinsuku vallinnut koko paikkakuntaa. Läheisen Lapinkylänkin karuilla
jäkäläisillä hietakankailla lienevät peskipukuiset miehet paimennelleet
jutojaan ja asustelleet Lapinkylän tienoilla, missä vieläkin jotkut
lapinperäiset paikannimet — itse kylännimi sekä Korsu, Vuolu, ja
Raahen lähellä oleva Ruona — siitä muistuttavat. Olipa eräällä
Sovio-nimisellä peskiukolla ollut kotakenttänsä samoilla mailla,
mihin sitten rakennettiin Raahe. Mutta tuli kerran ylpeä lannanmies,
konttiselkäinen Jotailan äijä, heitti konttinsa kuusen oksalle ja
ajoi pienen Sovion äijän pois pirrikodastaan sekä rakensi kentälle
oman pirttinsä. Jotailan äijä oli mahtavan suuri ukonrutimo, mitä
lienee ollut jatulienpahnaa, vaikkapa peräisin Pattijoen suusta,
Mansikkakarin kallioluolasta, Sieltähän vielä kaupungin alku aikoinakin
oli pari tavatonta rumilasta käynyt suolan haussa ja kantanut selässään
kallioluolaansa kamalan suuria säkkejä.


Kauhistuen katselivat pienet lappalaiset ja muutkin naapurit, kun
Jotailan jätti riehui pirttinsä teossa taikka möyri maata. Ryskyi siinä
vain metsä ja hirret keikahtelivat, ja taas vuorostaan keveästi heilui
äijän tavaton lapio myllertäen kenttää pelloksi. Mahtavan talon ukko
teki, ja talo sai entisen pirrikodan asukkaan komean nimen, Sovio. Ja
Sovioksi ruvettiin pian nimittämään Jotailan ukkoakin.


Suureksi osaksi tämän talon maalle, Sovion äijän ja Jotailan äijän
pohjustamalle rantakentälle, Brahe rakennutti suurkylänsä. Otettiin
kaupungille kyllä muidenkin maita, läheisten kylien, Palon, Mettalan ja
Savolahden miesten valtauksia.


Ensimmäinen huoli oli saada kaupungin asemakaava kansoitetuksi.
Sillä vasta kaupunkilaisittain koottuna ihmiskansa tekisi entisen
aution korven ja rantakentän kaupungiksi sekä ohjaisi vanhan Sataman
liikenteen ja markkinat uudelle paikalle. Tästä jo "Me Pehr Brahekin"
puhuu perustuskirjassaan. "Jotta kaupunki paremmin tulisi asutuksi
ja kasvaisi niin rakennusten kuin liikenteen suhteen", lupaa Pietari
kreivi kuningattaren nimessä "varustaa hyvillä privilegioilla
jokaisen, jolla on halua, tahtoa ja omaisuutta sinne asettuakseen
ja vakinaisesti liikettä harjoittaakseen". Vanhalle lapinkentälle,
Jotailan ukon pelloille ja naapureiksi asettuneet tulokkaat saivat
"nauttia ensin samoinkuin muut kaupungit Ruotsin kaupunkilain, sitten
12 vuoden vapauden kaikista varmoista ja epämääräisistä ulosteoista".
Ja Pohjanmaan maaherra oli jokaiselle kaupungin asukkaaksi pyrkijälle
"osoituttava vakinaiset asuinpaikat ja asemat sekä suojeleva heitä
näin anotuissa etuoikeuksissa ja vapauksissa, niin ettei heille niitä
vastaan mitään estettä, haittaa tai vastusta tehtäkö".


Vähitellen kreivi Brahen uudiskenttä saikin asukkaita, ja rantaraivio
rupesi muodostumaan kaupungin näköiseksi. Muutamat kaupungille
vallattujen lähitalojen omistajat heittivät entisen olinpaikkansa,
saivat naapurin äijän takaamaan, "että hän vapausvuosien kuluttua,
niin monen kuin laki määrää, suorittaa porvariverot ja rasitukset",
ja siirtyivät kaupunkiin porvareiksi. Niin tuli Sovion talon Jotailan
ukon pojanpojista, Mikkelistä ja Matista, jotka kaupunkia
perustettaessa parhaillaan isännöivät talossaan, pellonaidan takaisen
kaupungin ensimmäisiä porvareita. Sovion nimellä miehet liikkuivat,
vaikka jälkipolvi sitten muuttuikin Soveliuksiksi, ja tämä Jotailan
vahvasta rutimosta polveutuva suku on aina ollut Pietari Brahen
kaupungin mahtavimpana ja toimekkaimpana porvarina. Suuri porvari
tuli Mettalanmäen Lankilastakin, joka oli kaupungille menettänyt
puolet maistaan. Jooseppi Lankila heitti maalaiset työvehkeensä
ja välikappaleensa, teki talon kaupunkiin ja muutti sinne emäntänsä
Dorden kanssa. Lankilan Joosepista sukeutuikin sitten kuulu Langin
porvarisuku, joka Soveliusten rinnalla toimi Raahessa kautta
vuosisatojen.


Kaupungin vaurastuessa keräytyi kansaa vähitellen muualtakin
sekä ympärillä olevasta maakunnasta että etempääkin. Pyhäjoen
Hourulasta paineli kaupunkiin Olavi Kittilä omistaen paremmaksi
nimekseen Strömin, ja samasta Hourukylästä lienee lähtöisin
porvari Hourulakin, joka kaupungissa sievistyi Houréniksi ja
Houréniukseksi. Kaisulan Matti lähti kyllä vain Saloisista, mutta
Matin pahnasta lähti maailmaan Casanderin suku. Vihannista juti
Junnilan ukko vääntäen nimensä Juneliukseksi, ja luultavasti
Kalajoen Simistä (Impivaaran mukaan) saapui Juhana Simi joutuen
Simelius-nimisten porvarien ja pappien esi-isäksi. Hailuodon taikka
jostakin mannermaan Sipilästä lienee siirtynyt Sipilän Heikki
antaen siunauksensa Raahen monille Sipeliuksille. Monia muitakin
lähiseutujen talollisten nimiä tapaamme Raahen ensimmäisten raatajain
joukossa. Niinpä nähdään Saloisten Kulju (Martti ja Olli Culju),
Lapinkylän Korsu (Johan Corsu), Paavolan Hemmi (Anders Hemmi ja
Lars Hämmilä) ja Roppola (Matti Roppoi), sitten vielä Niemeä
(Simon Niemi, kuoli 1691 111-vuotisena), Nivalaa, Nevalaa, Mankista,
Monkkasta, Mämmiä, Märsyä, Pirkolaa, Luotoa, Vatjusta, joista useat
ehkä olivat merimiehiä, muutamat ainakin vastaisten merimiesten
esi-isiä.


Vasta perustettu, verovapaita vuosia lupaava kaupunki houkutteli
porvareita vielä kauempaakin. Iin Haukiputaan Kellonkylästä purjehti
Pietari Kello, jonka poika kiepautti itsensä Petrus Kielliniksi,
ja luultavasti Kemin jokisuulta lähti Kemi-Heikki, joka oli aivan
ensimmäisiä tulijoita, ja hänestä juontaa juurensa Kemellien suku
(Impivaaran mukaan). Savolaiseen sarkaan puettuna lienee, nimestä
päättäen, astellut kaupunkiin Pekka Kinnuinen, jonka jälkeläiset
porvareiksi noustuaan herrastuivat Kindmaneiksi, ja savonsukua
Rantasalmelta arvellaan olleen Niskaisenkin, jonka jälkipolvi
typistyi vain Niskaksi. Saarijärveltä saapui Matti Pölkky
muuttuen porvarina Matts Pölckiksi (Impivaaran mukaan). Oulusta
tuli porvarin poika Jurvelius jättäen jälkeensä monilukuisen
raahelaisen Jurveliusten suvun. Kokkolasta kulkeutui Kranck sekä
saksalaissyntyiset Kröger ja Carlén, Pietarsaaren Purmosta
Nordman. Joitakuita porvareita päätyi aina Ruotsista asti, vieläpä
kauempaakin, kuten Blackman ja Freitag, joiden mainitaan
olleen kotoisin Nyenschantzista. Olihan Raahessa ensi vuosina ja
vuosikymmeninään monia muitakin porvareita, kuten Wallingia, Ahsia,
Stoormania, Tammelanderia, Letzleä, Olsbota.


Kaupunki kaipasi myöskin käsitöiden tekijöitä ja mestareita.
Lähimailla ei ollut sellaisia "hantvärkkäreitä", jotka olisivat
kelvanneet kaupungin mestareiksi, olihan vain ominpäin oppineita
miehiä, jotka saattoivat mestaroida vain kotitalonsa ja -kylänsä
tarpeiksi. Ensimmäiset käsityöläiset tuotiinkin Ruotsista, sellaiset
"ulosoppineet" mestarit kuin kraatari Gustaf Öhrn, josta tuli
Raahen Öhrnien kantaisä, tynnyriseppä Anders Alfström sekä
saksalaislähtöinen puuseppä Jonas Skytte. Nämä herrat ja mestarit
tulivat kaupunkiin saksansukuisen Henrik Corten matkassa, kun Corte
Pietari Brahen voutina ja käskynhaltijana 1651 muutti Raaheen tullen
kaupungin ensimmäiseksi pormestariksi sekä muutenkin tärkeimmäksi
toimenmieheksi. Samassa matkassa saapui myöskin Corten kirjuri, Hans
Forbus, Skotlannista syntyisin olleen oululaisen kauppiaan poika,
jonka jälkijoukko monissa miehin eli Raahessa pitkät ajat. Myöhemmin
toimitti Brahe uudiskenttäänsä vielä toisen lähetyksen ruotsalaisia ja
saksalaisia käsityöläisiä opettamaan taitamattomia kaupungin miehiä
kunnollisiksi kisälleiksi ja mestareiksi.


Näistä sieltä täältä koituneista ja merien takaakin haalituista
porvareista, kauppamiehistä ja käsityöläisistä sekä muista eläjistä
kasvoi sitten Brahen laittaman asemakaavan täyttävä vastainen
kaupungin kansa. Useat uudiskylän asukkaat joutuivat varsinaisen
ammattinsa ohella hoitamaan nuoren kaupungin toimia ja virkoja, kuka
tullinhoitajana, tullikirjurina, kuka postimestarina, kaupungin
notariona taikka raatimiehenä. Korkean raadin jäseniksi parhaat
porvarit helposti joutuivatkin, jopa jotkut käsityöläismestaritkin.
Niinpä hattumaakari Olli Michelsonkin valittiin tähän tärkeään
toimeen, vaikka hän sitten olikin niin saamaton, ettei viitsinyt
saapua oikeuden istuntoihin. Menettipä mestari kerran muutamiksi
vuosiksi virkansakin, koska häntä syytettiin siitä, että oli
joskus mestaroinut sikaakin puremalla sen korvan poikki, muka
merkitsemistarkoituksessa. Hattumaakarille tällainen teko vielä olisi
menetellyt, mutta kunnianarvoiselle kaupungin raatimiehelle katsottiin
se sopimattomaksi. Michelsonin sijaan valittiin raadin jäseneksi
kraatari Öhrn, ja hän istuikin raatimiehen penkillä yhtä ahkerasti kuin
kraatarinpöydälläänkin.


Monet niistä nimistä, jotka esiintyivät Raahen alkuasukasten joukossa,
pysyivät sitten monia kymmeniä vuosia kaupungin kirjoissa, jotkut
satojakin, toiset ollen hyvinkin tärkeitä tekijöitä pienen eteenpäin
ponnistelevan kaupungin elämässä, ja jokainen osaltaan toimittamassa
elämäntehtäväänsä, nauttimassa porvarioikeuksiaan ja täyttämässä
velvollisuuksiaan kaupungin kansalaisena. Uusia sukuja ja suuria
nimiä sitten kyllä aikojen kuluessa nousi entisten joukkoon, toiset
vain tullen ja mennen, toiset taas jääden entisten asukasten avuksi
kaupunkia kansoittamaan.


Pienestä suureksi.


Lapinukon entisen kotakentän tienoille rakennettu kaupunki lienee
alkuaikoinaan ollut jokseenkin vähäpätöinen ja vaatimaton, vaikkakin
silloiset sydänmaan ukot ehkä pitivät sitäkin jo aivan suurenmoisena.
V. 1659 piirretyn asemakartan mukaan kymmenvuotias kaupunki käsitti
ainoastaan kymmenkunnan korttelia, joista useat olivat vain pieniä
kaistaleita. Vain kaksi katua halkaisi pituussuunnan ja kolme
leikkasi poikittain. Mutta ei silti ollut maan eikä mannun puutetta,
vaan saattoi muutama satalukuinen porvaristo levennellä hyvinkin
isoisesti. Sarkatakkiset, porvareiksi vannotetut maanjussit olivat
omia arkkitehtejään ja kopsivat kokoon samanlaisia pirttipöksiä
kuin olivat oppineet kotitienoillaankin rakentamaan, tekaisivat
pihamaalle vielä aittaa, latoa, navettaa, tallia, saunaakin, niinkuin
oli kotipihoillakin ollut. Mutta piti vain pöksineen ja kömmänöineen
pysytellä niissä rajoissa, jotka maaherra itse kullekin "osoitutti
asuinpaikaksi ja asemaksi". Puusta ei ollut puutetta. Miltei koskematon
kuusikko kasvoi aivan vieressä. Siitä saatiin ilmaiseksi hakata hirttä
maahan, vetää paikalle ja iskeä yhteen, ja Pietari-kreivin kaupunki
kohosi "kuin taikavoimalla". Sitä kyllä, isien tietoa, senaikaiset
äijät tarvitsivatkin taloaan pystyttäessään, varsinkin lapinkansan
vanhalle valtamaalle, jossa hyvinkin lapinnoitien kirot saattoivat
asustaa. Armollisimman kuningattaren nimessä annetulla kreivi Brahen
sanalla, taivaan Herran armoon turvaten sekä isien sanalla ja opilla
rakennettiin vanha Raahe.


Yksinkertaisia, harmaita, laudoittamattomia olivat kaupungin
talot, lasketut vain pelkälle maaperustalle, sillä kivijalkaa ei
siihen aikaan vielä käytetty. Rakennukset suojattiin tuohi- tahi
lautakatolla; syrjäpuolien mökeissä ja ulkosuojissa ehkä nähtiin
paikkakunnalla vieläkin tavallinen pikku kömmänöiden turvekatto.
Monen porvarin asuntona lienee ollut vain honkatorvinen savupirtti,
koska niitä nähtiin isoisessa Oulussakin vielä seuraavalla
vuosisadalla. Uudenaikaisia herrastalojen välikappaleita, ulos
savuavia piisiuuneja, osasi kaupungin ainoa muurarimestari kyllä
rakentaa, mutta savupirttien maakivistä muurattuja kiukaita ukot tahi
ainakin maaseutujen taitomiehet kasasivat kyllä itsekin kisälli- ja
mestarikirjoittakin. Lasi-ikkunoita oli jo opittu käyttämään, ja pari
lasinleikkaajaa mainitaan Raahessakin jo sen alkukymmenillä olleen,
mutta pikku porvarit lienevät sulkeneet pirttinsä pienet akkunareiät
lautaluukulla. Pieniä olivat silloiset lasi-ikkunatkin, pikkuruisilla
lyijypuitteisilla ruuduilla täytettyjä.


Monet tämän alku-Raahen asumuksista näyttävät olleen vain yksi-
taikka parihuoneisia porvarien pikkukoteja, mutta toiset taas,
suurrikkaiden ja toimekkaiden kauppasaksain asuntopaikat,
käsittivät ikivanhaan maalaistalojen malliin kaksi pirttiä välissä
olevine porstuoineen. Mutta pormestari Corten talo Rantakadun
varrella, torin laidassa, kirkkoherra Ahlholmin talon vieressä,
kohosi muita komeampana ja korkeampana läpikäytävä-portteineen ja
portinpäällys-kamareineen sekä vieressä olevine lisärakennuksineen.
Samanlaisia porttikäytävätaloja näyttää kaupungissa olleen muitakin,
ja muuan rantapuolen sekä toinen keskikaupungin isoinen on kohottanut
portinpäällyskammionsa muuta rakennusta korkeammaksi, saaden siten
talonsa keskiosan kaksikerroksiseksi, Mutta kaikkein komeimpana
loisti jo kauas laivaväylälle 1654 valmistunut raatihuone, ainoa
täysin kaksikerroksinen koko kaupungin rakennuksista. Korkeine
suippotorneineen ja Tukholmasta ostettuine torni kelloineen se seisoi
rantatorin laidassa, lähellä pormestarin taloa. Se oli vasta jaloilleen
yrittelevän pikku kaupungin ylpeys ja merkkipaikka. Sen alakerrassa
kahta puolta porttia oli kouluhuoneisto ja kaupungin kellari,
yläkerrassa taas korkea raati piti istuntojaan, ja paras osa yläkertaa
oli varattu kaupungin isän ja omistajan, Brahe-kreivin vieraskäyntejä
varten, vaikkei se sellaisen suuren kunnian osallisuuteen koskaan
päässyt.


Vanha Ristikarin kirkko muutettiin Raaheen, sillä Saloisten suuri
seurakunta oli saanut oman komean kirkkonsa jo 1621. Markkinakentän
vartijana Ristikarin kirkko oli seisonut ja markkinapaikan valvojaksi
joutui se uudessa paikassaankin, sillä se sijoitettiin rantapuoleen,
kauppatorin reunaan, vastapäätä raatihuonetta. Pieni ja vaatimaton oli
tämä ikivanha rantakirkko, vain kahdeksaa syltä pitkä ja viittä leveä.
Mutta hyvin se palveli vähäväkistä kaupunkia, ja tyytyväisenä kaupungin
vähälukuinen kansa siinä palveli Herraansa siihen asti, kunnes uusi
kirkko kymmenkunnan vuoden kuluttua, n. 1660:n vaiheilla, joutui
valmiiksi. Mutta markkinakentän pienen temppelin mainitaan seisoneen
vanhalla vartiopaikallaan vielä 1700-luvun alkupuolella.


Koko tämä rantakorven pieni yhteiskunta taloineen, raatihuoneineen,
kirkkoineen ja nimettömine katuineen oli ympäröity ja suojattu
korkealla aidalla, josta vain kolme aukkoa vei muuhun maailmaan. Muuan
aukeni merelle käsin, ja se oli meren ja avaran maailman portti,
Meritulli, Sen kautta kaupungin kauppatavara lähetettiin maailman
markkinoille, sen kautta ulkomaiden tuotteet saatettiin kaupunkiin,
ja sen kautta myöskin suuren maailman uudet virtaukset saapuivat
pieneen aitaukseen. Toiset portit olivat maakansan portteja. Itälaidan
Pohjoistulli saattoi Siikajoen ja Oulun tielle, ja Etelätullista
päästiin Saloisiin, Pyhäjoelle, Kalajoen markkinoille ja niin edelleen
Kokkolaa ja etelää kohden. Tosin vain talviseen aikaan, sillä vaikka
jo 1600-luvun jälkipuoliskolla maantien mainitaan ulottuneen Porista
pitkin Pohjanlahden rantaa Tornioon, ei se liene ollut kovinkaan
ajettavassa kunnossa. Eikä ollut silloin vielä niillä mailla
kunnollisia kesäajopelejäkään. Vain näiden porttien kautta laskettiin
maanukko kaupunkiin. Mutta portilla sarkatakki sai suorittaa maksun,
"pikkutullin", ennenkuin pääsi näkemään aidantakaista suurkylää ja
tarjoamaan tavaroitaan, suuria vaivannäköjään, kauppamiehelle, Ja taas
ostoksineen kaupungista ulos pyrkiessään ukon täytyi portilla puristaa
maksu. Koko maakunta kulki näiden porttien kautta, ja äkeissään
ukot olivat koko aitakomennosta, varsinkin Saloisten ja Pyhäjoen
miehet, joiden oli pitänyt vielä itse olla mokomaa kiusankappaletta
rakentamassa. Monta kertaa ukot salakättä kävivät aitaa repimässä
saadakseen vapaamman tien omaan kaupunkiinsa, joka oli heitäkin varten
rakennettu ja jota hekin osaltaan pitivät pystyssä. Eivätkä kaupungin
porvaritkaan silein silmin katselleet pakkovyötänsä, sillä sama tulli
piti heidänkin suorittaa, milloin vain tavarakuormineen ajoivat
portista sisään taikka ulos.


Tällainen oli ensimmäisiä vuosikymmeniään elävä Raahe, Sovioiden
ja Lankilain, Kellon Pietarin ja Kemi-Heikin, Corten ja Forbuksen
kaupunki. Vähäväkisenä ja vaatimattomana ei Brahe-kreivin maailmaa
kokematon kasvatti tahtonut suinkaan pyrkiä isoisten rinnalle,
tahtoihan vain elää, varttua ja vahvistua, kuten muutkin luodut,
joille elämisen lahja on annettu. Mutta sitä kyllä eivät tahtoneet
jo jaloilleen päässeet kateelliset naapurit, Oulu ja Kokkola, joiden
mielestä vasta noussut tulokas vaikka


    "suolle vietäköhön,
    puulla päähän lyötäköhön".


Ja aivan täysissä tosissaan heti, kun kreivi Brahe 1680 oli kuollut
sekä nuori Raahe jäänyt turvattomaksi orvoksi, Oulu ja Kokkola
hyökkäsivät kuninkaisiin julmine tappamis-esityksineen. Jopa ne
saivatkin kuninkaan niin pimitetyksi, että hän käski raahelaisten
jättää joutavanpäiväisen kaupunkiyrittelynsä ja muuttaa ihmisten
ilmoille, oikeisiin kaupunkeihin, Ouluun taikka Kokkolaan. Mutta
Raahe oli jo niin rakastunut pieneen ja mieluiseen rantakyläänsä,
ettei suinkaan halunnut lähteä "parempain" seuraan, vaan lähti hänkin
puolestaan kuninkaisiin kertomaan, miten hänellä on mainio olinpaikka
veden ympäröimällä niemellä, vieressä aivan erinomainen satama,
rannassa kaunis raatihuone ja kummulla komea kirkko sekä ympärillä
suuressa maakunnassa hyvät kylänmiehet, jotka ovat aivan kauhuissaan,
kun heidän ainoa kauppapaikkansa aiotaan hävittää. Kuningas näki
hyviksi Raahen esittämät asiat, pyörrytti entiset sanansa, ja Raahe sai
asua edelleenkin omalla kotiniemellään.


Aikojen vieriessä Raahe varttui ja vaurastuikin, vaikkei se varsin
nopeasti tapahtunutkaan. Ajat olivat ankarat, ja syrjäinen Raahe sai
kokea samat kovat kohtalot kuin muutkin Suomen kylät ja kaupungit.
Kamalat nälkävuodet 1600-luvun lopulla sekä vielä kamalampi Isoviha
1700-luvun alkupuolella vaelsivat pienen Raahenkin kautta sekä
ehkäisivät nuoren kaupungin kasvamisen, Vanha vihavenäläinen teki
senkin työn, mitä ympäristön talonpojat olivat monta kertaa yrittäneet:
raastoi pois ja poltti kiusallisen pakkoaidan kaupungin ympäriltä.
Mutta ruma ryssä teki paljon muutakin, pahempaakin: raastoi maahan
melkein koko kaupungin, hävitti pienen koulutalon, häpäisi ja turmeli
komean kirkon ja poltti kauniin raatihuoneen, pienen kaupungin ainoan
ylpeyden. Saman tihutyön, mitä Oulu ja Kokkola muutamaa vuosikymmentä
aikaisemmin olivat yrittäneet, teki tämä vuosisatainen vihamies:
hävitti ja ajoi Raahen autioksi. Sillä kaupungin vähälukuinen kansa
heitti kotinsa ja pakeni kaukaisiin erämaihin, korpisaunoihin,
Ruotsiin ja mikä minnekin. Tälle pakoretkelle monet kymmenet, sadatkin
sortuivat. Katsellessamme senaikaisia raahelaisluetteloita, näemme
tuon tuostakin toistuvan: "dog på flykten"… "död på flykten med
hustru"… "död på flykten med hustru och 4 barn".[1] Siinä meni niin
hyvin parasta porvaristoa kuin varatonta syrjäpuolen asukastakin.
Eloon jääneet, vuosikausien — monet olivat paossa 1713:sta 1722:een
— päästä takaisin palanneet pakolaiset saivat ruveta uudestaan
rakentamaan pientä, matalaa kaupunkiansa, miltei samanlaiseen
rantakorpeen kuin isätkin aikoinaan. Mutta nyt ei ollutkaan enää
entinen "kreivin aika", eikä Pietari Brahe privilegioineen isällisenä
turvana niinkuin entisillä ukoilla, vaan pojat saivat tulla toimeen
miltei omin apuinsa, vaikka olikin mitä kamalin aika. Ympärillä oli
kymmenien nälkä- ja sotavuosien autioksi hävittämä ja köyhdyttämä
maakunta, kaupungin kauppa-alue, ja koko valtakunta oli raastettu
tyhjäksi.


Ja Raahe rakennettiin toistamiseen, samoille pohjille, entiseksi
vaatimattomaksi pikkukaupungiksi. Kirkko korjattiin uudelleen,
laitettiin koulutalo, ja entisille raunioilleen rakennettiin 1729 uusi
kaksikerroksinen raatihuone. Vanhoille sijoilleen tulokkaat asettuivat
elämään, mutta useita asuinpaikkoja jäi kokonaan autioksi: koko talon
väki oli ikipäiviksi häipynyt pakoretkelleen.


Samana vaatimattomana suurkylänä Raahe eleli vielä satavuotiaanakin,
1750 vaiheilla. Yksikerroksisissa puutaloissa se yhä asui, eikä sen
aluekaan ollut entisestään laajentunut. Kymmenkuntaan pikku kortteliin
mahtui nytkin kaupungin n. 600-lukuinen kansa — 1775 oli Raahessa
641 asukasta —, ja koko kaupungin pituus oli ainoastaan noin tuhat
kyynärää, leveys seitsemän-, kahdeksansataa. Vähälukuiset kadut
olivat sentään saaneet nimensä, kartassa kyllä vain, eivätkä kansan
muistissa. Mutta miltei kaikki vanhat tuttavamme täällä vielä tapaamme
kenen kauppiaana, kenen tullikirjurina, postinhoitajana, luotsina,
kalamiehenä, jopa pappinakin, kenen vain muuten "porvarina", monen
lisäksi arvokkaana raatimiehenä. Pois on ensimiesten joukosta jäänyt
vain toimekas Corte sekä kauppamiehet Blackman, Åhs ja Kemi. Mutta
uusina tulokkaina on kaupunkiin astunut m.m. Montin, Ervast, Lacke,
Frieman, Fagervik, Hajahn, Hedman, Hårdh ja Prockman, monet suurten
kauppasukujen ensi-ukkoja. Merimiesten ja kalastajain kantaisinä istuu
talonomistajain joukossa m.m. Orava, Läksy ja Kaarakainen.


Tällaisena suurkylänä Raahe ponnisteli pois parempainsa alituisesta
painostuksestakin, nousten viimein 1791 tapulikaupungiksi,
samanarvoiseksi kauppamieheksi kuin muutkin Pohjanlahden
rantakaupungit. Yhtä hyvin kuin Oulu ja Kokkolakin, Raahe saattoi nyt
kulkea merillä ja tehdä kauppaa, missä mieli.


Entisillä pohjillaan eli Raahe vielä 1800-luvun alussakin kouluineen,
kirkkoineen ja raatihuoneineen. Mutta talojen ryhmään oli jo noussut
muutamia täysin kaksikerroksisia valtarakennuksia, mahtimiesten
asuntoja. Sellainen oli Johan Soveliuksen komea talo Rantakadun
varrella, ensimmäisen pormestarin, Henrik Corten entisen talon
paikalla. Nähtiin jo asuinrakennusten perustuksina matalia kivijalkoja,
1700-luvun jälkipuolen uutuuksia. Hakkaamattomista maakivistä ne oli
vain ladottu, ja epätasaisilla mailla oli kivilatomus täytynyt toisin
paikoin kasata aika korkeaksi, niinkuin oli tehty tuomari Alopaeuksen
talossa Rantakadulla. Ikkunat olivat laajentuneet, ja jotkut isoisten
talot olivat saaneet pystylaudoituksen, joka myöskin oli 1700-luvun
jälkipuoliskon opettamia taitoja. Olipa ehtinyt tänne jo uusi
uunimallikin: kaakeliuuni. Parhaimpien porvarien kamareihin rakenteli
niitä "kakelugnsmakare" Simon Skragge, jonka jo 1780-luvulla mainitaan
eläneen kaupungissa.


Vielä tämänkin ajan Raahessa kohtaamme useita vanhoja tuttuja kaupungin
ensi kymmeniltä. Soveliukset ja Langit ovat niinkuin ainakin kylänsä
parhaina, ensimmäisinä ikä-äijinä, Jurveliukset porvaroivat monissa
miehin, muuan touhuten suutarimestarinakin, Freitagkin seisoo etupään
porvarina, kauppamiehenä on Öhrnkin, Junelius on entisenä kauppiaana,
Kranckin leski on vielä elossa, ja Kröger liikkuu laivurina merillä;
Simelius on postimestarina ja Petter Sipelius pistelee pikilankaa
suutarinsällinä. Mutta Kellon Pietarin, Kaisulan Matin, Niskaisen ja
Hourulan sekä monen muunkin jälkipahna, ainakin isien nimissä kulkeva,
on jo hävinnyt. Myöhemmin tulleet Montinit, Ervastit, Friemanit,
Fagervikit, Hajahnit, Lacket ja muut tapaamme jo täysinä raahelaisina.
Mutta uusia mahtimiesten alkuja on tullut tulliportista aitauksen
sisäpuolelle, vannonut porvarivalan ja päässyt kaupungin kirjoihin.
Niinpä pyrkivät vanhojen suurmiesten joukkoon jo Durchmanit,
Fellmanit ja Lundbergit, perässä painelevat Ahlqvist, Bergh,
Brander, Ahlholm, Nordberg, Lundström sekä monet muut pienemmät
porvarit, Merimiessukujen alkukantoina tapaamme m.m. semmoisia ukkoja
kuin Virpi, Kirkkoluoto, Kanniainen, Pyhälä, Kraftman, Willman ja
Skogman, Raahe oli varannut uutta vereksempää väkeä edesmenneitten
tilalle. Se tahtoi elää ja mennä eteenpäin. Olihan se jo kunnialla
kulkenut sataviisikymmentä ajastaikaa, kokien monta kovaakin päivää
pitkällä taipaleellaan.


Ja taaskin oli edessä kova koettelemus, sillä 1800-luvun alkukymmen
oli Raahelle kamala. Syttyi Suomen sota, kaupungin ympäristöilläkin
kamppailtiin monet kerrat, ja vanha vainomies ylpeänä voiton miehenä
oli taas pitkät ajat sodan köyhdyttämän kaupungin vastuksina,
syötettävänä, juotettavana sekä kaikin puolin palveltavana.


Mutta kun ryssästä, isosta kehnosta, päästiin, kävi kaupungissa toinen
vanha kehno, miltei edellistä pahempi, ainakin sen vertainen. Lokakuun
6 p:n vastaisena yönä 1810 tuli riehahti irti, niinkuin luullaan,
Didrich Freitagin navetasta, torin vierestä Rantakadun varrelta, ja
ottaen oman valtansa tuhosi ensin isäntänsä talon ja sitten melkein
koko kaupungin. Valtavana roihuna, ankaran merituulen yllyttämänä,
se muutamassa tunnissa ryntäsi yli kaupungin puhaltautuen kuivasta
tuohi- ja lautakatosta toiseen ja ahmien kuin susi kaikki, mitä eteen
sattui, niin että kohta oli vanha meren kasvattama kaupunki pauhaavana
tulimerenä. Siinä meni ensi hetkessä taaskin raatihuone ruisku- ja
vahtisuojineen ja vankiloineen, sitten parasta porvariston taloa kahta
puolta kaupungin komeinta katua, Isoakatua, toinen toisensa jälkeen:
Soveliusta, Langia, Jurveliusta, Friemania, Montinia, Durchmania,
Fellmania, Lackea, Berghiä, Lundbergiä, Lundströmiä, Hedmania,
Hajahnia, Ervastia, Gyllbergiä, meni monia mestarienkin asumuksia sekä
työläisten ja merimiesten pieniä pirttejä, ynnä lopuksi itälaidan vanha
tullihuone, Kaikkiaan tuhoutui seitsemättäkymmentä kaupunkilaiskotia,
ja vain viisi isoisten taloa jäi pystyyn sekä pohjois- ja itälaidalla
useita vähävaraisten asumuksia. Myöskin vanha kirkko kellotapuleineen
sekä vanha koulutupa säästyi seuraavalle sataluvulle.


Toisen kerran oli pieni Raahe koditonna, ja kolmannen kerran se sai
samoille tonteille ryhtyä yksissä miehin rakentamaan talojansa. Mutta
ennenkuin hävinnyttä kaupunkia ruvettiin nostamaan, muutettiin hiukan
Brahe-kreivin vanhaa asemakaavaa. Entisen pienen rantatorin sijaan
sovitettiin keskelle parasta kaupunkia, Isonkadun ja Etelä-Kirkkokadun
risteykseen, "tullien keskustaan", toistasataa kyynärää pitkä ja leveä
uusi kauppatori, Isotori, vieläpä katsottiin kaupungin eteläosaan
paikka "markkinaplassille", josta sitten tuli Raahen Härkätori. Eikä
ruvennut uudestaan kohoava kaupunki enää sopeutumaan entisiin Pietari
Brahen ahtaisiin puitteisiin, vaan pullisti vanhat tulliaidat kumoon ja
mittasi maistaan uusia kortteleita sekä itä- että eteläpuolelta, pitkin
hietakankaan laitaa, vanhaa merijättöä. Ei tarvinnut Raahen porvarin
kovin kitsastella maan jakamisessa, sillä merikin lahjoitti hänelle
maata entisten lahjoitusmaiden lisäksi, ja maa oli avoinna sekä itään
että etelään. Ja kansaa asui kaupungissa vain tuhatkunta.


Ja pieni ponnistautui taaskin jaloilleen, ei yrittääkseen maailman
mahtavien rinnalle, vaan seisoakseen miehenä samalla vanhalla rakkaalla
maakamaralla, jolla entiset ukotkin olivat monta kovaa päivää nähden
seisoneet ja kamppailleet sekä maan kauhuja että meren myrskyjä
vastaan, mutta pysyneet sittenkin aina omilla pohjillaan. Suuri meri
oli edelleenkin avoinna edessä, vaikkakin se ensimmäisten isien ajoista
jo oli rannoista paljon paennutkin, ja takana seisoi niinkuin ennenkin
selkänojana laaja vankka maakunta.


Tästä kaksille raunioille rakennetusta, kolme kertaa uudestaan
nostetusta kaupungista yleni sitten 1800-luvun jälkipuoliskolla
viimeinkin "Suur-Raahe", nykyisten vanhojen raahelaisten lapsuus- ja
nuoruus aikojen "Vanha Raahe", joka vieläkin elää heidän muistissaan
menneitten päivien ihanana "meiän kylänä".


Meiän kylä.


"Meiän kylä" — näin vanhat oikeat raahelaiset vaatimattomasti,
vaikkakin samalla jonkinlaisella hellällä ylpeydellä vieläkin
nimittävät vanhaa rakasta kaupunkiansa — oli monien sukupolvien työn
ja ahkeroimisen tulos. Parisataa vuotta olivat Jotailan äijän ja
Lankilan ukon jälkeläiset ynnä sadat muut, sekä alkukantaiset kaupungin
asukkaat että myöhemmin matkan varrella tulliaidan ulkopuolelta
saapuneet, sittemmin raahelaisiksi tunnustetut tulokkaat, saaneet
siinä ahertaa, kyntäen milloin merta, milloin maata, ennenkuin
entiseen autioon rantakorpeen oli kohonnut tämä varsin vaatimaton
yhteiskunta, joka sitten kuitenkin toimekkaana äkkiä ponnistautui jopa
Suomen suurimmaksi merenkävijäin kaupungiksi. Tällaisen merkillisen
kunniasijan saavutti syrjäinen Raahe, sama halveksittu ja mitättömäksi
arvioitu kaupunki, jonka kaulaan hyvät naapurit kaikessa ystävyydessä
kerran jo toimittivat hirttosilmukkaa.


Vain vahvimmat ja toimellisimmat Brahe-kreivin kaupungin ensimmäisistä
rakentajista olivat jaksaneet pysyä pystyssä kaksisatavuotisen
kaupunkinsa kanssa. Pitkälle vaivalloiselle taipaleelle oli taittunut
ja väsynyt moni alkumatkan taivaltaja. Lähdettäessä katkaisemaan
kolmannen sataluvun pitkää matkaa seisoivat ensimmäisten joukossa
ensimmäisistä etupään miehistä vain Soveliukset. Mukana olivat vielä
myöskin Jurvelius ja Kranck, olipa Öhrinkin jälkipahna pystyssä,
samoin Juneliuksen, ja Sipeliuskin istui yhä suutarinjakkarallaan.
Mutta Soveliusten vanha vierusmies, Lang, kaupungin maiden
alkuperäinen omistaja, kuten Soveliuskin, oli jo poistunut lähes
parisatavuotiselta työmaaltaan. Kalmistoon oli joutunut myöskin aina
uskollisena joukossa pysynyt Freitag. Mutta satavuotisen Raahen
tulokkaat olivat kyllä matkassa, samoin 1800:n aikaiset väkimiehet
sekä pienemmät suuruudet. Ja yhä uutta voimaa oli vanha tulliportti
tuottanut lisää. Valiomiesten joukkoon olivat nousseet Rein ja
Franzén sekä Ahlqvist, sitten vielä koko joukko muita kaupanmiehiä:
Almgren, Aspegren, Candelin, Möller, Cyllberg, Leufstadius. Mestarien
ammattikunta oli monikertaan matkan varrella vaihtunut ja uudistunut,
samoin merimiesten suuri joukko,


Nämä kaikki, suurrikkaat ja vähäväkiset, vanhat ja vasta tulleet,
muodostivat sitten yhdessä "Suur-Raahen" parituhantisen asujamiston
ja voiman. Vanhaan "hyvään" tapaan se oli sijoitettu vanhalle
parisatavuotiselle pohjalle. Mahtimiehet asustivat kaupungin parhaassa
osassa, taikka paremmin sanoen, he itse nostivat asumansa alueen,
keskikaupungin ja rantapuolen, kylänsä komeimmaksi.


Heti 1810:n suurpalon jälkeen rakennettuja olivat useimmat
keskikaupungin talot. Yksikerroksisina puurakennuksina ne vain
seisoivat — eikä Raaheen suuren tulipalon jälkeen ollut lupa
rakentaakaan kaksikerroksista puutaloa —, joten Soveliusten vanha,
tulelta säästynyt komea sukutalo Rantakadulla jäi kaupungin ainoaksi
kahden kerroksen asunnoksi. Pieniruutuisine lyijypuiteikkunoineen
se oli koko rantapuolen kunniavanhuksena. Matalalla "mökyläkivistä"
kasatulla "ruuvallilla" talot edelleenkin seisoivat; vain Johan
Soveliuksen asunto Isontorin itälaidassa oli nostettu tavallista
ylemmäksi: syltä korkealle mökyläkiviselle kengälle. Ja kohta oli
ruvettu sanomaan taloa "Kivi-Sovioksi". Vasta myöhemmin opittiin
latomaan perustus porakivistä, saumaamattomista kyllä vain. Ensimmäinen
porakivinen talonkenkä nähtiin Franzénilla Isonkadun varrella, ja
sitten pian Lundbergillä samalla kadulla.


Hävinnyt oli jo vanha porttirakennus, joka nähtiin alkuaikojen
Raahessa. Oli sentään vielä muuan tulipalolta säästynyt vanha talo
Pitkänkadun pohjoispäässä. Se oli ikivanha Östbergin paripirttinen
matala rakennus, jonka pihaan pirttien välitse vei leveä katollinen
ajoportti, "kommakkoportti". Sama talo on vieläkin pystyssä, vaikkakin
ränsistyneenä muistona muinaisesta Raahesta.


Rakennusten katot olivat enimmäkseen laudoista ladottuja, muutamat
niinkin vahvasti kuin "Vanhan-Reinin" talonkatto, jossa oli
alla kahdenkertaiset tervatut laudat, sitten tuohet ja vielä
tuohien peittona laudat. Mutta hyvin moni porvaritalo punoitti
ruskeasuomuisessa "kaakelikatossa". Tällaiset komeat katot olivat
kotoisin aina Englannista asti. Sieltä porvarit kotimatkallaan ahtoivat
"kaakeleita", kattotiiliä, laivansa painolastiksi, joten kuljetus
ei tullut maksamaan mitään eikä sanottavasti tavarakaan, sillä
maasta taikka muusta "paarlastista" olisi myöskin pitänyt maksaa.
Punainen kaakelikatto olikin kestävä ja iänikuinen. Vanhentuessaan
se vain kasvatti jäkälää tullen törkyiseksi, mutta kun rappasi
jäkälän pois, punoitti katto niinkuin ennenkin. Vahva katto oli
asessori Hårdhin talossa: kaksinkertaiselle laudoitukselle oli
ladottu tuohet ja tuohille kaakelit. Tuli sitten 1860-luvun alussa
pärekattojen aikakausi, ja monen porvarin vanha lautakatto vaihtui
pärekatoksi. Pyhäjoen Hourula, joka jo ensipäivien Raaheen oli
lähettänyt pari alkuasukasta, toimitti parisatavuotiseen kaupunkiin
pärekattomestarinkin. Hourulan Simuna tuli ensin vain rengiksi
porvareille, mutta kiipesi pian korkeammalle ja rupesi panemaan
kokoon pärekattoja. Ensimmäiset pärekatot tehtiin kyynäränpituisista
kuusisista "kiskopäreistä", joita saatiin ostaa maalaisilta. Myöhemmin
ruvettiin saamaan höyläpäreitä. Mettalan kylän taloissa vedeltiin
pitkällä vipuhöylällä päreitä raahelaistenkin tarpeiksi, ja Simuna
apulaisineen napsi niistä kattoja. Toisena pärekattomestarina toimi
Härkätorin laidassa asuva Vänteliinin ukko, joka "pykäsi taloja ja
pykäsi Kraaselin pookinkin". Pärekattoja rakennettaessa monet vanhat
hauskat taitekatot suoristettiin ja monet vahvat tuohikatot purettiin,
niin että Raahe menetti paljon entistä vanhaa kauneuttaan.


Mutta syttyipä kerran pikiteiltään pärekatto palamaan, eikä ensinkään
tahdottu saada tulta sammumaan, kun se päreitten raoissa aina vain
kyti ja kyti. Silloin annettiin määräys, "että pärekatot pois!" Niinpä
täytyi muutama-kymmenvuotisen pärekaton väistyä "paperikaton" tieltä,
joka silloin oli tulossa, ja pian laskikin koko kaupungin "allensa".


Vanhaan tapaan oli porvarien talot pystylaudoituksella "fuorattu", ja
melkein järjestään ne kaikki oli vesivärillä maalattu viheriäisiksi.
Mutta "Kivi-Sovio", Henrik Montinin, Friemanin, Levonin, Möllerin
ja Konrad Branderin talot sekä uusi raatihuone oli kalkkiruukilla
laastittu valkoisiksi, niin että ne olivat kadulta katsoen kuin
kauneimpia kivirakennuksia.


Vaikka raahelaisen porvarin koti oli rakennettu kaupunkitaloksi sekä
sovitettu asemakaavaan niinkuin maaherra jo alussa oli itse kullekin
osoituttanut, se oli silti useinkin suunniteltu kuin peltomiehen
asentopaikka. Pihamaata ympäröivät, paitsi asuinrakennusta ja
kauppamiehelle tarpeellisia makasiineja, pihapirtit, liiterit,
puuvajat, tallit ja navetat sekä aittarakennukset, useinkin piirittäen
pihan joka puolelta. Melkein järjestään oli ulkorakennukset salvettu
hirsistä, mutta jo 1700-luvulla nähtiin monen suurporvarin pihanperällä
isoista maakivistä rakennettu navetta. Suuressa 1810:n tulipalossa
tuhoutuivat navetatkin, ja niiden kiviset seinät jäivät törröttämään
muiden raunioiden joukkoon. Kun sitten ruvettiin uudestaan rakentamaan
kaupunkia ja järjestelemään tontteja, saatiin ankaralla työllä vivuta
kivinavetoita syrjään. Mutta jotkut läävät pantiin jälleen kuntoon;
Freitaginkin navetta seisoo vieläkin vanhalla paikallaan.


Porvarin talli oli, kuten maalaistenkin hevossuoja, pihan sivussa,
nurkkapuolessa. Monesti se oli vanhaa maanukkojen mallia: ylisen etuosa
pistäytyi oven yläpuolelle alakertaa ulommaksi, ja oviseinän vierustaa
nousivat ylisille rappuset.


Mutta aitat olivat pihapiirin kauneimpia rakennuksia. Entisten
mestarien suunnittelemassa vanhassa haahmossaan ne hauskoine
otsakammioineen seisoivat pihan perässä ristikkoalustallaan. Monen
porvarin, kuten Henrik Montinin, Gyllbergin, Friemanin pihamaan sivulla
taikka taustana nähtiin komea, kaksikerroksinen, pitkä luhtirakennus
ala-aittoineen ja yliskammioineen, ulkorappusineen ja portinaluksineen.


Hyvän porvarin kartanoon liittyi vielä kellarikin, vahvaseinäinen,
maakivistä kasattu, harjakattoinen matala rakennus, joka oli
pihan nurkassa lähellä asuinrakennusta, useinkin kadulle vievän
porttikäytävän vieressä. Valkoisiksi laastittuine seinineen ja vahvasti
raudoitettuine leveine ovineen se kohosi komeana pihamaan nurmikosta,
ja toisinaan viheriäiset humalaköynnökset kiipeilivät valkean seinän
viereen pystytetyissä vartaissa. Parhailla porvareilla, Sovelluksilla
ja Langeilla, Ahlqvistilla ja Jurveliuksilla, oli vielä mahtavat
kivikellarit kirkon takana Kirkonmäen laiteessa.


Keskikaupunkia, suurkylän napaseutua, joka piti pystyssä koko
yhteiskuntaa, ympäröi maan puolelta joka suunnalla vähäväkisten
pikku pirttien ryhmä kuin ulkokuorena tukien sekä suojellen
tärkeää sydänseutua. Näillä pienpirttisten asumilla laitapuolilla
olivat omat erikoisnimensäkin Niinpä nimitettiin Katinhännäksi
sitä kaupunginosaa, joka oli pohjoislaidalla, Kirkonmäen takana,
Saaristokadun kahta puolta ja Reiponkadun loppunivelillä. Tämä takamaa
oli jo entisistä ajoista ollut kaupungin pienimpien pirttimaana.
Länsipään asutus näyttää aloitetun jo 1700-luvun lopulla, mutta vasta
1800-luvun alkupuolella ennätettiin Katinhännässä Kirkonlahden perukan
seuduille sekä Kirkonmäen laiteeseen, ja viimein 1850-60-luvuilla
päästiin Reiponkadulle ja Lehmirannalle, Katinhäntä oli kyllä vain
"sortonimi" kunnon kaupungin kolkalle, eivätkä sen asukkaat juuri
mielellään sitä kuulleet. Mutta siitä he olivat hyvillään, kun heitä
sanottiin "kirkonkyläläisiksi", sillä he itsekin nimittivät rakasta,
Kirkonmäen laiteeseen, temppelin turviin nostettua mökkiryhmäänsä
Kirkonkyläksi. Tupakkatehtailija Leufstadiuskin soimasi apteekkari
Wichmannia, joka asui kirkon vieressä, "katinhäntäläiseksi", kun herrat
kerran istuskelivat totilasin ääressä. Rohtoherra väitti olevansa
"Kirkonkylästä", mutta kun tupakkaherra ei ottanut sitä uskoakseen,
loppui ystävysten rohtoileminen siihen, että tehtailija lähti kotiinsa
kivahtaen:


— Olet sinä kuitenkin rumpan juuresta!


Vähäisten pirttien kaupunkia oli myöskin Nätterpori Härkätorin
itälaidassa. Se oli vain kymmenkunnan pikku talon yhtymä, joka
oli saanut ensimmäiset eläjänsä suurpalon jälkeen 1800-luvun
alkupuoliskolla. Kolmas pikkuväen asuntorykelmä oli Paavonperän
mäellä, kaupungin eteläpäässä, oluttehtaan lähimailla. Merijärveltä
aikoinaan tullut Paavonperän ukko oli siinä ensin yksinään majaillut,
hoidellen tuulimyllyään, ja antanut nimensä koko mäelle. Sitten
myöhemmin kokoontui ukon ympärille yhteiseen seuranpitoon muutakin
mökkiväkeä, enimmäkseen laivantimpereitä ja meriläisiä. Eteläpuolen
laitakaupunkia oli aikoinaan myöskin nykyisen Torikadun seutu, joka
Nätterporin ja Härkätorin mailta ulottui läns rannalle Sovionperään
asti. Tämäkin syrjämaa oli varattomien valtamaana. Kaupungin
kansoittuessa ja kasvaessa nousi Uusikaupunki eteläisimmäksi
laitapuoleksi, joten entinen Sovionperän seutu ei enää ollutkaan
reunamaata.


Tämä rikkauksista osaton reunapuolien vartioväki asui vielä enimmäkseen
harmaissa laudoittamattomissa pikku taloissa lautakaton alla; olipa
joidenkuiden pienien pirttien suojana vanha koeteltu tuohikatto. Vain
muutamat merimiehet olivat saaneet laivojen painolastista hankituksi
mökkiinsä kaakelikaton. Pitkin katuviertä seisoivat talopahaset,
muutamat pikkuisia kuin laivankajutat, hyvässä sovinnossa, milloin
asettuneina naapurinsa kanssa käsikkäin saman pikku pihamaan vierelle,
milloin taas niin, että matalan väliaidan ylitse voi hyvinkin olla
puheluissa naapuritalon kanssa. Ja väliaitaan oli tavallisesti heitetty
portti, josta saattoi suoraan pistäytyä toiselle pihamaalle. Joskus oli
välimaalle sattuneen ulkorakennuksen lävitse avattu pikku ovet pihalta
toiselle. Niinpä päästiin Rantakadulta Läksyn talosta pihamaita pitkin
Brahenkadulle tarvitsematta kertaakaan käydä Saaristokadulla. Kapeiden
katujen ylitse mökit taas vilkuttivat toisilleen silmää, toisinaan
tarttuivat pitkiin tarinoihinkin, vaikka joskus sattui niinkin, että
monenkarvaisissa väreissä kimaltelevat ikkunat vilkahtivat vihaisesti
ja sanat tuiskahtelivat kiukkuisina kadun ylitse.


Monet pieneläjien talot olivat niin matalia ja ikkunat niin alhaalla,
että yksin lapsetkin saattoivat kadulta kurkistaa sisään. Pikku
tytöistä olikin "kauhian lystiä" pitkinä iltapuhteina juoksennella
kadulla talolta toiselle tiirailemassa ikkunasta, kun muorit
toimekkaina ja punoittavin kasvoin häärivät avonaisen takan ääressä,
ja kun leveällä takkakivellä porisi keittopata pitkien rautajalkojen
varassa.


Samat huoneet, navetat, ladot, liiterit, aitat, mitkä nähtiin
keskikaupunkilaisten kartanoilla, ympäröivät laitapuolienkin vähäisiä
pihamaita, vaatimattomina vain ja matalina pikku kömmänöinä. Aitatkin
olivat pikkuisia, neliseinäisiä, monesti kallelleen painuneita pöksiä,
mutta silti samaa vanhankansan tekoa: kammioniekkoja, malkakattoja,
ristikoille salvettuja.


Sauna on aina ollut Suomen kansan suosima laitos, ja sitä
raahelainenkin rakasti. Se nähtiin "melkein joka talosa pihan perällä
alakartanosa", yhtä hyvin ison porvarin kuin merimiehen ja työläisen
hoidoissa, ja ainakin kerran viikossa Raahen piti käydä ottamassa hyvät
löylyt. Keskikaupungin kylpyhuoneet oli jo saatu savupiipullisiksi,
ja Fellmanilla suuri pihapirtti toimitti samalla saunankin virkaa.
Pirtissä oli iso ulos savuava holviuuni, jonka sisään oli muurattu
kiuas, ja ylhäällä seinien vierissä oli kahdet laajat lauteet.
Rengit asuivat pirtissä, tekivät puhdetöitään ja nukkuivat yönsä
seinään kiinnitetyissä sängyissä, ja maanukotkin siellä majailivat
kaupunkimatkoillaan. Mutta kun haluttiin ottaa löylyt, kuumennettiin
kiuas, viskata porautettiin vettä ja kiipaistiin vihta kädessä
lauteille. Reunakansan saunat olivat vain pikkuisia nokinaamaisia
huoneita, mutta silti oikeita Suomen kansan saunoja, mustia ja nokisia,
hyviä hönkäisemään äkäisen löylyn. Kaikilla ei kyllä ollut omaa saunaa,
mutta silloin juoksaistiin vihta kainalossa naapurin lämpöisiin. Piti
vain muistaa vieraaseen saunaan mennessään sylkäistä alusolkiinsa ja
sanoa;


    "Hyi, tartu, tartu tattaraiseen,
    vaan älä minnuun tartu".


Näin oli vanha raahelaistalo miltei kuin tavallinen maalaisasunto.
Ja mitäpä se juuri muuta voi ollakaan. Maaltahan oli kaupungin paras
porvaristo saanut alkunsa, samoin kuin sen merikansa ja työväkikin.
Maakuntaan juontivat kaupungin juuret, maalta se otti ei vain elävän
voimansa, vaan suureksi osaksi varallisuutensakin, ja maata se
itsekin ansioikseen myllersi, kun niikseen tuli, sekä hoiti karjaakin
omiksi tarpeikseen. Siksi raahelaisen kotoinen ympäristökin muodostui
maalaiseksi. Läheisiltä pelloilta tuuli toi maantuoksua kaupunkiin
asti, heinänteon aikana kuului aidantakaisilta niityiltä viikatteen
hiominen, ja syksyisin taas kuultiin porvarien riihistä, joita oli
pitkin peltomaita kaupungin laidassa, ahkera vartankolke. Ja joka
kesäilta lehmikarja asteli katuja pitkin kotiinsa, nappaillen tuon
tuostakin suuhunsa kadun reunassa kasvavaa ruohoa. Pihamaalleen
kaupungin asukas heitti vanhan kotoisen kuusen kuultavakseen, ja hänen
mielipuitaan olivat kukkivat pihlajat sekä viheriät tuulenpesäkoivut
pihapirtin seinustalla, pihakaivon vierellä tahi saunan päädyllä.
Ne hänelle haastelivat hänen isänsä tahi esi-isänsä rauhallisesta
maalaiselämästä. Osan laajaa pihakenttäänsä hän oli pehmittänyt
perunapelloksi, niin että se kesäisin hohti valkeana kuin maanukon
paras perunasarka. Ja kun sauna lauantaisin pihan perällä sauhusi
pyhäistä aattoiltaa, hän asteli tyytyväisenä sen lämpöiseen mustaan
suojaan, kuten entiset isät maallakin. Ja vanhaan hyvään tapaan hän
piti pienen saunansa pyhänä huoneena.


Mutta tästä parisatavuotisesta saunoittelemisesta tuli viimein
surullinen loppu. Tapahtui 1860-luvulla Raahen kaupungissa sellainen
"iso asia", että tulipalon vaaran takia "tuli kova sääntö, että
saunat pois". Pihamaiden piiristä piti kaikki puusaunat hävitettämän,
ja kaupunkilaisista tämä oli "vähä kamala asia". Laivavarvissakaan,
kun viisin, kuusin miehin kiskottiin suuria pelkkoja, ei tahtonut
työstä tulla mitään, kun yhtä päätä piti päivitellä: "Mitenkähän
sitten tullaan toimeen, kun saunat pitää lopettaa?" Ja vanhat rakkaat
kiukaat täytyi jaoittaa maahan sekä panna mustat huoneet muuhun
virkaan, Suurporvarit ja muut isot miehet eivät kyllä joutuneet
neuvottomiksi, vaan he laittoivat pesuammeita taikka "höyryskaapeja",
joissa saattoivat istua hautumassa, niin että pää vain oli ulkona.
Mutta laitakaupunki ei sellaisiin kyennyt, istui vain saunaansa
ikävöiden ja koetti miten kuten tulla toimeen. Pian kyllä muutamat ukot
saunansyyhyssään kyhäsivät kylpylän kaupungin ulkopuolelle. Eskelin
teki heti ensimmäiseksi pienen saunaköpperön kaupungin laitaan,
Durkholmaan, Hurnanen rakensi kylpymökin Kummattiin, Saloisten tien
varrelle, ja Granlund taas Yrityksen perälle, Ollinsaaren lähimaille.
Mutta Matti Luoto kasasi pihalleen kivisen "kellarisaunan", sillä
ne eivät olleet kiellettyjä. Ukko kaivoi vain isohkon kuopan, latoi
kiviä seiniksi yli maakamaran ja sitten kattoi ja sisusti saunaksi.
Samanlaisen laitoksen Erikkilän Aukustikin teki Puusepänkadun
ja Brahenkadun kulmaukseen, sekä Helaakosken "paattiskippari"
Aitakadulle ja viimein Skinnarin ukko, "Herra-Skinnari", Brahekadulle
Katinhäntään, Näissä saunoissa naapuritkin saivat kymmenen pennin
maksusta käydä vihtomassa sen kuin halusivat, antoipa Matti Luoto
lämmintänsä, mikäli sitä riitti, ilmaiseksikin. Saunat olivat kaikki
"familjasaunoja", joissa yhtaikaa kävi kylpemässä sekä miesväki että
naiskansa, miten milloinkin sattui. Muutamat saunat olivat kyllä niin
pikkuruisia, ettei niihin mahtunut kuin pari kolme henkeä kerralla.


Silloin kun kreivi Brahen kaupunkia ensi kertaa nostettiin, saatiin
taloihin tarvittavat hirret ottaa jopa osaksi omalta tonttimaalta.
Mutta vähitellen metsä pakeni tervanpolttajan, sahurin ja kuokkamiehen
käsistä yhä kauemmaksi merenrannasta, ja talontekijät saivat kuljettaa
tarvispuunsa yhä etempää. Niinpä jo Tuomas Stenbäck mainitsee pienessä
Raahen historiassaan v:lta 1769, että rakennushirret pitää vedättää
puolentoista, parinkin penikulman päästä. Yhtä kaukaa ja kauempaakin
täytyi niitä myöhemmin haalia, Vihanti oli vanhojen raahelaisten
hirsimetsänä. Sieltä vedätettiin monet talonseinät, ja pikku eläjät
salvattivat vihantilaisilla metsänisännillä valmiita huoneenkehikoita,
ajattivat kaupunkiin ja sitten itse keinottelivat ne asuttaviksi.
Toinen raahelaisten seinämetsä kasvoi Iin sydänmailla. Iiläisten
kanssa tehtiin sopimuksia huoneiden salvamisesta ja sitten kesäkautena
tuotiin hirret jähdeillä kotiin, väliin monenkin talon seinät samalla
kertaa. Jotkut suurporvarit toivat suurpalon jälkeen talonsa —
Ruotsista. Ainakin "Vanha-Lundberg" Ruotsista tullessaan toi laivallaan
kokonaisen valmiiksi salvetun talon, ja sama talo on vieläkin pystyssä
Pakkahuoneenkadun varrella.


Samoja parinkymmenen kyynärän levyisiä katuja, joita alku-Raahen
kansa oli astellut, vaelsi kolmattasataansa kulkeva Suur-Raahekin.
Vain jokunen uusi katu oli kaupungin kasvaessa saatu lisäksi,
muuan itälaidalle ja joitakuita etelätullin puolelle. Useat kadut
oli ristitty uudestaan. Niinpä vanha Pitkäkatu oli muutettu
Brahenkaduksi, Etelä-Kirkkokatu lyhennetty vain Kirkkokaduksi
ja entinen itäpuolen Aitakatu saatu Reiponkaduksi. Poikittain
kulkevasta Länsi-Kirkkokadusta oli tehty Cortenkatu, Isostakadusta
Pakkahuoneenkatu sekä eteläisestä Aitakadusta Mentzerinkatu.
Itälaitaan oli tullut uusi Aitakatu ja etelänpuoleen Torikatu ja
Puusepänkatu sekä Kirkonmäen laiteeseen lyhykäinen Ämmänkatu.


Vanha Raahe oli aina ahkeroinut merillä, eikä juuri ollut joutanut
pitämään kovinkaan suurta lukua maallisista kulkukeinoistaan. Niinpä
vielä parisatavuotisen kaupungin kadut olivat miltei samanlaisessa
luonnontilassa kuin ensi aikojenkin uudiskylässä. Nurmettuneina,
ruokkoamattomina kylänraitteina ne ojentuivat halki taloryhmien.
Rattaiden pyörät olivat vain röykyttäneet raitionsa keskikadulle ja
jalankulkijat hiertäneet reunapuoliin ruohottoman sileän polun. Mutta
muuten oli koko katu miltei samaa tasaista kenttää talorivistä toiseen,
sillä katuojasistakaan ei ollut paljon taikaa, vaan vesi useinkin sai
etsiä tiensä mistä löysi. Katujen kulmiin oli vain pystytetty vankat
puupölkyt taikka kivipylväät, etteivät pitkät mastopuut, kun niitä
kaupungin lävitse ajettiin, olisi kadulta toiselle käännyttäessä
päässeet ruhjomaan talojen nurkkalaudoitusta. Vasta 1850-luvulla
joudettiin hiukan katutöihinkin: Isotori laskettiin kivillä,
kivitettiin keskikaupungin katujakin, vieläpä laitettiin oikein
kaupunkilaiskäytävät katuvieriin, tosin vain toiselle puolelle, paitsi
Kirkkokadulle, joka sai käytävän molemmille reunoilleen. Ja silloin
"meiän kylän" asukkaat pääsivät astelemaan asioillaan pitkin oikeita
"rotuaareja", kuten ainakin kaupungin kansa.


Mutta Raahen oli paras liikkua vasta rakennetuilla
kaupunginkäytävillään vain valoisana aikana, sillä pimeän yön
tietämissä oli parasta pysytellä kotinurkilla. Kaduilla ei ollut
minkäänlaista valaistusta, vaan täysi yö asui koko kylässä, ja
varsinkin rojuisina syyspimeinä pieni kaupunki eli kuin säkissä. Jos
jollakulla oli asiaa naapuriin, sai hän varustaa matkaansa lyhdyn
voidakseen kunnialla kulkea pimeitä katuja, joiden syysrapakkoihin
rattaatkin joskus vajosivat akselia myöten. Eikä tavallisesti
pahimman yön tienoissa kaduilla juuri liikuttukaan. Jo yhdeksän
aikana illalla Sarklinin ukko rumpusi kaupunkinsa yötiloilleen, eikä
sen jälkeen enää monellakaan ollut asiaa kotiportin ulkopuolelle.
Vain vanha palovartijaäijä jäi yksin katuja mittailemaan huudellen
"kellolyönyttään".


Vasta 1870:n vaiheilla koitti viimein valkeus öisille kaduillekin.
Katujen risteyksiin pystytettiin patsaat ja patsaiden nokkaan
nostettiin öljylamppu. Alussa asetettiin vain kuusi, seitsemän lamppua
kaupungin keskimaille: Ahlqvistin nurkkaan, Heikki Montinin ja
Lundbergin nurkkauksiin, "kistun" viereen ja Aspegrenin porttipieleen
sekä Lackströmin ja Durchmanin nurkkiin. Nelikulmaisesta lasilyhdystään
lamput tuijottivat pimeille kaduille neljään suuntaan, näyttäen tietä
illan kulkijalle sekä antaen pienelle kaupungille vähän niinkuin
suuremman tuntua. Vanhat eukot, Lampelan Maija ja Junttilan Maija,
niitä hoitivat, päivällä täyttivät öljyllä ja illalla panivat tulen
tuikuttamaan. Harvalukuiset käryävät öljytuijut eivät kyllä saattaneet
loihtia kovin suurta valkeutta, tihrusivathan vain patsaan nokassa kuin
uninen silmä. Mutta yhdessä vanhan palovartijan kanssa ne koettivat
valvoa nukkuvaa kaupunkia ja räpyttivät tuttavallisesti silmäänsä
vartijaäijälle, kun hän tuntihuutojaan hujautellen asteli ohitse. Ne
olivatkin yöhuutajan kanssa ainoat yölliset eläjät: yksisilmäinen
tuikuttaja sekä huutavan ääni. Monesti kyllä sattui joku tuiju kesken
virkaansa väsymään ja nukahtamaan, ja joskus vanha tuntienhuutajakin
väsähti, istahti katuvieren kivelle ja nukahti.


Ja silloin koko kaupunki nukkui.


Lähimailla.


Suuren iänikuisen meren ja suuren iänikuisen tasamaan vaiheilla pieni
Raahe asustaa. Meri saattaa kyllä toisinaan myllertää valtavina
aaltovuorina, mutta Pohjanlahden rantakamara on iänkaiken samaa
lakeuksien, soitten ja niittyjen kenttää. Varsin vaatimattomia ovat
näiden tienoiden parhaatkin maannousut; vaaroja ja mäkiä kipuamaan
tottunut ylimaalainen niitä tuskin huomaisikaan. Raahen oma rautatie,
ratisten ja kilkattaen alituista virttään: "Lap-pi, Top-pi, Rel-let-ti,
Pat-ti-jo-ki, Raa-he!" ojentuu miltei lapinjänkien laajuisten soitten
ja niittyjen halki, vähän vaihteeksi vain sivuten Ämmänmäkeä sekä
lasketellen pitkää Santamäkeä. Tasaisia maita halkoo Raahen maantiekin.
Pohjantietä tullen saa laskea pienen Pietarinmäen, Pattijoen
nykyisen kirkkomäen, ja eteläntielle lähtien ponnistaa Mettalanmäen
hyvänsuopaisen maannouseman. Samanlaisia hiljaisia kohoamia ovat
kaupungin viereiset Paavonperän ja Paraatimäetkin. Vain Saloisten
mailla on vähän komeampia nousuja.


Tällaisen yksitoikkoisen maakamaran reunalla on merenkävijäin kaupunki.


Entiseen aikaan asui näillä mailla vielä Hiisiäkin, kirkonvihollisia.
Muuankin aikoi suunnattomalla kiviröykkiöllä rusentaa Saloisten vasta
rakennetun ristinkirkon. Mutta helma repesi ja kivet remahtivat
maahan, ja sama kivikasa nähdään vieläkin Saloisten Hiidenkalliolla,
maantien vieressä, Kuljunlahden itäpuolella. Mansikkakarin jylhien
rantakallioiden luolassa taas tiedetään asustaneen jättiläisiä. Hiidet
lienevät kyllä jo jotenkin vähiin hävinneet ristillisen Saloisten
mäkimailta, jossa jo seitsemättäsataa vuotta on kirkonkellokin
kajahdellut, eikä Mansikkakarin kallioilla ole enää pitkiin aikoihin
nähty jatulien kansaa. Kaupungin ristirahvas uskaltaa kyllä jo tehdä
retkiä jättiläisten luolamaahan, ja Hiidenkalliolla nuori Saloinen
viettää kokkojuhliansa.


Mutta kaupungin lähistöllä, hautausmaan takana, metsätien vieressä,
on synkkä Mestauskallio, missä entiseen aikaan toimitettiin kamalat
kaulankatkaisut. Surkean lopun saaneiden henget jäivät männikköön
pitkiksi ajoiksi rauhattomina harhailemaan, niin että vielä viime
aikoinakin on niillä main nähty vaikka minkälaisia kyöpeleitä sekä
kuultu kovaa toraa ja pauhaamista. Karjaluotoskakin oli kerran
säikäytetty melkein taidottomaksi, ja Mäkelän Eera sekä Oravan Matti
saivat lähimetsässä tuntikauden turhaan ampua paukuttaa samaa metsoa.


On tässä samalla metsätiellä ennen nähty liikuskelevan kaunis
"fröökynäkin". Kesäiltasin auringon juuri laskeutuessa on metsästä
astunut pitkä, mustapukuinen, valkeahuivinen nainen, liidellyt
hiljalleen pitkin tietä ja sitten taas kadonnut metsään. Kuka hän
lienee ollut ja minkätähden hänen pitää metsässä liikkua, ei oikein
tiedetä, mutta läheisen Fröökynänmäen punaisessa pikku talossa
sanotaan ennen jonkun aatelisneidin asustaneen. Sanovatpa jotkut
kuulleensa, että neiti olisi tapettu ja kätketty kiven alle.


Muinaiselle markkinapaikalle ja vanhan Sataman maille, suureen,
lankkutapuleilla täytettyyn Lapaluotoon, vie kaupungin tie yli
matalan Pikimäen, yli pienen Ruonanojan sekä ohitse entisen
Laivavarvin ja monilukuisten "kesämajojen". Meren rantaa tie
noudattaa ja kulkee merta katsellen. Suenreiässä käy taas meri
katselemaan maantietä, sillä vanhan Satamalahden pitkä mutkitteleva
perukka kiertyy toiseltakin puolen aivan tien äärelle. Siinä onkin
matala maa, ja entiseen aikaan merivesi pitikin vapaan kulkunsa
loiskien Satamalahdesta ympäritse Suenreikään. Saarena oli silloin
nykyisten satamalahtien alue. Maivaperässä oli "luusitupa",
Virpiperässä vanha Virven äijä pyyteli kalaa, ja Lapaluoto ynnä koko
saarimaa oli mustana kuusikkona, jossa puuta sekä seisoi pystyssä että
makasi maassa.


Vaikka valtava selkämeri kuinka mahtavana möyryäisikin, se ei
kuitenkaan saata äkäisimpiäkään vesivuoriaan vyöryttää Raahen rannoille
asti. Kaupunkia valvoo suuri pikkusaarten seurakunta, joka miltei
käsi kädessä on ryhmittynyt rantapuoleen ulapan äärelle lyömään
pirstoiksi aina Ruotsin rannoilta saakka vyöryviä valtameriä. Jo
äärimmäisinä meren selällä seisovat veden alaisin puolin asettuneet
karit, Ulkopauhat, sitten nousevat meren aavaa vastaan pienet äkäiset
avopäiset saarenukot; Tasku, Kalla, Riepu ja Pimiä, Taskulla
vielä vierustoverinaan pikkuruinen Taskuntukku, joka vetisellä
kivikolla, Avaimella, käy kiinni isäntäänsä. Rannempana on jo
vahvempi vartioväki, Pitkänkarin takaa alkaen Lapaluodon nokkaan
saakka: Preiskäri Kuoharinnokkineen ja Louvetkari, Smitti, Uniletto,
Kello ja Maapauhat, Iso-Kraaseli ja pieni Kumpeleen saari yli
satavuotisine "pookeineen". Sitten vielä viimeisinä myrskyjen murtajina
lähinnä rantaa pieni Soini, isommat Äijä ja Ämmä ja Ämmänklippi
ynnä Maijanpauha, Vähä-Kraaseli, Ulko-Pantti ja Iiläinen sekä
Maa-Fantti ja Musta, vieläpä Pulavärkki ja Pietankivi. Aavalla
pohjanpuolella murtavat Siikajoen Tauvosta tulevia merenvoimia myöskin
Mikonkari, Ruotsalo ja Koninkari, Vasikanpää, Kusiininkivikot sekä
Hakotauri.


Muinaisina hyvinä päivinä pieni Raahe oli suuren meren kanssa paljoa
läheisemmässä yhteydessä kuin nykyään. Meri ulottui kaupungin
rantaan asti niin syvänä, että isotkin laivat saattoivat purjehtia
suolalasteineen kauppatorin laitaan makasiinien luo ja Puluvärkin
suola-aitalle sekä Maa-Fantille, jonka rannalla oli aikoinaan
kolmattakymmentä aittaa. Ja kaupungin ensimmäisillä vuosikymmenillä
meri kävi ympäri kyläniemen, niin että vain kapea kannas yhdisti
niemen mantereeseen. Silloin Pitkäkari, Iiläinen ja monet muutkin
niemet olivat vielä erillisinä saarina, samoin useat isohkot saaret
kahtena, kolmenakin pikku luotona ja muutamat saarenaihelmat asuivat
umpipäässä, ollen vasta aaltojen alta nousemassa. Ovatpa vielä vanhat
kalaäijätkin poikavarsoina ollessaan soudelleet Härkäsalmea ympäri
Pitkänkarin, Holminkankaan ohitse Kylmäänlahteen sekä laskeneet
isolla täysilastisella pauhapaatilla Mustan ja Maa-Fantin välistä
salmea. Ja vanhan-vanhaan aikaan oli isoilla laivoillakin purjehdittu
Härkäsalmen kautta, jopa sanotaan ennen muutaman laivan hukkuneenkin
Härkäsalmeen. Kauppaneuvos Fredrik Soveliuksen papereista löydämme
merkinnän; "V. 1742 purjehti isoisä isäni kanssa läpi Härkäsalmen, joka
on Pitkänkarin pohjoispuolella". Kirkonlahdesta kraatari Sundberg veti
ennen nuottaa saaden ahvenia sekä suolakalaksi että keittokattilaansa,
ja lahden rannalla, Karvarinniemessä, oli nahkuri Karlundilla sekä
venevalkamansa että nahkojen virutuspaikka. Vastaisella rannalla
taas, Kiviniemessä, pitivät kalaveneitään Kallion, Sundströmin ja
Järvelinin äijät. Muistavat nykyiset vanhat senkin, kun Ollinsaaren
ja kaupungin välillä, Yrityksenperän perällä, oli suuri Ollinsaaren
lammikko, missä nyt vain oja juoksee tien poikki. Muistavatpa vanhat
vielä senkin, kun Sovionperää soudeltiin veneillä aina Brahenkadun
varrelle, lähelle Kauppilan mummun mökinportaita, ja raatihuoneen seutu
oli aivan merenä, "eikä plaanaa ollut ollenkaan".


Mutta maa nousee ja meri pakenee niin että kuiva näkyy, ja vanha
Raahe jää yhä kauemmas kuivalle. Härkäsalmi on jo hävinnyt ja
Pitkäkari on tarttunut mantereeseen, liläinen Perkisen veljeksineen on
iskeytynyt Pitkänkarin kylkeen, ja Kirkonlahti kutistunut matalaksi
lätäköksi jättäen jälkeensä kaupungin karjalle rehevän Lehmirannan
ja Märjännyksen, Durkholman ja Krokholman pellot sekä kivisen
Vihastenkarin tuulimyllyjen kentäksi. Sovionperäkin kuivui
vähitellen, niin että sen reunaan viimein saatiin raatihuoneen sija, ja
koko vesiperukka "Engesmannikesän" jälkeen hätäaputöinä "fyllättiin" ja
istutettiin komeaksi Raatihuoneen puistoksi. Risuja ja mutaa ja hiekkaa
vain lyötiin rapakkoon ja koko kaupungin väellä, miehissä ja naisissa,
tehtiin työtä, lastenkin kiskoessa risukuormia ja saadessa kolme
kopeekkaa kelkallisesta.


Entinen Sovionperä nähdään nyt enää vain vanhoissa kartoissa.


Järjestyksenpito.


Hyvä järjestys, hyvät tavat ja kristillinen meno piti olla
kunniallisessa kaupungissa. Näitä koetti pieni Raahekin noudattaa
valtapiirissään. Jo parisataa vuotta oli rantakylän asukasta totutettu
elämään kaupunkilaisittain, niin että hän sentään jo vähillä
ohjauksilla osasikin käydä ulos ja sisälle niinkuin kunniallisen
kaupunkilaisen tulee.


Syrjäinen, omissa oloissaan elävä rantakaupunki piti tarkkaa lukua
kansalaisistaan, eikä laskenut alammaiseksensa ketä tahansa maailman
kiertäjää taikka korvesta tulijaa, Tulliaidan sisäpuolelle päästettiin
vain sellaiset pyrkijät, jotka ottivat ensin pari vuotta marssiakseen
palovartijana kaupungin öisiä katuja, tahi tehdäkseen muuta halpaa
kaupungin palvelusta, tahi lähtivät raahelaisten laivoissa merille
vähintäänkin vuoden matkalle tahi parille Ruotsin-reissulle. Sitten
vasta avattiin kaupungin kirjat ja merkittiin niihin uuden kansalaisen
nimi.


Mutta tulokas ei silti vielä ollut täysi raahelainen, vaikka oli
saanutkin nimensä kirjoihin ja oli laillisesti kaupungin kansaan
luettu. Sillä vanha raahelainen laski kylänsä asukkaat kahteen
joukkokuntaan: toiset olivat avojaloin saapuneita raahelaisia,
toiset tullista tulleita. Ensimmäiset olivat oikeita, syntyperäisiä
raahelaisia, joilla oli täysi kansalaisluottamus tässä pienessä
yhteiskunnassa, mutta jälkimmäiset taas semmoisia hiukan epäilyttäviä
olioita, joille kunnon kaupunkilainen ei saattanut tunnustaa täyttä
tasa-arvoa. Saattoipa kestää vuosikymmeniä, ennenkuin tullista tullut
muukalainen oli voittanut ihmisten mielisuosion, niin että "meiän kylä"
tunnusti hänet omakseen. Hyvin helposti vanha raahelainen katsellessaan
tullista tulleiden joukkoa saattoi sanoa:


— Aivan monguulilaisia… eikä kettään avojalkasta raahelaista….
mitä lienevät pööveleitä.


Yövartijan, "pränvahin", toimi olikin omiaan vasta kaupunkiin
tulleille maanjusseille: oppivathan siinä tuntemaan kaupunkia ja
samalla näkemään, että kaupungissa eletään kaupungin tavalla. Muuten
kun Raahe pani omia miehiään yö kulkijoiksi, se pisti siihen virkaan
sellaisia vaareja, jotka eivät juuri muuhun kelvanneet, Piippu-Matteja,
Nikola-äijiä ja sen semmoisia, kunhan vain äijästä ääni lähti.


Piippu-Matista eli Maunulan Matista, joka asusteli ensin
Reiponkadulla, sitten ulkona Aittaniemen luona pikku mökissä, lähtikin
"komia ääni", kun hän yövartijana "huusi tiimaa". Yhdeksältä äijä lähti
astelemaan ja kymmeneltä hän jo hujautteli:


    "Kello on kymmenen lyööny — lyööny!"


Poikakurikatkin sitä kuullessaan innostuivat, niin että messusivat
nurkan takaa vastaan:


    "Piippu-Matti on p—nsa syööny — syööny!"


Joka tuntia yökyöpeli sitten tuuttaili aina aamuneljään asti, jolloin
alkoi rumpalin vuoro. Mutta vanhat vaarit eivät tahtoneet jaksaa
kiertää kaupungin joka kolkkaa, vaan pyysivät joskus puolestaan jonkun
kulmakuntalaisen omalla nurkallaan parkaisemaan kellon lyönnin.
Vitolinin Mattikin, jolla nuorempana "oli sitten hyvä mölä ja pitkään
juokseva ääni ja hyvät lauluputket", veteli Katinhännän nurkalla ja
joskus ollessaan iltakävelyllä Uudessakaupungissa kymmenlyöntiä,
niin että kuului yli kaupungin. Silloisella palovartijalla,
Talle-Jaakolla, olikin kovin huono rinta ja raskas äänenkulku, niin
että hän hyvin tarvitsikin apunaan nuoremman vahvaa "mölää".


Mutta jo ennenkuin palovartija aloitti öisen vaelluksensa, kiersi
toinen paljoa arvokkaampi virkamies koko kaupungin. Kello yhdeksän
lähti "trumpari", Sarklinin Matti, vanha merimies, rumpuaan
pärryttäen Isoltatorilta astelemaan ympäri kaupunkia, ja silloin kunnon
kylä rupesi hankkiutumaan yötiloilleen. Kun "iltatrumpu" kuului,
tuli kaduilla leikkiville lapsillekin kiire; paikalla he lähtivät
piristämään kotiin. Niitä, jotka jäivät kaduille sivu kymmenen,
yövartija äkäisenä hääteli pois. Mutta vaikka Sarklinin ukko rumpasikin
kaupungin aikaiseen yölepoon, ei äijä kyllä kauan antanut kansansa
vedellä aamu-unia. Vanha Raahe tiesi:


    "Illan virkku, aamun torkku,
    se tapa talon hävittää.
    Illan torkku, aamun virkku,
    se tapa talon pitää".


Ja tämän tiesi vanha rumpalikin. Siksipä hän jo neljän aikana
aamulla asteli Isolletorille lähtien sieltä rumpuaan pömisyttäen
taas kiertelemään kaupunkia. Sarklinin iso, köykkyselkäinen äijä
olikin "mainio trumpaamaan". Joku vanha sotaherra, mikä lienee
kersantti ollut, oli hänet opettanut käyttämään kalikoitaan kuin paras
sotarumpali. Niinpä Sarklin kalikoikin iltarumpuaan, että se milteipä
"puhui":


    "Torille, torille
    trumpun kans,
    merelle, merelle
    miekan kans".


Ja aamuvarhaisena taas jo unisilmissä saatiin kuulla, kun Isotori alkoi
pömistä:


    "Sutiputi, sutiputi,
    sukkaan, kenkään,
    aamulla varhain
    vaate selkään".


Toisella mahdilla Raahen rumpu soi kuin oululaisen Holoperin äijän,
jonka kapine ei osannut sanoa sen viisaampaa kuin:


    "Holoperin housut on
    täynnä täitä, täynnä täitä,
    suuria niinkuin puukonpäitä".


Hyvä musikantti oli myöskin Hackmanin Matti, joka Sarklinin jälkeen
hoiteli rumpalin virkaa, ollen jonkin aikaa palovartijanakin,
välitöikseen kivittäen kaupungin katuja. Matti oli ennen ollut
ruotusotamiehenä, jopa oikein "kruunun hurnistina", ollen semmoinen
mestari, että otti nuotin ja äänen vaikka kirvesvarresta. Matin
eukkokin sitä kehuskeli: "Kyllä Matilla hyvä korva on, vaikkei se
kuullut kirkonpaloa".


Paitsi ilta- ja aamusoittoa, piti rumpalin pärryttää vielä muutkin
tärkeät asiat, "auksuunit", "pruutankastelut" sekä monet muut kaupungin
kuulutukset. Yhdessä "tastienari" Fredrik Holmqvistin kanssa rumpali
kulkea veivasi, ja joka kadun kulmassa ukot pysähtyivät, rumpali
rupesi pömisyttämään, ja sitten tastienari komeasti paukutti tärkeän
paperinsa. Markkinain alkaminenkin ilmoitettiin rummuttamalla, ja
silloin oli "markkinarauha langennut sisään ja seisoi se pari, kolme
päivää". Eikä kukaan saanut ruveta tekemään kauppoja ennen, kuin
markkinarauha oli "langennut sisään".


Vaikka markkinarauha kaupunkiin julistetuinkin, piti silti vielä olla
patrulli, joka yövartijan apuna kulki kadulla "sisäänlangennutta"
rauhaa yllä pitämässä. Joka talosta vuoronperään täytyi miehen astua
vartioon, ja seitsemänkin miehen voimalla vaellettiin öisiä katuja.
Varsinkin niihin aikoihin, jolloin kuulu Perttunen ja Mannisen Eera
elivät parasta rosvokauttansa, liikkui vahva vartiosto monissa ryhmissä
ympäri kaupunkia, pimeän syksyn öinä muulloinkin kuin markkina-aikoina.
Perttunen ja Manninen kyllä olivatkin pienen kaupungin kauhuna.
Perttunenkin joskus piilottelihe ja piti majaansa itse kaupungissa
jonkun tunnetun mestarin hoivissa ja yhdessä Mannisen Eeran kanssa
rosvoili ympäristöillä, niin että Eeran isäparkakin kaupungista
lähtiessään pelkäsi, että "jos se Mannisen suuri rosvo tulee ja
ryöstää". Oli kyllä vielä muitakin suuria voroja silloin maakuntaa
rasittamassa: Tunterin Aatami, Näsiön Samppa ja Pringari. Tunterikin
oli niin ylpeä, että kerskaili: "En olisikaan Aatami Tunteri Torniosta,
jos siikajokisia pelkäisin". Toisista hyväkkäistä taas vanha laulu
kertoi:


    "Onko sulla, Pringari,
    poronlihan tarve?
    Näsiön Sampan säkiss
    on sorkat ja sarvet".


Vahvoissa aseissa vartio väki vaelteli, päällysmiehellä oli vanha
sapeli ja muilla uroilla, millä pelottava "korskivääri", millä julma
rautahaarukka, millä mitäkin ankaraa vehettä. Korskiväärinä oli
seipään nenässä koukkusakarainen rautaristi, jolla saattoi sukkelasti
siepata vaikka ohitse yrittävän huijarin hevosta suitsipielistä
kiinni, ja rautahaarukan jousikitaisella pihdillä voi taas tarttua
pakoon juoksevan pahantekijän takakoipeen taikka niskaan. Kaduilta
pyydystetty saalis vietiin sitten kistuun, poliisitupaan, joka
punaiseksi maalattuna seisoi "kiviraunion päällä", korkean lauta-aidan
ympäröimänä, Isontorin laidassa, meren puolella, vastapäätä Langin
taloa. Kistun päämiehenä oli "fiskaali Raami", pieni, lihava ukko,
jonka komentoon kuului Piippu-Matti yövartijana sekä rumpali ja
tilapäisesti vaeltava yöpatrulli. Muita poliiseja ei viskaalilla ollut
komennettavana — eikä juuri tarvittukaan, sillä paljoa myöhemmin, kun
saatiin varsinaisia poliiseja, oli heidän miltei ainoana virkanaan
pilkkoa kaupungin rakennuksissa tarvittavat polttopuut sekä lapioida
lumi kaupungille kuuluvilta katuosilta. Paremman puuttessa muuan vanha
viskaali-ukko kerran otti ja komenteli itseään, hyppi ja temppuili
keppi kädessä, tahtoen näyttää eräille ylioppilaille, "miten ennen
äkseerattiin".


Toinen viskaali taas piti niin kovaa komentoa ja möykettä kotonaan,
että kaupunki antoi luvan varvari Pyhälälle puuttua asiaan, jopa
kerran itse perkelekin sai luvan ja heti lähti lennättämään viskaalia
Isollevainiolle Yrityksenperälle, niin että tohina vain kuului sekä
miesparan hätääntynyt huuto:


— Herra kulta… herra kulta. — ömt tprym tprym…


Kistussa säilytettiin pelottavia vankien vehkeitä: "hanskluvia",
"kaularautoja", "kaffelirautoja" ja "kankipultteja". Ja kartanolla
tönötti kamala kaakinpuu, kaikkien pahantekijäin kauhu. Silloin tällöin
viskaali pani siinä toimeen sellaiset pieksäjäiset, että ulvonta kuului
aidan toisellekin puolelle. Silti kyllä Raahe asteli aidan sisäpuolelle
toimitusta äärestä katsomaan. Matti August Sovelluskin asteli kerran
ohitse, ja kun näki, että patruunia ja porvareita, kapteeneja ja
kaikkia oli katsomassa pieksämistä, pysähtyi ja sanoi:


— Siinä pikku rosvoa piiskataan ja isot katsoo päältä.


Muuatta pyhäjokista naistakin, Järvi-Kreetaa, kistun paalussa kerran
vitsottiin. Eukko rukka oli joskus erehtynyt niin, että oli pannut
omat sukkansa vieraan lehmän jalkoihin ja taluttanut sen navettaansa.
Siitä oli Kreetaa kiusattu Härkätorin paalussa rautakytkyt kaulassa
ja lypsinkiulu kädessä kansan kummana, kunnes oli lopuksi pieksetty
kaakinpuussa.


"Piiskurina" oli entiseen aikaan Perkkauksen Jussi, "Keera-Junnu",
joka sai virkanimensä silloin, kun joutui vitsomaan muuatta tuttuansa,
naishenkilöä, joka pyyteli pieksäjäänsä:


— Kära Junnu, slå inte så hårt![2]


Samalla Keera-Junnulla, pikku äijällä, oli muitakin yhtä suuria
virkoja kuin ankara piiskurin toimi. Äijä asui Palonkylässä pienessä
turvemökissä, jota sanottiin "Hoviksi", ja sinne kaupunkilaiset
saattelivat vanhat koiransa ja kissansa Junnun tapettaviksi. Vanhat
hevoskonitkin Keera nuijasi hengiltä ja nylki. Vitsaköydellä vaari vain
hirtteli koiria ja kissoja, ja toisinaan kävi työ niin kömpelösti, että
elukat pääsivät karkaamaan kesken parasta hirttämistä.


Piiskurina oli sitten myöskin vanha yökyöpeli, Piippu-Matti, joka
roiski monta selkää verille, mutta viimein joutui — äijäpaha
kähvelteli vaatetavaraa raahelaisten kesämajoista — ukon oma
nahka kaakinpuuhun. Häckmanin Matti vuorostaan otti viran, ropsien
kaima-parkaansa kaakissa, joka silloin oli kaupungin laidassa,
Isollavainiolla, nykyisen Palokunnan talon seuduilla.


Oikeutta istui ja jakoi kaupungin "pormestari ja raati". Raatimiehiksi
pani Raahe parhaat ja arvokkaimmat porvarinsa ja mestarinsa. Ne
olivatkin jo oikein arvoherroja maakunnan lautamiesten rinnalla,
vaikkakin Saloisten Hakalan isäntä piti virkaa niin kunnianarvoisena,
että meni heti kapakkaan ottamaan hyvät ryypyt ja julistamaan, että
hänet on nyt nostettu erinomaiseksi lautamieheksi. Hyvä virkahan se
oli, niinkuin raatimiehenkin, olipa joskus niin rasittava, että tahtoi
heikon miehen uuvuttaa. Kauppias Lauraeuskin istuessaan raatimiehen
tuolilla, pitkissä, hiljaisissa jutun jauhamisissa uupui ja nukahti.
Mutta kun ukko tyrkättiin päätöstä tekemään, oli hänellä heti valmis:
— Bifalles, bifalles![3]


Asui Raahessa entiseen aikaan "herassöötinki ja ritari" Zachris
Alopaeus, Saloisten kihlakunnan korkea oikeuden valvoja. Tuomari
omisti Similän talon Mettalassa, ja pestatessaan sinne renkejä hän
lupasi:


— Minä annan puuron leivän kanssa, mutta meidän talossa pitää olla
työssä rumpusta rumppuun.


Kaupungissa Alopaeus asui Rantakadulla, Cortenkadun kulmassa vanhassa
talossa, joka vieläkin on pystyssä. Läheistä rantaa sanotaan yhäkin
joskus "Alopaeuksen rannaksi". Mutta ennen, 1700-luvulla, oli samalla
paikalla asunut kauppias Petter Richard, ja rantaa oli sanottu
"Rikartin rannaksi".


Yhteisvoimin pieni kaupunki ponnisteli ja teki yhteiset työnsä.
Niinpä kaikki kaupungin tiet korjattiin ja hiekoitettiin sekä uudet
tiet laitettiin "taksvärkillä". Pantiin vain "kapula" kiertämään,
milloin oli työmaalle saavuttava. Mies talosta piti olla työssä,
ja isoista porvareista mies ja hevonen. Mutta jos talosta mies oli
merellä, voi tilalle astua nainen, ellei tahdottu palkata vierasta
miestä. Hevosmiehet vetivät soraa, hevosettomat sitä levittivät
ja muuten kohentelivat tietä. Syksyisin vedätettiin Preiskäristä
soraa Härkätorille kasaan Etelän tietä varten, mutta Pohjantien
hiekka otettiin Antinkankaasta. Tällä tavalla koko kaupungin väellä
rakennettiin 1843 silta Kirkonlahden ylitse Pitkänkarin puolelle sekä
taas 1850:n vaiheilla laiteltiin Pitkänkarin tietä. Mutta Kopsantietä,
joka porvarien peltojen ja niittyjen kautta vei Kopsankylää kohden,
tekivät porvarit omin voimin Koskenkorvan "kontille" asti. Samoin
patruunit yksinään 1861 rakentelivat käytävää Paavonperän mäeltä
laivaveistämölle.


Kaupungin järjestys piti olla kaupungin teilläkin. Tulliportit
olivat rajana, ennenkuin tultiin kaupungin puolelle. Pohjantulli oli
Fredriksbergin takana, Etelän tulli ennen Mettalanmäkeä. Kummallakin
tulliportin "krintillä" istuskeli pikku kopperossa "krintinvahtina"
vanha vaari taikka muori.


Yhteistyöllä aikoinaan laitettiin Sovionperäkin komeaksi puistoksi,
yhteisin voimin nostettiin tulliherra Brunoulta 1865 ostettu
keskeneräinen talo Sovionperän reunalla, Rantakadun varrella, komeaksi
raatihuoneeksi. Kahden laivan väellä raatihuonetta kiilattiin ylöskin,
Fellmanin varvista vain miehet komennettiin. Ja kun raatihuoneen
seiniä rapattiin, niin poikakurikat Soveliuksen pirtissä vuoleskelivat
nelikulmaisia pikku nappuloita viidestä kopeekasta kapallisen. Niitä
napsittiin seinään, ettei rappaus karisisi alas.


Kapula pantiin kiireesti kiertämään silloinkin, kun kaupungissa sattui
tuli pääsemään valloilleen. Myöskin vartiomies juoksi pitkin katua
puuräikkää päristäen, ja kaikkein suurimmassa ahdistuksessa hyökättiin
Kirkonmäelle tapuliin soittamaan hätäkelloa. Mutta silloin kun
kirkonkelloihin käytiin, piti olla jo totinen paikka, sillä kelloihin
ei saanut mennä koskemaan syyttä eikä pikku syystäkään. Koko kylä
miehissä ja naisissa, ja varsinkin naisissa silloin, kun enin osa
miehiä oli merillä, riensi valkeanvaaraa sammuttamaan, oli sitten yö
taikka päivä. Kuka kaappasi käteensä ämpäriä, kuka kiulua, palohakaa,
kuka mitäkin asetta, juosten palopaikalle. Siellä toiset kantoivat
vettä, toiset käyttivät paloruiskua ja tekivät ken mitäkin. Vanhat
mummu-raukat, joiden oli yksin yösydännäkin pitänyt nousta lämpöisestä
sijastaan, vain seisoivat sivulla ja koettivat edes siunailla, kun
nuoremmalla väellä ei ollut siihen aikaa.


Kirkko.


Raahen ensimmäisenä kirkkona oli entinen pieni Ristikarin pyhäkkö, joka
oli siirretty markkinatorin äärelle kaupungin laitaan. Mutta vasta
perustuksilleen noussut Raahe ei tyytynyt kauan vanhaan Ristikarin
saarnapirttiin, vaan ryhtyi heti rakentamaan uutta isompaa ja komeampaa
temppeliä. Toimekas Kemi-Heikki, "Mukali muorin äidinisä", vedätti heti
asian aluksi ensimmäisen hirren kirkkomäelle, ja yhteisin voimin nuori
rantaraivio ahersi, niin että jo 1650-luvulla kohosi kylän koillisella
kulmalla, katajikkomäellä, uusi temppeli. Se oli kolmattakymmentä syltä
pitkä, lähes kahdeksaa leveä ja neljäätoista korkea, jyrkkäkattoinen
puukirkko, jonka länsipäädyssä seisoi terävähuippuinen torni ylentäen
kärkensä 87 kyynärää korkealle.


Tästä harmaaseinäisestä temppelistä tuli pian koko kaupungin
rakastama ja palvoma taivaan Herran palvontapaikka. Kylän parhaat
porvarit kantoivat sille lahjojansa ja koristivat sitä kilvan.
Itse kaupungin isä, Brahe-kreivi, lähetti Ruotsin tammea kirkon
koristuksiin, kreivillisten vaakunain kehyksiin sekä kreivillisiin
kirkonpenkkeihinsä, lahjoittipa vielä hyvän ja tarpeellisen
kirkonkellonkin. Pormestari Corte taas teetti taitavalla
kuvanveistäjällä, Michael Baltilla, kauniin saarnatuolin, sekä
nuoremmalla Michael Baltilla muita kirkon kaunistuksia. Niinpä
Corte laitatti komean muistotaulun, epitaphionin, itsestään ja
omaisistaan, ja asetti taulun kirkon kuoriin. Lahjoittipa Corte
kirkolle soittokoneenkin, pienet posetiiviurut, jotka asetettiin
korkealle parvekkeelle lehterin yläpuolelle. Sitten muut hyvät porvarit
ja arvonmiehet kykynsä mukaan koettivat kaunistaa nuorta kirkkoaan
lahjoittaen kuka mitäkin: kynttiläkruunuja, maalauksia, apostolien ja
enkelien kuvia sekä kaikenlaisia koristeveistoksia. Muistotauluihin ja
seinäkoristeisiin lahjoittajat "pränttäyttivät" muistokirjoituksen.
Niinpä kunnianarvoiset ja hyvinarvokkaat kaupungin raatimiehet, Hans
Forbus ja Lars Kranck laitattivat kauniisti leikatut ja maalatut
kehyslaudat papinpenkin takana olevaan ikkunaan ja maalauttivat niihin:
"Gudhi till Ähra och hans H. Församling till Prydnadt haffa denne stads
Rådhman dhee Ehreborne och välachtade Hans Fårbus och Lars Kranck
denne fönster sigh och sinom efterkommande till Åminnelse ståffera
låtit Anno 1670."[4] Porvari Henrik Gråd laitatti koristekehykset
miesten puolelle keski-ikkunaan, ja Mikkel Sovio vaimoineen toiseen
miesten puolen ikkunaan, kirjoituttaen tauluun: "Michel: Bertil So
Catharina Aucters: D:". Naisten puolen ikkunoita koristelivat samalla
tavalla raatimies Henrik Forbus sekä porvari Tammelander, jonka
muistomerkissä luetaan: "Johan: Michelson Annah: Corte."


Hyvin mieluista sitten olikin rantakorpeen rakennetun uudiskaupungin
kansan astua omatekoiseen pyhään sunnuntaipirttiinsä. Sen tornissa
isä-kreivin "kaunis ja ihana kirkonkello" kutsuen kumahteli, sen
seiniltä tervehtivät monet tutut taulut ja veistokset kauniine
kirjoituksineen, ja ylhäältä kattoparvelta kaikui ihana soitto, kun
urkuri Zacharias Palm käytteli pormestarin lahjoittamaa posetiivia.
Niin hyvännäköinen oli pienen kaupungin kirkko, kauniisti koristeltu
ja huolellisesti laitettu, että itse piispa Gezelius oli siihen
tyytyväinen ja kehui sitä koko sen paikkakunnan kauneimmaksi kirkoksi.
Ja hyvät kylänmiehet itse pitivät temppeliänsä kaikkein kauneimpana,
ainakin parhaana koko Pohjanmaalla.


Ahkerasti kyläläiset varustivat kirkkoaan edelleenkin ja kantoivat
sen kunnioiksi hyviänsä. Uudet oikeat urut saatiin jo 1689, ja aina
tuontuostakin muistettiin milloin mitäkin laitella ja varustaa, jopa
kerran koko temppeli vedeltiin ulkoa tervalla. Surkeana Isonvihan
aikana viha venäläinen kyllä kovin häpäisi ja raastoi raahelaisten
pyhää huonetta ja turmeli sen kauniin sisustan, särkien m.m. urutkin
aivan kelpaamattomiksi. Mutta rauhan tultua Raahen koteutunut kansa
vähitellen pani vanhan temppelinsä kuvineen ja muistotauluineen
uudelleen kuntoon, vaikka kotikylälle saapuessaan saikin kauhukseen
nähdä, kuinka oli "kirkko ja jäljellä olevat rakennukset enimmäkseen
täynnä vihollisen hevosten lantaa, huonosta hoidosta sotavuosina
rappeutuneina, lintujen pesinä ja käärmeitten koloina". Rupesipa Raahe
pian entiseen hyvään tapaansa kaunistamaan ja rikastuttamaan kirkkoa
uusilla esineillä, seinälampuilla, veistokuvilla ja seinätauluilla,
Freitagit, Öhrnit, Juneliukset, Soveliukset, Lacket, Hemmit, Äijälät
ja Monkkaset tuovat uhrinsa pyhäkköön. Nähtiin kirkossa vielä oikealla
seinällä kirkkoherra Martinus Peitziuksen merkillinen muistotaulu,
jonka Peitzius vaimoineen oli maalauttanut "Jumalan kunniaksi ja
Raahen kirkon kaunistukseksi". Isossa taulussa kuvattiin Martti-herra
emäntineen kolmitoistaisen lapsilauman keskellä rukoilemassa Kristusta,
suuren kaiman, Martti Lutherin, seisoessa toimitusta katsomassa.


Tällaisena isien temppelinä vanha kirkko seisoi omalla lujalla
pohjallaan vielä nykyisten vanhojen parhaina päivinä. Se oli kasvanut
yhdessä vanhan kaupungin kanssa, ja sen kanssa ja sen hoidossa olivat
kaikki oikeat raahelaiset kasvaneet ja varttuneet, Siksi sitä oikea
raahelainen rakastikin ja suurella hartaudella astui sen pyhään suojaan
sekä yhtä suurella ihastuksella kuin entisetkin eläjät ylensi katseensa
monilukuisten kuvien puoleen.


Pyhät kuvat olivatkin vanhan kirkon ominaisimpia koristuksia. Kaunis
ja merkillinen oli kyllä saarnatuolikin, ettei "niin kaunista näe
misään", se kun oli leikattu ja koverreltu hyvin monisärmäiseksi
ja moniruusuiseksi. Mutta veistokuvat sittenkin vetivät puoleensa
hartaimman katseen. Niitä oli ympäri seiniä, "puusiipisiä enkelinkuvia
ja raamatullisia miehiä ja apostoleita ja Neitsyt Maarioita ja
Lutheeruksia ja Johanneksia ja sellainen Pietarikin, jolla oli
käesä kaksi kalaa". Sitten oli vielä veistotauluja seinillä sekä
kaikenlaisia "naamakatteja", lankunpaloista veistettyjä kuvia, jotka
esittivät ihmisnaamaa leukaa myöten. Niitä oli kaikkien penkkien
päissäkin, ja toiset niistä mulkoilivat silmiään ja venyttivät
suunsa hirveän suureksi, toiset taas muuten irvistelivät, toiset
esiintyivät sarvipäisinä kyöpeleinä taikka partanaamaisina paholaisina,
Akkunanpieletkin ja kamanat olivat kuvia täynnä, kukkoja ja
lohikäärmeitä sekä kaikenkaltaisia kummia koukeroita ja koverruksia.
Kaikki veistokuvat, koristukset ja muut oli aikoinaan maalattu
monenvärisiksi, punaisiksi, sinisiksi, viheriäisiksi, valkoisiksi,
mutta vuosien vieriessä oli värikäs loisto himmentynyt ja saanut
hiljaisen vaisun iltahohteen.


Hartaina ja asiantuntijoina vanhat merenkävijät katselivat pientä
laivaa, joka kiikkui kirkonkatossa. Se toi meriläisen mieleen
vaellukset maailman merillä, ja vanhalle harmaapäälle se muistutti,
että epävakaisella elämän merellä ihmisparka purjehtii silloinkin, kun
liikkuu kovalla maakamaralla. Laivan runkopuu oli tuotu "Stockholmin
Skäristä"; entinen Burmanin ukko sen oli tuonut ja vähän jo veistellyt
sitä mallilleen, ja Montinin kapteeni oli sitten tehnyt sen valmiiksi.
Laiva oli oikein "täysirikinen fregatti", jopa kuin vanha sotalaiva
kahta puolta kanuunoilla aseistettu. Merimiehet katselivat ja ihailivat
laivaa, mutta vanha Jupelli, laivantimperi ja suuri juopottelija,
katseli kirkon ihmiskuvia ja naamakatteja, katseli ja painoi mieleensä,
niin että saattoi sitten sopivassa tilaisuudessa sanoa ärisevälle
eukolleen;


— Otta sine kirkkoseinäst yks' nakti mees… se ei söö eikä joo,
mutta ei kans' töötä teke.


Jumalan suuri päivä pääsi kirkkoon ikkunoista, jotka oli
lyijyristikoilla ositeltu pikku ruutuihin kuin sataisiksi verkon
silmiksi. Mutta kun illoin taikka jouluaamun pimeöissä mentiin
kirkkoon, säteili ihana valkeus satalukuisista kynttiläkruunujen
lepattavista liekeistä sädehtien kruunujen tuhansissa lasihelyissä.
Kirkkaina kimaltelivat monet lasi- ja messinkikruunut. Alttarin
kohdalla riippui suuri "Frouvasväen yhtiön klasikruunu", johon mahtui
40 kynttilää, sitten oli vielä kolme Möllerien antamaa kruunua, joihin
sopi tusina kuhunkin, sekä kaksi pientä Leufstadiusten lasikruunua,
toinen kahdeksalle, toinen kuudelle kynttilälle. Messinkikruunuja oli
kaksi, toinen valaisemassa miesten puolta, toinen poistamassa naisten
puolista pimeyttä. Kansan oma valkeus loisti kynttiläkruunuista,
sillä joka talosta oli pitänyt tuoda kynttilöitä koko kaupungin ja
kirkkokansan yhteiseksi jouluiloksi.


Mutta kauniin temppelinsä penkkeihin seurakunta asettui arvonsa mukaan.
Isoisimmat ja kirkkoa enimmin lahjoituksillaan muistaneet astuivat
halki kirkon ja istuivat ylpeille etusijoille, ja vähäväkisemmät
jäivät jälkeen painaltuen takimmaisiin penkkeihin; kaikkein pienimmät,
Katinhännän ja Paavonperän mäen kansalaiset, kyykähtivät hiljaisesti
kaukaisimpaan nurkkaan. Entiseen aikaan oli pienen Raahenkin
kirkossa ankara penkkijärjestys etusijoineen ja penkkiriitoineen.
Oikein numeroittain oli penkit järjestetty itsekullekin kaupungin
virkamiehelle ja porvarille. Ensimmäisiin penkkeihin saivat mennä
vain pormestarit ja raatimiehet, sitten vasta muut porvarit arvonsa
mukaan. Niinpä esim. 1731:n penkkijärjestyksen mukaan[5] istui 5:nnessä
penkissä raatimies Petter Kiellin, 6:nnessa Soviot, 8:nnessa porvari
ja kirkon kuudennusmies Josef Lang, mutta 15:nnessä istuivat suutari
Stubbe ja porvari Sipelius, 16:nnessa merimies Wijk ja seppä Nivander.
Samalla tavalla naisten puolen ensi sijoilla istuivat pormestarien,
kirkkoherrojen, kappalaisten, tullinhoitajien ja raatimiesten rouvat
sekä sen jälkeen porvarien emännät. Niinpä saattoi 8:nnessa penkissä
kenottaa Petter Kiellinin emäntä, mutta 18:nnessa kykötti Erkki Sipilän
eukko. Ja kumpikin sukupuoli astui aina oman puolensa penkkeihin.
Varsinkin "yhtehinen kansa" piti siinä rajat selvinä, jopa kunnon
merimies piti suurena häpeänä käydä istumaan "akkain" puolelle.
Merimies Pekurikin kerran merille lähtiessään, hiukan ryypyissään
ollen, viimeisinä jäähyväisinä itkien varoitteli veljeään;


— Kun sinä menet kirkkoon, niin älä sinä mene milloinkaan akkain
puolelle!


Kuusi päivää Raahe napisematta raatoi työmaallaan ja seitsemäntenä piti
Herran sapattia, astellen tyytyväisenä temppeliinsä vanhalle tutulle
paikalleen. Hänen jumalanpalvelukseensa sisältyi ei vain saarna ja
virrenveisuu, vaan myöskin vanhan isien temppelin kaunis sisustus
kuvineen ja kirjoituksineen. Ahkerasti vanha Raahe kävi kirkossa, isot
porvaritkin suurissa turkeissaan ajoivat talvisunnuntaisin hevosella,
vaikkei matka ollut kuin muutamia "ristejä". Ja niinkuin ainakin hyvä
kristitty, kävi raahelainen säännöllisesti kerran vuodessa, alttarin
viereen nöyrästi polvistuen, pyhällä aterialla. Tavallisesti kesäisenä
sunnuntaina hän koko perheineen ja sukulaisineen sinne astui ja tärkeän
päivän aamuna pyysi ystäviltään ja koko suvultaan anteeksi mahdollisia
rikkomuksiaan. Muutamilla perheillä oli tapana käydä silloinkin
Herran Ehtoollisella, kun joku talon nuorista astui edes ensimmäistä
kertaansa. Mutta kovin useasti ei ollut oikein soveliasta käydä. Muut
hyvät kylänmiehet saattoivat helposti ruveta epäilemään, että kävijällä
on jotakin pahaa omallatunnollaan, ties mitä lieneekään,


Vaatimatonna esiintyi kirkkovanhus, satojen pyhien suojelija, ulkoa
katsojalle, Keltaisella vesimaalilla oli seinät sivelty, nurkkalaudat
ja ikkunapielet valkoisella; paanukatto taas oli maalattu punaiseksi.
Kivijalka oli niin matala, että kirkonportaissa oli vain kolme askelta.
Kirkon vieressä oli kellotapuli, jonka ulkoseinällä kyhjötti seinään
kytkettynä vanha, vakava, ruskeapintainen vaivaistukki, jalaton
raajarikko ukkopahanen, kerjäten armopaloja kaupungin osattomille. Ja
lähimpinä naapureina olivat Katinhännän, "Kirkonkylän", matalat mökit
sekä porvarien suuret kivikellarit.


Alhaalla mustassa maaemässä, kirkon lattian alla, lepäsi edesmennyt,
unhoitettu Raahe, Tuntemattomina vainajina makasi siellä lahoneissa
arkuissa useita entisiä ukkoja, vaimoja ja lapsiakin, jotka oli sinne
pyhiin piiloihin laskettu odottamaan tulevaa tuomiota. Oli sinne samaan
pimeyteen Isonvihan kauhuja paennut joukko eläviäkin sieluja etsimään
turvaa kaameilta vainajilta vielä kamalampia vihollisryssiä vastaan.
Mutta minkä kolkko hauta oli ottanut vastaan, sen se oli pitänytkin.
Nälän näännyttäminä vainajina, seinää vasten nojallaan makaamassa,
jälkimaailma löysi pakolaiset sieltä.


Mutta ylhäällä tornin huipussa, kaikkia muita korkeammalla, kääntyili
ylpeä, keikkaniskainen kirkonkukko. Jokaiseen ilmansuuntaan se
kirahdellen kiepsahteli, alituisesti valvoen ja katsoen suurta
kyläänsä. Oli kaupungilla toinenkin korkea valvoja, joka asusti
vähän alempana kuin viirikukko. Sen jälkeen kun palovartijan öinen
katuvaellus lopetettiin, sijoitettiin valvojaukko kellotapulin
torniin. Skogmanin Jaako, vanha merimies, sekä Selinin äijä siellä
vuoronperään vartioitsivat ja toitottivat tunteja, Öisin huutaen kuin
tuomiopasuuna, niin että nukkuva kylä sai kuulla ajan kulumisen.


Alhaalla kirkossa taas saarnasi kaupungin pappi, joka myöskin
valvoi kylän puolesta ja vartioitsi iankaikkiselta palolta, soitti
tuomiopasuunaa ja huuteli armonajan nopeaa kulumista. Monet kymmenet
vartijat aina Klaudius Ahlholmin ajoista asti olivat vanhan temppelin
komeassa saarnatuolissa seisoneet, ja monet sadat huutavanäänet olivat
sieltä kaikuneet, kaikuneet väliin kilpaa meren pauhun ja korven
kohinan kanssa. Siellä muutamat oman kaupungin kasvatitkin, Forbus,
Kiellin, Simelius, Montin, olivat pappeina pauhanneet. Siellä viime
vuosisadalla tulinen Wichmann-pastorikin aina aloitti saarnansa:
"Oo, kirkas tuli ja leimaus, sytytä meihin palava rakkaus!" Sieltä
Johan Gyllenberg manasi seurakuntansa maalaissieluja: "Ei tultais
muuten kirkkoon, vaan on asiaa kaupunkiin: piimää, maitoa tuomaan…
Sitten vain tullaan kirkkoon kuulutuksia kuulemaan…" Mehtolan
Sampat ja muut Pattijoen, Kopsan ja Puojinkylän isännät kun aina
koko joukolla tuppautuivat vain kuulutusten ajaksi "torninkantaan",
kirkonovelle kuuntelemaan. Hannu Nyman taas matalalla karkealla
äänellä ravisteli kansansa itsekylläisyyttä: "Tässä meidän on hyvä
olla, kuin on meillä aitat jyviä täynnä", Osasipa joku saarnamies
sovittaa sanansa kaiken maailman ihmeitä nähneille merimiehillekin,
selitellen: "Ei kasva täällä niinkuin muualla ulkomailla… Siellä
kasvaa akkunoilla lootisa korioita rantaslummia". Lindfors pastorikin
koetti parastaan, lasketti alun lausetta aina komeasti, mutta lopussa
jo äijän ääni pahasti kähähteli — miksikäs pappi oli poikasena mennyt
syömään marjoja hautausmaalta —, niin ettei kansa kuullut mitään.
Mutta kuulipa sen sijaan kaikki, mitä puhui kovaääninen, ankara
lainsaarnaaja, körttiseksi sanottu Zacharias Toppelius, pieni,
mutta äkäinen ja "mörkkiverinen" pappi, joka aina kantoi kappaansa
käsivarrellaan, niin että kansa luuli, että hänet jostakin syystä "on
tuomittu kappaansa kantamaan". Vaikka olisi tuomittukin, mutta säpsähti
vain moni äijä, kun pappi saarnassaan räjäytti: "Te kyykäärmeitten
sikiöt…" Mutta kun Otto Mauritz Hohenthal astui saarnatuoliin ja
oikein parhaansa saarnasi, niin melkein koko kirkko itki. Hänellä
olikin hyvä "ulostuonti" ja kaunis, sointuva ääni. Vanhan temppelin
kymmenet kuvatkin kuuntelivat, kun ukko aloitti saarnansa lausuen:


    "Oo, voiman Jumala,
    joka maailman juuret juotat,
    mä olen voimaton,
    mutta Sinä voimaa
    meille kaikille tuotat.
    Eteen Sun istuimes'
    yks' mato matelee,
    yksi synnin toukka
    tässä Sult' armoa anelee."
    Sinä yksin tiedät mun,
    ja aikain salaisuudet suuret,
    kun olen voimaton
    Sinun laumaas' kaitsemaan
    ja tässä pyhässä paikassa
    Sinun sanaas' saarnaamaan.
    Mut suo korkein paimenen',
    Jeesus Kristus,
    ett' kaitsen tääll' niin laumaas',
    ett' elon ijäisen
    ja riemun saamme taivaassas'!
    Että tänne sitten tullessas',
    täältä loppua tekemään,
    saamme kruunun taivaassa
    Sult' seurass' enkelein".[6]


Ajan mukana kaikki nämä vanhat vartiomiehet vaipuivat haudan lepoon
vartioitaviensa joukkoon. Mutta vanhaan temppeliin heidän henkensä jäi
edelleenkin hallitsemaan monilukuisten pyhien kuvien seurassa.


Mutta sitten rikottiin vanhan temppelin rauha ja pyhyys. Tuli uusi
sukupolvi, joka ei tiennyt, millä rakkaudella entiset isät ja äidit
olivat vaalineet ja kaunistaneet temppeliään, jopa siitä ylpeilleetkin.
Ja silloin suurin osa monisatavuotisista kuvista, joita polvesta
polveen oli suurella hartaudella ja ihailulla katsottu, riistettiin
vanhoilta sijoiltaan ja viskattiin syrjään, johonkin kellotapulin
pimeään komeroon. Vain jotkut harvat kuvat saivat jäädä paikoilleen.
Mutta tämä pyhäin riisto loukkasi kovin vanhan temppelin henkeä
sekä temppelin ikivanhaa haltiaa. Monet hartaat vanhukset ja kuvien
ystävät ihan kauhuissaan siunailivat nähdessään kauniin kirkkonsa
melkein alastomaksi riistettynä, jopa jotkut ennustivat pahaakin.
Näkivätpä muutamat vanhat muorit kerran iltapimeässä tulenkielekkeitä
leimahtelevan kirkon seinustalla.


Ja niinpä sitten kävikin, että 250-vuotias temppeli kerran kesäisenä
yönä, 23. heinäkuuta 1908, nousi tulenliekeissä taivaalle. Uusia
komeita urkuja juuri rakenneltiin paikoilleen, kun iltamyöhällä tuli
pääsi valloilleen, ja siinä menivät uudet urut, menivät kirkkoon
heitetyt muutamat pyhät kuvat, meni koko kirkko suurena humuna ja
pauhuna. Eikä mikään auttanut. "Siinä uutten urkujen pauhu nyt soipi",
Raahe sai vain surkeasti todeta. Lienevät soineet uudet urutkin,
mutta soi siinä vanhan aineen kahleista vapautuva pyhä temppelikin,
Yhdettätoista hetkeänsä vakaisesti lyöden vanha tornikellokin humahti
alas. Mutta iäkäs kirkonkukko lennähti palavan tornin kaatuessa
läheisen talon pihamaalle pelastuen siten tuhosta.


Raskas ja uneton oli tämä yö Raahelle. Koko kaupunki hääri sammutus- ja
pelastustöissä, naisetkin olivat vettä lennättämässä. Vain Häckmanin
Matti äijä, vanha rumpali ja palovartija, nukkui rauhassa läpi yönsä,
vaikka asuikin aivan lähellä, Cortenkadulla. Aamulla vasta ukko heräsi
ja köpötteli pihalle katsomaan tornikelloa, mutta ei nähnyt koko
kirkontornia. Ihmeissään äijäpaha hieroi vetisiä silmiänsä, päivitellen:


— Merkillistä, kun en enää voi nähä kirkontorniakaan!


Mutta kun ukko läksi lähempää katsomaan, näki hän kauhukseen
kirkkomäellä vain mustan savuavan raunion.


Juhlapäiviä.


Juhlapäiviä vietti vanha Raahe niinkuin muukin kristikunta. Mutta
pienen syrjäisen kaupungin menoissa oli paljon paikallista erikoisuutta
ja vanhaa hyvää tapaa, mikä isoisempien paikkojen melusta jo oli
hävinnyt.


Annanpäivä jo ennusteli vanhalle raahelaiselle joulun tuloa. Silloin
oli talvinen yö miltei pisimmillään, eikä suureen jouluun ollut enää
kuin parisen viikkoa, sekin melkein yhtämittaista pimeyttä. Hiljaisilla
kaduilla asui hämäryys keskipäivälläkin, ja ilmassa tuntui jo joulun
hengähtelyä. Vanhasta raahelaisesta näytti itse joulu olevan jo
kynnyksellä, ainakin katuvieriä hiipimässä. Siksipä silloin, kun
"Annanpäivä lankesi sisään", Raahe riehahti aivan erikoisesti. Eihän
vanhinkaan Raahe kyllä muistanut pyhän Anna-rouvan, Neitsyt Marian
äidin juhlimista, mutta se muisti sen sijaan omia, vielä eläviä
Annojansa. Ja muisti sitä paremmin.


Nuoret miehet ja tytöt nousivat Annan aamuna ylös jo kolmelta,
neljältä, ja pukeutuivat hyvin hullunkurisesti, ettei heitä suinkaan
vain tunnettaisi. Rouva Kiljunenkin 17-vuotisena tyttönä ollessaan
"ulospuki" itsensä vanhaksi "Kreeta-muoriksi", pannen päähänsä ruskean
"bahytin", hartioilleen vanhan "slafrokin", silmilleen viheriän harson
ja vielä ottaen käsiinsä tavattoman muhvin, suuren kuin kalanelikon.
Åkerin Kalle, nuori merimies, taas kiskoi selkäänsä isänsä jauhoiset
myllyturkit ja pani päähänsä lakkiresun esiintyen Kreeta-muorin
"Mylläri-Juusona". Parikunnan perään liittyi vielä puolitusinaa
resuisia, marisevia perillisiä. Muutamat naiset pukeutuivat
nuoriksi merimiehiksi, samoin pojat tytöiksi ja akoiksi. Tällaisia
"ulospuettuja", kaikennäköisiä olioita, muutamat kuin Haaralasta
karanneita hautausmaan haltioita, kertyi kadulle joskus satakuntakin.
Ja kaikilla oli mukana vaikka minkälaista pelivärkkiä: paistinpannua,
padankantta, "pääräriä", "prikkaa", kalikkaa ja kalkutinta ja
mistä vain lähti paha ääni. Nikolan Kustulla oli helistinlaitainen
"tampurpaasi", jota voi rystysillään helkytellä, ja Lutmannin Koffella
oli oikein suuri aisakello.


Sitten koko remujoukko asteli jonkun Annan ikkunan alle ja pani
soittonsa käymään, jokainen ottaen kojeestansa niin suuren ja surkean
äänen kuin siitä vain lähti. Jotkut vielä huusivat ja melusivat, minkä
jaksoivat, joutuipa joukkoon kaupungin koiriakin vimmautuen omasta
puolestaan metelöimään. Kun oli tämä Anna saatu soitetuksi, mentiin
"trumpaamaan" toiselle, kolmannelle ja missä vain tiedettiin Anna
olevan. Jokaisen Annan, niin ylhäisen kuin alhaisenkin, piti saada
osansa, — Leufstadiuksen Annan, Ojalinin Annan ja Ahlqvistin vanhan
Anna Charlottan, Millalan Anna Kreetan, Muutin Annan ja Stormin Annan
sekä Katinhännän monilukuisten Annojen. Koko aamupuoli yötä remuttiin
kulkien pitkin katuja sinne tänne.


Ja Annat olivat hyvillään tästä aikaisesta nimipäiväherätyksestään,
vaikka se kovin metelöiden tapahtuikin. Vasankarin Annakin nousi ylös
jo aamukahdelta, keitti kahvia suuren pannullisen ja kutsui remupelin
pitäjät juomaan. Sanotaanpa, että jotkut Annat loukkaantuivat, jos
satuttiin unohtamaan heidän ikkunansa. Saihan melusta kyllä osansa
sivullinenkin, sai koko kaupunki. Kyllä Raahe muisti aina, että


    "Olipa kerran vuuesa
    tuo Annanpäivän aamu".


Vain Steniuksen Anna tahtoi nimikko-aamunaan ottaa pitkät unet ja
hiipi kerran salakättä yöksi pappilaan. Mistä lienee asia kuultu,
mutta silloin pappilakin sai ikkunansa alle Annan aamumetelin.
Pastori Strömmer pahastui ja valitti, ja Annan aamun ilot määrättiin
lopetettaviksi. Monet oikeat raahelaiset eivät olleet ensinkään tästä
hyvillään, Margret Lackströmkin sanoi;


— Olis sitä lystiä saanut kerran vuuesa olla!


Mutta tuli viimein Tuomaskin, lyhimmän päivän pitäjä. Raaheen
tullessaan vanha joulumestari toi kintereillään sellaisen
kansanpaljouden, että miltei koko suurkylä täyttyi. Maalaiset ajoivat
joukoittain torille myymään tavaroitaan: halkoja, puu-astioita, koreja,
rekiä, sekä saamaan jouluviinojaan. Mutta Tuomas-äijän matkassa saapui
kaupunkiin jo aamupimeissä suuret laumat maakunnan köyhää kansaa,
kaukaisimmat ennättäen jo etukynnessä Tuomaan edellisenä iltana. Niitä
tulla jonotti kuin mustalaisjoukkoja, kuormittain ukkoja ja akkoja ja
lapsia, toisia taas tulla väännättäen itsellä kelkka perässä. Muutamat
olivat "syänmaalaisia" Pattijoelta, Vihannista ja Kopsankylästä, toiset
"rantakyläläisiä" Saloisista, Piehingistä ja Olkijoelta. Kaikki olivat
resuisissa vaatteissa, kerjuupussi kainalossa. Laitakaupungin pikku
taloihin jättivät tulijat liiat tavaransa ja lähtivät pusseineen ja
koreineen liikkeelle. Jotkut muuttivat majatalossa päälleen huonot
ketineet, virkavaatteet.


Muualla mielihyvin odotettu "hyvä Tuomas" esiintyi Raahessa ankarana
veroherrana, joka joulunsa, rauhan ja rakkauden juhlan nimissä pani
patruunit ja porvarit koville.


Porvarit olivatkin jo etukäteen varustautuneet ottamaan vastaan Tuomaan
kerjäläislaumoja. Isoissa porvareissa oli jo viikkokausi hääritty
Tuomaan nimissä: pari, kolme säkkiä jauhoja leivottu limpuiksi,
vieläpä lehmäkin lyöty lihoiksi, lisäksi varattu kaikkea muuta pussiin
pantavaa, tynnyreittäin ryynejäkin.


Saikin olla annettavaa. Sillä jo aamupimeissä saapuivat ensimmäiset
pussin- ja korinkantajat porvarien keittiöihin, ja päivän mittaan niitä
ryntäsi kuin mustalaisia keittiö täyteen. Leipä annettiin jokaiselle
sekä "halstoopi" ryynejä, vielä lihakappale ja suolakaloja. Reinin
rouva antoi lisäksi jokaiselle kynttilän ja Fagervikin patruuni
kaatoi vanhoille äijille ryypynkin. Kymmenittäin, toistasataakin
pussinkantajaa saattoi päivän kuluessa käydä talossa, toiset lähtien,
toiset tullen, jotkut vintiöt käyden kolmekin kertaa samassa
keittiössä; ja aina vain piti olla antamista. Tohtorin rouva Snellman
leipoi ensi innoissaan oikein vehnänsekaista limppua, jotta pitäähän
jouluna olla hyvää mökkiläiselläkin, mutta rouvan vehnänsekaiset
limput eivät riittäneet alkuunkaan. Kauppias Andersson jakoi lahjansa
puodista, ja Johan Montinilla oli järjestetty liike niin, että rengit
ohjasivat kansan toisesta portista kartanolle, toisesta taas työnsivät
kadulle.


Kerjääjien lauma kiersi koko kaupungin porvariston, välillä vain
tuontuostakin käyden asuntotalossaan pussiansa tyhjentämässä.
Parhaimmat saaliit saatiin Johan Montinilta, Soveliuksilta,
Fellmanilta, Friemanilta ja Lundbergilta. Asunnoissaan anelijat
tarkastelivat ja maistelivat omia ja toistensa saanteja ja huomasivat:
"Parempaa sinulla on… sinä jouvuit ennen kuin minä". Talonväellekin
annettiin maistiaisia. Seuraavana päivänä taas vaelsi Raahen maanteillä
joukoittain kelkkamiehiä vetäen kaupungin porvareilta kerjättyjä
jouluvaroja. Muutamat ajoivat hevosella, jonka ennen kaupunkiin tuloaan
olivat jättäneet syrjään. Sanotaanpa joukossa olleen joskus varakkaita
maanemäntiäkin, vain ryysyihin puettuina.


Mutta Tuomas toi toisiakin veronkantajia. Se haastoi mukaansa
seurakunnan papistonkin aina unilukkaria myöten, ellei kaikkia juuri
talojenkiertäjiksi, niin kumminkin saantinsa ottajiksi.


Papeilla ei ollut ennen varsinaista määrättyä palkkaa, vaan he elivät
seurakuntalaisten vapaaehtoisten antimien varassa, paitsi mitä saivat
virkatoimituksistaan sekä "puustellista" — kaupungin pappilalla oli
metsää ja karjanlaidunta, niin että kirkkoherra saattoi hoitaa viisi,
kuusikin lehmää. Pitkin vuotta aina silloin tällöin Raahe muisti
sielunpaimeniansa. Niinpä laivan koteuduttua ulkomeriltä pappikin sai
osansa ulkomaiden tuomisista, ja kun kalamies palasi Ulkopauhoilta, vei
hän papillekin merenmaistiaisia. Kun porvarin emäntä sai leipomuksensa
uunista, pisti hän pappilan emännällekin lämpimäisiä. Mutta kaikkein
enimmät viemiset vietiin Tuomaanpäivänä. Silloin annettiin kuin koko
vuodesta, joten pappikin sai jouluvaransa. Suuret porvarit lähettivät
Tuomaan iltapäivänä rengin viemään kirkkoherralle sokeritopan,
jauhoja, ryynejä, kahvia, ja saattoipa renki antaa papille kirjeen,
missä oli kahdentoista markan seteli sekä paperilappu, jotta niin ja
niin monta markkaa tästä apulaiselle. Pikku talot lähettivät papille
markan, parikin markkaa. Siten saattoi papin rahallinen vuosipalkka
1860-luvulla nousta n. 1500 markkaan.


Mutta toiset kirkonmiehet, sekä "iso-lukkari" että "pikkulukkari"
eli "unilukkari", kulkivat itse saanneillaan. Iso-lukkari karautti
hevosella pihaan, astui taloon ja toivotti "onnellista joulujuhlaa ja
rauhaa ja terveyttä", ja sai kukkaroonsa pari markkaa sekä rekeensä
joululimpun ja jästileivän ja pari talikynttilää jouluvalokseen. Mutta
vaatimaton unilukkari tuli vain kelkkaa kiskoen ja toivotti hänkin
"onnellista joulujuhlaa ja rauhaa ja terveyttä", ja sai kukkaroonsa
markan sekä kelkkaansa limpun, jästileivän ja pari kynttilää.
Maaseurakuntaa myöten lukkarit kiersivät, toinen edellä hevosella
lasketellen, toinen perässä kelkkaa kinnaten. Unilukkari Nissiläkin
vaelsi Pattijokea 29 ajastaikaa saaden leivän ja ruiskapan joka
talosta. Erottuaan virastaan äijä tapasi kehua:


— Jos yhen vuuen vielä olisin pärjännyt, niin tynnyrin talosta olisin
saanut.


Suuria eivät lukkarit suinkaan ansainneet, mutta kun arkitöillään
hankkivat lisäevästä, niin elivät. Lukkari Wahlforskin tuli kaupungin
tullista kelkka täynnä mustapäisiä perillisiä, mutta pois lähtiessään
ajoi toisessa luokassa komeana pankinjohtajana.


Maakunnan köyhiä ja sielunsa paimenia muistaessaan Raahen oli toki
pitänyt muistaa omaakin jouluansa ja sitä varten valmistautua. Niinpä
olikin laitettu lipeäkalat, paistettu kinkut, pantu joulusahdit,
leivottu monenlaiset leivät, kaakut, vehnäpukit sekä tähdenmuotoiset
ja puolikuun malliset joulutortut ynnä mantelikranssit. Jo lokakuun
teurastusaikana oli kastettu joulukynttilät, joku kaksihaarainen ja
kolmihaarainenkin joukkoon, ja lapsetkin olivat saaneet lopputaleista
pistellä pienet "kurrinsa", joita sitten voivat näperrellä
joulukuuseen. Monessa porvarin kodissa oli vuoron jälkeen vietetty
jouluvalvojaisia, "julvaka", joihin tyttäret ja nuoret rouvat ja
joskus herratkin olivat kokoontuneet valmistamaan joululahjoja.
Siinä tyttäret ompelivat ja kutoivat "papoilleen" ja "mammoilleen"
sekä rouvat herroilleen minkä mitäkin: kirjoitusmattoa, kaulahuivia,
turkkivyötä, kynänpyyhettä, ompelukoristeista silkkilompakkoa, helmillä
kirjailtua samettista rahakukkaroa, kahvipannun myssyä, pellinnyöriä…
Herratkin koettivat parhaansa mukaan olla apuna yhteistyössä. Niinpä
pellinnyörejä puuhaarukalla kudottaessa herra piteli koreita villaisia
loimirihmoja neidon näperrellessä haarukka kädessä. Välillä aina
juotiin kahvia, syötiin "hätäkräämiä" ja juteltiin "mukavia". Jopa
monesti juteltiin ahkerammin kuin huolehdittiin joululahjoista.


Joulukuusikin ilahdutti raahelaisen kotia. Rikkaiden porvarien salissa
se seisoi ja loisti kuin paratiisinpuu. Siinä 1850—60-luvuilla
koristeltiin joulukuusi mitä moninaisimmilla paperihetuloilla. Ympäri
koko kuusta ripustettiin ylhäältä alas pitkiä paperisuikaleita,
niin että kuusen kynttilät pistäytyivät suikaleen yläpään reiästä.
Suikaleisiin liimattiin kaikennäköisiä kuvioita, joita oli leikelty
Heickellin mamsellilta ostetusta kulta- ja hopea- ja monenvärisestä
kiiltopaperista. Leikeltiin samoista papereista myös lystikkäitä
tanssijoita, temppumestareita, silmänkääntäjiä ja kaikkia, ja
liimattiin paperisuikaleisiin. Useihin kynttilöihin laitettiin isot
paperiset "mansetit" ja niiden reunoihin liimattiin monikoukeroisia,
monenvärisiä paperikaistaleita ja paperikukkia. Koristi kuusta vielä
joku kyyhkysenmuotoiseksi laitettu samettilintukin ja ulkomaan ihania
omenoita punoitti puun hedelminä. Lopulta kuusi oli koreudella niin
verhottu, ettei sen vihannuutta paljonkaan näkynyt. Kaikki koreus oli
kotona itse valmistettu, lapsetkin olivat olleet mukana leikkelemässä.
Mutta kaikkein pienimpiä lapsia ei laskettu koko joulukuusihuoneeseen,
ennenkuin vasta iltasella ovet avattiin. Ja silloin saivat pienetkin
nähdä kynttilöissä kimaltelevan kuusen koko koreudessaan.


Myöhemmin 1870-luvulla opittiin joulukuusi pukemaan tinakoristeilla,
tinaisilla soikioilla, joissa oli kuin puitteissa kaikenlaisia
värikkäitä kuvia herroista ja mamselleista. Tinalevyt ripustettiin
kuuseen koreilla silkkinauhoilla. Ripustettiin kuuseen myöskin
punaisista ja vihreistä sitsilangan päistä punottuja nauhoja,
silkkipaperista tehtyjä tupsuja sekä lasipalloja. Saipa kuusi
koreakseen vielä omassa kylässä valmistettuja hienoja karamelleja.


Vähävaraisetkin kodit, ainakin "ne, jotka tahtoivat kotia kotinaan
pitää", koettivat varustaa joulukuusen, Kiiltopaperia sekä paperikultaa
ja -hopeaa oli Heickellin mamsellin pöydällä heillekin varattuna
kolmella kopeekalla arkki. Kolmihaarainen kynttilä paloi heidänkin
pöydällään, joka joulun kunniaksi oli peitetty puhtaalla "tuukilla", ja
takkapöydällä tuikutti kaksihaarainen kynttilä. Ja joulupöydällä piti
olla kaikenlaista hyvyyttä, minkä varat sallivat, samaan tapaan kuin
isoisissakin lipeäkaloineen ja riisiryynipuuroineen. Isoilla rikkailla
oli kyllä vielä lihavat kinkut ja tortut ja kaikki hyvät juotavatkin.


Jouluaattoilta kului kuusen ympärillä, kuten ainakin, lahjoja
jaettaessa. Lahjat viskattiin vanhaan tapaan eteisen ovesta sisään,
nimittäen, kenelle mikin oli aiottu. Useasti oli lahjaan sommiteltu
leikillinen runokin.


Illalla kun joulukuuset kaikkialla paloivat, ja ikkunat olivat avoinna,
kaupungin vähäväkinen kansa kulki kaduilla "oikein asiasta tehen
kattelemasa porvarien kuusia". Ja kansa saikin tuon tuostakin todeta:


— Voi, kun omenoitakin vielä!


Aamulla sitten remahti kaupungissa valloilleen joulumeno jo neljältä,
viideltä. Kirkonmeno alkoi kyllä vasta kuuden aikana, mutta sitä ennen
piti saada ikkunat loistamaan, neljällä kynttilällä jokainen katupuolen
ikkuna, sekä joulukuusi palamaan kaikessa komeudessaan. Sillä jo ennen
viittä, neljältäkin, ajaa helisti Pattijoki ja Kopsankylän metsäkansa
kaupunkiin kelloissa ja kulkusissa, reki täynnä talon perhettä. Ennen
kirkkoon käyntiä maakansa "ookasi" ympäri kaupunkia ihaillen porvarien
monilukuisia ikkunoita, jotka kahta puolta katua, vieri vieressä monin
kynttilöin loistivat ja välkehtivät, niin että kaupungin parhaat
kadut olivat kirkkaina valokäytävinä. Pimeästä lumisesta korvestaan
tullut Kopsankylä ajeli kuin taivaan tanhuoita ihaillen ikkunoita,
ihaillen joulukuusia, jotka loistivat toinen toistaan kirkkaammin.
Sillä porvarien rouvat ja tyttäret olivat kilvan pukeneet joulupuutaan,
kuka komeimman osaisi rakentaa. Katseltuaan kaupungin pattijokiset ja
Kopsan miehet ennättivät vielä pikku maksusta kyyditä hevosettomia
kaupunkilaisia kirkkoon kuorman toisensa jälkeen.


Mutta hyvät porvarit ja patruunit, joiden tallissa seisoi hyviä
hevosia, karauttivat komeasti omalla ajokkaallaan, "tuplakulkuset"
jokaisen valjaissa, niin että koko kaupunki iloisesti helisi. Rengit
kyyditsivät isäntäväkensä kirkon eteen ja sitten pyöräyttivät taas
kotiin. Kirkonmäellä oli koko joukko maalaisten hevosia, ja apteekkari
Wichmannin pojat olivat kotinsa edustalle, vastapäätä kirkkoa,
pylvääseen ja sen ristipuuhun ripustaneet suuren joukon punaisia,
sinisiä, keltaisia ja kaikenvärisiä paperilyhtyjä, jotka kynttilöineen
välkehtivät väreissä ja loistivat, niin että apteekin edusta oli "hyvin
kaunis ja näköisä jouluaamuna".


Ja kirkonkellot soivat jouluaamuna paljoa kauniimmin kuin muina pyhinä.
Kun kirkkoon kutsumissoitto oli loppunut, soittajat heittivät kellonsa
itsekseen heilua melkuttamaan, niin että vanha tapulikin tutjahteli.
Silloin kellot kauan aikaa soivat yhteen, ja tämä kuului kaupungille
hyvin kauniilta. Mutta vanha Muuti-ukko muisteli, että ennenvanhaan
kirkonkellot olivat soineet "eri tavalla ja vieläkin kauniimmin".


Kirkon monissa kruunuissa palaa lepattivat sadat kynttilät, joita
unilukkari Tuomaanpäivä-matkallaan oli myöskin kerännyt ympäri
kaupunkia ja maaseurakuntaa, ja lukemattomat pyhät kuvat, apostolit
ja enkelinpäät näyttivät entistään kauniimmilta, jopa rumat
peikonnaamatkin penkkienpäissä tuntuivat hymyilevän. Kruunujen
kynttilät lepattivat iloisesti ja suitsuttivat kirkkoon tuttua pyhää
joulutuoksua. Monesti ne kärähtivät pitkälle karrelle, mutta silloin
unilukkari kepsutteli pitkine keppisaksineen niitä niistämään.
Monella kirkkomiehellä tuikutti oma kynttilä edessä penkinreunalla
juhlallisuutta lisäämässä ja antamassa valoa omistajansa isoon
virsikirjaan.


Sitten kun kirkosta palattiin, tulivat porvarien rengit taas hevosella
noutamaan kirkkomiehiänsä, ajellen jonkun aikaa kaupungilla, ennenkuin
karauttivat kotipihalle. Maakansa taas, Pattijoki ja Kopsa, laski kotia
kohden väliin täyttä laukkaa tien täydeltä, niin että kopisi, paukkui
ja helisi. Kilpaa siinä lennätettiin ja yritettiin, kuka edellä pysyisi
ja ken ensinnä kotiin ennättäisi.


Jotkut vanhat raahelaiset kävivät joulukirkossa Saloisten vanhassa
temppelissä. Niinpä vanhempi Fredrik Sovelius usein jouluaamuna ajoi
Saloisiin koko lapsijoukkoineen. Yhdeksän perillistä kirkkomiehellä
oli matkassaan, osa reen kannaksillakin seisomassa. Hevosen kovasti
juostessa tipahteli pieniä kirkkomiehiä tiepuoleenkin, kun reki sattui
nytkähtämään. Mutta pudonnutta ei ruvettu odottelemaan, lennätettiin
vain edelleen. Se joka jäi, sai jäädä, joko palata kotiin taikka lähteä
juoksemaan jäljessä.


Joulun aika oli ahkeraa vieraissa käyntien aikaa. Varsinkin sukulaiset
silloin seurustelivat keskenään, käyden vuoron perään toistensa luona.
Niinpä Soveliusten suuri sukukunta kokoontui ensimmäisenä joulupäivänä
yhden aikana suvun vanhimman, Henrik Soveliuksen, luokse päivälliselle.
Siellä istuttiin koko iltapäivä, juotiin kahvia, ja herrat joivat
punssiakin. Välillä vain käytiin ajelemassa, ja sitten vielä syötiin
talossa iltanen 11—1:n tienoissa, ennenkuin aamupuoleen asteltiin ja
ajettiin kukin kotiinsa.


Toisena joulupäivänä ei käyty sukulaisissa, ajeltiin vain "tapania"
ympäri kaupunkia ja illalla mentiin raatihuoneelle, jossa oli suuret
"julbaalit", Tapanin tanssit. Siellä myös syötiin kestikievarin
emännän, Lindbergin rouvan, laittama illallinen.


Mutta uudenvuoden aattona suku taas kokoontui. Silloin mentiin
"komerssille", kauppaneuvos Fredrik Soveliukselle, valvomaan iltaa ja
ottamaan vastaan uuttavuotta. Istuttiin iltaa ja valvottiin puoleen
yöhön ja valettiin tinoja. Nuoret herrat harjoittivat valurin ammattia,
porauttaen vuoron perään jokaiselle suvun jäsenelle, poissa olevallekin
taikatinansa. Yhdessä tarkasteltiin tinoja ja ennusteltiin mitä kunkin
kuva tahtoo saajalleen ilmoittaa.


Yli puolenyön valvottiin, vaikka seuraavana aamuna pitikin ani varhain
olla jalkeilla. Jo kuuden aikana astui Soveliusten työnjohtaja,
Frosterus-ukko, vanha meriäijä, isäntäväkensä taloon, pitäen hyvin
valituin sanoin kauniin uudenvuoden toivotuspuheen ja saaden
vehnäkahvit. Ja seitsemän aikana suvun nuoremmat jäsenet, herrat
frakeissa, naiset myöskin juhlapuvuissaan, astuivat uudenvuoden
onnittelulle komerssin luokse. Hevosilla ajaen kuljettiin läpi
kaupungin, niin että kulkuset aamupimeissä helisivät. Sitten koko suku
ennätti kahdeksaksi "setä Henrikin" luokse samoille asioille. Siellä
istahdettiin vähän aikaa ja juotiin kahvit, ja sitten jo riennettiin
asessori Hårdhille, josta taas ajettiin "Kivi-Soviolle", sieltä vielä
lennätettiin Franzénille, — viiniryypyt vain ennätettiin taloissa
napata. Mutta kymmenen aikana piti joutua jälleen komerssin luo
aamiaiselle, johon saapuivat onnitteluille koko Raahen parhaat herrat.
Se oli suuri aamiaisjuhla, vieraita oli niin paljon, ettei mahduttu
pöydässä istumaan, vaan aterioitiin seisoaltaan.


Uudenvuoden päivällisille Soveliusten joukko meni "Kivi-Soviolle".
Siellä istuttiin iltaakin, herrat tupakoiden ja punssia juoden, naiset
omassa huoneessaan kahvin ääressä jutellen. Vielä loppiaisenakin koko
suku kerääntyi yhteisille pöytäveroille, jolloin mentiin päivälliselle
kauppaneuvoksen luokse.


Joulun aikana varsinkin nuoret tekivät rekiretkiä ja taas tanssivat
milloin missäkin talossa. Höckertillä useasti "pukattiin matot läjään"
ja ruvettiin tanssimaan, monesti myös Candelinilla ja Franzénilla ja
joskus Montinillakin.


Samoin kuin keskikaupungin rikas porvaristo, laitakaupunginkin pikku
väki pani joulun monina lepopäivinä toimeen vierailukäyntejään
tuttavainsa ja sukulaistensa luokse. Katinhännän, Nätterporin ja
Paavonperänmäen kansa kokoontui pikku pirteissään kahvikuppiensa ja
kolmihaaraisen kynttilän ääreen haastelemaan ja oli yhtä iloinen ja
tyytyväinen kuin keskikaupunkikin yltäkylläisyydessään.


Ikivanhoja joulutapoja edusti Raahessa "säärnäpoikien" joukko.
Siinä 1860—70-luvuilla nähtiin kaupungin kaduilla säärnäpoikina
kuljeskelevan Kytölän Kusto, Svalan Fenkke, Jemndahlin Kusto,
Pecklinin pojat ja Pyhäniemen kaksoisveljet. Maisteri Wichmannin
luona pojat olivat ottaneet oppia ja harjoitusta lauluihinsa, joita
sitten ruotsiksi esittivät. Viisi, kuusi poikaa kuului samaan
joukkoon, valkoisissa paidoissa he kulkivat, punaisella vyöllä
vyötettyinä, punaiset ja siniset nauhat ristissä olkain ylitse, päässä
sokeritopan muotoinen paperitötterö ristinkuvineen ja piippoineen.
Muuan oli sotilas puusapeleineen, toinen kantoi ja pyöritti paperista
kokoonpantua "viisloppista säärnaa" eli "Betlehemin tähteä", jonka
sisässä paloi kynttilä. Mutta muuan oli musta murjaani, joka nokisine
naamoineen pelotti pikkulapsia. Rikkaiden porvarien taloissa Betlehemin
tähden kantajat kävivät illoin laulamassa ja saivat pikku lantteja
yhteiseen pieneen kassaansa.


Meni joulu iloineen ja vieraskäynteineen, ja tuli pitkä suora
talvenselkä, jolloin arkinen viikko ajoi toistaan, ja vain varvista
kuului laivan rakentajain kirveiden ja vasarain kalke. Vasta kevään
korvissa, jolloin aurinko jo oli hyvällä valtapuolellaan, oli
pääsiäinen tavallisine valvojaisineen ja kohtalon tiedusteluineen.
Silloin tyttäret piilotellen katsoivat kahden kynttilän valossa
onnenpeiliin, koettivatpa joskus nuoret miehetkin sen avulla
tiedustella tulevaisia asioita. Jokelinkin nuorena ollessaan katsoi
ja saikin nähdä hänet, joka tuleva oli. Muutamat mamsellit kattoivat
pääsiäisyönä pöydän yhdeksällä ruokalajilla ja sitten unissaan
yrittivät nähdä sitä, joka tuli siihen aterioitsemaan. Toiset neidot
taas söivät yhdeksän silakkaa, panivat pöydälleen vesilasin sekä sen
viereen kolme tikkua sillaksi, jota myöten unissaan näkivät tulevan
ylkämiehensä astuvan antamaan janoiselle nukkujalle juomavettä. Näin
kokeilivat kerran Kaarakaisen tytöt, ja niin tapahtui, että toiselle,
joka oli heittänyt silakoistaan pään syömättä, ilmestyi ylkämies
päätönnä; toisen tuleva mies, merikapteeni, sai samana yönä viettää
tuskallisen hetken, kun tyttö taikoessaan oli tehnyt temppuvirheen,
niin ettei kapteeni saattanut ilmestyä. Jotkut mamsellit asettivat
rahalantin päänsä alle pääsiäisyöksi ja aamulla herättyään pistivät
sen vasempaan sukkaansa lähtien kaupungille astelemaan. Ensimmäinen
vastaan tuleva mies oli hänelle aiottu, ja hänelle oli sukkaan kätketty
onnenraha jotenkuten toimitettava, vieläpä kysyttävä nimeä, jos mies
oli outo.


Rohkeat nuoret miehet kävivät pääsiäisyönä "trullia" kuuntelemassa
kolmen tien haarassa Härkätorin laidassa taikka kiipesivät Sarkkilan
sepän pajan katolle, paja kun seisoi kolmannella sijallaan.


Valpori oli poikaparojen pallinilyöntipäivä ja nuorten herrojen
ratsastuspäivä. Herrat silloin "ulospuettuina" ratsastelivat
kaupungilla, ajelivat varvin tietäkin ja puhaltelivat torvella
tuututuksia. Vappuna myöskin oluttehtaan "salongisa" tanssittiin ja
salongin katolla liehui komea "flaku".


Juhannuksena maakansa pystytti kartanolleen pitkän, tupsupäisen,
sileäksi kuoritun kuusen, joka kahdella oksallaan kuin käsivarsilla
viittasi sinne ja tänne. Sellainen kuusi seisoi ennen monessa talossa
kaupungin ympäristöilläkin, mutta kaupungissa ei nähty tällaista
maankoreaa. Siellä vain laitapuolen taloissa hankittiin pihamaalle
nuorista koivuista sievä kesäinen lehtimaja, vieläpä tehtiin majaan
turppaista pehmeä permanto. Pienet pirtit ja kamarit koristettiin
pihlajan, tuomen ja koivunoksilla, seinät aivan kesävihanniksi, ja
lattialle siroteltiin katajanhavuja. Silloin tuntui sydänkesän herkkä
juhla astuneen sisäänkin.


Pihamaan lehtimajassa nuori merikansa valvoi valoisaa juhannusyötä,
tahi istuskeli myöskin tuuheiden pihapihlajain alla. Mutta monet
neidot hiipivät hiljaa ruispellon laitaan sitelemään kasvaviin korsiin
langanpalasia, mustaa murheeksi, punaista naimisiksi j.n.e. Kolmena
torstaina sitten käytiin niitä tutkimassa.


Porvarien ja patruunien kansa taas valvoi kesäisen yönsä ja piti iloa
meren rannalla, Pitkänkarin Ilolinnassa.


Mutta yhtä väleen kuin pirttiin tuotu kesän vihannuus lakastui ja
kuivettui, sydänkesän suuri valoisa päiväkin vierähti ja kesän ihanin
aika valahti ohitse. Aurinkokin jälleen alkoi väistyä, ja valta rupesi
taas joutumaan pimeän puolelle.


Syyskuinen Aleksanterinpäivä oli taas sellainen juhlapäivä, jolloin
koko kaupunki "ilmineerasi", oikeinpa viskaalin käskystä. Katinhännän
köyhimmätkin kävivät pyytämässä varakkaammilta jonkun kynttilän
voidakseen hekin ottaa osaa yhteiseen ilonpitoon. Niinpä illan tultua
nähtiin pienimpienkin pirttien jokaisessa ikkunassa kynttiläparin
iloisesti tuikuttavan kahden puolen kaunista valmukimppua. Rikkaiden
ikkunoissa kynttilät loistivat komeissa hopeajaloissa mahtavien
kukkasten, "ringblommain" y.m. keskellä. Olikin kova kilpailu, ken
osaisi komeimmin kukittaa ikkunansa keisarin kunniaksi. Möllerin
rouva koristi ikkunansa erinomaisilla tekokukilla, pitäen ennätystään
ylivoimaisena kaikkien muiden rinnalla. Raatihuoneen otsikossa taas
loisti kynttilöistä muodostettu suuri palava A-kirjain, jota kansa kävi
ihailemassa samalla kuin ihaillen katseli porvarienkin ikkunakomeutta.
Maalaisetkin tulivat katsomaan juhlivaa kaupunkia ja ottamaan siihen
osaa kapakassa käymällä ja lopuksi tappelemalla kaupunkilaisten kanssa.
Kaupungin poikajullitkin nallipyssyineen panivat keskenään toimeen
oikein Aleksanterinpäivän tappelun.


Mikkelin sunnuntaina vanhan Raahen nuoret herrat taas hyppäsivät
hevosen selkään ja lähtivät ratsastelemaan kaupungille ja kaupungin
ympäristöille, Kummattiin ja Maailmanrannalle. Maalaisetkin Pattijoelta
tulivat ratsastaen kirkkoon. Mikkelin ratsastus tapahtui sen vanhan
asian muistoksi, "kun suuri sota tapahtui taivaasa enkeli Mikaelin ja
lohikäärmeen välillä… Sitä ne entiset Mikkelin ratsastajat vieläkin
matkivat".


Oli vielä syksyn suuri juhla, vanha kekri, pyhien miesten päivä.
Silloin alkoi piikojen ja renkien remuinen "römppäviikko", raatajien
"rinnus katkesi", ja he saivat viikonpäivät elämöidä omassa
vapaudessaan.


Ympärillä oli kylmä kohmettunut syksy. Kaupungin kadut toisinaan
kopisivat kylmyyttään, toisinaan taas räiskähtelivät pehmeinä
lätäkköinä. Ja meri huokaili raskaana alastomien rantojen äärellä.


Mutta mustien viikkojen takaa häämöitti jo taas Annanpäivä sekä suuri
joulu.


Skoulu.


"Siellä sortit ja brookit räknättiin ja taas luettiin ja dikteerattiin
… karttakonstitkin oli ja karttakepist' annettiin kynsille… Ja kun
kvartille päästiin ja oltiin lumisotasilla ja viskattiin akkuna rikki,
niin saatiin klupua".


Tämä oli vanhan raahelaisen meriäijän entisaikaista koulumenoa.


Sillä pienessä Raahessa, niinkuin muissakin kaupungeissa, oli "skoulu",
jossa katuja mittaileville miehenaluille, vastaisille kaupungin isille
ja porvareille, merimiehille ja raatimiehille, annettiin opetusta ja —
klupua.


Raahen koulu oli miltei yhtä vanha kuin Pietari Brahen kaupunkikin.
Jo suurkylän ensimmäisellä vuosikymmenellä saivat rantakorven
pitkätukkaiset poikavarsat, jotka eivät koskaan olleet koulua
nähneetkään, astella ihmeelliseen "pedagogiumiin", joka piti majaansa
komean raatihuoneen alakerrassa, pohjoispään pirtissä ja parissa
pikku kamarissa. Itse kaupungin pappi siellä Raahen ensimmäisille
koululaisille opetti lukemista ja kristinoppia, kirjoittamista ja
vähän laskentoakin. Mutta niin hyvin pappi kaitsi nuorta laumaansa
ja ohjasi nousevaa Raahea tiedon tielle ja taivaan tielle, ja niin
hartaasti kaupunkikin huolehti ensimmäisestä oppilaitoksestaan, että
Gezelius piispakin, joka tarkastusmatkallaan kävi kouluakin katsomassa,
hyvillään kiitteli Raahen porvarien "kaunista koulua".


Tämä sama "kaunis koulu" pysyi Raahessa sitten kautta aikojen. Yhtä
rintaa kirkon kanssa se eli ja vaikutti, sillä kaupungin papit olivat
useinkin sen opettajia. Kirkon läheisenä naapurina se asui, ja
viimein saatiin koululle oma pieni opin temppeli kaupungin temppelin
viereen, pohjoislaidalle Kirkonmäkeä. Tämä oli sama vanha "skoulu",
katajikkomäen toinen pyhä temppeli, jossa nykyinen vanha Raahe on
johdatettu tiedon taipaleelle.


Mutta ennenkuin Raahen pojat astuivat pelottavaan kouluunsa, useat
olivat jo ennättäneet kirjaviisaudessa niin pitkälle, että osasivat
hiukan lukea, ainakin tunsivat kirjaimet. Heitä oli jo kotona pidetty
kovilla taikka oli käytetty kylässä vanhojen muorien jalkojen juuressa.
Kaupungissa oli nimittäin muutamia kirjanoppineita vaimoihmisiä, jotka
pikku maksusta ajoivat pieniin päihin kirjatiedon alkeita. Sellaisia
oli Grundströmin muori, joka asui Ämmänkadulla, Lindbergin talossa,
ja opetti kirjalle m.m. Himangan Jussia, vastaisen valtamerien
kapteenin alkua. Hampaaton mummu istuskeli opettajanvirkaa hoitaessaan
rahilla kivikuppi helmassa leikaten puukolla leipää kuppiinsa. Sitten
mummu kaatoi vettä sekaan ja syödä papersi möyhyänsä ja samalla ohjasi
pientä lukumiestä. Samoin käyttivät joutilaita vanhanpäiviänsä nuoren
polven opettamiseen muutkin vanhukset. Uudessakaupungissa, Puumaalla,
asuva Vanha-Anna opetti poikia kymmenen kopeekan viikkomaksusta
joka päivä pitkät rupeamat. Pienen mummun polvien välissä pikku
jakkaralla Burmanin Kustokin ja Sandmanin Kalle kävivät vuoron perään
kyköttämässä, ja mummu ohjasi lukua, samalla kuin kuivettuneet
sormet ohjailivat sukkapuikkoja. Långmanin vanha maalari-ukkokin
ahkeroi kirjanopettajana, ja Heiskarin Erkki poika sai alkuopetusta
hattumaakari Jurvelinilta.


Mutta vasta oikeassa koulussa annettiin oikeat opit ja tiedot, ja
sinne pojanvekarat riensivät, niin että heitä oli siellä aina
40-50:een. Niinpä oli "elementarskolassa" 1856 44 ja 1859 49 oppilasta.
Kaikki eivät suinkaan mielisuosiolla menneet istumaan koulun koville
penkeille. Mutta kun isä kimpautui niinkuin entinen merikapteenikin,
joka kertoi: "Janne ei tahtonut mennä skouluun, mutta minä näytin
pranstaakaa, jotta täss' on sulle vastaus", niin "Janne meni skouluun".


Kahdessa joukossa poikia opetettiin. Viktor Wilhelm Wichmann,
jota vain sanottiin "maisteriksi", opetti ensi vuoden tulokkaita ja
itse koulun "rektori", Nils Gustaf Emeleus, jota "Nutu-Jussiksi"
haukuttiin, opetti toista luokkaa. Koulutalossa molemmat koulumiehet
asuivat. Rakennuksen toisessa päässä isännöi hidas ja tasaluontoinen
rehtori, toisessa majaili tulinen ja äkäinen maisteri, kumpainenkin
niin eriluontoisia, että koulumestareille toisinaan tahtoi tulla
keskinäinenkin yhteenotto.


Lukemisen opetus oli ensimmäisiä. Oli koulussa sellaisiakin vesoja,
jotka eivät aina osanneet lukea oikein "ulos", vaikka kouluun pääsyn
ehtona oli hyvä lukutaito. Silloin se täytyi tavata. Ja siinä vasta
taitoa tarvittiinkin. Mutta "se oli semmoinen opettaja se maisteri,
ettei semmoista olekkaan". Se pani taitamattoman tavaamaan;


— Lyhyt ii i, ässä ja lyhyt ää sä, isä; äm ja yhtistysäänteet ei mei,
tee ja lyhyt ää än tän, meitän; ii ja lyhyt oo jo, koo ja lyhyt aa ka,
joka; lyhyt oo o, äl ja lyhyt ee tee let, olet; tee ja yhtistysäänteet
ai tai, vee ja pitkä aa vaa, taivaa, ässä ja lyhyt aa sa, taivaasa.


Lukukirjana käytettiin entisaikoina Uutta Testamenttia, mutta sitten
myöhemmin ruvettiin "luonnonhistoriaa" lukemaan "sissää". Siinä m.m.
"puhuttiin Diionista, joka yritti savesta tehä ihmistä, mutta ei saanut
siihen henkeä", Samaa kirjaa myöskin kirjoitustunnilla "dikteerattiin".
Silloin kun maisteri työskenteli toisien oppilaitten kanssa, luokan
paras oppilas, "första" eli "ylimmäinen", jota myös sanottiin
"priimukseksi", kovalla äänellä luki sanan kerrallaan toisille
oppilaille, jotka kirjoittivat sen vihkoonsa. Niinkuin opettaja ainakin
första dikteerasi:


— Iso puukstavi, paimen — teki — komma — mitä — kuningas — käski
— punkti — iso puukstavi, neljä — vuotta — kului — punkti.


Ja siinä poikain piti oppia ei vain kommat ja punktit, vaan myös
"kuulot" ja "semikuulot", "sprooketekketit", "parentteesit" ja
"kommakompunktit".


Vaikka första olikin luokan ylimmäinen ja sai oppilaiden edessä
toisinaan dikteerata, hän saattoi taas helposti menettääkin
kunniavirkansa. Voi sattua niin, ettei hän osannutkaan läksyään,
ja silloin opettaja heti kivahti: "Mene alemmaksi! Tule sinä, joka
osaat, sijalle!" Ja ylimmäinen sai astua alempaan sijaan, toisen
viedessä hänen kunniaistuimensa. Voi sattua sama alentaminen
uudelleenkin, penkki penkiltä. Saattoipa käydä joskus niinkin, että
opettaja komensi: "Tule pässiin!" Sillä koulussa oli "pässipenkki",
johon pantiin kaikkein huonoimmat kyköttämään. Toisinaan siinä istua
murjotti koko lautakunta, mutta sitten sattui taas koko pitkä penkki
olemaan aivan tyhjänä. Sillä pässistä pääsi taas nousemaan, vaikka
luokan ylimmäiseksi, kun vain osasi läksynsä, Läksyjen hyvä ulkoa
laskettaminen olikin pääasia. Kunhan aina osasi hyvästi "lukea ulos"
kaikki, mitä oli kirjasta pantu opittaviksi, voi aivan tukevasti istua
ylimmäisen istuimella.


Paljon pitikin pienien penkinpainajien osata. Luettiin biblianhistoriaa
ja katkismusta ja maantietoakin, ja kartasta piti osata näyttää
kaiken maailman valtakuntia ja kaupunkeja ja suuria meriä, ja
"maailmanpalloakin" piti ymmärtää, ainakin näyttää sen "kuumia ja
kylmiä vöitä" sekä "lempiöitä vöitä". Pienimmät oppilaat eivät kartasta
paljoakaan älynneet. Kuulivat kyllä puhuttavan Euroopasta, Aasiasta,
Afrikasta, Ameriikasta ja Austraaliasta, mutta kartasta he luulivat
kepillä osoiteltavan värejä. Kaikkein hulluin kirja oli kielioppi,
jota luettiin keskiviikkona ja lauantaina. Siitä piti päntätä ulkoa
sellaisia kummallisia sanoja kuin "nimentö, omanto, osanto, lähentö,
menentö". Ja sitten piti nimitellä sellaista hassua, että "se on
minun nimeni se nimentö, ja se on minun osani se osanto". Puhuttiin
myöskin "arvollisista ja arvottomista kerakkeista". Kirjassa oli
vielä niin hulluja lukujakin, ettei niitä tahtonut kukaan ymmärtää,
sellaisiakin, joissa sanottiin, että "lammas on saparollaan, sika on
höngällään, hevonen on huohollaan, lapsi on vetelällään, ja äitin käet
on taikinasa".


Mutta ankarinta ainetta oli "räknääminen". Täysi työ oli pojilla,
kun piti oppia kaikki "additsuunit, subratsuunit, multiplikatsuunit
ja divisuunit", ja "tabula", jota jo ensi luokalla lyötiin päähän,
tuotti monet torat ja paukaukset ja istumasijojen vaihdokset, Mutta
suuria asioita sitten annettiinkin pienille tietomiehille. Maisterin
jallatessa isompien kanssa första saneli pienille miehille lukuja
taululle kirjoitettavaksi. Siinä pisteltiin alussa kuin leikitellen
vain ykkösiä, kymmeniä ja satoja, tuhansia ja satojatuhansia ja aina
"komma" pantiin väliin. Mutta sitten jo lopuksi päästeltiin miljoonia
ja triljoonia, vieläpä "kvinkviljoonia", ja "kvinktriljoonia", joissa
jo täytyi käyttää komman sijasta ristiä. Laskuharjoituksia varten oli
"laskutauluja", pieniä puulautoja, jotka asetettiin eteen pulpetille
puikkojen varaan niinkuin kirjalauta kallelleen. Lautaan liimatussa
paperissa oli "taaleja", lukuja, joita piti omalle kivitaululleen
"räknätä ulos". Otettiin laskulautoja kotiinkin laskettavaksi, ja
sitten koulussa vain "sanottiin ulos, mitä on saatu". Käytettiin
myöskin pahvitauluja, joihin "taalit oli liistrattu". Mutta rikkaiden
pojilla oli omat laskukirjat, joissa oli samat "taalit ja lumerot",
niin etteivät he tarvinneet laskutauluja.


Kirjoittamista harjoitettiin ahkerasti. Oli vartavastinen painettu
"föreskrifti", jossa oli "kaikki puukstaimet, ja sana seisoi aina
niille puukstaimille". Näitä sanoja jäljenneltiin, kuka parhaimmin
osasi. A:lle oli "sana": "Aikaisin kirkkoon, myöhään keräjiin", sitten
"Brahe rakensi Saloisten kaupungin", ja edelleen esim.: "Fariseukset
löytyyvät Judeasa", "Gutenberg löysi kirjapränttäämisen", "Kärsi pahaa,
toivo parempaa", "Zionin virsi veisatkaam". Kirjoittaminen tapahtui
hanhenkynällä. "Teräspänniä" kyllä jo silloin oli, mutta koulussa ei
niitä saanut käyttää. Kun kirjoitusmiehen kynä kului huonoksi, vei
hän sen maisterille, joka otti liivintaskustaan "pännäveitten" ja
taitavasti "formeeras" kynän kuntoon, niin ettei se enää "plumpannut".
Vaikka taitamattomilla kynämiehillä kyllä hyväkin kynä plumppasi
ja sotki paperin. Kirjoitusvihkoja tarkastellessaan opettaja aina
kirjoitti reunaan "vidi".


Opetettiin pojille laulutaitoakin. Keskiviikkoisin ja lauantaisin
11—12 rehtori vei oppilaat "nuottilinjan tykö" ja näytteli heille
nuotteja, puhaltaen niitä "flöitillä" ja taas laulaenkin: "see, dee,
ee, äf, jee, aa, hoo, see", osoitellen nuotteja ylöspäin sekä jälleen
alaskäsin. Virren veisuutakin opetettiin, ja sitä varten oli aikoinaan
tuomari Alopaeus lahjoittanut tuhannen riksiä.


Opetus tapahtui useinkin kahdella kielellä. Ruotsinkieliset oppilaat
istuivat vain eri ryhmässä, ja opettaja sanoi heille ruotsiksi
saman asian, minkä oli ensin sanonut suomeksi. Kovin paljon ei
ruotsinkielisiä ollut, saattoi joskus olla vain kuusi, seitsemän
— ja nekin kaikki ymmärsivät suomea — ja suomenkielisiä oli
kolmisenkymmentä.


Maisterin "puolelta" päästiin "rektorin puolelle", kun oli "hyvästi
divisuuni opittu", ja "siellä se pääopetus annettiin". Siellä
jatkettiin maisterin luokalla aloitettuja asioita ja luettiin lisäksi
"jometriiaa ja ihmiskunnan historiaa", vieläpä sellaisia merkillisiä
asioita kuin "persunaalipossessium, refleksium, presiprokusium ja
iknatsium". Siinä ei kehvelin pää saanutkaan olla paperista, jos tahtoi
kaikki nämä erinomaiset viisaudet selvittää. Geometriassakin piti
laskea "kaiteita" vasemmalta oikealle ja taas oikealta vasemmalle, ja
ihmiskunnan historiasta täytyi muistaa satoja vuosilukuja, opettajan
ollessa niin "nuukana", ettei saanut kirjoittaa lukuja paperilapulle ja
siitä sanoa ulos, kuten räknäämisessä taaleja. Täyttä päätä koulussa
tarvittiin. Mutta sitä ei kyllä joka pojalla ollut. Siksipä moni saikin
jo maisterin luokkaa paukuttaa kaksi vuotta, jotkut kolmekin, Hassin
Hermanni istui maisterin oppipoikana neljä vuotta, ja ruvettiin häntä
sanomaan "Vanhaksi maisteriksi". Mutta sitten Hermanni olikin niin
oppinut, että pääsi "lantun lautamieheksi" eli maanmittarin apulaiseksi.


Aamukahdeksaksi kipaistiin kouluun ja paukutettiin siellä yhteen-,
kahteentoista asti, ja taas iltapäivällä istuttiin kahdesta, kolmesta
viiteen. Joskus sattui joku opinnoitsija myöhästymään ja saattoi
silloin selittää ankaralle opettajalle: "No, kun minä seisoin ja söin
ja kello seisoi kansa…" Rehtori ja maisteri pitivät vuoropäivin aamu-
ja iltarukoukset. Rehtori veisautti aamurukouksissa miltei aina virttä:
"Jesu! onnen', osan' oman'! Ilon', riemun' runsahan'!" Taikka sai joku
pojista aloittaa värssyn:


    "Sieluni, Jesu hyvä!


    Ravitkoon sanas pyhä,


    Virvoit' minua piinas kautta,


    Ja viimein iloon auta!"




Maisteri taas lauloi ja laulatti useinkin virttä:


    "Mun silmän', käten' nostan


    Ain' Herran Sioniin,


    Jost' avun tiedän saavan'


    Ja valon kaunihin;


    Sill' Herra avun lainaa,


    Kuin maan taivaan loi,


    Hän kuulee huuton' aina,


    Ja suojella kyllä voi".




Ja tämä virsi lähti niin korkealta, että "se melkein kiljumalla
alotettiin, mutta lopusa se putosi hyvin alas".


Kovassa kurissa pidettiin Raahen poikavarsoja Kirkonmäen koulussa.
Hyvin helposti rukattiin pojan tukkahamaraa taikka läpsättiin korvalle
taikka annettiin karttakepillä kynsille ja selkäpuoleen. Ei tarvittu
paljonkaan syytä; kunhan paiskasi paperipurulla naapuriaan poskeen
taikka potkaisi penkin alapuolitse lähimmäistään tahi unohti nollan,
kun piti kirjoittaa 1054, tahi ei osannut näyttää kartasta oikeita
paikkoja. Usein työnnettiin myöskin nurkkaan seisomaan tahi taulun
taakse kilistelemään tahi ajettiin seinän viereen "mustallepenkille"
istumaan. Kovinta kurinpitoa oli kumminkin, kun opettaja käytteli
"klupua", pajuista punottua patukkaa. Klupu oli poikain omaa
teollisuutta, valmistettu kuudesta, seitsemästä, notkeasta, köydeksi
kierretystä pajuvarvusta ja sidottu päistä sekä keskeltä kymmenellä
nuorakierroksella. Patukan pituus piti olla "kyynärä ja käensija",
ja se tehtiin, "mitä parhaasta osattiin saa'a", "Eelläkävijän"
käsialaa se oli, vuoronperään kun pojat olivat aina viikon kerrallaan
"edelläkävijöinä" järjestäen kirjat ja vihot pulpeteille ja taas
hoitaen ne kaappiin.


Tämän oman tuotteen liiankin tuttavallista koskettelua tekijämestarit
saivat monta kertaa kokea, milloin mistäkin syystä, vallattomuudesta
tahi taitamattomuudesta. Varsinkin "tabulan" lukuaikana, joka oli
poikain kovinta työaikaa, otti klupukin suurella hartaudella osaa
poikien oppimiseen. "Anna kinttus tänne!" opettaja komensi helposti,
tarttui oppilaan kalvosimeen ja antoi klupua kämmenelle. Maisteri
varsinkin oli "tuhannen tulinen" ja kärkäs antamaan klupua. "Tirisetkö
sinä vielä?" sanoi, jos poika itki, ja löi yhä kovemmin. Rehtori
oli siivompi, mutta kun hän kerran antoi, niin antoikin kovasti,
että kämmen turposi. Kaksitoista "rappia" oli kovin löylytys, viisi,
kuusi lyöntiä tavallinen järjestyksenpito. Ahkerasta harjoituksesta
tulivat kyllä sekä pojat että poikain kämmenet niin paksunahkaisiksi,
ettei niitä lopulta klupu paljoakaan pehmittänyt. Monet mestarit
eivät suutaan vääntäneet, hammasta purren vain ottivat iskut, "vaikka
kipeää kyllä kävikin, kun olan takaa lyötiin". Kyllähän pojat joskus
ansaitsivat hyvänkin klupukyydin. Niinkuin Kytölän Kustokin, joka
pystytti neulan maisterin tuoliin. Odottaen ilkityöstään tavatonta
klupusotaa Kusto oli varustanut housuntaskuihinsa vahvat raksit, joihin
sitten kiversi kouransa, niin ettei maisteri saanut käsiä taskuista
ulos. Silloin maisterin täytyi heittää poika mustalle penkille ja
pehmittää patukalla selkää, niin että paukkui. Ja se paukkuikin ja
ropisi kovasti, sillä mestari oli varustanut hartioihinsa takin alle
tuohilevyn.


Tärkeää klupua säilyttivät opettajat pöytälaatikossaan, ja kun se
kului ja meni rikki, poikain piti valmistaa uusi. Maisterin luokalla
kului klupuja tavallista enemmän, sillä paitsi ahkeraan kämmentelyyn,
maisteri käytti klupua muuhunkin. Opettaessaan hän aina askaroi
kluvulla, ja usein omissa ajatuksissaan kiivaasti käveli lattialla
edestakaisin väännellen ja pureskellen klupua, niin että se pian kului
loppuun. "Maisteri on taas syönyt kluvun!" pojat manailivat, kun piti
ruveta uutta hankkimaan.


Silloin tällöin itse piispa kävi tarkastamassa vanhaa koulua.
"Koijureellä" suurherra ajaa karautti koulun kartanolle, ja kohta lensi
tieto: "Piispa on tullut Kuopiosta!" Koulussa piispa vain kuunteli
opetusta, eikä silloin annettu klupua, vaikkei osattukaan, ja "sitten
piispa piti kehotuspuheen pojille". Pyhäjoen "Iso-pappikin", kuuluisa
väkimies, hevostakin vahvempi, kävi monesti koulua katsomassa, puhellen
pois lähtiessään: "Koettakaa nyt, hyvät lapset, olla taas siivoja,
koska nuo opettajat teitä niin kiittävät".


Väliin annettiin koulumiehille lupaakin. Markkinapäivät sekä laskiainen
ja Valpori olivat itsestään lankeavia vapaapäiviä, mutta kun pojat
joskus oikein innostuivat yhteen suuhun huutamaan: "luppaa… luppaa…
luppaa!" niin opettajat, jos olivat "sillä tuulella", antoivatkin
avosuisille huutajille vapaan telmäämispäivän.


Muutamat poikajullit ottivat kyllä joskus lupaa omin päinsä ja olivat
"harapassilla" koulusta pois koko päivän, varsinkin silloin, kun oli
hyvin paljon läksyjä luettavana. Aamulla pojat vain lähtivät kotoaan
muka kouluun, mutta livistivätkin Märjännykseen, jossa luinailivat
koulutunnit ja sitten taas oikealla ajalla saapuivat koulumiehinä
kotiin. "Päätä kivisti", selitettiin seuraavana päivänä opettajalle.


Mutta joulun alla oli kauan odotettu "ilminatsuuni". Silloin koko
koulu oli valaistu, kynttilöitä paloi puisissa kattokruunuissa
sekä akkunoille asetetuissa kulmalaudoissa, vieläpä poikain
pulpeteillakin — niissä kun oli "tratinmallisia" reikiä, joihin
saattoi pistää kynttilän pystyyn. Jotkut vanhemmat olivat kuulemassa,
kun poikia opetettiin. Siihen sitten loppui "syystärmiini". Ja taas
"kevättärmiinin" lopussa juhannuksen edellä oli "eksaameli". Silloin
tuli enemmän kaupunkilaisia katsomaan, mitä koulussa oli opittu.
Poikain vihot ja kirjat olivat esillä, ja lopuksi annettiin oppilaille
"ite kullekin" todistukset.


Ja silloin oli vapaa kesä edessä, ja sininen meri avautui taivaan
rannalle asti, ja laivojen mastometsä Roskan redillä odotti kesäisiä
kiipeilijöitänsä.


Vanhassa koulutalossa kävivät opiskelemassa myöskin "privatistit".
Ne olivat "parempain ihmisten" poikia, jotka olivat käyneet jo läpi
sekä maisterin että rehtorin puolen, ja jatkoivat vielä lukujaan
maisteri Wichmannin opastamina. Ja "niistä sitten tuli Raahen
laivoihin kapteeneja". Sillä Raahen koulun ja Raahen poikain suurena
jatko-opistona oli tavallisesti mahtava meri, joka toimitti lopulliset
kouluuttamiset sekä puristi entisistä alkeiskoululaisista miehiä.
Illoin privaatipojat tavallisesti kävivät maisterin luona, mutta
olivat usein samaan aikaankin siellä lueskelemassa kuin kaupungin muu
poikalisto opiskeli koulussa. Ja silloin kun päästiin samalla kertaa
ulos välitunnille, syntyi aina kova sota. Sillä privatistit ja muut
koululaiset olivat toisiinsa vihakannalla kuin kissat ja koirat. Joskus
maisteri otti tyttöjäkin "privatisteiksi", ja ne kävivät opiskelemassa
keskiviikkoisin ja lauantaisin. Tytöille maisteri ei ollut kovin
äkäinen, sanoihan vain joskus: "Uh, sinä senkin pässi!"


Oli Raahessa toinenkin yksityis-koulumestari. Se oli Ernst Kilian
Mellberg, joka "skoulas kaikki Raahen herrat". Kilian Mellberg oli
varakkaan kauppiaan poika Pietarsaaresta, ylioppilaaksi lukenut, ja
sitten ollut pitkät ajat Saksassa opiskelemassa. Liikemiehen poikana
Kilian oli veljensä kanssa rakennuttanut kuunarin, jolla ajatti
rahtia Pohjanlahdella ja Itämerellä. Mutta Itämaisen sodan aikana
englantilainen upotti veljesten laivan. Köyhtynyt Kilian joutui
lopuksi Raaheen Reinin liikkeeseen konttoristiksi. Katinhännässä
pikku talossaan Mellberg sitten asui, nai emännöitsijänsä, Maria
Björnströmin, ja sai yhden tyttären. Sivutoimenaan Mellberg piti
koulua, "Melpärin koulua", ensin Möllerin talossa, sitten kotonaan,
opettaen porvarien poikia sekä merimiehiä, jotka aikoivat kapteeneiksi,
ja valmistaen oppilaita Oulun kouluun, vieläpä myöhemmin Raahen
kauppaopistoonkin. Mellberg oli niin oppinut, että hän osasi "kaikki
kielet", samoin myöskin kaikenlaiset "räknäykset", ja niitä taitoja
hän etupäässä pojille opetti. Välitöinään oppipojat saivat soudattaa
opettajansa pikku tyttöä, ja vallattomuudessaan kiikuttivat vähin niin
huimasti, että tyttö tuli miltei päästä pyörälle. Mellbergillä oli
hyvin kaunis käsiala. Hänen toimekseen aina annettiinkin hautajais-
ja hääkutsujen kirjoittaminen. Vanhana laihana pikku ukkona Kilian
kepsutteli Raahen kaduilla nukkavierussa takissaan. Saipa hän
kauppakoulun vihkiäisjuhlassa ja samoin Pietari Brahen patsasta
paljastettaessa ilon ampua tykillä kunnialaukauksen. Siitä ukko
hyvillään kehuskeli: "Olen ampunut Adlercreutzin kanuunalla!"


Vanha koulutalo sai lukukausien aikana olla toimessa kaiket
päivät. Kun arkisin siellä Kytölän Kustot ja muut pojat viljelivät
tabuloita ja multiplikatsuuneja sekä välitöinään pystyttivät
neuloja opettajantuoliin, niin pyhäpäivinä taas astui samoihin
suojiin toinen oppilasten joukko. Sunnuntai-iltapäivinä toimi
koulun huoneissa "pyhäkoulu", jota oli ruvettu pitämään 1843.
Koulussa kävijäin kantajoukkona istuivat kisällit ja oppipojat,
joukossa joitakuita muitakin opinhaluisia "köyhän kansan lapsia".
Ahkerasti kisällit ja oppipojat astelivatkin opistoonsa. 1852
mainitaan koulussa olleen 54 oppilasta, ja 1860 oli niiden luku
55, Kaikenlaisia hyviä ja tarpeellisia asioita siellä opetettiin
vastaisille mestareille, laskentoa ja kirjoitusta, kristinoppia,
Suomen historiaa ja maantietoa sekä kirjanpitoa. Opettajina toimivat
koulussa tavallisesti alkeiskoulun opettajat. Varsinkin maisteri
Wichmann oli ahkera pyhäkoulumestari, opettaen milloin mitäkin asiaa,
milloin "räknäyttäen", milloin kertoen Suomen historian tapahtumia,
milloin esittäen "maailmanpalloa". Olipa koulun opettajana kerran
värjärinkisälli Halmetojakin, joka oli niin "ulosoppinut", että
kykeni valistamaan toisia sällejä ja oppipoikia, ainakin sanelemaan
heille kirjoittamista. Kerran taas perämies Marjelin opetti
merimiehen aluille kompassia, niin että he osasivat sen "niinkuin
olisivat kolme vuotta olleet merillä". Koulun varsinaisten, arkisten
oppilaiden kanssa tahtoi sunnuntai-opiskelijoilla monesti olla pikku
kahnausta. Ainakin viikkokoulun poikaviikarit monta kertaa koettivat
työntää kaikenlaisia vallattomuuksiaan ja rötöksiään pyhäkoulun sällien
ja oppipoikain syyksi.


Siten vanha koulutalo sai pitkän talvipimeän aikana jakaa "valkeutta"
kyläläisilleen pyhät ja arjet. Kynttilät tuikkivat sieltä pimeille
kaduille niin hyvin pyhäilloin kuin arkipäivän pimeissäkin, ja vasta
joulupimeän "ilminatsuunissa" ne oikein loistivat.


Mutta sitten kerran, samana kesäyönä, jolloin vanha kirkko tuhoutui,
tapahtui vanhalla koulullakin viimeinen suuri "ilminatsuuni".
Kirkonpalo kuumensi läheisen koulun seiniä, niin että oksain reiät
ihan kyyneleinä tihkuivat pihkaa, kunnes yhtäkkiä koko seinä leimahti
satoina kynttilöinä hehkuvaan suur tulitukseen. Se tulitus tuhosi
koko koulun, poltti vanhat pitkät penkit, poltti kluvut ja poltti
"maailmanpallonkin".


Vanhan kirkon rinnalla oli vanha koulu aina vaeltanut käsi kädessä, ja
sen kanssa se sai viimein yhteisen lopunkin.


Tyttöjen skoulut.


Entisessä Raahessa ei ollut koulutaloa tyttölapsia varten, vaikka
siellä kyllä oli koulu, jossa kaikki kisällit ja oppipojatkin saivat
käydä tietoja ja taitoja hakemassa. Ehkä vanhan koulutalon ovet olisi
avattu tytöillekin, jos he olisivat käyneet kolkuttamassa, mutta
sellainen tapa oli Raahessa, että vain pojat jallasivat vanhan koulun
pitkillä penkeillä.


Mutta Raahen tyttöjen ei silti sentään tarvinnut jäädä vain
kotiopintojensa varaan eli pelkän lukutaidon astuimelle. Sillä Raahessa
oli, samoin kuin monessa muussakin kaupungissa, useita "mamselleja",
jotka käyttivät joutoaikaansa nuoren tyttöpolven opettamiseen ja
kasvattamiseen. Mamsellit olivat itse samalla tavalla saaneet tietonsa
ja taitonsa edesmenneen polven mamselleilta, olivatpa jotkut olleet
Tukholmassakin oppia ja viisautta noutamassa. Näissä "mamsellien
skouluisa", yksityisten henkilöiden vapaalla uhrautuvaisuudella ja
harrastuksella johdetuissa opinpirteissä, kasvoi ja sivistyi Raahen
tyttäristö samalla aikaa kuin kaupungin poikaparvi opiskeli ja paukkasi
Kirkonmäen koulutalossa ja Mellbergin koulussa. Mamsellien koulut
eivät kyllä kyenneet oikean koulun rinnalle, niissä kun ei ollut edes
klupuakaan, eikä niissä ylipäänsä opittu niin viisaita asioita kuin
persunaalipossessium ja presiprokusium, jotka olivat tarpeellisia vain
hyväpäiselle miessuvulle. Mutta mamsellien kouluissa opittiin sen
sijaan monia muita hyviä asioita.


Aikaisimpia nykyisen vanhan polven muistamia mamsellikoulumestareita
oli Lina Keckman, joka isän puolelta oli Ruotsin lähtöä, äidin
taas raahelaista. Brahenkadun varrella, Aspegrenin talossa, sanotaan
Lina-mamsellin asuneen 1830—40-luvuilla[7] ja opettaneen kaupungin
parhaimmiston tyttäriä. Kymmenkunta, toistakymmentäkin tyttöstä
kävi koulussa oppien lukemista, kirjoitusta ja laskentoa, lisäksi
historiaa ja maantietoa, vieläpä hiukan — ranskaakin. Myöskin
käsitöihin, koruompeluun, saivat pikku sormet totutella. Hyvää huolta
koulumamselli piti kasvattiensa käytöksestä: oli aina esiinnyttävä
sievästi ja kohteliaasti. Vähän aikaa opetti entisen Raahen tyttäriä
myöskin mamselli af Åkershult, joka oli tullut Ruotsista ja toimi
1850—60-luvuilla. Heiskarin talossa mamselli piti kouluaan, opettaen
lukemista muutamille tytöille, mutta pian hän taas palasi takaisin
Ruotsiin.


Vanhoja tyttöjen koulumestareita oli vielä "Kihlgrenin mamselli",
Catharina Margaretha Kihlgren, joka Lina Keckmanin ajoista aina
1870-luvulle opetti Raahen tyttölapsille, ja pojillekin, lukemista,
kirjoitusta ja laskentoa sekä kristinoppia ja maantietoa. Vanhoilla
päivillään oli koulumestarilla apulaisopettajana sisarensatytär,
Helanderin Liisa. Vanhana mummuna Kihlgrenin mamselli asui "fyyryllä"
Virven talossa Rantakadulla ja kulkea köppäili kadulla kolminurkkainen
pumpulihuivi neulalla kiinnitettynä hartioille.


Samanaikaisia, 1860-luvun mestareita, olivat mamsellit Heickell ja
Bergströmkin. Eva Charlotta Heickell asui Virven talossa, opetti
tyttöjä, soitteli fortepianoa ja piti pientä kirjakauppaa. Henriette
Bergström oli kotoisin Ruotsista, ollen värjäri Juthströmin rouvan
sisar, asusteli useissa eri taloissa, m.m. Sarkkilan porstuakamarissa,
ja opetti vain lukemaan, tavaamaan ja "koko sanalle", ynnä kirjoitusta
sekä "nästyykien pallistusta". Pienen, nilkuttaen kulkevan, huonosti
suomea puhuvan mamsellin opetustyö ei ollut kallista, — puolitoista,
pari markkaa kuukaudelta mummu otti maksua, ja sittenkin hyväntuulisena
hoiti virkaansa.


Hyvin muistaa vanha Raahe vielä "Toppeliuksen skoulun", joka toimi
kaupungissa monet vuosikymmenet, aina 1870-luvulle saakka. Pastori
Zachris Toppelius, ankara herännäisyydensaarnaaja ja maallisen
koreilun vihamies, opetti ensin yksinään, mutta sitten olivat jo
pieksuissa kulkevat, harmaapukuiset, "mörkkiveriset" tyttäretkin,
Sofia ja Maria, apulaisina, jopa pian varsinaisina koulumestareina.
Ukko vain silloin tällöin pistäytyi katsomaan opetuksen menoa, kun
"salisa istuttiin ison skiivupöydän ympärillä" taikka myöhemmin
kamarissa. Lukeminen ja kirjoitus, katkismus ja historia olivat
tärkeimmät oppiaineet Toppeliuksen koulussakin, lisäksi vielä
ompelutyöt. Hyvästi piti tyttöjen osata läksynsä. Helposti voi
joutua nurkkaan seisomaan, ellei osannut ulkoa lasketella seitsemää
katumussalmia. Vuoroviikoin papintyttäret opettivat, ja lapset
pitivät enemmän Mariasta, odottaen aina hänen viikkoansa. Opetuksesta
piti Toppeliuksen kouluun maksaa kahdesta neljään, viiteen markkaan
kuukaudessa.


Vähän aikaa 1870-luvulla opettivat Raahen nuorta tyttöparvea —
joku poikakin oli joukossa — "fröökynät" Alma Montin ja Bertha
Candelin. Höckertin talossa neidit pitivät koulua muutamia vuosia,
mutta kun kansakoulu alkoi toimintansa, siirtyi lapsiparvi sinne.


Viimeisiä ja parhaita mamsellikouluja oli "tante" Gustav af
Ekströmin koulu, joka toimi 1860—70-luvuilla. Tässä koulussa, jossa
kuukausimaksukin oli 6-12 markkaa, jatkoivat opintojansa vain Raahen
rikkaimmat tyttäret, kun olivat ensin suorittaneet alkeiskurssin
Toppeliuksen harmaapukuisten mamsellien opistossa. Mamselli Ekström
oli kotoisin Torniosta, ollen tuomari Nils Ekströmin (syntynyt Ruotsin
Pajalassa, Köngäsen ruukilla) tytär ja muuttanut Raaheen asumaan
sisarensa luokse, joka oli naimisissa piirilääkäri Ehrströmin kanssa.
Gustava mamselli oli niin oppinut, että hän olisi kyllä kyennyt vaikka
ylioppilastutkinnosta selviytymään, ja kasvateilleen hän opetti
useita aineita, niinkuin koulussa ainakin, jopa saksaa ja ranskaakin,
vieläpä piirustustakin, piirrättäen "viivoja, eläimiä, maisemia ja
ihmisenpäitä". Kolmessa osastossa tytöt — olipa kerran pari poikaakin,
Ivar Frieman ja Arthur Lagerlöf, joukossa — istuivat oppimassa, ja
"tante" Gustava istui kiikkutuolissa keskellä salia "myysättynä kuin
palli" taikka loikoi sohvalla pitkälläänkin, jolloin oppilaat vuoron
jälkeen astuivat hänen viereensä näyttämään taitoaan. Aamulla tytöt
kipaisivat kouluun, mutta monesti varsinkin pyryilmoilla talon rengit
tulivat iltapäivällä reslareellä hakemaan lapsia, vaikkei koulu
ollutkaan sen kauempana kuin pienen kaupungin laidalla, Rantakadulla,
tohtori Ehrströmin talossa.


Hyviä olivat mamsellien kouluissa opitut kirjatiedot ja muut viisaat
asiat, mutta huvittavinta lienee monesta pikku tytöstä ollut
ompeleminen ja neulan käyttely. Monenlaisia käsitöitä mamsellien
kouluissa tehtiin, pallistettiin nenäliinoja ja ommeltiin tyttöjen
vaatekappaleita, mutta kaikkein mieluisimpia tehtäviä olivat
merkkausliinat, "märkdukit". Niitä ommeltiin pienissä kehyksissä,
"povisa". Pienet sormet pistelivät "sitsilangalla" pohjavaatteeseen
kaikenlaisia kirjaimia, numeroita ja kuvioita. Ommeltiin isot ja pienet
aakkoset, koko sukukunnan nimikirjaimisto, isän ja äidin, siskojen
ja veljien, setien ja tätien, iso-isien ja iso-äitien kirjaimet ja
viimeiseksi oma nimi vuosilukuineen. Ja vielä tyhjän täytteeksi
kaikenlaisia koristekuvia, kruunuja, lintuja, puita, tähtiä, kirkkoja,
laivoja, taloja. Merkkausliina oli sitten kaunis koulumuisto sekä
monesti tarpeellinen mallikuvasto, kun kotona jouduttiin nimikirjaimia
ja koristeita sommittelemaan.


Hyvin viihtyivät tytöt koulussaan, vaikka joskus lukivatkin niin
huonosti läksynsä, että saivat jäädä jälkeen lueskelemaan. Keväällä
loppututkinnossa olivat tyttösien työt ja vihot esillä, ja tytöt
laskettelivat tietojaan kuin ainakin kirjanoppineet, saksaakin
päästelivät, niin että helisi — olivat jokainen määrätyn värssynsä
opetelleet ulkoa. Ja hyvillä mielin äidit kuuntelivat tyttäriensä
taitoa, pannen tarkoin mieleensä, kenen tytär kaikkein parhaiten osasi.


Mutta vähäväkinen Raahe ei jaksanut astua mamsellien kouluun, joihin
piti suorittaa kalliit opetusmaksut, eikä paikkavaatteissa kävijöistä
olisi ollutkaan rikasten rinnalla istujiksi; monet eivät osanneet
ruotsiakaan, jota useimmissa mamsellien kouluissa käytettiin. Jopa
kaiken lisäksi olisi pian koko pikkukaupunki pannut pahakseen, jos
joku Katinhännän pikku mökin pikku tytär olisi ruvennut opissaan
pyrkimään isoisten rinnalle. Jotkut vähän parempiosaiset sentään
pääsivät Bergströmin ja Toppeliuksen kouluihin lukemista ja kirjoitusta
oppimaan. Mutta kaikkein vähäväkisimpien opetuksesta huolehti vanha
Auvinskamuori, Brita-Kaisa Auvin, entisen, huonosti eläneen sorvarin,
Anders Auvinin leski. Vaikka ukko Auvin olikin niin kunnoton, että
hukutti itsensä ja jätti jälkilausunnan:


    "Muuti on mies,
    mutta Auvin on suuri rakkari",


oli hänen muorinsa "totinen kristitty ja Jumalalta valaistu ihminen",
joka ukko-raiskansa menetystä kovin suri. Auvinska asui pikku mökissä
Brahenkadun loppupäässä, Kirkonlahden laitamalla, ja opetti siellä
kaupungin lapsille tavaamista ja suoraa lukua. Monesti eukko teki
koulumatkoja maallekin, opettaen lapsia ja samalla pitäen seuroja,
veisauttaen virsiä sekä puhuen jumalansanaa kansalle. Joskus
koulumestari poikkesi Hedberginkin taloon Saloisten tien varrella
ja piti siellä seurat. Koulumatkalla Auvinska-muori kuolikin 1857:n
kevätkuulla: "Jumalan enkelit kävit hakemasa hänet".


Mutta vasta oikea yhteiskansan tyttöjen koulu oli Lybeckerin
skoulu,[8] jota useasti sanottiinkin "köyhäin skouluksi". Tämän
merkillisen laitoksen alkuunpanija oli kaupungin omia tyttäriä,
rikkaan kauppaneuvoksen, Zachris Franzénin tytär ja vielä rikkaamman
patruunin, Johan Langin tyttärentytär, Sofia Franzén. Tämä 26-vuotias
kauppiaantytär lahjoitti hääpäivänään 1843, mennessään naimisiin
vapaaherra Georg Lybeckerin kanssa, äidinperintönsä, kolmattatuhatta
hopearuplaa, rahastoksi, jonka koroilla oli perustettava ja
kustannettava koulu, missä kaupungin köyhät ja vähävaraiset tyttölapset
saisivat opetusta ei vain uskonnossa, laskennossa ja kirjoituksessa,
vaan myöskin hyödyllisissä käsitöissä.


Tämä pienten raahelaisten tyttöjen tärkeä oppilaitos aloittikin
toimensa jo seuraavana vuonna, ja siten saivat Raahen tytötkin astua
omaan kouluunsa, silloin kun pojankehvelit kipaisivat Kirkonmäen
oppilaitokseen. Ensi vuosina "köyhien tyttöjen skoulu" asusti
vuokrahuoneissa, mutta viimein 1859 saatiin oma talo. Sekin tuli saman
suvun lahjana kuin itse koulukin. Sofia Lybeckerin nuorempi sisar,
Helene Bergbom, osti ja lahjoitti miehensä, asessori C. G. Bergbomin
kanssa koululle talon Reiponkadun varrelta, saman talon, missä vanha
köydenpunoja Vestberg oli ennen asunut. Sinne koditonna kulkenut koulu
kohta asettuikin, ja majailee siinä vieläkin.


Sofia Lybeckerin lahjoituskirjan tarkoitusta koulu koetti noudattaa.
Kaupungin kaikkein vähävaraisimmista kodeista saapuivat pienet tytöt
9—10 vuotisista alkaen saamaan opetusta. Lukeminen ja kristinoppi
olivat koulun tärkeimpiä aineita. Katkismusta luettiin ulkoa, minkä
ennätettiin, samoin raamatunhistoriaakin. Paljon harjoitettiin myös
kirjoitusta; pienimmät oppilaat aloittivat työnsä piirtelemällä
puupuikolla hiekkalaatikkoon. Laskentoakin opetettiin ja hiukan myös
historiaa ja maantietoa. Joka maanantaina kävi koulussa pastori
Toppelius pitämässä uskontotunnin, jolloin tutkisteli edellisen
päivän tekstiä ja saarnaa, ja kovin vihainen ankara saarnamies oli,
jos tyttöpahaset olivat unohtaneet koko saarnamenon. Mutta eivätpä
tyttöset unohtaneet käsitöitänsä. Siinä useimmat häärivät kaikkein
ahkerimpina, pienimmät kutoen sukkaa, toiset ommellen paitaa tahi
muita liinavaatteita, isoimmat kehräten tahi kangaspuita paukuttaen.
Reiponkadun talon isäntä oli ennen kehrännyt satasylisiä köysiä, nyt
kaupungin pienet tytöt hänen talossaan kehräsivät vielä satasylisempiä
säikeitä.


Köyhien tyttöjen koulumestareina toimivat merimies Lindman-vainajan
tyttäret, ensin muutamia vuosia Susanna, sitten parikymmentä vuotta
Liisu Lindman, "Linmannin neittyt". Lindmanin tyttäret olivatkin
hyvin taitavia käsitöiden tekijöitä — olivat sellaista sukuakin.
Heidän äitinsä, merimiehenleski Kaisa Lindman, etevä eukko, oli
aikoinaan yritellyt puusepäntöitäkin, kavertanut m.m. kauniin
rukinlavankin, vieläpä omin kourin salvanut pihamaalleen aittapöksän.
Lisäksi olivat Lindmanin sisarukset käyneet hiukan mamsellien koulua,
niin että he olivat korkeampioppisia kuin monet muut vertaisensa.
Kaikkia koulunsa aineita ja taitoja Lindmanin tyttäret koettivat
opettaa. Mutta "Liisu neittyt" oli hyvin ankara koulumestari, puisti
monesti tyttölasta pitkistä hapsista, räpsäsi kirjoitusviholla taikka
nappasi "linjaalilla". Eihän se mitään, Kirkonmäen koulumaistenhan
antoi klupua. Ja Reiponkadun koulumestarikin useasti jälkeenpäin
katui ankaruuttaan ja antoi tukkapöllyn saajalle tuhassa paistettuja
perunoita mielenhyvitteeksi.


Kahdeksalta aamulla mentiin kouluun, oltiin kahteentoista ja taas
iltapäivää istuttiin kahdesta kuuteen asti. Joka päivä aloitettiin
Raamatun lukemisella. Kukin oppilas — koulussa oli parikymmentä tyttöä
— luki vuoronsa jälkeen pari lausetta pyhästä kirjasta.


Näin oli pienessä Raahessa kaikilla omat opiskelupaikkansa. Pojat
paukkasivat Kirkonmäellä, isoisten tyttäret istuivat mamsellien
opetuspöytäin ääressä, ja vähäosaisten tyttölapset ahersivat
Reiponkadun "köyhäin skoulusa". Mutta sitten tuli tuhosi poikaviikarien
koulun, uusi "fruntimmerskoulu" lopetti 1880 mamsellien opetustoimen,
ja kun kansakoulu 1872 alkoi toimintansa, Lybeckerin koulu jäi vain
tyttöjen käsitöiden opetusahjoksi.


Poikavarsat.


Pienen Raahen poikavarsoilla oli kyllä laidunta liikkua. Suuri meri
monilukuisine rantasaarinen ja kareineen oli heidän edessään, laaja
rantamaa vainioineen, metsikköineen ja rantakallioineen levisi
heidän takanaan, ja niiden takaa taas suuret metsäiset kankaat, suot
ja korpiset mäkimaat. Vielä itse kaupunkikin toreineen, katuineen,
Kirkonmäkineen ja monine pihasokkeloineen oli nuorimman Raahen
temmellys alueena.


Talvikausi meni useilla pojilla koulussa paukatessa, mutta joudettiin
silloinkin sentään omiakin asioita hoitamaan koulua käymättömien
kanssa. Tärkeimpiä talvitöitä oli mäenlasku ja hiihteleminen. Pikku
Raahen yritykset nousta yli tavallisen tasamaan olivat kovin vähäisiä
ja sen myötäleet parahultaisia poikasten ja tyttösten ajeltaviksi.
Sellaisia kelkkamäkiä oli kirkon lähimailla kolme. Kirkkokadulla, Matti
Luodon talon luona, oli Pitzéninmäki, josta saattoi, varsinkin jos
mäki oli jäädytetty, hyvähuilurilla kelkalla laskea aina Kirkonlahdelle
asti. Ämmänmäkeä eli Limperinmäkeä laskettiin Ämmänkadulla
Lindbergin talon ohitse Reiponkadun poikki vainioita kohden. Kirkon
takana, kellarien luona, oli jyrkkä Hyppyri, josta huilauteltiin alas
yli Reiponkadun Hanskin ja Hassin kartanoiden lävitse, Montanin pihalle
taikka päin talon seinää, ellei osattu ajaa portista. Hanskiska kyllä
oli mökinmaastaan äkäinen, haukkui laskijoita ja syyti poroa pihalleen
kelkkatielle. Äkäinen oli Montanin ukkokin, varsinkin silloin, kun
laskea jymäytettiin hänen seinäänsä. Brahenkadulla oli Jemtaalinmäki
Saaristokadulta Kirkonlahdelle päin, ja sitäkin vähäisen laskettiin.
Oli vielä Rantakadun puolessa Montininmäki, mutta siellä ei kelkoilla
laskettu, — siellä vain Montinin kellarissa ja kellarin päällä
aikamiehet laskettelivat ryyppyjä.


Jäästä veistetty kelkka, "jääkelkka", oli monien poikasten ainoa
ajopeli. Se oli vain pitkähkö, paria korttelia paksu jääpökylä,
jonka alapuolelle oli jyrsitty uraa, niin että muodostui hiukan
jalaksientapaisia, ja yläpuoleen kaivettiin koveroa heinäviholle,
jotta kelkassa oli pehmeä ja kuiva istuinsija, Vetonuora, "pesti",
oli kiinnitetty kelkkaan kantapuolesta yli heinätukon, niin että se
samalla piti heinätukkoa paikoillaan. Tällaisilla kelkoilla pojat
laskivat mäkeä ja monesti kinasivat, kenen kelkka kauimmaksi luistaa
ja kenen on parhain. Monta kertaa yllyttiin niitä "tinttaamaankin":
lyödä paukautettiin vetonuorasta huijauttaen kelkkoja yhteen, niin että
helähti, ja silloin huonompi särähti palasiksi. Hävinneellä ei ollut
muuta neuvoa kuin harmissaan astella kirveineen meren jäälle jystämään
uutta ajopeliä.


Varsinkin iltapuolet ja pyhäpäivä oltiin ahkerasti mäessä ja
huilauteltiin Kirkonlahdelle taikka karauteltiin Hanskiskan poropihan
ylitse jymäyttäen Montanin Heikin seinää. Aikuisiakin oli mukana
raahaten isoja kelkkoja ja rekiäkin perässään; muutamat kahnuttelivat
suksilla, vain sellaisilla omatekoisilla laudanpalasilla. Oli mäessä
herraa jos työmiestäkin, eikä ollut paljon säätyeroitusta.


Mutta vasta laskiaisena mäenlasku oli täydessä menossaan. Puolilta
päivin, kun oli "rasvarieskat" syöty ja aamupäivä laiteltu
vehkeitä kuntoon, riennettiin mäkeen, ja iltapäivällä pääsi sinne
palvelusväkikin. Koko kylän nuori kansa oli silloin kaupungin kolmessa
mäessä, herrasväki vain ajeli hevosilla. Kilvan laskettiin, ja joka
mäki oli täynnä ajomiestä. Puolimäessä vielä seisoivat "vahit" keppi
kädessä huutaen joka laskijalle:


— Mitä sull' on myyä?


— Kultaa ja hopiua! laskumies vastasi mennessään ja pääsi hyvällä
menemään. Mutta muutamat kehtasivat huutaa:


— Pirunp—kaa ja piparuutia!


Tällaisen kuorman ajomiehineen vahtimiehet keikauttivat kepillään
nurin. Sillä "sellainen rangaistus siitä tuli, kun yritti kuljettaa
vääriä aineita niinkuin tullia kavaltaen".


Mutta kevät tuli kelkkamäkeenkin, ja Hanskiska pääsi pihansa
poroamisesta. Kevään ensimmäisiä merkkejä olivat päiväpaisteiset, jo
lumettomat ja kuivat katuvieret kevättöissä häärivine poikavekaroineen.
Heitettiin siinä kevätpäivän killittäessä "nappipallia". Jokainen
asetti laa'alle katukivelle napin ja sitten vuorotellen koetettiin
pallilla lyödä nappeja kiveltä pois ja siten voittaa ne omaan
taskuunsa. Oltiin myös "potalla". Sulaan katuviereen kaivettiin pikku
kuoppanen, johon vuoronperään osoiteltiin rahaa tahi lyijypätikkää,
ja voitettiin siten toisilta nappeja. Auringossa hehkuvalla
seinävierustalla, ensimmäisten kevätperhosten siinä leikkiessä,
hakattiin "seinärahaa"; varsinkin maneesin seinämällä sitä napsittiin
ahkerasti, kukin omalla luotetulla lantillaan. Mutta poikain
varsinaisena rikkautena, josta milloin mitäkin peliä käytiin, oli suuri
nappivarasto joka miehen taskussa. Monesti taitamaton tahi kovaonninen
pieni pelaaja menetti koko irtaimistonsa, täytyipä vielä ottaa lisää
kiinteimistöstäkin ja sitten tuhlaajapoikana housujansa kannatellen
astella kotiin, jossa kaiken lopuksi oli vielä otettava vastaan
tukkapölly.


Mutta vasta Valporina pantiin alulle oikeat kesätyöt. Silloin
kokoonnuttiin koko joukolla Härkätorille pallia lyömään, sillä
Härkätori oli kaupungin kesäinen kisailukenttä ja pallinlyönti
tavallisinta kesäleikkiä. Siihen ottivat osaa sekä laitakaupungin pojat
että keskikylän herranalutkin. Olipa joskus joku tyttökin mukana,
ainakin Kraftmanin Tilda, vastainen lakkiräätäli, joka "linnapallia"
lyötäessä huimautteli niin ropsasti, että palli lensi yli torin ja niin
korkealle, että siinteli vain.


Linnapalli olikin mieluisinta pallipeliä, ja siihen voitiin yhtyä
koko joukolla, ruveten vain kahteen puolikuntaan. Toisinaan muutettiin
linnapalli "ekslakulinnaksi", joka oli "oman käen lyöntiä". Silloin
lyöjä sai itse heittää pallin, lyödä ja lähteä juoksemaan. Usein
oltiin myös koko joukolla "polttopallilla", kaivettiin maahan pikku
"krooppeja" kartunnokkaa varten, ja sitten muuan kartulla pallia
pyöritellen yritti toisia "polttaa". Joskus taas huudettiin:


    "Ruulikapollaa
    pallilla ollaan!"


Ja sitten ruvettiinkin heittämään "ruulikapollaa". Siinä oli vain pari
karttumiestä etäällä toisistaan ja pallomies kummallakin puolella.
Pallomies heitti palloa vastapuolelle, karttumiehet yrittivät sitä
vuoronperään lyödä toisilleen, ja pallomiehet voittivat, jos saivat
kopin.


Sitten pitkin kesää kokoonnuttiin Härkätorille melkein joka ilta, ja
valoisaa yötä myöten siellä remuttiin. Kun kyllästyttiin pallopeliin,
ruvettiin joskus voimankoetuksille taikka kilpailtiin taidon ja
notkeuden näytteissä. Vedettiin "väkikarttua" selkä köykyssä,
ja kiskottiin hampaat irvessä "kissanhäntää", taikka asetuttiin
maahan vieretysten selälleen vastakkaisasentoon ja jalkahankurasta
"potkastiin" heikompi nurin. Väliin "nostettiin rankaa", väliin
"ohratakkaa" taikka taas "heitettiin juurikkaa". Jäykkänä "rankana"
esiintyi joku leikkitovereista, samoin myös hajasäärisenä "juurikkana",
joka pään ylitse heitettynä koetti pudota jaloilleen. "Ohratakkana"
poika nosti nuoraraksilla selkään vedettyä koipeaan, kohoten toisella
jalalla kykkysiltä seisoalleen.


Härkätorille myöskin kaupungin tyttölapset kokoontuivat leikkejään
pitämään, "första majna"[9] jo ensikerran ja sitten aina kesäilloin
niinkuin pojatkin pallinlyöntiinsä. Joskus pojatkin saapuivat samaan
joukkoon ja silloin vasta hyvin "enkan" juoksu kävikin. "Sista paar
uut!" huudettiin tuon tuostakin, ja sitten kirmaistiin ympäri toria,
niin että helmat heiluivat ja kintut vilisi. Voitiin ruveta myöskin
"väkisille" taikka "roirosille", jolloin leikin ensimmäinen kiinni
tavoittaja määrättiin arpalorulla. Luettiin esim.:


    "Anikka danikka drass,
    vipla vapla vass,
    ass gull pim pam poo,
    går ut, vet hut,
    var och en i sin knut!"


Tahi:


    "Eman deman Gabriel,
    ljuset fader kristeman,
    han drack, så han sprack,
    ät vet vellings vet,
    gack bort, du långe man,
    svek ut!"


Tahi vielä:


    "Ysikin tysikin,
    toukun loukun,
    sinikin kivikin,
    maaterin kuuterin,
    höylää söylää,
    sotamies sumppuun,
    pumppuun,
    mene mies mettään
    pakoon".


Toisinaan istuttiin kenttään "puukkotikkasille", ja siinä leikissä,
"huonosti pelannut" pantiin jyrsimään turpasta. Pahaisimmat lapset
rupesivat joskus "ojasille". Muuan meni katuojaan selälleen,
toiset roikkivat hänen ylitseen toiselle ja toiselle puolen ojaa,
ja ketä ojamies sai kädellään läpätyksi, joutui vuorostaan ojaan
selkäneuleelleen.


Pikku tytöt tuhertelivat lämpöisinä kesäpäivinä pellonojissa
kaivaen kuoppia pientareeseen ja sitten he "käyttivät myllyä"
juoksuttaen hiekkaa torven lävitse kuoppaan. Poimivat he pientareilta
päivänkakkaroita, ja nykkien niiden valkeita pikku lehtiä arpoivat:


    "Poutaa… sataa…
    poutaa… sataa…"


Mutta isot tyttäret osasivat arpoa paljoa sievemmin. He olivat oppineet:


    "Han älskar,
    af hjärtat,
    med smärta,
    något litet,
    als intet".[10]


Näin osasi Pyhälän Margretkin, joka oli ollut pappilassa Hohenthalin
mamsellien kanssa leikkimässä, jopa "sokkosillakin" pappilan
väentuvassa.


Oli Raahen pojilla totisempiakin kesätöitä kuin Härkätorilla pallia
paukuttaa ja tyttöhattarain kanssa enkkaa juosta. Jo keväällä, kun
Ruonanoja avautui, piti kiireesti hankkia tiheitä pajumertoja —
Tanska-Eera Kopsankylässä teki niitä kymmenestä ja viidestäkin
kopeekasta — ja ruveta kalamieheksi, pyytämään "tuukkeja". Ne olivat
kevään ensimmäisiä kaloja, joilla talven suolakala verestettiin.
Herratkin niitä ostivat ja jo etukäteen tilasivat pojilta:


— Niin ja niin monta myssyä pitää tuua!


Merran täysin tuukkeja saatiin Ruonanojasta, saavittain työnnettiin
pikkukärryillä kaupunkiin ja "myssyittäin" niitä myytiin, vain
lakki-resullaan mitaten. Kolme, neljä kopeekkaa saatiin myssystä
keväällä sen mukaan kuin saannit olivat, mutta kesän jatkuessa, kun
pienet makeat "rautatuukit" eli "rautiaiset" saivat joukkoonsa isopäisiä
kelvottomia "rapatuukkeja", meni hinta mitättömäksi. Kalapahasista
keitettiin "tuukkipuuroa", ja se oli oikein hyvää ja rasvaista, eikä
tarvinnut mitään lisärasvoja eikä jauhojakaan. Porvarienkin pojat,
ainakin Roosin ja Montinin pojat, niitä pyytelivät, ja yhdessä
telmättiin vanhalla Ruonanojan myllyllä, laukattiin Prännärinkedoilla,
tehtiin merrankauppoja ja vaihdeltiin tuppipuukkoja. Joskus
tuukkipalkalla pantiin Keera-Junnu, vanha piiskuri, koirien tappaja,
kissannylkijä, soittamaan viulua, jolloin hän päivää paistattaen
istuskeli kedolla ladon seinän vieressä konettaan vingutellen.


Ruonanojalle mentäessä jouduttiin toisinaan kovaan otteluun
Paavonperänmäellä. Haltun ja Krekulan poikain kanssa täytyi siellä
milloin suutaan räävätä, milloin käsinkin koetella, kun vain satuttiin
menemään ohitse, niin että pojat huomasivat. Uudenkaupungin ja
Katinhännän poikain välillä olikin hyvin usein sotatila. Puolin jos
toisinkin pojat saivat kuulla, keitä he olivat: "Natsflakuja",
"Tiitu-äijiä" ja "Puru-pässejä", Ahlholmin "Kaalholmeja" ja Musketin
"Mustakettuja". Kehoitettiinpa joskus pistelemään:


    "Puurmannin puurua,


    Manteliinin maitua


    Lutmannin lusikalla


    Sarkliinin saunan loukosa".




Ruonanojan suulla oli pojilla hauska kesäinen uimapaikka. Siellä,
vähän matkan päässä meressä, oli vanhan prikin, Auroran raakki. Sen
luokse pojat menivät pulikoimaan, kiipesivät laivahylylle ja hyppivät
pantturein päältä mereen. Oli siellä toinenkin vanha purrenhylky,
Neptunus, jolla vielä saattoi liikkuakin, ja sen kimpussa pojat useasti
häärivät. Mutta kerran Soveliuksen Matti-patruuni komensi poikia,
kun ne Neptunuksessa kiipeilivät; "Menkää sillä merelle!" Ja pojat
lähtivät lahdelle omin päinsä "seelaamaan" sinne tänne sen mukaan kuin
Matti-patruuni kapteenina rannalta komenteli, Viimein kapteeni komensi
ja merimiehet laskivat laivan rantaan, että rymähti. Ja siihen se jäi.


Onkiminen oli myöskin tärkeimpiä kesätöitä. Siinä virassa piti
istua pakkahuoneen laiturilla taikka Hevossillalla taikka veneessä
tuntikaupalla narraamassa kaloja suolingaisilla, joita oli haeskeltu
puutarhoista ja pihamailta pitkin kaupunkia. Franzénin Jannen pihalle
Brahenkadulla oli kyllä mentävä hyvin varovaisesti, sillä Janne
helposti saattoi sopivasta piilopaikasta ampaista suolapanoksen
suolingaisten etsijän takamukseen.


Silloin kun joku kotilaiva saapui ulkomeriltä Roskan redille, pojat
menivät laivaan kerjäämään kokilta piskettejä ja laivakorppuja.
Saivatkin he kun hyvin sattui, saivat joskus kahviakin sekä ruskeata
"hietasokeria" sekaan, ja se oli poikien mielestä paljoa parempaa kuin
oikea sokeri.


Mutta kun joutui syyspuoli ja marjojen aika, tuli pojille — ja
tytöille — taas eri kiireet. Silloin piti laukata ympäri lähimetsiä
ja merensaaria poimimassa mansikoita, mustikoita ja vaaraimia,
joita myyskenneltiin porvareille ja saatiin parikymmentä kopeekkaa
vaarainkannusta. Eivät pojat kyllä olleet niin taitamattomia, että
olisivat lähteneet Myllymäelle marjailemaan, niinkuin Virven Maija,
joka asteli sinne ämpäreineen, vaikkei siellä kasvanut muuta kuin
"vareskraakkuja".[11] Mutta merensaaret olivat mainioita marjamaita,
monikertaan kierrettyjä. Tunsivat poikavarsat Ison-Kraaselin saarenkin,
eivätkä siinä koskaan eksyneet, kuten vanha Holman mummu, joka
marjamatkallaan yhä uudestaan ja uudestaan pohjaksui takarannalle ja
joka kerta ihmetteli nähdessään salmen takana Kumpeleen pookin:


— Ompa se tälläkin rannalla pooki… Ompa se tälläkin rannalla
pooki… Ompa se tälläkin rannalla pooki!


Monta kertaa poikain piti yrittää salaa Palinin Jussin
vaarainpensaikkoon Katinhännässä, Saaristokadun varrella, ja sitten
kipaista karkuun, kun Jussi sattui huomaamaan ja julmana lähti
heitä laukottamaan. Silloin tällöin täytyi hiipiä Heikku-patruunin
puutarhaan Sovionpuistossa, Rantatorin vieressä. Mutta sinnekin
tavallisesti vanha Johanna ennätti samalla kertaa marjojen poimintaan.
Joskus himo veti poikavarsoja komerssinkin komeaan puutarhaan,
Fredriksbergiin, sillä siellä jos missään kasvoi kaikenlaisia hyviä
hedelmiä kuin paratiisin puistossa. Eivätkä poikaparat muistaneet
vähääkään, että komerssin akkunassa Langin talossa oli kavala
katupeili, joka saattoi näyttää koko Fredriksbergin aitauksen. Niinpä
sattuikin onnettomasti, että kun pojat olivat ennättäneet parhaaseen
hedelmän makuun, he kuulivat komerssin äänen puutarhan käytävältä…
Eikä siinä ennättänyt tapahtua muuta kuin kova kopina ja suuri rysäys,
kun poikavarsat jo olivat puutarhan korkean aidan toisella puolen. Eikä
kukaan ollut ehtinyt kuulla, mitä erinomaista keppi kourassa astuvalla
karskilla komerssilla olisi ollut sanottavana. — Luodon mummun
kaunis omenapuu Saaristokadulla ei vielä ollut silloisten poikain
tutkisteltavana, joten arvostelematta jäi, olivatko sen hedelmät niin
happamia kuin sanottiin.


Kesällä piti muutamien poikakurikkain kerätä taiteensa suuret joukot
varisten ja harakkain munia. Syksyyn mennessä ennätti munakokoelma
hyvänlaisesti mädäntyä, ja munat olivat kyllin kypsiä, kun pojat
niitä katoilta lennättelivät maalaisten ja muiden ukkojen niskaan ja
päin silmiä, kun ne ajoivat kaupunkiin syysmarkkinoille. Kaikenlaisia
muitakin elkeitä oli parhailla pojilla. Milloin he pingoittivat köyden
pimeän kadun poikki, niin että kävijät kupsahtivat kumoon, milloin
kuraisivat neulalla ja rihmalla torilla haastelevien akkojen hameet
toisiinsa, milloin taas riisuivat maalaisukon hevosen valjaista
kuormansa viereen, sillä aikaa kuin ukko oli kauppapuodissa asioillaan,
milloin tekivät elkeitään juopuneille. Sellaisiakin kuin Silvanderin
Eeralle, joka kerran vatsallaan nukkua rötkötti Härkätorilla. Pojat
ratkoivat Eeran engelskapatiinoista pohjat irti kantaa myöten. Kun
Eera herättyään yritti lähteä astelemaan, ei hän päässyt mihinkään,
sillä kengänpohjat aina kierrähtivät vastahankaan. Taikka satuttiin
huomaamaan vihantilainen muurari, "Hullu-Heelpori", makaamassa
selällään, sylet levällään, nurmikolla Aitakadun vieressä. Pojat
asettivat pehmeän lehmän lämpimäisen muurarimestarin kämmenelle ja
sitten pitkällä heinällä kutittivat nukkuvan huulia. Ja niinkuin pienet
mestarit olivat laskeneetkin, iso mestari unissaan muurasi laastin
vasten suutaan.


Olipa joitakuita oman kylänkin miehiä ja äijiä, joita pojat huvikseen
härnäilivät. Vajavaista "Sipin-Allua", joka kuvitteli olevansa
"kanttori" ja useasti lukkarin kanssa lehterillä kilpaa veisata
möyrysi, eivät pojat sentään kiusoitelleet, kysäisivät vain:


— Mihinkäs kanttori menee?


— On kiire veisaamaan! "kanttori" vastasi ja asteli kiireesti
matkaansa.


Mutta Fyhrin vaarilta, vanhalta merimieheltä, jota sanottiin
"Puukelloksi", koska hän aina puhua pömisti niinkuin tynnyriä olisi
takonut, ja kehuskeli purjehtineensa "runta Kaap", pojat ilkeillen
kysäisivät:


— Onko faari käyny Runta-Kaapisa?


Eikä muuta tarvittu. Vaari suuttui ja kapisti pojat menemään.


Suuttui Myllykankaan äijäkin, "Tipa-Matiksi" haukuttu, ja oli niin
vihainen, että kepillään uhkaili poikia, kun he juoksivat hänen
perässään hokien:


    "Tipa nokkii,
    nokkii santaa!"


Ja Brunell, etelän mies, jolle pojat, niinkuin muillekin "etelän
vareksille", kraakkuivat, ärjäisi äkäisenä: "Kraakana, saatana!"
Mutta kun Aitta-Pellelle kraakuttiin, äijä sievästi kutsui kraakkujaa
luokseen:


— Tule tänne likelle, saat slantti, kun niin korjasti osaat kraakku!


Kun poika meni saamaan "slantti", hän saikin äijältä äkäisen
tukkapöllyn.


Långmanin Heikkiäkin, joka maalasi kirkontornia riippuen nuoraan
kiinnitetyssä häkkyrässä ylhäällä ilmassa, pojat joskus yltyivät
kiusaamaan, kiikuttaen nuorista ukkoa häkkyröineen ylös-alas…
ylös-alas… ylös-alas… Vasta kun äijän kova parkuminen ja
noituminen veti kansaa hätään, pojat livistivät pakoon.


Mutta Palinin Jussia, joka pitkässä haarahäntä-takissaan kuljeskeli
herrana, eivät pojat uskaltaneet härnäillä, vaikka joskus rohkenivatkin
varkain käydä hänen vaarainmaassaan. Jussin nähdessään pojat
kauhuissaan kirmaisivat pakoon. Sillä Jussi aina uhkaili;


— Ootappa, kun minä sun kuohitten!


Eiväthän pikku pojat tienneet, että Palin oli kaupungin suurin
valehtelija.


Vanhan Raahen vallattomien poikavesojen viimeisiä oli Svanljungin
yhdeksinen veljessarja, joka aina kesäkaudeksi vietiin "Poikalan"
kesämajalle Virpiperään. Siellä poikavarsojen kesälaitumella veljekset
saivat villissä vapaudessaan mielin määrin elämöidä sekä maalla että
merellä. Mutta kovaa oli, kun syksyllä piti palata kaupungin ja koulun
ahtaisiin puitteisiin. Eipä ihme, että raahelaiset syyskuun alussa
joskus tiedustelivatkin:


— Joko Svanljungin pojat on kaikki saatu kiinni?


Syksyllä kun veti merenlahdet ja salmet jäähän, tuli taas uudet
toimet. Silloin luistimet jalassa kiidätettiin ympäri kaikki saaret
ja koluttiin kaikki poukamat, niin että notkea jää vain natisi
ja ulvahteli. Mutta sattui joskus niinkin, kun pojat uskalsivat
pyhänä kirkonaikana mennä meren selkäpuolelle, että he saivat nähdä
Preiskäristä nousevan hirveän pitkän miehen heitä kohden. Silloin
täytyi kipinkapin lähteä kaupunkiin, lähemmä kotirantoja, Kotiseppien
takomilla, puujalustaisilla luistimilla pojat vain potkiskelivat ja
hyvät olivat nekin. Mutta Montinin Matilla, kun Ollinsaaren järvellä
kerran syksypäivänä luisteltiin, nähtiin komeat "fieteriluistimet",
joissa puuta ei ollut palastakaan.


Osasivat Raahen poikavekarat kyllä tehdä muutakin kuin joutilaina
juoksennella ja käydä marjanvarkaissa. Monet jo poikasena kävivät työn
touhussa ja saivat kopeekoita. Muutamat kehräsivät Leufstadiukselle
tupakkarullaa, toiset taas latoivat laivavarvissa "pileksiä" pinoon
ja saivat patruunilta puolitoista kopeekkaa syleltä. Kun Fellmanin
pellolle rakennettiin kiviaitaa, olivat 8—11-vuotiaat lapsetkin
koreineen kantamassa kiviä, saaden 6—11 kopeekkaa päivältä. Kun
laivat toivat suolalastia Fantin makasiineille ja kiinnittivät
köytensä Fantinsaaren Rengaskiveen, olivat pojat päästämässä
köyttä irti renkaasta, saaden siitä pikku palkkion. Laivavarvin
työpirteissä timperien pojat ja tyttäret olivat kehräämässä isälleen
tervatappuroista laivanriivejä. Monesti pojat olivat Kreetan-Junnun,
"Haitaksi" sanotun, puolihalvatun miehen apulaisina, kun Junnu varvin
pirtissä kehräsi "sjömanskaarnia", merimiehenlankaa. Mutta joskus
eivät kehvelit malttaneet olla Junnua kiusaamatta. Pyörittäessään
kehruuratasta pojat panivat sen väliin hyrräämään, niin että surisi.
Junnu kyllä toisesta päästä pirttiä karjui: "Holp! Holp! Holp!" Mutta
pojat vain jyristivät.


Mutta hauskempi oli pojilla, kun Junnun kanssa suurta parkaasia soutaen
kuljettiin pitkin rantoja ja meren kareja keräten kiviä laivojen
painolastiksi. Kauniilla ilmalla kelleteltiin merellä, soudettiin
johonkin rantaan ja kanniskeltiin kiviä parkaasiin ja sitten soudettiin
laivan kylkeen lossaamaan, ja taas lähdettiin uudelle retkelle.
Kreetan-Junnu vanhimpana oli parkaasin "puosuna", jota toisten
"jummanneina" piti totella. Päivittäin koluttiin merellä ja saatiin
5—6 kopeekkaa päivältä. Kraatari Majblomin Kalle, joka oli vähän
niinkuin herrassukua ja osasi hiukan ruotsiakin, sai kyllä kerran
jotakuta kopeekkaa enemmän kuin toiset. Mutta siitä toiset jummannit
suuttuivat eivätkä enää ottaneet kraatarinpoikaa mukaansa, koska hän ei
ollut sen parempi jummanni kuin toisetkaan. Puosuna oloonsa vajavainen
Kreetan-Junnu niin ihastui, että meni pyrkimään merimieheksi ja
kysymään patruunilta:


— Tarvitteeko puosun merellä muuta tehä kuin kapelkattia puhistaa?


Parkaasin Junnu-puosusta ei kyllä tullut oikean laivan puosua,
mutta useimmista Junnun jummanneista kyllä piankin tuli suurten
valtamerilaivojenkin jummanneja ja puosujakin. Useiden Raahen meren
hengessä kasvaneiden vallattomien poikavarsojen villi vapaus kesti vain
toisen kymmenen alkuvuosille. Laivapojiksi, kapelkattien puhdistajiksi
"plokattiin" Raahen parhaat pojat jo varsin nuorina. Pyyn Antti meni
merelle kolmentoista ikäisenä, samoin Johan Montin. Burmanin Kusto oli
puuriin painuessaan vain kaksitoistavuotias, Karl Svanljung kymmenen
ikäinen, ja vanha styyrmanni Jaako Marjelin teki ensi matkansa jahdilla
Raahesta Iihin kuuden vuoden vanhana.


Puurissa ei kyllä enää lyötykään ekslakulinnaa, vaan siellä oli omat
tapansa juosta enkkaa.


Arkielämää.


Rikkaan raahelaisen porvarin ja patruunin koti, vaikka olikin joutunut
kaukaisen mutkan pohjapuoliin, syrjäiseen rantakylään, tervaa ajavien
äijien kauppataloksi, oli kumminkin voinut sisällyttää seinäinsä
suojiin paljon merien takaistakin henkeä ja elämää. Maalaamattomat,
hiekkapesulla "kaheksanmerkkiä kiertäen" hohtavanvalkoisiksi
"skuuratut" laajat petäjäiset lattialankut antoivat kyllä vankan
kotoisen pohjan, ja monesti vielä jokapäiväisissä huoneissa oli
lattialle vedetty käytävät vain kotona taikka kotikylässä kudotuista
riepumatoista. Arkisten huoneiden harmaiksi maalatut, tummemmalla
värillä, sinertävällä taikka ruskealla pirskoitetut seinähirret,
loivat niinikään kotoiset kehykset. Seinähirsien raotkin ja varaukset
oli täytetty kotikaupungin karvareilta saadulla kalkkiseoksella. Ja
usean hyvänkin salin nurkassa seisoi Kalajoen keltaisella kaakelilla
päällystetty uuni.


Mutta talon parhaimpien huoneiden, vierassalin ja "förmakin", seinät
oli verhottu ulkomaan papereilla. Vanhempi Johan Soveliuskin, joka asui
kaksikerroksisessa rantatalossa ja aikoi noutaa kotiinsa emännän, puki
asuntonsa mitä hienoimpiin tapetteihin. Tulevan emännän huoneeseen
tuotiin Tukholmasta kalliit "gyllenläder"-tapetit, joiden mustaa pohjaa
kaunistivat punertaviin soikioihin sovitetut mamsellien rintakuvat,
punaiset ruususeppeleet päässään. Kaunis oli Langin talossakin
muuan huone, jonka tapeteissa nähtiin tyrolilaisia lumihuippuisia
alppimaisemia paimentyttöineen ja karjoineen. Mutta Kivi-Sovion salin
seinäpahveissa nähtiin kaikenlaisia "keijungaisia". Eräät ruotsalaiset
maalarinkisällit olivat kerran kuvailleet näitä mustavärisiä
"keikkauskuvia" seinät täyteen, mitä erilaisimpiin asentoihin, niin
että lapsetkin oikein pelkäsivät luullen niitä "pirunkuviksi". Sitten
1860-luvulla tuotiin meren takaa uusia suurikuvaisia tapetteja, joiden
kuva hyvin "astui julki", ja niillä peitettiin parhaimpien huoneiden
seinät.


Hienoissa Tukholman tapeteilla verhotuissa huoneissa piti olla
kuninkaan kaupungin huonekalutkin. Niinpä voitiin nähdä jossakin
salissa kaunis valkea rokokootyylinen kalusto 1740-luvulta, toisessa
taas hieno kustavilainen kalusto. Nähtiin myöskin empiretyylin siroja
sohvia, tuoleja, pöytiä ja peilejä, ja patruunin huoneessa saattoi olla
juhlallinen, tummasta mahongista valmistettu biedermeier-kalusto, joka
oli tuotu aina Englannista asti. Monen rikkaan patruunin huoneessa
nähtiin myöskin erinomaisen kaunis, moni lokeroinen mahonkinen
"chiffonieri" taikka komea teakpuinen piironki, vieläpä joskus
arvokas kaappi aina 1600-luvulta. Ja patruunin emännän huoneessa
saattoi olla pieniä, marmorikantisia, kolmijalkaisia rokokoopöytiä,
monilokeroisia kaappipiironkeja, kauniita ompelulippaita, ja jollakulla
vanhalla rikkaalla nähtiin 1600-luvulla valmistettu rautahelainen,
erivärisillä puulajeilla silattu hieno arkkunen koriste-esineiden
säilytyspaikkana. Muutamissa porvaristaloissa nähtiin vielä vanha
klaveri taikka taffelpiano. Sohvan äärinen lattia oli peitetty isolla
divanimatolla tahi kauniilla kotimaisella ryijyllä, ja sivulattian
peittona oli Hanskin muorin kutomia komeita vahvoja karvamattoja.
Katossa riippui kaunis kynttiläkruunu kristalleineen, ja pöytiä sekä
piironkia koristivat hopeaiset kolmihaaraisetkin kynttiläjalat. Seiniä
taas kaunistivat useinkin perhekuvat. Vanhat patruunit emäntineen
sieltä katselivat jälkeen tulevaistensa toimintaa. Joku ulkomaalainen
taiteilija oli ollut heidän maalarimestarinansa, joskus myös Ruotsista
Suomeen kulkeutunut muotokuvamaalari J. E. Lindh. Saattoi seinällä
olla vielä joku Ekmanin maalaus, "Pilven veikko", "Jouluilta". Nähtiin
lisäksi ulkomaalaisia maisemakuvia. Möllerin ison salin seinää koristi
purkautuva Vesuvius. Monella vanhalla suvulla, kuten Montinilla ja
Soveliuksella, oli isännän huoneen seinällä suuri "sukupuu", joka
paksuna tyvenä nousi mannusta ja haarautui taivaalle lukemattomiin
silmuihin. Patruunien huoneen seiniä täyttivät vielä komeat laivojen
kuvat, vesivärein, joskus öljyvärein tehdyt. Niitä oli omista laivoista
maalautettu milloin missäkin ulkomaan satamassa oleskeltaessa, useinkin
Köpenhaminassa. Oli jonkun porvarin seinällä kotikylän mestarinkin,
kuuromykän suutarin, A. J. Hedmanin, vesiväreillä maalaamia
raahelaiskuvia, esim. laivanlykkäyksestä ja engelsmannin käynnistä
Raahessa, Soveliuksen seinällä oli Hedmanin taiteilema kuva Jotailan
äijästä ja lappalaisesta Sovion äijästä. Suuret komeat seinäpeilit
antoivat monelle patruunin salille näköä ja loistoa. Kullatuissa taikka
mahonkisissa kehyksissä ne seisoivat seinän parhaimpana komeutena.
Nuorta emäntää odotellessaan Johan Soveliuskin hankki huoneisiinsa
kaksi kaunista suurpeiliä.


Hyvän porvarin parhaita ikkunoita verhosivat Tukholmasta tahi Saksasta
tuodut pitsiuutimet, ja ikkunalla kukki punaisia ja kaikenvärisiä
ruusuja, "majruusuja" ja "alppiruusujakin". Nähtiin monessa ikkunassa
myöskin kaktuksia, aloeita ja oleandereita. Raahelaiset olivat kukkien
ystäviä. Miltei jokainen ikkuna oli kasvien olinpaikkana, josta toinen
toistaan kauniimmat kukkaset saivat katsella kadulle ja paistatella
jumalanpäivää sekä olla kadunkulkijain ihailtavina. Rouvat koettivatkin
kilvan kiihoittaa ikkunakasvattejaan kehkeytymään niin ihaniksi ja
koreiksi kuin suinkin. Möllerin rouva istutti ikkunaruusuihinsa
tekokukkiakin, jotta toiset rouvat ohitse kulkiessaan niitä kadehtien
katselisivat, ja pöydällä "kukoisti" maljassa posliininen ruusu,
levittäen hyvää hajuveden tuoksua.


Ja suursalin seinällä seisoi valkeakaapuinen, kullalla kirjailtu
Mora-kello, joka järkähtämättömän tasaisesti naksuttaen mittasi aikaa,
mikä siitä huolimatta täällä vanhassa ympäristössä näytti seisovan
paikoillaan tahi ainakin astelevan eteenpäin yhtä verkkaisin askelin
kuin vanha moralainenkin sitä mittaili.


Monen talon ikkunan ulkopuolella oli ikivanha katupeili, talon
vanhojen mieluisa kapine, joka heille mittaili katujen elämää. Sen
ääressä mummut, jotka eivät enää jaksaneet käydä kaupungilla, istuivat
seuraten hiljaisen kaupunkinsa liikettä, pysyen siten itsekin vielä
elämän mukana. Silmälasimuorista ja katupeilistä raahelainen keksi
arvoituksenkin:


"Mikä se on kun kahen klasin läpi kattoo kolmanteen?"


Mutta tarvittiin ikkunapeiliä muuhunkin. Hyvänahkainen kapteenikin,
joka ei tahtonut saada pidetyksi ohjissa vallatonta poikajoukkoansa,
katsahti vain katupeiliin puhellen:


— Mammakin sieltä näkkyy tulevan.


Ja heti asettui telmäävä joukko aloilleen.


Ison patruunin asuinrakennukseen saattoi sisältyä parikymmentäkin
huonetta. Niinpä Langin 1812 rakennetussa kulmatalossa Isontorin
laidassa oli 18 huonetta, joista 16 oli lämmitettävää. Näistä
joutikin jo alppimaisema-tapeteilla verhottu sali talvipuutarhaksi,
johon vieraitten kanssa mentiin kahvia juomaan. Keskellä salia oli
komea korkea kasviryhmä ja sen ympärillä istuimina sohva, tuoleja ja
taburetteja.


Monen vanhan talon tontille mahtui iso ja komea kesäpuutarhakin.
Sellainen oli Johan Montinin ja Johan Friemanin pihamaalla sekä
tohtori Ehrströmin pihalla, Soveliuksen rantatalon laajalla tontilla,
joka ulottui yli koko korttelin Brahenkatuun asti, ja myöskin
kauppaneuvoksettaren eli "kauppaneuvoston lesken" Lovisa Franzénin
maalla, joka täytti kaksi tonttia Pakkahuoneenkadun ja Ämmänkadun
välissä. Kauppaneuvoksettaren puutarha oli Raahen parhaimpia; sen
suunnitteli 1864:n vaiheilla talon tytär, Nanny Franzén, hääjuhlansa
kunniaksi. Siinä tuuheat pihlajat ja komeat koivut, joku hopeakuusikin
joukossa sekä ruusupensaat välimailla, pitkänä rivinä vartioivat
kumpaakin laitapuolta ja pohjimmaista sivua Ämmänkadun varrella.
Etusivua taas rajoittivat siperialaiset hernepensaat. Etualan
nurmikolla olivat saaneet sijansa syreenit, kuusamat ja ruusupensaat,
ja keskellä keskikäytävää seisoi puutarhan ylimmäisenä korkea, tuuhea,
Salahmin ruukin puutarhasta pikkuisena tuotu lehtikuusi. Peräosassa
oli hyötykasvien ja kukkien alue, karviais- ja viinimarjapensaineen ja
kaikkineen. Puiden suojissa oli istuinpenkkejä, muutamassa kolkassa
tuuhea lehtimajakin ja perällä pyöreä istuma-alue. Mutta kaikkein
kaunein ja laajin puutarha oli Fredriksbergissä, jossa monet puut
ja pensaat kantoivat hedelmän lajinsa mukaan, sekä monenlaiset
kyökkikasvit lisäsivät vuoden satoa.


Useissa taloissa pääsivät kukkaset ja koristekasvit ilahduttamaan
talon rappusia, avonaisia portaita ja eteisen pylväskäytävää. Niinpä
Lovisa Franzénilla kukki komeita ruusuja, neilikoita, geranioita ja
pelargonioita ruukuissa, joita oli asetettu porraspylväiden päähän.


Joissakuissa laitakaupunginkin taloissa oli pieni puutarhansa. Perämies
Marjelinin "kryytimaasa", jota pihlajat, koivut, tuomet ja kuuset
suojasivat, kasvoi silmän iloksi ruusuja, stormhattuja, noankyyhkysiä,
akvileijoja, iriksiä, belliksiä. Porvarien puutarhoista kukat olivat
kotoisin, samoin kuin viini- ja karviaismarjatkin sekä sparrikset
ja isolehtiset salarit. Ja salarin oli Hortlingin mamselli tuonut
aikoinaan Ruotsista.


Aamusta varhain vanha Raahe otti päivän omakseen. Jo neljältä, viideltä
se nousi työntouhuihin, ja jo viiden aikana nähtiin monen vanhan
patruunin kävelevän kadulla taikka astelevan varvia kohden. Aamiainen
ennätettiin jo 7—8 aikaan, päivällinen 12—2 välille ja illallinen
6—7 seutuihin. Vanhat patruunit pistelivät vankan illallisen, voissa
paistettua palttua taikka kampsukeittoa taikka muuta aikamiehen
ruokaa ja heti sen jälkeen heittäysivät levolle. Jotkut vaativat
vatsantäytettä vielä yölläkin. Muutamille patruuneille ja joillekuille
vanhoille patruunin emännille piti yönhyviksi varustaa kaappiin jotakin
makeaa maistettavaa, "nattgottaa".


Kaksi ruokalajia oli tavallisesti päivällisateriana, peruna- ja
liharuokia sekä puuroja ja vellejä. Pyhäpäivinä oli useinkin toisena
ruokana hienoa viinisoppaa. Muuan porvarin emäntä keitätti aina
lauantaisin puuroa koko viikon varoiksi. Keittopäivänä pisteltiin
puuroa lämpimiltään, sunnuntaina sitä paistettiin, maanantaina syötiin
kylmiltään lämmitetyn maidon kanssa, tiistaina taas paistettiin, sitten
lämmitettiin maitoa, sitten vielä kerran paistettiin, ja perjantaina
lyötiin puuronloppu velliksi, ja taas lauantaina pantiin uusi vankka
puuropanos, Näin taitavasti järjestettynä säästyi paljon aikaa ja
polttopuuta.


Vanhojen talojen keittiö ei ollut välittömässä yhteydessä muiden
huoneiden kanssa, vaan se oli useinkin kulmittain alempana
päärakennusta, kylmän välihuoneen taikka eteisen takana, tahi kokonaan
pihan toisella puolella, aivan erillään asuinhuoneistosta, Langin
talonkin keittiö oli kaukana pihan takana, palvelijain ruokahuoneen
kanssa vierekkäin. Eikä ollut entisten emäntien "köökisä" "hällää", ei
paistinuunia eikä "resuaaria", vaan avonainen takka, jossa pitkillä
"präntinjaloilla" monella padalla keitettiin. Ja lämpöisenä piti
saada ruoka pihantakaisestakin keittiöstä talon pöytään. Emännän
huolehdittava se oli, ja ainakin kauppias Ahlqvistin rouva sen toimen
suoritti miehensä tyytyväisyydeksi. Entinen Ahlqvistin ukko näet
useasti kiitellen puheli Anna Charlottallensa:


— Kyllä sinä olet niin erinomainen vaimo, kun sinä aina olet lämmintä
ruokaa minulle tuonut.


Leipä leivottiin kotona, paistettiin omassa uunissa, ja vietiin
hyvälle naapurillekin "lämpymäisleipää" — samoin kuin syksyllä
teurastusaikana "kryynimakkaraa", "punasmakkaraa" ja "kampsuja" sekä
kalalta tultua tuoretta kalaa ja lehmän poijittua "ternimaitoa". Pikku
pirtiltä jos joskus sattui leipä puuttumaan, lainasi se naapurin
pirtiltä, ja maksoi lainan takaisin, kun ennätti saada leipää omasta
uunistaan. Ruokakauppaa ei ollut, eikä sitä kaivattukaan. Kun sitten
Byström pystytti ruokakaupan Brahenkadun varrelle, niin koko joukolla
ihmeteltiin: "Ruokakauppa!" Eikä alussa moni kehdannut ainakaan leipää
ostaa, sillä sitä pidettiin kovin häpeällisenä ja leivän ostajaa aivan
saamattomana; sanottiin:


— Sekin kuuluu ostavan leipää!


Sahtia käytettiin taloissa jokapäiväisenä juotavana, ja sitäkin
tehtiin itse. Maltaat imellytettiin padassa ja sitten "uutinsaavisa"
puuristikon ja olkien päällä monikertaan valettiin kuumalla vedellä.
Kun näin saatu vierre oli jäähtynyt, käytettiin se "jästillä" ja
lopuksi suljettiin suuriin tynnyreihin. Palinin mamsellit tekivät hyvää
kotiolutta, niin että sitä riitti naapureillekin myytäväksi.


Ei ollut Raahen pienellä torillakaan juuri ruoanpuolta myytävänä, Kun
maalaiset tulivat saantejaan, voita, maitoa, juustoa myymään, kulkivat
he niitä kaupittelemassa talosta taloon, tahi menivät tuttuihin
taloihinsa, joihin naapurit asiasta kuultuaan tulivat ostamaan.
Paavolan Ojantakasenkin ukko usein lauantaisin ajoi saavillisen
"makeata juustoa", jota oli tavattomassa muuripadassa juoksutettu ja
keitetty tuntikausia, Almgrenin taloon Härkätorin lähelle ja siellä
mittaili sen raahelaisten pyhäpäivän eineeksi.


Talikynttilän valossa vietettiin iltapuhdetta ja tehtiin aamun
askareita. Kynttilät kastettiin syysteurastuksen aikana itse; isoiset
istuttivat lukuiset valopuikkonsa hopeajalkoihin taikka kristallisiin
kruunuihin, mutta köyhän muutamainen kynttilä tuikutti vaski- tahi
läkkijalassa tahi puisessa pitimessä. Paloipa pienen pirtin pöydällä
joskus vain "rasvalamppu": savikupissa tai kynttiläjalan koperossa
oli taliroskia, ja siihen oli asetettu pumpulilangoista sydän, jonka
nenässä tuli kärysi. Paremman puutteessa tehtiin talikuppi mäihätystä
nauriista ja saatiin "naurislamppu". Paloi köyhän pirtissä ahkerasti
myöskin päre. Laivan työmiehet toivat veistämöltä palatessaan suoria
petäjän kappaleita, joista iltasella päre valkean valossa kiskoivat
päreitä. Maalaisiltakin sai ostaa päreitä. Ukot toivat niitä torille ja
koteihinkin, ja ne maksoivat neljä, viisi kopeekkaa korttelia paksulta
kuvolta.


Pimeinä syys- ja talvi-iltoina istuttiin pirteissä useinkin vain
takkavalkean valossa. Siinä lämmittävän loimon ääressä äijät
haastelivat jo monikertaan kerrottuja entisiä meriretkiänsä ja
seikkailujansa sekä maalla että merellä. Siinä Silfverbergin
Jaako tiesi toisenkin tarinan ja historian, ja Skogmanin Jaako
muisti merkilliset keisarikohtauksensa, Hackmanin Matti saneli
vanhoja satujansa sekä Pietarilan Matti jutteli vain kuninkaista
ja prinsessoista. Mutta Fyhrin Esa-vaari puhua pömisti pikkulilli
siirallaan muistellen niitä aikoja, jolloin hän oli käynyt
"Karttakeenasa ja Eskonpreerasa".


Mutta sitten pääsi Raahessakin lamppu paistamaan, ja se suuri
kumma oli, kun sellainen ihme ensi kerran nähtiin elävin silmin.
Ensimmäinen pieni pöytälamppu, jossa tuli paloi lasin sisässä ja
öljy oli posliinisessa säiliössä, nähtiin 1860-luvun lopulla Reinin
rouvalla. Kaikkein aikaisimpana lamppuna oli "tuiju", lasipullo,
johon läkkisepältä saatiin läkkitorvi sydäntä varten. Lamppuöljy,
"fotosiini", oli ensi alussa kallista apteekin ainetta, jota ei muualla
ollut myytävänä, ja markan "halstoopista" apteekkari siitä otti.


Tulella poisti raahelainen pimeyden talostaan, ja tulella hän karkoitti
pirtistään ja kartanostaan kaikenlaiset pahatkin. Vanhan ilkeän eukon
jälkeen, joka kävi talossa riitelemässä tahi pahoin silmin kurkkimassa,
oli parasta viskata palavaa poroa ja tulisia hiiliä.


Mutta kun kävi vieraisilla sellainen pikku pahantekijä kuin muuan
rouvakin, joka käsilaukkuunsa piiloitetusta kärpästötteröstä laski
talonemännän siistiin syöpäläisettömään saliin parven paholaisiaan,
niin sille ei mahtanut tulen eikä tulisen tuhkankaan avulla mitään.


Paljon oli raahelaistalossa työtä. Kaupanteon ja meriliikkeen lisäksi
kaupungin porvarit olivat ahkeria maanmuokkaajia, "Tunkio-Jusseja",
sekä myöskin karjanhoitajia. Vanhaa Soviolta ja Lankilalta vallattua
mantua, Durkholmaa, Lillholmaa, Storholmaa, Krokholmaa, Vihastenkaria,
Märjännystä, Prännärinketoja, Kummattia, Koiramanojia, Maailmanrantaa
ja Maailmanrannantauksia suuret ja pienet porvarit ja merimiehet
kyntivät ja kylvivät ja korjasivat sadon aittaansa, ja taas monilta
niityiltä keräsivät karjalleen heinää. Kaupungin koko peltomaiden ala
oli esim. 1834 yhteensä 314 tynnyrinalaa 15 kapanalaa, ja heinämaata
oli porvareilla samaan aikaan 319 tynnyrinalaa ja 5 kapanalaa. Niinkuin
oikeat maanäijät, porvarit viljelivät ruista ja ohraa — jotkut, kuten
Fellmanit, yrittivät kasvattaa vehnääkin — sekä perunoita. Muutamat
rikkaat laivanvarustajat viljelivät perunaa suurin määrin. Kauppaneuvos
Fredrik Sovelius pani joskus peltoon 40 tynnyriä; paljon kylvi myöskin
Johan Montin, samoin Johan Frieman. Suunnattomasta sadosta riitti
sitten perunaa sekä laivoihin eväiksi että kotipöydällekin, vieläpä
suuret määrät perunajauhojen valmistukseen. Mutta myyty ei. Olisi
ollut miltei häpeällistä myydä perunoita; ennemmin liiat kannettiin
kevätkesällä pellolle ja tunkiolle, tahi annettiin ilmaiseksi
tarvitsevaisille. Peltojen äärellä, kaupungin laidassa, olivat
porvarien monet riihet, joissa viljat syksyisin puitiin. Ja lukuisat
tuulimyllyt sekä Ruonanojan vanha vesikivi saivat jauhamista.


Heinänteossa kaupungin patruuni oli väliin koko kotoisella voimalla.
Johan Montinillakin oli vartavastiset "Ylisuonkärryt", vieterittömät
paukkalavat, joilla raatimies ajoi niittymaalleen Ylisuolle, Kiiluun
ja Valkeaiseen. Pappa itse istui kärryjen keulalla, hevosen hännän
takana ajomiehenä, ja nuorta väkeä eväineen, kahvipannuineen ja
Jurvelinilta ostettuine "ässineen" ja "kaneelikorppuineen" oli takana,
minkä kärryihin mahtui. Olkia ja raanuja vain oli pantu lavalle
pehmikkeiksi. Päivä häärittiin ja hikoiltiin niityllä, korjattiin
heiniä latoihin, syötiin ja juotiin, ja illalla taas papan selän takana
ajaa koluutettiin kotiin.


Paljon saikin moni porvari kerätä heiniä latoonsa. Franzénillakin
oli seitsemän hevosta, raatimies Montinilla oli viisi hevosta ja
kaksitoista lehmää sekä vielä pitkävillaisia "spanskalaisia" lampaita
ja kanoja, kauppaneuvos Fredrik Sovelluksella oli neljä hevosta
ja yhdeksän lehmää, Fellmaneilla kolme hevosta ja useita lehmiä,
Lundbergilla kuusi lehmää, samoin Svanljungilla. Pienillä eläjillä
oli vähemmän karjakuntaa, lehmä, pari ja joku lammas lisäksi. Koko
suurkylän navetta- ja tallikunta oli 1834: lehmiä 197 ja hevosia 82;
sitten taas 1860 laskettiin olevan 78 hevosta, ja navetoissa seisoi 270
lypsävää, 15 "nuorukaista" ja 90 lammasta.


Kaupungin laitumilla ja lähimetsissä Lapaluodon puolessa ja Pattijoella
päin karja kulki etsimässä kesäruokaansa; lampaat joskus soudettiin
merensaarille. Sarklinin ukon rummulla ja "tastienarin" julistuksella
aina ilmoitettiin, milloin navettakunta ensi kerran on laskettava
laitumelle. Siinä kesäkuun ensimmäisenä se tavallisesti tapahtui.
Jo 5—6 aikana aamulla paimen vei karjan ulos kaupungista ja 6—7
seuduissa illalla taas ajoi kotiin. Ja vanhan tavan mukaan moni vanha
karjaemäntä hulautti vesikiulun paimenen korville, kun hän ensi iltana
saapui kotiin. Sitten lehmät hyvin lypsivät koko kesän.


Hyvin saivatkin lypsää, sillä maitoa piti riittää monille
lehmättömillekin, jotka karjan kotiin tullessa jo olivat astioineen
odottamassa. Sattui joskus karjanviljaa kärttämään sellainenkin muori,
joka suuttui ja pani lehmään painajaisen, kun ei annettu hänelle
maitoa. Näin tapahtui Aspegrenilla, eikä elukka päässyt painajaisesta
muuten kuin tietäjän avulla. Tämän jälkeen Aspegrenin rouva ei kyllä
enää uskaltanut kieltää maitoa äkäiseltä muorilta.


Isossa talossa oli vielä paljon muitakin töitä, kotoisia puuhia,
jotka etupäässä kuuluivat naisväen virkatoimiin. Oli sellaisiakin
suurtöitä kuin aina syksyin, keväin toistuva monipäiväinen pyykinteko
sekä kankaiden ja vaatteiden valmistus. Joka talossa kehrättiin
kuin parhaassa maakylässä. Kehrättiin pellavaa, suutarinlangat ja
ompelulangatkin kehrättiin kotona, joskus puuvilloistakin hyristettiin
pumpulilankaa, puhumattakaan omien paksuhäntäisten lampaiden villoista.
Tohtori Ehrströmin rouvakin istui useasti rukin ääressä virutellen
hyppysissään villalevettä, ja kauppias Lauraeuksen tytär kutoi kahta
sukkaa yhtaikaa. Rikkaan porvarinkin talossa saattoivat kangaspuut
paukkua, ja joskus itse talonrouvan nähtiin jo aamuviideltä istuvan
kangaspuissa kutomassa "traasmattoa". Kymmenin, sadoinkin kyynärin
kudottiin pellavakankaita, liinaa ja hurstia, pukuvaatetta ja vahvaa
sarkaa talven tarpeiksi. Ja pellavakankaat valkaistiin keväthangissa,
tavallisesti Ollenborgin laajalla pihamaalla.


Kotoisista kankaista valmistettiin kotoisin voimin arkiset ja
tavalliset naisten ja lasten puvut, kotona ommeltiin ja omatekoisin
pitsein koristeltiin liinavaatteetkin. Kovimmissa kiireissä kutsuttiin
ompelija auttamaan, Klaaven Kreeta useinkin kulki taloissa
liinavaatteita ommellen. Eikä ollut silloin ompelukoneita, silmineula
taikka Reinin kaupasta ostettu "sarananeula" oli parasta konetta, ja
toimeen tultiin; oikeinpa pelättiin, kun ruvettiin saamaan koneita,
että työ loppuu kesken. Fagervikin rouva kyllä ompeli ja ompelutti
käsin vielä sittenkin, kun kaikilla muilla jo oli koneet. Ei eukko
huolinut koneesta, eikä uskonut sellaisen päristäjän kunnolliseen
työhön. Fagervikin rouva olikin oikeata vanhankansan perua, sellainen
muori, joka vain poltti kynttilää eikä suvainnut talossaan ainoatakaan
lampputuijua, vaikka naapurit kuinka olisivat niitä kiitelleet.
Olipa muori niinkin itsepäinen, ettei kertaakaan astunut jalallaan
Isolletorille sen jälkeen kuin se hänen mielestään pilattiin Pietari
Brahen patsaalla.


Arkisiin töihin pyhäpäivä toi pienen pysäyksen, jolloin raahelainen
kävi kauniissa kirkossaan sanaa kuulemassa. Mutta "körttiset" olivat
niin hartaita sanaan, että halusivat sitä kuulla joskus arkipäivänäkin.
Pastori Toppelius oli heidän mieluisa saarnamiehensä, ja myöskin
timperi Hirvaskari oli ahkera sananselittäjä. Jurvelinin rouvan
luokse usein kokoonnuttiin seuran pitoon. Sinne saapuivat ainakin
Juthströmin mamsellit, Björnströmin rouva, Lackströmin rouva ja
Björkqvistin rouva, tulipa toisinaan körttipukuisia maanäijiäkin. Mutta
maailmanlapset moittivat körttisiä ylpeiksi, sanoen, etteivät he "piä
toista ihmistä minnää, kun ei heillä ole rakkautta". Laestadiolaisuus,
Lapin kautta kulkeutunut kristillisyys, sai Raahessa sieluja jo ainakin
40—50 vuotta sitten, ja vanha Westerback, postinkantaja, piti omia
evankeliumi-seurojaan, milloin vain kansa kokoontui, arkena tahi
pyhänä. Ukko toimitti "Nuorukaista", laulatti siihen painattamiaan
virsiä ja saarnasi siitä kohdasta pyhää kirjaa, mikä milloinkin sattui
eteen avautumaan.


Maata ja merta viljelevässä kaupunkitalossa tarvittiin useita
palvelijoita, sekä "piikoja" että "trenkejä", oman kotoisen väen
apuna. Ympärysseuduilta maakunnasta, aina Haapavedeltä, Haapajärveltä,
Pyhäjärveltä ja Savonkin mailta, niitä kulkeutui kaupunkiin etsimään
parempia päiviä ja parempia palkkoja, tuoden rantakylään yhä ja yhä
tuoretta maan voimaa. Jo juhannuksen edellä ja ennen heinäntekoa niitä
tuli, pari kolmekin samassa matkassa, "uulosseelit" mukanaan, tytöillä
koreat huivit päässään, katselemaan palveluspaikkaa ja ottamaan pestiä
ruplan, pari. Vanha laulukin kertoo piikatyttöjen ensi tulemisesta:


    "Kun he tulevat kaupunkiin,
    katua pitkin he kävelevät
    ja uulosseeliä näyttelevät,
    jos joku ottais piikaksi:
    eli lapsenlikaksi".


Saivat siinä raahelaiset katsella ja valita. Vanha Johan Lang pani
renginkokelaan syömään. Jos renki pisteli kuin mies ruokaa säälimättä,
oli se hyvä merkki, mutta jos hän vain vähäisen maisteli, patruuni ajoi
rengin pois sanoen:


— Joka ei syö, ei se jaksa tehä työtäkään!


Åkerin muori ihastuen kehuskeli muuatta pyhäjokista renkiä:


— Kyllä se on parempi kuin tavallinen trenki, kun se puhuu papasta ja
mammasta.


Raahen tyttäret taas arvostelivat renkiä omalla tavallaan:


    "Aljetaanpa laulella
    trenki-retkuloista:
    toiset heist' on sieviä,
    toiset ketkuloita.


    Kun heitä pyhänä kattoopi,
    niin herroja he ollaan,
    vaikka eilen olivatkin
    sontatunkiolla".


Parhaimmat palvelijansa Raahe sai lähimailtaan naapuristosta.


    "Pyhäjoelta ja Kalajoelta
    parhaat piikat ja trenkit,
    Pattijoelta parhaat
    luuvat ja pesimet".


Sen olivat jo vanhat raahelaiset tulleet näkemään. Varsinkin
pyhäjokiset oli tunnettu reippaiksi ja taitaviksi käsitöiden
tekijöiksi, haapavetiset taas olivat mainioita tanssimaan. Raahen
omatkin tytöt menivät palvelukseen kylänsä "herskapeille", koska siinä
"pääsi etteenpäin", mutta soopankokki esim. pysyi aina soopankokkina.


Käsitöitä palvelijan pitikin hyvin osata, renkien puutöitä ja piikojen
kehräämistä sekä kankaankudontaa. "Köökikamarisa" piiat saivat
välitöinään kutoa pellava- ja pumpulikangasta ja puolivillaista, ja
kesäisin vartavastinen "kesäpiika" istui saunakamarissa kangaspuita
paukuttaen. Monella metsien takaa tulleella tytöllä oli matkassaan
oikeat tavat kankaan kutomisessakin. Loimia he kiersivät tukille
sananpuhumatta, etteivät ne sitten kudottaessa katkeilisi, ja
loimiketjun, "likan", pitäjää he tukistivat, etteivät kuteet loppuisi
kesken.


Navetassa saivat maalta tulleet "tolvanat" ensi aluksi "karjapiikoina"
lehmien kanssa seurustella ja opetella kaupungin tapoja, ja olla
myöskin ulkotöissä pellolla, siivota huoneita ja pestä pyykkiä,
niin että nahka sormista lipesi. Korotettiin sitten jo parhaimmat
"köökäreiksi" ja taas kaikkein taitavimmat ja siisteimmät ylennettiin
"sisäköiksi" eli "neittyiksi", joka oli korkein virka, mihin
palvelustyttö saattoi päästä. Neitsyen piti jo osata, paitsi parhaitten
ruokien ja juomien valmistusta, myöskin "stryykätä" patruunien
kaulustoita sekä "stärkätä ja stryykätä" rouvien ja mamsellien
ihananvalkoisia yhdeksiä alushameita, ommella liinavaatteita, vieläpä
oppia ruotsia niin paljon, jotta saattoi käydä ilmoittamassa kylän
rouville ja mamselleille emäntänsä kahvikutsuista.


Suuri ei suinkaan ollut palkka, jota maakunnan nuori kansa lähti
kaupungista hakemaan. Eilolan ukkokin, joka Langin talossa palveli
parikymmentä vuotta kolmea polvea, sai aikaisimpina vuosinaan 25
ruplaa vuodessa sekä puoli vuotaa kenkänahkaa. Naispalvelijat saivat
navetassa käärimisestään 40—50 markkaa vuodessa; siten maksettiin
heille jo kuusin-, seitseminkymmenin, joskus kahdeksinkin. Kaikkein
parhaat neitsyet ansaitsivat 90 markkaa. Pietilän Lovisa ei kyllä
ottanut koskaan enempää kuin 50, vaikka olisi annettukin, ja siitäkin
Loviisa teki vielä säästöjä vanhanpäivän varoikseen. Jouluiloa
tuotettiin palvelijoille palkan lisäksi vielä viidellä, kymmenellä,
viidellätoistakin markalla. Ja Montinin "pappa", leikatessaan lattialla
suurta lehmänvuotaa mamselleille "mustankengän" nahoiksi, leikkasi
samalla palvelustytöillekin kenkänahat. Kova oli työ ja päivät pyöreät,
eikä arkinen viikko antanut vapaita iltoja. Pyhinä vain palvelijat
saivat vuoroisin — rikkailla patruuneilla saattoi olla pari, kolme,
neljäkin renkiä ja yhtä monta piikaakin — käydä kirkossa ja kylässä.
Mutta oli joitakuita sellaisiakin palveluspaikkoja, joista harvoin
pääsi kirkkoonkaan.


Palvelijain pirtissä pihan takana piiat ja rengit asustivat. Siellä
omassa pirtissään he söivät ateriansakin, tavallisesti aina tuntia
ennen kuin isäntäväki ja usein eri ruokiakin; ja kahvia annettiin
palvelijoille vain aamuisin. Vain Johan Langilla entiseen aikaan oli
isäntäväki ison keittiön suurpöydän ääressä syönyt samalla kertaa koko
talonväen kanssa, Montinilla oli aina päivällisen toinen ruokalaji
yhteistä renkituvan kanssa, mutta Ahlqvistin "nuuka" rouva keitätti
palvelusväelleen huonompaa ruokaa sanoen vain: "Kyllä se pakeille
kelpaa!" Catharina Sovelius pani palvelustyttönsä ja neitsyensä syömään
seisoallaan, ja aamuisin ajoi heidät ulos talvipakkaseenkin pesemään ja
kampaamaan, etteivät huoneita sotkisi.


Kunnolliset palvelijat pysyivät kunnon paikoissa vuosikausin,
kymmeninkin vuosin. Pietilän Loviisakin palveli tohtori Staudingeria
20 vuotta ja sitten apteekkari Jurveliusta 42 ajastaikaa. Ja Loviisan
äiti pysyi Henrik Soveliuksella kymmenin vuosin samoin kuin isäkin
Kivi-Soviolla. Maria Rönnfors taas palveli Langin talossa 56 vuotta.
Tällaiset uskolliset palvelijat luettiin jo talon perheeseen, vieläpä
heidän lapsensakin olivat kuin talonväkeä. Moni vanha palvelija sai
talossa oman huoneenkin. Monivuotisille kunnon palvelijoilleen hyvä
talo toimitti "gratulit" ja häät, jos he talossa palvellessaan menivät
naimisiin. Talon rouva tyttärineen puetti morsiamen "kruunuihin ja
kransseihin ja slöijiin". Suvun palvelusväki ja morsiusparin tuttavat
ja sukulaiset kutsuttiin pitoihin, ja vehnäskahvit tarjottiin
vieraille. Saivatpa vieraat talon salissa pitää piiritanssiakin
talonrouvan tahi mamsellin soittaessa "portupianoa". Pois lähtevälle
palvelijalle talonrouva antoi vanhoja vuodevaatteita ja muita
taloustavaroita oman kodin avuksi.


Talolle ja palvelijallekin oli kunniaksi, mitä kauemmin oltiin yksissä.
Mutta talon häpeä oli ja häpeäksi sen otti palvelijakin, jos kesken
vuotta piti lähteä pois palveluspaikasta, Eikä se ollut luvallistakaan.
Vain Branderilta palvelijat saivat, jos tahtoivat, lähteä pois kesken
aikansa, eikä siitä seurannut heille sen pahempaa, Mutta siellä saattoi
renkikin menettää silmäinsä valon, niin että voi erehdyksessä valjastaa
isännän hevosen aisoihin nurinpäin, "kun ei ollut saanut rasuaa monneen
viikkoon".


Kaupunkikotinsa lisäksi moni Raahen porvari pystytti itselleen
kesäisen asumuksen jonnekin syrjään meren rannalle, saadakseen sinne
"paeta" kaupunkinsa arkipäiväisyydestä. "Kesämajoiksi" raahelainen
näitä kesäkotejaan nimitti, ja venekyydillä sinne kulki, jopa lopulta
1880-luvulla pienellä höyrylaivallakin, Wegalla. Aamulla jo kuudelta
piti joutua konttoriin ja illalla vasta kahdeksan aikana laskettiin
vapaaksi. Ensimmäisen kesämajan lienee rakennuttanut pormestari Hildén
Kraaselin saarelle, sitten 1870-luvulla Henrik Montin sai majansa
Suenreiän rannalle. Ensimmäisiä oli myöskin Johan Candelinin, sitten
Johan Soveliuksen omistama, Kalajoen markkinapaikalta tuotu kesämaja
Pirttiniemessä. Vanhoja oli myöskin Henrik Soveliuksen komeapuistoinen
"Rosenlund" laivaveistämön tienoilla sekä Reinin "Bellevue"


Maivaperässä, Matti Junellillakin oli pieni "fiskarstugansa"
Maivaperässä ja Möllereillä varvin lähellä melkein meren päälle
pystytetty "Fåfängan". Täällä "Fåfänganissaan" Möllerin pappa ja mamma
kesänsä elelivät, pieni pappa Möller kauniina päivinä istuskellen
veneessä ankeriaita onkimassa ja iso mamma Möller pitäen huolta seinien
salalokeroistaan, joihin oli piilottanut hopeatavaransa.


Perhejuhlia.


Perhejuhliakin Raahe joutui aina silloin tällöin viettämään.
Nimipäivät nousivat talon isännän ja emännän eteen joka vuosi
uudelleen, samoin syntymäpäivät, sekä sitten aina muitakin tärkeitä
tapauksia. Nimipäivinä saapuivat parhaat ystävät ja tuttavat
onnentoivotus-käynnilleen, ja heitä varten oli varustettu joskus
niinkin suuri "krinkeli", että leipurimestarin täytyi sohvan kannella
kannattaa se tilaajalleen. Syrjäpuolen eläjätkin juhlivat nimipäiviänsä
laittaen vehnärinkelin ja marjanvarvuista "kranssin" pöydälleen.


Mutta suurimpia ja valoisimpia perhejuhlia olivat häät, semmoiset
pikku kaupungin suurporvarin, patruunitalon hääjuhlat, joita vietti
kuin yhtenä perheenä koko kylä, keskikaupunki juhlien kutsuttuna talon
suurissa saleissa, laitakaupunki taas vankkana taustajoukkona seisoen
turulla ja täyttäen pihat ja kadut, mutta silti yhtä suurella ilolla
ja innolla ottaen osaa juhlaan kuin saleissa hääpuvuissaan liikkuva
hääkansakin.


Omasta tutusta rantakylästään raahelaiset tavallisesti löysivät
toisensa. Pienestä pitäen oli nähty ja tunnettu, laskettu jääkelkalla
Pitzéninmäkeä ja monet kerrat jo tavoiteltukin toisiaan Härkätorilla
enkkaa juostessa, ja sitten jo salassa nykitty päivänkakkaran lehtiä
arpoen: "Han älskar, af hjärtat…" Yhä enemmän tuttavaksi oli tultu
rekiretkillä, Ilolinnan huveissa ja monissa tanssiaisissa. Niinpä
olikin koko kylän porvaristo monikertaan seulottu sekaisin, ristiin
ja rastiin, niin että kaikki parhaat porvarit olivat keskenään
sukulaisia, milteipä koko keskikaupunki kuin samaa suurta sukua. Kadun
ylitse vain nuoret katselivat toisiaan, jopa joskus niinkin kuin
entinen Johan Sovelius, joka rantatalonsa ikkunasta ihaili kaunista
serkkuansa, Catharina Freitagia, ja tahtoi hänet tuoda suurtalonsa
emännäksi. Mutta vaikka kuningasta myöten anottiin, eivät serkukset
saaneet liitolleen lupaa. Kaihoten he saivat yhä edelleenkin katsella
toisiaan. Ja katselivat koko elämänikänsä. Ikkunansa ääreen, pöydän
viereen ryntäilleen, vanha Johan yöllä kuolikin, ja kerrotaan, että
vielä jälkeenkinpäin hänen haamunsa joskus nähtiin liikkuvan vanhassa
viheriäisessä talossa ja istuvan ikkunan ääressä katsellen Freitagiin
päin.


Mutta kaikki eivät kiintyneet yhtä onnettomasti kuin vanha Johan
kauniisiin serkkuihinsa, vaan monet löysivät kotikylästään ja kadun
toiseltakin puolen etäisempiäkin "kussiineja" taikka vielä vieraampia,
joita saattoi yritellä. Pari vuotta nuoret voivat olla kihloissa, ensin
salaisesti, sitten julkisesti. Kihlajaisten jälkeen jo uskallettiin
mennä kadulle kävelemään "profgangia", ja silloin koko kaupunki katsoi.
Rämisten avautuivat ikkunat ja kuului huuto ja hurraus ja onnentoivotus,


Kihlajaispäivään olivat nuoren neidon vapaat, huolettomat päivät
päättyneet. Alkoi heti ankara kapioitten laittaminen. Itse sai tytär
ommella ja kutoa, minkä ennätti, kotiväen ollessa apuna ja hankkien
apua kylältäkin. Mutta vanhaan aikaan oli hyvin vaikea saada taitavaa
apulaista valmistamaan hienoja neuletöitä, pitsejä ja koruompeluksia,
sillä kukaan ei tahtonut ruveta tekemään työtä "rahan eestä". Vain
joku vanha mamselli uskalsi ommella, mutta hänkin sillä ehdolla, ettei
"kellekkään saa sanua".


Perjantai oli pappilapäivä. Morsiamen isän kanssa sulhanen siellä kävi,
ja sitten nuori pari kulki sukulaisperheissä ilmoittelemassa, että ensi
pyhänä… Silloin nuorten aikomus julistettiin koko seurakunnalle.
Asianomaiset eivät itse olleet sitä kuulemassa, mutta sitä tarkemmin
kuunteli koko temppeli. Vasta kolmantena pyhänä nuoretkin kävivät
kirkossa kuulemassa nimensä mainintaa. Ensimmäisenä kuulutuspäivanä
oli morsiamen kotona "gratulit". Tuttavat ja sukulaiset tulivat
onnittelemaan ja tuomaan lahjojaan: morsiusnenäliinoja, hopeamaljoja,
joskus mattoja ja ryijyjäkin, joita voi sitten käyttää vihittäessä.
Sulhanenkin lahjoitti hienoja koristeita, rintaneulaa, rannerengasta,
kultaketjua, jotka toisinaan olivat arvokkaita sukuperintöjä. Ja
morsian esiintyi kesällä kesänkukkasia, tahi talvella Haggrenin
mamsellin näpertelemiä tekokukkia tukassaan. Sitten pitkin viikkoa kävi
talossa onnittelijoita. Mutta jos nuori pari kuulutuspäivänä lähti
pakoretkelle, ajelemaan "Haapakirnuun", oli se merkkinä, ettei menty
onnittelemaan.


Raahen uusi raatihuone oli tavallisesti raahelaisten häähuoneena,
Siellä oli suuri sali ja isoja kamareita, joihin koko kylä mahtui
iloitsemaan. Jo ainakin kolmea, neljää päivää ennen pantiin talon
"puukhollari" juoksuttamaan hääkutsuja ympäri kaupunkia. Jokaiseen
kutsu taloon hän jätti "knipun", jossa jokaiselle aikuiselle
oli oma kutsukorttinsa — joskus vain pieni sievä, korkokuvalla
koristettu paperilappunen — Kilian Mellbergin kauniilla käsialalla
kirjoitettuine hääkutsuineen. Hääpäivän edellisenä iltana morsiusneidot
ja sulhaspojat, "tärnat" ja "marskalkat", joita oli kymmenen,
kaksitoistakin paria, kävivät "sitojaisissa" morsiamen talossa:
sidottiin morsiamelle myrteistä "kruunut ja kranssit" sekä sulhaselle
myrteistä ja oransseista seppele rintaan ja sulhaspojillekin pieni
"kranssi". Asiaa harrastaessaan nuoret väliin heittivät leikiksikin:
juostiin enkkaa, pyörittiin piirileikkiä ja taas kysyttiin: "Är du nöjd
med din granne?"[12]


Tämä olikin seuraavan päivän pääteksti, tätä samaa pappikin tuli
nuorelta parilta kysymään. Morsian puettiin valkeaan silkkiin pitkine
"sleepeineen" ja "slöijoineen", kruunuineen ja seppeleineen. Hääpukuun
oli jokainen sukulainen, sulhanenkin, käynyt pistämässä muutaman
ompeleen.


Vihkiminen toimitettiin kuuden, seitsemän tienoissa illalla; entiseen
aikaan se oli tapahtunut jo neljän, viidenkin aikoihin. Salissa
jo sulhanen odotteli, kun morsiamen isä sulhaspoikain kanssa toi
morsianta, jota uskollinen kymmenlukuinen neitosparvensa parittain
seurasi. Kauniina morsian astui hääsaliin, punastelevana, kukilla
koristeltuna hentona kukkasena, kädessään sulhasen lahjoittama
valkoinen ruusu- tai liljakimppu. Suuri komea matto helmillä
kirjailtuine morsiuspalleineen tahi -tyynyineen oli asetettu lattialle.
Morsiusneidot asettuivat parittain suojattinsa lähelle, muuan pidellen
hänen hansikastaan. Ja morsiamella oli vielä kädessään avattuna iso,
jonkun hyvän tädin tai ystävättären lahjoittama morsiusnenäliina,
kauniisti koruommeltu, nimikirjaimilla koristettu ja leveällä
pitsireunalla ympäröity vaatekappale. Olipa entisillä sulhasillakin
kädessään kaunis nenäliina. Seisoessaan vihillä Lovisa Frosteruksen
kanssa piti kauppaneuvos Franzénkin kädessään isoa, morsiameltaan
saamaansa kirjailtua nenäliinaa; "ja se oli oikein komiannäköstä, kun
Franzénilla oli sellainen".


Vihkimisen jälkeen vieraat onnittelivat nuorta paria juoden heidän
maljakseen viiniä tahi samppanjaa. Kilian Mellbergkin, hääkutsujen
mestarikirjoittaja, astui esiin eukkoineen ja toivotti onnea, lisäten:


— Maria toivottaa juuri sitä samaa!


Kahvi ja tee kaneelikakkuineen ja siirappikakkuineen oli häätalon
tarjoilua, sitten jäätelöt ja monet syltit, inkiväärisylttikin, joka
oli niin väkevää, että joku tottumaton häävieras voi sylkäistä sen
suustaan, manaten: "Kaikkia sitä ihmisille annetaankin!" Annettiin
monissa häissä ruokaakin. Tärkeitä häätarjoiluja olivat konfektit,
omassa kotikaupungissa valmistetut hienot paperipeittoiset karamellit
somine hauskoine runovärssyineen.


Ja tanssittiin. Vanhatkin ottivat osaa hienoon poloneesiin, ja
sitten voitiin tanssia kolmekin franseesia. Nuoret neidot olivat
erinomaisen ihastuttavia vaaleansinisissä, vihreissä tahi punaisissa
"gaasipuvuissaan", ja herratkin esiintyivät hienoimmissa pukineissaan.
Tanssiminen ja ilonpito kesti aamuneljään ja -kuuteenkin asti.


Mutta häähuoneen ympärille oli illan kuluessa kerääntynyt kutsumaton
kansa, miltei koko suurkylä, suuri tekijä sekin raahelaishäissä.
"Morsiantaa!… Morsiantaaaa!" kaupunki huuteli, vaatien edes niin
suurta osaa häämenoihin, että saisi nähdä häiden parhaan henkilön ja
toivottaa hänelle onnea. Talon rappusille — taikka talvella ikkunaan
— morsiamen piti astua kansan katsottavaksi, oikein ympäri pyörähtäen.
Ja katu ja piha huusi ja hurrasi, kiitti kauniiksi ja toivotti
onnea ja Jumalan siunausta. Monet kerrat yhä uudelleen morsian sai
astua esille yhä uusille joukoille, merimiehillekin ja viimeiseksi
suolankantajaeukoille, jotka puoliyön tienoissa tulivat Fantinsaaren
suolamakasiineilta. Sulhasenkin, sulhaspoikien ja morsiustyttöjen piti
jonkun kerran näyttäytyä. Mutta katsojat eivät suinkaan aina kiitelleet
morsianta kauniiksi, vaan saattoivat hyvinkin huutaa:


— Morsian ruma! Morsianpiikat ovat kauniimmat!


Mutta kun komerssi oli Johanna Franzénin kanssa hääparina, niin se
oli kaunis nähtävä. Langin talossa pidettiin häitä, ja ikkunasta
sulhanen ja morsian näyttäytyivät, ja niin oli komea pari, että vanhat
vieläkin sitä muistelevat. "Mutta nyt ei tiijä, onko häijenpitäjät
herrasväkeäkään kaikki… mitä lienevät tulijoita!"


Pari päivää häitä vietettiin. Toisena päivänä pantiin morsiamen ylle
"nuoren muorin puku", ja päähän painettiin "myssy". Sitten kolmantena
päivänä mentiin sulhasen kotiin, jossa oli iloiset "kotiintulijaiset".


Häiden jälkeen nuori pari sai käydä monissa sukulaiskutsuissa ympäri
kaupunkia ja samalla hankkiutua häämatkalle. Tukholma oli monen
häämatkan päämäärä; jotkut Soveliukset ajoivat Salahmin ruukille.
Kauppaneuvos Franzén varusti voilastin ja purjehti nuorikkoineen
Köpenhaminaan, kaupitteli siellä voinsa ja osti kaikenlaista hyvää
tavaraa, m.m. hienon kahviastiaston ja komean mahonkisen huonekaluston.
Mutta Ernst Kilian Mellberg, entinen köyhtynyt laivanvarustaja,
lähti Mariansa kanssa vain paatilla purjehtimaan, ottaen mukaansa
jummanneiksi kuusi koulupoikaa sekä pyssyn, jolla aikoi merenselällä
ampua kunnialaukauksen, Mutta pyssy putosi mereen, eikä Kilian rukka
saanut Mariansa iloksi laskea ainoatakaan kunniapaukausta.


Häämatkan jälkeen alkoi tavallinen jokapäiväinen elämä raahelaisessa
kauppatalossa, jossa nuori rouva sai ruveta emännöimään parhaansa
mukaan. Miestään piti Raahen rouva niin suuressa arvossa, että aina
mainitsi häntä sukunimellään taikka arvollaan. Raahen herrat olivat
rouvilleen Franzéneja, Reinejä, Freitageja, Soveliuksia taikka
patruuneja, komersseja, roodmanneja ja kapteeneja. Rahat olivat
kaikki patruunin arkussa, eikä rouvilla ollut juuri omia ansioita
eikä kopeekoita. Eivätkä rouvat saaneet olla miehilleen liian
hellätunteisia. Kauppias Jurveliuskin, kun rouva kahdentoista vuoden
hääpäivänään odottamatta läiskäytti lämpöisen suudelman, äkäisesti
pyyhkäisi suutaan ja ärähti:


— Anna sen olla ensimmäinen ja viimeinen kerta!


Mutta hyvin herrat patruunit silti rouvistaan pitivät. Möllerin pikku
ukko ja tukeva rouva olivat toisilleen aina "pappa" ja "mamma",
ja patruuni Aspegren, pikkuinen paksu äijä, vanhanakin kehuskeli
edesmennyttä Amandaansa:


— Ja, Amanda, hon var en skönhet… och inte var jag heller ful.[13]


Komeasti merikansakin piti häitään. Vanha Wallgrenin kapteenska oli
laitakaupungin morsianten "ulospukija". Hänen lippaassaan oli sitä
varten koko "skrudi": viheriäisestä vaatteesta tehdyt "kruunut ja
kranssit" valkeine tekokukkineen, "tarlatanista" laitettu "slöija",
lisäksi vielä kaikenlaisia koreuksia, paperi- ja vaatekukkia ja
silkkihansikkaitakin joilla mustaan silkki- taikka orleanssileninkiin
puettu morsian voitiin kaunistaa — valkeaan puettu merimiehen
morsian olisi ollut kansan kauhistus. Leufstadiuksen Anna-mamselli
ja Stormin Anna olivat myöskin morsianten pukumestareita. Jotkut
vanhat morsianten pukijamuorit olivat käyttäneet morsiamen saunassa,
kylvettäen häntä koivuvihdalla, olivatpa vieneet sulhasenkin löylyyn ja
hosuneet häntä mäntyvastalla.


Pyyn Antti, kaunis ja ketterä meripoika, oli useinkin toisten
merimiesten häihin kutsujana. Juhlapuvussa Antti näppärästi kepsutteli
pirtistä pirttiin sanomassa:


— Terveisiä siltä ja siltä ja tulla silloin ja silloin heijän
vihkiäisiinsä!


Osasi Antti kyllä käydä patruunienkin ovilla ja sovittaa sielläkin
sanansa.


Pappi oli paras vieraista ja hänet kutsuttiinkin perheineen ensi
miehenä, sitten myöskin omat patruunit ja kapteenit sukulaisten
ja merimiestuttavien lisäksi. Suuri kansanpaljous, kolmesataakin
henkeä, saattoi keräytyä merimiehen häihin, ja Stjernuddin kapteenin
talossa monet entiset meriläisten jymyhäät pidettiin. Sieltä saatiin
häähuoneeksi iso sali kaksine peräkamareineen.


Vihkiminen tapahtui "filttimatolla", jolle oli asetettu "salveeteilla"
peitetyt pallituolit. Merimiesmorsiamellakin oli kädessä iso
pitsireunainen nenäliina, ja sulhasen rintapieltä koristi
myrttiseppele. Neljä paria "sulhastrenkejä" ja "morsianpiikoja" seisoi
ympärillä vartiona. Vihkimisen jälkeen tapahtuivat onnentoivotukset
"bischoffeineen" ja sitten pikku tarjoilut kahvineen, vehnäsineen,
konfekteineen ja "munakrinkeleineen" samaan suuntaan kuin patruunienkin
pidoissa. Lopuksi pistettiin tanssiksi, ja silloin Stjernuddilla
suuressa ringissä kierrettiin avonaisten ovien kautta peräkamarien ja
salien lävitse. Ahkerasti merimiehet pyörittelivät tanssin tahdissa
pappilan mamsellejakin, niin että sininen sauhu sikaarista suitsusi.
"Kyllä minä jaksan!" sikaarimies vain urhoollisena todisti, kun
pappilan mamselli pyyteli lopettamaan. Morsiuslahjojakin häävieraat
antoivat, kaikenlaista oman kodin apua, rahaakin voitiin antaa.
Kaksitoistakin markkaa komeimmat merimiehet työnsivät, kun saivat
morsiamen kanssa tanssia, vaikkei rahan antaminen tapahtunut niin
julkisesti kuin kopsalaisten ja pattijokisten häämenoissa, missä
talonjussit morsiamen kanssa polskatessaan pitelivät rahaa ylhäällä
hyppysissään, että kaikki näkisivät, paljonko aikamies aikoo antaa.


Kävipä sitten Hybinetten rouva noutamassa "Prännärin kaivosta" taloon
perillisen, taikka puuhaili niitä Lundahlin rouva vielä ahkerammin,
toimittaen taloihin kaikkiaan kolmattatuhatta pientä raahelaista, jotka
eivät siis suinkaan olleet tulliportista tulleita.


Taloon tuotu kiperäjalkainen, kitisevä mamselli tahi pieni parkuva
patruunin alku oli pian toimitettava Raahen kauniin kirkon
kansalaiseksi, kuten muutkin hyvät avojalkaiset raahelaiset. Joskus
pidettiin ristiäiset jo seuraavana päivänä, mutta tavallisesti vasta
sitten, kun pieni oli ennättänyt pari viikkoa ihmetellä tätä maailmaa,
jossa hänet ensi töikseen oli paiskattu kultadukaattikylpyyn, ja
dukaatti kumminkin annettu kylvettäjärouvalle, ja sitten kääritty ja
kapaloitu ja makautettu silkkitäkin alla. Isä lähetti kutsukortit
sukulaisille ja tuttaville, että saapua ristiäisiin. Kutsuttiin
kummejakin neljä, viisi paria, useasti kaksitoistakin paria, kuusi
vanhoja sekä kuusi nuoria, isoisiä ja -äitejä, serkkuja ynnä muita
kaukaisempiakin sukulaisia, joiden kaikkien nimet sitten kirjoitettiin
sukuraamattuun ristilapsen rinnalle. Kutsutut saapuivat, pappikin
saapui, ja talon emäntäkin, kun pappi oli hänet ensin kirkotellut,
astui tervehtimään tulijoita.


Äidin laittamassa valkeassa ristikoltussa — joka sitten meni perintönä
seuraaville ristittäville — valkea mamsellikummi niiaten kantoi
lapsen äitikummille, ja toinen tytärkummi otti lakin pois kastamista
varten. Isosta komeasta hopeamaljasta rikkaan patruunin rintaperillinen
kastettiin, samasta maljasta, josta koko suku jo vuosikymmeniä,
satojakin oli valeltu Raahen seurakunnan jäseneksi. Kummit seisoivat
kahdessa pitkässä rivissä vastakkain, ja kastamistoimituksen jälkeen
jotkut mieskummit vanhan tavan mukaan suutelivat "pariansa". Ainakin
nuorten herrojen olisi pitänyt se tehdä, ja Fagervikin vanhoja tapoja
kunnioittava rouva oli kovin vihainen, jos neidot yrittivät tilaisuutta
pakoilla. Vanha Ollinsaaren Bergbomkin seurasi vanhaa tapaa sanoen;


— Faddrarna komma i håg sin skyldighet![14]


Mutta tytöt häntä kovin pelkäsivät.


Kahvia leivoksineen ja konfekteineen tarjottiin vieraille, ja vasta
kastetun terveydeksi juotiin viinit ja "bischoffit". Ja lopuksi nuoret
saivat tanssiakin.


Jos pieneen naapuritaloon taikka patruunin renkitupaan oli samoihin
aikoihin tuotu väenlisää, voi pappi toimittaa toisenkin kastamisen
samasta maljasta. Johanna Hjerpekin aina kehuskeli:


— Min' oon samasta kupista kastettu kuin Montinin frouva!


Kummien piti pian tulla "kummivisiitille lapsen kättä aukaisemaan",
ettei heistä sanottaisi: "Ei ole vielä lapsen kättä aukaissut!"
Naiset lahjoittivat hienoja koruompeleisia lappuja sekä muuta sievää
vaatetavaraa, mutta rikkaat porvarit saattoivat avata ristilapsensa
pikku nyrkin komealla hopeapikarilla. Näin oli nuorella rantakaupungin
kansalaisella jo hyvä alku maallista tavaraa. Mutta kun kansalaisen
pienissä punaisissa ikenissä nähtiin ensimmäinen hampaan terä,
lahjoitti isä-patruuni lapsentytölle kultadukaatin. Ja siitä pikku
piikanen niin ilostui, että alkoi entistä kirkkaammin laulaa killittää:


    "Huis, sika, mettään,
    tuo Matille marjoja
    sinisellä sissillä,
    punaisella pussilla,
    kirjavalla kinttaalla,
    valkealla vanttuulla!"


Ajan vieriessä aina silloin tällöin yhden ja toisen raahelaisen päivät
tulivat luetuiksi, ja elämän ja kuoleman Herra kutsui raatajan pois
työmaaltaan. Joskus kyllä raahelainen saattoi erehtyä lähtöpäivästä.
Viimeistä kymmentään käyvä Kopsan muorikin kutsutti yösydännä naapurin
muorit luokseen lähtökahville. Muorit tulivat siunaillen, rupesivat
keittämään kahvia, lukemaan sanaa ja puhumaan kuolevalle autuudesta.
Mutta kesken parasta menoa Kopsan muori pompahtikin ylös ja sanoi:


— Menkää siitä! En minä vielä kuolekkaan.


Eikä muori sillä kertaa kuollutkaan, rupesi vain särpämään valmiiksi
keitettyä väkevää kahvia.


Kuolema oli suuri tapaus pienenkin pirtin elämässä, vaikka kuolija
olisi ollutkin vain ikäloppu Kopsan muori. Mutta kun ison talon iso
patruuni kutsuttiin pois, niin koko kaupunki tunsi kuoleman käynnin,
ja kaikki ottivat osaa surumenoihin; yksin kirkonkellotkin tuntuivat
soittavan eri äänellä.


Moni raahelainen ajatteli kuoleman tulemista, niin että jo eläessään
toimitti itselleen ruumisarkun, teettäen sen Aholinin Jaakolla, Matti
Heiskarilla, Myllykankaan Matilla taikka Krabbin ukolla. Sitten
oli kuoleman koti synkässä mustuudessaan jo valmiina aitan orsilla
odottamassa. Raatimies Johan Montinillakin oli monet vuodet valmis
leposija Isonvainion makasiinin orsilla, ja mestari Carlborgin muori
vei arkkunsa mukanaan muuttaessaan tyttärensä luo Ouluun, toipa sen
taas takaisinkin Raaheen, kun ei Oulussa kauan hyvättänytkään olla.
Sarkkilan mummo sairastaessaan meni jo valmiiksi arkkuunsa makaamaan
koetellakseen, miten siihen sopii. Marjelinin vanhalla perämiehellä
oli odottamassa kauniisti puettu ja kilvitetty komea Tuonelan koti,
jota vanhus tyytyväisenä kävi silloin tällöin katsomassa. Joskus täytyi
antaa valmis arkku toiselle kuolijalle ja laittaa itselle uusi. Ison
merimiehen, Frosteruksenkin, arkkuun Millalaiska ja Marjelinin emäntä
saivat tukkia pitkän Taarte-vainajan. Silfverbergin Jaako laittoi
eläessään itselleen, arkun lisäksi, jo hautakivenkin. Kymmenkunta
vuotta ukko sitä hakkaili, nakutellen nimet ja syntymävuodet, jopa
lopuksi luuli voivansa panna kuolinvuodenkin. Monella vanhalla
hyvällä rouvalla oli jo kuolinvaatteet valmiina odottamassa, valkeat
pumpulisukat ja kaikki.


Kuolemantapauksen edellä vanhat muorit toisinaan näkivät "kalman"
vaeltavan kuolintaloon, ja joskus taas koiratkin sen lähimailla
kolkolla ulvonnallaan ennustivat loppua. Kuolemanhetken saapuessa
omaiset kokoontuivat kuolevan ääreen hyvästille. Jotkut kutsuttivat
luokseen hyvän ystävänkin. Kapteeni Ståhlbergkin haetti hyvästeille
kapteeni Svanljungin ja puheli hänelle:


— Tunnen nyt päälläni, että kohta purjehdin Aaprahamin helmaan… ja
kiitän sinua, kun on niin paljon yhdessä kuljettu.


Ja puolen tunnin perästä oli vanha merenkävijä matkalla Aaprahamin
helmaan.


Mustan kuoleman käytyä puettiin koko talo valkeaan. Suurilla valkeilla
pellavalakanoilla peitettiin heti talon kaikki ikkunat, eteisen,
keittiön ja pihapirttienkin ikkunat, niin että jo uloskin näkyi, kuka
talossa oli vieraillut. Tällaisia "hautajaislakanoita", joiden keskessä
oli iso vastalaskos ja reunoissa leveät palteet reikäompeleineen, oli
talossa isot varastot. Paljon näitä sekä pienempiä "hautajaisduukeja"
tarvittiinkin, sillä paitsi ikkunoita, verhottiin kaikki huonekalutkin,
sohvat, pöydät, tuolit sekä taulut ja seinäpeilit lakanoilla ja
liinoilla. Kun vielä matot otettiin pois valkeaksi hangatulta,
maalaamattomalta honkalattialta, oli koko talo, mustassa murheessa
ollen, äänettömän, aavemaisen valkean vallassa.


Tämä valkeaan verhoaminen toimitettiin talossa heti, vaikka kuolema
olisi hapuillut pimeällä yölläkin. Friemanillakin olivat kaikki ikkunat
aamulla valkeina, kun patruuni oli yöllä kutsuttu pois. Ja koko viikon
päivät hautajaisten jälkeenkin piti lakanain olla samoilla sijoilla.


Hybinetten Sofia-mamselli, jonka äiti pesi ja puetti raahelaisia
tälle ilmalle, valmisti puolestaan kylän kansaa tuolle ilmalle.
Vainajat hän pesi ja puki ja "sveepasi" ensin ruumislaudalle, sitten
arkkuun. Valkeihin vainajat varustettiin, paitoihin, liinoihin ja
pumpulisukkiin. Reinin 18-vuotias Alice-mamselli, joka Tukholmasta
palatessaan vilustui ja sitten kuoli, puetettiin arkkuunsa morsiameksi.
Mutta komerssi tahtoi, että hänet on puettava frakkiin ja täyteen
herranpukuun, sillä "en taho olla yöpaita päällä Herran eesä". Joskus
pantiin arkkuun jotakin vainajan rakasta omaisuutta. Montinin rouva sai
mukaansa lastensa ja lastensalasten lähettämät kirjeet, ja viskaali
Lagerstamin arkkuun pistettiin rouvan valokuva sekä virsikirja.


Paitsi Hybinetten mamsellia, hoiti vainajia hautaan myöskin
Ollenborgin mamselli, ja Millalan Anna-Kreeta oli laitakaupungin
kansan arkkuun panijana. Hybinetten mamselli oli vaatettanut kymmeniä
vainajia ja laitellessaan monesti tullut niitä nuppineulallakin
pistäneeksi. Siksipä mamselli vanhana melkein kokonaan menetti kuulonsa.


Ensimmäiset viestit kuolemasta saatteli läheisimmille sukulaisille ja
ystäville talon palvelijatar tahi joku naisystävä sanoen:


— Viimeiset terveiset… se kuoli silloin ja silloin.


Mutta heti kutsuttiin taloon Kilian Mellberg, ja hän rupesi
kiireesti kirjoittamaan kuolinilmoituskortteja. Vainajan ystävä,
joku arvokas herra, joka valittiin "säädyn mukaan", naineille
nainut, leskille leski, nuorille nuori herra, mutta ei koskaan
naista, lähti kuljettamaan virallista kuoleman viestiä. Johan
Montinin kuolemansanomaa kuljetti pankinjohtaja Aspegren, ja Henrik
Soveliuksen sanansaattajana ajeli Ivar Frieman. Aamupäivällä 10—11
aikana, sanomakellojen parhaillaan kuuluttaessa surusanomaa, tapahtui
"murekorttien" jakaminen. Mustiin puettu "prännäri"-päinen herra
ajoi mustaan vaatteeseen verhotussa ajopelissä verkalleen pitkin
katuja, vieressään mustalla veralla päällystetty lipas, joka sisälsi
ilmoituskortteja. Sukulais- ja tuttavatalojen sekä muiden arvokkaiden
asuntojen kohdalla ajaja aina pysäytti hevosensa, ja ajoneuvojen
sivulla kulkevat poikaset juoksuttivat ilmoituskortin taloon, kumpikin
omalle puolelleen katua. Näin mustat ajoneuvot mustine herroineen
kiersivät "murekorteilla ympäri" kuolemaa kuuluttaen, ja koko ajan
kirkonkellot pauhasivat. Pienen kaupungin yllä tuntui liikkuvan
kuoleman varjo.


Kellojen soidessa tulivat jo ensimmäiset, läheisimmät surunvalittajat,
ja sitten seuraavana päivänä muutkin, naiset mustissa silkeissään
ja herrat frakkiin puettuina. Kirsikkaviiniä, bischoffia ja punssia
vieraille vain tarjottiin.


Muuan päivä pidettiin ruumista sisällä, kunnes se saatiin arkkuun.
Catharina Friemaniile oli laitettu kamari "ruumishuoneeksi": seinät
kokonaan verhottu valkealla ja katon rajaan vedetty mustaa orleanssia
sekä poikki seinien alas orleanssisuikaleita kuin pylväiksi.
Tavallisesti vainaja sitten sai levätä jossakin makasiinissa, talvella
useita päiviäkin, että ehdittiin valmistautua hautajaispitoihin.
Johan Montiniakin säilytettiin yksitoista päivää ja haudattiin hänet
syntymäpäivänään 21. joulukuuta.


Tuli suuri hautauspäivä. Jo paria päivää ennen ajoi sama musta herra,
joka murhekortteja jakoi, samoilla synkillä ajoneuvoillaan ympäri
kaupunkia jakaen hautajaiskutsuja. Kilian Mellbergin käsialaa nekin
olivat, ja saatettiin niissä sanoa:


    "Demoiselle Janica Frieman
    behagade med sin närvaro
    behedra min aflidne Moders
    begrafning Tisdagen d. 17 april 1855
    kl. 4 Em. M.A. Sovelius.
    Samt passera afton".[15]


Suomalaisille arvohenkilöille voitiin viedä suomalainen kutsu. Niinpä
seppämestari Sarkkila sai kutsun Conrad Branderin hautajaisiin ja
kutsukortissa sanottiin:


    "Seppä Johan Sarkkinen
    Kuttutaan saattaan meiän
    vainaja rakastettua isä
    hänen lepo-kammion
    Tuorstaina se 4 p. Maalis:
    kuuta 1880 Kello 11 a.p.


    Selina ja Axel Brander".


Kutsuttuja oli portilla vastaanottamassa murhekorttien ja kutsujen
kuljettaja-herra merkiten nimiluetteloonsa heti jokaisen tulijan. Ja
kaupungin parhaat saapuivat synkän mustina ja juhlallisina. Kilian
Mellbergkin saapui Marioineen sanoen, että tämä on hänen "närvaronsa".


Mutta kuoleman talon omat eläjät eivät tulleet vieraitaan vastaan,
vaan istuivat kuin aaveina "i sorgen" kaameannäköisessä valkoisessa
hämärässä. Vanhemmat istuivat vierekkäin pitkällä sohvalla, ja
heidän sivuillaan sohvalla sekä edessään jakkaroilla ja mataloilla
pallituoleilla nyköttivät perheen muut jäsenet ja lapset. Istualtaan
he tervehtivät tulijoita vain äänettömällä hiljaisella nyökkäyksellä.
Herrat olivat mustassa puvussa valkeine "vekattuine" etumuksineen,
ja valkeat tarlatani-mansetit, "punjet", oli vedettyinä hihansuiden
ylitse. Mustissa olivat naiset ja lapsetkin, mutta edessä oli valkea
tarlatani-esiliina sekä kaulassa leveä monikertainen tarlataninen
kaulus; rouvien päässä oli valkea pitkänauhainen tarlatanimyssy. Olipa
entiseen aikaan lesken pään peittona ollut valkea salvetti, niin että
hän istui kokonaan hupussa. Mitä suurempaa surua kannettiin, sitä
leveämpi oli esiliinan helmapalle ja sitä useammankertainen kaulus.
Eikä mitään punaista taikka värikästä saanut olla puvussa, yksin
piiloisa punainen paidannappikin oli otettava pois.


Kahvia leivosten kanssa tarjottiin vieraille ennen haudalle menoa.
Mutta oman talon väki ei saanut nauttia ei kuivaa ei märkää, vaan istua
vain äänettömässä surussaan "förmakin" pitkällä sohvalla.


Puolipäivän vierähdettyä mentiin haudalle, mutta ennenvanhaan
toimitettiin hautaus tavallisesti iltapäivällä 3—4 tienoissa. Parhaita
patruuneja kannettiin paareilla kotoa Haaralan hautausmaalle asti.
Jotkut jo kuolemaa tehdessään sanoivat:


— Pitää paareilla kantaa… ei saa kärryillä jyryyttää.


Omat työmiehet, timperit ja merimiehet olivat kantamassa patruuniansa
ja tekivätkin sen suurella hartaudella. Samoin taas parhaimpia
kapteenejansa vanhat merimiehet olivat itse kantamassa viimeiseen
lepoon. Pitkän matkan takia piti olla "tuplaset" kantajat, kahdeksan
ja kahdeksan, jotka vaihtoivat vuoroaan kaupungin laidassa maantielle
tultaessa. Silkkihattu oli kantajaukoilla päässä, ja talon puolesta
annettiin kaikille valkeat hansikkaat sekä rupla rahaa. Saivatpa
kantajat vielä illalla talossa kahvit ja juomiset, Franzéninkin
peijaisissa Langin talossa oli juotavaa "kaikesta sortista", niin että
miehet saivat päänsä täyteen.


Tavallisesti oli tie kotoa hautausmaalle asti kuusenhavuilla
valmistettu vainajan tieksi. Hyvä oli silloin vainajan hänelle
omistettua metsän viheriää myöten vaeltaa viimeistä matkaansa. Vanha
Svanljungin Karin-rouvakin, Friemaneja lähtöisin, määräsi jo eläessään,
että pitää tie havuttaa, muuten —


— Jos ei panna havuja, tulen kotona käymään!


Havutettua maata astuttiin vainajan kanssa, ja muun saaton edellä
kävi kaksi kaupungin komeinta herraa, kumpainenkin kantaen pitkää
"prestavia", suruharsoon käärittyä sauvaa. Tohtori Aspelinia
haudattaessa 1888 Soveliuksen veljekset, komerssi ja Henrik, olivat
sauvojen kantajina, "ja ne oli rontit pojat… voi että ne astu
komiasti!" Kun merikapteenia kannettiin multiin, oli hänen arkullaan
hänen ohjaamansa laivan lippu, Hautausmaan portilta kannettiin vainaja
haudalle vartavastisilla "likhandukeilla" ja niillä laskettiin
hautaankin. Eikä seppeleistä tiedetty mitään. Miltei koko kaupungin
mieskansa oli mukana hautausmaalla, toiset kutsuttuina, toiset
kutsumatta omasta halustaan isoa patruunia saattamassa. Mutta oikein
vanhaan aikaan, toistasataa vuotta takaperin, oli postimestari
Friemanin rouva, Catharina, joka kuoli 1809, viety Kirkonmäen
kalmistoon tulisoihtujen valossa.


Kirkonkellojen soidessa vainaja vietiin ja peitettiin Haaralan multiin.
Joskus sattui kaksikin Manalle menijää yhtaikaa samalle matkalle,
niinkuin Forsmanin Fiija ja Hjerpen Johanna, jotka kiiruhtivat sinne
samalla soitolla. Se ei kyllä ollut oikein soveliasta, sillä Johanna
oli vähän vajavainen.


Haudalle kelpasivat entiseen aikaan, 1850-luvulle asti, vain miehet,
mutta eivät ensinkään naiset, eivät omaiset, eivätkä vieraat, vaikka
haudattava olisi ollut naishenkilökin. Miehet vain saivat vainajaa
kantaa ja saatella sekä peittää maan multiin.


Kuolintalon kansa istui taas samassa valkoisessa hiljaisuudessa, kun
hautausmaan kävijät saapuivat ja kävivät ovella kumartaen sanomassa
terveisiä haudalta. Ja siinä kotiväki edelleenkin vain istui ja
äänetönnä katsoi, kun vieraille tarjottiin talon parhaita. Annettiin
ensin kahvit vehnäleipineen ja sitten tuotiin makeat "ransviinit" ja
bischoffit, tarjottiin myöskin tavattoman suuria sokerileivoksia ja
"struuvia", jotka olivat leveitä kuin kohtalaiset lautaset. Ne eivät
mahtuneet enää muualle kuin isoihin nenäliinoihin, jollainen olikin
joka vieraalla matkassaan. Saatiin vielä hienoissa venetsialaisissa
lasiastioissa kahdenlaatuista sylttiäkin, punaista ja keltaista.
"Trakteerskat" Oravan Anna ja Engmanska olivat tavallisesti
tarjoomassa, ja he veivät talonhyviä niillekin kutsutuille, jotka
eivät voineet tulla pitoihin. Mutta förmakin pöydällä oli kaunis
posliinimalja, "konfektikori", hienoine konfekteineen, ja sen piti
vieraiden lähtiessä olla yhtä täyteläisenä kuin alussakin. Vain
lähimmille sukulaisille ja vaivannäkijöille annettiin ruokaa, ja
"kokkina" oli Matkliinska. Mutta entiseen aikaan oli kaikki
peijaisvieraat ruokittukin.


Herroille oli eri huoneeseen, tavallisesti saliin, katettu korea pöytä
viineineen, rommeineen ja punsseineen, ja sen ääreen herrat jäivät
istumaan vielä senkin jälkeen, kun kaikki muut vieraat jo olivat
poistuneet. Jossakin toisessa kamarissa sentään merimiehet samoin
istuskelivat pöydän ääressä hautajaishyviä maistellen,


Koko kaupunki jo nukkui, ja kadutkin nukkuivat. Kylmä kuu saattoi
vain vaisuna katsella, kun kuolemantalon portista, josta vainaja oli
äsken havuista tietään vaeltanut, mustia isoäänisiä kulkijoita lähti
astelemaan kaupungille, toiset käyden pitkin katuja luovailemaan,
jotkut taas vain "snedaten" kadun poikki omalle puolelleen. Ja jostakin
etäältä pimeydestä kuului huutavan ääni:


— Kello on jo… lyöönyt… lyöönyt!


Sivistystä ja seuraelämää.


Meren rannan pieni kaupunki oli jokseenkin syrjässä suuren maailman
valtateistä. Harvoin sinne eksyi vieras vaeltaja. Raahe sai enimmät
aikansa elää vain omissa oloissaan ja kaikessa rauhassa tehdä töitään.
Laivavarvissa kirveet ja vasarat kalkuttelivat, Pikimäellä höyrysi
pikipata, kotipirteissä paukkuivat kangaspuut, ja patruunit hoitelivat
suuria asioitaan, milloin kotikonttorissa milloin varvissa. Ja kaikki
meni hiljalleen vanhaa latuansa.


Sattui kyllä joskus sellainen merkkitapaus, että itse maan hallitsija
vaelsi katsellen pienimpiänsä ja tullen Raaheenkin. Siitä on jo yli
sata vuotta, kun Aleksanteri I kävi kaupungissa, mutta hyvin ja
kunnialla pieni kaupunki otti vastaan maan suuren isännän ja piti
häntä vieraanaan. Koko kylä paneutui parhaimpiinsa, vanhat harmaat
talot maalattiin, kadut siistittiin, lehmät ja siat, jotka olivat
ennen omissa valloissaan kuljeskelleet kaduilla niinkuin muutkin
kaupunkilaiset, lähetettiin pois koko kylästä. Fredriksberg ja Palinin
muurarin talo, ensimmäiset talot Pohjantullista tultaessa, puetettiin
lehtipuilla verhoten juhla-asuun. Pohjantulliin rakennetun kunniaportin
viereen tuotiin Ollinsaaresta kruununvouti Gabriel Bergbomin
fortepiano, jolla Bergbomin nuori mamselli soitti Napoleonin marssia,
juuri kun keisari ajoi portista kaupunkiin. Maan isää katsomaan tullut
kaupungin ja maaseudun kansa juoksi huutaen ja hurraten tien vieressä,
vanhat muoritkin olivat mukana, ja pienet poikajullit pulikoivat
joukossa ihan keisarin viereen tunkeutuen. Rikkaan raatimiehen Johan
Friemanin taloon, joka nykyään on kansakouluna, Isontorin laitaan,
saatettiin suuri vieras suurella riemulla. Talon emäntää ja tyttäriä
keisari tervehti kädestä, ja suuteli kolmivuotiasta pikku Janikaa
otsalle.


Ei kyllä muita vieraita toki näin juhlallisesti otettu vastaan, vaikka
hyvillään kaupunki oli, jopa ihan virkistyi, milloin vain jokukaan
outo matkamies ajoi tulliportista sisään. Varsinkin talvella oli
matkamies tervetullut. Silloinhan elettiin kuukausimääriä lumen ja
jään ympäröiminä, maantiet lumikinoksissa, suuri meritie jäässä,
eikä juuri muita nähty kuin oman kylän tuttuja kasvoja. Niinpä aina
sattui, kun vain joku matkustaja aisakelloineen ajoi kaupungin halki,
että uteliaina hyökättiin ikkunaan katsomaan: "Kuka, kuka tuli?"
Lähetettiinpä palvelustyttö Lindbergin kievariin ottamaan selvää,
kuka matkamies oli, mistä hän tuli ja mihin meni, ja kauanko hän
aikoi viipyä kaupungissa. Muuan kauppias, jolle ei tullut mitään
sanomalehteä, oli niin utelias, että keskellä yötäkin, kun kuuli
aisakellon helinän, herätti poikansa ja lähetti Lindbergille, jotta —


— Mene kuulemaan, kuka se on… ja kuuluuko mitään uutta?


Varsin hauskaa oli, milloin joku sukulainen taikka tuttava tuli taloa
tervehtimään. Ilosta huudellen riennettiin vierasta vastaan.


— Gu'da'… gu'da'… Välkommen, välkommen![16] tervehdittiin joka
taholta, isännän lisätessä heti perään:


— När reser bror?[17]


Vähästä pahastuva vieras olisi kyllä saattanut isännän kysymyksestä
loukkaantua ja ruveta heti kiskomaan turkkeja päälleen, mutta tiesihän
hän ennestään, ettei kysymys tarkoittanut sen pahempaa kuin että
talo osaisi vieraansa mukaan varata kirjeitä ja pikku lähetyksiä
tuttavilleen. Saattoipa isäntä toimittaa vieraan matkassa rahoja sekä
tärkeitä papereita asiakkailleen.


Postikin kyllä kulki kerran, pari viikossa, mutta raahelainen seurasi
mieluummin ikivanhaa yleistä tapaa käyttäen matkamiehiä postimiehinään.


Eteläntullista maantietä myöten etelänposti aisakelloissa ajaa
helkytteli, aikaisemmin vain kerran viikossa, sitten jo kaksi kertaa
ja viimein kolmestikin. Postin tulo oli aina iloinen asia, ja hauskaa
oli, kun kaupungin punaperuukkinen posteljooni, Westerback, kantoi
taloon maailman kuulumiset. Yksinään Westerback huolehti koko kaupungin
postinkannosta, ja kopeekka piti hänelle maksaa kirjeestä sekä ulkomaan
kirjeestä kaksi. Mutta entiseen aikaan ei Raahessa ollut postinkantajaa
ollenkaan. Aikoinaan kun sitä puuhattiin, vanha Johan Lang ankarasti
vastusti asiaa, äkäillen:


— Jopa olette laiskoja! Kohta pitää olla teillä suksentervaajatkin!


Pian oli Raahen posti jaettu. Sanomalehtiäkään ei silloin liikoja
luettu. Vain joitakuita "aviisuja" tuli kaupungin parhaimmille
porvareille ja patruunille, kapteeneille ja virkaherroille,
joillekuille hyville naapuruksille yhteisesti sama lehti. Enimmin
luettiin Åbo Underrättelseriä, koska siinä oli aina tietoja
laivoista ja laivakulusta. Paljon luettiin myöskin Tukholman lehtiä
ja tulipa joku sanomalehti Englannistakin, sillä monet patruunit
ja laivanvarustajat olivat paljon liikeasioissa Englannin kanssa.
Oulun Viikkosanomatkin saapui muutamille porvareille, lisäksi joku
aikakauskirja, ja lapsille tilattiin Eos, Trollsländan tahi Barnens
Tidning Tukholmasta. Uskonnollisena sanomana saapui joihinkuihin
taloihin Evangeliska Sändebudet. Muutamat lukuhaluiset merimiehetkin ja
muut laitakylän asukkaat tilasivat sanomalehtiä, ainakin vanha Burman
ja valuri Puskelin harrastivat Oulun Viikkosanomien lukemista.


Omasta, oman kaupungin sanomalehdestä, ei ollut kaukaisinta
aavistustakaan, eikä kaipausta edes ilmoitusten takia. Pappi luki
kirkossa kuulutuksensa, ja kaupungin palvelija rumpalin kanssa
päristi "pruutankastelut" ja muut kaupungin asiat. Porvarit taas
laittoivat "Vanhan-Reinin" nurkkaan Pakkahuoneen kadulle kyynärää
korkean, kahta leveän ilmoituskaappinsa. Sen korkkiseen takaseinään
kävivät porvarinpajat ja puukhollarit nuppineulalla kiinnittämässä
paperilappuja, joissa luettiin, mitä porvarilla on taas uutta
myytävänä. Ja kaikkein tuoreimmat uutiset kuultiin porvarien
kokouksissa Isollatorilla.


Kirjeitäkin oli Westerbackin kannettavana. Merimiesten emännätkin ja
morsiamet saivat niitä maailmaa kierteleviltä miehiltään, milloin
mistäkin tuntemattomasta maailmanrannan kaupungista. Ei kyllä ollut
sopivaa oikein ahkerasti kirjoitella. Jotkut laivanvarustajat olivat
äkäisiä, kun merimiehet kirjoittelivat kotiinsa niin kovin useasti,
"että joka vuosi". Ja postimestari Randén taas äkäili, että on
turhaa kirjoittaa niin ahkerasti kuin joka toinen viikko, kuten
muuan ulkomailla opiskeleva Raahen mamselli teki, se kun tulee kovin
kalliiksi. Postikortteja juuri näihin aikoihin alettiin käyttää.
Mutta äkäinen oli Randénin äijä, kun pari mamsellia toimitti hänen
lähetettäväkseen korttitervehdyksen Turkuun, ymmärtämättä, että siinä
tarvitaan myöskin osoitekirjoitus. Mutta vielä vihaisempi postiukko
oli saadessaan käsiinsä sellaisen kortin, mikä kerran tuli Friemanin
mamsellille. Kortti oli salakielellä kirjoitettu, ja sitä omistajalle
tuodessaan Westerback paheksuen valitteli:


— Postmestari ja minä olemme tutkineet tätä preivikorttia, emmekä ole
saaneet selvää… Mamselli on vissiin salakihloisa ja preivikortti on
sulhaselta.


Rantakadulla oli postimestari Johan Fredrik Randénin talo, ja
pitkässä kaitaisessa kamarissaan äkäinen ukko hoiti kaupungin
postiasioita. Pöydälle oli ladottuna koko posti, milloin tuloa,
milloin lähtöä varten. Randén itse otti vastaan matkaan toimitettavat
lähetykset, jotka oli jätettävä äijälle siinä järjestyksessä kuin
sisään saavuttiin. Pitkällä pinnasohvalla istuen siinä varrottiin
vuoroa, vähitellen siirtyen alapäästä ylemmäksi. Eikä saanut vuoroaan
luovuttaa toiselle; sellaiset aikeet postimestari heti keskeytti,
ärähtäen:


— Nej! Den som först kommer till qvarnen, får först malat.[18]


Monet hyvät porvarit ja laivanvarustajat, vaikka olivat kaiken maailman
kiertäneet ja osasivat kyllä puhua ruotsia ja lukea ruotsalaisia
"tidningejään", osasivatpa puhua ja lukea engelskaakin, eivät aina
tarkoin taitaneet ruotsia kirjoittaa. Muuankin iso porvari häätyi
monesti huutelemaan rouvalleen;


— Hör du, mamma! Ska' de' skrivas me' rundt u, eller öppet u?[19]


Monen porvarin ruotsin puhuminenkin leveni suomalaiseen suuntaan.
Olihan Raahe kokonaan Saloisten, Pattijoen ja Kopsan suomalaiskylien
piirittämä, ja joka talvi vielä Savon äijät ajoivat kaupunkiin
laskettelemaan leveää kieltään, jossa ei ollut, kuten muuan
savolaisrenki oli tutkinut, "muuta kuin yksi ähävä ja sehhii sanassa
vati". Niinpä Raahen porvaritkin väänsivät ruotsin "pookstavit"
leveästi kuin Kopsan äijä. Kuopion markkinoille matkustaessaan porvarit
sanoivat ajavansa "me' kor till Kuopio",[20] vaikka ajoivatkin hyvällä
hevosella ja hylkeennahkaisella kuomureellä.


Eivät ainoastaan patruunit ja porvarit osanneet ruotsia ja engelskaa,
vaan myöskin monet vuosikausia maailmaa kulkeneet merimiehet olivat
ruotsintaitoisia ja useat "spiikasivat" kuin itse engelsmanni. Monet
palvelijatkin yrittivät solkata ruotsia päästäkseen "parempain
ihmisten" kirjoihin, ja samasta syystä useat suomalaistytöt pyrkivät
ruotsalaiseen rippikouluun, Lagerbergin Johannakin sanoi, kun ei
koeluvussa osannut;


— Ja vill intte sii![21]


Ja monessa laitakaupungin pirtissä puhuttiin vain "papasta" ja
"mammasta" sekä "fastereista" ja "mustereista", vieläpä monet
"tykkäsivät pahaa", kun sanottiin "tätiksi".


Merimiesten eukotkin ja pikku talojen emännät Nätterporissa ja
Katinhännässä laskivat ruotsia että paukkui, kun vain asiaa
sattui. Perämies Lindberginkin "styyrmanska", kun toisten eukkojen
kanssa kadulla haasteli vain suomea, sanoi kotiin palaavalle
poikapahaselleen ruotsiksi;


— Voi, min lilla paarn!… Misä helevetisä sin' oot takkis rapakkoon
ryöttäny?… Koo kottiin, poikani!… Teer vaa piimää pöntösä loukosa
… kraapi siikaa skaapista!


Ei ollut huonompi toinenkaan eukko. Hänkin laski ruotsia varoitellen
poikaansa;


— Koo intte, poikani, fönsteristä uuteriin… tulliportist' ei
ensinkää!


Ja taas, kun poika oli ottanut luvatta kirveen, eukko toruili;


— Vem ha loova tei pappas hakkoo… hakkoo… hakka?


Pyyköskä osasi kolmeakin kieltä, jotka kaikki ainakin kerran tulivat
tarpeeseen, kun eukko meni kapsehtimaan polttopuita Pitkästäkarista
Pikiholman kankaalta. Eukko luuli siellä itsensä hirttänyttä,
puunoksassa roikkuvaa vanhaa merimiestä, Impolaa, metsänvartijaksi, ja
niiaten sanoi hänelle:


— Älä välitä, kyllä minä menen tieheni!


Kun ei mies vastannut mitään, Pyyköskä sanoi ruotsiksi:


— Los int om, ja koo min veek!


Mutta kun ei mies näyttänyt ymmärtävän ruotsiakaan, muori huusi hänelle
engelskankielellä;


— Növö mai, latskatu vei!


Ja lähti tiehensä.


       *       *       *       *       *


Isotori oli vanhan Raahen suuri "kokoussali". Sinne kesäiltoina,
talvisina pyhäpäivinä ja muinakin joutoaikoina kaupungin miehet,
niin hyvin työväestö ja merikansa kuin porvaritkin, kokoontuivat
juttujaan jauhamaan. Siellä Soveliuksen veljekset, Matti August ja
komerssi, siellä Fellmanin veljekset sekä Montin ja Fagervik ja
muutkin patruunit keskellä toria monesti seisoivat jutellen, ja samaan
joukkoon työmiehetkin ja merimiehet astuivat asioita kuulemaan. Ei
kyllä kättä lyöty, lakkia vain vähän kohautettiin ja hyvinä tovereina
haasteltiin, patruunitkin kehtasivat puhua miesten kanssa ja laskea
leikkiäkin. Puheltiin siinä kaupungin asioista, laivain rakentamisesta
ja varustamisesta. Kerrottiin juttuja ja uutisia, mitä kukin oli
kuullut. "Herrat torilla sanoi niin ja niin!" saivat monet sitten taas
uutisia levittää. Usein myöskin muisteltiin entisiä merimatkoja, sillä
miltei joka mies oli ollut merellä. Puhuttiin Raahen yksikamarisessa
eduskunnassa joskus politiikkaakin, niinkuin kerrankin, kun tuli
kysymys kruunun veroista. Joku tietämätön avasi suunsa ja pöläytti:


— Mikä se kruunu sitten on, kun sille veroa pittää maksaa?


— Ekkö sinä tiijä? toinen viisas sanoi. Onhan kirkosa kynttiläkruunuja
ja morsiamen pääsä on kruunu.


Mutta silloin valuri Puskelin, lukumies, puuttui puheisiin ja sanoi:


— Ettäkö te luje sen vertaa? Onhan meillä Oulun Viikkosanomat. Siis
kuulkaa: Kansakunta se on kruunu. Sinä oot yksi kruunu, ja minä oon
toinen kruunu, ja kaikki me kuulumma kruunuun ja maksamma veroja ilman
tinkimättä.


Isollatorilla Raahen parhaat porvarit monta kertaa tekivät päätöksiä
kaupungin asioistakin. Viidenkin miehen voimalla siellä vain
neuvoteltiin ja päätettiin, että tehdään sillä ja sillä tavalla, ja
sillä tavalla sitten tehtiinkin. Eikä siinä sen parempia kokouksia eikä
valtuustoja tarvittu.


Tämä oli vanhan Raahen yhdenkamarin aikaa, jota vanhat vieläkin
tyytyväisyydellä muistelevat. Hauska oli ukkojen haastella
patruunien, miltei kuin vertaistensa kanssa, vaikka keskinäinen suhde
käsitettiinkin vanhan Jokelinin muorin tavalla:


— Ei olla yhenlaisia… siellä sisällä on raja, joka erottaa.


Kesäisin patruunit taas ahkerasti istuivat "pörssillä", pitkällä
penkillä, 1840:n vaiheilla rakennetun "pakhuusin" eli "sjömanshuusin"
aamuauringon puoleisella seinällä. Siellä Henrik Soveliuskin vielä
vanhanakin nähtiin valkoisine liiveineen istuskelemassa, päivää
paistattamassa ja katselemassa meren menoa.


Kesä olikin Raahen parasta elämän aikaa. Silloin oli meri, Raahen
oikea tie, avoinna ja avarana. Maantie veti vain tervatynnyrien
ja mastometsien ja savolaisäijien sydänmaille tahi mutkitteli
pitkin merenrantoja jonnekin etelään Kokkolaa kohden ja toisaalle
Pohjan-Tornioon ja Lapinmaille. Mutta suuri sininen merenselkä, joka
ulottui Tulliniemeen ja Sovionrantaan asti ja aukeni äärettömänä
ulappana heti Kumpeleen takana, vei suoraan suureen maailmaan.
Muutamassa päivässä hyvällä tuulella raahelainen priki saattoi
lasketella Tukholmaan. Se oli valtakunnan vanha pääkaupunki, jonka
satamaan Raahe oli koko elinaikansa ohjannut aluksensa ja ostanut
sieltä enimmät tavaransa, ja sinne se laski laivansa yhäkin. Tukholma
oli vieläkin lähin suurkaupunki ja parhain markkinapaikka. Se oli yhä
edelleenkin vanha rakas pääkaupunki, johon pieni Raahe oli monilla
siteillä kiinnitetty. Siellä oli liiketuttuja, siellä oli muitakin
tuttavia ja ystäviä, siellä oli monella sukulaisiakin. Sieltä vanhasta
komeasta kuninkaan kaupungista Raahe kävi edelleenkin vanhaan tapaansa
noutamassa suuren maailman sivistystä. Hallitsijakaupungin menot ja
hienostuneet seuratavat kulkeutuivat siten aina kaukaiseen pikku
Raaheenkin.


Mutta Helsinki, muka pääkaupunki! Mikä lienee ollut
pahainen rantakaupunki ryssän rajamailla, asukkaitakin vain
parikolmekymmentätuhatta. Ei sieltä oltu ennenkään oppia etsitty.


Tukholmasta vain. Sieltä Raahen parhaitten talojen mallitkin olivat
kotoisin. Ruotsalaisen arkkitehdin, Oldenburgin, piirustusten mukaan
rakennettiin viime vuosisadan alkupuolella kaunis Soveliuksen talo
Sovionpuiston laitaan, samoin Langin talo Isontorin reunaan, Gellinin
rantamaja sekä Franzénin talon porraspylväistö ynnä Fredriksbergin
puiston huvimaja. Kauppias Lundberg toi Raaheen Ruotsista tullessaan
kokonaisen talon. Tukholmasta tuotiin myöskin hienoimmat huonekalut
ja ihanimmat seinätapetit, niin että vanhan Raahen parhaimpien kotien
hienoimmissa huoneissa oli miltei Tukholman tuntu. Vielä enemmän
silloin, kun Raahen patruunit niissä suurina juhlina liikkuivat
Tukholman-puvuissaan, samoin kuin patruunien emännät ja tyttäretkin.


Sillä rikkaiden porvarien rouvainkin piti silloin tällöin käväistä
pääkaupungissa, — herrat siellä kyllä monta kertaa kävivät
laivoillaan. Helppo siellä oli käydä rouvienkin, kun kuunarit Ruona,
Vilkas ja Muisto tekivät Tukholman matkoja monta kertaa kesässä.
Syrjäisessä pikku kaupungissa asuneet, joskus kangaspuissakin ja
rukin ääressä istuneet rouvat saivat vilkkaassa maailmankaupungissa
uutta sisältöä elämäänsä, saivat uusia hienoja pukuja, uusia
pukumalleja sekä värillisiä muotilehtiä, joiden mukaan saattoivat
sitten kotikaupungissaan vaatettaa ja valmistaa itsensä oikeaan
ja moitteettomaan seura-asuun ihan Tukholman malliin. Parhaissa
pukimissaan, hienoissa silkkileningeissään, Raahen rouvat toki
koettivat esiintyä pääkaupunkinsa kaduilla ja käydä suurkaupungin
huvipaikoissakin. Tukholma kyllä katseli heitä hiukan hymyillen,
sillä olihan suuren maailman muoti pitkällä matkallaan Lapinkorven
laitamille jo ennättänyt hiukan vanhentua ja haalistua. Mitäpä rouvat
siitä, ostivat uutta muotia ja koreutta, ostivat hyville ystävilleenkin
ja palasivat iloisina ja tyytyväisinä kotiinsa. Tukholmasta rouvat
saivat kaikkein hienoimmat hattunsakin. Naisten hattuja kyllä
valmisti Ruotsista tullut Margret Haggren, joka asui Jurvelinilla.
Mamselli Haggren muokkaili hattuja tukinnokassa ja näppärästi niitä
koristeli omatekoisilla kukkasilla; vanhoja olkihattuja hän valkaisi
tulikivihöyryssä. Kasvatti mamselli myöskin myrttiä ja "murgrönaa"
myyden niitä kaupunkilaisten hää- ja hautajaistilaisuuksiin.


Tukholmaan lähettivät suurrikkaat tyttärensäkin oppimaan sievää ja
hienoa käytöstä, kun tytöt ensin olivat saaneet alkuopetusta kotikylän
mamselleilta, jotka myös olivat nuoruudessaan olleet pääkaupungissa
opissa. Kuninkaan kaupungista tyttäret palasivat hienoina mamselleina
nousten heti ensimmäisille sijoille pienen rantakaupungin
seuraelämässä. Heidän mukanaan tuli taas uusi tuore tuulahdus suuren
maailman elämästä ja tavoista. Muutamat rikkaat mamsellit saivat
pääkaupungissa oppia klaverin tahi fortepianon soitossakin, saivatpa
vielä tällaisen ihmeellisen, suuren maailman soittokoneen kotinsa
kaunistukseksi ja koko kaupungin kummaksi. Ihastuen "meiän kylä"
kuunteli mamsellien ihanaa soittoa ja soitikon vienoa ääntä, ja
juhlissa tanssiminen kävi pianonsoittoa seuraten paljoa sirommin kuin
viulu- ja klarinettimusiikilla.


Ensimmäisen fortepianonsa Raahe sai jo 1814. Se tuotiin Tukholmasta
Ollinsaaren Bergbomille, ja samalla pelillä sitten soitettiin
keisarillekin, kun hän tuli Raaheen. Ollinsaaren tytär Catharina
Bergbom oli Tukholmassa opastunut pianonsoittoon, ja sitten hän opetti
sen taidon nuoremmille sisarilleenkin ja nämä taas vuorostaan monelle
Raahen neidolle. Mutta Henna Ahlholm ja Sofia Mellin kävivät
Tukholman koulussa ja olivat aikoinaan Raahen parhaimpia tanssi- ja
juhlamusiikin mestareita, samoin kuin Hårdhin mamsellitkin. Taitava
klaverinsoittaja oli rikkaan Johan Friemanin tytär Janika, vaikka hän
ei milloinkaan ollut käynyt sen etempänä kuin Kalajoen markkinoilla
ja kerran Haapajärvellä. Sillä vaikka monet Raahen rikkaat tyttäret
kävivätkin Tukholmassa, oli kyllä sellaisiakin, jotka eivät paljon
kotipihoiltaan poikenneet, mutta olivat silti neidoista ensimmäisiä.
Niinkuin Friemanin toinenkin tytär, Augusta Elisabeth, joka ei
89-vuotisen elämänsä aikana ennättänyt käydä Piehinkiä etempänä, kuuden
neljänneksen päässä Raahesta, Augustasta tulikin rikkaan Fagervikin
patruunin emäntä, ja hänellä oli tapana sanoa:


— Mikä se semmoinen nainen on, joka ei kotona pysy!


Ruotsista saapuivat näyttelijämestaritkin Raahea ilahduttamaan.
Talvella niitä tuli vain harvoin ja jokunen, mutta kesällä ne
saattoivat laivain mukana tulla koko joukolla, Kaupungin porvareilta
näyttelijät lainailivat tarpeellisia tavaroita sekä sopivia ja
sopimattomia vaatekappaleita esitystä varten. Konsuli Soveliuskin sai
aina luovuttaa sinisen "slafrokkinsa" sinisine tupsuineen, sillä se
kelpasi joka näytelmään. Kerran kulki muuan kiertävä seurue esittäen
näytelmää "Andersson, Petterson ja Lundström". Nahkuri Lövenmarkin sali
oli näyttämönä, jossa seurue esiintyi kaupunkilaisten mielihyviksi.
Sittemmin esitettiin sama kappale myöskin maneesissa, jossa katsojain
lankkupenkit oli asetettu vain maapermannolle. Kellarimestari
Nils Adolf Girsénin suuressa salissa, "Girsénin salongissa"
Brahekadulla, ruotsalaiset taiturit kerran esittivät "Grönalundia" ja
"Blecstadiusta". Sitten taas muuan seurue, johon kuului Mineur, Lembke,
Vesterlund y.m., esitti "Preciosan" ja "Daniel Hjortin". Fredriksbergin
makasiinin avara yläkerta oli myöskin monet kerrat raahelaisten
kotoisena näyttämösalina.


Kerran kesällä tuli Raaheen kokonainen 16-henkinen kiertolaisjoukko,
"Djurströmska truppen", näytellen kappaleitansa vanhassa
koulutalossa. Raahen herrat sitten pitivät "truppenille" lähtiäiset
Ilolinnassaan, juottivat ja tanssittivat heitä ja keräsivät heille
rahaakin sekä lähettivät laivoissaan koko joukon Kokkolan iloksi.
Ja näytelmä-kuvattelijat hyvillään siunailivat, että "raahelaiset
ovat niinkuin Herran enkeleitä". Joukossa olikin oikein erään
Ruotsin rovastin poika sekä muuan "ensimmäisen rakastajan" osaa
esittävä temppuilija, joka oli niin korkea herra, että hänen päänsä
jo pitkän aikaa piippaili kulissi-"särmien" ylitse, ennenkuin hän
kokonaan ilmestyi näyttämölle. Tuli taas kerran kaksi teatteriherraa,
lainasi Soveliuksen sinisen slafrokin sinisine tupsuineen ja esitti
raatihuoneen salissa: "En natt i Falkenberg". Ja raatihuone sai
katsella, kun miltei yöpimeässä nurkassa slafrokki-herra makasi
tuoleilla poltellen pitkää piippua. Lainasivat näyttelijämestarit
taas suuret susiturkit ja karvalakit ja koirannahkaiset kintaat,
kutsuivat kansaa kokoon ja sanoivat esittävänsä suurenmoisen
näytelmän: "Vega infrusen i isen". Se olikin merkillinen näytelmä.
Vegaa ei kyllä näkynyt koko jutussa, eikä näkynyt juuri muutakaan.
Kaksi susiturkki-äijää — toinen itse suuri Nordenskjöld, toinen
kapteeni Palander — seisoi vain kylmästä kärvistellen ja käsillään
hosuen ja viittoen ja kynsiään puhallellen, että on kylmä, ja tuolta
kaukaa me olemme tulleet ja oli kylmä, ja Vega on jäätynyt kiinni
Beringinsalmeen, eikä voi päästä irti, kun on kylmä, ja meidänkin
täytyy olla täällä koko talven, ja kylmä on… Raahen parhaat herrat ja
rouvat ja mamsellit istuivat pyhäpukimissaan, ja henkeään pidätellen
odottivat, mitä tästä lopulta tuleekaan… Ja se siitä lopulta tuli,
että napamatkustajain laiva pääsikin tavallista sukkelammin irti, ja
seuraavana päivänä heidät lähetettiin Kokkolaan. Ja Kokkola taas,
ihailtuaan Vega-näytelmää, toimitti napaherrat lastiveneellä nopeasti
Ruotsiin.


Laulu- ja soittokonserteistakin saatiin Raahessa joskus iloita.
Kävi kerran ruotsalainen "Svenska kvartettsångare" laulamassa,
esiintyen oikein kansallispuvuissa, toiset taalalaisina, toiset —
lappalaisina. Harpunsoittaja Sjödénkin käväisi, ihastutti Raahea ja
varsinkin Raahen naisia. Kilvan ostettiin valokuviakin, joissa kaunis
harpputaiteilija esiintyi mustassa samettitakissa ja pitkissä vaaleissa
kiharoissa. "Ylioppilastolvatkin" toisinaan pistäytyivät kaupungissa,
samoin Emmy Strömmer ja sitten Ida Basilier, josta Raahe kovin
piti, mennen häntä koko joukolla kuulemaan. Ei sentään juuri
suuremmalla kuin 60 hengen voimalla, sillä 60-henkinen kuulijakunta oli
silloisen Raahen parhaita ennätyksiä. Vaikka pääsylippu maksoikin vain
pari markkaa.


Mutta parin markan hopeakolikko oli entisen ajan kultakappale,
jonka saadakseen monenkin täytyi parikin päivää uurastaa. Siksi ei
vähävarainen kansa juuri voinut päästä ihailemaan laulua eikä katsomaan
suuria napamatkailijoita. Eikä kyllä olisi ollut soveliastakaan
pienten pirttien asukkaan mennä "parempain ihmisten" joukkoon
raatihuoneelle taikka muihin suuriin paikkoihin. Siellä voi helposti
käydä niin kuin eräälle meripojalle, joka julkeni mennä raatihuoneen
hyväntekeväisyystansseihin tyttöineen pyörähtelemään. Koko tanssiva
sali säikähdyksissään seisahtui, peli pysähtyi, ja herrat tulivat
sanomaan: "Menke te pois… menke te pois!" Mutta laitapuolien kansalle
ainakin kerran toivat hauskuutta eräät maitse tulleet mestarit "pitäen
kometiaa" Uudessakaupungissa Erikkilän akkunan alla, Fellmanin ladossa.
Siellä tytöt lyhyissä hameissa, mutta koreissa pöksyissä tanssasivat
korkealla nuoralla, ja miehet nakkasivat pallia ja heittelivät
"kuparikeikkoja" ja "spelirustinki" soi, ja lato oli täynnä huvitettua
kansaa. Vain osattomat lapset tirkistelivät ulkoa seinäin raoista.


Oppi Raahe pian itsekin näyttelemään omiksi tarpeikseen, ei
"kuparikeikkoja", vaan oikeita näytelmiä. Kerrankin esitettiin
"Prinsessa Ruusunen", johon Mathilda Lackelta lainattiin vanhoja
hienoja pukuja, ja sitten taas harjoiteltiin "Rinaldo Rinaldini", jossa
maisteri Wichmann esiintyi maisteri Baasina.


Mutta kun Raahe rupesi keräämään rahoja Pietari Brahen patsasta varten,
sai se koettaa parhaansa. Pantiin pari kertaakin kuukaudessa toimeen
pikku illatsu, "soiré", näytelmineen, lauluineen ja soittoineen,
milloin minkin porvarin luona, ja sitten taas loppiaisena raatihuoneen
salissa suuret "trettondags maskeradit", joissa naiset esiintyivät
Kustaa III:n aikaisissa silkkipuvuissa ja herrat tummanpunaisissa
samettipukineissa, tanssien menuettia. Nähtiin myös monenlaisia
muitakin pukuja: merimiehiä, merimiestyttöjä, tanssijattaria,
kiinalaisia ja vaikka mitä. Olivathan Raahen herrat matkoillaan nähneet
jos jotakin, joten he kyllä osasivat. Varoja keräytyikin, niin että
1888 voitiin kaupungin Isontorin keskelle pystyttää komea pronssipatsas
Raahen rakennuttajalle.


Harrastihan Raahe, vaikka olikin vain ahkera kauppamies,
laivanrakentaja ja merenkävijä, kyllä muitakin henkisiä asioita kuin
teatteria. Oli pienessä kaupungissa monta harrasta kirjallisuuden
ystävää. Saara Wacklin kertoo jo Christina Soveliuksen, kuuluisan M.
A. Myhrbergin äidin, olleen niin monipuolisesti lukeneen ja oppineen,
että häntä sanottiin "Raahen kirjastoksi". Raahen naiset olivatkin
paljon innokkaampia sanan viljelijöitä kuin miehet, joilla aina oli
kiirettä laivoissaan ja liikeasioissaan. Parhaat naiset panivat
toimeen oman lukupiirinsäkin, jossa ahkerasti tutkittiin sen ajan
parasta kirjallisuutta, Runebergiä, Topeliusta, Tegneriä, Anna-Maria
Lenngreniä, Saara Wackliniakin ja muita. Luettiin, keskusteltiin,
haaveiltiin ja elettiin ihanassa romantiikassa, johon pieni
kaupunki Tukholman-matkoineen, lukuisine uljaine purjelaivoineen ja
kauniine meripoikineen täydellisesti sopeutui. Kaikkein ahkerimpia
kirjankäyttäjiä olivat Ollinsaaren Bergbomin tyttäret, tullinhoitajien
Brunoun ja Hultmanin, tuomari Gottsmanin ja kauppias Henrik Montinin
naiset. Reinin "komppanialla" oli oma lukuseuransa, joka monta vuotta
tilasi ja luki englantilaista aikakauskirjaa "Illustrated London News".
Tukholmassa 1874 painettu korea punakantinen runoalbumi, "Svea", oli
aikoinaan niin suosittu, että jokainen raahelaissulhanen lahjoitti sen
morsiamelleen.


Romaanien ja romanttisen ajan aito kasvatti oli Mathilda Lacke,
haaveileva jälkieläjä, jota ei aikansa enää oikein ymmärtänyt.
"Himmelska Mathilda" oli hienosti sivistynyt kaunotar, joka
soitteli kitaraa ja kulki maantiellä ja kaduilla kantaen soitikkoa
silkkinauhasta kaulassaan, kirjoitteli tunteellisia värssyjä
ystävättäriensä nimi- ja syntymäpäiviksi ja hoiteli alituisesti
kauneuttaan. Vielä vanhanakin Mathilda voimisteli ahkerasti, kävi
meressä uimassa ja käytti "Eau de Colognea", että silmät säilyisivät
kirkkaina ja säihkyvinä. Mielellään Mathilda puheli ja haaveili
monista ihailijoistaan, joita luuli itsellään kaikkialla olevan,
väliin viisin-, kuusinkymmenin, laskien ihailijainsa joukkoon vakavan
karskin patruuninkin, joka ei liene hänelle edes sanaa lausunut. Mutta
"todellinen ja oikea rakkaus onkin mykkä", oli mamsellin mielipide.
Muuan onneton ihailija oli itse päättänyt päivänsä, olipa eräs arvokas
rovastikin Mathildaa pyytänyt. Mutta taivaallinen Mathilda hoiteli vain
kauneuttaan, soitteli kitaraansa ja vielä vanhanakin katseli kirkkain
silmin ja haaveili monilukuisista ihailijoistaan, jotka onnettomasta
rakkaudesta kärsivät ja kuolevat.


Kirjallisuuden harrastaja oli maisteri Wichmannkin, joka usein johti
kaupunkilaisten näytelmäharjoituksia ja joskus itsekin otti osaa
näyttelemiseen. Kirjoittipa maisteri runojakin; kerran kevätjuhlaan,
jossa Maj-kuningas ja -kuningatar esiintyivät, Wichmann kirjoitti,
vieläpä sävelsikin komean kevätmarssin. Suuri kirjasto mainitaan
olleen Fellmanin veljeksilläkin, kaunokirjallisia, tieteellisiä,
historiallisia kirjoja ja lakiteoksiakin, Reinin patruuninkin
sanotaan olleen ison kirjaston isäntä ja valistunut mies. Ja mainio
tohtori C.R. Ehrström, suuri suomalaisuuden harrastaja, Lönnrotin
ja Snellmanin henkiystävä, Runebergin kirjeenvaihtokumppani ja M.A.
Castrénin lapinmatkan rahastaja, oli aikoinaan Raahen oppinein ja
valistunein henkilö. Hän m.m. pani alulle Raahen pienen museon, ja
hänen toimestaan perustettiin 1873:n vaiheilla kaupunkiin lukusali
vähäisen lainakirjaston yhteyteen, jonka taas apteekkari Carl Wichmann
oli saanut toimeen jo 1832.


Vähäinen oli vielä suomalainen kirjallisuus, eikä siitä
vähästäkään juuri paljoa joutunut Raahen hyväksi. Oli etupäässä
vain "jumalansanaa", ja "yhtehisen kansan" kirjavarasto käsitti
katkismuksen, virsikirjan ja Uuden Testamentin, joskus Raamatunkin.
Vain jollakulla oli "Vikeliuksen" postilla, "Hunajan pisarat" ja
"Paratiisin yrttitarha", ja niitä voitiin lainata naapureillekin
luettavaksi. Kraatari Sundbergkin kyllä lainasi "Hunajan pisaroitaan"
ja "Paratiisin yrttitarhaansa". Mutta muista kirjoista ei paljoa
tiedetty. Raahen ukkojen mieleen on vain jäänyt, että "ennen ei ollut
kuin joitakuita satukirjoja, sellaisia kuin sekin, jossa piru joi
kolme tynnyriä tervaa ja sanoi, että yhenlainenpa maku siinä oli kuin
ennenkin". Monet vanhat rouvat myöskin harrastivat jumalansanaa, mutta
heidän parilautaisella, nauhoissa riippuvalla kirjahyllyllään oli
enimmäkseen ruotsinkielisiä hartauskirjoja, Nohrborgia, Hagbergia. Oli
jollakulla myöskin Wegeliuksen postilla.


Kalevala näkyy olleen Raahen laivanvarustajille tuttu kirja, koska
monet 1860-luvulla rakennetut laivat ristittiin kalevalaisilla
nimillä, niin että Raahen satamasta lähti maailman merille sellaisia
koraeanimisiä aluksia kuin Unto, Kalervo, Sampo, Tapio, Ilmari,
Ilpotar, Aino, Ahto ja monet muut. Varsinkin Soveliuksen veljesten
laivat saivat tällaisia nimiä.


Ei ollut Raahessa entiseen aikaan kirjakauppaakaan. Punapartainen
kirjansitoja Sundström vain myi markkinoilla pöydältään
annakoita, aapisia, katkismuksia ja virsikirjoja, ja sai niitä
ostaa hänen kotoaankin Reiponkadun varrelta. Sitten Heickellin
Charlotta-mamsellilla oli Virven talossa kamarissaan pöytä, joka
oli täytetty myytävillä kirjoilla, arkkiviisuilla, papereilla ja
siipikynillä. Vasta 1880-luvun alkupuolella Aina Frieman laittoi
oikean kirjakaupan Kirkkokadun varrelle, ja silloinkin koko kaupunki
ihmetteli, että kuka siellä käy kauppaa tekemässä.


Osuipa Raaheen viimein 1860-luvun lopulla sellainenkin merkillinen
mestari, joka näppärästi näppäili kuvia kaupungin kansalaisista,
kuka vain halusi ottaa ja maksaa. Sellaista ei oltu vielä ennen
nähty, kuultu oli vain ja nähty ihmeellisiä kuvia, joita merimiehet
olivat lähettäneet ulkomailta. Mutta kun Pietarsaaresta tuli Peldanin
isonaamainen ukko laihoine eukkoineen ja asettui Härkätorin laitaan
asumaan, niin Raahekin rupesi saamaan omia valokuvia, Peldanin ukko
ei kyllä osannut kuvata niinkuin olisi pitänyt. Joku rikas rouvakin
pani päälleen punaisen esiliinan, sormukset sormiinsa ja komeat
kultarenkaat korviinsa, ja oli sitten äkäinen, kun kuvassa ei niitä
näkynytkään. Korea esiliinakin oli aivan musta. Mutta kun sitten
muutamaa vuosikymmentä myöhemmin Helaakosken Antti naulasi Virven talon
portinpieleen kuvakaappinsa, nähtiin siinä Anderssonin Jukalla komeat
mustat viikset, vaikkei Jukalla ikäväkseen ollut alkujakaan. Ahkerasti
riensivätkin maanisännät ja emännät ja tyttäret sekä kaupungin nuoret
kuvanottoon, ja Vahlforsin mustista perillisistäkin Antti laittoi
komeita kortteja, vaikka toverit varoittelivatkin; "Älä vain kovin
liusia niistä tee!" Ensi alussa oli Antin pimeänä kamarina "alaköökin"
iso höyrytorvi, johon toiset pojat nostivat kuvamestarin hartioilleen
niin kauaksi, että hän sai levynsä laitetuiksi.


       *       *       *       *       *


Vanhojen perinnäistapojen mukaisesti tapahtuivat rouvien ja mamsellien
iltavierailutkin eli iltapäiväkäynnit. Jo päivällä 2—5 välillä voitiin
pistäytyä kahvikutsuilla, ja iltavierailut toimitettiin viiden, kuuden
jälkeen. Kun taloon sattui joku tuttava tulemaan noin vain kutsumatta,
lähetettiin heti neitsyt kutsumaan muitakin vieraita, ensi sijassa
sukulaisrouvia, ja lisäksi muitakin rouvia ja mamselleja, "jotta olisi
seuraa". Kohteliaasti ja taitavasti neitsyen piti esittää kutsunsa,
niiata ja asian mukaan sanoa, vaikkapa:


— Mamselli sanoi terveisiä mamsellille, että mamselli tulis
mamsellille, että mamsellille tulee muitakin mamsellia.


Mutta ei ketä tahansa rouvaa eikä mamsellia saanut kutsua, vaan piti
muistaa, millaisissa väleissä kutsutut olivat keskenään. Niinpä ei
ollut sopivaa saattaa samoihin illanviettoihin Möllerin rouvaa ja
Brandérin Selmaa, Jos joku tietämättä heidät kutsui, eivät he mahtuneet
samaan huoneeseen istumaan. Piti myöskin varoa, ettei pahastuttanut
hyviä tuttavia heittäen heidät kutsumatta.


Ja rouvat ja mamsellit saapuivat, vanhat Friemanin mamsellitkin
oikein silkkipuvuissaan, ja Möllerin komea ja hartiakas rouva herrain
hansikkaat tukevissa käsissään. Kohteliaasti ja arvokkaanhienosti
niiaten ja kätellen tervehdittiin talon emäntää sekä toisiaan.


Nuorilla vierailla oli tavallisesti mukanaan hieno "ridicyli",
silkkinen, kullalla ommeltu, helmikoristeinen tahi kokonaan helmistä
ommeltu käsityöpussi, josta he ottivat esille käsityönsä: virkkauksen,
koruompeluksen, helmikirjailun, kahvimyssyn teoksen, silkkitokan
kerimisen, "fjellstickningin" nypläyksen, silkkitilkkujen rispauksen…
Prockmanin rouvalla oli joskus mukanaan liinakäärö, josta repiä
räväytteli paitakappaleita, niiaten ja sanoen joka repäisylle:
"ursäkta!" Mutta vanhat rouvat eivät tehneet työtä, istuivat vain
arvokkaina jouten pitkällä sohvalla. Kymmenenkin komeaa vanhaa rouvaa
saattoi istua rinnakkain samalla seinänpituisella pinnasohvalla,
jokaisen kädessä iso, sievästi kokoon käännetty nenäliina.


Pari kuppia kahvia tarjottiin vieraille vehnäleivän ja sokerileivosten
kanssa. Jotkut vanhat rouvat tipauttivat salaa teelusikalla kahvia
vadille, ennenkuin maistoivat sitä, ettei mitään pahaa tarttuisi.
Sitten taas vähän ajan kuluttua tarjottiin hilloa, jota piti olla
kahdenlaista, niinkuin ainakin hyvissä tarjoiluissa: punaista ja
keltaista, vaikkapa hilla- ja mesimarja- tahi inkiväärihilloa.
Hienoissa sinikukkaisissa posliiniastioissa oli inkiväärisylttiä tuotu
Englannista, ja se oli niin väkevää, että siihen piti panna sekaan
paljon sokeria. Mutta se kyllä oli kaikkein hienointa hilloa. Toisinaan
tarjottiin myöskin teetä, vieläpä oikein hyvissä kutsuissa viiniäkin.


Puhumista ja asioita riitti koko illaksi. Puvut antoivat paljon
puheenaihetta, ja monen henkilön pukuasiat ennätettiin käsitellä.
Rouvain piti myös keskustella talousasioistaan. Saivat siinä toiset
kuulla, kuinka joku rouva oli laittanut "vain" kaksisataa naulaa
mesimarjasylttiä, sillä "ne, jotka eivät voi niin paljon laittaa,
ovat melkein kerjäläisiä… Mutta kun sitä pitää riittää aina
yöksikin patruunin sängyn viereen, jotta patruuni saa ottaa, kun
sattuu heräämään… patruuni kun siitä niin tykkää". Kuultiin siinä
ystävien ja "kussiinien" kesken yhtä ja toistakin. Valitteli muuankin
murhettaan, kuinka hän pelkää, että pappa-vainaja saa taivaassa istua
samassa penkissä renki-Matin kanssa… Eiköhän siellä nyt sentään
vähän katsota, mihin pannaan istumaan. Eihän kirkossakaan sillä
lailla…


Sattui naiskansan juodessa ja puhellessa joskus talonisäntäkin
pistäytymään vieraita tervehtimässä, saattoipa leikillään kysäistäkin:


— Kenenkäs ronkkaluita te nyt olette jyrsineet?


Mutta kun iltarumpu yhdeksän aikana soi, vanhin rouva nousi heti ylös,
niiasi ja sanoi:


— Aftontrumman går![22]


Siitä toisetkin nousivat ja niiasivat, ja sitten sanottiin jäähyväiset
ja lähdettiin. Mutta talon keittiöön olivat jo keräytyneet parhaimpien
rouvien ja mamsellien palvelustytöt odottamaan emäntäänsä, ja talon
palvelijan kanssa puolestaan puhelemaan. Neitsyillä oli mukana
saranavarresta kannettava läkkipeltinen, lasiseinäinen kynttilälyhty,
"lantern", jota tyttö piteli ylhäällä, astellen tietä näyttäen rouvansa
edellä pitkin pimeätä katua.


Ja Sarklinin ukon rummunpärrytys kuului vielä jostakin etempää, kun
rouvat ja mamsellit kotikynttiläänsä arvokkaina seuraten astelivat
kukin omalle suunnalleen.


Mutta silloin kun rouvat ja mamsellit istuivat kahvipannun ääressä
ja "jyrsivät jonkun ronkkaluita", herrat saattoivat pistäytyä
seuranpitoon johonkin ryyppypaikkaan. Sellaisia oli kyllä Raahessakin.
Frans Montinillakin oli "Montinin kellari" Montininmäellä, Rantakadun
eteläpäässä, ja siinä "Montinin kellarin päällys", jossa herrat
saattoivat syödä ja juoda, ja "joka torstai siellä piettiin suaree",
Brahenkadun varrella oli aikoinaan Girsénin salonki suurine saleineen,
ja rantaan olutpanimon taakse saatiin myöhemmin "Gellinin paviljonki"
torneineen ja parvekkeineen. Tämä rantatalo oli hauska syrjäinen
rauhanpaikka, ja siellä herrat joskus panivat toimeen iloisen rytäkän.


Mutta kun suuret patruunit panivat pystyyn nimipäivänsä, niin
ne olivatkin oikeita herrain päiviä, ainakin komerssin, Fredrik
Soveliuksen, nimipäivä, jota vietettiin komeassa Fredriksbergissä. Tämä
oli mahtavan puiston ja puutarhan ympäröimä vanha herrastalo, jonka
kauppias Karl Fredrik Frieman oli entiseen aikaan rakentanut "Friemans
åker'ille" kaupungin laitaan, Pohjoistulliin. Talossa sanotaan
aikoinaan asuneen tohtori Ticklenin ja sitten oli talo Franzénilla
sekä viimein Soveliuksella, joka hoiti kaunista syrjäkotiansa "kuin
silmäteräänsä".


Heinäkuussa oli Fredriksbergin isännän päivä, ja silloin miltei
koko kaupunki kokoontui iltasella komeaa komerssiansa onnittelemaan
ja juhlimaan. Sinne saapuivat ei vain hyvät herrat patruunit,
porvarit, merikapteenit, styyrmannit ja virkaherrat, vaan myöskin
monet hantvärkkärimestarit, kaikki vain kutsumatta omasta hyvästä
tahdostaan. Majblom-kraatarikin tuli hienona herrana pitkässä
takissaan ja korkeassa hatussaan, samoin hieno suutarimestari Haggren,
rikas värjärimestari Ravander, toimekas seppämestari Sarkkila ja
karvarimestari Lövenmark, vielä kirjansitoja Sundströmkin, jota koko
kaupunki hänen rouvansa mukaan oli oppinut sanomaan "Vår herreksi".
Kaikki olivat tervetulleita ja kaikkia kohdeltiin hyvinä vieraina.
Talon ison salin laajat pöydät olivat täydessä ruokatavaralastissa
lohesta ja monenlaisista ulkomaan herkkukaloista ja kaviaarista sekä
juustosta alkaen lihapulliin, retiiseihin ja mansikkoihin asti. Puuttui
vain "dukaattisoppa". Mutta sitä ei Britha Catharina Posseniuskaan,
vanhemman Matti Soveliuksen rouva, osannut laittaa, vaikka parhaat
herkut toi pöytään, kun maaherra Cronhjelm oli vieraana talossa 1772.
Ja juotavaa oli myöskin. Puutarhan kauniissa huvimajassa, jossa oli
komea pylväskierros, penkit sisä- ja ulkopuolella, tarjottiin kahvia
ja punssiakin, Punssia oli vartavasten aarakista ja sokerista keitetty
saavittain ja varattu isoihin pulloihin ja lasikannuihin, ja sitä
ryypättiin suurista pikareista ja punssilaseista. Heinäkuun ilta
Fredriksbergissä olikin vanhan Raahen hauskimpia hetkiä. Herrat siellä
vain omin päinsä iloisesti seurustelivat ja viettivät ihanaa hämärtyvää
iltaa ja yötä aina aamupuoleen. Eikä naisväkeä näkynyt ollenkaan.


Mutta oli sellaisiakin nimipäiviä, joihin naisetkin saivat tulla
osallisiksi. Sellaisia merkkihetkiä oli jokaisella suurella
porvarisuvulla jonkun vanhan suvunjäsenen nimi- tahi syntymäpäivänä.
Silloin varsinkin sukulaiset koko joukolla kokoontuivat taloon, ajaen
joskus hevosellakin, kaikki pukeutuneina ja naamioituina vanhoiksi
jo kuolleiksi sukulaishenkilöiksi. Päivällinen tavallisesti talossa
syötiin, ja poloneesin tahdissa, parittain mies ja nainen, käsi kädessä
astuttiin pöytään. Lapsiakin oli mukana juhlassa, mutta ne saivat istua
"pelimannipöydässä". Sillä pelimanneilla oli oma pöytänsä.


Talviset rekiretket, joita tehtiin toisinaan Saloisten Hiitolaan,
olivat kaupunkilaisten hupaisia virkistysmatkoja. Kesäisinä
sunnuntaipäivinä taas saatettiin ajaa Kopsankylän Arolaan yli
metsäisten mäkien ja halki hauskojen metsäniittyjen, missä tie heitteli
hupaisia mutkia kukkarantaisen pikku joen seurassa. Arolassa istuttiin
ja juotiin kahvia vanhojen riippakoivujen varjossa, leikattiin
nimikirjaimia ja vuosilukuja koivuihin ja poimittiin kieloja synkkää
korpea halkaisevan metsäpuron jyrkiltä rannoilta.


Mutta hauskimpia kesäisiä huvipaikkoja oli "Ilolinna". Se oli
Pitkänkarin tien päässä meren rannalla, ollen pitkä, punaiseksi
maalattu rakennus isoine saleineen ja kaksine kamareineen. Se oli
rakennettu 1860-luvun puolivälissä Englannin kveekareilta saaduilla
varoilla. Kuultuaan, miten englantilainen Itämaisessa sodassa aivan
asiatta oli pidellyt rumasti Raahea, kveekarit tulivat pahoilleen ja
toimittivat pienen rahalahjan, jonka kaupunki käytti Ilolinnansa sekä
sinne vievän Pitkänkarin tien rakentamiseen. Matti August Sovelius
oli mestarina teettämässä tietä ja rakennusta, ja kauppias Ahlholmin
vävy lahjoitti huvitaloon komeat tapetit; samoin muutkin porvarit
ottivat osaa kustannuksiin. Ilolinnassaan kaupungin parhaat pitivät
kesähuvejaan. Tehtiin veneretkiä merenselälle ja merensaarille ja
sitten palattiin Pitkänkarin linnaan syömään ja juomaan. Keitettiin
uusia perunoita, syötiin voileipiä ja juotiin kahvia. Sitten pidettiin
piirileikkejä, jopa lopuksi tanssittiin, ja Villmanin Feija oli viulua
soittamassa. Juhannusyö vietettiin aina Ilolinnassa, ja toisinaan
kaupungin herrat huvikseen panivat siellä poikakurikoille toimeen pikku
kilpailuja. Neljää, viittä syltä pitkän, sileän, heiluvan vivun nokkaan
oli ripustettu joku palkintoesine, jota pojat saivat vipua myöten
astellen yrittää omakseen. Saivat vastaiset merimiehet myös kilvan
kiivetä korkeaan tankoon, joka "soopalla smörjättynä" seisoi pystyssä
kantaen nokassaan jotakin mieluisaa esinettä.


Suurissa juhlissaan, pidoissaan ja "haaleissaan" Raahen hienot rouvat
ja mamsellit saivat hyvän tilaisuuden esiintyä koko komeudessaan:
puvuissa, jotka oli Tukholmasta hankittu, sekä käytöstavassa, joka oli
hiottu samassa suurkaupungissa. Tuli siellä esille tanssitaitokin ja
fortepianon soitto, mitkä myöskin olivat kotoisin kuninkaan kaupungista.


Kutsuihin ja juhliin mennessään naisväki pukeutui mitä huolellisimmin,
ihan alusta alkaen uuteen asuun. Kahdeksan, yhdeksänkin "rynkättyä ja
stärkättyä", "brodeeri-" tahi "gangsi"-helmaista valkeata alushametta
laskettiin vyötärölle. Jalkoihin vedettiin "engelskasukat" sekä mustat
taikka valkoiset lastinki- tahi silkkikengät, ja viimeksi puettiin
päälle silkkileninki, jonka väri oli omistajansa mielen mukainen,
vaikkapa harmaan ja "gredliinin" suuri ruutuinen tahi harmaan ja mustan
pikkuruudukas. Nuoret tytöt taas olivat vaaleammissa silkeissä, joskus
äidin entisistä leningeistä laitetuissa pukineissa. Näin pyntättyinä
rouvat ja mamsellit olivat alakerrastaan leveitä ja pyöreitä kuin
heinäkeot, mutta yläosa oli tavallisempi; varsinkin mamsellien
vyötäryksen piti olla hento ja notkea kuten kedonkukkanen. Pikkuinen
hattunykerö aina piipotti päälaella ja niskassa riippui "chignon".
Mutta kun 1865:n vaiheilla krinuliini saapui Raaheen, kaupungin
naisväki vasta oikein leveni. Silloin saattoi kolme vierekkäin
kävelevää hyvää patruunin rouvaa täyttää koko kadun leveyden.


Lopuksi tipautettiin vaatteisiin ja nenäliinaan muuan pisara
hyvänhajuista "floridavettä" tahi pienestä kullatusta lasiputkesta
pieni pisarainen Turkista tuotua ihanaa ruusuöljyä. Heitettiin vielä
hartioille värikäs turkkilainen shaali tai kaunis silkkihuivi. Möllerin
rouva lähetti aina palvelustyttönsä kysymään Gyllenbergin mamselleilta,
minkälaisen silkin hän nyt panisi: ruskean, sinisen, harmaan, vai…
jotta naapurin mamsellit olisivat saaneet kuulla, kuinka monta silkkiä
rouvalla oli.


Tällaisessa asussa tultiin juhlaan. Talvella kyllä heitettiin vielä
turkki taikka muu päällysvaate matkaksi ylle. Mutta Branderin
Selina-mamselli meni talvipakkasessakin vain hienoissa taivaansinisissä
silkeissään, käsivarretkin lyhkäisten hihojen varassa. Kauniisti
tärkätyt hameet olisivat menneet ruttuun sekä sievät silkkileningit
kurttaantuneet, jos olisi ahtanut päällysvaatteen ylleen. Olipa Selina
asustaan niin arka, että kerran ajoi tyhjässä heinähäkissä seisoallaan
ja saapuikin ihanan koskemattomana juhlasaliin. Komeana saapui muuan
rikas kauppiaan rouvakin. Kun juhlasalissa tuntui kovin kuumalta, rouva
rupesi kuorimaan hienoja hartiohuivejaan pois. Seitsemän eriväristä
kerrosta hän perä perää pyyhkäisi, ja vielä jäi hienoin pitsihuivi
silkeille lepäämään.


Kerran sai Raahen naisväki esiintyä sellaisessa suurtilaisuudessa
kuin kaupungin 200-vuotisjuhlassa 5. joulukuuta 1849. Se oli niin
erinomainen tilaisuus, että siihen saapui itse Oulun maaherrakin, kun
Fredrik Sovelius ja Johan Frieman hevosella ajaen olivat vartavasten
käyneet häntä kutsumassa. Friemanin talossa juhla pidettiin, ja Jenny
Franzén esiintyi siellä mitä kauneimmassa valkoisessa silkkileningissä
punaisine ruusuineen.


Tanssikutsuja panivat toimeen milloin yksityiset henkilöt, rikkaat
porvarit, milloin taas nuoret herrat ryhtyivät puuhaan ja, kutsuen
mamselleja, nuoria rouvia ja herroja, pitivät suuret tanssit
raatihuoneessa taikka Girsénin salongissa. Valitulle joukolle
lähetettiin pienet sirot kutsukortit, joihin oli kirjoitettu esim.:


    "Mademoiselle C. Heickell


    Bjudes på dans tretton dag


    Iul 1849 kl 7, eft: midd;


    uti Herr Girséns Salong.


    G.R. Brunon. G.A. Hårdh.


    John Frieman. Fr. Sovelius."[23]




Tansseissa herrat häärivät "tyköistuvissa", laajahelmaisissa takeissa,
valkoisissa silkkiliiveissä ja korkeissa kauluksissa. Joskus oli heidän
päällään sininen frakki kaksirivisine kultanappeineen ja ruskeine
samettikauluksineen, jopa jollakulla musta- ja punaruutuinen liivi.
Komeasti kumartaen he pyysivät neitoja tanssiin. Niinkuin tanssijat
olivat hienoja ja siroja liikkeissään, niin olivat sieviä ja siroja
heidän tanssinsakin. Alettiin tyynellä poloneesilla, johon vanhatkin
arvokkaina ottivat osaa, kunnes nuoret ryhtyivät varsinaiseen tanssiin.
Sulavin askelin nuoret liikkuivat ja pyörähtelivät menuettia, sitten
taas moniosaista angleesia, väliin sievästi sipsutellen valssia ympäri
salia. Vaihteeksi pyörittiin polskaa ja polkkamasurkkaa sekä koko
joukolla piiritanssia. Viululla ja klarinetilla soitettiin, mutta
paljon juhlallisempaa oli, kun Ahlholmin ja Mellinin mamsellit taikka
Hårdhin mamsellit soittivat nelikätisesti klaveria. Silloin kaikki
tunsivat tanssivansa melkein kuin jossakin Tukholman salongissa.
Tanssin loputtua herrat sievästi kumarrellen saattoivat mamsellinsa
paikoilleen ja samoin kumartaen kävivät soittajamamselleita kiittämässä.


Tanssien välillä tarjottiin juotavaa ja syötävää. Palvelijattaret
tarjoilivat kahvia sokeririnkiläin kanssa, ja sitten taas teetä
suurissa kiinalaisissa kupeissa kakkujen ja rusina- tahi luumusyltillä
täytettyjen leivosten kanssa, Tarjottiinpa vielä naisille ja nuorille
herroille lasi punaista ja valkoista bischoffia, hienoa juotavaa, jota
oli valmistettu punaisesta tahi valkoisesta viinistä, sekoittaen siihen
sokeria, keitettyä vettä ja "pomeranssi-esanssia", vieläpä joskus
lisäksi moselviiniä ja samppanjaakin. Mutta vanhat herrat siirtyivät
"konttorin" puolelle totilasinsa ääreen juomaan "helat ja halvat",
Iltarumpuun, yli iltarummun, yli puolen yönkin tanssiminen ja ilonpito
kesti. Ja rengit hevosineen saivat odotella ulkona, sillä tavallisesti
heidän piti olla isäntäväkeä pitopaikasta noutamassa.


Mutta kun Durchmanilla pidettiin tanssiaisia, niin Durchmanin ukko
kuljeskeli salissa puhellen itsekseen:


— Ohhoh! Onpa nyt Durchmanilla paljon vieraita!… Paljon kynttilöitä
… paljon… paljon ihmisiä… maksaa… kauhean paljon maksaa
rahaa…


Ja heti kun kello oli lyönyt kymmenen, ukko astui salin keskilattialle
kynttiläkruunun alle, ja vetäisten taskustaan ison umpikuorisen
hopeakellon, sanoi:


— Kello on jo kymmenen! Menkää nyt kotiin! Ja terveisiä papalle ja
mammalle!


Vierasten mentyä säästäväinen ukko sammutti kynttilät ja keräsi pätkät
siniseen laatikkoonsa.


Vettä, tautia ja taikaa.


"Ihmiset rupesivat kiiruusti haalaamaan tynnyreitä rännien alle".


Näin vastasi Raahen pikku tyttö koulussa opettajan kysyessä, mitä
ihmiset tekivät, kun vedenpaisumus tuli ja taivaan akkunat aukenivat.
Tällainen vastaus oli mahdollinen vain Raahessa.


Sillä siellä näin tehtiin, kun taivaan akkunat aukenivat. Jo
ikivanhoista ajoista koko kaupunki oli aina silloin kiiruhtanut
"haalaamaan tynnyreitä rännien alle".


Sillä vaikka Raahe asui veden äärellä, ja länsimyrskyn pauhatessa
meret tulivat Rantakadullekin, kaupungissa oli aina ollut vedenpuute.
Pihamaiden kaivot sekä hyvä ja syvä "Jaakopinlähde" Reiponkadun
pohjoispäässä antoivat kyllä makeaa ruoka- ja juomavettä, mutta niiden
maanalaisista suonista purkautuva vesi oli niin kovaa, ettei se
kelvannut pesuun. Ja merivesi taas oli niin ruskeaa, että se likasi
valkeat, "stärkättävät ja stryykättävät" liinavaatteet ruman ruskeiksi.
Se kelpasi vain raahelaisten raasumattojen pesuvedeksi, ja rantamatalan
pitkällä "Pyykkisillalla" huuhdottiin ja läiskytettiin enimmäkseen
pikku pirttien epälukuisia riepumattoja.


Kun ei maan eikä meren vesistä ollut taikaa, täytyi turvautua taivaan
apuun. Kun kesällä rankkasade lankesi, oli se taivaan suoma suuri
lahja, josta iloitsi yhtä hyvin komea keskikylä kuin laitakaupunkikin.
Taivaan pilviä pidettiin silmällä, ja heti, kun ensimmäiset pisarat
putosivat, ämpärit, saavit, tynnyrit ja ammeet alkoivat pitkin
pihamaita keikkuen ja kolisten pyöriä ottamaan vastaan rännien tulvaa.
Koetettiin saada talteen niin paljon kuin vain ylhäältä annettiin.
Sitä varten pitikin joka talossa olla suuri joukko tynnyreitä ja
astioita, ja rakennusten räystäissä hyvät kourut, vieläpä nurkissa
rännit suukeppeineen, että vesi tarkemmin ohjautuisi astiaan.
Katukäytävilläkin nähtiin saaveja nurkkatorvien alla, puhumattakaan
pihoista, joissa ammeet alituisesti seisoivat suu avoinna odottamassa,
ottaen vastaan vähäisetkin annit.


Tämä taivaan pilvistä siivilöity vesi, joka puhdisti pölyn
kaupungistakin ja ojissa iloisesti solisten vei katujen liat
mennessään, oli raahelaiskodinkin puhdistajana. Sadevesillä koko
kaupunki pesi kesäiset pyykkinsä ja kävi sitten vain ne meressä
huuhtomassa. Mutta talvella puhtauden pitäminen oli vaikeampaa.
Silloinkin elettiin taivaan armoilla ja sulatettiin pesuvesi lumesta.
Kevätpyykkiäkin varten vedätettiin Fantinsaaren kovia puhtaita hankia
kuormittain ja pantiin pyykkipataan. Keväällä monet vielä ajattivat
ammeensa ja pönttönsä merenselällistä talvea täyteen ja antoivat sen
kellarin pimeässä kylmyydessä sulaa, ja siellä päivän näkemättömissä
vesi pysyi pilautumatta kesän alkupuolille.


Mutta oli entisaikaisessa Raahessa ja Raahen lähimailla muutamia
lähteitä, joista pulppusi aivan erikoislaatuista vettä, kirkkaampaa
ja parempaa kuin Jaakopin lähteen vesi, sellaista maasta hersyvää
elämännestettä, jota juomalla sairaskin sai takaisin terveytensä.


Jo vanhoina aikoina oli Satamalahden seuduilla, Aittaniemen luona,
tavattu kirkas lähde. Se oli suuren kiven juurella, aivan lahden
rannassa, niin että länsituulella meri nousi lähteeseen. Kun monessa
maailmanpaikassa oli samoihin aikoihin keksitty merkillisiä,
terveyttä antavia lähteitä, otettiin Aittaniemenkin lähteen vettä
pulloon ja lähetettiin Tukholmaan tutkittavaksi. Hyväksi lienee vesi
havaittu, koska sitä sitten käytiin ryyppimässä. Toinen terveellinen
vesi pulppusi Ollinsaaren lähteestä, Ollinsaaren takaa, ja kolmas
kirkas silmä kimalteli Prunnihaassa Pattijoen rannalla, Palokankaan
laidassa. Mutta paras ja kuuluisin terveyspaikka tuli kirkkaasta
vesisilmänteestä, joka löydettiin kaupungin koilliselta laidalta,
Krokholman luota katajikosta, Holminkankaan lähimailta. Siitä Raahe
sai vähäksi aikaa oman kuulun Brunninsa, jonka ääressä se aikoinaan
saattoi hoitaa terveyttään ja viettää suuren maailman "brunni"-elämää,
kaukana isoisten ilmoilta, harmaata huurua huokuvien kotiniittyjensä
laidassa.


Milloin Raahen Brunnin terveyttä antava voima on keksitty, ei tiedetä,
mutta jo tohtori Anders Jakob Hjertmanin aikana se oli suuressa
maineessa. Rautaa sisältävän katajikon silmän ympärille rakennettiin
— ehkä juuri Hjertmanin toimesta — viisiseinäinen hirsimaja, lähes
viisi syltä pitkä, kolmatta leveä, punaiseksi maalattu rakennus, jonka
toisessa huoneessa oli pulppuava lähde, toisen ollessa vieraiden
oleskelusuojana. Lähde oli huoneen nurkassa, ja lattiassa oli vain
"pituaijalla" ympäröity aukko, josta voitiin ammentaa vettä ja jakaa
potilaille. Pohjan maantieltä, Vihastenkarin takaa, vei Durkholman
kautta lähteelle suora kärrytie, jota saattoi vaikka vaunuilla ajella.
Hjertman oli lähteen lääkärinä, ja hänen määräystensä mukaan ryypittiin
terveeksi tekevää vettä. Mainitaan myöskin John Bolligerin,
sveitsiläissyntyisen, yhdessä ja toisessa Suomen kaupungissa asustaneen
lääkärin, Raahessa oleskellessaan ottaneen osaa brunnihoitoonkin.
Myöskin Raahen lääkäri Johan Friman oli Brunnin tohtoreita,
ja apteekkari Wichmannillakin oli parantolaan osuutta; apteekin
proviisorit olivatkin useasti ryyppylän juomanlaskijoina, ja Liljan
Kaisa-Kreeta oli ammentajana käyden tarvittaessa noutamassa veden
kolme, neljä askelta alhaalla olevasta silmänteestä.


Raahen paras kansa, tuntiessaan jonkinlaista heikkoutta jäsenissään,
veren vähyyttä, vatsanvaivoja tahi muuta sellaista, asteli kesäaamuisin
elämänlähteelleen terveyttä noutamaan. Brunnituvan ulkopuolella seinäin
vieressä oli penkkejä, joilla saattoi istua aamuauringon paisteessa
ja juoda "elävää vettä", aloittaen lasillisesta ja sitten kohottaen
määrän kerta kerralta aina yhdeksään asti, taas laskettaen alas yhteen
ainoaan. Jotkut sairaat menivät juomalaitokseen eväät mukanaan.
Kauppias Berghin rouvakin kävi Pyhälästä ottamassa suolaista lohta
evääkseen, ja saattoi sitä maistellen juoda lähteen vettä parikymmentä
lasillista. Monet tunsivat veden juomisen vaikuttavan hyvinkin
terveellisesti. Pyhälänkin emäntä, Candelinin tytär, kävi kaksitoista
vuotta ryyppäämässä Brunnin vettä, ja Matti-Luotoska, Heiskarin
Mikkelin tytär, joka nuorena ollessaan oli hyvin heikko terveydeltään,
kävi myöskin lähteellä ja tuli niin terveeksi, että eli 93 vuoden ja 4
kuukauden ikäiseksi.


Kaupungin ensimmäiset herrat, rouvat ja mamsellit, jotka olivat
Tukholman salongeissa tutustuneet maailman menoihin, olivat kotoisen
Brunnin valiovieraita. Terveysjuomiin ohessa he panivat Brunnin
"salongisa" toimeen leikkejä ja tansseja, ja taas välillä kävivät
lähteen reunalla ottamassa terveellisen rautavesiryypyn. Täällä
nähtiin Janika Friemanit, Bergbomin mamsellit, Lacken "Himmelska
Mathildat" ja monet muut hyvät mamsellit ja rouvat, joukon parhaimpana
Reinin patruunin Helena-rouva. Herrain joukossa taas Henrik Sovelius
hääri kaikkein hienoimpana. Jaakon päivänä oli entiseen aikaan pantu
Brunnilla toimeen suuri juhla tohtori Hjertmanin kunniaksi, jolloin
juhlarunoin oli häntä onniteltu ja lähteen kirkasta vettä juotu hänen
maljakseen.


Mutta seinän takana rähisivät kaupungin poikavarsat kurkistellen
akkunoista sisään. Vähävarainen väki ei voinut käyttää hyväkseen
Brunnin vettä, kun siitä piti suorittaa maksu. Varaton kansa riensi sen
sijaan Prunnihaan lähteelle, jossa sai rahatta juoda, minkä vatsa veti,
istua turpaspenkillä lähteen reunalla kenenkään häiritsemättä ja taas
käydä tuohilipillä ryyppäämässä.


Aikojen kuluessa kyllä Raahen elävät lähteet hävisivät, kuuluisa
Brunnikin. Se oli jo nykyisten vanhojen nuoruuden aikana vanha
kallellinen rakennus lahoine lautakattoineen, avonaisina ammottavine
ikkuna- ja oviaukkoineen. Sitten se vietiin, — minne lienee viety.
Seinäin sija peruskivineen vain jäi jäljelle sekä kirkas lähde.
Viimein täytettiin lähdekin kivillä, niin ettei enää kenelläkään ollut
mahdollisuutta etsiä siitä terveyttä. Ruskeamutainen vesinoro vain
oli vieressä ja ympärillä kivinen katajikko. Karja vain kuljeskeli
ympärillä laitumella, ja lapset paeten Penttilän "lautaotta"-sonnia
laukkasivat ympäri kangasta.


Erinomainen, suuresta maailmasta opittu terveyslaitos oli aikoinaan
myöskin Ahlqvistin uimahuone ja kylpylä. Kauppias Petter Frans
Ahlqvist oli sen 1860-luvun alkupuolella rakennuttanut Pitkänkarin
takarannalle. Kaupungin herrat suosivat Pitkänkarin kylpylää miltei
yhtä paljon kuin ennen mainiota Brunniansa. Siellä sai, miten vain
halusi, kylmiä tahi lämpöisiä merikylpyjä. Olipa siellä vielä sellaisia
merkillisiä "skaapejakin, jotta pää jäi ulos, ja kaikki muu kruppi oli
skaapin sisäsä, reikä vain oli kannesa… ja sai ottaa niin kuumaa
kuin halusi". Kylvystä päästyä sai laitoksesta virkistysryyppyjä,
mitä mieli teki: olutta, viiniä, punssia. Ja saattoi siellä myöskin
huvikseen toisten herrojen kanssa keilaradalla heittää keilaa.
Toinen, Lundbergin laittama kylpylä oli Kylmäniemen puolella.
Siellä taas kaupungin naisväki kävi ottamassa kylpyjä juoden välillä
virkistyksekseen kahvia lämpöisten vehnärinkelien kanssa.


Tavallisia kuumia vihtalöylyjään raahelainen sai "Rantasaunassaan",
nykyisen "Uuden-Pyykkisillan" paikalla. Laitakaupungin kansa, sen
jälkeen kun Skinnarin, Helaakosken ja muiden pikkusaunat olivat
hävinneet, kävi vihtomassa kaupungin reunassa "Maijan-saunasa", joka
oli vähävaraisen väen yhteisenä "familjasaunana".


Silloin kun tuli totinen kipu, täytyi turvautua lääkärin apuun. Tohtori
Ehrström, piirilääkäri, oli aikoinaan hyvin suosittu. Muistavat vanhat
vielä myöskin Johan Frimanin, J. J. Staudingerin, K. V. Strengellin,
jotka kaikki olivat 1840—70-lukujen lääkäreitä. Mutta vähäisiin
kipuihin, yskään, kolotukseen ja sen semmoisiin, oli raahelaisilla omat
lääkkeensä ja hoitonsa, joita olivat oppineet entisiltä lääkäreiltä,
tuoneet Tukholmasta ja mistä milloinkin. Niinpä "kallbrandia" ajettiin
pois tohtori Ehrströmiltä opitulla "heinänkulmuhauteella" tahi,
ellei se auttanut, toisella hänen keinollaan; sidottiin sairas jäsen
kääreisiin, joihin oli pantu viinaa, etikkaa ja suolaa, yhtä paljon
kutakin. Vilutautiin oli tohtori Staudinger määrännyt hartioille
kämmenen kokoisen pussin, joka sisälsi kanverttia, ja kun "keuhkokuume"
vaivasi, piti hautoa ihoa "kameelikukka"- (chamomilla, jota kasvoi
merensaarilla) ja etikkavedellä. Yskään olivat Raahen rouvat tuoneet
Ruotsista hyvän "reseptin". Sen mukaan muokattiin annos neljästä
munaruskuaisesta, neljästä luodista vasta kirnuttua voita, kahdesta
jungfrullisesta hunajaa ja kahdesta luodista inkivääriä, ja sai
tätä annosta ottaa mielin määrin. Kolotus vaivasi varsinkin vanhoja
merenkävijöitä. Siihen saatiin hyvä apu "Juthströmin kolotusvoiteesta",
jota valmisti värjäri Juthströmin sisar. Mutta vielä parempi apu
tuli, kun vanhat Leufstadiukset kävivät kysymässä neuvoa kuuluisalta
parantajalta, Bäckiltä, ja antoivat sitten oppinsa muillekin. Ensin
piti "smörjätä" kolottavia jäseniä voiteella, johon oli sekoitettu
jungfru katajaöljyä ja puoli jungfrua ammoniakkia; sitten piti ryypätä
puoli kuppia konjakkia ja ottaa ankara männynhakokylpy, niin että
koko ruumis tuli pihkaan. Tämä pihka piti mennä nukkumaan pois ja sen
jälkeen täytyi hieroa jäsenensä kahteentoista kertaan koirantalilla,
johon oli hiukan sekoitettu lavendeliöljyä. Silloin kolotus katosi.
Vatsatautiin taas Veisselin rouva määräsi pellavansiemeniä, ja kuumaa
sekä kylmää vettä vuoroon.


Mutta Möllerin pappa ja mamma, joita vanhemmiten tahtoi vaivata liian
kova vatsa ja liika lihavuuskin, käyttivät omia keinojaan, He ajoivat
terveydekseen vuoroonsa kolmipyörällään ympäri suuren suurta saliansa,
niin että selkä höyrysi, eivätkä tarvinneet muuta lääkettä eivätkä
lääkäreitä.


Sairaala saatiin Raaheen jo 1870-luvulla kapteeni Isak Gellmanin
lahjoittamilla varoilla. Se oli ensin vain entisessä Ahlholmin talossa
Pohjoistullissa oleva vaatimaton laitos, kunnes viimein saatiin komea
rakennus Pitkänkarin kankaalle.


Oli Raahessa ja Raahen seuduilla kyllä muitakin lääkäreitä ja
parantajia kuin koulunkäyneitä tohtoreita, sekä muitakin kylpypaikkoja
kuin Petter Frans Ahlqvistin höyrykaappi. Oli vanhoja muoreja, jotka
kykenivät parantamaan monenlaisia kipuja, oli vanhoja vaareja, jotka
osasivat kuka seisauttaa veren, kuka panna sen suoniraudan avulla
juoksemaan, kuka mitäkin terveellistä asiaa. Näiden "kaupungin
tohtorien" ja "piirilääkärien" apua tarvitsi varsinkin laitakaupunki,
mutta myöskin moni paremman talon asukas montaa kertaa häätyi
turvautumaan näihin tietomiehiin. Tällaisia taitajia oli Muutin
Raakeli, joka oli niin mestari tekemään ruusuntukkoja, että oikeat
lääkäritkin lähettivät potilaansa saamaan häneltä apua. Tällaisia oli
vanha Erikkilän muori, joka paransi maahiaisia painellen maalla
taikka tulisilla hiilillä aina asian mukaan. Tällaisia oli Läksyn
muorikin, joka ajoi eltan pois lapsesta siten, että kierrätti lasta
kolmesti ympäri rantakiveä ja kolmesti vastasi: "Elttaa kylvän!", kun
lapsen äiti kolmesti kysyi: "Mitä sinä teet?" Mutta vanha Hassiska
teki elttapussin punaisesta vaatteesta pannen siihen yhdeksät aineet:
kynsilaukkaa, kanverttia, tulikiveä, lukinverkkoa, pirunpaskaa…
Ja pussi oli punaisella silkkinauhalla ripustettava lapsen kaulaan.
Björkqvistin rouvan "fasteri" oli taitava selkänsä takana solmeamaan
harmaasta villalangasta yhdeksänsolmuisia venymälankoja.


Maallakin oli mestarimuoreja. Hakspekan muori, ruma ämmä, joka oli
Kopsasta muuttanut Palonkylään, pesi sairaista kalmaa, alkaen 12
aikana yöllä ja jatkaen jokaisella täydellä tunnilla aina puolipäivän
I2:een asti, lopuksi yösydännä vieden pesuveden hautausmaalle. "Svarta
Fru" Mettalanmäellä myöskin tiesi yhtä ja toista, ja Palonkylän
Aunolan muori, joka käytti tavatonta nuuskatoosaa sekä lapsenpaitaa
nenäliinanaan, oli parantekijä. Pieni "Piki-Hiiri", musta ja laiha,
terävänenäinen muori, osasi vain hieroa, ja Haapasaariska katsoi
viinaan sekä Kukkoska "poovasi" korteista.


Mutta "Torte", Pattijoelle Pudasjärveltä köyhinä vuosina tullut
Dorothea Taivaloja, oli koko piirikunnan paras lääkäri, joka voi
auttaa ja parantaa silloinkin, kun muiden taito jo oli loppunut.
Muori teki terveiksi ihmisiä ja eläimiä, paransi hammastukoilla
hammastautia, poisti koninkalman, joka oli tarttunut hevosenraadosta,
paransi Ämmänmäen Kaisastakin kalman, joka oli tarttunut Käpy-Matti
vainajasta. Osasi Torte hoidella tyttöjen sydänkipeöitäkin valmistaen
lemmenjuotavaa, joka salaa oli annettava kivun aiheuttaneelle miehelle.
Torte oli äkäinen ämmä, joka monesti sai syytä uhkailla:


— Oottakaapa vain! Minä panen lehmät kesällä verta lypsämään.


Vielä äkäisempi oli Saloisten Jaakkaran ämmä, joka teki vain
pahojaan, ellei oltu hänen mielikseen, pani lehmät "mettänpeittoon",
yllytti "närpän" puremaan hevosta, ja keksi milloin mitäkin pahuutta.
Mutta Mettalanmäen Pusalan muori oli siivo muori, joka paranteli
puhalluksia ja teki vuoden mittaan nelikoittain hammassuoloja, käyttäen
töissään välikappaleena ihmisen pääkalloa. Siivo oli Aitta-Briitakin,
ruotsia puhuva Palonkylän muori, joka paransi vain lehmiä apteekin
suolalla ja käytti lavemangina vanhaa paloruiskua.


Jos muorit koettivat parhaansa, niin eivät parantajaukotkaan olleet
aivan taitamattomia. "Fröökynän-faarikin", Harakka-Paavon naapuri
Mettalanmäellä, oli jo olevinaan aika velho, vaikkei juuri mihinkään
kyennytkään, ja Fyhrin vaari, vanha merimies, oli niin pahaluonnokas,
että tahtomattaankin, kun joku hänen mielensä nyrjähdytti, sai
pahoja aikaan. Krabbin ja Aholinin ukot, vanhoja merimiehiä
hekin, olivat mestareita iskemään suonta, vaikka laskivatkin verta
vain lautaselle, mutta kun Kronqvistin ukko porautti reiän, päästi
hän punaista pöntöllisen. Aholinin ukko lisäksi leikkasi paiseita
Konstantinopolista tuodulla "lansetillaan". Pattijoen "Jalka-Faari"
korjaili ja lastoitti poikkinaisia jalkoja ja paransi luuvikoja.
Merilän äijä "huusaili" hevosia, ja vanha urkujenpolkija ja
pikkukellon soittaja, Tuomas Leppäluoto, löi kirveskannalla pölkyn
päällä perunan rikki, kun se oli tarttunut lehmän kurkkuun.


Näitä ja vielä monia muitakin asioita, kipuja sekä tauteja velhomuorit
ja taitovaarit korjailivat. Yksin näärännäppykin hoidettiin
taidolla: mentiin navetanporstuaan leikkaamaan olkia silpuiksi,
jolloin tietäjä sanoi leikkaavansa näärännäppyä, sairaan seisoessa
vieressä. Keltatautiin oli tietomiehen neuvojen mukaan kerjättävä
yhdeksästä talosta yhdeksänlaista ainetta, yhtä kustakin: jauhoa,
suolaa, munaa, sokeria, voita, maitoa, vettä, keltaista silkkiä
ja kukonkoiven keltaista hilsettä, ja näistä tehtävä "keltakakku"
keltaiselle silkille. Syyhyyn oli opetettu nauriskupissa keittämään
voidetta nuuskasta ja tulikivestä, ruusua voideltiin palsamiviinalla,
palohaavaan pantiin aloenlehti ja ajoksia ajettiin pois sokerista ja
saippuasta tehdyllä "ploosterilla", taikka tietomuori paineli niitä
navettalapiolla, lukien:


    "Fader vår,
    fräls Maria-
    Olivia Wahlgren
    från onde!"


Loitsun lukeminen olikin parasta koko tietomiesten toiminnassa.


Varmasti kipeä parani, kun välikappaleitten avuksi muori vielä luki:




    "Rupi alle, rahka päälle,
    kannu märkää väliin,
    yheksän unetonta yötä,
    kymmenes yö hengen ottaa.
    Ämpäri äimiä,
    tynnyri tuuria,
    nelikko neuloja,
    hevosenkorva heiniä,
    ruunankorva ruumenia,
    orriinkorva ohtakkeita.
    Hyi, kolmasti kolmena aamun
    Parane terveeksi!"


Ja vielä parempi oli, jos tietomuori vei sairaansa saunan lämpöisiin,
kylvetti häntä siellä, juotti hänelle kymmenen pennin "eestä"
"vattantunssia" ja kymmenen pennin edestä "elämänpalssamia" ja taas
kylvetti, topehti ja manaili:


    "Jos oot maasta,
    niin mee maahan!
    Jos oot veestä,
    niin mee vetteen!
    Jos oot kalmasta,
    niin mee kalmaan!"


Lopuksi vielä piti potilas ristiä tekemällä ristinmerkki rintaan,
polviin ja päähän, sanoen ja siunaten:


    "Isän risti rintaan,


    Pojan risti polveen,


    Pyhän Hengen risti päähän!"




Ulkopauhoilla.


Toiset raahelaiset kiertelivät maailman valtavesiä merimiehinä, toiset
porkkailivat vain kotirantojaan kalanpyytäjinä.


Jo ylimuistoisista ajoista ovat raahelaiset, niinkuin muutkin
merelliset naapurinsa, Saloisten, Pattijoen ja Siikajoen miehet,
pyytäneet kalaa monilukuisilta meren matalikoilta, aina kaukaista
Nahkiaista myöten. Saloisten vanhat kalavaarit pitivät valkamanaan
Kuljunlahtea, josta entisaikoina kahdeksallakintoista venekunnalla
lähtivät merenselälle, joskus Raahen Pauhoille, mutta useimmin
eteläisemmille vesille Nahkiaisten matalikoille tahi Laurin ja
Hoffen, Leeman, Laaman, Lipinän ja Jaakon vesimatalille, Siikajoen
ja Pattijoen miehet niinikään kolusivat meren mataloita, pattijokiset
asustaen Mikonkarissa, Pattijoen suulla, Siikajoen miehet taas
Tauvossa, pitkällä hiekkarantaisella merenniemellä. Lumijoen kalaukot
purjehtivat entisaikaan joka kevät Taskun pikkuluodolle viisin,
kuusin venekunnin ja asustelivat saaren pienessä kalapirtissä koko
kesäkauden. Siihen aikaan vielä olikin Taskun rannassa "sievä pikkuinen
hamina", johon kalavene voi laskea täysine lasteineen.


Silakka, merivesien pieni hopeakylkinen vaeltaja, on aina ollut
Raahenkin pyytömiesten paras kala. On pyydetty kyllä muutakin
vedenviljaa: haukea, ahventa, lahnaa, lohta ja siikaa sekä muuta
sellaista "asentokalaa", jopa joskus saatu paljonkin, rysän ja
verkonkin täysin kerrallaan. Leppäluodon Tuomas-vaarikin ja
vanha Dikmanin Juha-äijä monesti kävivät öisin merellä siikoja
porkkailemassa. Ukot laskivat verkkoja karien rannoille suurelle
kaarelle ja sitten porkalla molskuttaen ajoivat kalat verkkoihin.
Pitkin rantoja saattoivat vaarit koko yön kulkea siirrellen verkkojaan
yhä uuteen paikkaan. Mutta piskuinen silakka on ollut halutuin, sitä
on pyydetty polvesta polveen ja aina saatu. Varsinkin ennenvanhaan
saannit olivat hyvät. Silloin saattoi samoilla luodoilla olla
neljättäkymmentäkin kalamiestä, ja saalista lähti paljon enemmän kuin
nykyään, vaikka pyytäjiä on vähemmän. Silloin parhaillaan vanha Läksyn
ukkokin, kova pyytömies, ammensi silakkaa ja painoi sitä suolaankin
väliin puolikolmattasataa nelikkoa kesässä, vieden niitä sitten
talvella Kuopion markkinoillekin. Nyt on jo liian paljon mataloita
ja vähän pyytäjiä, niin ettei silakkaa, joka on "kulkukala", aina
löydetä. Mutta ennen, kun oli paljon pyytömiehiä ja vähän matalikoita,
tiedettiin paremmin, missä silakka vaelsi, ja osattiin mennä sinne
verkkoineen.


Näin vanha kalaukko selittelee pyydön huonontumista.


Pyytöneuvot, verkot, rysät ja nuotat, valmistettiin ennen itse. Emännät
kehräsivät verkkolankaa iltakaudet. Pitkän talven pitkinä puhteina
istuttiin pikku pirteissä käpy kädessä ja pisteltiin silmiä uuteen
pyydykseen tahi korjailtiin vanhoja. Kudotettiin verkkoja myöskin
vanhoilla kylänmuoreilla. Klaaven Kreeta ja Annalaiska kaupungissa
sekä Kurran Maija Kopsankylässä olivat ahkeroita verkkomuoreja, jotka
saattoivat käyttää käpyä niin näppärästi, että syntyi kymmenvarvista
verkkoa "varvi ja tunti" eli "luoma" kerran päästä päähän, johon
meni 2400 silmää. Neljäkymmentä varvia ja neljäkymmentä tuntia
muorit saivat pistellä verkkokyynärään, saaden siitä maksuksi —
kaksi markkaa, ja kymmenkyynäräiseen verkkoon neljäsataa, ollen
jok'ainoassa varvissa 2400 silmää. Verkkoja kutoi ja pauloitti
ahkerasti myöskin vanha merimies ja kalanpyytäjä, Jaako Silfverberg,
"Verkko Jaako", sukkelasuinen vaari, joka saattoi lasketella ulkoa
pappien saarnat, kaikki historiat, kaiken maailman tapahtumat ja
vaikka koko pyhän Raamatun, Jaakonpäivänä hän aina esiintyi punaisissa
housuissa. Hoffrenin äijäkin kutoi verkkoja sekä samalla haasteli
lapsille satuja, kaikenlaisia tarinoita ja kummia juttuja entisistä
merimatkoistaan.


Kirkkaina kevätpäivinä, kun jäät jo rupeavat rannoissa ryskähtelemään
ja aurinko ihan kaatamalla valaa paistettaan, hääräilevät vielä nytkin
vanhat luuvaloiset kalaäijät ketterästi rakkaalla rantakentällään
kaupungin laidassa. Siinä katsellaan veneitä, nostellaan, käännellään
ja koputellaan niitä, ja viimeksi vedetään kiiltävä terva pintaan.
Häärii siinä kalamiehinä pikkutalojen ukkoja, käsityöläisiä ja
ennen kaikkea vanhoja merenäijiä, jotka eivät enää kykenisi
valtamerien kyntäjiksi, mutta vanhan veren pakosta tahtovat vielä
viimeisillä voimillaan käydä edes kotirantojen raittiita merituoksuja
hengittämässä. Merituuli ajaa aavalta selältä pitkin Roskan retiä
ihanaa tuttua merenhenkeä, joka sulautuu veneenlaidassa päiväpaisteessa
kihisevän tervan tuoksun kanssa voimakkaaksi keväthurmaksi. Se
nuorruttaa vanhan, leinin kiusaaman vaarinkin, niin että hänen silmänsä
taas loistavat lapsellisen kirkkaina, ja ukkopaha olisi valmis vaikka
kirpaisemaan parkkilaivan isoonmastoon.


Köppäilee siinä kalaukkojen joukossa joku ikäloppu, tutiseva äijäkin,
jonka pitää veneensä ääressä puuhailla vain salaa ja sitten pistäytyä
merellä, "niin ettei mamma aina tiijäkkää". Ja ihan hyvästä mielestä
hyppää vanha sydän sekä loistaa samea silmä, kun vaari taas kerrankin
pääsee viilettämään sinistä selkää, jossa "paatti menee kun sahti".


Raahelaisen kalamiehen pyyntivesillä käy kesävierailuilla neljä suurta
erilaatuista silakkain kiertuetta. Heti kun meri on ajanut pois jäänsä,
saapuu ensimmäisille kevättervehdyksille vaatimaton jääsilakka.
Tyhjävatsaisena, talven alta päässeenä, kylmien vesien kulkurina se
tulee aurinkoisiin rantavesiin parveilemaan ja joutuu kalamiehen koko
talven tuoretta odottaneeseen kattilaan. Juhannuksen lähestyessä tulee
vieraskäynnille komea rantakala. Se on iso ja rasvainen silakka, joka
porkkailee rantapuolien matalia vesiä, ja pyydetään sitä ahkerasti
Taskun ja Maapauhojen, Kallan, Jyryn ja Pimiän läheisiltä matalikoilta.
"Potkuverkoilla", jotka lasketaan "päällypulloihin" merenkareille,
koukulle "kuin kuutosen lumero, mutta ei kiverretä nokkaa", saadaan
rantakalaa joskus kahdeksankin tynnyriä samalla kerralla. Heinäkuulla
tapahtuu kolmas silakkaretki. Silloin paksuvatsainen kutusilakka,
pauhakala, lähestyy Raahen rantoja, jääden kuitenkin pelehtimään
kauas Ulkopauhoille. Ja vielä kerran, syksyn saapuessa, pitää pienen
merenvaeltajan lähteä virkamatkalleen, Tyhjämahaisena pöklinkinä se
vaeltelee valtameren syviä rantapuolia. Kesävesien yltäkylläisyyksiä
ahminut syyskala on rasvainen merenkävijä, mutta raahelainen ei sitä
paljoa pyydystele, sillä lähirannoilla ei ole hyviä pöklinkipaikkoja.
Mutta Kalajoen saaristossa sitä pyydetään, sillä siellä on niin
hyviä rantoja, että pöklinkiverkot voidaan laskea heti kalapirttien
rantaveteen.


Mutta kun on "pauhapyynnin aika", silloin on raahelaisen paras
kalanpyytöaika. Silloin Raahen kalamies varustaa ison pauhapaattinsa
— jääsilakkaa ja rantakalaa pyydettäessä käytetään vain pientä
rantapaattia — ja laskettelee merelle. Jo Tuomas Stenbäck mainitsee
historiassaan Raahen ukkojen kahdellatoistakin veneellä käyvän
pauhapyynnissä Jaakonmessusta Pärttylinmessuun, ja vielä samoihin
aikoihin nytkin, silloisten ukkojen viidennen, kuudennen polven
jälkeläiset pauhakalan mieliteossaan viilettelevät merenselälle.


Illan suussa kalamiehet lähtevät monin pauhavenein purjehtimaan
selkämerta kohden. Venekuntana on tavallisesti kolme miestä,
"perämies", "keskimies" ja "keulamies", sekä kaksitoista
parikymmensylistä verkkoa. Noin penikulman, puolentoista päässä
aavalla ovat Ulkopauhojen matalikot: laajahko alue, jossa lähellä
toisiaan, syvempien "kuljujen" erottamina, on iso joukko vedenalaisia
kareja ja pieniä "pylhyjä", sellaisia kuin Keisari, Kaakkuri,
Ämpäri, Ämpärinpylhy, Perttu, Pöyhtäri, Länsiklupu eli Keskiklupu,
Pohjanklupu, Etelänklupu, Hevosenkenkä ja Kolmikanta. Näille
mataloille vesille pauhakala vaeltaa suunnattomin parvin kutemaan, ja
samoille mataloille vesille sitten kalamieskin saapuu huolehtimaan
eväistään.


Pauhoille päästyä "ripotetaan" verkot — ripustetaan pieniä painokiviä
alareunaan — ja sitten lasketaan mereen, kolme verkkoa aina samaan
"juoneen"; ristilaudalla seisovat "kukut" vain jäävät pinnalle
piipottamaan. Tuulen suunnasta riippuu, mihin verkot lasketaan.
Kevätkesästä aina Jaakkoon asti pyydetään silakkaa — ja ahventa
— "vastatörmältä", tuulenpuolelta matalikon harjaa, mutta kun
"Jaakonpäivältä kylmä kivi mereen heitetään", rupeaa silakkakin
etsimään suojapuolta, ja sentähden Jaakosta alkaen pyydetään kalaa
"suojatörmältä" eli tuulen alaiselta puolelta.


Aavalla selällä kalaveneet ovat sitten ankkurissa, yksi siellä, toinen
täällä. Miehet keittävät kahvia — vanhaan rautaämpäriin tehdään tuli
ja siinä kuumennetaan kahvipannu —, syövät ja juovat, tarkastelevat
taivaanmerkkejä ja loukeiden liehkaisemista. Tuulettomana iltana,
kun on aivan "rasvatyven ja plakki", on rannaton meri suurenmoisen
kaunis. Hiukan vain häämöittää "Luovonmaata" pohjoisesta sekä Siikajoen
Tauvoa koillisesta ja idän alta omaa kotirantaa, mutta muualla on
edessä loputon avaruus. Lännen mereen painuu aurinkokin. Kalaa ei
näy visahtavankaan, mutta etempänä "maalaijalla" liikuskelee hylje.
Evästään etsien sekin uiskentelee äänetönnä pitkin matalikon laitaa.
Mutta kun loukeet rupeavat oikein liehkaisemaan kaloja nappien ja
huutaen:


    "Kaijak, klak-klak-klak,
    kallaa, kallaa, kallaa!"


kalamiehet ovat mielissään. Sillä loue, iänikuinen kalamies ja
merellinen eläjä hamasta syntymästään, tietää kyllä, missä kalat
milloinkin liikkuvat. Mitä enemmän kaloja liikkuu, sitä ahkerammin
loukeet laklattavat ja lentelevät, syöksähtäen tuon tuostakin veteen,
noustakseen heti ylös silakkapahanen saaliinaan. Hyvillään huutelevat
miehet veneestä toiseen, ja joku vanha merimies rupeaa laulelemaan,
oikeinpa engelskaksi. Sillä "se on sen merkki, että hän näkee
kalamerkkiä".


Hyvässä toivossa heittäydytään hetkeksi lepäämään, kuka mistäkin
parhaan kolon keksii. Tyynellä ilmalla onkin raittiissa merenilmassa
hyvä nukahtaakin, jopa silloinkin, vaikka tuulenhenki leposijaa
heiluttaa. Mutta kun kova tuuli käy, niin venettä "rullaa niin ettei
saa nukutuksi". Vanhat kalakarhut eivät kyllä siitä säikähdä, mutta
jotkut äkkinäiset voivat tulla merikipeiksikin. Niinkuin entinenkin
ukko, joka meritaudistaan niin pelästyi, että heitti pois koko
kalanpyynnin, manaten:


    "En ripota, en rapota,
    enkä tinkaa kalanhintaa!"


Eihän kaikista pitkätukkaisista maanjusseista ollut Ulkopauhojen
yövieraiksi. Siellä kysyttiin vahvasisuksista merentuttua miestä.
Mutta vanhassa Raahessa kyllä kykenivät kalamiehiksi yksin
vanhat karvarimestaritkin, niinkuin Karlundin äijä, jopa jotkut
vaimoihmisetkin. Häckmanska ja Pyhäluotoskakin entisaikaan kävivät
ahkerasti kalaretkillä aina Ulkopauhoilla asti,


Aamuyöstä, kun aurinko jo on taivaalla, alkaa verkkojen "koku", eli
lähtö "lapolle". Soudetaan juonille ja aletaan vetää verkkoa merestä.
Pian saadaan nähdä, että "meresä on verkko eikä kaivosa". Antaahan
vanha hyvä Pauha kalaa pojille niinkuin ennen muinoin antoi isillekin.
Ämpärikin antaa "niin kauvan kun silakka mätinsä lykkää". Harvoin
menee pyytö aivan tyhjään, sillä tavallisesti aina jotakin lähtee.
Ja toisinaan on verkko ihan täynnä kaloja. On kuin suuri kaunis
hopealankainen matto nousisi syvyydestä, kun verkkoa vedetään ylös,
niin että tuhatlukuiset silakat somasti kitisevät telaa vasten. Viisi,
kuusi, seitsemän tynnyriä saman veneen verkoista nousee hyvin helposti,
nousee useasti neljätoistakin, jopa parikymmentäkin, kun hyvin sattuu.
Mutta joskus, kun on ollut oikein tunkokäynti matalikoille, on Pauha
antanut samalle venekunnalle kolmekymmentä tynnyriä, vieläpä kerran
35:kin. Silloin on lähtenyt sellainen pietarinmoinen kalanpaljous,
että on täytynyt käydä venekin välillä tyhjentämässä. Sillä isoonkin
pauhaveneeseen saattaa kerralla lastata vain 18—20 tynnyriä. Tällainen
tavaton kalansaalis ei kyllä ole oikein mieluista, sillä niinä vuosina,
jolloin meri antaa yltäkyllin, ei maa anna tuotettaan hyvin, kun taas
silloin, kun meri on niukkana, maa on anteliaampi.


Sitten saadaan nostaa purjeet puihin ja kääntää kokka kotirantaa
kohden. Hyvällä myötäisellä vene juokseekin kuin "sahti", mutta jos
nostaa "nokkavastasen", saadaan yrittää luovimalla.


Entiset kalaäijät saivat laskea silakkalasteineen kaupungin laitaan,
"silakkarantoihin", joita oli aina viiteen asti. Muuan oli Pikipruukin
rannassa, toinen Tulliniemessä, kolmas Läksynrannassa, neljäs
Karvarinniemessä ja viides Kirkonlahdessa. Kaikissa kalarannoissa oli
ahtimet ja julut, joihin verkot asetettiin kuivamaan. Kalaukkojen
laskettua valkamaansa eukot heti riennättivät heille lämmikkeeksi
"haalukaista", viinasta ja kahvista sekoitettua mielijuomaa, joka
helposti saattoi kylmässä yössä yksinään valvoneen äijän hyvälle
tuulelle.


Nykyiset kalamiehet eivät enää laske kaupungin rantaan, vaan ohjaavat
joko Iiläisen kalapirteille taikka Mustaan, jossa myös on kalapirtit,
aitat ja verkkojulut. Siellä pudistetaan ja poimitaan kalat verkoista,
puhdistetaan ja suolataan astioihin ja laitetaan verkot juhlille
odottamaan uutta pauharetkeä. Ja liläisessä pistelee nälkäinen kalaukko
ensi ateriansa. Heti rantaan päästyään hän lennättää kattilan tulelle
ja puhkaisee sen kaloja täyteen; panee merivettä, keittää kuiviin
kerran, keittää toisen, vielä vähän kolmattakin. Silloin on kalamiehen
kattilassa parasta herkkua, mitä kaukaiselta Pauhalta voi saada.


Mutta aina eivät merenkävijät kalaretkeltään yhtä helposti selviydy
kotirantaan. Sattuu äkkiä nousemaan kova myrsky, joka riepottelee
ukko rukkia ympäri meren ulapoita, joskus upottaakin heidät veneineen
päivineen. Taikka sattuu tulemaan sakea sumu, "meripimeä", niin ettei
näe mitään muuta kuin ikuista harmautta. Silloin täytyy koettaa
kompassin avulla ohjata oikeaan parhaansa mukaan. Mutta saattaa
joskus käydä niinkin hullusti kuin entiselle Pietarilan äijälle,
vanhalle merimiehelle, joka oli jo aivan Roskan redille tulossa;
siinä hän pyöräyttikin harhaan ja lasketteli pohjoista kohden ohitse
uustireimarin ja nuurtireimarin ja päätyi lopulta Tauvon perukkaan.
Siellä äijä kuitenkin vain kehuskeli:


— Minä meen aina sinne, mihin aattelen, saati vain värkit kestää!


Hullusti kävi entisaikaan kerran Saloisten kalamiehillekin, Kuljulle ja
Juusolan lautamiehelle, jotka meren aavalla myrskyssä kompassittomina
harhautuivat niin, etteivät vähääkään tietäneet kurssista, vaan
pohjaksuivat viimein Ruotsin rannoille Niin pyörällä ukot olivat, että
luulivat olevansa kotivalkamille tulossa ja iloissaan tunnustelivat,
kun rantaa lähestyivät:


— Tuoll' on Smitti!… Tuoll' on Letto!… Tuoll' on Riskilänranta!…
Nuon Jumala vie meiät ommaan rantaan… Päästään maalle, ostetaan
kortteli viinaa ja oikein juuaan.


Hantvärkkärit.


"Hantvärkkäreitä" oli vanhassa Raahessa sellaisia mestareita kuin
"kopparslaakari, hattumaakari ja pläkslaakari, karvari, kraatari
ja reisplaakari" sekä "kutta-ukko", ynnä monia muitakin yhtä hyviä
taitomiehiä. Näitä ulosoppineita mestareita Raahe oli tarvinnut niin
kauan kuin se oli rantakankaallaan seisonut. Ensimmäiset hantvärkkärit
tulivat kaupunkiin jo kreivi Brahen toimesta. Useat kerrat isällinen
kreivi lähetti Ruotsista kaikenlaisia mestareita uudiskaupunkiinsa.
Pohjanlahden takaa sitten myöhemminkin seuraavilla sataluvuilla tuli
kaupunkiin raahelaisten laivojen painolastina yhä uusia mestareita.
Suur-Raahen mestarien suku olikin suureksi osaksi merentakaista lähtöä.


Syrjäisen pikku kaupungin mestaristo ei ollut kovinkaan monimiehinen.
Niinpä 1680-luvulla kaupungissa kalkutteli vain pari rautaseppää,
puuseppä ja pari tynnyriseppää, kaksi suutaria kiskoi pikilankaa
ja kolme kraataria istui jalat ristissä ompelujakkarallaan, kaksi
lasimestaria piirteli pieniä ikkunaruutuja, ja sitten oli vielä
yksi muurari, pellavakankuri ja hamppuspinnari. Satasen vuotta
myöhemmin askaroi Raahessa kymmenen mestaria, kymmenen kisälliä ja
viisi oppipoikaa, ja 1800-luvun alkupuolella mainitaan kaupungin
kansalaisina olleen lähes kahdeksankymmentä mestaria. Mutta sitten taas
1860-luvun merenkulkija Raahe tuli toimeen 19:llä mestarilla, neljällä
mestarinleskellä sekä 19:llä kisällillä ja oppipojalla.


Mutta ennenkuin päästiin korkeasti oppineeksi mestariksi, piti
käydä pitkä ja kova koulu. Halpana oppipoikana, "oppinoukkuna",
täytyi ponnistella kolme, neljä vuotta, viisikin, jos yritteli
vaikkapa kultasepäksi taikka värjäriksi, saaden palkkaa vain pari-,
kolmekymmentä markkaa vuodelta ensi alussa, sekä vähäisen vaatteita,
sitten viisi-, kuusikymmentä vuodessa. Ruoankin oppipoika sai, mutta
piti pistellä pirtissä renkien ja piikojen kanssa, mitä oli sattunut
mestarin pöydältä jäämään. Niinpä Halmetojakin sai värjärin oppipoikana
ollessaan suurustella renkien kanssa pakarituvassa, kun taas kisälli
Silander aterioitsi herroiksi talon sisähuoneissa mestarin, matammin
ja talon tyttären seurassa. Eikä saanut oppipoika kahviakaan, vaikka
Silanderille annettiin yksi kupillinen silloin, kun talonväkikin joi.
Mutta korvilleen oppinoukku helposti sai Silanderilta, ellei osannut
tehdä hänen mielikseen. Ja työpäivä oli kova: viidestä asti aamulla
häärittiin kahdeksaan saakka illalla, joskus kymmeneenkin, eikä välillä
muuta kuin syömässä käväistiin. Jotkut mestarit ryypiskelivät, niin
etteivät paljonkaan ehtineet huolia oppipoikiensa tilasta. Seppä
Neumankin joi väliin viikkomäärin välittämättä oppilaittensa, Sarkkilan
ja Grekulan, opettamisesta, Syömättäkin pojat monesti saivat olla, kun
sepän emäntäkin joi, kuljeskeli vain pihalla veisaillen: "Ole sauvan'
horjuisa!"


Sitten kun viimeinkin ankara oppiaika oli kärsitty ja kestetty, käyty
pyhäkoulussakin tietoja ottamassa, saatiin suorittaa "kisällistykki".
Tehtailija Westman Tilviksellä ja Helanderilla "oppinsa läpi
suoritettuaan, formeeras ja valoi kirkonkellon" kisällinäytteekseen, ja
Halmetoja värjäsi ison kangaskappaleen mörkinsiniseksi niin hyvästi,
ettei se vähääkään luovuttanut väriänsä, vaikka "raastuvasa" monta
"rootmannia" ja mestaria sitä hankasi, kasteli nenäliinansa ja taas
hankasi.


Silloin oli halvasta oppinoukusta tullut arvonsa tunteva kisälli,
jota outo jo olisi luullut melkeinpä herraksi. Ja olikin hän
ainakin sellainen herra, että sai astua talon herrasväen pöytään,
sai kupin kahviakin ja sai vuorostaan ottaa korvista oppipoikaa.
Kisällikirjoineen juoksi äskeinen oppipoika pappilaan merkityttämään
uuden arvonimensä kirkonkirjoihin. Monet kisällit silloin muuttivat
entisen maalaisen nimensä komeammaksi. Niinpä tuli revonlahtelaisesta
kellosepän kisällistä, Lungin Eerasta, Lundqvist, Kaarakaisesta
Karlund, Puskalasta Puskelin ja Hailuotolaisesta Virvestä Vikander.
Kirkkoherra kehoitti Halmetojan Jaakoakin muuttamaan nimensä
"Halmeeniksi", että "niinhän ne muutkin kisällit tekevät… eikä se
maksa kuin markan". Mutta Halmetoja muutti nimensä vain Haloseksi ja
kelpasi semmoisenakin istumaan Silanderin rinnalle samaan pöytään
mestarin ja tyttären kanssa.


Monelle kisällille alkoivat sitten ankarat vaellusvuodet, jolloin
piti kulkea ympäri maailmaa mestarista mestariin ja pappilasta
pappilaan tehden silloin tällöin päivän työtä ja juoden kaksi, kolme
ja neljäkin. Mikäs oli hätänä kulkiessa. Joka pappilassa oli varattuna
ilmainen ateria ja yösija, ja jokaisen mestarin piti antaa ruokavero,
vieläpä ryyppyrahaakin, ellei ollut työtä varattuna. Monet kisällit
pitivät erittäin ansiollisena ja "oppia lisäävänä" käyntiä Pietarissa
saksalaisten tahi suomalaisten mestarien työpajoissa. Mutta kauan eivät
Raahen raittiissa merituulessa liikkuneet sällit Pietarissa viihtyneet,
sillä oikean ihmisen oli vaikeata "siellä hajusa" pysyä terveenä.
Paavonperän Akselikin meni aivan keltaiseksi, vaikkei ollut Pietarin
suutarinpajoissa sen kauempaa kuin syyskuusta kesäkuuhun. Etelä-Suomen
ja Ruotsinkin kisällit myös monta kertaa kulkeutuivat Raaheen, jotkut
viipyen vain yöseudun pappilan hoidossa ja sitten taas lähtien
taivaltamaan loputonta maailman raittia.


Kun kisällit olivat aikansa tehneet työtä mestarien pajoissa ja saaneet
palkkaa parikin markkaa päivältä, saattoivat he pyrkiä mestareiksi.
Silloin taas piti suorittaa taidon ja opin näyte, "mestarstykki",
jotta sai mestarin "betyygit". Satulasepän esim. piti tehdä hyvät
silat, suutarinsällin naskata komeat "mustankengänsaappaat", ja
kerrotaan, että joku puusepän kisälli olisi määrätty höyläämään vain
kahdeksakanttinen puupalanen, "joka onkin vaikea tehtävä, niin että
se on oikein kaikinpuolin kantillinen ja justihin". Sitten vasta
oli kelvollinen mestariksi ja sai pystyttää oman liikkeen, jos vain
kaupungin muut mestarit sallivat. Sillä kaupunkien mestareilla oli
entiseen aikaan niin kova valta, ettei kaupunkiin saanut tulla liian
monta mestaria. Sitten kun uusi mestari oli vannonut "porjarivalan" —
sillä kaupungin porvariksi ei kelvannut, ellei tehnyt "porjarivalaa"
— hän pääsi kunnianarvoisten porvarien joukkoon, joilla oli oma
penkkinsäkin kirkossa. Ja sinne omalle sijalleen sitten arvokkaina
astuttiin. Hyvin tunsivatkin monet mestarit arvonsa, ja varsinkin
mestarien hyvät matammit olivat arvostaan arkoja. Niinpä nikkarimestari
Alinin ja suutarimestari Vidgrenin eukot hätäisinä kehoittelivat katua
lakaisevaa seppämestari Sarkkilan emäntää:


— Menkää, menkää pois kaulta! Pillaatta koko hantvärkkärien rangin.


Vileniuksen, kirjansitojan, emäntä taas juovuspäissään huuteli
naapurimökkien eukoille:


— Me sitä ollaankin porjesmanneja!


Monesti otti koville ennenkuin pääsi mestariksi ja "porjesmanniksi".
Niinkuin Sirviöllekin, johon kerran iski kunnianhimo, niin että hän
tahtoi vannoa porjarivalan ja ruveta vaikka nokiseksi sepäksi, kunhan
vain pääsisi mestariksi. Kutsuttiin seppä Sarkkila arvostelemaan, ja
hän määräsi mestari kokelaan raudoittamaan keesit. Mutta miehen täytyi
sanoa, ettei hän osaa, kun ei ole tehnyt sepäntyötä.


— Mitä työtä sinä sitten olet tehnyt? raatihuone kysyi.


— Kraatari olen, Sirviö sanoi.


— Tee sitten kraatarintyö! käskettiin.


Kutsuttiin kraatari Majblom arvostelemaan, ja Majblom määräsi
tehtäväksi housut, ja ne piti tehdä vielä kraatarin nähden. Sirviö
valmisteli mestarihousujaan Majblomin luona, mutta ne eivät tahtoneet
syntyä. Piti pyytää Majblomia auttamaan, ja Majblom auttoi sillä
välipuheella, että Sirviö joka kerta, kun Majblom haluaa, tarjoaa
hänelle ryypyn. Useasti sitten sattuikin Majblom menemään kapakkaan,
kun siellä Sirviö jo istui. Majblom tilasi heti ryypyn, mutta kun
Sirviö ei aikonut sitä maksaa, kraatari vain sanoi: "Entäs ne housut?"
Ja Sirviö heitti heti kolme kopeekkaa, minkä ryyppy maksoi.


       *       *       *       *       *


Arvokkaimpana mestarina vanhan Raahen hantvärkkärien joukossa asteli
kultaseppä Karl Abraham Hårdh, pikkuinen mutta paksu mies, raatimies
sekä Durchmanin patruunin vävy. Kirkkokadulla vastapäätä Montinia
mestari asui, ja kulta sekä hopea vain välkähteli hänen työpajassaan,
kun siellä kisällit häärivät valaen ja valssaten kaikenlaisia ihania
esineitä. Mutta monet kultasepän kisällit, vaikka olivatkin hyviä
työmiehiä, olivat sellaisia remumiehiä, että usein maanantainkin
menettivät samassa humussa pyhän kanssa. Niinkuin Karellikin, joka
yhdessä Holmqvistin kisällin, Brunellin, kanssa hurjasteli, niin että
kaupungin tytötkin monesti epätietoisina arvuuttelivat:


    "Kumpi on parempi:


    Brunelli vai Karelli?"




Rikkaana miehenä kultaseppä Hårdh omisti Pyyn talon Savolahden kylässä,
elätti siellä karjaa ja sellaisia palkollisia, jotka eivät muille
kelvanneet, sekä vanhaa hevoskaakkia, jolla ajeli kultakaluineen
Kalajoen ja Oulun markkinoilla.


Mutta halvan vasken ja kuparin kimpussa askaroivat valurit ja
"kopparslaakarit". Vanhana kupariseppänä askarteli Anders Gustaf
Söderberg, huonosti suomea puhuva pikku käpsä. Hän asui Aitakadun
varrella, ja talon portilla killui mestarin merkkinä kaksikorvainen
kuparikattila. Mutta oikea metallitaituri, kuparin ja messingin
muokkailija ja vasken valaja oli Efraim Tilvis, joka oli kotoisin
Kalajoelta ja siellä saanut oppinsakin Vedenojan suuressa valurin
ja metallisepän liikkeessä. Kalajoki olikin ennen sellainen paikka,
jossa valmistettiin melkein vaikka mitä. Siellä Merenojallakin
valettiin kirkonkelloja sekä kynttiläkruunuja, samoin Vedenojalla ja
sitten Friiseillä. Kalajoelle pohjustuikin sitten koko Pohjois-Suomen
messinki- ja valuteollisuus. Siellä Oulun entinen valtavaluri
Helanderkin oli saanut oppinsa. Tilvis oli taas aikoinaan Raahen suurin
metallimestari. Hän valoi ja takeli laivoihin kaikki messinkinaulat,
saranat ja lukot, valoi kirkkoihin kynttiläkruunut ja -jalat, valoipa
kerran kirkonkellonkin Nivalaan. Siellä kyllä ei kellosta huolittu,
kun sen kantimeen oli valettaessa jäänyt pikku horkko. Kello joutui
sitten kuudesta ruplasta Kalajoen Pahikkalaan ja viimein Lumijoen
kellotapuliin.


Tilviksen oppilaana sekä sitten myöskin Oulun Helanderin oppipoikana
oli Raahen nykyinen suurvaluri ja metallitaituri, Adolf Fredrik
Westman, joka on pitänyt kunnossa kalajokisten ja Tilviksen työmaata,
valaen kirkonkellojakin sekä rakennellen kirkkoihin kynttiläkruunuja.
Entisiä valureita oli myöskin Jaako Puskelin, entinen Puskala, joka
ensin puuseppänä teki laivan "plokeja", mutta sitten rupesi valamaan
messingistä laivantarpeita, kulkusia, kynttiläjalkoja ja mitä hyvänsä,


Raahessa oli niinkuin ainakin kaikenlaisia kellojen korjailijoita
ja ronkaajia, mutta päämestari asui Saloisissa. Siellä Saloisten
kirkonkylän Hiitolassa eli kuulu "Hiitolan mestari", vanha Matti
Ek, joka piti huolen Raahenkin aikatauluista. Ekin sanotaan käyneen
itse suuren Könnin opin Ilmajoella, ja sen mukainen oli miehen
taitokin. Raahen vanhan raatihuoneen kellolle, joka oli joutunut
romukasaan, mestari antoi käymälahjat, niin että kello voitiin kohottaa
kirkontorniin, ja Fredrik Soveliuksen komean talon otsikkoon ukko
rakensi ison kellon, jonka toinen taulu näytti aikaa ulos kadulle,
toinen sisään talon väelle. Seinäkelloja Ek teki monenlaisia,
sellaisiakin, jotka näyttivät, paitsi tavallisia näyttämissään, myöskin
viikon ja kuukauden päivät, vieläpä "kuun nousun ja kierron taivaalla
ja koko kalenterin". Mutta kaikkein merkillisimmän kellon Hiitolan
mestari rakensi omaan kotiinsa. Ekin talo oli ihan maantien vieressä,
ja talon tienpuoliselle seinälle ukko asetti suuren kellotaulun,
joka näytti aikaa maantien kävijöille. Mutta kellotaulussa oli ruma
ihmisennaama, joka vääristeli suutansa ja muljautteli silmiään kahta
puolta niin hirveästi, että hevosetkin säikkyivät. Mutta kun sitten
mestarille syntyi lapsi, joka alkoi samalla tavalla muljautella
silmiään, ukko itsekin säikähti ja kiireesti hävitti koko kellovärkin.


Iso mies, vanhana jo kumara oli Hiitolan ukko, ja liikkuessaan hän
asteli aina allapäin kuin jotakin mietiskellen. Sanottiin äijää
näkijäksikin, joka saattoi nähdä näkymättömiä. Joskus oli kuultu hänen
myllynvarpaassa puhuttelevan tyhjää, ja kerran taas äijä oli nähnyt
suuren lauman "tyhjää olua", ja sanonut muutamalle renulle: "Misähän
sinäkin olet ollut yötä?" Renu oli vastannut: "Tyypäkin Yrjön korvasa,
jotta olisin saanut sen akkasa kansa riitelöön, mutta en saanut".


Hiitolan mestarin poika, Salomon Ek, oli taitava kellomestari hänkin,
ja asui ensin Saloisissa taloa hoitaen, mutta hävisi maaltaan ja oli
sitten Raahessa kelloseppänä sekä viimein Oulussa. Salomon Ek oli kovin
komeanluontoinen, ajeli mahtavilla keeseillä hansikkaat kädessä, eikä
ollut näkevinäänkään pikku olioita. Teetti hän kerran kirkkorekeäkin,
sellaista, jolla isäntämiehet ajelevat, ja kysyi neuvoa isäukoltaan,
kuinka kallelleen pitäisi panna reenperä. Ukko vastasi:


— Pane niin kallelleen, kuinka lujalla luulet maalla olevas!


Läkkisepät, "pläkslaakarit", halvan läkkilevyn taivuttelijat, olivat jo
paljon pikkuisempia mestareita kuin kuparisepät. Vanhoja läkkiseppiä
oli "Telliini", Johan Petter Delin, nahkurinpoika ja entinen
ruotuväen aliupseeri. Brahenkadulla Katinhännässä ukko asui tehden
hyviä läkkiastioita, tinaten kahvipannuja ja laiva-astioita. Vielä
vanhanakin läkkiseppä oli nopsaliikkeinen, kuten ainakin koulattu
sotamies; ukon pääkin pyörähteli sukkelasti kuin kissäpökön nuppi.
Toinenkin läkkiseppä asui Brahenkadun pohjoispäässä, "östbergska",
entisen läkkisepän ja vahtimestarin Petter Östbergin leski, Greta
Östberg. Ikivanhassa Östbergin porttitalossa eukko eli ja korjaili
peltiastioita sekä laitteli uusia, tinaili kupariastioita ja
kahvipannuja.


Omaa joukkoaan olivat "mustat sepät", nokiset raudan takojat,
joita vanha Raahe tarvitsi useampia, lukuun ottamatta yhtä nokisia
laivaseppiä. Aikaisimpia mustia seppiä oli "Lintin Fluitumi", Frans
Benjamin Lind, Kalajoelta tullut rautio, jolla oli paja ensin Läksyn
rannassa, sitten Kirkkokadulla ja viimein olutpanimon luona. Joka
paikasta ukko häädettiin pois, kun hän alituisesti joi, elämöi ja
sai sakkoja ja juuri sen verran takoi — varsinkin lukkoja teki ukko
mainioita —, että pysyi ryyppyrahoissa. "Missis so!" Fluitumi vain
sanoi, kun työ tuli valmiiksi, heitti sen teettäjälle, pisti rahat
taskuunsa ja lähti kapakkaan. Pitkä vanha verkatakki oli ukolla aina
yllään, sama pajassa ja sama pyhänäkin kapakassa.


Samanaikaisia pajapeikkoja oli seppämestari Petter Neaman,
"Nöömanni", joka paukutti Brahenkadun ja Saaristokadun kulmassa, ja
kerran menetti oppipoikansa, Sarkkilan ja Grekulan. Samassa Neumanin
pajassa joutui sitten myöhemmin mestariseppänä kalkuttelemaan sama
Juho Sarkkila, joka aikoinaan oli kaupungin parhaita rautamiehiä.
Täällä oli Sarkkila oppinoukkuna ollessaan takonut kruununmakasiinin
seinään ison rautaisen vuosiluvun 1853, ja täällä hän nyt taas
vuorostaan kasvatti uutta sepänpolvea. Monissa miehin työskenneltiin
isossa pajassa, kahdessa ahjossa kuumennettiin rautaa ja kaksilla
palkeilla puhallettiin. Puukengissä ja nahkaisissa esiliinoissa mustat
sepät häärivät pajassa ja talvisin tallustelivat työhuoneestaan
asuntoon nokisen polun, Oppipoikina oli sellaisia miehiä kuin
Pyhtis-Petteri, suuri "konnailija", sekä kisälleinä Savosta tullut
Kekäläinen, joka virsikanteleellaan soitteli ja veisaili: "Minun
mielen, minun mielen tekee taivaaseen". Askarteli pajassa kerran
saksalainenkin sälli, joka ei kyllä ymmärtänyt, milloin piti moukaria
käytellä kovasti, milloin kevyesti, mutta osasi sen sijaan ottaa
hampaasta matoja pois ja parantaa pakotuksen. Mestarilleenkin sälli
opetti tämän taitonsa. Sarkkilan mestari oli ison "tirkka"-kokoelman
valantehnyt hoitaja, joka aina tarvittaessa kävi kojeillaan
vikaantuneita lukkoja aukaisemassa.


Raahen rautioita oli vielä taitava Anders Viklund, sitten Juho


Kemppainen, hevoskenkien ja ajokalujen takoja, vieläpä Jeremias


Sirviökin, joka lopultakin joutui sepän ammattia hoitamaan, vaikka


kraatariksi yrittelikin.




Silloin kun muut sepät häärivät aseineen raudan ja muiden metallien
kimpussa, puusepät jystivät teräkaluineen koivua ja petäjää, ahkeroiden
raahelaisille huonekaluja sekä muita puuesineitä. Heikki Puskala,
Jaako Puskelinin veli, oli ennen kulkenut merillä ja ruorirattaan
sarvissa seisten ohjannut laivaa. Mutta sitten ukko asettui
Nätterporiin Härkätorin laitaan ja tarttui höylänsarviin, ruveten
niitä ohjailemaan. Sorvitalttaakin ukko ohjaili kuin paras mestari.
Pystyivät Puskalan työkalut lasiinkin, ja aikoinaan hän oli ainoa
mies, joka saattoi raahelaisille leikata akkunalasia. Matti Alin
ja Jaako Aholin olivat myös puun mestareita; Aholin samoin kuin
Puskalakin moninkertainen mestari: nikkari, lasimestari, sorvari. Vielä
etelästä tullut Karl Gustaf Walleniuskin, joka asui Läksyn vieressä
Saaristokadulla, oli mestari puusepän ammatissa, vaikka toimikin
tullimiehenä, ollen "tullisluupisa uppsyningsmannina".


Puuta pitelivät tynnyrisepätkin rakennellen Raahen porvareille
pikitynnyreitä, laivanomistajille vesitynnyreitä sekä viinaporvareille
4—6 kannun vetoisia nassakoita, joilla saattoi kuljettaa viinaa
Kalajoen, Kuopion ja Kajaanin markkinoille. Vanha Johan Burman,
entinen Lahdenperän poika, joka Saloisten Mutalasta tuli tervaherra
Sjulinille rengiksi ja sai isännältään uuden nimen, oli entisaikaan
sekä pikikokkina että tynnyriseppänä. Samoin taas ukon poika,
Kalle Burman, pani kokoon kaikenlaisia astioita ja tynnyreitä.
Laivavarvin työpirteissä Burman teki isoja vesitynnyreitä, ja kotona
taas puhdetöinään askaroi kappalepalkalla ämpäreitä ja muita pieniä
astioita. Möllerin viinapolttimolle ukko teki tammesta 400—500 kannun
tynnyreitä, joita kaksin miehin piti "puomata" kokoon. Tynnyreitä
rakenteli Ojalinin Mattikin, joka oli tullut Kalajoelta ja asusteli
Puusepänkadulla, ja vanha pikikokki, Matti Heiskari, talvisin iski
kokoon 70—80 pikitynnyriä.


Mutta "reipslaakari" eli "reippo" kehräili vain hamppukuontaloa pitäen
työpajanaan syrjäistä Reiponkatua. Vanhoina aikoina olivat Raahen
reippoina kehräilleet vanhat Läksyn äijät, Johan Läksy ja sen poika
Johan, jotka olivat vanhaa Läx-nimistä Ruotsista tullutta sukua,
köydenvääntäjiä, kalanpyytäjiä. Viimeisiä Raahen köysimestareita oli
Johan Petter Vestberg, joka asui Reiponkadulla, alussa samassa
talossa, mihin sitten muutti Lybeckerin köyhäinkoulu. Vestbergillä oli
Härkätorilla suuri lautamakasiini, missä vanhat merimiehet laulellen
väänsivät "rukkia", joka kehräsi köyden säiettä, "kaarnia". Mutta
äijä itse, Häckmanin Matti apumiehenään, asteli takaperin pitkin
Reiponkatua repien vyötäröllään olevasta hamppukuontalosta yhä uusia
rohtimia pitkään, yhä pitenevään punontaiseensa. Kun hamput loppuivat
kuontalosta, ukko huusi apumiehilleen; "Hemtta meera hamppa!" Ja
miehet, ollen muka huonosti kuulevinaan, joskus juoksuttivat ukolle
halon. Toisinaan taas miehet vain kieputtivat rukkia, vaikka mestari
tapansa mukaan jalkaa heilauttaen antoi pysähtymismerkin. Silloin äijä
vihoissaan karjui:


— Ja kun minä vippata jalkka, eikö te näe!


Sadoin sylin köysimestari kehräsi säiettänsä, ja kadulla oli aina
vähän matkan päässä "krenkkuja", joiden varassa punontainen kieri.
Poikavarsat olivat usein koko joukolla seuraamassa kehräämistä, ja
äijää härnätäkseen he juoksentelivat edestakaisin nuoran alatse.
Mutta väliin äijä suuttui ja löysäsi säiettään, niin että se kiertyen
tarttui pojan pitkään tukkaan. Eikä parkuva pahantekijä päässyt irti,
ennenkuin oli tukka leikattu pois. Mutta kun köyttä "lyötiin yhteen",
täytyi kuusi miestä olla rukkia vääntämässä. Raskas kivireki piti
köyttä suorana ja reen keulassa "leekari" pyöri ympäri sitä mukaa kuin
köysi kiertyi, niin ettei köyteen tullut liikoja "töörnejä". Katumitoin
Vestberg kehräsi monenlaisia köysiä ja nuoria sekä raahelaisten
laivojen tarpeiksi että maakunnan käytettäväksi.


Maalarimestarit antoivat värin koko kaupungille, toiset huolehtien
huonekaluista ja talon sisuspuolesta, toiset taas antaen näköä
ulkopinnalle, jotkut uskaltaen astua kirkkoakin kaunistamaan.


Vanhimpia maalarimestareita oli Karl Stadig, iso ruskeapartainen
"Stade"-ukko, joka asui Aitakadulla. Mestari Stadig "hyvin piti itteään
herrana", koska parhaina päivinään oli ollut "Ruottin kuninkaan
hovimaalarina". Maalari oli sanoissaan kovin "konnanvärkkinen". Kun
ukkoa tervehtien sanoi: "Päivää!" äijä ärähti; "Tietää sen muutki!"
Mutta vasta, kun sanoi: "Hyvää päivää!" ukko vastasi tervehdykseen.
Kirkkojakin Stadig oli maalannut, mutta oli kerran pudonnut kirkon
katosta ja loukannut päänsä, niin että se oli toisinaan hiukan
vialla. Silloin ukko helposti lähti karkumatkalle, päästen kerrankin
niin pitkälle, että löydettiin vasta Limingan niityltä heinäladosta.
Siellä mestari heinäsudilla huiteli ladonkattoa, sanoen maalaavansa
kuninkaan kirkkoa. Mutta kun äijä oli ryypyissään, ei hän kyllä
yrittänyt karkumatkalle, vaan päinvastoin reuhasi kotona ja ajoi pienen
Brita-muorinsa kankaalle.


Mutta oikea monitaituri oli Petter Holmqvist, jota mainittiin milloin
"Pensseli-Pekaksi" ja "Sika-Pekaksi", milloin "Homppa-Pekaksi",
aina asian mukaan. Holmqvist oli Ruotsista tullut, pitkä, musta ja
synkännäköinen mies, asui Aitakadun ja Mentzerinkadun kulmassa,
missä oli ennen häntä asunut Jonas Holmstén, maalari hänkin.
Maalarinliikkeensä ohella oli ukolla sepän- ja valurinpajakin, jossa
taottiin rautaa ja valettiin vaskea. Brunellkin oli siellä kisällinä,
väliin sorvaillen ja laulellen, väliin taas heittäen kaikki ja lähtien
juomaan ja laulelemaan. Holmqvistilla oli vielä monta muutakin hommaa;
pihamaalla häkeissä maalari elätti sikoja, joita omalla pienellä
kaljaasillaan lähetti Ruotsiin. Kasvattipa mestari kissojakin, nylki
nahat pois ja myi Ruotsiin. Katujen kulmatalossa asuikin toisinaan
parikymmentä puolivilliä kissaa, niin että niitä vilahteli joka
nurkassa, ja väliin kuului sieltä hirveä rähäkkä, kun kissat panivat
toimeen joukkotappelun. Kissoilla oli omat somat nimensäkin, niinkuin
"Killiina", "Pappili", "Mammili", "Pissili" ja "Kakkili". Mutta
komein, koppelonkarvainen kissa oli "Herr-Pookeli", ja se osasi tehdä
konstejakin: kannella hampaissaan pullonkorkkeja taikka heitellä
niitä käpälillään ylös. Huvitettuina juopottelijat heittelivät
korkkeja "Herr-Pookelille", sillä kaiken lisäksi ukko piti talossaan
ryyppykauppaa. "Viimeisen pennin kapakaksi" sanottiin Homppa-Pekan
viinapuotia, sillä siellä sai vaikka viimeisellä viispennisellään
pikku ryypyn. Siellä maalaisetkin kaupungista poistuessaan pistäysivät
ottamassa matkaryypyn, ennenkuin lähtivät ajamaan peltojen poikki
metsiä kohden, ja lauantaisin laivatöistä palaavat miehet istuskelivat
Pekan kapakassa pitkät tunnit ryyppyjä nakellen.


Maalari-Pekka oli naimaton mies, joka kuolinvuoteellaan testamenttasi
talonsa ja kaiken omaisuutensa lastenkotia varten, vaikka olikin niin
jumalaton, että terveinä päivinään sylki ja kirosi pappia, kun se
kävi hänelle puhumassa sielun asiasta. Mutta sitten kun Pekka kuoli,
hän kuolikin niin että akkunat ja seinät tärähtivät. Sanotaanpa,
että mestari vielä kuolemansa jälkeen kävi katsastelemassa taloaan,
jossa Brunell oli laulellen sorvaillut ja laivantimperit pyhäöisin
hoilottaneet ja koppelonkirjainen Herr-Pookeli tehnyt temppujaan.
Polton muorikin oli nähnyt ja kuullut, kun ukko turkit päällä ja
naulakantaiset nahkakalossit jaloissa oli astua karskutellut katua.
Mutta oli se kadonnut, kun muori oli pyörähtänyt ympäri, iskenyt
jalkansa katuun ja sanonut:


— Mitä kuolleella on elävitten kanssa tekemistä? Mene sinne, mistä
olet tullutkin ja anna eläville rauha!


Tämä tapahtui uudenvuoden yönä, ja heti päivällä pidettiin
lastenkodissa rukoushetki. Siitä alkaen sanotaan Maalari-Petterin
lahjoittamassa lastenkodissa joka uutenavuotena pidetyn rukoukset.


Muuan vanha maalari, Långmanin Heikki, entinen merimies, asui
Reiponkadun loppupäässä. Heikki oli vain vaatimaton vesimaalari, joka
siveli kaupungin aitoja sekä seiniä punamaalilla tahi keltaisella. Sai
ukko kerran ylhäisenkin maalaustyön. Kopellettiin renkkuhäkkyrä, ja
taljoilla hissattiin Heikki maalitörppöineen siinä ylös kirkontorniin
ja "suittilla" kieritettiin tornin ympäritse. Siellä taivaan ja maan
välillä vanha merimies veteli vanhan kirkontornin keltaiseksi, heiluen
häkkyröineen, niin että maan päällisiä vaeltajia oikein hirvitti.


Mutta oikea mestarimaalari oli Raahessa 1870—80-luvuilla elänyt
Johan Elfbrandt, jonka rinnalle ei moni pystynyt sutia heiluttamaan.
Elfbrandt maalasi seinätaulujakin, jopa kerran innoissaan vetäisi
Saloisten pappilan mamsellin kamarin lattialle myrskyssä vaahtoavan
meren, jossa syvän siniviheriät aallonpohjat, sinertävät vesivyöryt
ja valkeat vaahtoiset harjat pelottavina myllersivät. Iloissaan
värimestarikin katseli tuotettaan ja kehui:


— Joo, tämä on vasta lattia… tällaista lattiaa ei olekaan muualla!


Ja hyvä se olikin. Vanha merikapteenikin katseli sitä ja arveli:


— On hyvä, ettei mamselli ole ollut merellä… tulisi muuten pian
merikipeäksi.


Muurarit ahersivat saven ja kiven kanssa ja panivat pystyyn tulisijoja.
Entiseen aikaan asui Pohjoistullin portilla muurarimestari Johan
Palin, jättäen jälkeensä asumaan "Palliinin mamsellit" ja suuren
valehtelijan Johan Palinin, joka väliin narrasi koko kaupunkia,
juoksuttaen porvareita milloin Tauvoon katsomaan muka outoa
ulkomaalaista, milloin kalarantaan ostamaan olemattomia kaloja, taikka
taas uskotellen eukoille, että suuri valehtelija Palin on kuollut.


Nahkurit, karvarimestarit, olivat monien muiden mestarien rinnalla
jo aika suuria herroja, — kolme karvaria liikennöitsi esim. 1852
3,612 ruplan arvosta —, vaikka heidän tärkeimpänä työnään olikin
parkkiammeiden sekoitteleminen. Ainakin vanha mestari Johan Lövenmark
oli niin arvossa pidetty porvari, että kelpasi istumaan raatimiehenkin
tuolilla. Lövenmark asui Brahenkadulla, ja vanhan raatimiehen
kuoleman jälkeen mestaroi samassa paikassa Kokkolasta 1854 tullut
Johan Julius Lövenmark, joka kahden poikansa, Jullen ja Kallen
kanssa hoiteli parkkiammeitaan. Valmiita tuotteitaan mestari lähetti
maakunnan markkinoille. Anna-Stiina Vitolinkin kävi Björnerin ukon
kanssa monet kerrat Lövenmarkin nahkakuormia rahtaamassa ja myymässä
Kalajoen markkinoilla. Ja uusia nahkoja muokattiin ahkerasti suuressa
työpajassa. Mutta kadun varrella isäntäväen huoneissa kissa kuljeskeli
lattialla maristen:


— Ingen ordning… ingen ordning…[24]


Vanhoja Raahen karvareita oli myöskin Karl Stenman, Ruotsin
Skellefteåsta 1854 tullut mestari, joka asui Pohjantullissa Palmien
naapurina. Stenman oli varakas, jopa hieno herrasmies, joka kisälleillä
teetti kaiken työn, itse vain kävellen herrana kaupungin Rantakadulla
muiden suurien herrojen kanssa. Samanaikaisia mestareita oli vanhalla
Lövenmarkilla oppinsa käynyt nahkuri Matti Karlund, entisen Savosta
tulleen Kaarakaisen jälkeläisiä. Rantakadun pohjoispään viimeisessä
talossa ukko hoiteli parkkiammeitaan, mutta heitti vanhana miehenä pois
koko nahkurintyön ja rupesi kalamieheksi. Pielisestä tullut pikkuinen
karvariukko, Heikki Korholin, työskenteli Kirkkokadun varrella,
ja ukon portinpielessä riekkasi oppaana rautapellistä leikattu
vasikannahka. Korholin toimi myöskin kirkonisäntänä ja oli muutenkin
niin erinomainen mies, että raahelaiset sanoivat:


— Miten sitten tullaan toimeen, kun Korholin kuolee?


Samat nahat, joita karvarimestarit muokkailivat, joutuivat sitten
vuorostaan suutarien puukon, vasaran ja naskalin käsiteltäviksi.
Suutareita olikin pikku kaupungissa useita, toiset oikeita
suutarimestareita, toiset vain "töllöskenkäin" tekijöitä.


Vanhimpia suutareita oli Petter Sipelius, samannimisen
suutarinkisällin poika. Brahenkadun varrella suutari-Petteri naskaili
kenkiä ja eleli sisarineen ja sisarenlapsineen. Ja täältä, vanhasta
Sipeliusten talosta, tämän vanhan alkuasukassuvun viimeiset jäsenet
häipyivät maailmaan, muuan kadoten merimiehenä ulkomaille, muuan
"vähätietoisena Sipin-Alluna" astellen kaupungin katuja. Toisella
puolella katua, vastapäätä Sipeliusta, asui toinen vanha suutari,
Johan Carlborg, Vastakkain siinä mestarit punoivat pikilankaa, ja
kolmantena naapurina oli mainittava seppä Neuman. Carlborgin mestari
joutui vanhoilla päivillään halvattuna makaamaan vuoteessa. Siinä ukko
synkästi kiroili kovaa kohtaloaan, mutta puolikuuro mummu vain hellästi
kyseli: "Mitä se pappani sanoo?" Huonosti menivät halvatun suutarin
ansiotyöt samoin kuin Neuman-sepän pajatyötkin. Niinpä raahelainen
saikin aihetta sanoa:


    "Kauan on Kaalpori kallellaan,
    ennenkuin kaatuu.
    Mutta kun Nöömanni kaatuu,
    niin se panee kopsis-kopsis".


Toisessa päässä kaupunkia, Härkätorin laidassa, istui suutari Georg
Haggren, vanhan polven mestareita hänkin, pitkässä mustassa takissa
ja nahkakalosseissa kulkeva hieno herra. Kenkäseppiä olivat myöskin
Lohtajalta tullut Johan Vidgren ja Adolf Måhlberg sekä vielä Niilo
Pecklin, vanha merimies, joka asui kirkon takana Cortenkadulla.
Mustankengän mestari oli Johan August Virpikin, kapteeni Virven veli,
Hailuodosta tulleen työmiehen ja kalastajan Erkki Virven poika, joka
muutti nimensä Vikanderiksi. Vikander-suutari asui Mentzerinkadulla,
Sovionperän pohjoislaidalla, hoidellen tuulimyllyään, kalanpyydyksiään
ja poikaparveaan. Oli suutari ollut lukkarinopissakin ja monesti
esiintyi kirkossa lukkarin apumiehenä veisaamassa. Mestari oli
tavattoman iso mies ja niinpä laskikin lehteriltä semmoisen äänen,
jotta kyllä kuului.


Mutta Heikki Planet oli vain töllöskenkäin tekijä, vaikka olikin
suutarin poika, vanhan Planetin Heikin, joka oli eukkonsa kuollessa
sanonut vain: "sut!" niin että siitä saatiin sanantapa: "Sut,
sannoo Planneeti, kun akka kuoli". Nuorempi Planetin suutari asua
tuhraili yksisilmäisenä ukkona milloin missäkin saunassa, paikkaili
kenkirajoja, osteli vanhoja kenkiä tehden niistä myyntitavaraa, joskus
tehden matkoja maallekin kenkiä ja siloja korjailemaan. Kellojakin
Heikki korjaili ja vaihetteli, tiiraili silmäpuolellaan kelloon ja
kehui: "Kyllä nyt käy ja ploosaa!" Siitä sanottiin ukkoa "Planneetin
Ploosariksi". Oli saunaukolla oppipoikakin, Poran Pekka Pattijoelta,
pikkuinen kehveli, jonka sanottiin olevan oikeinpa suuren sotaherran
"Klingsporan" jälkeläinen. Hyvässä sovinnossa saunakyöpelit askaroivat,
yksisilmäinen suutarinpoika ja hassahtava sotaherran jälkeläinen. Mutta
vähäväkisen kansan läntistyneet kenkirajat saivat nokisessa saunassa
uuden muodon ja kelvottomienkin kellojen uurvärkki alkoi taas komeasti
käydä ja ploosata.


Samoin kuin suutarit istuivat "satulamaakaritkin" jakkaralla repien
karvarimestarien käsialoja. Tällaisiakin mestareita pieni Raahe
tarvitsi. Entisiä satulaseppiä oli Johan Petter Prockman, joka
sitten heitti vanhat tapansa pois ja rupesi tervaherraksi. Yhtä
vanhoja taitomiehiä oli Nils Berghkin, ollen vanhan satulasepän,
Jakob Berghin, poikana ammattimies jo syntyperältäänkin. Bergh asui
Reiponkadulla nurkitusten pappilan kanssa. Satulasepän emäntänä oli
Kaarakaisen Anna-Liisa, iso komea naisihminen niinkuin ainakin, sillä
kaikki Kaarakaiset olivat komeansuurta kansaa.


Tarvitsi Raahe jonkun kirjansitojankin, joka piti huolta, että
kaupunkilaisten kirjat pysyivät kansissa. Reiponkadulla Pohjantullin
puolessa asui Jakob Sundström, joka samalla myyskenteli hengellistä
kirjallisuutta, ja saman kadun varrella entisaikaan eli toinenkin
kirjansitoja, Jonas Vesterlund, jonka leski sitten rupesi
vehnäleipuriksi. Vileniuskin kansitti kirjoja, ja aikoinaan muuan
vanhoja Sipeliuksia toimi kirjansitojana.


"Kankureina" toimivat naiset. Monessa pienessä pirtissä paukkuivat
kangaspuut, pirtin emäntä istui puissa ja pikku tyttäret kiersivät
käämejä, sillä aikaa kuin isä purjehti maailmanmerillä. Sellaisia
vanhoja kankureita oli Pyhäniemen Priita, samoin Pariinin Liisa ja
Tihiläiskä. Varsinkin Partinin Liisa oli ahkera ja taitava kankuri,
joka kutoi kaikenlaisia kankaita, mitä vain raahelaiset tarvitsivat,
sekä akkunaverhoja että pukukankaita. Kymmenen penniä, viisitoista,
parikymmentä penniä eukot saivat palkkaa kyynärän kutomisesta.


Värienmestareita olivat "färjärimestarit", jotka kutojaeukoille
värjäsivät lankoja taikka taas valmiita kankaita painoivat
värillisiksi, vieläpä vanuttivat maalaissarkaakin. Vanhaan aikaan,
jolloin emännät eivät osanneet vaikeata värjäämisen taitoa, eikä vielä
tiedettykään halvoista lappuväreistä, oli värjärin virka arvokas ja
tuottava virka sekä viran hoitaja suuri ja varakas herra, joka kyllä,
vaikka kädet toisinaan olivatkin siniset, kehtasi astua isojenkin
herrojen rinnalle. Pieni Raahekin jaksoi antaa täyden ylöspidon usealle
värimestarille. Niinpä esim. 1852 asui Raahessa neljä värjäriä, joiden
liikevaihto nousi yhteensä 11,622 ruplaan.


Jo toistasataa vuotta takaperin eli Brahenkadulla, nahkuri Lövenmarkin
lähimailla, vanha värjärimestari Johan Olnborg, joka mistä lienee
tullut entisen suutarinlesken Vijkbladin vävyksi. Ukko Olnborg
kuoli, ja hänen jälkeensä eli talossa perikunta, leski, poika ja
tytär. Poika, perämies Johan Ollenborg, kuoli, leski kuoli, ja
viimeiseksi jäi elämään tytär Maria Ollenborg, "Oolporin mamselli",
joka valmisti tykkilakkeja ja puetti vainajia arkkuun. Ollenborgilla
oli laaja avonainen pihamaa, johon kaupungin emännät keväisin
veivät pellavakankaitaan päiväpaisteen valkaistaviksi. Vielä nytkin
raahelaiset puhuvat "Oolporin" ja "Oltenporin" talosta, vaikka Maria
mamsellikin on kuollut jo 1854. Miltei yhtä vanhoja väriukkoja kuin
Olnborg, oli Carl Axel Hybinette, joka oli lähtöisin Ruotsista
ja sitten Pietarsaaresta muuttanut Raaheen 1841. Hybinette asui
Reiponkadulla, Härkätorin puolessa, ja mestarin emäntä toimi kaupungin
lastenmuorina. Hybinette ukon kuoleman jälkeen asui talossa tytär
Sofia, "Hybinetten mamselli", ommellen leninkejä ja laitellen vainajia
arkkuun. Ukon pojista taas tuli merikapteeneja.


Vanhoja väriherroja oli vielä Petter Abram Söderström, joka värjäili
Brahenkadun ja Mentzerinkadun kulmassa Sovionperän puolella. Mutta
mestari kuoli aikaisin, ja entinen oppipoika, Zachris Juthström,
nai entisen oppi-isänsä lesken, nousten itse mestariksi jatkamaan
vanhan mestarin liikettä omaan tiliinsä. Kutsuipa uusi mestari joskus,
ryypyissään ollen, jonkun hyvän tuttavansa päivällisellekin kotiinsa.
Mutta ukko pistelikin kiireesti päivällisensä yksinään ja ehätti sitten
vastaan sanomaan kutsutulleen:


— Te va nu illa, att vi hant äta mitta, men toppa me kaffe so plir
just som mittaa.[25]


Entisaikojen värjäreitä oli Johan Petter Berghkin, satulaseppä
Nils Berghin veli, jonka asuinpaikka oli Mentzerin- ja Reiponkatujen
kulmauksessa vastapäätä pappilaa ja satulaseppä Berghiä. Kauan ei
Bergh ennättänyt hoitaa ammattiaan, sillä käydessään neljättäkymmentä
hän lokakuun myrskyssä 1857 hukkui mereen matkalla Raahesta Tornioon.
Berghin jälkeen tuli samaan taloon värjäri Kokkolasta, Johan
Kunelius, joka ei myöskään joutunut kovin iälliseksi, kun kuoli
jättäen lesken hoitamaan liikettä. Tämäkin kuoli 1869, ja silloin astui
talon isännän ja värjärin virkaan Jakob Rönnfors, joka oli kotoisin
Pattijoelta, ja mestaroi talossa aina kuolemaansa asti 1900. Jokaisella
mestarilla oli talon nurkalla pystyssä tanko ja tangossa käsivarsi,
jossa riippui niin monenvärisiä laudanpalasia, kuinka monta väriä
mestarit osasivat painaa. Tuulessa värilaudat vilkkaasti heiluivat ja
kalkattivat.


Oli vielä muutamia nuorempia värjäriherroja, jotka vain vähän aikaa
viipyivät kaupungissa, semmoisia kuin Lars Forsberg Torniosta,
Vilhelm Pehkonen, joka meni Pyhäjoelle, ja Johan Lindqvist, joka
muutti Tornioon.


Mutta Johan Anders Ravander oli Raahen suurimpia ja toimekkaimpia
värjärimestareita, oikein herrana esiintyvä. Ämmänkadun suussa
kaupungin laidassa oli mestarin talo ja työpaja, jossa ukko
kisälleineen ja oppipoikineen hääri monet kymmenet vuodet.


Rikkaan ja ahkeran värjärin työpajassa oli kyllä menoa ja ahertamista.
Lankoja sekä kankaita värjättiin yhtä päätä kaupunkiin ja maalaisille,
niitä tuotiin kuormittain aina Haapavedeltä ja Pyhäjärveltä asti.
Itsekin ostettiin lankoja, värjättiin ja vietiin Kalajoen markkinoille.
Väriaineet tuotiin ulkomailta, sinivärikin suurissa, tuhansia
maksavissa laatikoissa ja "pruuninpaineet" paksuina pölkkyinä, joita
kaksin miehin piti "raspata" pitkillä leveillä "raspeilla" erityisissä
"raspipuojeissa". Värjätyt kankaat pingoitettiin, "raamatiin"
kartanolla seisoviin korkeisiin puitteisiin venymään ja kuivumaan.
Värjäyspalkkaa perittiin värin mukaan. Niinpä maksoi aikoinaan musta
väri, harmaja, "pruuni", "kurkmeijakeltainen" ja "aneli" 60 penniä
naulalta kangasta taikka lankoja, "krööni" ja "viuletti" markan, mutta
"ehtapunainen" kaksi markkaa, ja sinistä oli "60 pennin", "markan" ja
"neljän-markan-sinistä" eli "päämörkkiä".


Useat värjärit myös vanuttivat, "tamppasivat" sarkaa. Niinpä
Juthströmillä oli aikoinaan "tamppimylly" Jääräkoskessa Pattijoen
ylipäässä sekä Rönnforssilla alempana samassa joessa, mutta Ravander
tamppautti sarkansa Pyhäjoella Hourunkosken "Tamppari-Annalassa".
Siellä Annalan Pekka ja Hourulan Pekka hoitivat tamppia, johon
Raahestakin kuormittain vedätettiin kankaita. Pekat joivat ja
antoivat petkeleiden survoa sarkaa ja löivät ruuheen saran sekaan
lämmintä vettä. Tampattu sarka vielä "everseerattiin": kartattiin
monikertaan ja välillä aina suurilla saksilla leikattiin nukka
pois, ja lopuksi "prässättiin". Silloin saatiinkin sarasta hienoa
pukuvaatetta. Komeanhenkisten merimiestenkin puvun piti olla "mustaa
ja everseerattua". Tamppauksesta ja everseerauksesta otti Ravander 35
penniä kyynärästä. Tavallinen vaate ja vuorivaate vain "lanssattiin",
lykättiin lasisella pyöreällä mukulalla, "lanssikivellä", jotta pinta
tuli kiiltäväksi.


Värjärimestarien everseeraamista saroista ja lanssaamista kankaista
kraatarimestarit vuorostaan ompelivat kansalle pukuja. Aikaisimpia
vanhan polven kraatareita oli Uudestakaarlepyystä tullut Lars
Gellin, joka eli viime vuosisadan alkupuoliskolla ja asui Kirkkokadun
varrella. Vanhana ei ukko enää viitsinyt kraataroida, vaikka käyttikin
kraatarimestarin nimeä. Gellinin pojasta taas tuli Raahen suurin
olutherra. Raahen suurin ja arvokkain kraatarimestari oli aikoinaan
Matti Majblom, joka oli alkuisin Heinävedeltä, mutta tullut Raaheen
Pietarin kautta 1851. Härkätorin laidalle, Kirkkokadun puoleiseen
reunaan, mestari Majblom asettui elämään, vaatettaen etupäässä
kaupungin parasta herrakansaa. Matti-kraatari oli itsekin hieno herra,
pitkänlainen laihahko mies, joka nahkakalosseissa, pitkässä takissa
ja korkeassa hatussa, kädessä keppi ja hansikkaat, kehtasi astua
parhaitten patruunienkin ja komerssien, konsulien ja raatimiesten
nimipäiväonnitteluille. Hyvin menestyi Matin kraataroiminenkin, kisälli
ja pari oppipoikaa oli työpajassa aina toimessa, rässirauta liikkui,
sakset liikkuivat ja neula teki alinomaista kiertoaan. Nähtiinpä
Majblomin pajassa ensimmäisenä sukkela neulamestari, ompelukonekin
hyrräävän.


Turkkimestarina ja nahkapeitturina työskenteli Juho Lassila, joka
oli kotoisin Pattijoen Puodinkylän Lassilasta, ja asui Aitakadulla.
Ukko pehmitti ja muokkasi lammasnahat turkiksiksi ja yhdessä eukkonsa
kanssa ompeli niitä kokoon turkeiksi. Nahoista tehtiin lyhyitä
"polkkaturkkeja" tahi tavallisia "viisnahkaisia" eli "palttoturkkeja".
Herroille ommeltiin vielä suuria "seittemännahkan-turkkejakin",
semmoisia leveähelmaisia, verkapäällisiä pitkiä matkaturkkeja, jotka
7—8 kyynäräisellä korealla villavyöllä nyörättiin päälle, niin että
kun korkea kriminnahkakaulus nostettiin pystyyn, ei herrasta näkynyt
muuta kuin vähän naamaa karvain seasta sekä saappaat helman alta.
Markka-kymmenisen mestari otti tällaisten suurturkkien valmistamisesta.
Käsin oli kaikki ommeltava, sillä vain Matti Majblomilla oli "masiina".
Komeat "supsiiniturkit" Lassila teki tulliherra Brunoulle, ja Matti
August Soveliukselle äijä pani kokoon turkit kriminnahoista, tehden
kaulustankin kahdesta "ulkolaisesta" nahasta. Mutta komerssille tehtiin
mahtavat susiturkit.


Kraatarimestarit tekivät tavallisesti vain pukuja, eivätkä juuri
puuttuneet lakkeihin. Niitä varten oli eri mestareita. Sellaisia
taitureita oli Stiina Charlotta Strande, "Stranden mummu", vain pieni
muori, mutta isonenäinen, jonka tähden häntä tavallisesti sanottiinkin
"Nokka-muoriksi". Reiponkadulla, Härkätorin lähimailla, muori asui ja
valmisteli ikä-äijien kovaperäisiä lippalakkeja, semmoisia vanhojen
velhojen pääkappaleita. Samalla lakkimuori piti pientä kapakkaakin,
niin että hänet viimein karkoitettiin kömmänästään, jolloin muori
muutti Paavonperän mäelle, Grekulan, Haltun ja Ticklénin naapuriksi.
Siellä vieläkin näkyy Nokka-muorin pirtinsija samoin kuin Ticklénin
pihapihlajan kanto. Mutta oikea lakkimestari tuli Kraftmanin
Tildasta, joka ensin elätti itseään tulitikkujen teolla, mutta rupesi
sitten valmistamaan lakkeja. Niitä syntyikin komeita, parikymmentäkin
ruplaa maksavia hienokarvaisia talvilakkeja, joilla suuret herrat
peittivät päänsä. Hyvät rahat lakkimestari ansaitsi, ja kädet selän
takana hän usein astuskeli kaupungin katuja.


"Hattumaakarit" olivat eri mestareita, paljon suurempia kuin lakkien
tekijät. Entiseen aikaan asui Kirkonmäen takalistoilla hattumestari
Tuomas Pitzén, 1700-luvun loppupuolella syntynyt ja kuollut 1860,
ja vieläkin vanhat raahelaiset sanovat kirkon takaista Kirkkokadun
myötälettä Pitzéninmäeksi. Sitten tuli Raahen hattumestariksi
Karl Jurvelin, pienehkö paksu ukko, joka asettui Kirkko- ja
Mentzerinkatujen kulmaan, Montinin, Friemanin ja Lackströmin
naapuriksi. Vanhan tummankeltaisen pieni-ikkunaisen talonsa
portinpieleen mestari pystytti patsaan ja asetti sen nokkaan riippumaan
pellistä leikatun töröhatun, joka tuulessa kiekkui, kitisi ja natisi
kantimissaan. Mutta kun hattujen vanuttaminen ei oikein antanut leipää,
rupesi hattumaakari vehnäleipuriksi ja ripusti rautapeltisen rinkelin
töröhattunsa viereen, niin että ne kilvan kitkuttivat ja kutsuivat
kansaa ostamaan päähän ja suuhun pantavaa. "Kutta-ukkona" Jurvelin
sitten työskentelikin leipoen kaikenlaista vehnästä piparkakuista
alkaen. Ja makean vehnätaikinan vanuttaminen oli paljon ruokaisampaa
kuin hattuhuovan vanuttaminen.


Oli Raahessa kyllä jo toinenkin kutta-ukko, "Simpermanni", joka oli
"kaikkein vanhinta paakaria". Petter Zimmermann asui Cortenkadulla
apteekin naapurina ja oli "sellainen vääräkielinen mies". Vanhan
äitinsä ja Amalia-mamsellin kanssa Petter pyöritteli pullaa ja
taputteli ankkastukkeja, ja olikin taitava töissään, sillä isäkin,
Pehr Zimmermann, oli ollut leipurimestari. Sitten muutti leipuri
Petteri Ouluun 1863.


Nousipa suurkylään myöskin useita naisleipureita, jotka valmistivat
mikä minkinlaista vehnästä ja leivosta, joita ennen oli tuotu
aina Tukholmasta asti. Jurvelinin mamselli jatkoi isänsä
liikettä ja kirjansitoja Vesterlundin leski leipoi "Viipurin
krinkeleitä". Herrasen Kaisa teki torttuja ja Lassilaiska
näperteli vain kruusulaitaisia piparkakkuja, sekä "siirappi"- että
"sokeri-piparkakkuja". Kori kädessä mummu kulki niitä kauppaamassa;
isommat piparkakut maksoivat kopeekan, pienempiä sai kopeekalla kaksi.
Muuan Tipuli-Matliini oli "struuvan" tekijä, ja Roitolinska
tyttärensä Sauvolinskan kanssa keitti "kripuja" aina Vaasaa ja
Helsinkiä myöten, keitti niin ahkerasti, että "Roitolinskan portin
kautta on kuljetettu jauhoja laivanlastittain". Leipurien koreja monet
vanhat muorit kuljettivat ympäri kaupunkia talosta taloon. Sattui
monesti niinkin, että kun kori lähti talosta matkaan, toinen kori
asteli portilla vastaan, — tulipa joskus montakin koria yhtaikaa.


Toisinaan tuli tarjolle myöskin karamellikori, sillä pieni Raahe
osasi, mitä eivät osanneet monet isommatkaan. "Meiän kylällä" oli oma
karamellimestarinsa, jolla oli ihmeellinen salainen taito laitella
niin hienoja makeisia, ettei sellaisia osattu missään muualla. Raahen
karamellit tunnettiin miltei koko maassa.


Karamelleja keitteli Raahessa ensin Jurveliuksen rouva, ja sitten
niitä valmistivat Vaasasta tulleet Idmanin mamsellit, jotka myös
leipoivat vehnästäkin. Mamsellit asuivat kapteeni Stjernuddin talossa
Brahenkadulla vastapäätä Mölleriä, ja kapteeninrouva Maria Catharina,
o. s. Hedmansson, oppi mamselleilta karamellien teon. "Vi ska byta
konst!"[26] rouva esitti mamselleille, luvaten puolestaan opettaa
heille kukkien tekotaidon. Ja tapahtui niin.


Stjernuddin Maria Catharina olikin sitten koko Raahen karamellirouva,
ja komea rouva olikin. Sillä hän "kun oli oikein ställingisä
ja korkeisa spetsimyssyisä", rintakin nousi niin uhkeana, että
kannatti kahvikupin vateineen, sekä kerma- ja sokeriastian.
Valmisti karamelleja kyllä vielä vanha Jurveliuksen rouvakin, mutta
kapteeninrouvan tuotteita pidettiin parempina. Pienellä tinaamattomalla
kuparipannulla kolmijalkaisen "präntinjalan" varassa rouva keitti
monenväriset karamelliseoksensa kamarinuunissa, ja niistä sitten
näperteli kaikenvärisiä, punaisia, keltaisia, sinisiä, valkoisia
ja kaikenmuotoisia makeisia: pitkiä, pitkinraitaisia kierukoita,
kierrenauhoja, soikeroita, palleroita ja pastilleja, "bandkonfekteja",
"vaniljstängeriä" ja paperialustalle asetettuja "morselleja",
joissa ryytineilikka seisoi keskellä. Pieniin omatekoisiin
valkoisiin neljännesnaulan paperipusseihin punnittiin karamellit, ja
apulaistyttönen kulki niitä taloissa tarjoamassa. Lauantaipäivä oli
tavallisesti karamellien kauppapäivä. Silloin karamellityttö kulki
kauppiaasta toiseen ja varsinkin nuoret herrat ostivat, kuka pussin,
kuka kaksi. Häihin, ristiäisiin ja peijaisiin "tingattiin" rouvalta
erikoiset karamellinsa, isoihin häihin viisikin naulaa. Pitokaramellit
kääräistiin hienoihin rimsureunaisiin papereihin, pantiin päälle korea
"glansbildi" ja lopuksi kieräistiin ympärille paperisuikale, "deviisi",
runovärssyineen. Peijaiskaramellin paperi oli hopeapintainen, kuvana
risti seppeleineen ja mustareunaisessa paperinauhassa esim.:


    "Den ädla med de rena dygder,


    Han sörjes djupt i våra bygder".[27]




Ristiäiskaramelli kierrettiin punaiseen paperiin pääskys- tai muine
sopivine kuvineen ja värssyksi pantiin esim.:


    "Du himlens skänk, gif fröjd och tröst


    Åt Far och Mor i lifvets höst".[28]




Mutta häämakeainen oli valkeassa kääreessä punaruusuineen, ja runo
todisti:


    "Din hand i min jag trycker så ömt,


    Och språket, fast ordrikt, jag likväl förglömt".[29]




    Tahi:


    "On onni suuri mulla tää,
    kun vierelläni sinut nään".


Tahi:


    "Amor är tok, vi tro honom icke.


    Bacchus är klok, i botten vi dricke!"[30]




Joulukaramellejakin laitettiin, kierrettiin paperiin ja pantiin
kiiltokuva, joskus kiusoitellen lammas, hanhi, porsas, ja runoiltiin
"deviisin" avulla, että "sinä olet tällainen". Kiiltokuvat ja
värssypaperit samoin kuin muutkin paperit ostettiin Heickellin
mamsellin kirjapöydältä.


Stjernuddin rouvalta peri karamellien salaisuuden Maria Sofia
Laurila, joka jo 13-vuotisesta oli ollut rouvan apulaisena makeisia
valmistamassa ja myymässä. Vanhan karamellirouvan kuoleman jälkeen
alkoikin entinen apulainen "karamellineitinä" pitää raahelaisia
makeisissa. Ja vieläkin saa Raahe viljellä vanhoja hyviä karamellejaan,
jopa olla ylpeä, ettei vieläkään missään kyetä sellaisia valmistamaan.
Pitkinraitaiset "bandkonfektit" ja "vaniljapuikot" sekä "morsellit"
ovat yhäkin Raahen erikoisuutena. Katinhännän kaukaisessa kulmassa
Rantakadun pohjoispään pikku talo niitä vieläkin tuottaa, ja
samalla vanhalla tavalla kuin ennenkin. Stjernuddin rouvan vanhalla
tinaamattomalla kuparipannulla kamarinuunissa yhäkin keitetään
karamellisekoitus.


Pruukit, prännit ja myllyt.


Höyryävä pikipata oli Vanhan Raahen ensimmäinen höyrykattila,
"pikikokki" nuoren rantakylän ensimmäinen tehtaanhoitaja, ja
"tervaherra" kaupungin ensimmäinen pruukinjohtaja. Sillä terva oli
Raahen tärkein kauppatavara; sitä koko maakunta tuotti ja kaupungin
porvari oppi siitä keittämään pikeä.


Jo ensimmäisillä vuosikymmenillä, 1680:n vaiheilla, mainitaankin
Raahessa olleen pikipolttimon, ja vähän myöhemmin puhutaan
kirkonkirjoissa Tuomas Pienpolttajasta, joka siis lienee Raahen
pikimiesten esi-isiä. Vielä nytkin kaupungin vanhat kertovat, että tämä
ensimmäinen "pikipruukki" olisi ollut Pitkänkarin kankaalla, Isonvihan
venäläinen sitten kaiken muun pahansa täytteeksi hävitti raahelaisten
pienen pikitehtaankin Pitkästäkarista. Mutta kun kaupunki jälleen pääsi
jalkeilleen, laittoi se pikipruukinsa savuamaan Fantinsaarelle, sekä
sitten myöhemmin kaupungin lounaispuolelle, lähelle Ruonanojan suuta.
Tänne saatiin uusi pikitehdas 1760:n tienoilla, ja oli sen omistajina
Raahen rikkaita porvareita, Johan Sovelius, Diedrich ja Alexander
Freitag, Olof Nordberg ja Henrik Kiellin. Tuhansin tynnyrein porvarit
siinä pikeä polttivatkin. Niinpä esim. vv. 1771-1773 korvennettiin
3,133 tynnyriä, josta ulkomaille vietiin yli tuhat, loppu etupäässä
Tukholmaan, ja taas 1798 keitettiin 2,027 tynnyrillistä, josta Tukholma
sai yli puolitoista tuhatta.


Tällä samalla Pikimäellä pikipolttimo sitten pysyikin, vaikka
venäläiset taas 1809 leimauttivat sen tuleen. Tällä mäeltä satavuotinen
pikipruukki taas vuorostaan joutui tuhonomaksi valmiine keitoksineen,
kun Itämaisen sodan aikana vanhan vihavenäläisen asemesta engelsmanni
ryhtyi ryssän töihin. Mutta vieläkin rakennettuna pikitehdas pian
savusi kuin ennenkin entisellä paikallaan.


Ahkerasti pikipolttimo savusi vielä Suur-Raahenkin aikana, kaupungin
parhaat miehet ympärillään. Tuhansia tynnyreitä tehdas tuotti
edelleenkin. Jo omia laivoja rakennettaessa kaupunki tarvitsi paljon
pikeä, mutta enimmän osan se lähetti merien taakse, Tukholmaan ja
Englantiin.


Isoimpana isäntänä pikipruukilla hääri "tervaherra" eli
"tervainspektuuri", jolla oli oma pieni punainen "inspektuurin"
asuntonsa Pikimäellä, lähellä polttimoa. Hänen toimenaan oli
koko tervatulvan vastaanotto, tervahovin hoito ja pikipolttimon
valvominen. "Engeskasodan" aikana oli tervaherrana entinen kapteeni
Georg Rajander, joka 1861 muutti Kalajoelle; hänen jälkeensä astui
inspehtorin virkaan satulaseppä Prockman, joka pysyi tervaherrana
koko ikänsä ja herrana kulki keppi kädessä. Ennen Rajanderia oli
inspehtorina isännöinyt Sjulin, joka kuoli 1840.


Mutta pikiprännissä hääri mestarina "pikikokki" eli "pikiprännäri"
apulaisineen, "pikitrenkeineen", joita saattoi olla toistakymmentäkin,
Vanha Burmanin ukko oli entiseen aikaan pikimestarina, sitten oli
Johan Petter Ahl, ja jonkun aikaa merimies Matti Heiskarikin,
sitten Sakke Ahlman, joka entisestä rengistä oli kohonnut mestariksi.
Pikipolttimon "pannuhuoneesa" oli maan sisään kuin kellarin päälle
muurattu tavaton kuparikattila, johon kerralla kumottiin viisikymmentä
tynnyriä tervaa ja työnnettiin tuli alle. Kolmekin vuorokautta kesti
korventaminen, ja pikimestarin piti tuon tuostakin tutkia keitoksensa
kypsyyttä. Pikinen äijä pisti kattilasta pikimällin poskeensa: jos
pureskellessa mälli tarttui hampaisiin, täytyi lisätä tulta, mutta
jos se ei enää tarttunut, oli keitos kypsä. Suurilla kauhoilla kaksin
miehin ammennettiin kiehuvaa pikeä ja juoksutettiin se ränniä myöten
"vaalhuoneeseen", missä oli suuri tiilistä muurattu jäähdytys amme;
siitä se taas laitettiin tynnyreihin. Tynnyreitä tarvittiin satoja,
tuhansiakin, vahvoja tiiviitä astioita, sillä "piki on semmoista
värkkiä, että se tulee talvipakkasellakin ulos, kun se on niin pahaa
vuotamaan".


Pannuhuoneen hyvin jyrkkäharjainen välikatto oli verhottu
männynhavuilla. Kattilasta kohoava tervainen huuru tarttui havuihin
ja kattoonkin, palautui nesteeksi ja pikiöljynä valui seinäin vieriin
laitettuja kouruja myöten tynnyreihin. Puskeutui ankara höyry läpi
katonkin ja lautaseinän, jäähtyi öljyksi ja sen pikiöljyn johdatti
pikimestari omiin astioihinsa.


Pienkeittäminen toimitettiin aina kevättalvella. Viisi-,
kuusikinkymmentä keitosta, "pränninkiä", korvennettiin yhteen menoon,
ja kolmekymmentä tynnyriä pikeä tuli keitoksesta. Ja pikimiehille
maksettiin päivältä 25 kopeekkaa.


Vanhan Raahen teollisuuslaitoksia olivat tavallaan myöskin Siikajoen
Ruukinkosken ja Pyhäjoen Hourunkosken vesisahat sekä Salahmin
ja Jyrkänkosken rautaruukit Iisalmella. Sillä vaikka ne eivät
olleetkaan varsin kaupungin tulliaidan takana, johdettiin niitä
kuitenkin raahelaisella voimalla, ja työskentelivät ne Raahen hyväksi.
Siikajoen sahan perusti Zachris Franzén yhdessä Zachris Lacken kanssa
lähes satakunta vuotta takaperin — aikoivat ensin sitä Kalliokoskeen,
pari neljännestä alemmaksi —, ja lankkuja vedätettiin sitten pitkin
talvea vartavasten raivattua "Lankkutietä" sahalta suoraan halki
metsien Mainion ja Hökänperän kautta Korsuun Raahen tielle. Pyhäjoen
Hourulan sahan taas omistivat Fellmanit, Montin ja Rein, jotka siellä
parilla raamilla ja sirkkelillä laskettivat lankkuja ja vedätyttivät
Tervonnokkaan sekä siitä jähdillä Raaheen.


Salahmin rautatehtaan, joka oli Iisalmen sydänmailla, Muurenusjoen
rannalla, oli 1800-luvun alussa perustanut muuan kauppias Dahlström.
Sitten se joutui Zachris Franzénille, joka pani ruukin lyömään rautaa
raahelaisille, Salahmissa oli vain "hyttäruukki", jossa Pohjois-Savon
lukuisista järvistä, Salahmista, Marttisesta, Rotimosta, Rahajärvestä,
Onkivedestä, Karva- ja Poroselistä, nostettu malmi sulatettiin
takkiraudaksi, joka sitten valtapajassa vedenvoimalla käyvillä
jättiläismoukareilla taottiin kankiraudaksi. Taipuisasta kankiraudasta
taas pienemmillä moukareilla lyötiin rekirautoja sekä kaikenlaisia
nauloja, ja käsipajoissa monet sepät kalkuttelivat lapiota, kuokkaa,
hevosenkenkää ja kaikenlaista rautakalua. Kesät talvet vedätettiin
ruukin tuotteita Raaheen, jossa niitä varten oli ruukinomistajan
talossa, Isontorin laidassa oma myymälänsä, "SALAHMIN RUUKIN RAUDAN
KAUPPA".


Toisen rautatehtaan, Jyrkän ruukin, Franzén perusti 1831 Sotkamon
rajoille Jyrkänkosken rannalle, ja vielä Nissilään, pari penikulmaa
pohjoiseen Salahmista, "hytän", jossa sulatettiin malmia Salahmin
ruukille.


Salahmi oli yksinäinen erämaan ruukki laajoine metsineen ja
maineen. Tehtaan ympärille kohosi Franzénin toimesta kokonainen
kartano mahtavine kivinavettoineen, talleineen, kellareineen,
työväenasuntoineen, ja sitten komea päärakennus puutarhoineen,
huvimajoineen, koivukäytävineen ja rantapuistoineen. Sinne suvun nuoret
tekivät kesäisen häämatkansa, ja sinne tehtaanomistajan rouva joka kesä
lapsineen ajoi kesäänsä viettämään.


Vanhalla Raahella oli omat leipäviljansa jauhajat, monilukuiset
tuulimyllyt, jotka seisoivat kaupungin laitapuolilla useassa
ryhmässä, ensimmäisinä tervehtien kaupunkiin tulijaa levitetyin sylin
taikka viuhtovin käsivarsin.


Isoin tuulimyllyjen seura oli Myllymäellä, kaupungin aukealla
etelälaidalla. Siellä missä nyt levitteleikse "Uusikaupunki"
kauppaopistoineen, seisoi ennen kahdeksan tuulimyllyä, ristikolla
seisovia "varvasmyllyjä", jotka neljine siipineen saattoivat käännähtää
joka ilmansuuntaan ympäri koko kompassin. Kovan tuulen lietsoessa
kävi Myllymäellä aika tohina, rytinä ja kahina, kun kaikki kahdeksan
jauhajaa, seisoen päin tuuleen, olivat toimessaan. Siellä jyrisivät
Erkkilän Juha-Äijän, Heiskarin Matin ja Ookerin Antin myllyt, siellä
kahisivat Kilkreenin Laurin, Joensuun Jaakon ja Kirkko-Annalan Jannen
tuulikivet sekä Peltomaan Pekan kaksi myllyä.


Yrityksenperällä, "Isollavainiolla", nykyisen aseman takalistolla,
tönötti kaksi pyöreää "pönttömyllyä", joissa vain yläosa, "hattu",
siipineen pääsi pyörähtelemään. Toinen mylly oli kauppias Sven
Anderssonin, toinen vanhan suntion, Nissilän Erkki-äijän hoidokki. Ja
Pohjantien varressa, Vihastenkarin ja Fredriksbergin välillä, olivat
"Pohjoismyllyt", neljä jauhotehdasta; Hassin Heikin, Penttilän Pekan
ja kauppaneuvos Franzénin sekä Glavénin Pekan. Franzénin jauholaitos
oli iso varvasmylly, jonka neljän puusiiven väliin kauppaneuvos
oli laittanut purjevaatteesta varasiivet. Ne oli "taklattu" kuin
laivanpurjeet myllyn siipitukin nokkaan pingoitettuihin "staakeihin".
Oli vielä sitten Ollinsaaressa, kaupungin lähellä, muuan jauhaja,
kaksijatkoiseksi rakennettu "harakkamylly". Sen kahdeksakulmaisessa
alaosassa oli jauhatuslaitos, ja ristikoille rakennetussa yläosassa,
joka keikkui paksun navan varassa, oli siipitukki rataslaitteineen.


Työmiehiä, pikku talojen omistajia ja vanhoja merimiehiä, olivat
useimmat tuulimyllyjen isännät, ja "tienestimyllyjä" heidän
jauhotehtaansa. Hartaasti äijät niitä hoitelivat. Nissilän vaarikin
laittoi akkunansa ulkopuolelle rautalangan ja ripusti siihen pieniä
lasipalasia. Tuulella ne heläyttelivät akkunaruutuun, jolloin vaari
kuuli ja tiesi, että nyt on pantava mylly pyörimään. Maalaisetkin
monesti kävivät jyviään jauhattamassa. Surkeana nälkävuonna 1867 saivat
Raahenkin tuulimyllyt kietkuttaa olkikahuja, jopa kopsankyläläiset
kuljettivat myllynkivien käsiteltäviksi vanhoja katto-olkia. Eikä ollut
monilla kaupunkilaisilla, jotka jäkäläleipää ja oluttehtaan rapoja
pitivät herkkuna, vanhoille jauhajilleen tarjottavana sen parempaa kuin
kahujen hiertämistä.


Mutta Anderssonin myllyssä oli aina omat jauhettavansa, sillä porvari
oli laittanut jauhajastaan luumyllyn. Siellä oli puulaareja, joissa
kaksitoista paria raskaita junttia survoi luita, niin että kävi aika
jyhminä, kun kovalla tuulella mylly oikein viuhtoi, ja kaikki juntat
olivat työssä. Sitten luut seulottiin ja laskettiin kivillä jauhoiksi.
Myllyn luona oli iso makasiini, johon kauppias kasasi luita. Kaupungin
lapsetkin juoksentelivat kori kädessä pitkin peltoja ja takapihoja,
keräillen luita ja vieden Anderssonille, joka maksoi niistä kymmenen
kopeekkaa leiviskästä. "Lakritsirahoja" lapset siten hankkivat.
Ulkomaillekin Andersson lähetti myllynsä tuotteita. Amphion-laivallakin
kerran vietiin iso lasti, mutta Merenkurkussa Ruotsin rannoilla
laiva joutui haaksirikkoon, niin että täytyi palata takaisin laivaa
paikkaamaan. Lehmätkin kauhuissaan mölisivät lähestyessään laivaa,
josta levisi Anderssonin lastin aiheuttama luunkatku.


Harakka-Paavolla taas oli "talkkunamylly", jota varsinkin merimiesten
eukot tarvitsivat, kun tahtoivat jauhattaa vähäiset talkkunuksensa.
Mettalanmäellä oli Paavon mökki, ja siellä pienet käsikivet, jotka
rataslaitoksen avulla jauhoivat, kun väänsi tangosta niinkuin
silppukonetta. Lapset tavallisesti kävivät kelkkapusseineen
Harakka-ukon talkkunamyllyä käyttämässä, ja pikku lantti piti antaa
maksuksi myllyn isännälle.


Oli entiseen aikaan, vielä viime vuosisadan alkupuoliskolla, Raahessa
oma vesimyllykin, jonka sanotaan olleen Fellmanin omistama. Se oli
Ruonanojassa laivavarviin menevän tien yläpuolella. Pieni hirsikoppero
vain, ja siinä vesipyörän ja rattaan käyttämä pieni kivipari, joka
jauhoi, minkä vähäinen puro kevätkylläisenä sekä syyssateiden
paisuttamana jaksoi. Mutta jo 1860—1870-luvuilla oli vanha mylly
jauhonsa jauhanut, seisoen vain väsyneenä ja raihnaisena vanhalla
paikallaan, ja kuunnellen toiselle puolelle tietä nousseen tulimyllyn
ylpeätä menoa.


Tämä vanhan Raahen suurenmoisin tehdaslaitos, aikoinaan koko maan
suurin jauhomylly, jota arkaillen vanhat tuulimyllytkin laskivat
ylpeät siipensä alas, nousi vasta 1870-luvun alkupuolella. "Lumperin
patruuni", Johan Sivert Lundberg, "sen rakennutti ja jätti sitten
komesroodi Lumperille". Ruonanojan suussa, meren rannalla se seisoi,
ympärillään monet aitat ja makasiinit sekä vanhasta varvin pajasta
tehty sauna, jota käytettiin maltaiden valmistamiseen.


Myllyn alkuperäinen tarkoitus oli "maakunnalle vain käyttää viljaa",
ja sentähden siinä ensin olikin vain 15 hevosvoimainen höyrykone.
Mutta pian laajeni liike, niin että tarvittiin kaksi 30 hevosvoiman
konetta, joista kumpikin "veti eri akselista". Joutui tulimylly kyllä
1884 kokonaan tulen syötäväksi, mutta se rakennettiin heti uudelleen
entistään suuremmaksi; "eltaushuonekin" tehtiin tiilistä.


Lundbergin tulimylly olikin tavaton pienen kaupungin jauhajaksi sekä
oikullisten tuulimyllyjen ja Ruonanojan pahaisen vesikiven seuraajaksi,
jotka vain vaivoin kietkuttivat yhtä kiviparia. Kun tulimylly oikein
intoutui jauhamaan, niin se pani jyristämään kaksitoista "Moskuasta
tuotua kiviparia", ja neljä kiviparia piti vielä olla teroitettavana.
Samassa rytinässä kävi vielä viisi paria "kryynikiviä", jotka
jyrräsivät syrjällään. Siten voitiin samalla kertaa valmistaa sekä
ryynejä että "kräätijauhoja" ja myöskin tavallisia jauhoja. Hyviä
jauhoja mylly aikoinaan valmistikin, "parhaita mitä Suomesa tehtiin
… ja ne tehtiinkin puhtaita". Ensin laskettiin jyvät monen seulan
lävitse, sitten läpi toista syltä korkean "Turkkimamsellin", jonka
sisusvärkkinä pyöri riiviraudalla päällystetty tukki kärräten ja
"klapaten" jyviä "poronnahalla" vuorattua sisäsivua vasten. Siitä vasta
vilja joutui kivien hampaisiin.


Parhaina päivinään tulimyllyssä oli tavaton meno. Oman maakunnan
jumalanviljat ja jauhattamiset eivät merkinneet juuri mitään, mutta
kun kaiken kesää laivattiin viljaa, ruista, vehnää ja riisiäkin
Pietarista, ja koivistolaiset kaljaaseillaan ja saimoillaan myöhäiseen
syksyyn saakka purkivat Pietarin ja Riian ruista, niin riitti myllyssä
jauhamista pyöreiksi päiviksi. Ja siitä taas toiset laivat ja jähdit
kuljettivat jauhettua viljaa ympäri Pohjanlahden perukkaa Kokkolaan,
Ouluun, Kemiin ja Tornioon asti, toistakin tuhatta kahdentoista
leiviskän säkkiä latvassa. Jokaisessa pohjanperukan kaupungissa oli
myllyllä omat jauhokauppiaansa, yksin kaukana Rovaniemelläkin.


Päämyllärinä, "myllymestarina", isännöi tulimyllyssä Erik Nyberg,
joka oli ruotsalainen, Karlstadissa syntynyt merimies ja ollut
sitten Tukholmassakin myllärinä. Apumylläreinä ja pienempinä
mestareina, konemiehinä ja "eltareina", oli raahelaisia, niinkuin
Saarenpään Jussi, Suonenlahden Heikki, Pisilän ukko ja Burmanin
Kusto. Mutta enin osa myllykansasta oli naisia. "Naiset kun ovat
halvempi palkka ja sukkelampi… eikä haise", selitteli päämylläri
ja keräsi ympärilleen kokonaisen naisjoukon, niin että toisinaan
kesäkiireinä kahisi jauhatushommissa parikinkymmentä naista. Eivätkä
myllärinaiset joutaneetkaan muuhun kuin alituiseen ahertamiseen.
Siellä toiset olivat "nisupään" käyttäjinä, toiset "ruispään", ja
Kaartoska-Hanna "kryynimyllärinä" hoiteli ryynikiviä. Muutamat
naiset taas, niinkuin Nanni Tirinen, alituisesti punnitsivat jauhoja
säkkeihin ja taas muutamat ompelivat säkkiensuita umpeen. Moni nainen
toimi "jauhokärrärinä", kaksipyöräisillä käsirattailla työnnellen
12 leiviskän säkkejä myllyn päästä toiseen, niin että lattia
kolisi. Sitten työnnettiin säkkejä rantarataa myöten laivan luokse
tervahovin rantaan, taikka taas kärrättiin viljaa laivasta myllyyn ja
"hissattiin" ylös aina kolmannelle sillalle. Mutta Hiitolinin Liisa
vain teroitti myllynkiviä, nakutellen niitä milloin leveäteräisillä
"franskahakuilla", milloin terävänokkaisella "piikkihakulla", taikka
tasapäisellä "riflatulla kryysvasaralla". Kylminä talvipäivinäkin Liisa
istui myötäänsä kylmällä kivellä kylmässä myllyssä ja nakutteli ja sai
lopulta kovan kolotuksen jäseniinsä, niin että vieläkin jalatonna saa
entisiä myllypäiviään makailla.


Tulimyllyn työpäivä oli pitkä ja ankara. Jo aamu-kuudelta piti olla
työssä ja ponnistella ilta-kahdeksaan asti, pitäen välillä vain
lyhyet eine- ja puolisajat. Käyttäjänaisilla ei ollut ruoka-aikaa
ollenkaan, saivat syödä työssä ollen kynsistään, minkä ennättivät.
Eikä palkka ollut silloin kovin yletön: 1:25 penniä päivältä alussa,
sitten jo 1:50, ja kun lopuksi saatiin pari markkaa, tuntui se melkein
liikanaiselta. "Ja myllyhomma oli sentään hyvä naisille, kun ei ollut
muutakaan tehtävää". Mutta päämylläri oli ankara mies. Jos ei osannut
tehdä hänen mielikseen, sanoi hän vain: "Töö on kaikki!" Ja silloin
sai painua omille teilleen. Madetojan Jaako kyllä tällaiseen puheeseen
naurahti vain: "Pikku pojille niin sanotaan, että konttiukko tullee!"
Ja Burmanin Kusto lopetti heti työnsä sanoen mestarille: "Ei kangas
oo yhen langan varasa". Naiskansastaan Nyberg oli ylpeä. Laivamiehet
kun joskus äkäilivät, että miehiä tänne pitää laittaa lossaamaan,
meni mestari komentamaan: "Pankka töö vain käyntti… kyllä tämä
väki jaksa!" Asiattomille myllyyn tulijoille oli mestari äkäinen. Hän
saattoi torailla mylläreille: "Miksi päästä outo mies mylly? Jos päästä
outo mies vasta mylly, saa följata outo mies!"


Mutta tulipa sitten "outo mies" peliin. Saksa rupesi oikein työntämällä
työntämään halpaa viljaansa Suomeenkin. Tulimyllyn käyttö ei lopulta
enää oikein kannattanut, vaan "se söi enemmän kuin toi sisään".
Niinpä mylly viimein 1904 lakkasikin pyörimästä ja lepäili toimetonna
vuosikausia, kunnes nyt taas käyttää Ruonan konepajaa.


Vanha Raahe tarvitsi viinatehtaankin, jotta maakunta saisi parhaat
kaupungin tuliaisensa sekä merimiehet taas omaan kyläänsä palatessaan
kotoiset ryypyt.


Vanhaan aikaan oli entisten vanhojen tietämän mukaan ollut
"viinapränni" Ruonanojan suupuolessa. Siellä on vieläkin "Prännärin
kevot", joilla entiset poikavarsat kevätsulien aikana pitivät
meteleitään. Löydettiin sieltä kerran maata muokattaessa vanha
vesikaivokin, jota sanottiin "Prännärin kaivoksi". Se oli merkillinen
kaivo, ja uteliaina pojat usein kävivät siihen kurkistamassa. Sillä
olivathan he kuulleet sanottavan, että "lapsia löyvettiin Prännärin
kaivosta". Hybinetten rouva ja Lundahlin rouva niitä tavan takaa
kävivät sieltä onkimassa, vaikkeivät pojat niitä koskaan sattuneet
siellä näkemään.


Mutta toimiva viinapolttimo oli sitten Pattijoella, nykyisen kirkon
tienoilla, Pietarinmäen laiteessa Pattijoen rannalla. Siinä entisille
äijille ja nykyisellekin polvelle keitettiin viinaa, niin että kuhisi.
Kauppamiehet Möller ja Ahlqvist ja Reinin patruuni omistivat koko
hoidon ja kapteeni Vikander oli tehtaan isäntänä sekä ruotsalainen
"pränmestari" keittämistä valvomassa. Vanhat merimiehet täälläkin
häärivät pikku mestareina, ja pattijokelaiset olivat työmiehinä. Matti
Kangas "jästintekijänä" laittoi panokset käymään, ja Heiskarin Erkki
"viinankokkina" hoiti keittämistä. Kolmella pannulla yhtaikaa ukko
poruutti kirkasta tulista nestettä panoksen toisensa jälkeen. Tuhansin
kannuin laskettiin viinaa "syysprännisä" ja vielä useammin tuhansin
"kevätprännisä"; joka toinen päivä mitattiin 600 kannua spriitä, joka
sitten "veellä sotkettiin viinaksi". Talonpojat vedättivät "trankkia"
Piehinkiä ja Siikajokea myöten ja Erkkilän ukko oli sitä myymässä.
Mutta silloin kun ei ollut ostajia, juoksi rankki pitkin maantienojaa
jokeen. Perunoistakin keitettiin viinaa. Viinaporvareilla oli suuret
vainiot perunaa työntämässä, ja 18 mittatynnyrin vetoisessa ammeessa
höyryytettiin perunat pehmeiksi ja sitten valmistettiin niistä mäskiä.
Asiantuntija viinanviljelijä kyllä monesti huomasi, että Pattijoen
viina oli perunoista puristettua, "koska se pakkausi hyytymään".


Ja kaikki mikä pannunpiipuista tippui, tippui sitten jälleen Raahen
ja suuren maakunnan tuhansista kurkuista alas. Möllerin äijällä, joka
aikoinaan oli huonolla onnella käynyt Ivalossakin kultaa etsimässä,
oli talossaan Brahenkadulla paremmin kultaa tuottava viinapuoti, johon
kyllä jokainen maanukko puulekkeri kainalossa osasi astella ja jaksoi
kiivetä talon korkeat rappusetkin. Ja Möller myi viinaansa, vieläpä myi
rommia ja konjakkiakin. Suuresta tynnyristä viisas kaupunginäijä laski
aineitaan selitellen vain kummasteleville maanäijille:


— Tynnyrisä on väliseinä: kun minä väännän kranaa näinpäin, tulee
rommia, ja kun minä väännän näinpäin, tulee konjakkia.


Yhtä mieluista juotavaa kuin viina oli olut, jota valmistettiin
olutpruukissa. Rantakadun eteläpäässä, Paavonperän mäen tienoilla,
merenrannalla, kykötti entisaikaan vain sellainen turhanaikainen
olutpanimo, joka oli melkein "niinkuin akkain konsteja". Padassa vain
keitettiin ja mäskättiin ja vierrettiin ja saatiin juotavaa, joka ei
juuri olutta ollut, vaikka sillä nimellä sitä myytiin ja juotiin ja
juovuttiin, kun oikein paljon jaksettiin särpää. Mutta samalle mäelle
kraatarinpoika Edvin Lars Gellin rakensi 1857 uuden olutpruukin,
joka sitten oikein väellä ja taidolla rupesi "prykäämään" oikeata
olutta. Oikeata kunnon olutta se olikin, se nähtiin kyllä oluttehtaan
omistajastakin. Vaikka isä-Lassi oli pieni kuivettunut äijä, paisui
poika-Lassista paksu vankka mies. Oman tehtaan olut "pöösäsi pojan
lihavaksi". Yhtä lihaviksi Gellinin olut "pöösäsi" monen muunkin
raahelaispojan ja merimiehen, sillä olutta saatiin paitsi itse Gellinin
pruukista, monesta muusta kapakasta ympäri kaupunkia. Tuhansin kannuin
janoinen Raahe sitä laskikin, V. 1860 mäskättiin panimossa 50 tynnyriä
maltaita ja saatiin 4782 kannua olutta, ja siitä kertyi Gellinin
kukkaroon 1,499 ruplaa 76 kopeekkaa.


Olipa pienessä Raahessa vanhaan hyvään aikaan sellainenkin merkillinen
laitos kuin tupakkatehdas, joka oli aikoinaan niin kuuluisa, että
siitä mainittiin sen ajan koulumaantiedoissakin. Ja tämä koko maan
mainittava Raahen tupakkatehdas oli kapteeni ja kauppias Johan
Leufstadiuksen tupakkatehdas.


Oli hyvä hallitus jo 1750 vaiheilla yllyttänyt pientä Raaheaankin
kokeilemaan tupakanviljelystä ja valmistusta sekä sitten taas saman
sataluvun loppupuolella houkutellut kasvattamaan perunoita, koska
muun hyvän lisäksi sen lehdistä muka saa erinomaista piipputupakkaa.
Kuuliainen Raahe istutti kessuja pihamaalleen sekä kasvatti myöskin
perunoita, ja sitten lunttasi piippuunsa kessuhakkuja, lunttasi myös
perunanlehtiä ja veteli haikuja, niinkuin hallitus oli käskenyt.
Mutta nurkantakainen maistui pahalle, ja vielä pahemmalle maistui
perunanlehti. Raahelaisen luottamus hallituksen hyvään tahtoon ja
viisauteen horjui, ja hän heitti tupakan valmistushommat pois.


Mutta 1800-luvun puolivälin tienoissa kapteeni Leufstadius tuotti
Ryssästä lehtitupakkaa ja rupesi siitä valmistamaan Raahelle purtavaa
ja poltettavaa. Saipa ukko "fabriikillensa" oikein privilegiot
1848. Tupakka-kapteeni asui Rantakadun ja Cortenkadun kulmassa
samassa talossa, missä nyt asustaa vanhainkoti monine vanhoine
raahelaisrouvineen ja mamselleineen. Talon pienessä Cortenkadun
puolisessa piharakennuksessa oli ukon "fabriiki" käynnissä. Se kyllä
ei ollut kovin konstillinen laitos. Huoneen peräseinällä oli isohko
puuratas, noin puolitoista kyynärää läpimitaten, ja sen edessä iso
pöytä. Rattaan ja pöydän ympärillä häärivät tupakkatehtaan työmiehet,
neljä poikaa täydessä toimessa. Kolmitoistavuotias Tigerin Kalle
"pyörittäjänä" väänsi ratasta, niin että pöydällä oleva tupakkaköynnös
kiertyi rullatupakaksi, 16—17-vuotias Annalan Kustu, "kehro", asetteli
lasta kädessä kiertyvään köyteen tupakanlehtiä, joita "tuukari", Fasten
Eera, 12 vuotta vanha vesa, lateli pöydälle, ja "platthollisa" hääri
pieni Oravan poika, Matti Aukusti, riipien lehdistä ruoteja pois. Hiki
päässä pojat kehräsivät tupakkaköyttä, joka pöydällä "lakrissamörjäsä"
kieriskeli, ja kun köyttä valmistui pöydän mittaiselta, kierrettiin
se rullalle ja taas ruvettiin kehräämään uutta. Muutin Anna kierteli
toisen pöydän ääressä sikaareja, ja muuan hakkasi lehtiruodeista
kartuusia, jota sanottiin "propeerariksi"; joku taas jauhoi nuuskaa.
Sillä kaikkia tupakan laatuja tehtaassa valmistettiin: purutupakkaa,
sikaaria, piipputupakkaa ja nuuskaa. "Fabrikööri" itse, pikkuinen
mies, ei tehnyt muuta kuin pesi tupakanlehdet valmiiksi ja sitten
purren tupakkaa taikka piippukänä hampaissa kuljeskeli katsomassa
työmiehiänsä. Ei ollut suuri poikasten palkka, viisi kopeekkaa saivat
päivältä. Ja aamulla alkoi kehrääminen jo viideltä ja kesti illalla
kahdeksaan asti. Pari tunnin ruokalepoa vain pidettiin välillä, ja
silloin ennättivät "Leufstadiuksen tupakkienkelit" valkeissa pitkissä
koltuissaan juoksaista kotona haukkaamassa.


Viisi, kuusi "tupakkienkeliä" tehtaassa tavallisesti työskenteli,
joskus (1857) kymmenenkin, ja ukko itse mestarina. Useita leivisköitä
siinä sentään vuoden mittaan kierrettiin köydeksi taikka hakattiin
hienoksi. Niinpä 1860 väännettiin 2,100 naulaa purutupakkaa, 200
naulaa "prässättyä" tupakkaa, 200 naulaa polttotupakkaa ja 600 naulaa
nuuskaa, ja oli niiden rahallinen arvo yhteensä 940 ruplaa. Edellisen
vuoden valmisteiden arvo oli 1,055 ruplaa ja silloin kierrettiin m.m.
20,000 sikaaria. V:n 1857 tupakkatuotteiden arvo oli 1,515 ruplaa.
Venäjän lehtiä väännätti fabrikööri joka vuosi 1,400—1,600 naulaa ja
ulkomaalaista tupakkaa 1,300—1,400 naulaa.


Raahen fabriköörin tupakkatuotteet eivät olleet erikoisen maistavia,
vaikka "propeerarikin" oli otsikkokuvansa mukaan "parasta Virginian
tupakkaa". Mutta tupakanmaku niissä kyllä oli, joten maakunta sitä
puri ja poltti, samoin kuin kaupunkikin. Parhaat porvaritkin joskus
työnsivät tuttavalleen oman kylän sikaareita, jotta "panehan savuksi
… parasta ekta havanaa!" — "Onpa hieno maku… onpa hieno maku!"
tuttava saattoi sitten todistella, kiskoen tumppua posket lontollaan.


Asuinrakennuksessaan Leufstadiuksella oli kauppapuoti, missä
myyskenteli tupakoitaankin. Rantakadun puolella oli kaksijatkoinen
kaupanovi, jonka yläosa kesäpäivin oli aina avoinna, vain alaosa
suljettuna. Ostaja sai ovitiuvulla ilmoittaa tulostansa, ja silloin
ukko mälliään purren ökisi: "Tuum, tuum!" ja tuli avaamaan ruiskauttaen
paksun syljen ovesta kadulle. Puodin katossa riippui tavattoman
suuri sikaari, jota joku ukko kerran kysyi ostaakseenkin, mutta
tupakka-kapteeni sanoi:


— Ei sitä myyä, se on skyltti!


Mutta muuta tupakkaa ukko kyllä myi ja kiitteli valmisteitaan
mainioiksi. Annalan Kustun ja kumppanien kehräämä rullatupakkakin oli
niin erinomaista, että fabrikööri sitä suositteli ostajalle:


— On hyvä tobakki… Fellmanin patruunikin sitä syöpi kans!


— Tekeekö se näppyä kieleen? ostaja saattoi kysyä.


— Ei teke… eihän toki! kauppias kauhistui.


— Ei se sitten ole hyvää tupakkaa, kun se ei tee näppyä.


— Jaa… kyllä se yks pikku knäppy teke, huomasi tehtailijakin.


Nuuskaakin Leufstadiuksen kaupassa myytiin, vieläpä pantiin ostajan
pyynnöstä "hyvää hajuakin" sekaan. Muutamat vanhat mummut olivat
hyvästä hajusta oikein hyvillään.


Raahen markkinatorilla oli Leufstadiuksella oma tupakkakauppiaansa,
Aunolan Sakari, vanha merimies Palonkylästä. Sama ukko Leufstadiuksen
talo Rantakadun varrelta kuljetti Leufstadiuksen tupakkakuormaa
myöskin Kuopion ja Kalajoen markkinoille. Mutta Kalajoen suurilla
markkinoilla Sakarille kävi kerran hullusti: varastettiin koko
tupakkakuorma, ja äijä sai tyhjänä ajaa kotiin. Se oli niin surkea
sanoma, että tupakkatehtailijan koko perhe sitä voivotteli. Mutta ukko
itse äyskäisi:


— Älkkä itkekö! Kehräkä toista!


Engesmannin käynti ja ruotuväkeä.


"Ingen ordning i Brahestad", marisi vanhan Lövenmarkin kissa,
köyristellen kotiporttinsa kamanalla ja katsellen kaupunkinsa
merkillistä katumenoa.


Sillä kaupungin kaduilla oli pakokauhu ja kova sekamelska, niin että
Lövenmarkin vanha kissakin, joka ennen oli vain kotisalin lattiaa
kulkenut mauruten "ingen ordningiansa", pelästyneenä kipaisi portilta
sitä katsomaan.


Oli toukokuun kolmaskymmenes 1854.


Kolme englantilaista sotalaivaa oli jo aamupäivällä nähty
kellettelevän meren selällä Taskun takana, kun oli katsottu katoilta
ja kirkontornista. Viesti oli jo kulkenut niiden liikkeellä olosta,
ja kansa oli kauhulla muistellut vanhoja kokemuksiaan ja tarinoitaan
sodista ja vainovenäläisten tuhotöistä. Ja taas oli vihollinen tulossa,
ei tosin iänikuinen vanha vainooja, mutta sittenkin vihamies. Ja sota
on aina sota.


Niinpä Raahe taaskin lähti pakotielle, minkä ennätti. Koko kaupunki
aiottiin tyhjentää, koska pelättiin, että englantilainen sen polttaa.


Tavarakuormia lennätettiin pitkin katuja, niin että keikkui, ja "eläviä
tavaroita" lyötiin kärryt täyteen ja lähdettiin ajamaan sydänmaita
kohden. Kaikkialla oli kiirettä ja hätäistä menoa. Vanha Topi-Aappokin,
Heinosen äijä, laukkasi pelosta suunniltaan pitkin katua huutaen:


— Österkrei tulee Korsun tietä! Se on vahva sotimaan… sillä on
kaksi tynnyriä kruutiakin!


Miltei ainoita tavaroitaan, kirvestä ja sahaa, kainalossaan kantaen,
ukko juoksenteli etsien piilopaikkaa, hädissään huutaen ja poraten:


— Jos mulla olis Kallu-poikani pää, niin minä menisin vaikka makin
katolle!


Taaperteli siellä pakomiesten joukossa pieni Pyhälän Kalle-poikakin
hokien:


— Kalle mennee tottaa pakkoon… Kalle mennee tottaa pakkoon.


Rahojaan, parhaita tavaroitaan ja elämisiään Raahe koetti ajaa ja
piiloittaa, minne vain ennätti, ja itse rientää pakoon, missä luuli
parhaiten säilyvänsä. Tavaroita vietiin Pitkänkarin rantametsikköön,
Pattijoelle ja kaupungin takaisiin männikköihin sekä latoihin ja
riihiin kaupungin vainioille. Johan Montinilla vietiin liinavaatteet
Isollevainiolle makasiiniin ja lauantaisin käytiin niitä vain
noutamassa muuttoa varten. Iso seinäpeili piiloitettiin makasiiniin
ja hopeat kätkettiin kellariin. Maalaisukotkin olivat pakolaiskuormia
ja tavaroita kuljettamassa, kiskoen tavattomia maksuja kaupungin
hätääntyneeltä kansalta. Jotkut kaupungin hevosmiehetkin ennättivät
auttamaan. Muuankin Katinhännän ukko ajeli Brahenkatua, kun
kellarimestari Girsén hädissään työnsi raha-arkkunsa hänen rattailleen,
jotta "paa tämä talteen!" Ja ukko pani arkun niin hyvään talteen, ettei
sitä löytynyt ikipäivinä. Toinen ukko taas sai Soveliuksen rahakirstun
kärryilleen ja lähti laukottamaan sitä Saloisten metsikköön, johon
sekin hukkui, niin ettei koskaan löytynyt. Muutamat kaupunkilaiset
lennättivät perheensä Hemmin sydänmaille, toiset veivät pienen
väkensä Pattijoelle, toiset Siikajoelle, Saloisiin taikka Piehinkiin,
Muutamat pakenivat etäisiin riihiin ja metsäniittyjen heinälatoihin,
arkaluontoisimmat konttasivat peloissaan riihien ja latojen alle.
Vanha Marjelinin ukko oli juuri jähdillään, Vanhalla-Kaijalla,
tulossa Haaparannalta suolalastissa Ouluun, kun engelsmanni näkyi
taivaanrannalla. Silloin Marjelin kääntyi takaisin Haaparannalle ja
palasi vasta sitten, kun ei englantilaista enää näkynyt.


Iltapäivällä merellinen vihamies nousikin maajalkaan sadoin
miehin, soutaen monella veneellä, tykitkin mukanaan. Pienen
merenkävijä-kaupungin parhaaseen paikkaan, laivaveistämöön,
merenselälliset nousivat, ja heti alkoi sieltä nousta sankka savu.
Vanha Åkerin ukko, iso mies, joka kaupungissa oli kiipaissut katolle
katsomaan englantilaisten maihin tuloa ja puuhia, huusi suurella
äänellä, niin että koko kaupunki kajahteli, huusi niin että se vieläkin
vanhojen korvissa kaikuu:


— Ka-aaleva pa-aalaa… Ka-aaleva pa-aalaa!


Lindbergin kapteeni kiipesi Heiskarin katolle todetakseen saman asian.


Telakalla korjattavana olevan prikin, Kalevan, oli vihamies ensi
töikseen pistänyt palamaan. Sitten leimautettiin tuleen kaikki muutkin
keskeneräiset sekä valmiit satamassa seisovat laivat, fregatit,
prikit, kuunarit, jähdit, kaikkiaan puolitoistakymmentä alusta.
Tulipensselillään engelsmanni vain huiteli ja sitä mukaa valkea
leimusi. Samaan vauhtiin pantiin menemään koko laivaveistämö lankku-
ja laivatarve-varastoineen, työpajoineen ja pirtteineen. Näin hyvään
alkuun päässyt englantilainen halusi vielä nähdä tervahovinkin synkässä
ilotulituksessa sekä vetää meren kyllästyttämään henkeensä pikitehtaan
mustaa katkua. Ja pian nämäkin kaupungin voimalähteet pauhasivat
valtavina tulenloimoina. Tervaa paloi monin tuhansin tynnyrein,
samoin valmista pikeä, ja rinnan Pikimäen kanssa tervahovi leimusi
tulenliekkisenä savumerenä, ja kallis terva sekä piki valui tulisena
virtana pitkin kenttää.


Kävi tulipalomestari tarkastamassa vanhaa kruununmakasiiniakin,
joka harmaassa mahtavuudessaan seisoi Pikimäen lähimailla maantien
vieressä. Sapeleillaan urohot koettivat rikkoa jykevästi raudoitettuja
ovia, mutta kun se ei onnistunut, arvelivat pääsevänsä vähemmällä,
kun pistävät tulen nurkan alle. Mutta silloin juoksi paikalle rohkea
Puskalan Juho, vanha merimies, ja huonolla englannin taidollaan
selitti, että "se on köyhän kansan viljaa" ja rukoili: "Älkää polttako,
siinä on lapinkansan viljaa!" Englantilainen sammutti nuotionsa, ja
vanha makasiini sai jäädä elämään.


Fantinsaaren suolamakasiinejakin mereltä tulleet tarkastusmiehet
kävivät tutkimassa, luullen ehkä niistä löytävänsä aseita. Möllerin
rouva, "joka silloin oli neittyenä", meni puhuttelemaan, mutta
engelsmanni ajoi pois. Pekurin timpermannikin meni jotakin sanomaan,
ja häntä englantilaiset kiusasivat jonkun aikaa, ennenkuin päästivät
vapaaksi. Viimein Johan Montinkin uskalsi mennä "rähisemään", mutta
hänet engelsmanni vei mukanaan veneeseensä, aikoen viedä laivaansakin.
Mutta kun Montin rupesi rukoilemaan, jotta "päästää pois, jotta on
monta lasta", laskettiin hänet jälleen maihin.


Sitten veti tulensytyttäjä väkensä pois, nosti illan suussa purjeensa,
pani höyryn käymään ja painui pohjoiseen päin Oulua kohden.


Englantilaisten lähdettyä koetettiin heti ruveta tulta edes vähän
ohjissa pitämään. Toimekas Puskalan ukko riensi miesten kanssa
pikitehtaalle, josta palava terva solkenaan virtasi mereen. Puskala
komensi, ja miehet täyttivät vedellä kaksitoista tyhjää tynnyriä
pikikattilan ympärille, ja taas Puskalan komennon mukaan yhtaikaa
tyhjensivät tynnyrit pataan, niin että paukahti, ja sankka höyry
täytti huoneen. Ja tuli sammui niiltä mailta. Mutta ympäriltä paloivat
Marjelinin, Burmanin, Ahlin ja Tabellin asunnot.


Satojentuhansien ruplien tuhot engelsmanni teki muutamatuntisella
iltakäynnillään Raahessa, menettäen tervaa 6000—8000 tynnyriä, pikeä
1500 tynnyriä, lankkuja 1000 standartia, hirsiä 2000 loadsia ja halkoja
2000 syltä, lisäksi vielä viljaa ja suoloja.


Tämän tapahtuman on muuan raahelainen merkinnyt almanakkaansakin: "Den
30 kom Engelsmännerna hit och brände, de kommo kl. 4 på eftermiddagen
tände eld pä 4 stora skepp på stapeln, flere i hamnen m.m. det var en
utmärkt vacker dag".[31]


Eikä ollut pienellä Raahella vähääkään varaa näyttää sisuaan ja nousta
mies miestä vastaan, "Adlercreutzin kanuunatkin" rannassa kelpasivat
antamaan ainoastaan ilopaukkuja ja "Ansarannan fästinki" Satamalahden
seuduilla oli vain vanhasta riihestä rakennettu maanalainen
maapermantoinen mökki, jossa vanha muori, Ansarannan Miija, asui
ukkopahasineen.


Näihin aikoihin oli Suomessa kyllä uudelleen ruvettu ottamaan ja
harjoittamaan ruotusotamiehiä. Ympäri maata pitkin rantaseutuja oli
koottu sotapoikia harjoituksiin, niinkuin vanha Rännärikin siihen
aikaan lauloi:


    "Engesmanni ja fransmanni


    ne aikoopi nyt sottaan,


    vaan Suomesa on laitettu


    jo pataljoonat flottaan.




    Väkeä on keisarilla
    niinkuin meren santaa
    armostansa hajotella
    pitkin Suomen rantaa".


Näistä sotamiehistä ei kyllä ollut ensi hätään, ei Raahen eikä Oulun
tuhojen — Oulussa myös poltettiin useita laivoja — estäjiksi.
Oulussakin ennätettiin vasta elokuun 28:ntena vannottaa sotamiehet
"keisarin ja isänmaan" puolustajiksi. Se tehtiin kyllä sitten
ankarasti. "Armo olkoon teille!" saarnamies aloitti, puhuessaan
"Muutaman Sanan Oulun Tarkk'ampuja Komppanialle valan vannoisa", ja
jatkoi: "vaikk'ei vihollinen armahta teitä, eikä teidän isänmaatanne.
Rauha olkoon teille! vaikk'ei rauhaa ole Suomen rannoilla. Ja,
armo ja rauha olkoon teille, ei ihmisiltä, vaan Jumalalta!" Kovaan
manaukseen puhe päättyikin; "Sentähen on jokaisen alamaisen
velvollisuus, esivaltansa käskyn päälle rohkiasti käyvä vihollista
vastaa, surmata ja alaskaataa vastaanseisojat, siksi että rauha
jälleen esivallan suosiolla maakunnalle voitettaisiin". Kovat oli uhat
vannotettavillakin, ainakin se ilmeni heidän laulaessaan:


    "Engesmannin linjalaivat
    on saksan korkkipuusta.
    Suomen pojat lihan veistää
    engesmannin luusta.


    Älä sinä tule, engesmanni,
    meitä aivan liki.
    Silloin käypi seljästäsi
    kuuma verihiki".


Mutta ei tarvinnut Oulun vannotettujen käydä kenenkään päälle, eikä
ruveta veistämään engelsmannin lihaa. Sillä vaikka englantilainen
seuraavanakin kesänä käväisi Pohjanlahden perukoilla, hän pysytteli
ulompana meren selällä. Raahenkin seuduilla hän vain luinaili Taskun
takana ulapalla. Ja sieltä


    "Engesmanni se laivastansa
    katteli kiikarilla:
    Mitä sinä. Suomen sinikaulus,
    marssit kaupungilla?"


Vain alempana Kokkolassa, Pietarsaaressa ja Vaasassa, englantilainen
yritteli vähän ilkeillä.


Sota kyllä loppui, mutta sotaväki oli koolla muutaman vuosikymmenen.
Raahellakin oli oma, laudoista rakennettu maneesinsa kaupungin
laidassa, Nätterporin takana, ja sinne joka kesä ympäristön ruotumiehet
kokoontuivat pikku torpistaan sotaisiin harjoituksiin. Sotakapteeni
Gestrin oli ylimmäisenä herrana, ja muita sotaherroja oli luutnantti,
korpraaleja ja aliupseereja, sellaisia kuin Levelius, Nygren, Olin,
Knabe, Sirviö. Ja miehiä oli kaikennäköisiä ja -nimisiä. Entiset,
pitkät ja joutavat nimet oli vaihdettu lyhyiksi sotaisiksi iskuiksi ja
paukauksiksi: Sota, Pistol, Kirves, Rauta, Troppi, Gren, Brun, Ban,
Kant, Balk, Örn, Ilves, Kiiski, Nyrhi, Nauha, Sievä.


Raahen poikavekaroilla ei ollut juuri hauskempaa kesäniloa kuin katsoa
reunasta, kun sotamiehiä Härkätorilla kaiken päivää jumppautettiin.
Ruotsinkieltä pojat olivat kyllä kuulleet, ja useat sitä ymmärsivätkin,
mutta Härkätorin marssijain kanssa tunnuttiin puhuttavan aivan eri
kielillä. Pian pojat kyllä oppivat, mitä merkitsi "ast, vaa, levoi,
pravoi", samoin kuin senkin, kun huudettiin "naplitsoo!" ja "ruusavoo!"
ja "kruukom!" vieläpä senkin, että piti pistää sujauttaa, kun
sanottiin: "saissaraa — tuh!" Mutta silloin parhaimmiltakin pojilta
meni asiat ja älyt sekaisin, kun sotaherra oikein laski ja sopotti:


— Serenke sarinki saissaraa sapotemppaa — arssi!


Parisataa nahkajussia siinä hikipäissään jumppasi, ja monta kertaa
pojat saivat nähdä, kuinka jusseja milloin väännettiin nenästä, milloin
kierrettiin korvista, milloin milläkin tavalla Pidettiin järjestyksessä
ja teetettiin temppuja, niin että joskus kupariset napit tipahtelivat.
Mutta kaiketi pojat olisivat kauhistuneet, jos olisivat nähneet, miten
miehille maneesissa joskus annettiin keppiäkin. Kiiski-Mikollekin
kerran annettiin 25 iskua, kun hän ruokaa huudettaessa hyppäsi pöydälle
parkaisten; "Leipää!"


Mutta silti sotapojat osasivat laulellakin. Kaupungin poikaparat oikein
innoissaan kuuntelivat, kun miesjoukko, marssien ampumaputket olalla,
kajautti rintaputkistaan;


    "Kukapa lienee tutkinut
    tuota Venäjän keisarin voimaa,
    kun hän laitti malmikellot
    rantatielle soimaan.


    Keisarimme armollinen
    Suomesta poikia tinkaa,
    ei siihen tule turkkilaisen,
    eikä tattarinkaa".


Kylmäniemessä Härkäsalmen luona oli "ampumapaana", jossa ruotuväki kävi
ampumista harjoittelemassa, ja sieltä on vieläkin maakummusta löydetty
kiväärinkuulia, Parhaana ruotuväen aikana kaupungin pojat kävivät
Kylmäniemestä poimimassa kiväärinkuulia tusinakaupalla. Härkätorilta
taas etsiskeltiin kiiltäviä "sotamiestenknappeja", ja ne olivatkin
monimaksoisia muiden nappien rinnalla.


Komeine hevosenhäntä-lakkeineen ja kiiltonappeineen olivat Härkätorilla
temppuilevat maneesin miehet Raahen tyttöjen suosiossa miltei yhtä
paljon kuin komeat meripojatkin. Ja kuparinappien kantajat itsekin
pitivät itseänsä parempina kuin tavalliset siviilijussit. Hehän
olivat "keisarin omia poikia" ja "Suomen suojelijoita", niinkuin
"tarkk'ampuja" Esaias Riikokin vanhassa arkkiviisussaan laulaa:


    "Nyt ilolla sen teemme
    vain Suomen kunnijaksi
    ja sotaväkeen meemme,
    kuin Keisari käskee meitä.


    Jonka keisari armosta säätää,
    että Suomija suojaamaan,
    ja Suomesta poikija pyytää,
    että kruunua palvelemaan".


Patruunia ja porvareita.


Ei voi Raahesta paljoakaan puhua mainitsematta kaupungin kauppasaksoja,
sillä hehän olivat ensimmäisiä tekijöitä kaupunkinsa elämässä.
Raahessa oli niinkuin muissakin kaupungeissa suuri joukko isoja ja
pieniä porvareita, jotka kävivät kauppaa sekä maalla että merellä
— 1850—60-luvuilla oli Raahessa kolmisenkymmentä kauppiasta
ja parikymmentä kauppiaan leskeä. Mutta vain harvat rantakylän
kauppamiehistä olivat kyenneet nousemaan mahtimiehiksi. Kymmenkunta,
toistakymmentä suurta porvaria oli 1860—70-luvuilla Raahen
kauppiasjoukon etupäässä, ukkoja sellaisia kuin Soveliukset, Fellmanit,
Montinit, Frieman, Durchman, Rein, Fagervik, Ahlqvist, Lundbergit,
Candelin ja Branderit. Nämä suuräijät ensi miehinä pitivät pystyssä
pientä rantakaupunkiansa ja antoivat elatuksen sen parituhantiselle
kansalle, hankkien kaikesta maailmasta rahaa ja tavaraa, niin että sitä
riitti ei vain heille itselleen, vaan myöskin kaupungille, vieläpä
maakunnallekin. Suurkauppiaat olivat kuin koko ympäristönsä jämeriä
isävaareja, joita puolestaan kaupunki ja maakunta työvoimillaan
ja tuotteillaan avusti pysymään jaloillaan, niinkuin hyvän talon
perhe ja työkansa isäänsä ja isäntäänsä. Ja patruunin nimellä
vanha Raahe näitä parhaita jymyukkojaan kunnioittikin. Niinkuin
toimekkaat isännät huolehtivat talonsa ja väkensä hyvinvoinnista,
niin patruunitkin huolehtivat kaupunkinsa kansasta ja kaupunkinsa
asioista ja "pitivät koko kaupunkia kurisa". He koettivat katsoa,
ettei kansa liikoja herkuttelisi, eivätkä merimiehet tuhlaisi koko
palkkaansa juopotteluun, he tahtoivat mieluummin avustaa oman kaupungin
köyhiä ja vaivaisia kuin lähettää hätävaroja tuntemattomille Kajaanin
takaisille nälkämaille. Katovuosinakin oli kaupungin työkansalla
"elua kyllitellen", sillä patruunien aitoissa oli viljaa muillekin.
Patruuneilla oli kullakin vielä omat maakunnan talonpoikansa, joiden
kanssa he tekivät kauppaa, ja maanukot ajoivat heidän pihaansa, kuten
ainakin oman isännän kartanolle. Eivätkä ne porvarit, joilla ei ollut
omia talonpoikia, olleetkaan mitään patruunia, pikku kaupustelijoita
vain. Komeannäköisenä joukkona parhaat patruunit jo aikaisena aamuna
astelivat Isolletorille lyhyissä lammasnahkaturkeissa, karvalakeissa
ja pieksusaappaissa. Mutta lauhalla ilmalla ei ollut turkkia, paksu
sarkatakki vain, saattoipa jollakulla olla sininen friisitakki suurine
sarvinappeineen. Kaikki parhaat patruunit olivat meren ja maan tuttuja.
Monet olivat nuoruudessaan purjehtineet merillä kapteeniksi asti, joten
tunsivat kyllä kaikki myrskyt; monet olivat sitten ajelleet maakamaraa
markkinoilla Savoa myöten. Kovan koulun karkaisemia miehiä he olivat.


Ensimmäisiä Raahen patruunien parvessa oli jo ensimmäisistä ajoista
ollut Soveliusten ja Langien suku. Rinnakkain näiden kantaukot
olivat möyrineet rantamaata, ennenkuin kaupungista vielä tiedettiin
mitään, ja yhtä rintaa taas jälkipolven miehet asuivat kaupungissa,
kävivät kauppaa ja vaurastuivat, niin että väliin sanottiin Langia
Raahen rikkaimmaksi, väliin taas pidettiin Soveliusta koko kylän
napana. Mutta Langien suku ehti Raahessa toimia vain neljänä polvena,
kolmena perättäisenä Jooseppina ja yhtenä Johan Joosepinpoikana[32]
Tämä Johan, Jooseppien jälkeläinen, oli viimeinen miehinen Lang,
syntynyt 1745 ja kuollut 1823. Mutta tämä viimeinen olikin Langien
parhaimpia, suurporvari, laivanvarustaja ja aikoinaan kylänsä
rikkain mies, mutta silti kotielämässään ja tavoissaan vaatimaton
ja koristelematon vanhankansan ukko. Raahessa vieläkin oleva "Johan
Langin" toiminimi, Suomen vanhimpia, on tämän suuräijän pystyttämä
1770 vaiheilla, liikennöiden samassa Isontorin laitatalossa, missä
ukkokin aikoinaan. Mutta Johan Langilla ja Sofia Vidbäckillä oli vain
tyttäriä. Niinpä sitten sattuikin, että Oulusta tullut kirjanpitäjä,
kauppiaanpoika Zachris Franzén, runoilijapiispan veli, pääsi
kotivävyksi, naiden keskimmäisen tyttären, Johannan. Hänpä lopulta,
vanhan patruunin kuoltua, nousi koko toiminimen isännäksi. Niinkuin
ennen Langin patruuni, niin sitten myöskin Oulusta tullut vävymies kävi
kauppaa maata ja merta myöten. Siikajoen Ruukinkoskeen Franzén perusti
sahan, ja Savossa oli hänellä kaksi rautatehdasta. Kauppaneuvokseksi
patruuni korotettiinkin ja kaupungin raatimiehenä hän muiden älymiesten
rinnalla istui. Runoilija Franzénin veljellä oli myös taitoa
runontekoon. Uutta laivaansa vesille laskettaessa hän useinkin lausui
sepittämänsä runon. Vanhana valkeana ukkona nähtiin kauppaneuvoksen
usein ajelevan komealla harmaalla parivaljakolla ja nelipyöräisillä
vaunuilla, milloin Saloisiin, milloin laivavarviin, milloin mihinkin.


Mutta ei ollut Franzénillakaan miehistä perillistä Langin liikkeen
jatkajaksi. Oli kyllä poika Johan Franzén, alkuaan lahjakas mies,
joka nuorena ollessaan oleskeli toisinaan pitkät ajat piispasedän
luona Ruotsissa, mutta sitten meni pilalle, niin ettei hänestä ollut
kauppamieheksi; asuihan vain Brahenkadulla pikku talossa ja ryypiskeli
väliin monta viikkoa ja taas kuljeskeli kaduilla pitkässä takissaan
pitkänä vanhana herrana. Tyttäriä Langin talon kauppaneuvoksella kyllä
oli — vanhin tytär Sofia perusti Lybeckerin koulun —, ja yhden
niistä, Johannan, nai nuori Fredrik Sovelius, vastainen "komerssi",
joka sitten vanhan komerssin kuoltua 1852 otti koko Johan Langin
haltuunsa, tullen vuorostaan Langin talon isännäksi. Ja siten joutuivat
vanhan Lankilan monikertaan lisätyt — ja jaetut — perinnöt vanhan
naapurin hoitoihin.


Pitkä rivi pitkiä miehiä oli kaikkein vanhimmasta Jotailan
Matti-äijästä sekä Lankilain ja Sovioiden yhteisistä maamiespäivistä
tähän yhteiseen sukujen perilliseen, Fredrik Soveliukseen. Siihen
riviin mahtui monenlaista miestä, Soviota ja Sovellusta. Ensin oli
vanha-Matti Pärttyli-poikineen, sitten tuli toinen Matti, joka
sukunsa ensimmäisenä rupesi porvariksi ja kuoli 1674, sitten Hans
ukko, joka eli 1663—1710, ja taas Johan, arvoisa raatimies,
joka rupesi käyttämään Sovelius-nimeä ja eli 1699—1765. Nousi sen
jälkeen kolmas Matti, oikea Suur-Matti, joka nuorena opiskeli Turun
yliopistossa, niinkuin jotkut muutkin Raahen porvarien pojat, ja oli
sitten vuorostaan kaupungin rikkain patruuni. Suostuntataksoituksessa
1770 esim. oli Matille pistetty veroa 59: 10: 16, kun taas toisella
rikkaalla, Baltzar Freitagilla, oli 42: 26: 16, ja Josef Langin
leskellä 32: 21: 8 sekä pormestari Mentzerillä vain 9. Matti-patruunin
luona maaherra Cronhjelmkin Raahessa käydessään 1772 oli vieraana,
ja Matin tytär Christina oli aikoinaan Raahen oppinein nainen. Matin
miehisiä perillisiä oli toinen Johan Sovelius, upporikas vanhapoika,
serkkunsa Catharina Freitagin ihailija, niin mahtava patruuni, että
vetäisi sinisen verkapakan kadulle ja talonsa pihalle, kun Kustaa IV
Aadolf Raahessa käydessään 1802 majoitettiin hänen luoksensa. Johan eli
1770—1852, ja vanhana pikku ukkona, pitkä harmaa tukka riippuen pienen
pyöreän hatun alta aina hartioille asti, keppi kädessä ja pieni
rakki-koira perässä hän asteli kaupungilla ja joskus pysähtyi "istumaan"
keppiinsä nojaten. Iltaisin ukko istuskeli komeassa rantatalossaan,
piippalakki yömyssynä päässään ja katseli Freitagin taloa kadun
toisella puolella. Samoja perillisiä oli vanhempi Fredrik Sovelius,
raatimies, joka oli naimisissa rikkaan, vanhemman Johan Friemanin
tyttären Catharinan kanssa, ja rakennutti Raahen suurpalon jälkeen
itselleen komean talon Pakkahuoneenkadun varrelle, lähelle vanhaa
sukutaloa. Mahtava patruuni oli Fredrikkin, kauppamies ja merenkävijä.
Pitkälle merimatkalle lähtiessään patruuni saattoi vasta edellisenä
päivänä ilmoittaa emännälleen, että hän lähtee huomenna Rääveliin ja
ottaa pari lasta mukaansa; kaikki pitää olla valmiina.


Tämän vanhan Fredrikin, joka eli 1778—1837, nuorin poika oli sitten
toinen Fredrik Sovelius, Raahen suuruudenpäivien komerssi, Franzénin
vävy ja Langin perillinen, seitsemännen polven mies ensimmäisestä
Matista. Samoja seitsemännen polven jämeriä miehiä olivat nykypolven
tuntemat patruunit, Matti August, Johan ja Henrik. Näistä kyllä
Johan, "Kivi-Sovion" omistaja ja kauppamies, kuoli jo parhaassa
iässään, 40-vuotisena Raahessa liikkuvaan koleraan 1853.


Matti August oli veljeksistä vanhin, syntynyt 1806. Tämä Soveliusten
neljäs Matti oli koko suvun voimakkain ja tarmokkain henkilö. Kaikkien
tuntema ja monien vielä hyvin muistama tuikea "Matti-patruuni" oli
vanhan Raahen mahtavin jymyukko, tulinen mies, joka helposti saattoi
säväyttää kirosanojakin ja äkäpäissään kouraista korvallistaan niin
kiukkuisesti, että hiustukot päästä heltisivät. Kaikki Soveliukset
olivatkin "luonnolleen vihaisia ja suoria". Yhdessä nuoremman veljensä,
Henrikin, kanssa Matti harjoitti suurliikettä ja laivanvarustusta,
rakennuttaen monia laivoja: kuunareita, prikejä, parkkilaivoja ja
fregatteja. Matti kyllä vanhempana ja toimekkaampana itse hoiti koko
menon. Heikki oli vain muuten työntekijänä ja rahamiehenä muassa.
Sävyisämpänä, vähäpuheisena, joutui pehmeäluonteinen Heikki miltei
kokonaan varjoon karkean ja toimekkaan jyrymiehen rinnalla. Heikki
antoi Matin hoitaa asiat, istuen mieluummin fortepianonsa ääressä
soitellen tanssikappaleita, kuin kuivien tilikirjojen ääressä tahi
miettimässä uusia liikesuunnitelmia ja laivanrakennuksia. Heikki
olikin ollut soitonopissa Bergbomin mamsellien luona, ja hän esiintyi
joskus soittomestarina tanssiaisissakin. Nuorena miehenä ollessaan
Matti-patruuni kapteenina kuljetti laivoja ja saattoi joskus, kun
Gibraltarissa olisi pitänyt laiva "klareerata", laskettaa vain ohitse.
Kun kaupungista ruvettiin ampumaan perään, antoi Matti laivan siitä
huolimatta mennä viheltää, viitaten vain ylpeästi kädellään ja huutaen
suurella kurkullaan:


— Kapteeni on Kikinkäki Raahesta ja russakkalasti!


Heikkikin ajeli nuorina päivinään kapteenina pitkin meriä. Mutta kaksi
laivaa hän ajoi "haaveriin", toisen Snipan pankille Vaasan kurkulla,
toisen "Kollenpohtiin" Kattegatissa. Äkäinen Matti-patruuni ei kyllä
tämän jälkeen enää uskonut laivoja veljensä hoitoon, manasihan vain:


— Ota, saatana, riihi tuolta Märjännyksestä ja lähe sillä seelaamaan!


Hyvää huolta Matti-patruuni piri merimiehistään. Miesten tietämättä hän
useinkin pidätti osan heidän palkastaan ja antoi sen vasta jälkeenpäin,
kun mies oli pulassa. Friisen ukollekin Matti keräsi rahaa niin paljon,
että saattoi antaa sen sitten pikku mökkinä, johon ukko hyvillä mielin
sai muuttaa asumaan. Eikä Heikkikään ollut välinpitämätön työväestään.
Kun merimiesten eukot kävivät konttorissa perimässä miestensä palkkaa,
Heikki aina heille ärisi, että kuluttavat rahansa vain kahviin ja
vehnäsiin. Työnetsijälle Matti aina koetti katsoa työtä, ellei muuta,
niin pani hänet päiväpalkalla pihalleen kävelemään edestakaisin
rautakanki olalla tahi käski kynsimään suurta mustaa koiraansa,
"Kaimaa", Tahi sattuivat työnkysyjät tapaamaan patruunin tiellä,
jolloin hän käski miesten odottaa siinä, kunnes hän palaa takaisin.
Miehet saivat odotella puolen päivää, ja muuan ikävissään jo rupesi
kenkiään paikkaamaan. Kun patruuni palasi, maksoi hän palkan toisille
miehille, mutta kengänpaikkaajalle ei antanut mitään, "koska hän oli
tehnyt omaa työtänsä".


Kauppapuoti oli veljeksillä komeassa isältä perityssä talossa
Pakkahuoneenkadun varrella, ja "kräämäpuojin" hoito oli tavallisesti
Heikin hallussa. Monesti tulivat maanukot tänne tarjoomaan
kaupaksi sellaistakin tavaraa, mikä ei muille kelvannut. Varsinkin
Matti-patruunista olivat maanukot huomanneet, että "jos ei muille,
niin kyllä Sovion isolle viisaalle kelpaa". Ja "isolle viisaalle"
kelpasikin. Matti otti tavaran, maksoi rahat ja vihelteli vain. Niinpä
saattoikin veljesten ranta-aittaan keräytyä kaikenlaista kolikkoa,
yksin suuret kasat auskareitakin, vaikka Raahen poikakurikat niitä
joskus salakättä kävivät viskelemässä ikkunaluukusta mereen, jotta
saivat sitten "pärjätä" ne haltuunsa.


Vanhanapoikana Matti vain eleli, ja vielä vanhanakin hän oli pysty
mies, vankka ja leveähartiainen ja komea kuin koko kaupungin isäntä. Ja
komea hänellä oli äänikin. Kun patruuni portillaan puheli, kuului se
selvästi aina Kirkkokadulle asti. Mutta kun Matti jostakin äkeissään
oikein äityi noitumaan, tapahtui se sellaisella voimalla, että koko
kaupunki antoi kaikuja takaisin. Ja patruuni painelikin tulemaan
"koko ruhtinaan nimiä". Karskina patruuni asteli kultanuppinen keppi
kädessä, ja säntilleen yhdentoista aikana hän teki kiertonsa kaupungin
ympäritse, astellen omaa rataansa syrjäämättä ketään. Ja kun hän ajoi
hevosella, lasketti hän niin kiukkuisesti, että pois saivat pienet
tieltä paeta. Oli Matti-patruunilla omatekoinen tiekin, "Soveliuksen
tieksi" sanottu, johtaen pitkin maantien viertä kaupungista Pikimäelle.
Sitä hän usein asteli, ja lapset, kun näkivät patruunin tulevan,
lipittivät kiireesti syrjään luullen, että herra on vihainen, "kun
kuljetaan hänen tietään".


Varsin vanhaksi ei Matti August elänyt, Hän kuoli äkillisesti jo
1870, ja monessa laivassa silloin "flaku meni kolmivarttiin". Vanhat
muistavat vieläkin:


— Kun Matti-patruunille soitettiin sanomakelloja, niin eri lailla
soitettiin kuin muille… se kun oli niin erilainen kuin muut. Isolla
kellolla lyötiin kahesti ja taas pienellä kellolla kahesti.


Havuja oli hajoitettu vainajan tielle Soviosta Saukonnurkkaan asti.
Ja vanhat merimiehet, jotka "stormari" päässä olivat patruuniaan
kantamassa hautaan, palasivat hautajaisista punaposkisina.


Heikki-patruuni jäi vain yksin jatkamaan liikettä, eläen lähes
90-vuotiseksi. Vanhanapoikana "Heikku-patruunikin" aina pysyi. Vankka
iso mies oli hänkin, ja eli aina vanhojen patruunien ankarissa
hyvissä tavoissa. Jo neljän aikana aamulla hän joka päivä teki "stora
rondensa" ympäri kaupungin. Jalkaisin patruuni oli tavallisesti
liikkeellä, vaikka vanha Hassi sanoi kerran hänelle, että hän
ajaisi aina hevosella, jos hän olisi niin rikas kuin patruuni. "Vai
niin sinä tekisit!" Heikki vain naurahti. Saattoi hyvänlaatuinen
Heikki-patruuni toisinaan tulistuakin, joskus niinkin, että uhkasi
pamauttaa toista korvalle, jopa vetäisi takinhihan valmiiksi kouraansa,
jotta ei kova tärskäys koskisi kipeästi käteen. Itaraksikin monet
moittivat vanhaa patruunia, kun hän "ei antanut anteeksi penniäkään" ja
joskus kerjäläisellekin antoi vain jonkun pennin sekä "friimerkkejä"
pyyteleville poikasille luovutti ainoastaan yhden kerrallaan, vieläpä
onkivapoja kerjääville pojille valitsi valtavasta rytikasastaan aina
huonoimmat. Mutta Raahen rautatietä varten Heikki lahjoitti 200,000
markkaa, että "hänkin saa vielä nähä rautatien kotikaupunkinsa
laijalla". Raatihuoneelle hän antoi Tukholman arpajaisista voittamansa
komean merimaiseman, josta itse Ruotsin kuningas olisi maksanut
3000 kruunua. Sukulaisilleen patruuni lahjoitteli kauniita vanhoja
tavaroitaan, mutta jos huomasi, ettei niille annettu arvoa, otti hän
ne jälleen takaisin, niinkuin kauniin kellonkin sisarensapojalta,
vieden hänelle sen sijaan vanhan laivankronomeeterin, jotta siinä on
kyllä sellaiselle. Lahjoittipa patruuni viimein vanhan kaksikerroksisen
sukutalonsa sekä suuren rahasumman sukunsa jälkeläisten varaksi.


Kova toimen mies oli kolmaskin veli, Fredrik, jota sanottiin vain
komerssiksi — Raahessa ei entiseen aikaan ollut kuin yksi "komerssi",
Fredrik Sovelius, ja yksi "asessori", G. A. Hårdh, niin että koko
kaupunki enemmittä nimittelemisittä heidät kyllä tunsi ja tiesi.
Niinkuin Matti-patruuni, vanhin veli, niin oli nuorinkin, komerssi,
iso, komea ja karski mies. Mutta kun Matti saattoi olla raju ja joskus
liiankin äkäinen puheissaan, jopa väliin karkeakin, oli komerssi
puheissaan ja käytöksessään aina moitteeton, vaikka hänkin kyllä
osasi olla ankarakin ja jyrkkä. "Komerssi oli herra!" raahelainen
vieläkin muistaa. Kun hän muiden porvarien ja patruunien kanssa oli
Isollatorilla, "niin sen näki, että se oli herra!" Erotti hänet toisten
joukosta jo etemmäksikin ja "tunsi jo toiseen päähän katua, että siellä
on herra". Antoipa komerssin komea ryhti ja ulkomuoto hyvää näköä
vierustoverilleenkin. Ainakin Dikmanin ukko, vanha pieni merimiehen
käpsä, oli kärkäs kehuskelemaan:


— Kun me Sovion Fredrikin kanssa käveltiin Lontoosa, niin kyllä näki
engesmanni, että siinä onkin kaksi komiaa poikaa!


Matin ja Heikin kanssa Fredrik alussa toimi samassa liikkeessä,
rakennuttaen laivoja ja monet vuodet niitä kapteenina kuljettaen
merillä. Mutta Franzénin vävynä hän 1850-luvulla otti kokonaan
haltuunsa päämiehettömäksi joutuneen Johan Langin toiminimen. Laivoja
hän rakennutti yhä uusia ja uusia, miltei joka vuosi yhden, joskus
kaksikin, ja varusti niitä merille. Johan Langille rakennettiin hänen
toimi-aikanaan kolmattakymmentä alusta. Englantilaiset hävittivät
Raahessa käydessään muutamia Langinkin laivoja, mutta komerssi
rakennutti sijaan uusia. Vanhassa Langin talossa hän asui, ja talossa
oli kauppapuoti, torille avautuvine ovineen.


Johan Langin toiminimen Fredrik Sovelius jätti 1891 pojalleen,
konsuli Fredrik Oskar Soveliukselle, joka kuitenkin kuoli jo 40
ikäisenä 1896, jolloin liikettä rupesi johtamaan konsulin leski, Rosa
Sovelius, Viiden vuoden kuluttua hän jätti vuorostaan vanhan Langin
liikkeen vanhimmalle pojalleen, Bertil Soveliukselle — nykyään
alkuperäisen nimen ottaneena taas Sovio.


Yli 70-ikäisenä kuoli komea komerssi 1897, ja silloin vanhasta polvesta
jäi enää elämään vanha Heikki. Tämä Raahen viimeinen patruuni kuoli
vasta 1904.


       *       *       *       *       *


Raahen vanhoja suurporvareita olivat myöskin hyvin muistetut
Fellmanin veljekset, Johan ja Baltzar, jotka olivat kuulun
pappissuvun jälkimiehiä, mutta myöskin vanhan ja suuren raahelaisen
kauppiassuvun jälkijoukkoa, niin etteivät he suinkaan olleet aivan
muukalaisia Raahessa. Veljesten isä, Jaakko Fellman, rovasti Niilo
Fellmanin poika, oli parhaina päivinään 1775 tienoissa tullut Raaheen
kauppa-apulaiseksi rikkaalle Baltzar Freitagille ja viisi vuotta
palveltuaan päässyt talon vävyksi. Ja Maria Freitagilta papin
pojanpojat saivat sitten vanhaa raahelaista kauppasaksankin verta
suoniinsa. Jo nuorena miehenä lähti 1781 syntynyt Johan merille, kävi
kauppakoulun Englannissa, oli porvarina Tukholmassa ja kapteenina
palasi Raaheen. Mutta Baltzar, joka oli syntynyt 1789, pysyi vain
kotikaupungissa, rikkaan enonsa Didrichin liikkeessä kauppamiehenä ja
oppipoikana, hoitaen asiansa niin hyvin, että eno lahjoitti hänelle
kokonaisen kaupunkitalon. Vanhojen ukkojen kuoltua — Jaakko Fellman
kuoli 1803 ja Didrich Freitag 1817 — veljekset aloittivat oman
liikkeensä, ruveten muiden Raahen patruunien tapaan rakennuttamaan
ja varustamaan laivoja, ostamaan ja lähettämään ulkomaille maakunnan
tavaraa. Isä Fellmanin laittamassa talossa Pakkahuoneenkadun varrella,
lähellä Isoatoria, oli veljesten päämaja ja liikepaikka. Siinä oli
veljesten kauppapuoti, yksinkertaisesti sisustettu asuinhuoneisto
ja liikkeen konttori. Vanhempi veli, "Fellmanin kapteeni", joka
"olisi kelvannut vaikka sotalaivan kapteeniksi", harvapuheinen ja
umpimielinen mies, hoiti koko liikkeen ja kirjeenvaihdon, kun taas
nuorempi veli asioitsi ja teki kauppaa maanukkojen kanssa sekä hoiti
taloa ja maanviljelystä. Kaikissa asioissa Johan oli säkkinä ja Baltzar
suuna. Siihen nuorempi veli hyvin sopikin, puhelias "Paltsu-patruuni",
jota koko kaupunki nimitti vain "Paltsuksi". Konttorissaan istuivat
veljekset, toinen pöytänsä ääressä jurottaen, toinen taas pöytänsä
vieressä avonaisena ja hyväntuulisena ja aina valmiina porisemaan
asioilla käyvien ukkojen kanssa.


Johan Fellman oli lyhyehkö mies, vanhana jo valkeapäinen. Ukon
tukka riippui pitkänä mustan hatun alta, kun hän musta pitkätakki
päällään keppi kädessä mennä köpitti Pakkahuoneenkatua torille,
seisoi siellä rannassa merta katsellen tahi istuskellen Pakkahuoneen
vieressä penkillä, ja sitten lähti kädet selän takana astelemaan
laivavarvia kohden. Maahan katsellen vanha kapteeni astuskeli eikä
puhunut sanaakaan kenellekään vastaantulijalle. Eikä moni kuullut
hänen varvissakaan puhelevan. Vain kerran kuultiin ukon puhuvan,
kun hän lastuakalta, joka taitamattomuudessaan oli ottanut koriinsa
laivanteossa tarpeellisen krampun, sieppasi puun pois ja kivahti:


— Mene pois ilman eppäilemättä!


Paltsu-patruuni oli vain pikkuinen matala mies, mutta paksu ja
leveäselkäinen ja leveäkasvoinen, niin että ihan leuka riippui.
Matti-patruuni kerran, kun herrat seisoskelivat rannassa merta
katsellen, mittasi kyynäräkepillään Paltsu-patruunin selän, todeten:


— Tuosapa on yhtä leveästi kuin pitkästikkin!


Jos Johan-kapteeni oli juro ja puhumaton, kyllä Paltsu-herra piti
puhetta hänenkin puolestaan. Iltaisin Paltsu useasti meni pihapirttiin
juttelemaan työväen ja maalaisukkojen kanssa. Siellä hän saattoi
tuntikaudet istua ja puhutella ukkoja ja itsekin kertoa, kuinka hän
ennen nuorena ollessaan "kahenkymmenen vanhaksi kulki kolttu päällä
isänsä peräsä", ja mitenkä ennen vanhaan muuan hänen äitinsä setä,
Upsalan koulut käynyt pappi Freitag, oli ollut niin vahva mies, että
oli peukaloinut hevosenkengän suoraksi ja sentähden saanut kolme kertaa
käydä Ruotsissa valalla, että "mitä voimaa hänesä on". Mutta miestä
olikin nuorena juotettu karhunmaidolla.


Keppi kädessä ja lampaannahkaiset kintaat kepissä riippumassa
Paltsu-patruuni useasti tallukoi kalarantaan, kun pauhapaatit olivat
tulossa mereltä. "Mitä on suurimmat?" patruuni jo rannasta huuteli
kalamiehille, ja kun paatinnokka jysähti rantaan, kiirehti hän
kalamiesten kanssa kiskomaan venettä maalle, huutaen:


— Hurrakkaa… hurrakkaa! Minäkin hurraa — — a — — aan!


Maalaisille paksu patruuni huikkaili kadulla:


— Tulkaa ostamaan suoloja! Minulla on hyvä mitta!


Kaupungilla liikkuessa Paltsun taskussa oli aina lakritsaa,
"rössokeria", tahi venäläisiä paperipäällisiä rimsuniekka karamellejä,
joita hän jakeli lapsille, milloin vain pysähtyi heidän kanssaan
juttelemaan. "Tahokko sinä, lapsi, tupakkaa?" ukko tavallisesti
kysäisi. Ja lapsilla Paltsu monesti kitketti rikkaruohoa pelloistaan
tahi teetti muuta keveää työtä, antaen palkkaa kolme kopeekkaa päivältä
sekä makeisia.


Mutta silloin lapset eivät olleet oikein hyvillään, jos kohtasivat


Paltsu-herran ollessaan matkalla laivavarviin isälle ruokaa viemään.


Sillä Paltsu monesti "passasi päälle" kahdeksan aikana, kun tiesi


ruokaveron silloin olevan menossa, pysäytti tytön ja kysyi:




— Mitä korisa on?


— Pottuja ja jauhopuurua vain, voi tyttö vastata, ja Paltsu oli
tyytyväinen. Väliin ukko itse silmäsi koriin ja totesi hyvillään:


— Lapskooria… se on oikeaa työmiehen ruokaa.


Mutta joskus ukko kauhistui:


— Kryynipuurua! Ja vielä silimä keskellä!


Ja siitä Paltsu-patruuni pääsi neuvomaan merimiesten eukkoja:


— Keittäkää te miehille oikeaa miehenruokaa, niinkuin talakkunaa…
eikä viskusoppia ja kryynipuuroja.


Paltsu itse ei juonut edes kahviakaan ja oli vihainen, kun työmiehet
sitä särpivät. Kadulla kävellessään hän toisinaan pysähtyi akkunan
kohdalle nähdäkseen, häärivätkö pikku mökin eukot kahvinkeitossa.


Niinkuin Soveliuksen Matri-patruunille kelpasi kaikenlainen maanukkojen
tavara, niin myös Fellmanin Paksulle, joka muutenkin oli hyvä auttamaan
kaikkia anovaisia. Paltsunkin makasiiniin karttui suuret röykkiöt
auskareita ja puulapioita ja vaikka mitä kamaa, puisia kengänpohjiakin.


Jo nuorena tuli Fellmanin veljeksille kauppa-apulaiseksi Lars Fredrik
Leufstadius, tupakkatehtailijan poika, ja hän sitten pysyikin talossa
isäntäinsä eliniän, vaikka alkuvuosina Johan-kapteeni sanoikin, kun
poika oli ripustanut jonkin kuvan huoneensa seinälle:


— Ota pois! Ei se ole sinun seinäs.


Vanhan Paltsun seurassa Leufstadiuksen usein nähtiin kaupungilla
liikkuvan. Ahkerana miehenä Paltsu vielä vanhanakin nousi jo 4—5
aikana ylös ja lähti kaupungille kävelemään, ja Leufstadius seurasi
mukana. Hiljalleen vanha lihava herra liikkui, joka kadunkulmassa hän
pysähtyi hengähtämään, ja silloin Leufstadius aina asetti keppinsä
patruunin selkäpuolelle tueksi.


Vanhoinapoikina Fellmanin veljekset elivät koko ikänsä, vanha naimaton
sisar, Saara, oli heidän taloudenhoitajansa, vanhoja olivat talon
palvelijatkin ja vanha oli talon hevonen, jolla Paltsu talvella ajeli
loikoen pitkässä vanhassa reessä, taikka körötteli kesäisin istuen
vanhoilla rattailla. Kuoli sitten vanha Saara 1858, ja veljekset
jäivät vain palvelijain ja Leufstadiuksen kanssa elämään. Kuoli jo
Paltsu-patruunikin 1863, ja juro Johan eli yksinään vielä kahdeksan
vuotta, joutuen viimein, lähes 90-vuorisena, hänkin kalmistoon veljensä
viereen 1870.


Vain pari polvea Fellmanit elivät Raahessa, mutta oikeiksi
raahelaisiksi he jo ennättivät tulla. Vieläpä veljekset, muistellen
omaa nuoruuttaan, jolloin eivät Raahen koulussa päässeet kovin
pitkälle, ainakaan omissa ammattitiedoissaan, lahjoittivat suuren osan
omaisuudestaan kaupunkiin perustettavaa "porvari- ja kauppakoulua"
varten. Ja näillä rahoilla — 74,582 hopearuplaa ja 1000 ruplan talo —
sitten Raahen kauppaopisto pantiin pystyyn 1882, ja samoilla rahoilla
se toimii vieläkin. Monet vanhan merikaupungin poikavarsat, niin hyvin
entisten patruunien jälkeläiset kuin kapteenien ja merimiesten pojat,
ovat kauppakoulun korkean mäen kiivettyään kyenneet nousemaan vanhojen
patruunien toimialoilla hyvinkin huomatuille sijoille.


Papillista pohjaa oli Montinienkin suku, joka Raahessa kävi kauppaa
ja kulki merellä monessa polvessa ja monissa miehin. Turunmailta
1729 saapunut Raahen pappi, Mikael Montin, oli vain tullista
tullut raahelainen, mutta kun jälkipolvi rupesi muiden porvarien
tavalla porvaroimaan, ja sai sukuunsa kaupungin vanhaa kauppiasverta
Friemaneilta, Sovelluksilta ja Junellilta, oli papin jälkipahna kohta
aitoa Raahen kansaa. Sitä kyllä vanha Raahe ei oikein saattanut
ymmärtää, että papinpojasta voi tulla mitään muuta kuin pappi tahi muu
sanan ja kirjan mies, mutta silloin oli papinpoika jo vähän pilalla,
kun se rupesi porvariksi ja merenkävijäksi. "Ei tullut siitäkään
isänsä poikaa!" raahelainen saattoi päivitellä. Mutta Mikaelin pojat
vain rupesivat porvareiksi ja menivät merellekin — tosin vanhin veli,
Mikael, luki papiksi. Abraham, 1735—1809, oli Raahessa etevänä
kauppamiehenä ja raatimiehenäkin, samoin taas hänen poikansa, toinen
Mikael, rikkaan Friemanin vävy, joka eli 1766—1843 ja rakennutti
komean talon Montinien vanhalle paikalle Isontorin laitaan. Mikaelin
kuusilukuinen poikaparvi oli myöskin, kuka porvarina ja patruunina,
kuka kapteenina ja "kellarimestarina". Parhaiten Raahe muistaa vielä
Johan Montinin, syntynyt 1807, kuollut 1893, kapteenin, raatimiehen,
kauppamiehen, joka asui Kirkkokadun ja Mentzerinkadun kulmauksessa
Friemanin naapurina. Durchmanin yhtiössä Johanilla oli osuutta, mutta
mikään suuri laivanvarustaja hän ei ollut. Sen sijaan raatimies oli
suuri maamies, viljellen vainioittain ruista, ohraa ja perunoita.
Syksyisin aina saatiin talossa puida 30:kin riihtä. Tarvittiinkin
talossa puimista, sillä lähes pariinkymmeneen nousi perillisten joukko.
Hyvillä hevosilla Johan Montin aina ajeli, joskus sellaisellakin
menijällä, että kärryissä istuja vain hajusta tiesi hevosen olevan
edessä. Ja kun raatimies ajaa hurautti Raahesta Saloisiin, niin
kärryille poikittain pistetyt onkivavat vain rätisivät sattuessaan
virstan tolppiin: "trat-ta-ta-trat!"


Suurempana porvarina ja laivanvarustajana muistetaan taas Henrik
Montin, joka oli osakkaana Reinin liikkeessä ja asui isänsä
rakennuttamassa talossa Isontorin laidassa. Heikki oli isoääninen
iso mies, yrkky ja äkäluontoinen patruuni, joka roimasti liikuskeli
Isollatorilla ostellen maalaisilta mastopuita kilvan yhtä roiman
ja äkäpäisen Matti-patruunin kanssa. Heikki Montin kuoli jo varsin
aikaisin, 1866. Nuorin Mikaelin pojista oli Frans, joka toimi
väkijuomakaupan omistajana hoitaen "Montinin kellaria"; sitten oli
pari velimiestä kapteenina laivoja kuljettamassa sekä muuan joutui
Helsinkiin Kaartin pataljoonan asevaraston hoitajaksi.


       *       *       *       *       *


Sananjulistajasta ottivat juurensa Durchmanitkin, jotka niinikään
muutamia polvia elivät Raahessa rikkaana patruuni- ja porvarisukuna
saaden kaupungin kauppamiehiltä, Fagervikiltä, Lackelta ja Pölckiltä,
Raahen verta suoniinsa. Pohjalaisen papin, Anders Durchmanin poika,
Mikael, syntynyt 1762, kuollut 1827, rupesi Raaheen kauppamieheksi,
ja hänen poikansa Zachris, joka eli 1801—1872, oli Raahen suuruuden
ajan suuria patruunia, laivanvarustajia ja vanhoja merenkävijöitä
niinkuin muutkin patruunit. Brahenkadun ja Mentzerinkadun kulmassa oli
Durchmanin kauppatalo ja kauppapuoti, jossa Zachris-ukko teki kauppaa
maalaistenkin kanssa ja makseli työmiehilleen palkkaa, päivitellen:


— Hm, hm, hm… ei piisaa pienekkään… taijatta pussiniki tyhjentää.


Vanha Zachris-patruuni oli lyhyt ja paksu äijä, ja "Kolmituumaiseksi"
Raahekin häntä leikillään nimitti. Tiesi sen ukko itsekin, mutta ei
ollut siitä ensinkään hyvillään. Naulojenostajakin kun tuli kauppaan,
ukko sanoi puotipojalle:


— Annappa tuolle nauloja!… puoltoistatuumasia, kakstuumasia ja…
muuantuumasia.


Poika tiesi sanomattakin, että "muuantuumaset" olivat kolmituumaisia.


Viheriäisessä palttoossa Durchman-patruuni kulkea kepsutteli
kaupungilla, ja vaikka hän olikin vain "Kolmituumainen", oli hänellä
neljä komeata tytärtä. Muuan niistä oli koko kaupungin ihantelema
"Durchmans Fia", jota kyllä kelpasi Raahen erikoisena nähtävyytenä
mainita muukalaisellekin. Tämä erinomainen kaunotar, Emma Sofia
Durchman, meni sitten naimisiin kapteeni Höckertin kanssa.


Vanhan Zachris-patruunin jälkeen eli Raahen porvarina vielä hänen
poikansa, Frans Zachris, joka oli isänsä toverina kauppaliikkeessä ja
sitten jatkoi liikettä yksinään. Mutta häneen loppui Raahen Durchmanien
porvaroiminen.


Suurporvareita ja oikeita vanhoja raahelaisia olivat aikoinaan
Friemanitkin,[33] jotka jo 1700-luvun alkupuolella koteutuivat
pieneen rantakaupunkiin, ja sitten elivät neljä, viisi polvea
kaupungin ensimmäisten eturiveissä. Etelästä, Turun puolesta, oli
ensimmäinen Frieman, Olof (1691—1774), tullut ja hänen poikansa
Johan (1728—1790) oli jo varakas kauppias ja kaupungin raatimies
sekä postimestari. Rikas porvari oli hänenkin poikansa, nuorempi
Johan Frieman (1774—1845), joka asui kahden tonttimaan isäntänä
Isontorin etelälaidassa, Kirkkokadun varrella, Soveliusten, Montinien
ja Ervastien naapurina. Hänen talossaan Aleksanteri I:kin majaili
käydessään Raahessa 1819. Rikas mies oli Johanin veli Nilskin
(1788—1833), joka toisien suvunjäsenten kuoltua ja hävittyä joutui
nimen säilyttäjäksi. Hänen poikiaan oli kolmas Johan, joka eli
1816—1878, ja oli Raahen viimeinen Friemanin kauppias sekä asui
Kirkkokadun varrella, vastapäätä Johan Montinia. Tämän poika, entisen
"Aspegrenin pankin" johtaja, Ivar Frieman, kuoli naimatonna 1910,
ja tytär, Aina Frieman, kirjakauppias, kuoli 1912. Niinkuin muutkin
Raahen porvarit, niin Friemanitkin saivat ympäristöstään vanhaa Raahea
suoniinsa, joutuen naimisiin Pölckeistä, Pasasista, Montineista ja
Langeista, sekä taas puolestaan antoivat omaa vertaan Forbuksille,
Sovellukselle, Montineille, Svanljungeille ja Fagervikeille.


       *       *       *       *       *


Suur-Raahen suuria patruuneita oli myöskin Johan Gustaf Rein, joka
oli alkuaan Vaasan lähtöä, syntynyt siellä 1821. Rein tuli Raaheen
vain kirjanpitäjäksi kauppaneuvos Franzénille, mutta pian hän rupesi
omaksi isännäkseen ja otti rikkaan patruuni Ahlqvistin toimekkaan
tyttären, Helena Charlottan, emännäkseen. "Reinin komppania", jossa
oli osallisina useita Raahen porvareita, oli Reinin pääjohdossa, ja se
varusti merille toistakymmentä laivaa. Brahenkadun ja Pakkahuoneenkadun
kulmassa, matalassa puutalossa, "Vanhassa-Reinissä", jossa kauppias
Mikael Jurvelius oli ennen porvaroinut, oli Reinin patruunin
liikepaikka. Myöhemmin patruuni sai uuden porvaripaikan kauppias Karl
Napoleon Hedmanssonilta Isontorin laidasta, vastapäätä entistä Johan
Friemanin taloa. Siihen ukko yhdisti vielä Petter Frans Ahlqvistilta
ostamansa talon, joka oli rakennettu entisen kistun paikalle.


Reinin patruuni oli älykäs ja toimekas mies, ahkera kirjallisuudenkin
harrastaja. Tukevana harmaapartaisena ukkona hän silmälasit nenällään
asteli pää pystyssä kadulla ja näytti, "ettei hän alas näe ensinkään".
Toimekas oli patruunin rouvakin. Kerran kun taloon tuli käymään
saksalaisia matkamiehiä, rouva komensi koko palveluskunnan ja työväen
seisomaan vartiokujana kahta puolta talon porttia. Ihmetellen vieraat
katselivat tällaista suurenmoista vastaanottoa.


Mutta alkuunsa loppui Reinin patruunin hyvästi alettu raahelainen
toimi ja nimi. Patruunilla oli vain pari tytärtä, joista toinen joutui
naimisiin Saksanmaalle ja toinen kuoli parhaassa tytäriässään. Patruuni
itse kuoli 1895.


Reinin patruunin appiukko, Ahlqvistin patruuni Petter Ludvig,
ei myöskään ollut aivan perinnäisiä raahelaisia.[34] Hänen isänsä,
kapteeni Petter Erik, vaikka pääsikin äidin avulla vanhoihin
raahelaisiin, Hajahneihin, oli tullut Raaheen vasta 1700-luvun
viimeisellä kymmenellä. Isä-Petter ei kyllä ollut vielä mikään
patruuni, elihän vai huonoissa varoissa ja alituisesti velkojain
ahdistamana ja kuoli 1804. Mutta poika-Petter, joka oli syntynyt
1799, jo pani Kirkonmäen laidassa, lähellä kirkkoa, hyvälle alulle
kaupankäynnin, ennenkuin ennätti kuolla eräällä Kuopion matkalla
1834. Ja sitten hänen leskensä, Anna Charlotta, lähtöisin vanhasta
Jurveliusten kauppasuvusta, toimi kuin oikea kauppamuori, ja vanha
kunnon raahelainen. Rouva piti liikettä pystyssä, kulki markkinoilla
Kalajoella, Kuopiossa ja Kajaanissa niinkuin muutkin patruunit, ja
kauppa kävi mainiosti. Oli rouvalla kyllä apulaisena poikansa, Mikael
Ludvig, jonka hoitoon hän jätti liikkeen vasta 1870. Mutta sittenkin
muori vielä itse hääri kaupassa myymäpöydän takana, pienenä ja
käpristyneenä, lammasnahkaturkit vain päällään, ja aina ystävällisesti
nyökäyttäen tulijoille: "Päivää-päivää!" Ei tiennyt eukko kylmästä eikä
"vedosta" mitään. "Mikä se on traaki?" hän vain saattoi ihmetellä,
kun toiset siitä puhuivat. Kerran Kuopiosta tullessaankin oli rouva
"niin jääsä, että reestä kannettiin sissään, eikä kuollut sittenkään".
Mutta hiiriä muori pelkäsi. Kun puotineitsyet tahtoivat toimittaa
aina puodissa vartioivan rouvan pois, he rupesivat vain hätäilemään:
"Voi, voi, tuolla on hiiri… mihin se nyt joutui?" Silloin traakia
pelkäämätön rouva taaperteli kiireesti toiseen huoneeseen. Toimekas
rouva piti paljon hyvistä hevosista. Kun vain joku ajoi ohitse komealla
oriilla, mummu tuli kaupastaan kadulle ja pysäytti ajomiehen, jotta
saisi tarkemmin katsoa ajokasta. Hiukan yli 90 ikäisenä kuoli tämä
toimenmuori 1890.


Toimekkaita kauppamiehiä olivat Anna Charlottan pojatkin, Mikael
Ludvig ja Petter Frans. Edellinen jatkoi äitimuorin liikettä
Pakkahuoneenkadun varrella, ja "Ransa" rakensi talon kistun
paikalle. Ludvig oli porvarien eturivin miehiä, toinen veli taas oli
"enemmän aatteen miehiä". Petter Frans toimitti kaupunkilaisille
kirjallisuuttakin sekä pystytti herroille hyvän uimahuoneen ja kylpylän
Pitkäänkariin. Mutta näihin toimenmiehiin Ahlqvistin suku Raahessa
loppui, sillä molemmat veljekset kuolivat vanhoinapoikina, Mikael
Ludvig 1885 ja Petter Frans 1867.


       *       *       *       *       *


Patruunien parvessa liikkuivat täysin oikeuksin Fagervikitkin,
joiden sukujohto veti Raahen taakse, Pyhäjoen Parhalahdelle.[35]
Sieltä tuli Isonvihan jälkeen Raaheen porvariksi Matti Fagervik,
alkuaan Parhalahti, "jalosyntyinen ja hyvin kunnioitettu" herra,
joka nai Forbuksen Kristinan ja sai poikia ja tyttäriä. Näistä
Henrik, syntynyt 1733, kuollut 1787, joutui Margaretha Pölckin
kanssa Fagervikin nimen säilyttäjäksi, saaden tyttäriä Durchmaneille,
Hajahneille ja Lundbergeille annettavaksi sekä pojan, Johanin,
(1777—1836), joka taas otti tyttären Hajahnilta. Tämän vanhemman
Johanin poika oli viimeinen Fagervikin patruuni, nuorempi Johan
Fagervik, joka oli ainakin yhtä jalosyntyinen ja hyvin kunnioitettava
kuin Parhalahden Mattikin. Patruuni asui Pohjantullissa Reiponkadun
kulmassa, ja kävi suurta kauppaa varsinkin maanukkojen kanssa, niin
että väliin oli talon koko piha täynnä savonäijien hevosia ja kuormia.
Fagervikin patruuni oli oikeita vanhankansan miehiä. Rahansakin hän
vain säilytti kotona arkussa, ja kotiportista poistuessaan hän useinkin
kuin tervehtien ja menestystä etsien kumarteli eri ilmansuunnille,
ennenkuin lähti kävelemään kaupungille. Toimekas oli talon rouvakin,
keskimmäisen Johan Friemanin tytär, Augusta Elisabeth, syntynyt 1812,
aina kotona hyörivä emäntä, joka ei ollut käynyt Piehinkiä etempänä.
Lapsettomina nämä vanhat raahelaiset kuolivat, patruuni 1871 ja
patruunin emäntä vasta 1901, ja niin loppui Fagervikien suku.


       *       *       *       *       *


Patruunimiehiä olivat Lundbergitkin, jotka Ruotsista purjehtivat
kahdessakin otteessa[36] ja vain parin polven ajan pysyivät kaupungin
porvareina, ennättäen kuitenkin jo siinäkin ajassa rysäyttää pystyyn
tavattoman tulimyllyn sekä lyödä kokoon kymmeniä laivoja. Keväällä 1800
tuli Skellefteåsta Erik Lundberg Durchmanille kauppa-apulaiseksi,
ruveten myöhemmin itsenäiseksi porvariksi. Mutta vasta Erikin poika,
raatimies Johan Sivert (1813—1895) nousi patruunien riviin, ruveten
toisten porvarien kanssa laivanvarustajaksi, ollen "Lundbergin
komppanian" päämiehenä. Suuri yritys oli myöskin Ruonanojan suuhun
rakennettu tulimylly, jossa oli osakkaana kauppaneuvos Sivert
Lundberg, Tämä Lundberg tuli Ruotsista 1849 Johan Sivertille,
sukulaiselleen ottopojaksi ja apumieheksi, ja oli sitten osallisena
Lundbergin laivanrakennusyhtiössäkin. Nuorempi Sivert kuoli 1894,
ja liikettä jäivät jatkamaan hänen poikansa, kunnes 1900-luvun
alkukymmenellä lopettivat ja muuttivat pois paikkakunnalta.


       *       *       *       *       *


Suurten kauppasaksain joukossa liikkui myöskin Konrad Brander, joka
oli laajan Brander-suvun jälkeläisiä Porin puolesta oli 1700-luvun
jälkipuoliskolla Konradin isä, Gabriel Brander (1758—1809) tullut
Raaheen porvariksi ja päässyt raatimieheksikin. Rikkaan Matti
Soveliuksen vävyksikin Satakunnan mies nousi ja sai muutamia tyttäriä
sekä neljä poikaa raahelaisille kapteeneiksi, kauppamiehiksi ja
raatimiehiksi. Toimekkain oli nuorin veli, Konrad (1801—1880),
joka ensin kapteenina mittaili meriä ja sitten rupesi kauppamiehenä
mittailemaan tavaroita. Brahenkadun ja Cortenkadun kulmassa pitkällä,
laihalla ja "häjynkurisella Konkalla" oli kauppatalonsa. Kauppamiehiä
olivat toisetkin veljet, Adolf oli vain kapteeni ja hukkui
merimatkalla. Adrian, vanhin veli (1788—1854), oli raatimieskin
ja asui Durchmanin naapurina Mentzerinkadulla. Mutta Fredrik
(1792—1863), paksuniskainen porvari, teki kauppaa Kirkonmäellä
vastapäätä vanhaa koulutaloa, ja sanottiin häntä "Kirkko-Branderiksi".
Oli ukko ennen kapteeninakin ohjannut laivaa merillä, jopa oikein
ihastunut Franzénin prikiin, Rosinaan, jota vielä vanhanakin kehuskeli:


— Ja se Russiina oli hyvä laiva: kerran ventattiin, niin oltiin


Vaasasa!




Branderien perilliset kuolivat nuorina tahi muuttivat Raahesta muualle.
Konradin poika, Axel, meni naimisiin, mutta kuoli lapsetonna, ja
tytär, Selina, antoi vanhaksi tultuaan kauppaliikkeensä Pyhäjoelta
tulleen Haglundin hoitoon, ja sinne jäi lopulta Konradin kokoama
tavara. Kauniit köpenhaminalaiset kahvikupitkin alennettiin varsin
keittiökupeiksi.


Patruunien riveissä asteli aikoinaan vielä Anders Gustaf Candelin.
Hän oli tullut vävyksi vanhalle raahelaiselle kauppiaalle ja
raatimiehelle, Johan Lauraeukselle, saaden samassa kaupassa
Elisabethinsa kanssa valmiin ja täysinäisen kauppatalonkin. Konrad
Branderin naapurina Cortenkadulla talo oli, lähellä Kirkonmäkeä ja
kaupungin apteekkia. Mutta Candelinin ukko kuoli jo 1863, ja pojat
hävisivät pian pois koko kylästä.


Siinä 1850—60-luvuilla vielä joku vanhan polven porvari lopetteli
kauppatoimintaansa ruveten poistumaan patruunien parvesta.
Niinpä jäivät joukosta pois vanhat porvarit Lacke, Lundström,
Andersson ja Bergh. Ja Karl Napoleon Hedmansson, punanenäinen,
punaviheriä-peruukkinen, "Heemanssonnin Kalle", heitti kauppapaikkansa
Reinin patruunille. Henrik Ahlholmin leski, Johanna Mathilda, suuri
tervaporvari, keikahti nurin ja jätti talonsa kaupungin sairaalaksi.
Vanha Abraham Hajahnkin lopetti liikkeensä Fellmanien naapuritalossa
ja meni Mettalaan maata möyrimään.


Kaupankäyntiä.


Laaja maakunta tarvitsi Raahen pientä rantakaupunkia, joka tuotti sille
suolaa ja muuta tavaraa merien takaa, ja pieni Raahe tarvitsi laajaa
maakuntaa, joka toi sille tervaa ja voita ja kaikenlaista maantuotetta.


Tervaa oli maakunnassa poltettu jo satoja vuosia, ja kaukaa
sydänmailtakin vedätetty rantaseutujen satamapaikkoihin. Niinpä
ohjautui tervanjuoksu Raaheenkin rantapuolilta aina Kalajokea ja
Siikajokea myöten sekä sisämaista Nivalan, Haapajärven, Reisjärven,
Pyhäjärven, Pyhännän, Kärsämäen ja Kestilän metsämaista, jopa aina
Savosta saakka. Tervahauta savusi entisaikaan miltei jokaisessa, nyt
jo metsättömän rantapitäjän talossa, ja sydänmaiden mäntyiset kankaat
olivat kesäisin tervaisen autereen verhossa. Talvella Raahe sai ottaa
vastaan ylimaiden tervasadon. Helmi- ja varsinkin maaliskuussa, vielä
joskus huhtikuussakin, ukot ajoivat kesäisiä tervojaan, milloin
kymmenkunta, parikymmentäkin, vieläpä kolmekinkymmentä tynnyriä yhteen
menoon. Paakinahon Jaako vedätti Soveliukselle 1866 huhtikuussa 33
tynnyriä. Mutta toisekseen ukot taas saattoivat ajella vain viittä,
kuutta tynnyriä, ja joskus tulla kyyditen yhtä ainoaa terva-astiaa.
Lähiseutujen, Paavolan, Piehingin, Vihannin tervamiehet voivat ajattaa
tuotteensa kesälläkin, pari, kolme tynnyriä kerrallaan. Pyhäjoella,
Siikajoella ja Kalajoella oli Raahen porvareilla oma asiamiehensä,
joka kokosi ympäristön tervaa varastoon. Kalajoellakin oli entiseen
aikaan Hendelinin ukko raahelaisten tervaherrana. Jahdilla sitten
kuljetettiin tervat Raaheen. Hyvänlainen hinta maksettiin tervasta
1840-luvun lopulla: kahdeksan ja kymmenenkin ruplaa ukot saivat
tynnyristä, ja 1851 maksettiin jo kymmenen ja puoli. Mutta sitten
1852 tervan hinta yhtäkkiä putosi kahteen ja puoleen ruplaan, menipä
Itämaisen sodan aikana 1854 ruplaan 70 kopeekkaan. Eikä se siitä enää
kovin kohonnut; esim. 1861 oli tervatynnyrin hinta 2:50—3:—ruplassa,
ja kun tuli markka-lasku, 10—12 markassa. Mutta silläkin hinnalla
täytyi tavara antaa, sillä maakunta tarvitsi rahaa, ja terva oli monen
parasta myytävää.


Jo 1700-luvun lopulla saatiin Raaheen tervahovi meren rannalle
Ruonanojan suulle. Tänne ajettiin maakunnan terva, tarkastettiin ja
pantiin suuriin makasiineihin. Hovin pääherra asui Pikimäellä, ja
vartavastiset "fräkärit" tarkastivat, "fräkäsivät" joka tynnyrin. Vanha
Kalle Burman oli entiseen aikaan fräkärinä, sitten myöskin vanhat
luotsit Kalle Läksy, Kalle Sabutsky ja Johan Tabell. Varsinkin
Läksyn äijä oli äkäinen tarkastusmies, saattoi vaikka kirveellä
räiskäyttää tynnyrin säpäleiksi, jos rautarassilla tutkiessaan oli
huomannut, että terva oli huonoa sotkua.


Paljon kasaantui tervahoviin ja Pikimäelle tynnyreitä, monet
makasiinit, ranta ja mäki täyteen. Siinä 17—18-sataluvun taitteessa
saattoi hovin kautta kieriä 4000—5000 tynnyriä ja Itämaisen sodan
aikana 7000—8000. V. 1860 vietiin Raahesta ulkomaille 4,769
tervatynnyriä, jopa 1857 aina 11,809 tynnyriä.


Toinen tärkeä metsänvilja, jota maakunta vanhaan aikaan valmisti ja
vedätti Raaheen, oli potaska. Suurien koivumetsien maat olivat
parhaita potaskamaita. Sekä rantakylissä että kaukana Suomenselän
vierteillä, Pyhäjärvellä ja aina Pielavedellä sitä poltettiin ja
tuotiin Raaheen. Kestilän kirkollakin Junkkarin äijä ja Silkoniemen
ukko sekä Rasin muori löivät koivuja pinoon ja polttivat tuhaksi,
uuttivat tuhan lipeäksi, keittivät lipeän ruskeaksi potaskaksi, jonka
vielä "potaskauunissa" "kalsuneerasivat", polttivat, niin että se
tuli "taivaankarvaiseksi". Tynnyreissä vedätettiin potaska Raaheen ja
leivisköittäin sitä myytiin. Jotkut isännät saattoivat tuoda kerralla
kolmisenkymmentäkin leiviskää, toiset vain kuusi ja kolmekin, joku vain
17—18 naulaa, V. 1850 saatiin potaskaleiviskästä neljä ruplaa, mutta
pian se aleni kolmeen, jopa kahteen ja yhteenkin ruplaan. Tuhansin
leivisköin Raahen porvarit keräsivät potaskaa aittoihinsa, esim. 1857
13,176 leiviskää, ja 1859 11,344 leiviskää, mutta 1860 vain 2,360.
Siitä alkaakin potaskan, samoin kuin tervankin tuotto vähentyä. Kun
valtio otti suuret metsät haltuunsa, ei niihin enää kenellä tahansa
ollut asiaa.


Enemmän kuin potaskasta saatiin sentään rahaa voista, jota joka
talossa varattiin myytäväksi. Kesänaika, jolloin karja sai herkutella
rehevällä kesäruoholla, oli parasta voin tuottoaikaa, ja silloin sitä
pitkin kesää kerättiin, isoissa taloissa monet suuret saavit täyteen.
Syyskuulla, ennen varsinaisia syysmarkkinoita, oli Raahen kauppiailla
miltei koko kuukauden kestävät voimarkkinat. Maakunnan voikuormia
ajoi silloin tien täydeltä joka suunnalta kaupunkiin, isoisimmat
isännät komeasti kolmellakin hevosella, joka kuormassa voitynnyri.
Kaukaisimmat voinajajat olivat jokien latvoilta, Pyhäjärveltä ja
Pyhännältä asti. Olipa jokilatvojen takaakin Pielaveden ukko saapunut
ja saanut rekipelillä taikka purilailla ajaa Maanselänlahteen ja siitä
soutaa yli Pyhäjärven, ennenkuin pääsi kärrypeleihin. Yhtäpäätä saivat
patruunit kaikkine apumiehineen punnita voita ja työntää tynnyreihin.
Kolme-, neljäkymmentä leiviskää oli isojen äijien tynnyreissä, sitten
parikymmentä ja kymmenkunta pienemmillä ja toisilla taas vain kolme,
neljäkin. Kuusi, seitsemän ruplaa maksoi patruuni voileiviskästä
1840-luvulla, mutta 1853—54 maksettiin siitä vain 2:15—2:30 ruplaa,
ja sitten 1860 kolmisen ruplaa. Raahen patruunien koko vuoden yhteinen
voisaalis 1859 oli 9,241 leiviskää ja 1860 jo 13,563 leiviskää.


Talvella maanukkojen kuormassa saattoi olla joitakuita nauloja
taliakin, joskus kolmattakin leiviskää, ja 1850 vaiheilla maksettiin
kuusikin ruplaa leiviskästä, mutta 1860 oli sen hinta vain kolmessa.
Vuoden 1859 nimissä vei raahelainen ulkomaille 251 leiviskää talia
ja seuraavana vuonna vain parikymmentä. Joskus ylimaan mies toi
patruunilleen muutamia kappoja nauriitakin, joskus lehmän, väliin pari
kuormaa tuohia, ja Ainalinkylän Ollankedon ukko toi 12 1/2 kyynärää
emäntänsä kutomaa puolivillaista kangasta, saaden siitä 20 kopeekkaa
kyynärästä.


Mutta kaukaisen ylimaan miehet Suomenselän kangasmailta ja
vedenjakajan takaakin, Savosta ja Pohjois-Hämeestä, vedättivät
Raahen laivapatruunille mahtavia mastohonkia sekä muitakin
laivanrakennuksessa tarpeellisia suurpuita. Ylimaiden hiekkakankailla
kasvoi silloin vielä iänikuisia petäjiä, joiden lakkapää latva saattoi
kohota maakamarasta ylös kymmenin sylin, jättiläishonkia, joiden
latvapuoli 15—20 sylen päässä vielä oli kyynärää paksu läpimitaten.
Sellaisia petäjiä kaadettiin Iisalmen sydänmaillakin Linnalan talon
Markkalankankaalta. Samanlaisia aarniopuita kasvoi muuallakin sydänmaan
navoilla, Kiuruvedellä, Pielavedellä ja Keiteleellä, Pihtiputaalla ja
Viitasaarella sekä Pyhännän Tavastkengän puolessa. Kaikkein suurimpia
kankaankummituksia piti jo olla kuusi, jopa kahdeksankin hevosta
vetämässä, vaikka tavaton mastopuu oli jo sellainenkin, jonka eteen
tarvittiin vain kolme, neljä vetäjää. Kahden reen varassa metsänmies
makasi, ja ainakin kaksi miestä piti olla sitä saattelemassa, toinen
tyvellä ajajana, toinen hännällä "ruotelmiehenä" hoitelemassa
jälkirekeä tiellä, ja eri hevosella ajettiin eväitä, "trossikuormaa".
Uuvuksiin asti hevoset monesti saivat kiskoa. Viitasaareltakin tuotiin
kerran kuudella hevosella tavatonta mastohonkaa, mutta Piehinkiin
vetäjät väsyivät. Heikki Montin vei silloin vankan oriinsa, pisti
aisoihin ja ajoi Raaheen, niin että höyry nousi. Amphitriten isoksi
mastoksi puu joutui 1869.


Muita laivan rakennusaineita kasvoi kyllä lähempänäkin. Kestilästäkin
Hyvölänrannan ja Mulkuan metsistä ajettiin 8—10 sylen pituisia
raakapuita, pari-, kolmisylisiä, paria korttelia paksuja, kolmea
leveitä "sitroja", pitkiä selkäviä kuusituumaisia "täkkipiittoja",
parisylisiä kuusenjuurikoukkuja, "nääkkiä" sekä kyynärää paksuja
pelkkoja ja lankkuja. Pyhäjärveltä myöskin ajettiin laivapuita; Pesolan
lautamies ja Niinimäen isäntäkin vedättivät pelkkoja ja täkkipiittoja.


Pohjoisseutulaiset saapuivat Raaheen Pohjantullista ajaen Rantsilan,
Paavolan ja Pattijoen kautta, mutta Pielaveden ja Pohjois-Hämeen miehet
tulivat Eteläntullista Pyhäjoen ja Saloisten tietä.


Ylimaan miehet saapuivat mastopuineen, pelkkoineen, nääkkineen ja
sitroineen kaupunkiin tavallisesti aamulla, ajaen Isolletorille. Sinne
täytyi ajaa sekä Pohjan- että Eteläntullista tulijain, sillä muualla
kaupungissa pitkät mastopuut eivät mahtuneet kääntymään. Isollatorilla
jo aina aamuvirkut patruunit mittakeppeineen seisoskelivat odottamassa.
Joskus kun oikein suuri rumilas ajettiin torille, tuli patruuneille
kova kina, kuka saisi sen ajattaa työmaalleen. Matti-patruuni ja
Heikki Montin useasti kilpailivat maston ostossa, lennättivät joskus
hevosillaan jo vastaankin, mittailivat puita, koputtelivat kepillään ja
tarjosivat hintaa.


— Tynnyrin… kaksi tynnyriä suoloja saat! Matti-patruunikin tarjosi,
lisäten;


— Onko laho? Häh!


— Eei sunkaa se laho ou, maanukko selitteli, vähän vain moannousua
tuossa juuressa.


Monta kertaa näet ylimaan ukko yritti pettää Raahen patruunia. Rasin
Esko-äijäkin täytti ja silasi eväsvoillaan lahot kolopaikat, niin että
ne pakkaskuurassa huurtuivat ehjäksi veistopelkaksi.


Lakki kainalossa ylimaan miehet seisoskelivat pakkasellakin ison
patruunin edessä, kun patruuni komeana käännähteli, potkiskeli puuta ja
tarjoili hintaa. Reinin patruuni tiiraili silmälaseineen, Durchmanin
pikku ukko koputteli puuta ja paneskeli: "hm hm hm… hm hm hm".
Heikki Montin taas käännähteli hyvin rotevasti ja äkäisesti, mutta
Soveliuksen Matti-patruuni pani useinkin karjumalla.


Mutta kun puu oli huomattu hyväksi ja hinnasta sovittu, patruuni löi
"merkkinsä päälle", eikä siihen enää muilla ollut mitään sanomista.
Ylimaan mies sai ajaa kuormansa varviin ja sitten tulla perimään maksua.


Silloin kyllä ei tullut mitään kauppakiistaa, kun maakunnan ukolla
oli kaupungissa oma patruuninsa, jonka luokse hän ajoi tavaroineen.
Fagervikin patruuni, "Vaaterviiki", oli monien savonäijien porvarina.
Sinne "isävainoo" oli ajanut, ja sinne taas poikakin meni; jopa vielä
vuosikausien perästä, kun Fagervikin ukko oli jo aikoja kuollut,
eikä talossa ollut enää kauppaakaan, jotkut Savon miehet vanhasta
tottumuksestaan ohjasivat hevosensa vanhaan tuttuun Vaaterviikiin.
Iisalmen miehen ja monen muunkin savolaisen patruuni oli "Ranseeli",
taikka joku Sovelius, jotkut savolaiset taas kävivät "Konnalla",
Konrad Branderilla, taikka "Velemannilla". Kestilän Hyvölänrannan ukon
porvari oli "Riimanni", Paavolan Kaarron kauppias "Janne" Montin.
Vanhalla Lauraeuksella ja sitten Candelinilla oli talonpoikia paitsi
lähipitäjissä, myöskin Kärsämäellä, Pyhäjärvellä, Haapajärvellä,
ja Reisjärvelläkin — sellaisia vaareja kuin Änäkkälän Petteri ja
Vehkapuron Jussi. Samoin taas Soveliusten ja muidenkin patruunien
maaukot hajaantuivat Pohjois-Hämettä ja Savoa myöten. Patruunien
kirjoihin merkittiin sellaisia nimiä kuin Kurranmaa, Kupulisoja,
Pinolehto, Virsu, Visuri, Ponnikas, Kontio, Käräjäoja, Jylhänollila ja
Pirttihaavisto.


Jokainen patruuni kyllä tunsi omat talonpoikansa ja vanhat
puotipalvelijatkin heidät tunsivat, niin että ainoastaan vierailta
saattoivat kysyä:


— Kenenkäs talonpoikia te olette?


Laivavarvista ajoi maanukko porvarin pihaan, päästi hevosensa ja vei
talon talliin sekä kantoi eväsvakkansa porvarin pihapirttiin. Siellä,
työväen tuvassa, talonpojat saivat viettää yönsä. Monissa pirteissä
oli ylhäällä katon alla leveät makuulavat, joille mahtui koko joukko
maakansaa makaamaan, ja seinien vierissä oli isot penkkilaatikot,
joihin ukot voivat lukon taakse heittää tavaransa ja ostoksensa.
Kiljuvilla pakkasilla Savon miehet tulivat kylmissään ja kangistuneina
pitkältä taipaleeltaan ja menivät joskus suoraa päätä pirtin isoon
takkaan seisomaan. Harmaa taikka valkoinen suuri sarkaviitta oli
ukkojen päällysverhona, ja monesti paistoi avonaisesta viitan aukosta
karkea hurstipaita ja paljas pakkasen polttama rinta.


Hyvin kohteli patruuni maanukkoa. Kauppapuotiin ja "ulkokonttoriinsa"
hänet kutsui ja tarjosi heti hyvän ryypyn liennyttämään kylmän
kangistamia leukapieliä. Ahlqvistilla annettiin vahva rommiryyppy, ja
Franzén kaasi isännälle tuiman viinaryypyn sekä — voimarkkinoilla —
emännälle napsun "isoa viinaa", joka oli siirapilla maustettua viinaa.
Hyvät tupakatkin annettiin. Ukko sai peukaloida ison visakoppansa
täyteen Raahen oman tehtaan "parasta Virginian tupakkaa", saipa
vielä valkean savipiipunkin, jotta voi, jos halusi, ruveta sillä
sauhuttelemaan. Mutta oikein hyvässä porvarissa otettiin piirongin
laatikosta iso kappale paksua rullaväättiä, kastettiin sitä vielä
siirapista ja tupakkavedestä sekoitetussa liemessä ja ojennettiin
ukolle. Siitä äijä sai mahdottoman makean ja tavattomasti syljettävän
mällin kumpaankin poskeensa. Ahlqvistilla vietiin ukoille pihapirttiin
vielä silliä ja kaljaakin, ja Fagervikin patruuni sanoi, että "tuua
tuolle majamiehelle hänen kalaansa", ja "se oli hyvää rasvaista kalaa".
Mutta oli joku sellainenkin patruuni, joka sanoi palvelijalleen:


— Anna tälle isännälle ryyppy parraan tapin takaa!


Ja sitten lisäsi:


— Sämsta som finns! [37]


Melkein kokonaan suolaan ja rautaan vaihtui ylimaan ukon mastopuu
taikka muu tavarakuorma. Lisäksi vielä piti viedä emännälle joku naula
kahvia ja sokeria sekä joku puntti pumpulilankoja. Suolatynnyristä
patruuni otti 1855 vaiheilla kolme, neljä ruplaa, rautaleiviskästä pari
ruplaa, ja laivapuista hän maksoi sopimuksen mukaan. Sitroista voitiin
saada pari, kolme ruplaa kappaleesta, täkkipiitoista viisi, kuusi
ruplaa, raakapuista 10—15 ja mastoista 50—60, joskus satakin ruplaa.
Lopuksi patruuni antoi talonpojalleen kotiintulijaisiksi lakritsaa
sekä jonkin kyynärän karttuunia. Voimarkkinoilla annettiin emännälle
"voihuivi", karttuunihuivi tahi villahuivi, jos patruuni oli saanut
suuren voikuorman.


Mutta monilla maanukoilla oli patruunin kirjassa pelottava aukeama,
jossa oli vain jokunen pelkkä, joitakuita tervatynnyreitä ja joitakuita
voileivisköitä toisella puolella, mutta toisella pitkä rivi raskaita
suolatynnyreitä ja rautaleivisköitä, joskus rukiita ja kalliita
jauhokulejakin, joita oli täytynyt ottaa ahtaina aikoina. Näitä piti
sitten yrittää maksella, mutta samalla taas tehdä uusia ottoja. Useat
ukot olivat saaneet patruuninsa kirjan niin pahaan kuntoon, että sitä
piti yhä ja yhä täyttää ja repiä, saamatta milloinkaan umpeen. Ja
silloin oli äijä tiukasti kiinni patruunissaan. Ei uskaltanut ukkopaha
mennä kurkistamaankaan toisen porvarin ovelle, puhumattakaan tavaran
viennistä. Silloin saattoi tulla oman tilin loppuun paha merkintä,
niinkuin Haapajärven Seppäsen Jussille: "Sålt smör åt andra, ingen
credit".[38] Väliin ukot joutuivat tekemään ostoksistaan patruunille
velkakirjan. Pidisjärvenkin Korkeakosken Antti Pietarinpoika
kirjoitutti ja takautti Matti Niemellä tällaisen paperin:


    "sillet Jolla tämä sedeli on olen minä alla nimitetty velka yksi
    kymmentä kuusi (16) Rikin Daleria Ruohtin velka Rahasa Eli sittä
    vastavasa venäiän myntisä jonga velan minä anomuksen jälken ynnä
    jnträssin kansa kuusi Rikin Daleria sadalta tahdon kohta maksaa ja
    sen puumerkin alle panemisella omalla kätellä vierasten miesten
    läsnä ollesa vahvistaa Pidisjärveltä sinä 29. p: kesäkuusa v: 1839:


    sanoo (16) Rikin Daleria.


                                Antti Pietarin poika korkia koski.


    Ettellä seisovan summan päälle menen minä alla kirjoitettu täyten
    takauksen niin kuin oman velkani Ettestä päivä sama kuin päällä
    mainitin.


    Perintö talon omistaia N:o 37: matts niemi omalla käiellä
    kiriotettu —


    Todista:


                          siimon tolhanti ja matts tolhanti."


Mutta muutamat tavarantarvitsijat eivät oikein huolehtineet, että
patruunin ison kirjan aukeama pysyisi hyvässä järjestyksessä. Monet
tekivät, kuten reisjärveläinen Räisäsen Jussi: "Pratar mycket, håller
litet",[39] niinkuin Matti-patruuni on merkinnyt miehen tiliin.
Sellaisten ukkojen kirjoihinviennit patruuni saattoi päättää lauseella:
"Liten lymmel, gifver ej Credit mera"[40] taikka: "dålig kund utan
Credit, skylldig till mon amie Sundström 25 % mera än hemmanet är
värd",[41] taikka kerrassaan äkäisesti: "ingen Credit, körs bort".[42]
Varsinkin kaukaisen Reisjärven ukot näyttävät monta kertaa saattaneen
tuiman Matti Augustin äkääntymään. Ruvisahon Heikinkin lopputili
päättyy vihaiseen: "Skurk, får ej något hvarken emot borgen eller
utan".[43] Eikä liene Korpiojan äijäkään oikein hoitanut asioitaan,
sillä Matti on äkäisen paksusti painanut perään: "Lurjus", ja Anttilan
Jussi, joka oli kunnostautunut niin, että "Bedragit på Kalajoki
marknad", saa tavattoman kiukkuisen ja paksun: "ingen Credit mera.
Lymmel — och lurjus, köres bort".[44]


Toisinaan tulivat ylimaalaiset, varsinkin etäisen Savon miehet,
yhtaikaa kymmenin hevosin kaupunkiin, ajaen vain suolanhakuun, potaskaa
ja "maankasvo-tupakkaa" mukanaan myytävänä. Jo kotikulmillaan ukot
kokosivat joukkonsa. Pielaveteläisetkin Heinämäestä, Lampaanjärvestä ja
Saarelankylästä kokoontuivat joskus kolminkymmenin hevosin Tuomiston
Kekkolaan, josta sitten lähdettiin laskettelemaan merimaita kohden.
Parin viikon eväs oli hevoselle varattuna matkahäkissä ja miehelle
matkavakassa sekä vielä viinaa katajalekkerissä, lisäksi pieni lippi
miehen ryyppymittana ynnä sanko hevosen juoma-astiana. "Pahoja
säitä" ryypättiin matkalle lähdettäessä, samoin matkallakin aina,
kun syöttötalosta ajettiin taipaleelle. Kotikasvuja ukot polttelivat
piipuissaan, leivällä vaihtoivat talosta särvintä ja viinaryypyllä
tuottivat hyvää tuulta talon vanhalle äijälle. Ja pitkin matkaa
heitettiin syöttötaloihin eväitä paluumatkaa varten. Kun tällaisia
suuria takamaiden matkueita tuli yhtäkkiä pieneen rantakaupunkiin,
niin eivät he kaikki tahtoneet mahtua omien patruunien pihapirttien
yövieraiksi. Jotkut matkamiehet joutuivat päivittelemään:


    "Ei sopinut Soviolle,
    eikä päässyt Pärkille,
    eikä luvattu Lumperille,
    eikä haluttanut Hajaanille,
    täyti turvautua Turkmannille".


Pitkin talvea maakunta ajoi kaupungissa, lähiseutulaiset monin kerroin,
mutta kaukaiset ylimaat vain kerrastikin. Miltei aina seisoi hevosia
suuren patruunin pihamaalla. Langinkin kartanolle keräytyi talven
mittaan tavaton lantakasa. Keskellä pihamaata se valtavana seisoi ja
siihen laastiin lanta ja heinänjätteet aina matkamiesten lähdettyä.
Keväällä työnnettiin ylimaalaisten tunkio patruunin pellolle.


Omin eväin savonukot elivät kaupungissa, ja jotkut hyvinkin voivat
antaa puolestaan lippiryypyn porvarillekin. Monet vanhat merimiehet
kävivät ryypynhaluissaan iltasilla porvarien pirteissä vätystämässä
savolaisten kanssa sekä kertomassa heille kaiken maailman kummia
ja saivatkin keikauttaa lipillisen hyvää "Savon viinaa". Saihan
savolaisille haastella vaikka minkälaisia merkillisiä juttuja,
tiesiväthän merimiehet, että "Savosa se oli jo koko mies, joka
oli käynyt kerran kirkosa, kahesti kaupungisa". Jotkut merimiehet
kureissaan "pleissasivat" salakättä savonukon pitkän köyden molemmista
päistään yhteen. Kun ukko sitten aamulla rupesi lappamaan köyttään, sai
hän sitä lappaa ja lappaa ja kummastella:


— Tuhat pärelet, mihin se piä lienöö hävinnyt? Ennen oli täss'
kaksikin piätä, ja nyt ei ou yhtäkään.


Mutta kaupungin vanhat muorit ja pikku mökkien eukot ja ukotkin ottivat
myös osansa ylimaan miesten eväistä. Auvinska ja Anna-Sofia —
"liekö tuolla sukunimiä ollutkaan" — tekivät nuuskaa ja myivät
maalaisille. Tilda Kraftman ja Vahlgrenska, pieni akankäkkärä,
musta kuin tervarääsy, kastoivat kuusi-, seitsentuumaisia rikkitikkuja
ja niputtain niitä vaihtoivat savolaisen leipään. Siihen aikaan kun
ei ollut edes "Kekmanin vaarallisia", joita vanha merimies Keckman
Oulussa valmisti. Tarvitsivat maakunnan miehet myös piitä tuluksiinsa.
Sitä muorit keräsivät Fantinsaarelta makasiinien alta, johon sitä
oli aikoinaan purettu Franzénin laivoista, Pikipruukista muorit
kerjäsivät pikeä, jolla myöskin sai Savon ukolta leivän kimpaleen
taikka luukontin. Muistivat savolaiset vielä kysyä: "Onko mereistä
eli tuuliajoa?" Tätä, merenajamaa kuolleen hylkeen rasvaa, kerättiin
rannoilta, ja mitä pahemmin se haisi, sitä mieluisempaa se oli
maanäijille, jotka käyttivät sitä monenlaisiin asioihin. Härkätorin
puolessa asui useita muoreja, jotka myöskin elivät samoilla eväillä
savolaisten kanssa. Ketaran muori ja Ketaran Killeri keräilivät
piitä ja pikeä sekä merellistä leivänhinnaksi, Kukkokiikakin ja
Paskatikun Liisa etsivät merenrannan rasvaa. Liisa tyytyi savolaisten
leipään, mutta Kukkokiika vaati hyvät ryypyt, tuli toheloksi ja rupesi
kiikaamaan.


Kalamiehiltä Savon ukot vaihtoivat palvalihoillaan suolakalaa.
Karlundiltakin ylimaan miehet joskus ottivat matkaansa silakkanelikon,
jättäen lihaa tilalle. Ja "niillä oli niin hyvvää palvalihhaa että kun
sitä vielä sais!"


       *       *       *       *       *


Kaikilla patruuneilla oli talossaan "kräämäpuojit", joissa maanukot ja
kaupunkilaisetkin kävivät tekemässä ostoksensa. Kräämäpuodit olivat
tulisijattomia, talvella hyvin kylmiä olinpaikkoja. Kesällä taas
sai kaksijatkoisen oven yläosa olla kaiken päivää avoinna. Kaupassa
hääri "puotineittyt" mitaten ja punniten tavaraa ostajille. Jo kuuden
aikana aamulla piti neitsyen avata kaupanovi ja aloittaa päivän työ,
jota kesti iltayhdeksään asti. Ahlqvistilla piti olla kymmeneen.
Pyhäpäivinkään ei puotityttö saanut lepoa. Silloin pattijokiset, jotka
arkipäivinä kaupungissa käydessään ostivat vain juuri niin paljon,
että "se riittää pyhään asti", sekä aamulla että kirkosta palattua
ryntäsivät kauppaan "sisän kautta" ostamaan kahvia ja sokeria ja muuta
tähdellistä tavaraa. Pattijokiset olivat sunnuntaisin rahamiehiä, sillä
silloin he saivat viikolla tuomastaan maidosta, piimästä ja voista
maksun kaupungin työmiehiltä, jotka taas perivät palkkansa lauantaina.
Monissa porvareissa puotineitsyen piti sunnuntaisin päivällispöydässä
samoin kuin sunnuntaisissa kutsuissakin olla "passaamasa… se kun oli
niin näppärää". Ja palkkaa kauppatyttö sai puolitoistasataa markkaa
vuodessa sekä ruoan ja aamukahvin ja jouluna jonkun lahjan. Pienissä
porvareissa ei puotineitsyttä tarvittu. Möllerin viinakaupassakin vain
pappa ja mamma vuorotellen kävivät tynnyrintappia vääntämässä.


Patruunin apulaisena "sisäkonttorisa" oli "puukhollari" tilikirjoja
kirjoittamassa ja kirjeitä jäljentämässä. Konttorin seinällä
nahkaremmeissä riippui isoja kirjoja, kullakin laivalla omansa, ja
isännän isossa pulpetissa oli monet laatikot, jokaisessa laatikossa
omat laivapaperinsa. Mutta kun kauppapuodissa tuli kiire, sai
puukhollari juosta sinne, ja aina hänen piti huolehtia, että puodin
"nuuskaloota" pysyi tuoreena. Perunaa hän leikkasi nuuskan sekaan, ja
se auttoi. Patruuni oli tyytyväinen, ja muorit sekä vanhat herrat,
Möllerkin, saivat hyvää tuoretta nuuskaa.


       *       *       *       *       *


Mutta silloin "meiän kylään" saapui paljon vieraita, kun se lokakuussa
ja taas helmikuussa pani toimeen markkinat, ja rumpua pärryttäen otti
vieraansa vastaan sekä julisti markkinarauhan. Varsinkin helmikuun
kynttelimarkkinoilla, jolloin jo esteettä voitiin lasketella poikki
maiden, oli paljon kansaa. Silloin Isotori täyttyi maalaisista ja
maalaisten tavaroista, ja porvarien kartanot olivat hevosia täynnä.
Savoa myöten oli ajettu kaikenlaista maaseutujen tavaraa aina laivan
mastopuista alkaen. Olipa saapunut suuret joukot viipurilaisiakin,
kuormissaan "seelivaatetta", palvalihoja, läskiä ja isoja kalakukkoja.
Hämeestä ja Savosta oli hamppua ja pellavaa, ja lähiseutujen emännät,
varsinkin pyhäjokelaiset, tarjoilivat vahvoja villasukkia, -lapasia ja
villalankaa.


Keskellä toria oli useita lautakojuja, joista oman kylän miehet
sekä "ulkokyläläiset" tarjosivat tavaroitaan. Oli kultaseppää,
kupariseppää, köydenpunojaa ja muuta mestaria Oulusta ja Kokkolasta
asti, Leufstadiuksenkin tupakkamies myi tavaroitaan, Vestberg
kauppaili köysiään, ja kirjansitoja Sundströmin pöydällä oli muutamia
virsikirjoja, katkismuksia ja aapisia, Kemin takaisella Kaakamon
miehellä oli suuria kiekkoja rantuiseksi kudottua "henkselinauhaa",
ja Kokkolan puolen "karstamaakarit" ja harjantekijät tarjoilivat
teoksiaan. Nähtiinpä jonkun venäläisenkin kauppailevan sillejä,
suolakurkkuja, prenikoita ja karamelleja. Ja poikaset ostelivat
muutamilla kopeekoillaan "ryssän renikoita markkinaisiksi".


Monet maalaiset tulivat markkinoille vain huvittelemaan, mutta oikeat
isännät tulivat myymään tavaroitaan sekä hoitamaan raha-asioitaan.
Patruunin isonkirjan asioita oli korjattava, ja Isollatorilla saattoi
myös tavata vanhoja velkamiehiänsä, joilta voi omansa kiristää pois.


       *       *       *       *       *


Raahen porvarit taas vuorostaan vierailivat muiden paikkakuntien
markkinoilla, Kajaanissa, Kuopiossa, Kalajoella, vieden kuormittain
tavaraa myytäväksi ja taas kuormittain ostaen uutta. Vanha
Durchmankin ja Gyllbergin ukko veivät Kuopion tavarakuormassa kerran
rommitynnyrinkin, josta illalla tekivät ryssän kanssa kaupat ja menivät
uunille nukkumaan. Mutta yöllä tapahtui talossa pieni keskustelu.
"Paanko ma vähän vettä?" kysyttiin. "Paa-paa!" vastattiin. "Paanko ma
vieläkin?" kysyttiin taas vähän päästä, ja vastattiin: "Paa-paa!" Ja
vielä kolmannen kerran samoin kysyttiin ja vastattiin. Mutta tapahtui
niin, ettei ryssä aamulla huolinutkaan rommista. Kauppaa hierova
Gyllbergin ukko hätäysi:


— Tuu pois, Turkmanni, uunin päältä! Mies tahtoo rahansa.


Kuopion markkinoilla kävivät toimekkaat Ahlqvistin ja Ahlholmin
leskirouvatkin. Tavarakuormansa kukkuralla istuen hekin vain
ajoivat pitkän talvisen taipaleen. Ahlholmin rouva oli niin äkäinen
kauppamuori, että myi vaikka leningin päältään, kun asiaksi tuli.
Niinpä markkinatanssiaisissa joku rikas Kuopion rouva ihasteli Raahen
rouvan kaunista puna- ja viheriäruutuista silkkileninkiä ja kysyi:
"Mistä sellaisia saa?" — "Vaikka tästä! Tahotteko ostaa!" Raahen
rouva heti tokaisi. Ja silkkileningittään Ahlholmin Johanna-rouva ajoi
kotiinsa.


       *       *       *       *       *


Kalajoen kuuluisille maaliskuun markkinoille ajoi Raahen koko
porvarikunta, rahtihevosillakin vedättäen sinne kaikenlaista
kauppatavaraa ja kräämää. Ahlqvistin ja Ahlholmin muorit olivat taaskin
matkassa ja vanha Friemanin ukkokin oli muassa, vaikkei hänellä ollut
suurta asiaakaan, ajoihan vain ilman aikojaan "hevosluontoisena"
miehenä katselemaan hyviä hevosia.


Kalajoen suun mahtavalla "markkinaplassilla" oli Raahen patruuneilla,
niinkuin Kokkolan, Pietarsaaren ja Vaasan kauppasaksoillakin,
omat pienet markkinapirttinsä kamareineen, kauppapuoteineen ja
makasiineineen kahta puolta kauppakenttää, joka pitkänä avoimena
tanhuana ojentui mökkiryhmien välille kuten kaupungin katu.
Markkinatuvissaan patruunit asustivat markkina-aikana ja monella oli
rouvakin mukana kahvinkeittäjänä ja ruoanlaittajana. Puodeistaan ja
makasiineistaan porvarit myivät kaikenlaista tavaraansa suoloista ja
raudasta alkaen, ja maalaiset tarjosivat tuotteitaan vain kuormista.


Maanukkoa oli tavaton paljous taas koossa. Kansaa sekä mies- että
naiskansaa, jalkamiestä, hevosta ja hevosväkeä ja hevosenvedettävää
oli maantiellä ja joen jäällä joskus neljännestä pitkälti ulottuen
markkinakentältä aina Änkilän ohitse. Siinä oli ympäristön ja
rantaseudun miestä sekä ylimaalaista aina Pohjois-Hämeen "puttaalaisia"
ja viitasaarelaisia myöten. Nähtiin joukossa Haapaveden "haavikoita",
Pyhäjärven "pyhäkkäitä" ja Kärsämäen "kärsäkkäitä" tervatynnyriensä ja
laitarekiensä ääressä. Mutta Reisjärven "reisikkäillä" oli pilkatuissa
"pituhäkeissään", joilla he kerran tulivat kilpa-ajoihinkin,
vain köyhän kulmakunnan potaskaa. Moni alamaiden viljapeltojen
ruisleivällä ruokittu isäntä seisoi pystynä raskaan viljakuormansa
vieressä. Maalaisten tavaroista Raahen patruunit korjasivat hyvän
osansa puutavaraa, tervaa, potaskaa, viljaa, sarkaa, hurstia, voita,
kuminoitakin. Rahtimiehillä ajatettiin tavarat Raaheen, vain tervat
jätettiin Kalajoen makasiiniin avovettä odottamaan.


Monta päivää markkinat kestivät. Raahelaisetkin viipyivät koko viikon
Kalajoen-matkallaan. Rouvat ja mamsellit vain yksinään puuhailivat
kotona, pitivät kahvikutsuja ja pelkäsivät pimeän tullen Perttusia ja
muita rosvoja. Sillä monen talon koko miesväki oli markkinamatkalla.


Raahen patruunien apumiehinä tavaroita hajoitettaessa maakuntaan olivat
jotkut kauppahenkiset lähiseudun isännät ja kaupungin miehet. Tällaisia
kaupankävijöitä oli Palonkylän Aunolan Sakari, joka kulki monet
markkinat Leufstadiuksen tupakkakuorman isäntänä. Vanha Lindmanin
ukko rujasi sekä Hämeet että Savot porvarien tavaroita kaupiten,
joutuen matkoillaan joskus savolaisen pässinkin kanssa puskusille,
mikä juttu kuitenkin päättyi siten, että talonväki ihmeekseen löysi
pässinsä isoista sarvistaan riippumassa korkealla ovipielen naulassa.
Pyhäluodon Pekkakin ajella remusi ympäri maakuntaa porvarien tavaran
tasaajana, mutta tasasi tavarat niin taitamattomasti, ettei itselle
jäänyt muuta kuin tyhjä nimitys, "Palanssi-Pekka".


Mutta toiset isännät ja kaupungin miehet taas puolestaan toimivat
maanukkojen apuväkenä kokoamassa maakunnan tavaraa kaupunkiin.
Nämä olivat oikeita "hämemiehiä", jotka joka talvi tekivät pitkän
kaupparetkensä Hämeen rintamaille taikka Savon sydänseutuihin. Omiin
nimiinsä ukot ajelivat, omiin pusseihinsa pistivät voitot ja omissa
nahoissaan tunsivat tappionkin. Näitä Hämeen ja Savon koluajia oli
"Lauviinin ukkokin", Petter Lavin, joka etelästä veti ryynejä, lihoja
ja talia ja piti pientä "höökerin kauppaa" pikku mökissään Kirkkokadun
varrella, samoin kuin maakunnan kiertäjä Lindmankin Brahenkadulla,
vastapäätä Durchmanin patruunia. Ahkeroita hämemiehiä olivat myöskin
Flinkin veljekset Jussi, Tapani ja Heikki sekä Jääskelän Antti,
Johan Montinin entinen renki, ja vielä Mallulan Antti, "Silverin
Saaran mies". Joulun jälkeen nämä ukot painuivat Hämeeseen, ostivat
sieltä kuormittain pellavia ja hamppuja, ostivat hyviä hevosiakin
ajopeleineen, ja palasivat koko kuormastolla parahiksi kotikylän
suurille kynttelimarkkinoille. Matelan Antti kierteli retkillään
Hämeet, Kuopiot ja Kajaanit, tuoden palatessaan hevosia ja pellavia.
Aunolan tupakkaporvarin velikin, Jussi, jota sanottiin "Aunolan
Vauhdiksi", koska hän poikasena, kun oli unohtanut "jästin" nimen,
oli pyytänyt "sitä, joka antaa sahille vauhtia", ajoi Hämeet ja Savot
antaen vauhtia Hämeen pellaville sekä Savon hevosille, kuljettaen
niitä Raahen markkinoille ja myyden voitoikseen. Antoi Jussi kerran
vauhtia savolaisten kaivopuuhallekin. Jossakin Iisalmen talossa, missä
ei saatu vettä, vaikka oli purastettu monta kaivoa, esiintyi Aunolan
Vauhti muka kaivonkatsojana, määräten raastamaan reikää kaikkein
pahimpaan paikkaan, talon vahvan kivijalan alle. Ei kyllä Jussi enää
uskaltanut kulkea talon kautta, ennenkuin sai kummakseen kuulla talossa
kaivattavan "sitä suurta Pohjan tietäjää, joka ve'en heille antoi".


Sattuihan joskus näinkin onnistamaan. Mutta parasta oli hämemiehistä,
kun saivat tavaransa hyvin menemään kotikylän Isolla torilla. Ja
saivatkin. Sillä Hämeen kiertäminen sentään kannatti, niin että
varakkaat isännätkin olivat joskus kahden vaiheilla:


    "Meniskö Hämmeeseen,
    vai ostasko Ollinsaaren maan?"


Pankit.


Entisellä Raahen suurporvarilla oli oma tapansa tallettaa niitä
rahoja, joita kauppa ja meri hänelle tuottivat. Raha pantiin kyllä
tavallisesti vetämään uutta rahaa, mutta useasti sattui, ettei sitä
heti voitu sovittaa kaupankäyntiin eikä panna meriä vaeltamaan. Monta
kertaa keräytyi suuria rahakokoja toimekkaan kauppamiehen varastoon.
Mutta ennenvanhaisessa Raahessa ei ollut pankkia eikä rahalaitosta,
mihin olisi voinut sijoittaa varansa tulevien päivien tarpeiksi. Monet
porvarit, jotka olivat asioissa Tukholman kanssa, tallettivatkin
Ruotsin riksinsä Tukholman pankkeihin, toiset taas, jotka liikkuivat
laivoillaan Venäjän vesillä ja satamissa, veivät ruplansa Pietarin
rahalaitoksiin. Mutta paljon käytettiin rahoja myöskin omaisuuden
lisäämiseen. Tuotiin merien takaa kauniita arvokkaita huonekaluja,
mattoja, shaaleja, tapetteja, hankittiin kaikenlaisia kalliita
hopea-astioita ja arvoesineitä, ja talonemäntä puolestaan huolehti,
että hänen liinavaatevarastonsa oli mahdollisimman suuri ja komea.
Monella porvarilla oli aitat täynnä sänky- ja liinavaatteita.


Mutta vanhalla Johan Soveliuksella, suunnattoman rikkaalla
vanhallapojalla, joka yli 80-vuotisena kuoli 1853, oli omat
säästölaitoksensa. Pietarin pankkeihin Johan tosin talletti osan
rupliansa, ja sinne niitä ukon kuoleman jälkeen lienee jäänytkin
venäläisten hyviksi. Mutta suuren osan rahoistaan vanha Johan sijoitti
omiin kätköihinsä niin huolellisesti, ettei niistä kukaan muu ihminen
tietänyt mitään. Ukon kuoltua hänen talletuksiansa sitten pitkät
ajat etsittiin kaikista mahdollisista ja mahdottomista paikoista,
vesikaivoistakin, mutta ei löydetty mitään. Vasta vuosikymmenien
kuluttua niitä sattumalta kerran toisensa perästä pirahteli päivän
valoon.


Raahen kauppatorin rannassa, veden piirittämällä pienellä kivikolla,
oli ennen ikivanha aitta, "Puluvärkiksi" sanottu. Tämän aitan
omisti aikoinaan Johan Sovelius. Sinne ukko sijoitti meren tuomat
suolavarastonsa, ja sinne hän sijoitti meren tuomat rahansakin.
Sillä kerran, aikojen kuluttua, kun Puluvärkki oli jo kauppias Axel
Branderin hallussa, tapahtui, että Paavolan Murron ukko aitasta
suoloja rapatessaan löysi seinänkolosta paperikäärön, joka sisälsi
parisentuhatta ruplaa venäläisiä seteleitä. Toisen kerran taas
konttoristi Lindblad löysi samanlaisen rahakäärön. Kumpaisetkin lienee
Brander aitan ostajana ja omistajana perinyt. Vanhaa Puluvärkkiä
purettaessa löytyi taas sen vuolihirrestä suuri rahatukko. Oli hirteen,
poranreikään, painettu korkki, jossa oli naula. Lievosen ukko nykäisi
naulaa: korkki lähti irti ja sen takana oli ruplia.


Oli entisaikaan Raahen torin rannassa, pakkahuoneen luona, kahden
puolen suuria makasiineja, muuan niistä Johan Soveliuksen. Vanhat
rantamakasiinit muutettiin myöhemmin, kun rautatie oli saatu,
kaupungin toiselle laidalle rautatien viereen. Soveliuksen makasiinia
purettaessa löytyi taas seinistä puutulpalla tukittuja reikiä, joissa
oli tuhansittain rahoja, toiset jo arvottomia, mutta toiset vielä
kelvollisiakin. Ja kun makasiinin hirsiä uudelleen nostettaessa
veistettiin, pirahteli niistä tuon tuostakin rahatukkoja. Peltomaan
ukkokin löysi tukon lastukosta ja ilmoitti sitten sanomalehdessä:
"Jolta on rahaa pois, saa tuntomerkeillä käyvä perimäsä". Kun ei kukaan
tietänyt tuntomerkkejä, sai Peltomaa pitää rahat ja tuli rikkaaksi.
Muuan pattijokelainenkin löysi rahoja ja oli rahamiehenä kauan aikaa.


Kätki vanha Johan rahoja muuallekin kuin vanhojen aittojen seiniin,
joihin hän sulloi vain seteleitä. Kultaa ja hopeaa ukko työnsi isoihin
kahvipannuihin, joita kuoppasi maahan merkkipaikkoihinsa. Neljä on
niitä jo löydetty, ja viisi niitä sanotaan olevan, mutta viidennen
piilopaikkaa ei ole vielä saatu selville, vaikka on etsitty kaikkialta,
Pitkästäkaristakin. Merimies Grekula kyllä ennen sanoi, että jos
hän rupeaisi etsimään, niin kyllä löytyisi, sillä piilopaikat, ukko
selitti, on merkitty puustaimilla, ja muut puustaimet on jo keksitty,
mutta K:n merkki on vielä löytämättä.


Mutta vanha Johan Fagervik, toinen rikas patruuni, oikea vanhankansan
mies hänkin, ei tukkinut rikkauksiansa seinänkoloihin eikä kätkenyt
kahvipannuissa maan alle, ei myöskään uskonut Pietarin eikä muidenkaan
epäluotettavien pankkien haltuun. Patruunilla oli omassa kamarissaan
iso, vahvasti raudoitettu arkku, jossa hän säilytti hopeakolikoiksi
vaihtamansa rahat. Arkku oli vielä suurilla ruuveilla porattu lattiaan
kiinni, vaikka ei sitä kuka tahansa olisi jaksanut muutenkaan
liikutella, sillä niin paljon siinä oli kolikoita. Täällä olivat rahat
varmimmassa tallessa, kun patruuni itse vielä tarkoin vartioitsi
aarrettaan. Aina kun kamarissa oli vieraita, patruuni koko ajan istui
arkkunsa kannella. Joskus tuttavat tekivät vanhalle patruunille pikku
kiusaa, mennen arkulle istumaan, kun ukko siitä vähäisen liikahti
muualle. Mutta patruuni ajoi vieraan heti pois, ruveten itse aarteensa
vartijaksi.


Tarkoin huolehti tavara-arkuistaan entisaikaan muuan toimekas
Soveliuksen mummukin, joka sairastaessaan määräsi, ettei häntä
saa muuttaa toiseen huoneeseen, niin kauan kuin hän jaksaa
pikkulilliäänkään liikuttaa. Aiottiin jo kerran, kun mummu oli jo
melkein tiedotonna, ruveta muuttamaan. Mutta mummu tunsi sen ja
liikutti pikkulilliänsä, kun ei muuhun enää kyennyt, Ja muutto täytyi
jättää tekemättä.


Vähävaraisen laitapuolen kansan rahat eivät juuri joutaneet
seinänrakoihin eikä kirstuihin makaamaan. Raha saapui heidän luokseen
kovin hitaasti ja jälleen kiireesti heitti hyvästinsä. Mutta kumminkin
etupäässä vähäväkistä kansaa varten perustettiin Raaheen jo 1851
pikkuinen rahalaitos, säästöpankki. Asessori Hårdh, kaupunginlääkäri
Friman sekä kauppiaat Durchman, Lundberg ja Rein olivat sitä
puuhaamassa, ja porvarit lainasivat ja lahjoittivat rahaa pohjaksi.
Vaatimattomana, muutamalla sataruplasella, se aloitti liikkeensä,
ja ensi vuotensa lopussa näytti pankin "kirjanlasku eli räkningit,
jotka sitä varten valituilta Tutkiamiehiltä ovat oikein pidetyiksi
löydetyt", että perustusrahaston "Saanto" oli 403: 28 hopearuplaa,
josta perustajajäsenten maksuja 116 sekä "kasvamatointa velkarahaa"
250 ruplaa, ja "Anto"-puolessa oli m.m. pankin "omituista rahaa"
79: 51 ruplaa. Vähäistä väkeä pankin säästäjät olivatkin ja pienet
heidän idartamansa alkuunpanot. Sataviisi henkilöä kantoi kopeekkansa,
ja pankin "Säästöön paniain rahastoon" voitiin "Saanto"-puolelle
"vastakirjain mukaan" merkitä 1409: 98 ruplaa, ja tästä karttui
"kasvurahaa säästöön panioille" 16: 72 ruplaa. Mutta köyhän kopeekat
eivät kauan joutaneet tuottamaan "kasvurahaa". Jo ensi vuotenaan pankki
sai "Antoonsa" merkitä "ulosottoakin", sillä "10 henkilöä, joista 7
ovat peräti eronneet, ovat ottaneet ynnä rahan kasvuin kanssa 228: 56
ruplaa". Yhtätoista velkakirjaa "vasten" pankki "uloslainasi" 1430
ruplaa, ja ensi vuoden lopussa "kassassa löytyi selvää rahaa" 94: 43
ruplaa.


Säästöpankin hoitajana oli aikoinaan kaupungin "kasööri" Gustaf
Brusin, pitkä, äkäinen mies, joka asui Härkätorin laidassa,
Reiponkadun kulmassa. Omassa pienessä kamarissaan ukko vain hoiteli
pankin "saantoja" ja "antoja", ja rahalaitosta sanottiin "Prussiinin
pankiksi", Brusinin jälkeen oli pankki milloin kenenkin hoidossa,
useinkin vanhojen merikapteenien, Stenmanin, Sabutskyn, Björkqvistin.
Ja samoin se on vieläkin. Vanha merien kapteeni Juho Himanka on nyt
vanhan pankin päämiehenä.


Mutta saatiin kerran sitten oikea kauppapankkikin, jossa porvarit
saattoivat rahoineen käydä ulos ja sisälle. Yhdyspankin haaraosasto
perustettiin Raaheen 1864, ja sen ensimmäisenä johtajana oli
pari vuotta kauppias Sivert Lundberg sekä johtokuntana, jonka
valitsemiseen otti osaa kaupungin paras porvaristo, Gustaf Rein ja
Fredrik Sovelius. Sitten oli johtajana kauppias Lundström 1874:ään,
jolloin pankki joutui kauppiaan ja kapteenin Johan Aspegrenin hoitoon
lähes pariksi vuosikymmeneksi.


Tämän pankin, "Aspegrenin pankin", vanha Raahe vielä hyvin muistaa.
Se oli patruuni Aspegrenin kauppatalossa Brahenkadulla, nahkuri
Lövenmarkin ja värjäri Ollenborgin talojen välissä. Porstuan
peräkamari, johon käytiin kartanon puolelta pienen pimeän porstuan
kautta, oli pankkihuoneena. Siellä Raahen raha-asiat toimitettiin.
Rahakamarin kalusto oli hyvin vaatimaton. Peräseinällä kahden akkunan
välissä seisoi pankkipöytänä vanha "kröönillä" veralla päällystetty
pelipöytä, ja seinällä pöydän yläpuolella riippui paperitaulu esittäen
Pyhää Ehtoollista. Oikeassa nurkassa oli kahdenmaattava, päästä
vedettävä sänky, ja keskilattialla kykötti leveä kahdenistuttava
"kungstooli". Vasemmalla seinällä oli vanhanaikainen pinnasohva
sekä kaksijatkoinen kassakaappi, jonka yläosa oli rautaa, alakerta
puuta. Nurkassa oli vielä isännän piippuhylly pitkävartisine
merenvahapiippuineen ja lattialla muutamia tuoleja.


Toimitusaikana pankkiherrat istuivat arvokkaina viheriän pöydän
ympärillä. Itse pankinjohtaja, patruuni, istui mälliä pureskellen
pöydän vasemmalla puolella ja häntä vastassa toisella puolen pöytää
kauppias Axel Brander, johtokunnan mies; toinen johtokunnan jäsen,
raatimies Petter Roos, istui pöydän edessä selin oveen. Mutta pöydän
alla makasi pankinjohtajan punainen, hyvin lihava koira, "Grogg".
Kahdenmaattava sänky oli työnnetty kokoon, kahdenistuttava kungstooli
seisoi tyhjänä, mutta sivuseinän pinnasohvalla istui tahi ovensuussa
seisoi joku asiakas.


Ja herrat johtajat ja johtokunnan miehet hoitivat pankkia, ottaen
rahoja ja antaen rahoja, myöntäen lainoja sekä kieltäen niitä.
Merimiehetkin joskus astuivat herrain eteen tuoden heille rahojaan
talletettavaksi. Tuli kerran Keera-Junnukin hätäyksissään sata ruplaa
kolikoita mukanaan kysymään, kelpaavatko ne enää mihinkään, kun
"Suomeen on tullut rahan muutet". Joskus myönsivät pankkimiehet pikku
lainoja, ottaen jonkun pantin takaukseksi. Hopealusikoita taikka muita
arvoesineitä kun vei pantiksi Aspegrenin porstuakamariin, sai astella
takaisin muutamia kymmenmarkkasia taskussaan.


Oli siinä pankkiherroilla laskemistakin, rahoja kun vaelsi ulos
ja sisälle. Kolmen miehen voimalla suoritettiin laskut, jokainen
paperissaan erikseen, ja sitten vertailtiin, miten asia on kullekin
selvinnyt. Johtaja tavallisesti, saatuaan työnsä valmiiksi, kääntyi
toisiin kysäisten:


— Huru har ni?[45]


— Niin ja niin, Brander ja Roos todistivat.


— Teill' on väärin! Räkna om![46] johtaja komensi.


Mutta kun ruvettiin tarkastamaan laskuja, huomattiin useinkin, että


Aspegrenin ukon papereissa oli virhe.




Äkäisesti äijä lennätti mällinsä uunin eteen "spottlootaan" ja rupesi
laskemaan uudestaan.


Saattoi pankinjohtaja joskus erehtyä antamaan asiakkaalle rahoja väärin
ja huomautukseen vastasi sitten vain:


— Kun on annettu, niin on annettu!


Mutta jos asiakas siihen huomautti: "Täs' on liikaa", kivahti
pankinjohtaja:


— Anna heti pois!


Tärkeä toimitus oli pankin vuositilin tekeminen. Sitä varten piti
pankki joulunaikana sulkea kokonaiseksi viikoksi, eivätkä niinä päivinä
vekselitkään saaneet "langeta". Maksutilaisuudet oli jo etukäteen
järjestetty joutilaampaan aikaan.


Vanhanaikaisissa "klaffuhousuissa" Aspegrenin pieni "Muppa"-ukko
pukinpartoineen vain astella kepsutteli ja taskussaan hän kantoi suurta
vanhaa kelloriepua, joka hänen mielestään oli paras koko Raahessa, ja
merellä ukko purjehti keltaisella kaksimastoisella seelipaatilla, joka
niinikään oli "paras koko kaupungisa".


Lyyäänkö laiva.


Isollatorilla asioita haasteltaessa saattoi iso patruuni ehdotellen
kysäistä toiselta isolta patruunilta:


— Lyyäänkö laiva?


— Lyyään vaan! toinen iso patruuni heti vastasi.


Ja asia oli sitä myöten valmis. Miehet olivat päättäneet, ja miesten
päätös piti paikkansa, eikä siinä tarvittu sen pitempiä keskusteluja.
Kohta uusi laiva rupesi kohoamaan kaupungin vanhalla veistämöllä.


Yhteisin voimin Raahen suuret patruunit tavallisesti rakennuttivat
suuria ja kalliita valtamerien kulkijoita laivojaan. Sukulaiset ja
hyvät tuttavat liittyivät "komppanioihin" lyöttämään ja varustamaan
laivaa, toista, kolmatta, useampiakin, joissa kullakin osamiehellä
oli määrätty osuutensa: puolet, kolmasosa, neljäs-, kuudes-,
kahdeksasosa j.n.e. Vanhan Langin toiminimen omisti aikoinaan vain
Langin suku, sitten vävy, kauppaneuvos Franzén ja taas vävyksi tullut
komerssi Fredrik Sovelius, ollen kyllä toiminimen laivoihin enemmän
taikka vähemmän osuutta joillakuilla muillakin Raahen kauppiailla,
kuten Candelinilla ja Möllerin papalla. Samoin Soveliusten
laivanvarustustoimi oli melkein kokonaan Soveliusten yhtymän,
parhaina aikoinaan etupäässä Matti Augustin ja Henrikin pääjohdossa.
Durchmanin yhtiössä oli koko joukko mukana: vanha Durchman poikineen,
Johan Fellman, Johan Montin sekä kapteenit Svanljung, Höckert ja
Ståhlberg. Reinin komppaniaan kuuluivat aikoinaan, paitsi itseä ukko
Reiniä, Isak Fellman, Gyllberg, Fagervik, Andersson, Henrik Montin ja
Konrad Brander, Lundbergin laivayhtiössä olivat osakkaina Lundbergit,
Johan ja Baltzar Fellman, Fredrik Leufstadius, Johan Frieman ja
Johan Lundström. Jokaisella suurliikkeellä oli laivaveistämössä oma
työpaikkansa.


Vanhaan aikaan oli Raahen laivavarvi aivan kaupungin vierellä,
Rikhardinrannassa. Siinä entiset edesmenneet patruunit, Langit,
Soveliukset, Freitagit, Kiellinit, olivat lyöttäneet laivojansa, ja
siinä vielä Itämaisen sodan jälkeen 1856 langokset, Matti Marjelin ja
Matti Kangas, rakennuttivat kaksimastoisen jähdin, Sovinnon. Mutta
maan noustessa ja meren paetessa kaupunginranta oli jo aikoja tullut
liian matalaksi suurille valtamerien laivoille. Niinpä olikin saatu
uusi laivojen rakennuspaikka kauemmaksi kaupungista, entistä syvemmälle
rannalle, tervahovin ja Suenreiän välimaille. Sinne nousi lopulta
viisi varvia vierekkäin: Soveliuksen, Lundbergin, Reinin, Langin ja
Durchmanin, jokaisella omat pajansa, kaksikerroksiset työpirttinsä ja
suuret makasiininsa sekä tavattomat rakennustarvevarastonsa.


Entisten suurporvarien laivat eivät suinkaan olleet niin suuria ja
komeita kuin myöhempien patruunien alukset. Johan Langin Nadeschdakin,
1841 rakennettu priki, oli vain "pyöreäkeulainen lyhyt töpelö,
ymmyrkäinen kuin pata, niin että mastotkin olivat melkein yhesä
läjäsä". Mutta silläkin vain ajettiin valtamerien ylitse. Vanha Kalle
Burmankin oli sillä ennen Itämaista sotaa käynyt aina "Valapparaisosa"
asti. Monet entisten ukkojen laivat myöhemmin takiloihinkin
pienemmiksi, fregatitkin muutettiin parkkilaivoiksi.


Oli kyllä Raahessa joskus maailman aikaan nähty suuriakin laivoja, niin
ettei mallia liene puuttunut. Oli nähty sellaisiakin jättiläispursia
kuin saksalainen "Wänneswäärti", joka kerran oli ajanut Pohjanlahdelle
lankkuja lastaamaan. Yhtaikaa oli tavaraa lyöty Oulussa peräruumaan,
Raahessa keskiruumaan ja Kokkolassa keularuumaan. Laivan joka
märsrangilla oli ollut tanssihuone ja joka kvarttesplokin niskassa
krouvi, ja niitä oli ollut niin paljon, että kun kerran kajuutpoika
oli lähtenyt ja käynyt joka tanssihuoneessa ja joka krouvissa, niin
oli hän palatessaan ollut harmaapäinen ukko. Itämerelle suurlaiva
oli mennä porhaltanut, ja kun kokki oli heittänyt kapiisin porot
mereen, oli siihen syntynyt Bornholm, ja kun hän oli viskannut mereen
herneenperät, oli muodostunut Ärtholm, Kun sitten laivan oli pitänyt
ahtaita Tanskansalmia luovia vastatuuleen, oli sen aina täytynyt käydä
Pohjanmerellä kääntymässä.


Tällaisia mahdottomia maailmanastioita ei Raahe kyllä kyennyt
rakentamaan parhaina päivinäkään, mutta aika isoja fregatteja,
parkkilaivoja, prikejä, kuunareita ja kaljaaseja se kyllä löi, yhtä
kauniita ja kelvollisia kuin kutka tahansa maailman laivamestarit.
Johan Langin Louisekin oli niin kova kulkemaan, että kun se kerran
tulla porhalsi Ameriikasta, niin ei kaksi kapteenia ehtinyt laskea
sen matkaa, vaan täytyi laiva seisauttaa meren selälle "piihin".
Jotkut patruunit lyöttivät yli neljänkinsadan lästin fregatteja ja
parkkeja, kuten esim. Lundbergin miehet, mutta toiset taas pienempiä,
alle kolmenkinsadan kolmimastoja niinkuin Reinin komppania. Mutta
Soveliuksen Matti-patruuni rakennutti enimmäkseen vain isoja
kaksimastoisia prikejä, sillä niiden "ulosteot haminoisa" olivat
halvemmat kuin kolmimastoisten laivojen. Katsellessaan Reinin miesten
pieniä kolmimastoja Matti-patruuni joskus naurahti:


— Jos mulla olis nuin pieni ruuhi, niin minä en panisi kun yhen maston
ja vippiseelin.


Entiseen aikaan oli laivoja rakennettu vain päiväpalkalla. Timperit
olivat saaneet sovitun palkkansa ja iskeneet aamurummusta iltarumpuun.
Mutta sitten ruvettiin lyömään laivoja myöskin urakalla. Björkmanin
Eerikin, joka oli Haapavedeltä tulleita Pyöriän poikia, kerrotaan
olleen semmoinen toimen mies, että ensimmäisenä rupesi puuhaamaan
"kontrahtityötä", kooten ympärilleen timperijoukon, joka
laivanredarien kanssa teki sopimuksen urakasta.


Jo syksypuolella kesää, kun oli kuultu patruunien torilla päättäneen,
että "lyyään laiva", timperitkin keskustelivat siitä Isontorin
kokouksissaan ja päättivät, että "lyyään vaan!" Sitten lähetettiin
Eerik Björkman sekä muita "isäntämiehiä" patruunien luokse esittämään,
että "se ja se vaajitaan", ja he palasivat takaisin tiedolla, että
"se ja se luvataan!" Isotori neuvotteli koko joukolla. Voitiin vielä
kerran lähettää Eerik Björkman sekä muut isäntämiehet patruunien
konttoriin ilmoittamaan, että "jos se ja se annetaan, niin sitten!"
Mutta saattoi Isotori. hyväksyäkin patruunien tarjouksen. Silloin
mentiin joukolla konttoriin tekemään kirjallinen sopimus, ja "valan
perään oikein alettiin työ", vielä luvaten, että "jos laiva vuotaa, kun
on vesille laskettu, niin kallistetaan omin kustannuksin ja korjataan".
Kahdeksankymmentä ruplaa mieheen oli entiseen aikaan tavallinen
urakkamaksu laivanteosta, ja sitten myöhemmin oli urakkasummana 500
markkaa mieheen ja "laiva puolivalmiiksi".


Taitavia laivan rakennusmiehiä, timpereitä, varvareita, seppiä, oli
kyllä Raahessa, sellaisia kuin Pyhälän Jaako, Puskalan Heikki,
Pietilän Pekka, Pyyn Tuomas, Humalojan Juho ja Burmanin Kalle sekä
vielä Lahdenperää, Hyttistä, Haapajokea, Friiseä, Makkosta, Erkkilää,
kaikki edesmenneitten Raahen mestarien jälkeläisiä taikka maaseuduilta
tulleita taitomiehiä. Pyhäläkin oli tullut Pyhäjoelta, Humaloja
Haapavedeltä, Erkkilä Saloisista ja Makkonen sekä Pietilä Pattijoelta.


Mutta Raahen parhaana aikana iskettiin samalla kertaa viittäkin
laivaa, jolloin joka varvissa oli miehiä kalkuttamassa ja laiva
nousemassa. Silloin Raahen omat voimat eivät riittäneet, vaan täytyi
hankkia lisää muualta. Varsinkin kesäisin, kun sattui olemaan monia
laivoja kotona korjattavana, oli kova taitomiesten tarve. Apuväkeä
tuotettiin Kokkolan puolesta Kruunupyystä, Alavetelistä, Larsmosta,
väliin monia kymmeniä rantaruotsalaisia timpereitä ja mestareita.
Patruunit kustansivat heille vapaan matkan Österbottenilla taikka
Aavasaksa-laivalla, joka höyrysi Tornion ja Pietarin väliä. Eteläpuolen
mestarit viipyivät Raahessa tavallisesti vain kesän siirtyen syksyllä
kuin varikset talveksi Kokkolan seuduille. "Etelän vareksiksi" miehiä
pilkaten sanottiinkin, kun riita tuli, vieläpä joskus kraakuttiinkin
heille variksen äänellä. Mutta monet etelän puolelaiset jäivät
talvitöihinkin Raahen laivaveistämölle, ottivatpa emännän Raahen
tyttäristä ja asettuivat kaupunkilaisiksi taikka läheisen maaseudun
eläjiksi. Hyvin monet tekivät mökin Palonkylään, useat ostivat sieltä
talonkin. "Krakkusvenskaa" eli "krakunruottia" he alussa vain puhuivat,
mutta oppivat vähitellen solkkaamaan raahelaisten kieltä, ja viimein
Raahen seutu teki näistä "etelän vareksistakin" oikeita raahelaisia
ja Raahen ympäristöläisiä. Monet etelän miehistä olivat taitavia
timpereitä, seppiä ja laivanrakentaja-mestareita, timpereitä sellaisia
kuin Krokvik, Kronqvist, Sundqvist, Grönqvist, Portin ja Jubell,
"laivanpykyjä" sellaisia kuin Pettersson, Vestersund ja Danielsson
sekä seppiä sellaisia kuin Viklund, joka oli niin erinomainen,
että rupesi "pykmestariksi", ollen taitava siinäkin ammatissa.
Laivan rakennusmestari tuli Kronqvistin ukostakin. Raahelaisista
rakennusmestareista mainittavimpia oli Nils Petter Möller.


Puut ja tarpeet piti olla varvissa valmiina, kun työ alettiin. Ylimaan
ukot olivatkin niitä pitkin talvea vedättäneet valtavat kasat, ja oman
kylän jähtimiehet, Marjelinin Matti Sovinnollaan ja Anders Helaakoski
Aallollaan sekä muutkin pikku kipparit olivat kesäkauden ajattaneet
pelkkoja sekä muita laivapuita Iin jokisuulta, puolitoista sataakin
paksua 5—6-sylistä pelkkaa samassa lastissa. Patruunit itsekin omilla
jähdeillään olivat vedättäneet laivatarpeita sekä Kalajoelta että
pohjoisilta jokisuilta.


Syksyllä jo kekrin aikoina alettiin laivan rakennustyö, ja siinä oli
urakkaa ja pauketta koko talveksi. Vain pimeimpänä sydäntalven aikana
varvi oli äänetönnä sekä miehet omissa toimissaan. Mutta kevätpuoleen
alettiin uudella, entistä ankarammalla menolla. Timperit paukkasivat
rakennuksella, sepät kalkuttelivat pajassa, varvarien sorvit
hyrräsivät, pasan lämmittäjien kattila höyrysi ja sahurien terävä rauta
puri puuta.


Neljäkolmatta timperiä tavallisesti hääri ison parkkilaivan teossa,
miestusina kummallakin puolella, kukin omalla paikallaan, ja sitten oli
vielä erittäin seppiä, sahureita ja muita erikoistyön tekijöitä.


Tavallinen kolmimastoinen laiva oli jo aika suuri rakennusrumilas,
jolla oli pituuttakin parikymmentä, kolmattakymmentä syltä, leveyttä
neljä ja viidettäkin syltä, sekä korkeutta emästä kanteen viitisen
syltä. Vahvojen pelkkatelineiden, pevun, varaan sitä rakennettiin.
Alinna oli mahtava emäpuu eli köli, keula- ja perävannaksineen, ja
laivan kylkiluina olivat parittain toisiinsa isketyt kymmentuumaiset
kaaripelkat, pantturit eli timperit, joihin kahtapuolta pukattiin
vahvat 5—6-tuumaiset lankut laivan pohjaksi ja laidaksi. Pantturien
varassa oli skantäkki, josta taas nousivat prääkongin stötät
kannattaen vesitäkkiä eli täkkiä, leestankoa ja pastajäärninkiä.
Täkkiä ylemmäksi kohosi keulassa keulapakka keulaskrankkeineen
ja perässä haltäkki peräskrankkeineen. Perässä haltäkin puolessa
olivat kajuutat: etukajuutta, jonka sivulla olivat perämiesten
hytät ja kompassihuone eli natterhuusi ja signaaliskaapi sekä
perässä kapteenin huoneisto. Keskellä kantta oli ruffi, jossa oli
miesten osasto, skanssi, sekä kapiisi eli keittiö, sivulla olevine
timperinhyttineen. Vanhoissa laivoissa oli skanssin ovi styyrpuurin
puolella eli oikealla ja kapiisin ovi paapuurin puolella eli
vasemmalla laivan perästä katsoen. Kaikkein vanhimmissa laivoissa oli
skanssi laivan kannen alla ruuman keulapuolessa. Ruumaan kannen
alle päästiin kolmesta luukusta: keulapuolessa, ruffin edessä oli
föörluuku, keskilaivassa, "mitsepisä", isoluuku, ja perässä
akterluuku. Mutta sivuilla prääkongissa oli saranaluukut, joista
laivankannelle pärskyvä vesi pääsi vuotamaan ulos, samoin kuin aina
avoimista spyykateista, joita oli kolme kummallakin puolella laivaa.
Laivan keulan kaljuunisa, josta puksfrööty tamstaavetteineen
pistäytyi eteenkäsin, oli entisaikaan piltti, "kaijuunin piltti",
naisen veistokuva keulaan levitettyine hameineen. Sellainen oli ennen
ollut Didossa, 1865 rakennetussa Reinin komppanian parkkilaivassa.
Vanhojen Puskalan ja Pyhälän ukkojen oli kerrottu niitä tehneen. Mutta
tavallisesti tehtiin vain ja maalattiin valkeaksi joku pyöreä kiekura,
jossa oli kuin puunlehtiä. Ulkolaisissa laivoissa kyllä nähtiin komeita
kruunupäisiä kuninkaankuviakin.


Kaikki laivan laitalankut höyryytettiin pasassa, suuressa, lankuista
lyödyssä neliskanttisessa torvessa, johon 6—7-sylisiä lankkuja mahtui
kymmenittäin samalla kertaa. Isosta muurikattilasta laskettiin höyryä
pasan lävitse, ja puut kuumenivat, niin että pihka tihkui. Pasassa
keitetyt lankut taipuivat hyvin laidan mukaan, eivätkä sitten olleet
kovin pahoja ravistumaan. Vanhat merimiehet, jotka eivät enää muuhun
kyenneet, olivat pasan lämmittäjinä. Undelinin Anttikin höyryytti
Reinin komppanian pasaa ja monesti samalla kertaa höyryytti viinalla
päätänsä, niin ettei tahtonut pystyssä pysyä, sattui kaatumaankin,
juuri kun itse Reinin patruuni vihellellen käveli varvissa katsellen
työnmenoa. Mutta Undelinin ukko kömpi vain ketaroilleen, manaten:


— Kun se oikein vihaksi pistää, niin ei pysy pystysäkään.


— Mene nyt vain pasaa lämmittämään! patruuni komensi.


Lujaksi laiva tehtiin. Vahvoilla rautapulteilla ja paksuilla
puuvaarnoilla iskettiin peikkoja ja lankkuja yhteen. Melkeinpä
olisi uskonut, kun katseli tavattomien pelkkojen pulttaamista ja
vaarnaamista, että siinä tehdään maailmanikäistä työtä. Mutta kun
sitten merellä myrsky lennätti laivan matalalle, niin rutisi se
vain ja ritisi niinkuin pärekori, ja vahvimmatkin karvit rupesivat
irvistelemään.


Aamurummun kanssa nousivat työmiehet ylös ja aamuviidestä he jo
olivat työssä. Aamiainen syötiin 8—9 välillä, päivällinen 1—2, ja
iltarummuksi jouduttiin kotiin iltaselle. Lastukasa kainalossa ukot
tavallisesti astelivat kotiin, monet Palonkylään ja Pattijoelle asti.
Polttopuusta ei laivantimpereillä ollutkaan puutetta, sillä joka
timperi sai korjata ne lastut, mitä otti puusta irralleen. Lyhyet
jätepalikatkin joutuivat timperien kesken jaettaviksi, mutta pitemmät
puukappaleet, pilekset, patruuni ladotti pinoon. Timperien pojat
kävivät talvella lastuja kotiin keikkaamassa, ja monet eukot, joilla ei
ollut lastuihin osuutta, kävivät timpereiltä ostamassa niitä rahalla
tahi vaihtamassa tupakalla. Luukas Helaakoski vedätti lastuja hevosella
kaupunkiin laulellen Kruununpuodin mäkeä lasketellessaan:


— Rullan koo… rullan koo…


Kuiva eväs oli miehillä mukana selkärepussa, mutta lapset toivat
keittoruokaa aamiaiseksi ja puoliseksikin. Kevätpuoleen evään
tuojatyttäret jäivät päiväsydämeksi isälle "kehräämään riivejä".
Sillä timperien urakkaan sisältyi laivan tilkitsemisriivien valmiiksi
punominen. Jo toisellekymmenelle jouduttuaan tytöt saivat mennä
varviin kehräämään. Suurista paaluista nykittiin tervatappuroita,
jopa purettiin vanhoja tervaköysiäkin, ja polvella punottiin tappurat
köydenpaksuiseksi säikeeksi ja kerittiin kerälle.


Kirkkaina kevätpuolen päivinä tytöistä oli kyllä hauska astella varviin
ja kehräillä tappurasäiettä. Mieluiselta tuntui raahelaisestakin, kun
varvista kuului pauke ja kalke ja joskus miesten "haalauslaulukin"
aina kotipihalle asti. Siellä oli melkein koko kotona oleva Raahe
työssä, sekä miehet että naiset. Laivaa siellä lyötiin, mutta lyötiin
siellä leipääkin sekä keskikaupungin patruuneille että Katinhännän ja
Paavonperän mäen pikku pirteille.


Ja patruunit ajelivat varvin tietä edestakaisin. Piti hoitaa asioita
kotonakin, mutta piti ahkerasti käydä katsomassa, miten laivakin
valmistuu. Sillä vanhoina merenkyntäjinä patruunit kyllä tiesivät,
miten mikin paikka laivassa oli tehtävä. Komerssi kävi joskus parikin
kertaa päivässä ja laivaa maalattaessa itse sekoitti väritkin.


Samaan aikaan kuin timperit työskentelivät ulkona laivanrakennuksella,
ahkeroitiin työpirteissä laivan purjeiden valmistuksessa. Paksusta
jäykästä pultaanista — josta poikavarsoillekin useasti kuraistiin
tukeva liivinselkämys — laitettiin purjeita. Pirtin alakerrassa
vanhat, taitavat, kotikylään talvehtimaan jääneet merimiehet
leikkasivat purjevaatteen valmiiksi. Monesti myöskin kapteenit toimivat
purjeen leikkaajina; merimiehet sitten vain valvoivat ompelemista.
Komerssi aina itse leikkasi laivansa purjeet. Lundbergin pirtissä
leikkasi purjeita ja valvoi niiden ompelemista vanha Savalinin
Heikki. Pirtin yläkerran "seelikamarisa" taas seelinompelijat
pistelivät purjeita kokoon. Langin työpirtissä komerssin käskyläisinä
häärivät aikoinaan Jussilaiska, Hiitolinin Liisa, Pyyn Hanna ja
Planetin Anna-Liisa. Saattoivat he kyllä ommella muissakin pirteissä
ja saada tovereikseen Karjaluotoskan, Pekuskan ja Ölundskan.
Nahkainen seelihanska kämmenessä naiset pitkillä paksuilla neuloilla,
"oikeilla" neuloilla, "reikä"-neuloiIla, ja "liiki"-neuloilla, ja
kolminkertaisella tervatulla pellavaisella seelilangalla, joka
oli paksua kuin raasumaton loimi, pistelivät vahvaa vaatetta,
"nolla-tyykiäkin", niin että kädet olivat aivan rappiossa. Eikä
kestänyt kauan seelihanskan rautainen "plootukaan", joka oli ostettu
Tilvikseltä 25 pennillä. Päiväpalkkaa saatiin 1:20—1:80 markkaa ja
oma eväs piti olla matkassa. Ja itse piti olla matkalla varviin jo
aamuneljältä. Sillä heti aamurummulta oli Fellmanin Paltsu liikkeellä
katsomassa, meneekö väki työhön. Varvipirtissä monet merimiesten
eukotkin kuukausittain viettivät viikkonsa patruunin palveluksessa,
niin ettei ollut kuin pyhä omaa. Ja sekin olisi pitänyt pyhittää
Herralle, mutta täytyi käyttää pirtin siivoamiseen ja vaatteiden
paikkaamiseen ja muihin kotitöihin. Vanha muori hoiti vain lapsia,
taikka isommat huolehtivat pienemmistään. Kuivaa evästä naiset
työpirtissä pistelivät, kahvia sentään keittivät pirtin takassa. Siitä
kyllä ei Fellmanin Paltsun kasvatti Leufstadiuksen "rootmanni" oikein
pitänyt, vaan moitiskeli, että eukot juovat kovin paljon kahvia. Mutta
Jussilaiska valaisi raatimiehelle asian:


— Me juomma sen särpymeksi, mutta te juotta huviksi. Ei meillä ole
muutakaan särvintä… jos me sen kahvesmörjän ryyppäämmä.


Oli jo suuri ilonpäivä, kun saatiin laivanteos sille rajalle, että
voitiin ruveta sitä "triivaamaan". Silloin oli jo kesä tulossa,
lapsetkin laukkasivat avojaloin varvin ja kodin väliä. Riivaamisen
aloituspäivänä patruunit hyvillään tulivat varviin ja toivat miehille
ryypättävää. Se kyllä oli miehistä mieluista, ja he pyhittivät
päivän niin suurena juhlana, ettei tilkitsemisestä sillä kertaa
tullut mitään. Vasta seuraavana päivänä ruvettiin riivipaukalla
moikottamaan syöttörautojen päitä, samalla kuin omaa päätä moikotti
eilinen hummaus. Mutta silti vain työskenneltiin kuin miehet, leveää
krapiakin käyttäen, niin että toinen hoiti rautaa, toisen antaessa
paukalla iskuja päähän. Jonkun ukon pää kyllä saattoi olla parannuksen
tarpeessa. Kondelinin Jaakonkin kerran täytyi lähteä kesken työtään
astelemaan kaupunkiin ja selitellä vastaan tulevalle patruunille:


— Näinhän se käy, kun ei ole hankittu niitä krapinvarsia… piti
lähteä niitä hakemaan.


Mutta silloin oli suuri juhlapäivä, kun laiva oli niin valmis, että se
voitiin laskea vesille. Laivan lykkäjäisiin otti osaa koko kaupunki
ja ympärysseutu, eivätkä vain laivan teettäjät ja tekijät.


Jo kauan oli tätä merkkitapausta jännityksellä odotettu ja valmistettu.
Laivan laskettamisneuvoiksi oli rakennettu luja lankkulava sekä vahvat
kelkat, Kuusisylisiä peikkoja oli isketty yhteen neljäksi kelkaksi,
kaksi kummallekin puolelle laivaa, ja keitetty monet suuret ammeet
ja tynnyrit soopaakin. Eilolaiska ja Tigerska olivat patruunien
soopankokkeina viikkomäärin "alaköökien" suurissa muuripadoissa
korventaneet rasvoja ja luukontteja lipeässä paksuksi, veitsellä
viillettäväksi soovaksi. Saaveittain oli soopaa kannettu valmiiksi
paikalle. Olipa salaa kenenkään sivullisen tietämättä laivan nimikin
maalattu akterspeiliin ja peitetty laudalla. Laivan teettäjäpatruuni
oli sen jonakin yönä maalauttanut.


Juhannuksen tienoissa, kun patruunit olivat monet kerrat käyneet
mittaamassa veden syvyyttä, jotta milloin olisi paras laskea, tapahtui
laivan lykkääminen. Koko kaupunki sen sai kuulla, ja koko kaupunki
riensi silloin varviin. Muutamat menivät oikein eväskori mukanaan,
ja Lassilaiska kyökytti piparkakkukoreineen kauppoja tekemään.
Maalaisiakin tuli Pattijoelta, Saloisista ja Piehingistä. Kaikkialla
oli katsojia, maassa ja aidoilla, lankkuläjiilä ja pelkkakasoilla.
Kymmeniä katsojia oli saanut kiivetä laivan kannellekin luikua ottamaan.


Saaveittain siveltiin soopaa kelkkojen pohjiin ja lankkualustalle, jota
myöten kelkkojen piti liukua.


Sitten kun kaikki oli valmiina, käytiin ottamassa kiilaryyppy,
Työpirtissä patruuni sen tarjosi työmiehille sekä työmiesten
tuttaville, jotka olivat tulleet avustamaan laivan lykkäystä. Ryyppy
pani miehet iskemään kiilaa, niin että päärholttikuulat keikahtivat
kumoon. Särkyrauvoilla rikottiin laivaa kannattavat mutapölkyt,
jolloin koko rakennus jäi kelkkojen varaan. Silloin laivanpyky, joka
hoiti koko menoa, komensi:


— Lukot auki!


Kelkkain eteen ja laivanvannasta vastaan asetetut pönkät nykäistiin
köysillä pois, ja kirveellä iskettiin peräköydet poikki. Mutta iso
olio makasi vain liikkumatta "pevullaan". Silloin viisi, kuusi miestä
juoksi laivan taakse ja suurella juntalla tärskäytti perään, niin
että koko rakennus vavahti. Alkoi kuulua kova ratina ja ryske, kun
valtava rumilas heräsi levostaan ja tunnusteli tilaansa. Sitten
se huomasi edessään sinisen meren ja lähti sinne käsin hiljalleen
liikkumaan valmista soovalla silattua käytävää pitkin. Se oli
riemukasta menoa. Lankkutapulit ja pelkkakasat hurrasivat, laivankansi
hurrasi, aidanselillä ja kaikkialla heilui käsiä ja lakkeja sekä
kuului huuto ja hurraaminen. Laivan nimikin paljastui, kun peräpeiliin
naulattu lauta nuorien nykäisemänä laivan liikkeelle lähtiessä putosi
alas. Kansa hurrasi ja huusi nimeä, laivan rytisten työntyessä omaan
valtakuntaansa. Valtavalla väellä kuin riemuiten se sinne puskeutui,
nostaen komeat pärskyvät kuohut kahta puolta. Ja yhäkin vapisten se
jäi viimein veden pinnalle ylpeänä kellumaan. Koko ympäristö katseli
mielissään komeaa mereneläjää, joka oli oman kylän käsillä tehty. Ja
taas huudettiin, heilutettiin hattuja ja huudettiin.


Entiseen aikaan, kun oli lykätty kauppaneuvos Franzénin laivoja, oli
toisinaan saatu kuulla laivanisännän tilaisuutta varten sepittämä
runo. Isäntä oli itse sen lausunut, kun laiva oli onnellisesti päässyt
vesille. Niinpä Suomi-laivaa, 229 lästin fregattia, lykättäessä 1838
oli Franzén runoillut:


    "Med Suomis namn


    Från Suomis hamn


    Gå hafvet plöj


    Och lycklig var,


    Ej iänge dröj


    På väg Du far,


    Den snällt sig ror,


    Förtjena får.




    På Suomis jord,


    Här opp i Nord


    Klent jorden ger


    Åt odlarn här.


    Sök skörden där,


    Att skördas är,


    På fremmand Strand,


    Åt Suomis land".[47]




Mutta kansan hurratessa kävi laivakelkan soopaisella ladulla kuhina
kuin muurahaiskeossa. Siellä timperien eukot ämpäreineen ja kiuluineen
kuupottivat soopaa keräämässä, nahisten ja kinastellen, sillä jokainen
yritti krapata astioihinsa hyvää ilmaista pesuainetta niin paljon kuin
mahdollista.


Mutta laivanlaskijat olivat ottamassa ruoriryyppyä.


Ryypyn jälkeen taas timperit ja laivan tuleva kapteeni soutivat
suurella parkaasilla laivaan. Kapteeni astui heti ruumaan katsomaan,
onko tullut vettä. Jos laiva vuoti, piti timperien se köölhaalata,
kallistaa kyljelleen, niin että emä nousi ylös vedestä, ja sitten
tilkitä tiiviiksi. Mutta jos ei vettä tullut laivaan, oli se hyvin
tehty, ja timperit saivat panna ruorin paikoilleen. Ja laiva oli
heidän käsistään valmis.


Siitä päästiinkin vasta ryyppäämään ja juhlanpitoon. Työpirtissä oli
keitetty valtava hernesoppa, jota työmiehet ja niiden apulaiset
saivat syödä vadillisittain. Ruskean rasvaisen herneen painoksi saatiin
hyvää juotavaa. Patruunit olivat tuottaneet työpirttiin viinaa ja
konjakkia ja rommia kaikenlaatuista, niin että kaikki toimessa olleet
saivat kyllänsä. Eikä ryypättykään pikku pikareilla tipoitellen.
Täysin lasein saatiin kallistella, vieläpä vetää vaikka kauhallakin.
Ryypyksissä oli silloin koko varvi, vanhat ja nuoret, herrat ja
työmiehet, monet niin että väsyivät varvin pirttiin taikka pirtin
seinän viereen. Mutta sitkeimmät pörräsivät koko yön, ottivat lisää
ja puhuivat hyvästä lykkäyksestä. Eikä selvänä miehenä saanut kukaan
palata kaupunkiin. Ruonansillalla oli joskus oikein vartavastinen
vahtimies, joka pyörrytti takaisin selväpäisen, sanoen;


— Mene ja juo ittes päihin ja tule sitten takaisin!


Ei tarvinnut kenenkään nyt pelätä kistuakaan, vaikka olisi tavallista
pehmoisempana toikkaroinut kaupungin kaduille. Sillä Raahen suurena
merkkipäivänä ei itse viskaalikaan saanut ketään turhanpäiten kiusata.
Miehet olivat talven raatamisellaan kyllä ansainneet hyvän juhlapäivän,


Mutta naiskansalle ei laivanlykkäjäisissä annettu suuhunpantavaa.
Miehet olivat työtä tehneet ja miehet saivat rokat ja ryypyt. Naiset
olivat vain keittäneet soopaa, ja sen he saivat korjatakin, mutta ei
"räknätty" naisen suuta sen arvoiseksi, että siihen olisi kannattanut
hyvää ryyppyä tärvätä.


Mutta aina ei laivanlykkäys onnistunut oikein hyvästi. Durchmanin
Iriskin, suuri parkkilaiva 1876, kun ei ollut tarpeeksi vettä, törmäsi
pohjaan ja kaatui oikealle kyljelleen, niin että Vitolinin Matti,
Tabellin Perttu ja Burmanin Kusto ja muut kannella olijat olivat
mäiskähtää mereen. Laiva meni "aivan kuin paha kenkä flinttaan",
emäpuukin rikkoutui, ja Durchmanin pikku poika, joka isän ja äidin
kanssa oli rannalla katsomassa, todisti: "Tuolla lailla se kävi, kun
ei meillä rukkoilla milloinkaan". Saatiin Iris sentään kovalla työllä
vedetyksi takaisin kuivalle ja korjatuksi. Huonoa onnea jo harakkakin
nauroi laivaa lykättäessä, ja huononlainen oli laivan onni merelläkin.
Lundbergin Pallas, parkkilaiva 1867, pukkasi lykättäessä pohjaan, mutta
pääsi pelkällä säikähdyksellä. John Fellman, Lundbergin suuri fregatti
1875, taas töksäytti keulansa pohjaan, kannan jäädessä kuiville, ja
vaati kovan työn, ennenkuin laiva pääsi vapaille vesille. Durchmanin
prikin, Njordin, oli käydä hullusti 1860. Laiva kallistui niin, että
kannella olijat laskettelivat irtonaisten tavarain kanssa kolisten
laitaa vasten, sitä vaille etteivät menneet mereen. Laivan perävannas
katkesi ja emäkin hiukan rikkoontui, ja työtä siinä taas oli, ennenkuin
priki jälleen oli eheänä pystyssä.


Seuraavana päivänä, kun timperit ja sepät ja muut mestarit hyvin
päätetyn työnsä perästä vielä olivat hyvissä eilispäivän tunnelmissa,
tuli toisten miesten vuoro astua laivaan, joka juhlallisena ja
äsken ristittynä odotteli lahdella. Kapteeni ja perämies rupesivat
apulaisineen laivaa takiloimaan, ja laivan redaripatruunikin oli
tavallisesti mukana. Johan Langin laivojakin kun takiloitiin, komerssi,
vanha merikapteeni, oli aina itse parhaana miehenä paikalla. Miehiä
taas tarvittiinkin. Oli nostettava tavattomat mastot pystyyn ja
kymmenet purjeet raakapuineen, puomeineen ja satoine köysineen pantava
paikoilleen, laitettava laiva täydeksi merenkävijäksi.


Mastot ja raakapuut olivat jo valmiina timperien tekeminä, ja eukkojen
ompelemat purjeetkin odottivat ottajaansa. Varvarit niinikään olivat
valmistaneet lukemattoman määrän plokeja, sekä enklaplokeja ja
tuplaplokeja että talja- ja jiinaplokeja ynnä junfruja, joita
kaikkia tarvittiin purjeita ja köysistöä käsiteltäessä. Venäjältä oli
vedätetty valtavat kasat vahvoja köysiä, kolmi-, nelituumaisiakin
valmiita hamppuvantteja suuriin kimppuihin pantuina. Entisissä
laivoissa käytettiinkin aivan hamppurikiä — "rautarikistä"
ei tiedettykään, — ja se tuotiin etupäässä Venäjältä. Omissa
varvipirteissä vain klääjättiin syömäskaarnia, Reetan Junnun ollessa
kerää pyörittämässä, ja oman kylän köysimestari, Vestberg, kehräsi vain
halsiserttejä sekä muita pikku nuoranpätkiä.


Kova työ oli isojen mastojen pystyttäminen. Mutta tottuneet miehet
keikauttivat samana päivänä parkkilaivankin kolme mastoa paikoilleen,
vaikka pisin masto nosti kalltoppinsa aina sata jalkaa korkealle.
Vahvoista raakapuista vain ensin pystytettiin sakset ja niiden avulla
köysin kiskottiin kaksi- taikka kolmi-, nelijatkoiset jättiläiset
jaloilleen. Entiset ukot vielä ostivat onnea laivalleen siten, että
pudottivat hopearahan isonmaston reikään sekä naulasivat hevosenkengän
maston tyvipuolen kylkeen.


Tavattoman vahvoilla köysillä, vanteilla ja partuunilla, pisinkin
mastojättiläinen tuettiin seisomaan. Joka maston kummallakin sivulla
oli viisi alamaston huippuun ulottuvaa vanttia sekä kaksi keskiosan,
märstangon, kaksi pramstangon ja kaksi puukenpramstangon huippuun
ulottuvaa partuunaa. Vankasti piti mastojen seisoakin jaksaakseen
myrskynkin uhalla kantaa suuria raakapuita ja monia purjeita,
"Täysirikisen" fregatinkin kolmeen mastoon — keulasta lukien fokka-,
iso- ja kryysmasto — vedettiin kolmisenkymmentä isompaa ja pienempää
pultaanikaistaletta, toiset staakeihin, toiset 60—70-jalkaisiinkin
raakapuihin kiinnitettyinä. Raakapurjeita oli 6—7 joka mastossa.
Ensin alimpana oli mastojen mukaan suuri fokkaseeli, isoseeli ja
kryysseeli, sitten joka mastossa kahdet märsseelit ja pramseelit
sekä vielä puukenpramseelit. Oli vielä joukko purjeita laivan
pituussuunnassa: keulassa förstengi, pari kliivaria ja jaagari,
keskellä kuusi staakseeliä sekä perässä iso mesaani, mesaanipuoman
ja -kaffelin varassa. Hyvässä laivassa piti entisaikaan lisäksi olla
leeseelitkin. Kun "sievällä ilmalla haluttiin laivalle faarttia
niin paljon kuin suinkin", niin pantiin leeseelit. Leeseelejä varten
oli purjeiden raakapuissa jatkoraa'at, leeseelin spiirat, jotka
työnnettiin ulos tuulen puolelle purjeita ja köysillä kiskaistiin
niihin kolmikulmaiset taikka yläreunasta kapeammat purjeet, Raahen
viimeaikojen laivoista leeseelit jo jäivät pois, ja viimeisiä lienevät
olleet ne, jotka kapteeni Hjortman Minnetistä menetti tuulen repiminä
Gibraltarin luona Atlannin mereen.


Sadoin köysin, skuutein, prässein, jöölingein ja toplentoin,
hoidettiin kymmenlukuisia seelejä, laivan komeita kulkuneuvoja, ja
sadat plokit siinä kitkuivat ja kitisivät, Kallis olikin suuren
täysirikisen laivan riki. Se maksoi monesti yhtä paljon kuin koko muu
laiva.


Purjeilla ajettiin merellä. Mutta haminoissa ja möljissä täytyi
laivaa liikuttaa miesvoimin. Sitä varten seisoi laivan keulapakalla
pysty pelistukki, kongspeli, jota kiertäen laivaa haalattiin ja
siirrettiin, ja sillä myöskin hivattiin purjeiden raskaita raakapuita.
Kroospelikin tarvittiin. Sillä kiskottiin ankkuri irti merenpohjasta
ja sitten kongspelillä nostettiin kraampelkkaan laivan laidalle.
Kroospeli oli kongspeliä väkevämpi, hammaslaitainen pelistukki. Se
oli kannella keulapakan alla, ja pakalla oli pelin palangsi, jota
käytettiin spaakoilla ylös alas keikuttaen.


Ison laivan piti varustaa matkaansa useita veneitäkin. Tarvittiin pari
suurta parkkaasia, pelastusvenettä, sluupi ja jiki, sekä vielä
pieni kokkipaatti. Veneet olivat, mitkä kannella, mitkä skanssin
katolla taikka riippumassa taaveteissa. Parkaasilla miehet soutivat
maihin, kun jäätiin kauas selälle ankkuriin. Sillä kuljetettiin myöskin
ankkureita sekä muita raskaita tavaroita, ja kun haaveri taikka muu
merihätä tuli, täytyi uskoa elämänsä parkaaseihin. Jikillä soudettiin
neljän miehen voimalla kapteeni maihin, ellei ollut kovin pitkä
matka, mutta pitkästä matkasta purjehdittiin kapteenin kanssa rantaan
sluupilla. Kokkipaatilla souteli kokki vain maalla keittämässä, kun
joissakuissa satamissa ei tulenvaaran takia saanut laivoissa tuhrailla
tulen kanssa.


Keskilaivassa, isonmaston luona, olivat laivan pumput, joilla
laiva pidettiin "läntenä", Hengenpelastamista varten oli laivassa
vielä liivpärjäreitä, neljä isoa rengasta, kaksi perä- ja kaksi
keulaskrankissa.


Paljaana tervattuna lankkuna oli laivanpohja raahelaisen timperin
jäljiltä. Tällaisilla aluksilla kyllä hyvinkin ajettiin pohjoisilla
kylmillä vesillä, mutta jos lähdettiin laskettelemaan Intian merille
ja muille lämpöisille vesille, ei tervatenkaan tehty puinen pohja
pätenyt. Kuumien seutujen hirveä vesimato, longhals,[48] siellä hyvin
pian söi pohjan kelvottomaksi. Se oli korttelia pitkä, pikkusormen
paksuinen ilkeä mato, joka toisen päänsä iski laivanpohjaan ja toisen
hävyttömänä monisormisena kourana ojensi ulos. Koko laivan alus
ahtautui matoa täyteen niinkuin turpasmättääksi, ja laivan kulkua
tällainen syöpäläisjoukko hidastutti tavattomasti. Puupohjaisen laivan
olikin paras pysytellä viileillä vesillä. Mutta kun Englannin taikka
myös Antverpenin kuivissa tokissa iskettiin laivan pohjaan vesilinjaa
myöten kuparinen peite, uskalsi tällaisella kuparipohjaisella
aluksella kyllä työntyä longhalsien joukkoon, — Omassa rannassa ei
Raahella ollut kuivaa tokkaa, missä laivanpohjaa olisi voitu kuparoida,
Mutta entisaikaan oli Maivaperässä roopenkki, jossa korjausta varten
saatettiin laiva kallistaa.


Täysirikisiä fregatteja raahelainen ei kovin ahkerasti rakennuttanut,
vaan useammin takiloi kolmimastoisen aluksensa joko parkkilaivaksi,
asettaen perämastoon vain kaffelseelit: mesaanin ja topseelin,
taikka skuunariparkiksi, jolloin isoonmastoonkin pantiin
kahvelipurjeet ja vain keulamasto jäi hoitamaan raakapurjeita.
Useasti patruunit lyöttivät myöskin isoja 350:nkin lästin prikejä,
kaksimastoisia täysin rikattuja aluksia, sekä pieniä 40—60 lästin
skuunareita, jotka niinikään olivat kaksimastoisia, mutta vain
etumasto oli täysirikinen, takamastossa kahvelipurjeet. Lyhyen
matkan, Pohjanlahden ja Itämeren, purjehtijoita olivat myöskin pari-,
kolmikymmen-lästiset kaljaasit, joiden kahdessa taikka kolmessa
mastossa oli vain kahvelipurjeita. Pienet, 10—20 lästin vetoiset
jahdit, yksi- tai kaksimastoiset lastipaatit, kolusivat ympäri
Suomen rantoja, kaikkein ahkerimmin Pohjanlahden perukoita. Mutta
yksimastoiset kutterit olivat vain joutavien herrojen lystivehkeitä,
joita ei vanha raahelainen tarvinnut.


Joka talvi Raahen laivavarvissa oli ainakin joku laiva syntymässä, ja
useasti kalkuteltiin yhtaikaa jokaisessa viidessä varvissa. Niinpä 1865
lyötiin viisi laivaa, ja 1863 iskettiin seitsemän alusta: parkkilaivat
Hermes, Astrea ja Satama, prikit Sampo, Gephion ja Eos sekä
jähti Toini, samoin taas 1856. Mutta 1857 lykättiin Raahen varvista
vesille kahdeksan laivaa, kuunarit Ruona ja Vilkas, parkkilaivat
Tapio ja Jenny, prikit Norden ja Chloris sekä fregatit
Delphin ja Amphion.


Raahen redarit ristivät laivansa hyvin usein muukalaisilla nimillä. Oli
Amphitriteä, Hermestä, Venusta, Freytä, Aihionia, Tuppenia, Hönania,
Stora Mollania ja Otteljanaa. Nähtiin myös omien suurpatruunien
kaimoja: Matts Augustia, Fredriciä, Johan Langia ja Johan Fellmania
sekä patruunittarien ja patruunien tyttärien kaimoja, kuten, Jenny,
Louise, Sophia, Betty ja Nanny. Mutta monet ristiäiset pidettiin
sentään suomeksikin ja saatiin vesille Valoa, Vellamoa, Aaltoa, Tähteä,
Saamaa, Impiä, Lempiä, Kirppua, Salahmia, Ruonaa ja Roskaa.


Mutta kun Johan Langin parkkilaiva 1875 ristittiin nimellä Bacchus,
niin koko Raahen merikansa sitä kummasteli:


— Ompa pantu ruma nimi komealle laivalle, kun Pakhuusi!


Herne kiehuu.


"Jo herne kiehuu! Lähetäänpä ottaan hernettä!"


Näin huudahtelivat merimiehet ja monet nuoret renkimiehetkin toisilleen
astellessaan kaupungin katuja. Sillä sjömanshuusin katolle oli
kohotettu lippu, joka merkitsi, että "nyt on paikat auki".


Oli syyskesän pyhäpäivän iltapuoli, ja meriväki hankkiutui taas
suuriin tansseihinsa, joita ahkerasti oli pitkin kesää pidetty missä
milloinkin. Mutta kun nähtiin merimiestalon flaku taas komeana
ja kutsuvana heilumassa pyhäillan hengessä, niin monen joutilaana
hummanneen merimiehen vanha veri nousi, ja merenkävijä asteli jälleen,
kuten monesti ennenkin, merenrantataloon ottamaan vanhaa tuttua
"hernettä". Herne kun oli laivakansan tärkeimpänä syötävänä, niin
vanha laivanasukas käydessään ottamaan pestiä eli fyyryä uudelle
matkalle, sanoi vain ottavansa "hernettä".


Laivan redari oli talossa "herneen" antajana, ja hänen kanssaan
saivat merelle lähtijät tinkiä ja sopia palkasta. Tingittiinkin siinä
molemmin puolin. Mutta jos meripoika oli jo ennättänyt kääntää nurin
kukkaronsa entisistä ansioista, ei hänellä ollut paljon puolta, vaan
täytyi melkein tyytyä siihen, mitä tarjottiin. Ne kyllä, joilla oli
vielä säästöjä, pitivät puolensa, eivätkä viitsineet varsin helpolla
lähteä — ennenkuin rahat olivat lopussa. Suuri ei kyllä ollut entisten
merenkävijäin palkka, 35—40 markkaa kuukaudelta, niinä aikoina,
jolloin nykyiset vanhat "seelarit" olivat parhaillaan. Sitten kyllä
myöhemmin palkat kohosivat 50—60:neen, ja taitavat timperit saivat
70—80:kin markkaa, mutta huonosaattoisten merimiesten täytyi aina
purjehtia huonoilla palkoilla. Lopuksi kun palkasta oli sovittu, piti
töhertää nimensä taikka puumerkkinsä paperiin, vaikka "se oli luvatonta
peliä… ei mikkään pyhänä tehty kontrahti olisi pitänyt lain eesä".
Ja redari antoi merimiehelleen fyyrynottorahaa kymmenen, parikymmentä
markkaa, jotta sai mennä ostamaan olutta, "kun herne alkoi janottaa".


Monet komeat rengitkin, jotka olivat maalta tulleet patruunia
palvelemaan päästäkseen vasta merelle, astelivat rantatalon lipun alle
ja pistivät merkkinsä paperiin. Mutta palkkaa luvattiin heille aluksi
vain viitisentoista markkaa kuussa. Ja Skogmanin Jaako mittakeppeineen
oli merimieshuoneella heitä mittaamassa ja punnitsemassa kirjoihin
panoa varten. Vieläpä ensikertalaisten piti seuraavana päivänä käydä
raatihuoneessa vannomassa merimiesvala. Se oli ankara vala. Kaksi
sormea pyhälle kirjalle asetettuna piti sielunsa autuuden uhalla
luvata, että on aina tottelevainen ja kuuliainen päämiehilleen ja
aina katsoo ja edesauttaa laivan ja sen tavaran parasta, eikä karkaa
laivasta. Silloin oli entinen renki muuttunut merimieheksi, ja moni
tunsi muuttuneensa melkein kuin eri mieheksi, Madetojan Jaakokin,
Lundbergin renkimies, astui herneenotosta pestikymppi taskussa
huudahtaen:


— Nyt sitä kelpaa ihmisten joukosa olla!


Ja ainakin valkean etumuksen mies laittoi heti rintaansa, ja pystynä
hän astella teikkaroi sontakuorman jäljessä pitkin katuvieriä,
harjoitellen jo merimiehen heiluvaa käynninmallia sekä hyräillen:


    Lahella laiva pieni,
    se minua aattelee,
    se monen kullan silmät,
    vesille jättelee.


Saattoipa Jaako laulella Järvinin Jussinkin sepittämää värssyä:


    "Kun ajatukset aivan kaikki
    ulkomaille sulkeepi,
    Kun nuo hyvät seelilaivat
    sieltä tänne kulkeepi".


Monta kymmentä merimiestä voitiin kerralla karsia Raahen parhaasta
mieskansasta, Sattui joskus viisikin laivaa yhtaikaa mönsträttäväksi,
ja silloin kysyttiin miestä, sekä tottunutta mereneläjää että
patruunin renkiä. Viisi laivaa saattoi vetäistä pienestä kaupungista
60—80 miestä, ja iloiset merimiestanssit muuttuivat surullisiksi
jäähyväistansseiksi.


Laivan besättningin suuruus oli laivan mukainen. Kuunarin
besättninkiin kuului vain kahdeksan merimiestä, ja prikissä tarvittiin
tusinan verran, mutta ison parkkilaivan ja fregatin herneenottoon sai
astua parikymmentäkin miestä, ja heille kaikille oli kyllä tehtävää.
Kapteeni oli koko joukon päämies ja laivan herra, ja hänen apulaisinaan
olivat perämiehet, ensimmäinen perämies, styyrmanni eli styyry, ja
toinen perämies, konstapuli eli konsti, laivan taloudenhoitaja,
jota myös sanottiin "luunpunnittijaksi", vaikka hänellä oli "toisen
perämiehen virka seelatesa ja hoiti kapteeninvahtia akterisa". Laivan
ruoanlaittajana oli kokki, kapiisin isäntä. Nämä kaikki olivat
peräpuolen, akterin, "herroja"; perämiehellä oli oma kajuuttansa, ja
konsti sekä kokki asuivat samassa kopperossa.


Mutta laivan etuosa, föri, isosta mastosta alkaen, oli varsinaisen
miehistön puoli. Siellä häärivät suurimpina herroina timperi ja
puosu. Edellinen hoiti laivan kirvesmiehen ammattia ja jälkimmäisen
virkana oli huolehtia, että laivan tavarat, köydet, purjeet ja muut,
olivat aina kunnossa. Puosu olikin vanha, kaikki meret ja haminat ja
laivat tunteva merenäijä, eikä siihen virkaan sanottu pääsevänkään,
ennenkuin oli ollut "ainakin kolme kertaa poksisa". Päävoimana oli
laivassa monia matkoja kulkeneita matruuseja, ja "toisen reisun
poikia", lätmatruuseja, sekä jummanneja eli "ensi reisun poikia",
ynnä vielä joukon jatkona nuori kajuutpoika, joka kahdeksan markan
kuukausipalkasta piti puhtaana kajuutat ja kapelkatit, kantoi ruoan
kapiisista pöytään ja oli keittiössä kokin apulaisena, vieläpä viskeli
kapteenin koiransonnat kannelta mereen.


Mutta kajuutpojasta voi seuraavassa herneen otossa jo tulla jummanni,
jopa sitten taas matruusikin. Voipa poika kerran kohota konstinkin
virkaan sekä vielä styyryksikin, jos kävi Vaasan "navigatsuuniskoulua",
kuten vanha Jaako Marjelin ja moni muukin Raahen entinen kajuutpoika.
Saattoi entisestä kajuutpojasta tulla joskus kapteenikin, kun vain
jaksoi paljon käydä sekä merta että navigatsuuniskoulua. Moni
raahelainen täysirikisen laivan komentaja oli aloittanut meren
käyntinsä kaikkein komentamana kajuutpoikana.


Vanhaan aikaan useimmat Raahen kapteenit olivat vain Itämeren
kapteeneja, sellaisia "copvardie skeppareita" eli kippareita,
joilla oli lupa purjehtia vain Itämerellä ja Pohjanmerellä, mutta
eivät saaneet mennä ulommaksi Englannin kanaalia. Heidän tietonsa
ja taitonsa riittivät vain pienille vesille, joilla voitiin ottaa
merkkiä maastakin. Itämerelläkin näki maita joka päivä, eikä sen
tähden tarvinnut osata määrätä muuta kuin sen, miten kaukana oltiin
pohjoisessa auringonlinjasta. Tämä määrättiin helposti sekstantilla
"observeeraten" ja mitaten matka horisontista auringon alareunaan ja
siitä laskien. Mutta nämä taidot eivät auttaneet suurilla maailman
merillä, joita sai väliin kuukausittain luovia näkemättä muuta kuin
vettä ja taivasta, ja kumminkin piti tietää, missä milloinkin oltiin.
Siellä piti osata määrätä olinpaikkansa myöskin "länteen ja itään".
Siinä ei auttanut sekstantilla observeeraaminen, vaan täytyi osata
tarkoilla "lunaarilaskelmilla" kuusta ja tähdistä tutkia paikka, missä
laiva kulloinkin seilaili. Tähän ei Itämeren kapteenien laskutaito
ulottunut, vaan he olisivat sekstantteineen oikealla oseaanilla
joutuneet ajelemaan aivan niinkuin Jumala olisi sallinut. Vaikka
kävihän kippari Cajanuksen kerran Itämerelläkin niin nolosti, että
yrittäessään ajaa Hampuriin tulla paukahtikin Riikaan.


Usein täytyi Raahen entisten patruunien, kun ei omassa kylässä ollut
kylliksi valtamerien kävijöitä, turvautua ylpeisiin Ruotsinmaan
kapteeneihin ja Suomen rantaruotsalaisiin, jotka monta kertaa olivat
suurempia herroja kuin itse laivan isäntä, ja laativat sellaisia
papereita ja kirjoja, ettei isäntä niitä aina ymmärtänytkään.
Saattoivatpa he hyvinkin vain nauraa, kun vanha kunnon patruuni, joka
kyllä osasi hoitaa omat, suuretkin asiansa, tilikirjaa katsellessaan
tiedusteli, missä kummassa se Transportin hamina on, kun siellä
aina pitää käydä, vaikka siellä on niin hirveät menot, jos kyllä
on tulojakin, että ei sinne pidä vasta mennä. Mutta yhä useammat
rikkaat patruunien pojat kävivät Tukholman merikoulussa oppimassa
lunaari-laskelmia ja muita valtamerien vaeltamisen salaisuuksia. Nämä
kyllä sitten selvittivät isäpätruunilleen senkin, missä on Transportin
hamina. Ja näiden "eesä" taas monet merenkävijät suorittivat tutkinnon,
saaden Itämeren kapteenin todistuksen, Tukholman koulun käynyt Karl
Hybinette esim. opasti muutamia merenkulkijoita ja antoi heille
todistuksen.


Parhaana aikana ja ahkerimmin laivoja mönsträttäessä Raahe tarvitsi
kymmeniä kapteeneja. Toiset lähtivät fregateilla ja parkeilla
puhkomaan valtameriä, toiset kuunareilla ja muilla pikku laivoilla
halkomaan Itämerta ja Suomen vesiä, ja paattiskipparit, kaipaamatta
sekstanttiakaan, ajelivat omilla jähdeillään minne milloinkin,
painolastissa ollen saivat laskea vaikka rantakivikkoon.


Useimmat kapteenit olivat oman kylän poikia, patruunien, edesmennettein
kapteenien, perämiesten ja merimiesten sekä käsi työmestarien poikia.
Vanhat merenukot vielä kyllä muistavat muinaisia päämiehiään, joiden
isäntävaltaan he joutuivat, kun herneen otettuaan astuivat puuriin.
Kokonainen komea sarja valkohattuisia reippaita merenherroja saattaa
siinä vaeltaa ohitsemme, lähtien ylpeästä Reinin ukosta, joka
kovan paikan tullessa osasi äyskäistä: "Min' olen kuin kuningas!
Teijän täytyy totella!", aina pikkuiseen, mustaan ja pahansisuiseen
Piki-Hinkkiin asti, jota toiset laivat satamissa tervehtivät
hiissaten lipun sijasta mastoon mustan pikihinkin. Muistista ovat
häipyneet jo kohta kaikkein vanhimmat ukot, Storm, Tvetman, Lauraeus,
Almgren, joiden lipun alla isät olivat purjehtineet. Vanhoina isien
aikaisina merenisäntinä joutuvat ohitse myöskin Anders Stjernudd
sekä, alkuaan ruotsalainen, pieni, mutta kunnon mies, Isak Gellman,
joka lahjoitti omaisuutensa kaupungin sairaalaa varten, eikä moni
muista enää Henrik Ervastiakaan, kovan kohtalon miestä, joka 1867
lähti Amerikasta Finlandilla viljalastissa Eurooppaa kohden häviten
ikuisesti sille tielle miehineen ja laivoineen. Samoin joutuu ohitse
toinen kovan onnen kapteeni, Jakob Berg, joka 1852 meni mereen
kaikkine miehineen. Mutta sitten seuraa pitkä jono ukkojen tuttuja
isäntiä. Siinä Björkqvistejä, Lars ja Johan sekä kunnon mies
Fredrik, joka kuljetti kaunista valkeaa Bacchus-laivaa vieden sen
aina onnellisesti perille, ajaen sillä joskus yhdessä toistakin
tunnissa Raahesta Tornioon. Mutta kerran jonkin laskuvirheen takia
komea Bacchus joutui Tanskan rannikolla myrskyn käsissä haaksirikkoon,
ja kapteeni otti sen niin pahakseen, ettei enää milloinkaan lähtenyt
merille. Siinä myöskin mainio kapteeni Jonas Virpi, monien laivojen
kuljettaja, sekä Tabellit, isä Bertel ja poika Bertel, vielä
Hybinettet, Karl ja Gustaf, edellinen taitava lunaarilaskelmissa
ja muissa meritieteissä samoin kuin merimiesjuttujen latelemisessa,
jälkimmäinen huonompitaitoinen. Muistetaan vielä hyvin äkäiset
äijät, pieni musta Anders Lackström, entisten Lackein jälkeläinen,
sekä Anders Lindman, topakan merimiehen muorin, Kaisa Lindmanin,
tuikea poika, joka teki merimiesten lauluja sekä kaiverteli kauniita
sinettejä, muistetaan pahankurinen Juho Hannila, vanha Josef
Wahlgren, joka hukkui Kanaaliin, sekä Laurin-ukko poikineen ynnä
kapteeni Levón. Vaeltavat sitten muistiin Sundströmin veljekset,
kirjansitojan pojat, Janne ja Sanfrid, sekä Adolf Durchman,
"Maitokapteeni", joka aina joi maitoa haminoissa ja kuljetti laivassa
vuohta saadakseen joka päivä rieskaa maitoa, — kelpo mies silti ja
itsepintainen merikarhu, niin että kerran monta vuorokautta risteili
Hyväntoivonniemen merillä löytääkseen karttaansa merkityn pienen-pienen
luodon, kunnes lopulta huomasi kärpäsen käyneen karttaa parantelemassa.
Samoin muistetaan Viljam Vikander, vanhan Virven poika,
kommodori-kapteeni, jonka kolme poikaa niinikään nousi kapteeneiksi,
mutta nuorimman, Viljamin, iso meri pyyhkäisi parkkilaiva Metsolan
kannelta Atlanttiin, kun oli kauhea ilma ja kovat kiljuvat tormit
vyöryttivät niinkuin kirkkoja yli laivan ja kainaloita myöten saatiin
kahlata kapiisin ja kajuutan välillä. Tuttuja ovat myöskin kapteenit
Ignatius, Halmetoja ja Rantala sekä taitava Johan Sahlström,
joka kuoli Norjassa. Eivät ole vielä unohtuneet ystävykset Karl
Svanljung ja Karl Ståhlbergkaan, edellinen Ruotsista 1800-luvun
alussa tulleen "notarius publicuksen" jälkeläinen, hyvänahkainen,
pitkä ja komea mies, jälkimmäinen lyhyt, paksu ja ruma ukko, joka ei
vanhana enää viitsinyt mennä merelle, oleili vain kotona puita pilkkoen
ja joskus kehuskellen: "Jos kaikki viina olis yhesä paikasa, mitä
olen juonut, niin siinä sopis kyllä täysirikinen laiva seelaamaan",
Viimeisten aikojen miehiä jo olivat Hans Johan Leufstadius,
tupakkatehtailijan poika, raatimiehen veli, joka testamenttasi
talonsa kaupungille vanhojen kodiksi, kunnon kapteeni, vaikka miehet
häntä nimittelivät "Finkka-Jussiksi", koska hän ahkerasti ruokki
laivaväkeään leipäkeitolla, "finkalla". Samanaikaisia merenkävijöitä
oli Johan Vestberg, köydenpunojan poika, ja kaikkein viimeisimpiä
Karl Sabutsky, luotsin poika ja venäläisen upseerin jälkeläinen,
Daniel Danielsson, laivanrakentajan poika, sitten Albert Snellman,
sekä varovainen Johan Byström, taitavan laivantimperin Pyhälän
jälkeläisiä, sekä vielä elävä Johan Himanka, Johan Langin laivojen
monivuotinen kuljettaja, Raahen viimeisten purjelaivojen viimeisiä
komentajia. Monet kuunarien kuljettajatkin ovat Raahen ukoille hernettä
antaneet, sellaiset kuin Kanniainen, Järvelin ja Holm sekä
kaljaasin kippari Erkkilän Simppa, joka konsuli Soveliuksen Venuksen
ajoi karille ja sitten tuli isännälle poraamaan:


— Haaveri tuli… ja hammas meni!


Mutta laivanisäntä pisti vain markan kouraan ja sanoi:


— Ei huolita itkeä!


Moni ulkokylistäkin tullut patruunien laivojen komentaja on Raahen
ukkoja mastoissa jumppauttanut. Niitä oli Kokkolasta tullut
Hillström, jota sanottiin "Hiileksi", Kristiinan Svanström,
Kalajoen Roos, joka oli "parraita miehiä", sekä Oulun Hjortman,
joka aina otti ilosta ryypyn, kun asiat menivät hyvästi, ja taas
ryyppäsi mielipahasta, kun asiat menivät huonosti, vieläpä nakkasi
hyvät humalat pelosta, kun oltiin maihin tulossa. Mutta Mustaanmereen
miesparka ilo- ja sururyyppyineen lopuksi hukkui Minnet-laivoineen.
Vaasalaiset Flinkenbergin veljeksetkin hyvin muistetaan. Efraimkin,
pahankurinen kapteeni, joka oikein osasi miehiä kiusata, joskus
hampainkin iski peukaloon, ja viimein äkäpäissään paiskautui yli puurin
Itämereen ja sinne jäi. Toinen veli, Johannes, ei ollut äkäpäinen
eikä kiusannut miehiä, piti vain joka aamu ja ilta rukoukset lukien
virsikirjasta ja veisauttaen virren, jolloin jummanni Himangan piti
olla lukkarina. Mutta ei rukoillut Kirkkonummelta tullut, Vaasaan
mennyt kapteeni Erik Svan, oikein pikkuruinen mies, — huusi vain
karkealla äänellä, niin että jyrisi, jopa väliin matalalla pämpällään
oikein möyrysi:


— Jos ette mua nää, niin kuulettehan te mun ääneni!


       *       *       *       *       *


Tavattomat ruokavarastot piti sälyttää isoon, kaukamerille lähtevään
laivaan. Pitkin talvea täytyi olla eväiden hankintakiireissä.
Maalaisilta ostettiin lihaa ja läskiä, omia elukoita teurastettiin,
ostettiin eläimiä ja teurastettiin, ja suolattiin lihaa ja läskiä
monet suuret ammeet täyteen. Kuukausimäärin leivottiin merimiesten
eväsleipiä. Kylän eukot tulivat jo kahdelta, kolmelta aamulla
leipomatupaan möykkäämään, ja kaiket aamupäivät kuului tuvasta ison
leipomapöydän läikyttäminen. Kuivaa leipää karttui kokonaiset vuoret.
Suurissa laatikoissa kuin heinähäkeissä sitä ahdettiin sitten laivaan.
Jauhoja, ryynejä, herneitä, sokeria, teetä, kahvia, kaikkia piti
varustaa matkaan mahdottomat määrät, voitakin tynnyreittäin. Mutta
valmista puurotynnyriä ei sentään pantu matkaan, vaikka oululaiset sitä
väittivät, pilkaten Raahea "Puurokaupungiksi" sekä herjaten sen miehiä
"puurosaappaiksi", joilla on syötävänä "puuro illaksi, puuro aamuksi,
puuro puoliseksi myös". Oululaiset eivät olleet ensinkään tietävinään
eikä tuntevinaan, että heidän laivassaan oli eväinä haisevia
norssitynnyreitä ja että heidän hyvä kotikylänsä oli "Norsikaupunki"
sekä he itse "norsisaappaita". Vasta sitten muistivat, kun raahelainen
kysäisi:


— Montakos norrennahkaa menneekään oululaiseen töpöturkkiin?


Määrättynä lähtöpäivänä, kun "flaku se kaffelisa heilui", piti
kaikkien herneen ottaneiden olla laivalla, joka valmiina odotteli
Roskan redillä. Sinne entiset renkimiehet ensikertalaisina arastellen
kömpelösti jumppautuivat, sinne tottuneet lätmatruusit ja matruusit
kiipesivät, jopa vanhat puosutkin käpsähtivät ketterästi kuin nuoret
pojat. Vanhat merimiehet heti ensi töikseen katsahtivat ylös toppiin ja
rikiin, jotta minkälainen se on. Sillä siellä ylhäällä oli merimiehen
työmaa, ja laivat olivat hyvin erinäköisiä. Toinen laiva oli heti
ensi katsannolta hyvännäköinen ja miellyttävä, niin että heti tunsi
halua kiipaista ylös prassailemaan, mutta toinen laiva taas oli
ikävännäköinen.


Entinen renkipoika, nykyinen jummanni, raahasi mukanaan renginarkkunsa,
pyöreäkantisen punaisenkirjavan kotimökin perintönsä vähine tarpeineen.
Mutta vanhalla laivanasukkaalla oli matkassaan koko tavaravarasto:
merimiesarkku, säkki ja peti. Petinä oli olkipatja, säkki —
joka nähtiin kaiken maailman merimiehillä — oli pyöreäpohjainen,
purjevaatteesta ommeltu kolmatta kyynärää korkea vaatesäiliö.
Siinä pidettiin työpukua, Tanskasta tai Englannista ostettu ja
öljyvaatteita ja sydvestiä, leveäreunaista, niskaan ulottuvaa
öljyvaatehattua, sekä merisaappaita, joita 25—30 markalla sai
parhaita Tanskasta, sellaisia kolminkertaisia kenkätoliskoita,
joiden päällys oli paksua prässättyä nahkaa, sisus eläimenrakkoa
ja vuori ohutta nahkaa, pohja hirveän paksu. Merimiehen arkku oli
pitkä, kapeahko, pohjaan levenevä laatikko, jota saattoi liikutella
päihin kiinnitetyistä, köydestä punotuista stropuista, Arkussa oli
merimiehen hyvät vaatteet ja juhlapuku, joka puettiin päälle, kun
käytiin maihin "flikkoja katselemaan ja piiriä juomaan". Oli arkussa
myöskin pienessä loovassa tulitikkuja, saippuaa, pikku peili,
partaveitsi, vieläpä kynämiehillä kirjoitusvehkeet papereineen,
kynineen ja mustepulloineen, jotta sai kirjoittaa jonkun kirjeen kotiin
sekä rantaan jääneille tytöille. Jokaisen merimiehen arkussa piti olla
seelipussi, joka sisälsi paljon tarpeellisia esineitä. Siinä oli
neulasarveen pistettyinä isoa ja pientä seelineulaa, liikineulaa
ja reikäneulaa purjeiden korjausta varten, lisäksi ompeluneulaa
omien pukujen paikkaamiseen. Oli pussissa myöskin seelihanska, joka
pistettiin oikeaan kämmeneen purjeita ommeltaessa, sekä smörjähanska,
mikä työnnettiin vasempaan kämmeneen, kun tervaisia purjevaatteita
liikattiin, köysitettiin reunoja. Löytyi pussista vielä malspiikki,
jalkaa pitkä, sormenpaksuinen, terävä, puupäinen rautapuikko, jonka
päässä oli reikä serttiä varten, kun mastoihin kiivettäessä
malspiikki oli ripustettava kaulaan. Tarvittiin malspiikkiä myös
köysiä pleissatessa sekä ruuveja kierrettäessä. Samanlainen puikko
kuin malspiikki oli prikkalikin ja samoin sitä käytettiin, mutta
keveämpiin töihin. Tarpeellisia seelipussin tavaroita oli vielä pieni
punaliitu-friimortti, jolla purjeita ommeltaessa ohjattiin ompelukset
suoriksi, sekä talttamainen kyylä, millä purjeen ompelusaumat
työnnettiin tasaisiksi, ja vasaramainen kyylä, jolla klääjättiin
köyttä, kierrettiin tervattua syömanskaarnia ympärille. Melkein
jokaisen merenkulkijan arkussa oli vielä tärkeimpinä esineinä Uusi
Testamentti ja virsikirja.


Lähtevässä laivassa oli sitten koko mieskunta koolla, viimeiset
oli ihan viime tingassa tuotu, mistähän oli tavattu mies-parat
ankaran surullista lähtöhetkeä ryyppäämässä, niin että oli itse
pääasia unohtunut. Ikävähän oli monenkin jälleen lähteä hyvästä
"meiän kylästä", jossa kaunis kesäsydän taas oli yhdessä humauksessa
vierähtänyt rakkaine tyttöineen, lapsuuden leikkitovereineen, iloisine
tansseineen ja iltakävelyineen ja kesäpihlajan varjossa istumisineen.
Monelta taas jäi Katinhännän pieni pirtti pienine kovin rakkaine
paitaressuineen, jotka nyt olivat tulleet rannalle orpoina kyköttämään,
vaikkei siellä heidän äitiäänkään näkynyt. Sillä hyvä tapa vaati, ettei
merimiehen eukko tullut rantaan näyttämään itkuaan sivullisille —
vaikka hyvinkin mies saattoi lähteä viimeiselle matkalleen.


Kova oli miesten työmaa, ja ankara oli elämä edessä. Tiesivät varsinkin
vanhat merenmiehet, mille viralle lähtivät, kun astuivat laivaan,
tiesivät, että merellä oli meren laki, joka ei leikkiä tuntenut. Eikä
siinä astiassa ollut kuusikkoon asiaa, eikä päässyt juoksemaan pakoon,
jos oli jotakin rötöstä tehnyt. Ei siellä auttanut ruveta turskeilemaan
eikä suutaan purruttamaan, vaikka kuinka häijysti olisi kohdeltu. Ei
eletty merellä niinkuin elettiin maalla.


Tunsi siinä koko laivakunta, tunsi rantapuolikin laivakansan kanssa
entisen merimies-laulajan tavalla:


    "Nyt aloitan minä veisun,
    syämen' on suruinen,
    nyt alkaa mulle reisu
    monine vaaroineen.


    Nyt suuren surun päällä


    mun täytyy laulamaan,


    kun kauas, kauas, täältä


    mun täytyy kulkemaan.




    Nyt täytyy minun muuttaa


    isänmaastani rakkaasta,


    josa lapsuuven ihanuutta


    olen viettänyt iloista.




    Vaeltaan olen luotu
    niinkuin lintu lentons' pääll',
    eikä ole myöskään suotu
    mulle rauhanmajaa tääll'".


Jotkut nuoret miehet kyllä ylimielisinä laulelivat:


    "Lähtö meiän mielestämme
    ompi aivan oikia,
    eikä suru ensinkänä
    vaivaa näitä poikia".


Mutta merenkansalla ei ollut pitkää aikaa haikailla ikäväänsä, eikä
rantakaan saanut kauan katsella lähteviänsä. Sillä kohta:


    "Laiva on meillä lastisa,
    luusi on meillä puurisa,
    valmiit olemme seelaamaan,
    yksi mies on ruorisa.


    Ankkuri on jo hivattu,


    märsseelit on jo hivattu,


    raa'at on ylös fläkätty,


    stoortoppi täyteen prassattu.




    Pramseelit on jo topeisa,
    leeseelit kansa hiissattu,
    flaku on alas hivattu
    ja flikoille hyvästi jätetty".


Nopeasti poistui lähtevä laiva. Ilman henki tarttui levitettyihin
purjeisiin ja meri alkoi vetää eläjäänsä. Komeana, suurin valkoisin
vaattein, laiva ajoi Kumpeleen ohitse myötäänmeriselle, painuen
vähitellen aaltoihin kuin lännen päivä. Mutta niinkuin näköpiiristä
poistuvalle päivälle avautuvat uudet maat ja meret ja kansat, niin
avautui aaltojen taakse painuneelle merenkävijällekin uusi maailma.


Maailman merillä.


Tyhjin laivoin ei raahelainen lähtenyt kotirannastaan. Patruuneilla
oli kyllä niihin täytettä. He saattoivat lastata aluksiensa laajaan
ruumaan kolmisen tuhattakin terva- ja pikitynnyriä tahi työntää sinne
tuhansittain lankkuja sekä peikkoja. Voivat he myöskin vyöryttää
laivaansa joukoittain 60—70-leiviskäisiä potaskatynnyreitä, sadoittain
suuria voi- ja talitynnyreitä, vieläpä kaiken lisäksi laatikoittain
kuminoita, jotka pohjoisessa ilmanalassa keräämänsä väkevyyden takia
olivat Lyypekissä hyvin haluttuja. Tervan, pien ja puutavaran vienti
tapahtui pitkin kesää, mutta voita vietiin hyvän kesän saaliina
kaikkein enimmän syksymyöhällä, viimeisillä merisulilla. Sattui kerran
1860-luvulla niinkin, ettei kesävoi ennättänytkään merelle, kun Roskan
reti jo jäätyi. Silloin patruunien täytyi lähteä kiireesti ajattamaan
pariatuhatta leiviskäänsä neljälläkymmenellä hevosella Kaskista ja
Kristiinaa kohden, mutta pakkanen ennätti lyödä meren jäähän sielläkin.
Lennätettiin silloin voit Poriin, jossa vasta tavattiin sula meri ja
saatiin voitynnyrit porilaiseen laivaan.


Vanhan tavan mukaan voi vietiin enimmäkseen Tukholmaan, jonne
suuri osa tervatynnyreistäkin purettiin. Mutta sai Saksakin paljon
tavaraa, ja samoin Englanti. Tervaa ja voita vietiin niillekin, mutta
puutavara joutui enimmäkseen Englantiin; potaska ja kuminapussit
tyhjennettiin lyypekkiläisten aittoihin. Toisinaan kyllä, kun ei
omista varoista laiva täyttynyt, otettiin lisää matkan varrelta,
milloin Uudestakaarlepyystä lankkuja Englantiin, milloin "Räpsööstä
plankkuja Parseluunaan" tahi samaa tavaraa Turusta "Karttakeenaan" tahi
Pietarsaaresta sähkötolppia Englantiin.


Sieltä, aavojen merien avonaisilta veräjiltä, alkoi sitten syrjässä
syntyneen raahelaislaivan suuri kiertokulku maailman merillä.
Ajettiin rahtitavaraa paikasta toiseen: lastattiin ja lossattiin, ja
välillä vain lennätettiin yli siintävän meren, ja taas vihellettiin
painolastissa toiseen paikkaan täyttämään ruumaa ja sitten toisen maan
ääreen purkamaan. Englannista tavallisesti lähdettiin lastina joko
tavallista "kolia" tahi tavallista väkevämpää "kaasikolia" tahi keveitä
harmaita "sinteleitä" (saks. Sinterkohl) ja Englantiin palattiin
useimmiten puutavaralastissa. Niinpä voitiin Englannin kolilastilla
ajaa Mustanmeren taakse "Utessaan" ja sieltä palata vehnälastissa
Englantiin, ja sitten painua kolikannannaisen kanssa Havanaan,
purjehtia sieltä hiekkalastissa Pensacolaan ottamaan pelkkakuormaa
Englantiin. Ja sitten taas lähdettiin uudelle kiertomatkalle. Milloin
ajettiin "Liisaponista" suolalastissa Norjan Bergeniin, tahi Trapanin
suolakuormassa Bostoniin, milloin Belisistä, Meksikongolfilta,
lastattiin suuria mahonkipalkkeja Englantiin tahi Pensacolasta
pelkkoja Lissaboniin, milloin työnnettiin laivaan Brasilian sokeria
tahi Australian vehnää tahi Buenos Aireksen jäädytettyä häränlihaa
tahi Välimeren etelärannan rautamultaa ja puhallettiin Englantiin,
milloin taas puskettiin pohjoiseen "Valkeallemerelle", missä aurinko
paistoi läpi yöt, noutamaan Arkangelista tahi Mesenistä lankkulastia,
milloin riennettiin etelään, kuumien merien taakse, Intian, Kiinan
ja Japanin maihin, hakemaan teetä tahi riisiä Europan rikkaille
patruuneille. Väliin raahelainen sai kuljettaakseen kokonaisia vuoria
villihärkien sarvia Brasiliasta Englantiin, väliin "pumpulinsiemeniä"
Egyptistä Englannin öljytehtaisiin, väliin taas kokonaisen laivanlastin
pellavansiemeniä samoilta mailta, ja siinä oli niin suuri läjä,
että sillä olisi siementänyt kaikki pellot pellavaksi Raahen ja
Oulun välillä. Jouduttiinpa joskus kyyditsemään polttouhrin luitakin
Aleksandriasta Englantiin pellonhöystöksi. Vanhan testamentin aikana
kun on poltettu polttouhreja, niin egyptiläiset kuljettivat niitä luita
kaksimastoisilla veneillä kaukaa Kairon takaa pitkin Niilivirtaa, joka
oli suuri joki, "suurempi kuin Pattijoki". Ja kun kapteeni Sahlström
Lundbergin Ilmattarella vei Aleksandriaan egyptiläisille kolikuorman,
hän sai lastata sijaan kuorman polttouhrinluita engelsmannille.


Näin Raahen laivat "seelasivat haminasta haminaan lastaten ja
lossaten", ja joskus sattui viisi, kuusikin raahelaista merenkiertäjää
yhtaikaa samaan satamaan. Jo yhdellä Mustanmeren koli- ja vehnämatkalla
laiva saattoi joskus ajaa hintansa, ja mitä sen jälkeen ansaittiin,
kertyi voitoiksi laivapatruunien arkkuihin. Rahtimaksuja karttui
aina joka matkasta. Kapteeni hoiti asioita ja pani kirjoihin laivan
kulkemiset sekä lastaus- että lossaussatamassa. Kapteenilla monesti oli
osuutta laivaan, ja silloin hän sitä huolellisemmin ajeli ja ahkeroi.
Laivan omat miehet siihen aikaan vain itse toimittivat lastaamisen ja
purkamisen, stuuvarstööri oli vain päällysmiehenä. Miehet saivat
kanniskella laivaan milloin lankkuja, milloin viljasäkkejä, ja taas
toisessa paikassa raahata niitä maalle.


Mutta merellä ja laivalla oli merimiehen oikea työmaa. Työskentelyä,
laivanhoitoa varten, oli miehistö jaettu kahteen vartiostoon:
styyrpuurin ja paapuurin, eli oikean ja vasemman puolen vahtiin.
Styyrpuurin vahti oli "kapteenin vahti" ja siitä huolehti konstapuli,
ja paapuurin vahti oli perämiehen hoidossa. Vuoroon, sekä yöllä että
päivällä, neljä tuntia kerrallaan, kummankin puolen miesten piti olla
toimessa ja vuoroon he saivat levätä. Siten aina oli ja vaihtui vahti
ja vahti. Aamulla 8—12 oli första vahti, sitten neljin tunnein,
pitkä vahti, koira- eli papiaani-vahti, yövahdit ja aamuvahti.
Ajankuluminen määrättiin oikein vanhaan aikaan tiimaklasilla, joka
oli perässä ruorimiehen luona. Aikaa tarkaten ruorimies aina huusi
"klasinsa", ja keulassa seisova uutkiikimies heläytti sen isoon
malmikelloon. Ensi puolentunnin kuluttua vahdin muutosta ruorimies
huusi: "Ett glas!" ja uutkiiki iski lyönnin, tunnin päästä: "Två glas!"
ja kaksi heläystä, puolentoista tunnin; "Tri glas!"… kunnes neljän
tunnin kuluttua kuului: "Åtta glas!" ja kahdeksan lyöntiä. Silloin
styyrmanni taikka konsti komensi: "Vahti alas! — Vahti ylös!" Levolla
oleva vahti purrattiin ylös toimeensa. Varsinkin yöllä, kun miehet
sitkeästi nukkua jyristivät, purraamamies sai pitää aika rönkynän,
ennenkuin kaikki olivat hereillä. Monet olivat ruotsalaisilta oppineet
purrauslaulun ja sitä hoilaten ajettiin miehiä hereille:


    Reis, oppo man i fram paapuurska vakten!


    Reis, reis, reis, denne roret i hand!


    Reis, reis, reis, oppo förut po pakken!


    Osi noga efter seeglaren! Osi noga efter land!




Ja lopuksi huudettiin:


    I Guds namn, otta glaas!


Liikkuvassa asunnossaan oli miehillä kyllä työtä. Vuoroonsa heidän
piti olla ruoriratin ääressä ruoria hoitamassa. Kapteeni vain
antoi kurssin ruorimiehelle, että "styyrää tuota", ja miehen piti
styyrätä, eikä saanut "entrata", ennenkuin kapteeni käski. Siinä
asiassa olikin miehellä oppimista. Ruorin spaakoista vääntämään,
niin että styyrreepit akselissa kitisivät, kyllä pian harjaantui,
kun ensin oli vanhan tottuneen miehen mukana kokeilemassa, mutta
kompassin oppimiseen lantakuormia ohjaillut renkimies sai ottaa
kaiken ymmärryksensä. Kalamiehen kompassin myötäänmeriset, kaakot,
luoteiset, koilliset ja kaikki kahdeksan tuulta moni kyllä osasi,
mutta eri asia oli osata merimiehen kompassin kolmekymmentäkaksi
sträkiä, ja siihen vielä puoli- ja kvarttisträkit, lisäksi kaikki
"ruotiksi". Joka poika ei niitä kyllä oppinutkaan. Friisen Feffakin,
vaikka oli muuten hyvä merimies, seilasi aina vain "uusti-västiä",
vaikkei sellaista sträkiä kompassissa olekaan. Mutta kun pani päähänsä
kompassilaulun, jossa kaikki sträkit lauletaan, niin kompassi tuli
sentään viimein selväksi. Päiväkausittain sai kyllä sadat kerrat
laulamasta päästyäänkin laulaa:


    Nuurtil-uusti, ruur-ruur-uust,
    ruur-uustil-ruurt, ruur-uust;
    ruur-uustil-uusti, uust-ruur-uusti,
    uustil-ruurti, uust.


    Uustil-syytti, uust-syyt-uust,


    syyt-uustil-uust, syyt-uust;


    syyt-uustil-syytti, syyt-syyt-uusti,


    syyttill-uusti, syyt.




    Syyttil-västi, syyt-syyt-väst,


    syyt-västil-syyt, syyt-väst;


    syyt-västil-västi, väst-syyt-västi,


    västil-syytti, väst.




    Västil-nuurti, väst-nuur-väst,


    nuur-västil-väst, nuur-väst;


    nuur-västil-nuurti, nuur-nuur-västi,


    nuurtil-västi, nuurt".




Silloin kun laulu oli päässä, ruorimies kyllä osasi paikalla pyöräyttää
oikein, kun kapteeni antoi kurssin, vaikkapa: "Nuur-uustil-nuurt,
kvart nuurt!" taikka: "Nuur-uustil-uust, half uust!" taikka:
"Syyt-västil-syyt, kvart väst".


Vain pari tuntia kerralla mies jaksoi seisoa ison laivan peräsimessä,
ja pahoilla ilmoilla piti siinä olla kaksikin miestä yhtaikaa. Raahen
laivoissa oltiin ruorissa tavallisesti vain tunti kerralla, ja
8—10-miehisissä pikku laivoissa tuli vartiovuorossa aina tunti ruoria,
toinen uutkiikiä.


Vuoronsa mukaan miesten piti olla uutkiikissä, yöt, päivät, tunti
kerrallaan seisoa keulapakalla tähystämässä aavaa merenselkää. Nukuttaa
siinä uutkiikaria kovin tahtoi, mutta valveilla piti pysyä ja heti
ilmoittaa, mitä merkillistä ja vaarallista näki merellä. "Valkia
näkyy!" piti huutaa, kun näki jonkun toisen laivan merkkilyhdyn
loistavan pimeässä, mutta samalla piti heti katsoa, "onko oma valkia
reilasa".


Toiset vartiomiehet saivat työskennellä purjeiden hoitamisessa, ja
siinä kyllä olikin puuhaa. Purjelaivoissa piti myötäänsä "seelejä
prässätä" sen mukaan, miten milloinkin tuuli kävi. Ja miltei yhtä
päätä miehiä jumppautettiin, kiivetettiin mastoon korjaamaan
milloin mitäkin, sellaistakin, mikä ei ollut tarpeellistakaan. Mutta
kiivetä piti, kun komennettiin: "Jumppaa päälle vain!" Muuankin
merimies-laulaja kertoo:


    "Ja raakamme oli silloin
    pilivinnihin prassattu,
    paapuurin halseille
    tiktihin haalattu.


    Vaan kohtahan meitä huuettiin
    akterprasseja haalaamaan;
    sitten taas me lähettiin
    syyt-västiä styyräamään".


Ellei muuta työtä ollut, saattoi häijy kapteeni tai perämies määrätä
miehen vaikka luuta olalla kävelemään kannella. Mutta suuria raskaita
märssyjä sai koko miesjoukko olla haalaamassa ylös. Silloin koko
vartiovoimalla kiskottiin hiissausköydestä ja laulettiin. Sillä
laulun tahdissa kävi työkin paremmin ja helpommin. Muuan taitomies
lasketti yksinään laulun sanat, ja silloin jännittäydyttiin
kiskaisemaan, ja sitten koko voimalla paukautettiin vauhtisanat sekä
samalla tahdin mukaan kiskottiin köyttä. Hyvällä tuulella ollessaan
miehet saattoivat hiissata ja lasketella:


    Meripoika kun merta seelailee,
    huu veiju vei, huu veiju vei,
    ja seelejänsä reevailee,
    huu vei, huu veiju vei.


    Kun Helsingöris heisattiin,


    huu veiju vei, huu veiju vei,


    niin haaven i god mojen sei,


    huu vei, huu veiju vei.




    Kun Pohjanmerta poikkipäin,


    huu veiju vei, huu veiju vei,


    niin Lontonis ja Leveris,


    huu vei, huu veiju vei.




    Englannin parhais tansseisa,


    huu veiju vei, huu veiju vei,


    ei kaheksaatoista vanhempaa,


    huu vei, huu veiju vei.




    Englannin immet ihanat,


    huu veiju vei, huu veiju vei,


    ei kiellä tyköns' tulemast',


    huu vei, huu veiju vei.




    Kun kaikki seelit on aivan kiinn',


    huu veiju vei, huu veiju vei,


    niin kapteeni antoi konjakin,


    huu vei, huu veiju vei".




Monet englantilaisilla laivoilla purjehtineet merimiehet osasivat
engelsmannin haalaus- ja säntilauluja. Vitolin ja Pyykin olivat
mestareita laulamaan engelskaa, ja Matti Aukusti Oravan johdolla
haalattiin ja laulettiin:[49]


    What shall we do with a drunken sailor,


    blow, boys, blow!


    And what shall we do with a drunken sailor,


    blow, boys, pull, boys, blow!




Miesjoukko oli puskemassa silloinkin, kun kroospelillä ja kongspelillä
hivattiin ankkuria sekä suuria raakapuita. Sekin työ toimitettiin
laulun voimalla. Lähti laulajista väkeä, kun lasketeltiin joukolla,
vaikkapa:


    Tuolla on minun kultani,
    hivu vei, sous sänti janoo,
    pauhaavan meren aalloilla,
    o, lans, o plei, o, Meksiko!


Mutta vielä paremmin työ kävi, kun laulettiin:


    Kun on ankkuria hiissataan
    niin speli äänens' antaa,
    vain Luojapa sen tietänee,
    koska pääsen kotirantaan.
    Siis hurratkaamme vain,
    onhan se tapamme ain!
    Vaivoja se nähä saa,
    ken seelaa Suomenmaasta.


    Kaikki neiot Braahesa
    ne ovat tuttavamme,
    pian meiät unhottavat
    ja ovat pettäjämme.
    Siis hurratkaamme…


Sillä Raahen meripoikain mielessä yksin Filadelfian satamassakin
saattoi asustaa kotikylän tyttäristö, ja siltä pohjalta usein lähti
hivauslaulukin soimaan. Ja niinpä taas hivattiin ja laulettiin:


    "Lauletaanpas noista flikoista,


    hurraat


    ja noista kaupungin piikoista,


    hurraa!


    joita on joka talosa


    ja plankkikengät on jaloisa.


    hurraa!


    Ehu reis sänti jäänoo!"




Ja Turkinmaalla "Kustjentin" satamassa, kun Raahen pojat lastasivat
vehnää, ja Etelän komeat tummat tytöt kiiluvin silmin seisoivat
rannalla katsomassa, Pohjan miehet hiissatessaan laulelivat vain "metän
kylän" tytöistä:


    "Aljetaanpas laulella


    flikoista fiineistä


    ja heijän pukineistansa


    ja krinuliineistä.




    Krinuliini talvella
    se on juur' kylmä taas,
    vaan kesällä ja keväällä
    se passaa Suomenmaas".


Ihastellen Turkinmaan tytöt katselivat ja kuuntelivat, ja matkien he
huusivat Raahen pojille:


— Hiissa haala, ankkaraa-a!


Pumppaaminenkin piti toimittaa joukkovoimalla. Sekin työ luonnistui
parhaiten laulun tahdissa, ja laulun menon mukaan miehet keikkuivat
pumpputangossa. Talvitien Salu päästeli pumppauslauluna pitkän jutun
merirosvoista:


    Yksi laiva lähti Jipraltarin
    kaupungista seelaamaan
    ja Ustinjaan menemän piti,
    vaan välillä tapas sen yksi meriryöväri,
    joka oli musta ja suuri.


    Hän präijäsi meijän kapteeniltamme,


    mihin laivan seelaaman piti.


    "Ustinjaan meijän menemän pitää


    juuri rauvan ja teräksen kans'".




    "Vai tahotkos lossata sun lastis mulle,


    vai tahotkos kruuti ja kuulat?"


    "En lossaa minä mun lastiani sulle.


    Vain anna tulla kruuti ja kuulat".




    Sen ensimmäisen skotin
    kun meriryöväri ampu,
    se vei yhen miehen ruorista.
    Vaan meijän kapteeni kun ampu
    se ensimmäisen skotin,
    se vei viis miestä täkiltä.


    Meijän kapteeni kun ampu
    sen toisen skotin,
    se vei stangot ja raa'at.
    Sitten me seelasimme vuorokauven toista
    ja pääsimme ryöväristä friiksi.


Mutta Miemelinillä oli mukava pumppauslaulu, jonka loppujutkutus sopi
mainiosti pumpputangon liikkeeseen. Ihan itsestään tanko liikkui, kun
Niemelin lauloi:


    Mistäs tulet, kustas tulet,
    poikani poloinen?
    Vält mai, pumppai, polijante jaa,
    poikani poloinen!
    Vält mai, pumppai, polijante jaa,
    poikani poloinen!


    Meren rannalta, meren rannalta,
    muorini kultainen.
    Vält mai pumppai, polijante jaa,
    muorini kultainen.


Laivan nopeuttakin miesten piti mitata, lokata. Mittaaminen
toimitettiin lokiliinalla. Se oli pitkä monisolmuinen nuora, jonka
solmujen väli oli yhtä mones osa meripenikulmasta kuin lokiklasin
juoksuaika, 14 sekuntia, tunnista, ja liinan toisessa päässä oli
kolmikulmainen lautapala, niin että se laivanperästä mereen heitettynä
veti liinaa muassaan. Kuinka monta solmua ehti liinaa solua ulos siinä
ajassa, kun lokilasin hiekka juoksi tyhjiin, yhtä monta "solmua" eli
meripenikulmaa pyyhkäistiin tunnissa, joskus kymmenen ja kaksitoistakin.


Pahoilla vesillä piti ahkerasti luojata, tutkia meren syvyyttä
sekä pohjan laatua. Luotaaminen toimitettiin luotiliinalla, jonka
päässä oli kolopohjainen lyijypaino. Painon kolossa oli talia, johon
merenpohjasta voi tarttua hiekkaa ja muuta roskaa. Tottunut merenkävijä
saattoi sumuisella ilmallakin siitä päätellä, millä paikoilla oltiin.
Varsinkin Pohjanmerellä jouduttiin useasti ajelemaan luotaamisen
varassa. Siellä näet usein tahtoi heittää ilmat niin sekaisiksi, ettei
päivää näkynyt ensinkään. Pohjanmeren "seelarit" oppivatkin pian
laulamaan:


    Voipa tuota Pohjankinmerta,
    jota luojattiin satakin kertaa,
    ennenkuin Englannin nähdä saimm'.
    Hei! Juuliaa nähdä saimm'.


Kaikkiin talontöihin piti ensikertalaistenkin tottua. Puosu vielä
opetti heille kaikenlaisia merimiehen taitoja. He saivat oppia köyttä
klääjäämään ja pleissaamaan sekä lyhyellä että pitkällä pleissillä,
punomaan ymmyrkäisiä ja puoliymmyrkäisiä köydensilmukoita sekä
pujottelemaan kolmesta, neljästä, viidestä säikeestä köyden ympärille
somia osmonsolmuja, jotka estivät, ettei käsi päässyt köydessä
luikumaan. Lisäksi jummannien piti oppia muistamaan satojen köysien ja
kymmenien purjeiden ja raakojen sekä kaikenlaisten laivan esineiden
ja osien nimet. Muutamassa viikossa entisen renkimiehen täytyi ruveta
puhumaan aivan uusilla kielillä, jopa ajattelemaan toisia asioita ja
toisella tavalla kuin ennen patruunin pellolla hääriessään, näkemään
eri uniakin kuin patruunin pihapirtin makuulavalla. Täällä oli
kokonaan toinen maailma kuin se, mikä näkyi patruunin korkeallekin
tavarakuormalle. Sai siellä savolainenkin toisenkin kerran manailla:


— Tuhat pärele, ku tuoll' laevas pittee olla monenlaesta puksryötä ja
paksreätä, rimrissoo ja ramrissoo, roppuu ja räijärii.


Kovalle siinä maailmassa kyllä entinen renkipoika otettiin. Laivan
keikkuminen jo kiusasi monet miehet puolikuoliaaksi. Mutta tämä
vanhoja merikarhuja vain huvitti: "Vieläkö puolustat renkiä? Vieläkö
piät renkien puolta?" toiset vain kyselivät, kun puolikuollut
entinen renki "syötteli simppuja". Ja vielä: "Teitkö nyt merivalas?
Katotaanpa, onko heinänkulmuja niskasas… On vielä, on vielä… Vanno
vielä!" Kaikenlaista pikku ilkeyttäkin tehtiin ensikertalaiselle:
jos hän ei tahtonut herätä vahtivuorolleen, hulautettiin niskaan
kylmä vesiämpärillinen, ja vapaavuorollaan nukkuessa sidottiin
mies penkkiin ja huudettiin: "Nouse haalaamaan!" Vanhat merimiehet
useinkin vedättivät nuoremmilla jaloistaan saappaat ja housutkin, ja
komentelivat heitä puolestaan omille vartiovuoroilleen. Uppiniskaista
ensikertalaista varsinkin kiusattiin ja kiivetettiin mastossa yhä
uudestaan ja uudestaan, kunnes miehen täytyi talttua. Kuperakantisesta
"rengin arkustaan" jummanni sai niin paljon pistopuheita, että
moni hyvinkin pian löi sen pirstoiksi ja heitti mereen ja laitatti
timperillä oikean merimiesarkun. AIakopsan Santeri oli kyllä niin
sisukas, että kuperakantisineen tuli takaisin Roskan redille. Mutta
kun toiset vieläkin kävivät kimppuun, että "ei oteta sinua mukaan, kun
tuommoisia renginarkkuja kuljetat… häväiset meijät,… tytötkin
pelkäävät", niin jo Santerinkin sisu loppui. Hän sulloi tavaransa
säkkiin sekä Spanjasta ostettuun kapsäkkiin ja paiskasi korean
kotiperintönsä mereen Pauhakarin taakse.


Mutta "Tanskinsuntisa", Helsingöristä lähdettyä ja ennen Skagerrakiin
tuloa, oli Kollennokka kaikkien ensimatkan miesten kauhunpaikka.
Sen ohitse ei päässyt yksikään laiva niin, ettei kamala Kollen ukko
astunut reelingin ylitse puuriin kysymään:


— Montako ensi reisun miestä on laivasa?


Kollen äijä oli pelottavan näköinen vanhoissa risaisissa rökäleissään
ja "raakavehkeissään". Äijän kädessä oli suuri puinen "raakaveitti"
ja toisessa kädessä "smörjätörppö", jossa oli tervaa, nokea, kokin
"smörjää", kapteenin koiransontaa ja kaikenlaista muuta roskaa. Ei
kärsinyt entinen maanjussi eikä patruunin renkikään nähdä kauheata
merenäijää, vaan kiireesti kapisti pakoon. Mutta Kollen ukko
huusi: "Ottakaa kiinni!" Kiinni mies iskettiin ja vietiin Kollen
ukon raakattavaksi, ja siitä hän pelastui vain lupaamalla heti
ensimmäisessä satamassa hyvät raakaviinat kaikille vanhoille
merimiehille. Lassilan jummanni kyllä, iso ja vahva mies kuin peto, ei
pelännyt Kollen kummitusta, kun se tuli Ilioniin. Jummanni istui vain
ja sanoi: "Raakaa pois!" Ja Kollen äijä smörjäsi ja tervasi Lassilan
naaman ja kärräsi puuveitsellään. Miehestä tulikin sitten mainio
merimies.


Gibraltarin salmessakin astui merenukko laivaan raakaamaan niitä, jotka
ensi kertaa yrittivät Välimerelle. Ja suurella Atlantilla kun ruvettiin
menemään auringonlinjan ylitse, nousi laivaan itse Neptunus.
Varsinkin englantilaisissa laivoissa se piti suuret ja remuiset menot.


Tällaisin kovin keinoin tulikin monesta metsän takaisestakin jussista,
jos hänellä vain oli hyvä maltti ja saatto sekä hyvä ymmärrys,
viimein oikea merenmies, joka kyllä saattoi Englannissa maalauttaa
käsiinsä oikean merimiehen merkit: "feit, hop ja chariti" eli "usko,
toivo ja rakkaus", vieläpä muitakin kuvia, vaikkapa kukan, tähden,
jopa engelsmannin leijonan ja "engeskalipun" Englannin kuningattaren
kantamana. Ja moni muutti jokapäiväisen nimensä juhlallisemmaksi.
Marjaniemestä tuli Marjelin, Myllykankaasta Myhlberg, Takalosta
Tacklin, Kilpuasta Kihlman, Pyhälästä Byström, Pyöriästä Björkman,
Ahosta Aholin, Lavikaisesta Lavin… Mutta muutamista nuorista miehistä
ei tullut merimiestä teettämälläkään eikä nimenmuutoilla, kun ei heillä
ollut sellaista saattoa eikä neroa kuin mitä merellä tarvittiin.


Parhaimpien nuorten miesten piti harjoitella taitavasti käyttämään
airoja, niin että he satamissa komeasti saattoivat soutaa kapteenin
maihin. Kolme miestä piti olla airoissa ja konsti perässä, kun herraa
soudettiin, ja ihan kuin yhtenä piti kaikkien airojen liikkua.
Miestenkin piti olla sinisissä merimiespaidoissa ja kiiltolakeissa.


Niinkuin säkki päässä ensi matkojen miehet kulkivat merellä vähääkään
tietämättä, missä milloinkin oltiin. Sen he vain olivat kuulleet,
että kolmessa päivässä päästiin Tukholmaan, jos oli hyvä myötätuuli,
ja vanhoilta merimiehiltä he saivat aina kysymällä selvän. Entisille
alkeiskoulun pojillekin, jotka maisterin johdolla olivat tutkineet
maailmankarttaa, vasta merellä rupesivat asiat selvenemään. Oravakin
kuullessaan vanhojen matruusien puhuvan "Tanskinsuntista", ja
Pohjanmerestä, Välimerestä, Mustastamerestä ja Marmaramerestä, rupesi
öynästelemään, että näitä nimiähän silloin hoettiin, kun kepillä
kartasta "värejä" sohikoitiin. Ja Orava osti ensi haminassa "atlaksen"
ruveten sitä "stuteeraamaan" löytäenkin ihmeekseen siitä kaikki meret,
salmet ja haminat, joissa oli käyty. Keksipä mies, että karttojen
viivat ja numerot merkitsivät sitä, kun styyry sanoi, että ollaan sillä
ja sillä asteella. Sen jälkeen Orava kyllä aina tiesi, missä oltiin,
vaikka olisi kuukausia ajeltu vetisellä taipaleella.


Talon töissä oli talon ruoka. Merellä liikkuvassa miestalossa oli
ransuuniruoka, s.o. kukin sai määrätyn osansa. Lauantaisin konsti
punnitsi miehille viikkoannoksen leipää, voita ja sokeria. Leipää
saatiin joskus yhdeksänkin naulaa, mutta voita saattoi lähteä vain
puoli naulaa ja sokeria kolme neljännestä. Näiden piti riittää viikoksi
ruoka-ateriain, kahvin ja teen höystöksi. Aamiaiseksi syötiin 8—9
aikana vuoropäivin puuro sekä "leipäspalafinkka" ja juotiin kahvia
särpimeksi. Päivälliseksi 12—1 välillä saatiin vuoroittain suolainen
lihasoppa ryyneineen sekä Raahen tavallinen "herne" läskipaloineen.
Mutta lauantaipäivälliseksi piti olla puuro. Peräkannen herrojen
ruokasalina oli etukajuutta, mutta etukannen asukkaat söivät finkkansa
ja herneensä skanssissa. Väliin oli tulla riita lihapaloista, mutta
hyvin sekin asia sentään osattiin järjestää. Muuan miehistä "meni
mettään" eli kääntyi selin, ja aina, kun emäntäviikolla olija
lihapalaa jakaessaan kysyi, kuka saa tämän, vastasi, että se ja se.
Ja pienenkin palan saajan täytyi nurisematta alistua kohtaloonsa.
Tammisista matalista kimpiastioista, pakeista, miehet söivät puuronsa
ja soppansa. Illalla 6—7 seuduissa juotiin vain teetä ja kukin sai
nakerrella omaa leipävarastoaan; jollakulla saattoi olla päivällisen
lihapalan säästöjä. Pitkillä matkoilla voi ruokajärjestys paljon
vaihdella, kotoiset kuivat leivätkin loppuivat ja sijaan ruvettiin
saamaan piskettejä ja laivakorppuja. Satamissa oli määrä aina saada
naula tuoretta lihaa tahi pari naulaa tuoretta kalaa miestä kohti
kaksi, kolme kertaa viikossa.


Ruoan runsaus ja miesten kylläisyys oli melkein kokonaan kapteenin
käsissä. Raahessakin oli joitakuita "nälkälaivoja", joiden
kapteeni kiusasi miehiänsä vähällä ja huonolla ruoalla ja pienillä
leipäannoksilla. Joskus meren väki sai syödä matoista leipää taikka
pistellä engelskapiskettejä, joissa oli toukkaa, niin että keltaisia
nokkia vain nousi kuoren alta, kun pani pisketin lämpöisen kamiinin
reunalle. Toisinaan etukansi niin tuskastui, että timperin täytyi
lähteä peräkannelle valittamaan, mutta sellaisella asialla saattoi
hyvin syntyä vaikka tappelukin, Burmaninkin täytyi kerran kahdenkesken
antaa kapteenille selkään, ennenkuin ruoka parani. Pikku laivojen
ruokahoito oli monesti hyvin epäsiistiäkin, niihin kun paiskattiin
kokiksi väliin sellainenkin mies, joka ei muuhun kelvannut. Ja tämä
akterin herra oli joskus niin huolimaton, että jätti merimiesten
pakkien puhdistamisen russakkain työksi, vieläpä tarjosi miehille
kuuden aamukahvia russakoilla höystettynä. Varsinkin oululaisia laivoja
raahelaiset moittivat siivottomiksi. Olivat kerrankin ottaneet pestin
"Maijaan". Mutta kova sota tuli laivalla, kun Maijalla oli jo entisinä
pestinottajina monituhantinen täi- ja lutikkalauma.


Juoma- ja pesuvettä varasi raahelainen aavalla meren selällä kotoiseen
tapaan. Kun sade lankesi taivaasta, ruvettiin laivassakin heti
"haalaamaan tynnyreitä rännein alle".


Pyhäpäivinä laivakansa sai olla helpommalla. Silloin ei tehty muuta
kuin mitä välttämättä "seelaukseen kuului", ruoria hoidettiin ja
purjeita käänneltiin. Kapteeni Flinkenberg piti pyhänä hartaushetken
10—11 välillä, ja kaikki olivat tyytyväisinä mukana. Miehet lukivat
itsekin omia pyhiä kirjojaan, Uutta Testamenttia, virsikirjaa, ja
Raamattuakin, kenellä semmoinen oli. Durchmanin komppanian Vellamossa
oli muutamia kirjoja, joita miehet saivat joutohetkinään lueskella.
Montinin mamsellit olivat niitä laivaan lahjoittaneet. Oli "sellainen
näytöskirja, Ainoa hetki, josa luettiin, että Heikki tuli mereltä
ja kohtasi lapsuutensa ystävän, flikan, joka sanoi: 'Voi, Heikki,
lapsuuteni leikki!'" Ja sitten ruvettiin laulamaan. Toisen kirjan nimi
oli Kalevala, ja siinä laulettiin, että


    "päästä piika pintehestä,
    tästä tuskasta kovasta",


ja taas toisessa paikassa:


    "Kullervo Kalervon poika".


Oli vielä Raamattukin sekä sellainen kirja kuin "Kristityn vajellus",
jossa kristittyä houkuteltiin "turhuuven markkinoille", ja kristityn
piti kulkea laaksojen lävitse semmoista ahdasta polkua myöten, jonka
kahta puolta oli hirveät mörinät. Ahkerimmin luettiin näytöskirjaa sekä
Kalevalaa. Niitä lainattiin toisiinkin Raahen laivoihin satama-ajaksi,
kun satuttiin samaan haminaan, sillä muissa laivoissa ei laivan
puolesta ollut kirjoja. Kaikki merimiehet eivät kyllä osanneet lukea.
Oli joskus joukossa sellainenkin vaari, joka ei osannut asettaa
virsikirjaa eteensä oikeinpäin, vaikka olikin siitä veisaavinaan.


Pyhinä ja joutohetkinä, varsinkin satamaa lähestyttäessä, miehet
puskivat kirjeitä kotiväelle, että satamaan saavuttaessa saivat jättää
kapteenille, joka ne toimitti postiin. Kirjoitustaitoiset saivat
työntää sanaa toistenkin puolesta, väliin monetkin kirjeet. Partinin
Kalle, joka oli Impissä kokkina, ei kyllä eukolleen pitkälti loruillut;
kerrankin panetti kirjoitusmiehellään paperille vain: "Iso ii ja
ohhoh!" Ja sen lähetti valtameren takaisina terveisinä Raaheen.


Satamissa miehet saivat kotikirjeitä, joita kapteeni kävi noutamassa
Venäjän konsulaatista. Hyvin sattuessa sieltä lähti Raahen tyttöjen
aikaansaannoksia koko joukko, samoin merimiesten emäntien kirjeitä.
Monet niistäkin olivat vieraalla kädellä piirrettyjä; palvelustytötkin
olivat käyttäneet kynämiehinään mamsellejansa. Mutta silti olivat
kotoiset kirjeet yhtä tervetulleita, ja yhtä suurella mielihyvällä
otettiin vastaan niiden "sitä samaa herran armolahjaa", kuin jos
se olisi kirjeen lähettäjän omalla kädellä piirretty. Ja monet
merenkävijät saivat vielä vain kuunnella "näitä rateja" vieraan suusta,
kun itse eivät osanneet saantiaan selvittää.


Monta kertaa Raahen mies joutui viettämään jouluakin rannattomalla
ulapalla. Marjelinkin kerran kiikkui jouluna Satamalaivassa Atlantilla
Pensacolaan menossa, ja samalla tavalla kuin huonompinakin päivinä
tuuli puski purjeisiin ja laiva keikkui aallolta toiselle. Kapteeni
Byström annatti parempaa ruokaa, vehnäkaakunkin sai joka mies,
ja perämies Marjelin luki hartaina kuunteleville karhuille Uutta
Testamenttia. Mutta ei ollut kapteenilla sen vertaa viinaa, että olisi
edes ryyppy saatu. Vasta Pensacolassa saatiin viskyä, mutta silloin
oli joulu jo mennyt. Ei kyllä aina sattunut näin kuivaa joulua.
Ilionissakin kapteeni Vikander antoi jouluaattona miehille hyvää
jamaikarommia, joka oli "vähä niinkuin sakiaa oikein" ja siitä kun
skanssi "prykäsi" kuumaan veteen sokerin kanssa totia, niin kyllä sai
tuntea, ettei mikään ollut niin lämmittävää kuin jamaikarommitoti.
Keikkuvassa skanssissakin, tuhansien meripenikulmien päässä rakkaasta
Raahesta, tuntui olevan kotoinen ja lämmin jouluaaton ilta. "Wiskii
laif foo män", miehet laulelivat ja prykäsivät uusia laseja. Mutta
silloin ei Oravaa eikä muitakaan merenpoikia liikoja lämmittänyt, kun
kerran Vellamossa Atlantilla oli jouluaaton iloiksi jaettavana miehille
parhaana nautittavana vain kaksi kuoriperunaa.


Mutta saattoi pyhä joulu näyttäytyä merenkävijöille vieläkin
synkemmältä. Impikin joutui 1877, viedessään Englannista Amerikaan
soodaa ja potaskaa sekä sylimittaisia konetahkoja, ajamaan kolmatta
kuukautta vastatuulta ja luovimaan koko joulunajan Atlantilla. Eväs
rupesi loppumaan, niin ettei ollut ei hernettä, ei lihaa, ei läskiä,
ei leipää, kahvia vain ja rossokeria sekä vähäisen vehnäjauhoja. Juuri
kun oltiin rantaan tulossa loppiaisen tienoissa, puhkesi jäinen myrsky,
puski laivan takaisin merelle pariksi viikoksi, repi purjeet ja rikkoi
isonmaston vääntäen sen latvan kuin vitsan. Alituisesti saatiin olla
pumpuissa pitämässä laivaa tyhjänä, ja suuria kylmiä meriä yhtä päätä
kaatuili laivankannelle, niin että paukkui. Kun sitten viimeinkin
päästiin maihin, ei ollut koko laivassa muuta syötävää kuin kämmenen
kokoinen pisketinpalanen. Tyhjäksi oli laivan sisus moneen kertaan
laastu. Mutta ulkoa alus oli ylt'yleensä jäässä, aivan kuin olisi
ollut jäästä valettu. Meri oli näyttänyt maailman kiertäjille kaiken
suuruutensa.


Mutta mahtava maailman meri saattoi monta kertaa olla vieläkin
hirvittävämpi kuin antaessaan Johan Langin Impille joulua. Saman
liikkeen Vasamallekin meri teki tuhot, kun laiva lankkulastissa 1891
yritti Amerikasta "Marselliin". Suuri myrsky yllätti vuotavan aluksen,
jota miehet pumppuamalla pitivät pinnalla. Aalto iski pumput rikki
ja paiskoi miehet nurin. Sattui sentään samoille vesille norjalainen
laiva, joka pelasti miehet joutumasta iankkaikkisuuteen, mutta
Vasama jäi tavaroineen "vesisankkiin" merenselälle. Ei ollut parempi
Mustamerikään, joka 1872 itämyrskyllään tuhosi priki Minnetin. Myrsky
katkoi raa'at ja mastot, ja meri löi perämiehen tiedottomaksi, vei
kajuutan, kapteenin ja kajuutpojan sekä pari kolme merimiestä, ja
paiskasi viimein palasiksi koko laivan, niin että vain laudoilla ja
puukappaleilla merien selässä ajellen osa miehistä pääsi maihin.
Suuret vallat olivat silloinkin toimessa, kun Johan Lang syksyllä 1877
lähti painolastissa Englannista Filadeldfiaa kohden. Nousi armoton
viikkoinen myrsky, joka myötätuuleen lennätti laivaa säälimättä maita
kohden. Reivattiin purjeet ja yritettiin kryyssäämällä päästä maista
irti, mutta sitten uutkiikari ilmoitti: "Förin ees' on pränningit!"
Siellä vaahto merenkareissa meurusi korkeina valkeina vuorina. Silloin
kapteeni komensi: "Raa'at fyyrkanttiin!" Mutta heti jo taas uutkiiki
parkaisi: "Matalikko on eesä!" Ja kohta Johan Lang rysähtikin karille,
niin että miehet paiskautuivat kumoon. "Riki yli puurin!" kapteeni
jyristi. Kirveet välkähtivät, taljaköydet rätkähtivät poikki, ja koko
riki rojahti mereen. Kryysmastosta meni toppi, fokkamastosta puolet, ja
isomasto pyyhkäistiin täkkiä myöten. Kapteeni taas karjui: "Speilatkaa
pumppua!" Mutta miehet mölisivät: "Ei tartte speilata, laiv' on täynnä
vettä!" Eikä miehillä ollut muuta neuvoa kuin lyödä laivan leestangosta
kappale pois sekä sahata poikki prääkongin stöttiä ja aukosta työntää
vesille iso parkaasi ja lähteä yrittelemään maihin. Päästiinkin
Filadelfiaan, Mutta taaskin yksi raahelainen laiva jäi meren omaksi.


Moni muukin Raahen laivavarvista lähtenyt merenkyntäjä joutui
väkevämpänsä pideltäväksi ja tuhottavaksi, ja samassa joukossa
meni monesti miehiäkin. Joskus kyllä onnettomuuteen ei ollut meren
syytä. Parkkilaiva Zachris Franzénkin kun ajeli pietarsaarelaisella
lankkulastilla Norjan rannikoilla, niin kapteeni Hannila luuli muuatta
rantavuorta — pilveksi ja ampaisi kivikkoon, niin että laivan emä meni
timpereitä myöten murskaksi.


Mutta Ilion, Reinin laiva, joka 1868 joutui Pohjanmerellä kovaan
merihätään kuljettaessaan suolalastia Bergeniin, osasi pelastautua.
Meri jo särki laivan prääkongit, paiskeli apuveneet yli laidan
ja halkaisi parkaasin, niin että loppu näytti olevan edessä kuin
tuomiopäivä. Mutta silloin perämies Ravander muisti vanhojen hyvän
tavan:


— Eikö me kirjoiteta semmoinen lista, että jos me pääsemmä tästä
kunnialla maihin, niin lahjoitamma Raahen köyhille?


Laitettiin paperi, ja jokainen väänsi siihen nimensä sekä rahamäärän,
minkä lupasi, pari, viisi, kymmenen markkaa. Se auttoikin. Meri
ei ottanut Ilionia. Lahjoituspaperi lähetettiin Raaheen, ja kun
koteuduttiin, niin jokainen kävi lupauksensa lunastamassa. "Mikäs siinä
auttoi, kun lupaus oli tehty".


Meren selällä ei laivan asukas juuri tarvinnut rahaa, mutta satamassa
hän oli heti kapteenilta sitä pyytämässä. Kapteenin täytyi antaa,
sillä muuten miehet olisivat saattaneet karata toisiin laivoihin.
Nuoret miehet kyllä saivat vaikka koko palkkansa, mutta perheellisten
piti huolehtia kotiväestäänkin. Ainakin puolet palkasta eukko peri
kotona laivanredarilta, käyden vain strekseelillä joka toinen viikko
noutamassa. Satamissa meripojat kyllä tarvitsivatkin rahoja. Kapteenin
tahi perämiehen luvalla kun päästiin taas pitkästä aikaa jaloittelemaan
kovalle maakamaralle, tuntui niin somalta ja vapauttavalta, että
hyvinkin piti saada ryypyt. Ja niitä kyllä sai. Monissa satamapaikoissa
oli ihan vartavasten kapakka kapakan vieressä ympäri haminaa ja
tanssipaikkoja samoin. Itä-Lontoon "Haiveillakin" oli tanssisalonki
joka nurkassa ja kapakka toisessa. Marseillen satamassa taas oli
pitkä katu, kapakoita ja tanssipaikkoja kahden puolen. Smyrnan
kuudesta tanssipaikasta kuului jyske ja soitto koko yön aamukolmeen
asti, ja siellä sai tanssia ja tanssittaa itämaiden tyttöjä, sai
ryypätäkin samalla, ja neljä penceä maksoi lasi. "Piiriklaseja" miehet
tavallisesti nakkelivat, mutta otettiin joskus "viskiäkin"; Orava
kerran Korppilan kanssa lasketteli Lontoossa "romhottia", ja se oli
hyvää. Pitkän vesikopissa olonsa jälkeen merimiehet joskus joivat, niin
että "veri rupesi seisomaan" ja miehet alkoivat nähdä "sinisiä piruja".
Pecklinin suutarin Jannekin tuli toheloksi ja kirjoitti kotiinsa, että
hän on nähnyt äitinsä ja kotiväkensä sinisissä vaunuissa ja sinisissä
vaatteissa kuin enkelien ajelevan vetten päällä. Äiti-muori hyvillään
ilmoitteli tätä ilosanomaa naapurin eukoillekin:


— Meiän Janne on nyt tullut heräykseen… se kirjoittikin kuin
kristitty ihminen.


Mutta Jannesta ei ole sen enempää kuultu, karkasi mies vieraisiin
laivoihin ja sille tielle jäi. Monesti Raahen miehet ulkomailla
jättivätkin kotilaivansa, varsinkin "nälkälaivan" sekä häijyn kapteenin
komennon, ja ottivat hyyryn ulkomaan laivoihin. Sakkoja sekä vankeutta
siitä kyllä seurasi, jos kiinni joutui, mutta harvoin miestä enää
tavattiin, ennenkuin aikojen päästä, kun asia jo oli unohtunut. Friisen
Feffakin pantiin Genuassa ajamaan takaa karkulaista. Feffa tapasi
kadulla poliisin ja esitti hänelle asiansa engelskaksi:


— Runumeetari karkaa pois ryssän kepist. Winlant jes.[50]


Mutta poliisi ei ymmärtänyt engelskaa, vaan otti ja vei Feffan
"presongiin", ja laivan kapteeni sai tulla noutamaan Feffan pois.


Surullinen asia oli varsinkin Katinhännän pikku mökille, jos isä
karkasi kotikylän laivasta. Sillä silloin ei strekseelillä enää saanut
patruunilta rahaa, eikä ulkomaiden laivoissa kulkevan merimiehen aina
tullut kylliksi huolehdittua kotimökistänsä.


Englantilaisiin laivoihin useimmiten karattiin, sillä niissä oli
parhain hoito. Piti kyllä ulkolaiseen laivaan mennessä taas vannoa
vala, eikä aina ymmärretty mitä vannottiin, mutta vannoa vain piti,
nostaa kätensä ylös ja sanoa lopuksi: "Help me God!"[51] Satuttiin
joskus ankaraan amerikkalaiseenkin laivaan, jossa miehille annettiin
selkäänkin, kuten muuan raahelainen laulaja kuvailee:


    "Komento oli kova myös,
    mastoisa ja muusa työs,
    että hiki aivan liki asui
    meiän nahkoisa.


    Miest' ei koiraa parempana,


    piettiin vain halvempana,


    lyötiin silmiin, että pilviin


    painui paikat kasvoisa.




    Styyrmannit olit rakkarit,


    jotka miehiä hakkasit,


    näjit vijan, piikin pijan


    kätehensä kaappasit".




Saksan laivat olivat kuitenkin kaikkein huonoimmassa huudossa, niissä
kun miehiä kiusattiin kovalla kohtelulla ja kehnoilla eväillä. Muuan
kaskislainen perämies oli erehtynyt saksalaiseen laivaan ja kyllä hän
jäljestäpäin aina muisti manailla:


— Jos mine saa yksi saksamies laiva, niin kyllä se teetä monta päivä
on viikko.


Mutta jos merimiehet saivat salaa haalatuksi konjakkitynnyrin laivaan,
eivät he tietäneet viikon päivistä mitään, olivat vain vuoroin
uutkiikissä ja ruorissa, vuoroin salaa vääntämässä tynnyrintappia.
Mutta vaikka tynnyri olisi pistetty hyväänkin piiloon, se ilmoitti
miesten kautta olemassaolonsa ja joutui lopulta kapteenin kynsiin.
Joskus oli viinaan menevä perämies miesten kanssa samassa juonessa ja
silloin kähvellettiin laivan "lumppuja", kuluneita köysiä ja purjeita,
ja vaihdettiin niillä eväitä merimatkalle. Pidettiin muutakin konstia.
Kerrankin kun Bujukterissa piti vettä "proviantteerata", perämies
saatuaan veden pukkasikin veneensä rannasta pois ja käski miesten
kiireesti soutaa, jotta "ei maksetakkaa, mennään ja juuaan rahat!"
Halmetsalon Jussi kyllä jäi turkkilaisten joukkoon, ja sai lähteä
kiireesti pakenemaan mahomettiläisten edellä, päästen sentään viimein
piiloutumaan hautausmaalle. Pörräsi kapteenikin pulloineen joskus, niin
ettei hänkään tiennyt, montako päivää on viikossa. Ståhlbergkin pani
Bujukterissa Björkmanin Epun laivaa "klareeraamaan" Dardanellien läpi
kulkua varten, kun tultiin Delphinillä vehnälastissa Mustaltamereltä,
ja käski Epun jäännösrahoilla tuoda Turkin viiniä. Eppu toi kahden
miehen kannettavan ruukun täyden. Sitä heti "äijä ja styyry" kävivät
kajuuttaan vähentelemään, ja Eppu sai hoitaa laivaa, minkä osasi.
Toisien laivojen perässä Eppu vain vihelsi pitkin Arkipelagia, mutta
kapteeni ja styyry särpivät Turkin viiniä arvellen:


— Ei täsä förliisata, kun ei vain paleta!


Näillä vesillä näet aikoinaan paloi Durchmanin Laine ollessaan
kolilastissa matkalla Odessaan. Kreikanmeri keikutti laivaa, niin että
kivihiili hieroutui tulenpalavaksi ja lopulta syttyi ja poltti koko
laivan.


Monta kertaa kyllä Raatienkin kapteenit ajoivat kivikolle ja
"förliisasivat", kun eivät osanneet pitää selvillä "päärustinkiansa".
Eikä ollut Björkmanin Eppua laivaa laskettamassa.


Hyvillä ilmoilla ja selvillä selillä oli kyllä hyvä lasketella.
Taivas oli kirkas ja valkeat pilvensääret korkealla sinisellä kumulla
lupasivat hyvää tuulta. Illoinkin päivä painui punoittaen mereen, eikä
pitänyt päivänpolttoa, joka olisi ennustanut huonoa ilmaa. Silloin
laiva lensi valkoisin liinoin valtavia vesivyöryjä pitkin. Laivalla
oli hyvä tuuli, ja meripojat olivat hyvällä tuulella. Helposti silloin
helähti laulu, kun purjeita hiissattiin, tahi hivattiin raakapuita,
tahi illoin kiikuttiin pumpputangossa. Moni kotikyläänsä ja kotikylän
tanssitovereita kaipaileva poika saattoi merta katsellessaan yksikseen
aatella ja laulella:


    Minä olen yksi nuori meripoika,
    jolla asentoa ei ole tääll',
    minun täytyy tienata koittaa
    minun leipäni vetten pääll'.


    Ja on sillä vetisellä tiellä


    monta vaaraa mun etesäni,


    vaan toivon kuitenki vielä,


    että Herra on matkasani.




    Laiva joka tuulesa heiluu


    ja aalloilta ajellaan…


    Voi niitä nuorukaisia,


    kuin niijen päällä vajeltaa.




    Mepä pojat suomalaiset,


    Suomen niemen rannoilta,


    jotka oomma kulkevaiset


    ja ajetahan aalloilta.




    Yksi flikka on mun mielesäni aina,


    joka on minun isänimaall',


    ja sen syämmestäni soisin,


    että hänet vielä nähä saan.




    Tämä toivo virvoittaapi


    mua matkalla ollesan,


    se murhees lohuttaapi,


    suurisa vaivoisans.




Ja kun satuttiin suurena sunnuntaipäivänä keikkumaan sinisellä
Välimerellä aaltojen mahtavina kuohupäinä kulkiessa, niin sielläkin
kotoiset muistot yhtyivät ympäristön kuviin, ja alakuloisen vaeltajan
mieli löi leimansa komeaan meritunnelmaan, kun pojat lauloivat;


    Päiväpaisteen ihanall'


    ja meren pauhinall'


    minun mieleeni muistuu mun armaani


    ja suloinen Suomenimaa.




    Ei ollut minun majani mantereell',


    eikä korvesa kotoni,


    vaan synkäsä meresä aalloilla liehuvill',


    siell' on minun asentoni.




    Pilvet oli varjona, hauta oli avoinna


    meripojilla tääll';


    tuulella tuimalla, tuiskulla, myrskyllä


    on paljon työtä vetten pääll'.




    Kun tuuli oli tuima, ja ilma oli ankara,
    jotka vaivaapi poikia tääll',
    pramseelit me pärjäsimm', märseelit reivasimm',
    mesaanin pois otimma päält'".


Pyreneitten niemimaan korkeat siintävät "granaativuoret" loistivat
lumivalkeina huippuina merelle ja taas kotoinen kointähtikin nousi
saattaen miehet jatkamaan lauluaan:


    "Kun kointähti koittaa, ja korkiat vuoret loistaa,
    ja luojetuuli tuuleepi tääll',
    tuulentoilman ja kuoreston aallot,
    joitten päällä vaellamme tääll'".


Suurien merien vaeltajat tiesivät kyllä olevansa vain pieniä
ihmisparkoja, joiden elämä ja kohtalo oli Kaikkivaltiaan kädessä,
samoin kuin heidän laivansakin, jota valtameren myrskyt keikuttelivat
kuin pientä lastupalasta. Se kyllä "pärjäsi" pahimmassakin myrskyssä,
jos Herra niin tahtoi, eikä miehillä ollut syytä pelätä. Niinpä miehet
voivat laulaa:


    "Muuan elää merellä,
    ja muuan elää maalla,
    ja kaikki elää kuitenkin
    sen yhen Herran alla.
    Eikä tiijä kuoleeko
    se millä kuolemalla".


Kuolemakin osasi toisinaan merelliseen laivaan, sen lisäksi mitä
meri vei miehiä terveeltään. Toisinaan kolkko vieras tuli yllättäen,
toisinaan taas saattoi tuloaan jo edeltäkäsin ilmoitella, joskus
vielä jälkeenpäinkin kuvatella. Kerrankin yöllä kuultiin mastosta
huudettavan: "Minä putuan, minä putuan!" Monta kertaa yhä uudestaan
kuultiin sama valitus. Viimein perämies Forsman sanoi: "Putua, ja putua
Herran nimeen!" Niinkuin ihmisenhaamu rojahti kannelle, ja sillä oli
niinkuin saappaan koron jälki otsassa. Haamun nähtyään kajuutpoika
pelästyksissään tunnusti, että hän oli toveriaan, joka hiljakkoin oli
pudonnut mastosta mereen ja hukkunut, potkaissut saappaankorolla otsaan.


Väliin merenmies voi jo edeltäkäsin aavistaa pikaisen lähtönsä.
Meri ikäänkuin salaisesti jo kutsui häntä. Niinpä muuan merenkävijä
istuskeli iltavahdin aikana yksinään mietiskellen, kaivoi arkustaan
vanhat kotikirjeensä ja niitä lueskeli sekä selaili Uutta
Testamenttiaankin. Ja yöllä mies putosi mastosta, loukkaantuen niin
pahoin, että aamulla kuoli.


Surullinen ja vakava tapaus oli koko laivatalolle, kun joku sen
asukkaista piti haudata mereen. Olivat miehet aikoinaan monta kertaa
laulaneet kapteeni Lindmanin sepittämää laulua:


    "Kuule sinä, merimies,
    ma kirjoitan sun ties:
    sä olet häilyvä
    noilla meren aalloilla.


    Sun ties on onneton
    ja muihin verraton:
    kusa meri kuohuupi,
    siell' on sun hautasi".


Ja nyt oli taaskin saatu uusi todistus yhteisestä onnettomasta tiestä
häilyvillä aalloilla.


Omiin makuupeittoihinsa vainaja käärittiin ja ommeltiin, ja vanhoja
rautaromuja pantiin jalkapuoleen painoksi. Iltapäivällä sitten
asetettiin mereenmenijä käärössään leveälle laudalle laivan reunalle,
jalkapää hautaa kohden, laivanlippu vielä peitoksi, Sillä "merimies
kuuluu flakun alle" viimeiseen asti. Kapteeni siunasi haudan ja luki
rukouksen hautauksesta merellä. Siitä pari miestä kohotti laudan
pääpuolta, niin että ruumis hiljalleen luikui alas, putosi ja vajosi
mustaan syvyyteen. Äänettöminä ja vakavina monta kovaa kokeneet ja
monien myrskyjen pieksämät miehet seisoivat. Muistui siinä heidän
mieleensä:


    "Harvoin saat lautoja,
    kun menet hautahan,
    pahain kalain kidas
    on sun hautasi.


    Sun kirkkomaatas kukkaset
    ei koristelekaan,
    laajasti vain lainehet
    on pantu kulkemaan".


Muistivatpa monet vielä kuulleensa, ettei kaikkein syvimmällä merellä,
ei Atlantinkaan suurissa syövereissä, ruumis jaksanut painua edes
pohjaankaan, kovan maan turviin lepäämään ja yhtymään mustiin multiin,
vaan jäi sinne johonkin pohjattomuuteen seisoallaan rautajalassa
kellumaan. Siellä synkässä syvyydessä merivirrat häntä ajelivat ja
velloivat, eikä onnettoman tien vaeltaja päässyt kuoltuaankaan lepoon.
Tämä oli jo kolkko kuolleen kohtalo. Mutta sellaisenkin kohtalon moni
raahelainen merenpoika sai. Meri ensin houkutteli poikansa komeaan
laivaan läikkyville laineilleen ja sitten sieppasikin miehen ikuiseen
hautaansa.


Maailmanpallon ympäri.


Vain "puoshakaseelareita" olivat ne merimiehet, jotka kolusivat Suomen
rantoja, sellaisia matalia vesiä, joiden pohjaa saattoi puoshaalla
sorkkia. Oikea merenäijä ei pitänyt heitä minään merimiehinä, vaikka
he olivatkin niin tarkoin porkanneet Pohjanlahden perukankin, että
"joka kivi oli tunnettu, mikä Raahesta Pohjan perään asti oli meresä".
Vanha merikarhu saattoi ruiskaista ruskean syljen ja sanoa tällaisille
seelareille:


— Et ole käynyt suolaiseen vetteen ees sylykemäsä!


Eivätkä nekään, jotka olivat tehneet vain yhden merimatkan, olleet
muuta kuin "päiväpaisteen merimiehiä". He eivät paljoa tietäneet
oikeasta maailmanmerestä eikä maailmanmeren möyrivästä myrskystä.
Vasta ne olivat oikeita merimiehiä, jotka olivat vuosikausia ajelleet
suurilla merillä sinne ja tänne ja saattoivat omina kokemuksinaan
laulella:


    "Meripoika merta seelailee,
    hailii hailuu, hailii hailuu,
    harvoin hän maita nähä saa.
    Hurraa, menen mä pois!


    Meret, maat ja mantereet,


    hailii hailuu, hailii hailuu,


    ja laivantäkki tantereen.


    Hurraa, menen mä pois!




    Ustinjasta Västintiaan,


    hailii hailuu, hailii hailuu,


    Västintiast' Itaaliaan.


    Hurraa, menen mä pois!"




Sitä ylpeämpi merimies voi olla, mitä useamman matkan hän oli tehnyt,
ja sitä arvokkaampi, mitä kauempana käynyt. Vanhat merenäijät
joutuivat monta kertaa keskenään inttämään, kuka heistä oli arvokkain
merimies. Erikkiläkin ja vanha Burmanin Kalle-vaari useasti kinailivat
matkoistaan. Erikkilä oli käynyt aina "Valapparaisosa" asti, mutta
Burman oli myöskin käynyt siellä, vieläpä "Monttuviitesäkin", josta
Erikkilä ei tiennyt mitään. Eivätkä Raahen viimeisetkään merimiehet
ole sen huonompia. Kymmenin vuosin karttuu ukoille merielämää, ja
suurien merien takaisia maita nousee näkyviin, kun vanhat karhut käyvät
tekemään tiliä vaelluksistaan. Atlantin takana on joka mies ajellut,
moni on nähnyt "Västinjan" ja Brasilian sekä kiertänyt Etelä-Ameriikan,
moni on käynyt, kuten Fyhrin vaari, "Runta-Kaapisa", jopa jatkanut
matkaa aina merkilliseen "Ustinjaan", missä rommi oli juossut jokina
ja sokeria oli hakattu vuorista, sitten Kiinaan ja Japaniin, joku
taas käynyt Suuren Valtameren ihanilla saarilla, "Havaijalla" ja
Samoasaarilla, joku ollut Austraalian saaristoissa sekä Austraalian
myrkyllisten "kärvästen" mailla, Pellikka-Matti ollut Austraaliassa
paimentamassa maissipeltoa valkioilta papukaijoilta. Ja "maailmanpallon
ympäri" on moni kiertänyt, jotkut kahteen ja kolmeenkin kertaan.
Onpa muuan raahelainen seelari ollut mukana, kuten ennen vanhaan
puosu Kuusratikin, kun on laivalla laskettu niinkin kaukaisille
maailman äärille, että maa ja taivas ovat hiipponeet toisiaan,
vieläpä uskallettu työntyä niin ahtaalle, että isonmaston kaltoppi on
katkennut, jolloin vasta on täytynyt kääntyä takaisin.


Merillä kulkiessaan Raahen miehet saivat nähdä kaikenlaista
merkillistä. Yksin puoshakaseelaritkin, kun painuivat Suomenlahden
pohjukkaan, löysivät sieltä jotakin maailman kummaa, ainakin suuren ja
vilisevän kaupungin. Skogmanin Jaakokin, joka kuunari Salahmilla kulki
kymmeniä kertoja Pietarissa, tuli siellä viimein hyväksi tuttavaksi
itse keisarin kanssa. Kerran kun Jaako asteli siellä maajalassa, niin
keisari, "pervoi-trukoi-majuri, tuli Riikan sillalla vastaan" ja sanoi:


— Jassoo, Jakop Skukmanni täälä! Mitäs sinne Suomeen kuuluu?


— Eihän sinne mitään… Herrat vain kulukee pyhävaatteisa
arkipäivänäkin, Jaako vastasi.


Keisarilta pääsi iso nauru. Hän löi Jaakoa olalle ja sanoi:


— Lähetaänpäs ryypyille!


Mentiin Pietarin komeimpaan hotelliin ja otettiin hyvät ryypyt, jotka
keisari maksoi. Sitten mentiin keisarin linnaan. Keisarinna vielä
makasi, ja keisari huusi ovenraosta:


— Nouseppas, akka, ylös! Täälä on Jakop Skukmanni Raahesta.


— Vie sun Skukmannis! keisarinna vain sanoi ja käänsi kylkeään. Mutta
keisari antoi vielä ryyppyjä sekä hyvää ryssän mahorkkaa.


Sitten taas Skogman tapasi keisarin Helsingissä, kun oli siellä kuunari
Vilkkaan mukana. Juuri kun Jaako seisoi ja jutteli möljällä raahelaisen
satamanaisen, Pulkkis-Sohvian, kanssa, joka oli "enämpi kolokko
ihiminen, kasvojenmuoto jokseenkin kauneuvesta pois", keisari sattui
siihen, ja lyöden vanhaan tapaansa Jaakoa olkapäälle, sanoi:


— Jassoo, Jakop Skukmannihan se on?


— Joo, niin on! Jaako tervehti ja sanoi:


— Ja tämä täsä on Sohvia Pulkkinen Raahesta.


Keisari katsoi Sohviaa, löi häntäkin olalle ja sanoi:


— Jo ne on nuo Suomen naiset kauniita!


       *       *       *       *       *


Itämerta, Tanskansalmia ja Pohjanmerta vanhat merikarhut olivat niin
monta kertaa puskeneet edestakaisin, että he Raahesta Englannin
rannikoille saakka tunsivat kaikkien majakkain ja paikkojen nimet.
Olivat heille tuttuja Itämeren "springarit",[52] jotka uida vilistivät
pitkin merenpintaa terävän selkäpiilun vain viiltäessä vettä, niin että
vanhatkin merimiehet erehtyivät luulemaan: "Siinähän menee eteläläisiä
piilu seläsä Pohjanmaalle laivatöihin". Tuttuja kauppakumppaneita
olivat Tanskansalmien "trokapaatit", jotka monilukuisina kärkkyivät
hitaasti kulkevan taikka ankkurissa seisovan laivan ympärillä,
vaihtamassa paksua Tanskan ruisleipää, tupakkaa ja viinaa laivan
rasvajäännöksiin ja lumppuihin, Monikertaan käytyjä olivat Tukholma
ja Köpenhaminakin. Sen etempää ei kenenkään tarvinnut lähteä etsimään
huvittelupaikkoja. Siellä oli niitä tarpeeksi asti, kesäisinkin puistot
pöytiä täynnä ja juomia sai, mitä vain halusi, ja pelejä ja musiikkia
ja tansseja oli kaikkialla, ja kaikenlaisia näytöksiä ja komeljantteja.
Piti vain, kun näytöksien loputtua tultiin rahoja keräämään, siirtyä
syrjään taikka sanoa kerääjälle niinkuin ennen raahelaisrouva, että on
kotoisin "från Lappmarken", niin kerääjä meni ohitse. Kaukamaissa kyllä
oli vieläkin suurempia hupipaikkoja, Lontoon "Grand-teatterisakin"
ihanat enkelit leijailivat ilmassa liikutellen käsiään ja siipiään
ihan kuin oikeat elävät enkelit. Se oli niin ihmeellistä ja ihanaa,
että moni vanha Raahen muori "vissiin olis luullut olevansa taivaasa,
jos olis säkki silmillä sinne viety". Mutta kun Lyypekissä mentiin
Mariankirkkoon sunnuntaina 12 aikana, niin laulukuoro lauloi, ja 12
apostolia astui esiin kiertäen kirkon lehterin.


Oli siinäkin katsottavaa, kun engelsmannin sotaväki marssi pitkin
kaupungin katuja. Se oli toisenlainen joukko kuin Raahen Härkätorilla
ryssäläisen komennon mukaan temppuileva nahkajussien plutuuna.
Pituuttakin oli jonolla, niin että olisi ulottunut ainakin Raahen
Rantakadulta Antinkankaalle. Ja siinä kun oli komeita poikia ja
mahtavia kenraaleja ja vaikka kuinka suuria sotaherroja, ja "saakeli
vie, kun ne oikein pörhisti ittensä, niin ei ne kattonut sivullensa,
vaikka olis ollut kuinka korioita naisia".


Englannissa Raahen pojat tavallisesti:


    "Kävivät Leverisä
    ja ostivat klinkkuveitten,
    josa oli kakstoista asetta".


Sitten kun lähdettiin laskemaan suurille merenselille ja merentakaisiin
outoihin maihin, niin sielläkin oli aina merkillistä nähtävää.
Ihmeellinen oli jo suuri meri, jota sai viikoittain, kuukausittainkin
ajella näkemättä muuta kuin ikuista rannatonta ulappaa, joka otti
päivän illalla lepoonsa ja taas aamulla herätti sen ylös. Vain
joitakuita suuria purjeita näkyi silloin tällöin, milloin etempänä,
milloin lähempänä, liikkuvan laveaa merellistä tietä, joka joskus voi
painaa koko laivakumman pohjattomaan pimeyteensä. Mutta kun jouduttiin
eteläisille merille, Kap-Hornia kiertämään, nähtiin niillä vesillä
vielä muitakin lavean tien kulkijoita. Siellä ajeli monia suunnattomia
jäävuoria, jotka etäälle kuvastelivat kokonaisilta kaupungeilta
taloineen, kirkkoineen ja korkeine torneineen, päiväpaisteen vain
kimallellessa kirkkaissa huipuissa ja läikkyvissä katoissa. Ylpeinä ja
kylminä sekä mistään välittämättä ne puskivat omaa tietänsä tuulien ja
merivirtojen mukana. Ihailevan laivankin oli parasta katsella niitä
kammoten ja ohjata kulkunsa niin kaukaa kuin suinkin.


Rannattomilla aavoilla ajeli sellainenkin merkillinen laiva, joka "aina
seelasi", pääsemättä milloinkaan haminaan, Täysin ja reivaamattomin
purjein "Flain Töttsmanni"[53] vain lasketti kaikkein kamalimmassakin
myrskyssä, eikä sille milloinkaan tullut minkäänlaista haaveria eikä
förliisausta, se kun oli ikuisesti määrätty kiertämään maailman meriä.
Raahelaiset merenkiertäjät eivät kyllä koskaan sattuneet samoille
vesille onnettoman laivan kanssa — elleivät sitä tehneet ne laivat,
Finland ja Gephion, jotka aikoinaan kaikkine miehineen katosivat
jäljettömiin. Sillä suurta onnettomuutta "Flain Töttsmannin" näkeminen
ennusti.


Ikuisesti kiertävää laivaa ei kyennyt virvelikään eli hurrikaani
upottamaan, vaikka se joskus upotti muita laivoja. Suurilla merillä se
yhtäkkiä riehahti esiin. Pienenä mustana pyörönä, "hevosensilmänä", se
ensin istahti veden pinnalle ja alkoi siinä pitää pientä piirileikkiä,
yhä kohoten ja kasvaen ja viimein hurjistuen mielettömään pyörre
tanssiin. Nostaen meren ihan pilviin asti se hirveällä melulla ryntäsi
eteenpäin ja jos laiva sattui sen radalle, riepsautti se mastot
ja purjeet palasiksi ja paiskasi valtavat meret yli aluksen. Itse
paholainen lienee siinä päässyt valloilleen, sillä taivaskin pohotti
samaan aikaan verenkarvaisena.


Kovan elämän piti Etelä-Amerikan rannoilla pamppeeruskin, semmoinen
"lyhyt orkkaani", joka yhtäkkiä pamahti ilmoille syytvästistä tulta
iskien ja riepoittaen ja ulvoen nelisenkin tuntia, mutta vain
parikymmentä minuuttia ollen niin raivona, ettei sietänyt seisovaa
miestäkään. Pamppeerus raastoi helposti laivan pilalle, ellei jo
edeltäkäsin, "parumeettarin" ankarasti laskiessa, laivan rikiä
vähennelty, niin että ilmanväki sai rauhassa ajaa ohitse.


Aavoilla yksinäisillä ulapoilla oli laivakansan matkatovereina useinkin
vain merenelukoita. Kuumissa merissä, "passaatisa" ja "Västinjan
kustollakin", kulki laivan matkassa delfiini, lohen kokoinen kala,
syöden laivanpohjaan tarttunutta, laivaa syövää longhalsia. Miehet
taas vuorostaan söivät delfiiniä, pudottivat arinan niskaan ja
paiskasivat hyvänmakuisen kalan kokin kattilaan. Tuoretta merellistä
antoi lentokalakin, joka suurin parvin joskus lentää kopsautti ihan
laivaan. Se oli sillin kokoinen siivekäs elukka, joka aallonnokasta
otti potkun ja mennä vihelsi parikymmentäkin syltä ennenkuin putosi
veteen. Monta kertaa hirveä haikin tulla porhalsi laivan perässä,
pitäen vielä matkassaan luusia, pientä kalaa, joka aina uida vikelsi
sen suuren vatsan suojassa. Mutta hullusti kävi petoäijän, kun
laivamiehet panivat läskipalan kettinkikoukkuun ja heittivät mereen.
Elukka hotaisi heti syötin ja miehet hivasivat pedon laivankannelle.
Julma merisusi riuhtoi, niin että olisi luullut laivan hajoovan, ja
sen hurjat silmät ihan iskivät tulta. Se oli sellainen poika, joka
ei pyytänyt armoa, eikä itsekään sitä kenellekään antanut, ja kaikki
mereneläjät se olisi helposti upottanut hirveään kitaansa, ellei sen
olisi pitänyt joka suupalaa ottaessaan kääntyä selälleen. Kapteenin
kävelykepiksi joutuivat hain selkänimakat, ja kalan kovaa nahkaa laivan
timperit kuivasivat puun silitysaineekseen. Mutta sahakala[54] oli
armottoman hainkin herra. Sen tieltä täytyi isonkin haipedon paeta, se
kun helposti voi puhaltautua alle ja pitkällä sahallaan viiltää vatsan
halki. Saattoi sahakala äkäpäissään porauttaa julmalla kuonollaan reiän
laivan kylkeenkin. Suurilla kylmillä Jäämerillä nähtiin tavattomia
meren jättiläisiä, valaskaloja, jotka purskuttivat ilmaan korkeita
vesisuihkuja. Valaskaloja ei kyllä uskallettu pyytää, mutta mistä
lienee silti entinen Pyyn ukko saanut "valaskalan hampaan", josta aikoi
Aholinilla sorvauttaa malspiikin, vaikka mestari siitä varvasikin
lavemangin röörin, kun sellaista juuri kaupungissa tarvittiin. Vielä
tavattomampi valaskalaa oli nuurtkaapari, joka joskus oli suurilla
valtamerillä nähty. Se oli niin mahtava, että saattoi puulautua laivan
alle ja kaataa koko meritalon.


Maita lähestyttäessä liittyi laivan seuralaisiksi joukoittain
stormipääskysiä. Tuntikausittain ne lentelivät mukana ennustaen
myrskyilmoja.


Tiedettiin maan lähestyminen muutenkin. Ainakin kun oltiin Ameriikkaan
menossa, tiedettiin jo kymmenien penikulmien päässä, missä asti on
mantere. Sillä "Ameriikalla on laajat juuret, ja sen hietapohja nousee
aina jalan joka meripenikulmalla". Viidenkymmenen penikulman päässä on
meren syvyys 50 jalkaa ja 20 penikulman 20 jalkaa.


Monenlaista maata, kansaa ja kaupunkia merimies näki kiertäessään
maailmanpalloa. Näki sellaisiakin ihania kaupunkeja kuin Brasilian
"Riiu", joka oli rakennettu vuoren laiteeseen, niin että paikoin kadut
kulkivat kattoja ylempänä, ja taas sellaisiakin kummallisia rötistyksiä
kuin Meksikonlahden kylät ja kaupungit, jotka oli nostettu tolppien
nenään. Ja niin myrkyllinen ilma oli täällä Meksikonlahden ja Brasilian
rannoilla, että väliin laivan koko miehistö kuoli. Santoksessakin
kerran vaasalainen laiva menetti kaiken väkensä keltakuumeseen, samalla
kuin toukat söivät aluksen pilalle. Näillä myrkyllisillä mailla
raahelainen Nikanderkin kerran sairastui keripukkiin ja kerran taas
afrikalaiseen feeberiin, niin ettei miehellä lopulla ollut muuta kuin
ikenet jäljellä ja vähän untuvia päässä. Mutta maan mörkkiveriseen
alkukansaan tauti ei tarttunut. Se oli merkillistä väkeä. Oravankin
Matti Aukusti kerran, kun oli Brasiliassa sokeria lastaamassa ja lähti
vähän maajalkaan, näki siellä "kukkusnötti-metsäsä" ilki alastomia
mustia sieluja juoksentelevan. Miehillä oli joku ripu edessä, mutta
naisilla ei rihmankiertämää. Oksista ja lehvistä rakennetuissa
kopperoissa nämä paljaat pakanat majailivat, kahilamatoilla vain
istuskelivat, kun Orava kurkisti oviaukosta.


Tuttuja olivat monelle Kapmaankin kaupungit. Usea oli ainakin niiden
ympäritse kiertänyt ajellessaan Ustinjaan, ja Matti Aukusti Vitolin oli
aikoinaan monta vuotta Port-Elisabetin poliisina. Siellä Vitolin kerran
sai nähdä kuulun Thomas Alva Edisoninkin, joka silloin oli "luseeria"
Kimberleyssä. Suuri mestari esitteli Kimberleylle omatekoisia
ihmispäitä, jotka vuoroonsa mulkoilivat ja irvistelivät ja lauloivat
mestarinsa komennon mukaan ja lopuksi yhteisesti pitivät komean
"konsäärin". Outoa oli täälläkin alkukansa, ainakin kummaa sen kieli.
Muutamaakin "kirjainta" lausuttaessa piti kahdella sormella puristaa
nenäänsä, ennenkuin tuli valmista. Kaupungin virkamiehet kyllä puhuivat
engelskaa, ja sitä vain Vitolinkin osasi, vaikka sitä "äänestettiinkin"
aivan eri lailla kuin kirjassa oli.


Mutta maailman kurjinta kansaa raahelainen näki Kiinassa. Siellä
ihmisiä asui laumoittain lotjissakin veden pinnalla, "siitä kun ei
mene veroa, kun asuu ve'en päällä". Laivojen ympärillä vedeneläjät
haaveineen usein ajelehtivat, ja kun kokki viskasi keittiön ja
sairaitten sotkuja mereen, oli heti kymmenen haavia niitä riitelemässä.
Vinot silmät vain vilahtelivat ja kolittu lettipää keikkui, kun merestä
saatu sotku pääsi rääsyjen peittämää sielua yllä pitämään, "Onko
yks' maku kuin mämmesä?" saattoi Raahen mies heille huutaa laivasta.
Mutta "tsin tsin tsan tson tsung", kuultiin lotjakansan vain puhua
litsuttavan, ja se oli semmoista puheenpartta, ettei sitä olisi osannut
"äänestää", vaikka olisi kymmenellä sormella puristanut nenäänsä,


Kaiken maailman kansaa saikin merillä nähdä, ja ulkomaan laivoissa
maailmaa kiertävän meripojan työtovereinakin ja koijakumppaneina oli
monesti hyvin kirjavaa väkeä. Niinpä muuan raahelainen merimieslaulaja
valittelee:


    "Mun täytyy vieraana olla
    engesmannein joukosa,
    afrikkalaiset neekerit
    ne on seuralaiseni,
    kans' tääll' on spanjeerejä
    ja myöskin tanskeja
    ja kaikenlaisia kansalaisia
    kuin taivaan alla on".


Maailman suurissa haminoissa nähtiin koko maailmanpallon kansaa
lastaavan ja lossaavan. Siellä "italieenaritkin" hosuivat ja
viittilöivät käsillään, niin että raahelaiset tulivat siihen
käsitykseen, etteivät he saata pimeässä puhua mitään, Mustia neekereitä
ja partaisia ryssiäkin oli monissa satamissa. Ja neekeritkin vain
laulelivat niinkuin kaikki muutkin maailman meriläiset, vieläpä
oikein komeasti ja englanninkielellä, vaikka olivatkin niin syntisen
mustia ja pakanannäköisiä kuin pimeyden perilliset. Belisissäkin
Meksikongolfilla neekerit lastasivat lankkuja, ja ihan päiväkausin
laulu kuului ruumasta. Avojaloin nokipojat vain astella kiskottelivat,
eivätkä pakanalliset varpaat kertaakaan litistyneet lankkujen väliin.
Kovia olivat ryssätkin laulamaan, kun laivaa satamassa lastasivat.
Varsinkin jos viskasi heille ruumaan pisketin ja huusi: "Senk, senk"!
ryssä yltyi isoon ääneen. Toisinaan Raahen pojat saivat satamassa
kuulla "itävalta-unkarilaisen" kieltäkin, toisinaan taas "iiresmannin
väykytystä". Kerrankin osuivat lähelle ja saivat korvaansa, kun
iiresmannit hieroivat kalakauppaa: "Juka ten kätvisk, särr? — Jees se
si sei. — Ju tänk ju särr. — Trii hätn se siis". Monesti kuultiin
Kiinan poikain puhetta; kerran oltiin todistajina, kun kölipäät
riitelivät ja huusivat: "Ai tu too na luu ta tsee na!" Nähtiinpä kerran
kun taivaanpojat hilppoivat pakoon palavasta talosta parkuen:


— Mäi jää käi jää käl läl lää!


Mutta syrjään sysätyllä Välimerelläkin, joka oli vain pikku purtilo
maailman isoisten rinnalla, oli maailmaa kiertäneelläkin merimiehellä
paljon merkillistä nähtävää. Itse "Metelhaavikin" jo oli niin
ihmeellinen, ettei se tullut koskaan tulvilleen, vaikka siihen
kahta puolta, Gibraltarinsalmen kautta Atlantista ja Turkinsalmien
kautta Mustastamerestä alituisesti työntyi niin kova virta, että
laiva tyynelläkin ilmalla kulki pari, kolme "solmua" tunnissa.
Eikä Välimerestä päässyt pois vastatuuleen luovimalla, sillä minkä
tuulen avulla pääsi eteenpäin kapeassa salmessa, sen virta työnsi
takaisin. Tätä kummaa veden kulkua laivakansa monta kertaa imehtien
katseli. Mutta vanhat tiesivät, että meren pohjassa ajoi toinen
virta päinvastaiseen suuntaan. Välimeren vesi myöskin väheni paljon
kuivamalla. Suolaksikin sitä kuivattiin pitkin merenrantoja, ja täällä
olivat mailman parhaat suolamaat. Cagliarista ja Trapanista Raahenkin
laivat useimmin ottivat suolalastin kotimatkalleen.


Välimerellä ei nähty nousu- eikä laskuvettä, niinkuin suurilla
valtamerillä, yksin Valkeallamerelläkin; ja Raahessakin nousi vesi
joskus toista kyynärää, kun oli kova tormi mereltä päin, ja taas kun
maatuuli kauan puski, pakeni vesi, niin että lahdella melkein pohja
paistoi.


Kuu sellaiset valtavat vesi vyöryt nosti suurilla valtamerillä.
Varsinkin täydelläkuulla oli etelässä niin suuri voima, että se saattoi
vetää ihmisen kasvotkin väärään. Oululainen perämies Pelkolinkin aina
varoitteli miehiä, kun komeina kuutamoöinä ajettiin Välimerta:


— Älkää pojat maatko kuuta vasten kasvot… että kuu saa paistaa
kasvoihin suoraan. Se vetää väärään… se on semmoinen vetovoima
täyelläkuulla.


Välimerenkin hengessä saattoi hurrikaani liikkua ja repiä laivojen
rikiä, ja väliin siellä raivosi ankara pora. Kun vain tuuli kääntyi
uustikantille nuurtpuolelleen, niin pora heti lähti liikkeelle,
kulkien milloin Kreikan rannoilla "kreekkuja" ahdistellen, milloin
Adrianmerellä, milloin "porttukeesarienkin" mailla. Kun oikein väkevät
porat liikkuivat, semmoiset "mistraakit", niin laivat eivät kestäneet
ankkurissakaan, ja manuaarien kanuunatkin se paiskeli paikoiltaan.
Ukonilmakin kävi Välimerellä usein kovalla voimalla. Ankarimman sään
ajan tuulikin pidätteli henkeään, kuunteli vain ja katseli, kun
herranvoima oikein sirkkelöi mustalla taivaalla, vedellen viivoja
ristiin ja rastiin ilmanäärestä toiseen, välillä aina päästellen kovia
paukauksia. Ei auttanut silloin laivankaan muuta kuin veltoin purjein
vain seisoa ja katsoa taivaallista viivanvetoa. Ei tahtonut olla apua,
vaikka kapteeni koetti yllyttää tuulta, huutaen:


— Älä nyt enää sirkkelöi! Tuule nyt jo jostakin!


Tyynillä ilmoilla, kun laiva ei paljoa liikkunut, miehet pyytelivät
Välimerestä joskus syltpatoja,[55] kilpikonnia. Kun elukka leveänä
harmaana latikkana maata kelletteli veden pinnalla, laskettiin veneellä
hiljaa lähelle ja takaräpylöistä äkkiä pyöräytettiin se selälleen ja
siepattiin veneeseen. Syltpatojen pyynnistä laulaa vanha raahelainen
Albert Björkmankin:


    "Oli yksi Byhä,
    ja se oli kyllä hyvä,
    kun saatiin kaksi syltpattaa,
    jotka tynnyrisä skrappaa.
    Toinen niistä oli iso,
    joka hammastaan hivo,
    kun styyrmanni kiinni otti
    ja sen paattiin nosti.


    Sitten kun tultiin Metelhaaviin,
    niin sielläpä vasta suuria saatiin,
    kun kolme miestä paattiin nosti,
    niin se hartiain päälle kovasti koski.
    Ja nähä se oli niinkuin joku kaunis mööpeli.
    Ja kapteenin nimi oli Johan Eerik Lööperi,
    ja styyrmannin nimi oli Kalle Hypinetti,
    joka syltpatoja kiinni otti".[56]


Parikymmentäkin syltpataa toisinaan saatiin ja tuotiin vesilaatikossa
Englantiin, jossa maksettiin kolmekin puntaa kappaleesta. Oikein isot
"mööpelit", sellaiset, joita piti olla mies joka nurkasta kantamassa,
maksoivat vielä enemmän. Kapteenikin tiesi, että "tuollainen maksaa
paljo enemmän kuin Suomesa lehmä".


Komea oli jo Välimeren portti. Gibraltarin kaupunki seisoi sen vierellä
korkealla vuorella, kallion sisään rakennettuna, mahtavat lumilakiset
vuoret vielä päällä ja ihania appelsiinipuita alhaalla.


Ennen Gibraltariin tuloa nähtiin jo kaunis Lissabon, jossa sunnuntaisin
kymmenin kirkonkelloin soitettiin yhteen oikein kauniisti nuotilleen,
eikä niinkuin täällä iänkaiken yksitoikkoista pium-paumia. Ja
kun illalla mentiin tanssisalonkiin, niin siellä klinkutettiin
mandoliineillä ja kaikenlaisilla klinkutuksilla, ja porttukeesarit
sekä spanjeerit tanssivat "fantankkua". Hikipäissään miehet hyppivät
ja heittelivät koipiaan ja tuon tuostakin klinkutuksen mukaan
käsillään paukauttelivat takamustoitaan. Mutta kauppaa tehdessä
piti Portugalissa ja Espanjassa olla aina silmät auki. Muuten tuli
siellä vääriä "pisetoja" niin että vilisi, eikä niitä saanut menemään
takaisin pimeässä kapakassakaan. Ei ollut juuri muuta neuvoa kuin panna
rahat talteen ja ostaa, niinkuin Ehrolan Jussi, niillä hämyhetkinä
Tanskansalmen trokapaateista viinaa.


Välimeren toisessa päässä, itäisellä äärellä, oli ihmeellinen Pyhä maa,
entisten raamatunmiesten asuinmaa, apostolien ja itse Jumalan Pojan
vaeltama suuri seutu. Moni raahelainen merien vaeltaja sai tämänkin
merkillisen maan rantoja katsella. Siellä vieläkin vuoti öljyä, viiniä
ja hunajaa. Beirutistakin kerran lastattiin ruokaöljyä Englantiin
vietäväksi, ja kun muuan tynnyri oli vuotavainen, smörjättiin Pyhän
maan öljyllä styyräyskonetta, ja siitä koko laivanakteri haisi niin
hyvälle kuin kaikkein paras ruokaköökki. Ja Pyhässä maassa tällaista
ainetta juoksutettiin öljypuista tynnyreihin niinkuin meillä koivuista
mahlaa. Näillä mailla nähtiin vieläkin samoja vanhoja viinakuurnia,
joista Raamatussa kerrotaan. Heiskarin Erkkikin kerran tovereineen
oli katsomassa, kun kolme miestä aivan paitasillaan ja paljain
jaloin sotki viinirypäleitä kuurnassa; antoivatpa he maansa hedelmiä
raahelaisillekin maistella. Suuria ja raskaita rypäleet olivat, aivan
kuin entisten Israelin vakoojien kannannaisissa. Maa kantoi vieläkin
hyvää hedelmää. Samanlaisissa vaatteissa kuin Raamatun päivinäkin,
Pyhän maan kansa vieläkin vaelsi, monenvärisissä koreissa koltuissa ja
liiveissä niinkuin nähdään raamatullisissa kuvissakin. Ei tarvinnut
Raahen merimiesten uskoa, vaikka muuan körttimies väittikin, etteivät
Jumalan lapset ole koskaan olleet sellaisissa puvuissa kuin Vapahtajan
kuvissa nähdään, vaan ne ovat aina olleet tummissa verhoissa.
Maalarit vain maalaavat sellaisia, että kuvat olisivat koreampia. Ja
ikivanhoilla "Paavalin aikaisilla" aluksillakin näiden maiden kansa
vielä ajeli merillään, sellaisilla hyvin keikoilla pitkäkeulaisilla
laivoilla, joiden kokka ja perä kohosivat korkealle, mutta keskikohta
oli melkein veden tasalla.


Nähtiin näillä itäisillä pyhillä perukoilla muitakin Raamatun
muistoja. Smyrnassakin, jonka rantapuoli oli kuin Raahen Rantakatu,
oli vielä pystyssä viimeinen Raamatun seitsemän seurakunnan kirkoista.
Vanhassa Smyrnassa se seisoi, mökyläkivistä kyhätty neliskanttinen
rakennus. Alttarin mustassa verhossa oli reikä, josta, pari piasteria
maksettuaan, sai kurkistaa sisään. Kirkko oli parin tunnin matkan
päässä satamasta ja sinne voi ratsastaa purikalla, joka oli "sama
kuin aasintamman varsa". Purikan selässä sai istua kuin herra, ja
kyytimies leveine hamehousuineen ja punaisine piippalakkeineen
haapsotti perässä hoputtaen aasintamman varsaansa. Suitsitta mies vain
ajeli, ja purikka kantamuksineen köpsötteli milloin kivistä tietä,
milloin tienvieristä kivikkoa.


Purikoilla ajettiin Aleksandriassakin ja koko Egyptissä. Aleksandrian
möljällä tuli purikkamiehille kova riita, joskus tappelukin, kun
kaikki tahtoivat väkisin viedä purikoillaan merimiehiä katsomaan
"Joosepin jyväaittoja". Monet lähtivätkin "rattastaan" ja saivat nähdä
maahan muurattuja holveja, joihin entinen Raamatun mies seitsemänä
viljavuotena oli koonnut jyviä seitsemän nälkävuoden varaksi. Ja holvin
seinät olivat täpösen täynnä merimiesten puumerkkejä.


Olisi Egyptissä päässyt helposti Suezin kanavan kautta katsomaan
Punaistamertakin, joka entisen ylpeän faraonin upotti sotajoukkoineen,
mutta se kuului olevan niin hirveän kuuma, ettei sinne tehnyt mieli.
Egyptissäkin oli kyllä katsomista. Mahtava Niilikin, jonka leveänä
tulviva vesi kuljetteli vippipurjeisia jähtejä. Ja kaupungin rannassa
seisoi mahdottoman korkea ymmyrkäinen "Pomppein pilari", joka "mitä lie
ollut muistoa". Vanha faraonien kansa, jota ennen heinäsirkkalaumoilla
ja kaikenlaisilla vitsauksilla kuritettiin, oli vieläkin samaa
mörkkiveristä väkeä. Miehet roikkivat paljain säärin, jotkin matalat
anturaresut ja leveät hamehousut jaloissa, ja naiskansa käyskenteli
mustana pitkissä kaapuissa, kasvotkin vedettyinä peittoon, niin ettei
näkynyt kuin pikkuisen silmäreikiä. Millainen tapa lienee ollut
Egyptinmaalla siihen aikaan kun Israel siellä orjana raatoi, mutta
silloin kun Raahen meripojat Niilin suulla lastasivat pumpulinsiemeniä
ja polttouhrin luita, kuului olleen sellainen maanlaki, että miehet
saivat vaihdella vaimoja mielensä mukaan. Jalkoja ja pohkeita he vain
saivat tunnustella, jotta onko nuori vai vanha, mutta vasta kotona sai
ottaa peiton pois kasvoilta. Jos sieltä paljastui ruma naama, täytyi
vetää peitto päälle ja mennä heti uudestaan markkinoille jutkauttamaan
toista mörkkiä poikaa.


Mutta kun mentiin Kreikanmereltä Mustaanmereen, täytyi ajaa
läpi Turkinmaan pitkin kapeita Turkinsalmia, Dardanellia ja
"Konstantinuupulin suntia", ja väliin "klareerata" laiva, ettei
olisi ammuttu jälkeen. Merkillinen maa oli Turkkikin ja kummallista
sen kansa. Siellä eli kamalia "pasiposukkejakin", joilla oli aina
suuret puukot kupeellaan, toisilla kyynärääkin pitkät, toisilla
taas kaksikin pöytäveitsen kokoista asetta samassa tupessa. Niin
julmia pasiposukit olivat, ettei heillä poika armahtanut isäänsä,
eikä isäkään poikaansa. Härillä Turkinmaan kansa ajeli ja purikatkin
kävivät laitumella niinkuin ennenkin Itämailla hurskaan Jobin aikoina,
Burmankin, kun Minnet-laivan haaksirikossa joutui toveriensa kanssa
turkkilaisten valtakuntaan, sai olla apulaisena suurta mustaa härkää
kaatamassa ja kengittämässä. Härkäpari nelipyöräisten vankkurien edessä
mahometti-äijät ajella kohauttelivat, niin että peli kitisi ja ratisi,
ja selkäraudattomien pyörien kiekkokäyrät vuoronperään avautuivat ja
sulkeutuivat, irvistelivät ja parkuivat.


Oli komeaa menoa, kun Konstantinopelin luneria seilattiin Turkinmaan
komean pääkaupungin ohitse. Pitkin salmen vartta, kahden puolen, oli
kauniita taloja, toisia aivan rannassa ja veden päälläkin. Varoen piti
kyllä ajaa, ettei käynyt niinkuin ennen raahelaiselle kaljaasille,
Ahdille, joka puski kliivaripuominsa mahomettiläisen akkunasta sisään
tuoden nokassaan turkkilaisnaisen hameen. Pari tuhatta turkinpuntaa
tuli se vaatekappale maksamaan. Salmen rannalla oli vielä tuon
tuostakin Turkin keisarin komeita linnoja, joissa keisarin monet vaimot
asustelivat. Kolmesataa sanottiin niitä olevan. Linnojen akkunat olivat
luuerille päin, ja sieltä vaimot vinkkailivat ja pokkuloivat ohi
kulkeville merimiehille, eikä heillä, kun olivat huoneessa, ollut edes
peitettä kasvoilla. Ja merimiehetkin vilkuttivat vastaan ja huutelivat
keisarin kauneille mustasilmille. Se kyllä ei ollut luvallista menoa,
sillä kristitty ei saanut juuri sinne käsin katsoakaan. Tällaista
tapahtuikin vain silloin, kun keisaria itseä ei ollut näkyvissä.


Mutta mahomettien pääkaupungissa, Konstantinopelissa, oli komeita
kirkkoja, joita sanottiin minareeteiksi. Vanhat äijät kiertelivät
ylhäällä ympäri minareettien tornia huudellen tuon tuostakin:


— Innan moolaa!


Eppu Björkmania tämä huuto niin huvitti, että hänkin rupesi laivalla
huilauttelemaan;


— Innan mooraa!


Mutta pian ilmestyi laivalle turkkilainen poliisi kysymään, kuka
huuteli. Ei kyllä sanottu, mutta poliisi ei lähtenyt pois, ennenkuin
kapteeni oli pistänyt kouraan jonkin piasterin. Kirkon tornissa
huutaminen oli näet mahomettien jumalanpalvelusta eikä sitä saanut
pilkata. Kuultiin toisessakin tornissa vanhan äijän haikeasti
hoilaavan. Tämä kuului huutavan:


— Allaa — aa — ah!


Monta kertaa äijä tätä samaa huuteli aina vähän päästä. Allah kun on
Turkinmaan jumala, niin äijä sitä rukoili. Lassilan Jussi kyllä väitti,
ettei äijä huutanut Allahia, vaan että hän huuteli:


— Mahomee-et!


Pooki flakkaa.


"Pooki flakkaa! Nyt pooki flakkaa!"


Näin kuultiin muuanna kesäpäivänä huudettavan pienessä Raahessa,
kellotapulista vai mistä lienee ääni ensin lähtenyt, Ja suuri humaus
kävi yli koko kaupungin.


— Pooki flakkaa… pooki flakkaa… pooki flakkaa! kiiri iloiten
kadulta kadulle, lensi avonaisesta ikkunasta ja hypähteli yli aidan
pihamaalta toiselle pihalle. Kuin suuren iloisen juhla-aaton henki
puhaltui koko kaupunkiin, Katinhäntää, Nätterporia ja Paavonperän mäkeä
myöten. Kansa kiirehti kaduille, juoksi rantaankin:


— Flakkaako pooki?


Poikavarsat kapusivat katoille katsomaan:


— Flakkaa pooki!


Monet mennä kapistivat kellotapuliin Skogmanin äijän luokse todistaen
sieltäkin:


— Flakkaa pooki!


Kraaselin majakasta oli ensin huomattu kotilaivan täysin purjein
puskevan ulapalta Raahea kohden ja sen merkiksi oli heti vetäisty flaku
ylös. Ja siitä sinkosi kaupunkiin iloinen humaus: "Pooki flakkaa!"
Enempää ei tarvinnut sanoa. Koko kylä siitä tiesi, että kotilaiva oli
tulossa.


Joku patruunikin kapusi kellotapuliin kiikari kainalossa, ja kohta
lensi tieto yli kaupungin:


— Se ja se laiva on tulosa!


Silloin jo suunnilleen tiedettiin, ketä siellä on kotiin saapumassa.
Ilon- ja pelonsekaisin mielin moni koti jäi odottamaan, ja
yhtä suurella mielenkiinnolla koko kotikyläkin odotti kaukaa
maailmanrannalta palaavia poikiansa. Sillä tulijat eivät olleet vain
joidenkuiden isiä ja poikia, veljiä ja sulhasia ja tuttavia, vaan ne
olivat koko "meiän kylän" omia poikia.


Melkein koko kaupunki riensi sjömanshuusin rantaan, missä aikoinaan
oli meripojille hyvästitkin heitetty. Yhtenä silmänä se seurasi laivan
hiljaista komeaa tuloa Roskan redille. Tarkoin tiesi vanha raahelainen,
mitä suuntaa laivan piti ajaa kotirannoilleen. Yksin Planetin
Anna-Liisakin ymmärsi sen asian, ja sai kerran syytä ihmetellä:


— Olkoon kapteeni kuka hyvänsä, ja niin hyvä mies kuin onkaan, mutta
ei oo laiva oikealla tamholtilla.


Mutta kotiin palaavien merimiesten emännät pysyttelivät kotipirteissään
valmistellen vastaanottoa. Sillä yhtä vähän kuin sopi sivullisille
näyttää suruansa miehen lähtiessä, yhtä hyvin piti hillitä ilonsa ja
ylpeänä kätkeä se vain itseensä ja pikku pirttiinsä, vaikka mies olisi
palannut monivuotiseltakin vaellukseltaan. Kapteenienkaan rouvat eivät
menneet rantaan, kotonaan vain pysyttelivät vartomassa tulijaansa.


Mutta vaikka laiva ajoikin Roskan redille ja seisahtui kotirannoille,
täytyi Raahen vieläkin hetkinen odottaa ennenkuin sai nähdä omiansa.
Kapteeni kaikkein ensinnä jikillään soudatti maihin noutamaan laivaan
"visitatsuunia", laivan redaria, lääkäriä ja tullimiestä toimittamaan
tarkastusta. Komeasti kapteenin komennon mukaan miehet möljää
lähestyttäessä nostivat aironsa pystyyn ja taas kuin yhtenä miehenä
löivät alas, niin että vene heti pysähtyi. Vasta kun visitatsuuni oli
toimitettu, miehet pääsivät irti. Se oli iloinen hetki. Lähtöryypyt
siinä vielä muutamaan kertaan otettiin, ennenkuin arkkuineen ja
säkkeineen astuttiin suureen parkaasiin, jolla lähdettiin soutamaan
kaupunkia kohden. Hyvästä ja "tykättävästä" laivasta lähdettäessä
nostettiin hyvästiksi parkaasissa airot yhtaikaa pystyyn ja koko
joukolla hurrattiin, mutta huonon laivan kapteeni sai harmikseen nähdä
hiljaisen ja murjottavan lähdön.


Kohisten parkaasi puski vettä, monta miestä kun oli joka airossa,
ja joka mies pyrki kotiin. Kun parkaasi pääsi Fantinnokalle,
juuri Mentzerinkadun kohtaan, niin että sjömanshuusin rantakansa
näkyi, kohahtivat airot taas kuin yhtenä pystyyn tervehtimään
kaunista kotikylää ja kotikylän kansaa, ja rantaan asti kuului kova
kolminkertainen:


— Hip, hip, hurraa, hurraa, hurraa!


Ranta vastasi samoin huutaen "hurraatansa".


Komeita poikia sieltä tulikin. Parhaimpiinsa miehet olivat
laittautuneet. Sininen taikka punainen, Tanskasta ostettu villapaita
oli päällä, ilman liiviä ja takkia, sekä mustat verkahousut, joiden
lahkeiden sivussa vielä voi olla valkea raita. Vyötäröllä oli musta
englantilainen peltti messinkisine ankkurisolkineen taikka komea
punainen, Välimeren ääriltä ostettu pitkä silkkivyö. Jaloissa oli
englantilaiset solkipatiinat ja päässä komea tanskalainen plankkilakki,
joskus pyöreä nauhaperäinen skottskeppilakki. Ja vielä komeampi oli
näky, kun saman laivan miehet olivat kaikki pukeutuneet samanlaisiin
vaatteisiin, joskus aivan valkeaan, sininen vyö vain vartalolla. Ei
tarvinnut enää maanjussin eikä entisen renkimiehen häpeillä ihmisten
joukossa, varsinkin kun kova meri oli puristanut heistä pois pehmeän
maantunnun ja polttanut sijaan tumman miehekkään jälkensä. Madetojan
Jaakokin jo osasi tavoittelematta astella merimiehiksi.


Raahe ei kyllä enää tuntenut kaikkia poikiansa. Moni oli ollut poissa
viisin, kuusin vuosikausinkin. Eppu Björkman oli yhteen menoon
kolmattakymmentä vuotta. Moni oli saanut pitkän oudon parran, ja
monesta kajuutpojasta oli noussut reipas mies. Otto Nikanderkin oli
kuusivuotisella merimatkallaan niin paisunut, etteivät vaatteetkaan
menneet enää kiinni, eikä rantakansa ollut häntä tunteakaan, joku vain
öynästeli, että "oisko tuo Nikanteri, kun on niin hirveästi paisunut".
Eivät lapsetkaan aina tunteneet isäänsä, vaikka olivat rannalla
vastassa, eikä isä keksinyt omiansa, jotka viivyttyinä vuosina olivat
paljon varttuneet. Mutta uskollisena odottanut kotikylän tyttö kyllä
tunsi omansa, vaikka hän olisi kuinkakin muuttunut herraksi, ja vaikka
meri olisi kuinkakin hänen muotonsa polttanut ja parkinnut. Ei tyttö
sentään iloaan ilmoille kuuluttanut, koettihan vain niinkuin muutkin
tervehtiä tulijaa, vaikka silmät ihan huusivat julki, mitä sydän kätki.
Ei ollut Raahen tytär unohtanut merenmiestä, vaikka meripojat joskus
olivat laulelleetkin "pettäjätytöistä".


Palaavassa laivassa ei aina ollut sama täysi "besättninki", mikä siihen
aikoinaan oli herneen ottanut. Kuka oli ulkomailla karannut vieraisiin
laivoihin, kenen oli tapaturma tahi tauti tappanut, kenen taas meri
ottanut. Murheellisin mielin näiden kadonneiden kotiväki oli rannassa
katsomassa muiden iloa.


Kuuma kahvi odotti merimiehiä kotona, ja ensi ruokana he saivat
pistellä kotoista fiiliä, jota eivät olleet nähneetkään sen jälkeen
kuin olivat sulkeneet kotipirtin oven. Sitten jo odotti vanha musta
sauna, jonka kiuas tuntui ihan ilosta sihisevän ja paukkuvan. Ja saunan
jälkeen tuli vasta oikea kodin tuntu, kun sai punaisenpalavissaan
istahtaa pihapihlajan juurelle hengittämään kotikylän kesäistä
iltailmaa, ja sitten pukeutua kotona valmistettuihin puhtaisiin
alusvaatteisiin. Eivät olleet miesparat saaneet kunnon saunaa moniin
vuosiin, ja itse he olivat saaneet vaatteensakin pitää puhtaina ja
ehjinä.


Monet mereltä palaavat muistivat kotiaan tuomisilla. Mieluisia
tuliaisia lapsille ja aikuisillekin olivat pienet fiikunamatot, joita
suolalastissa palattaessa tuotiin Espanjasta ja Italiasta. Ne olivat
pieniä, viikunoilla täytettyjä, kokoon käännettäviä heinämattoja.
Makeita olivat myöskin Välimeren maiden appelsiinit, aprikoosit ja
plummonit, Saksan "äpylit" ja marjamehut sekä Englannin pisketit.
Porsliinitavaroita sai moni pienikin koti, Englannin "kultamukeja"
eli kultarantuisia porsliinikuppeja, kahvikuppeja, "teriineitä",
lautasia, fajanssiruukkuja, juomalaseja, porsliinikoiria sekä
muita kaapin päällyskoristeita. Pienen pirtin emäntäkin voi saada
tuliaisiksi englantilaisen leninkivaatteen tahi kauniin shaalin,
pikku tyttäret koreita huiveja ja pojat hauskoja skottskeppilakkeja.
Mutta nuoren meripojan arkun piiloissa oli Gibraltarista ostettuja
pieniä "potelleja", jotka sisälsivät floridavettä, "hyvänhajuvettä"
— Floridanmerestä vanhat puosut sanoivat sitä otettavan. Ne olivat
mieluisia tuliaisia tytöille. Toivat nuoret miehet katsotuilleen
myöskin kauniita puna- ja valkeapohjaisia, sinikukkaisia pastihuiveja
sekä merinoohuiveja. Mutta Kiinassa ajellut meripoika ilahdutti
kotikylän tyttöä isolla punakuvaisella silkkihuivilla, joka oli niin
hieno ja pehmeä, että sen saattoi kokonaan puristaa vaikka kouransa
sydämeen. Kapteenien tuliaisarkussa oli myöskin floridavettä, jopa
joskus hienoa ruusuöljyä pikku lasiputkessa. Saivatpa kapteenien
rouvat kalliita Turkin shaaleja, italialaisia kamé-rintaneuloja sekä
englantilaisia porsliinisia pöytäastiastoja, kahvi- ja teekalustoja.
Tuttavatkin saivat tuliaisia. Koteutunut merimies kiersi pian ympäri
kaupungin sukulaisten ja tuttavien luona sanomassa "terveisiä mereltä"
samalla antaen parhaimmille jonkin pikkuesineen.


Ja kaikenlaisia merien ja kaukamaiden kummia oli merimiesten ja
varsinkin kapteenien matkassa kotikylän ihmeeksi. Marjelinilla oli
lentokalan siipi, jota "ei joka pojalta löytynytkään". Pyyllä oli
kaunis paratiisilintu, joka kullankeltaisena hajoitti loistavan
pyrstönsä ympärilleen, niin että ennemmin olisi sitä luullut
taivaalliseksi olennoksi kuin syntisen maan eläjäksi. Oli sitten
kenellä mitäkin: simpukoita, koralleja, merihevosia, möhkäkaloja,
sahahain- ja krokotiilinpäitä, kilpikonnia, vielä kokospähkinöitä,
maissintähkiä, Haitin tupakkaa, sokeriruokoa sekä villien ruohohameita,
aseita, työkaluja, nenäkapuloita, koristeita, viuhkoja ja
kaikennäköistä kummaa. Näiden avulla raahelainen merienkiertäjä tahtoi
antaa kotiväelleen ja kotikylälleen edes vähäisen aavistuksen siitä
merkillisestä maailmasta, mihin he olivat saaneet tutustua. Sen he
kyllä käsittivät, ettei moni tietänyt, missä päinkään ja kuinka kaukana
heidän käymänsä ihmemaat olivat.


Itse laivallakin oli tuomisensa. Toisinaan kyllä tultiin kotiin vain
joutavassa "paarlastisa", ainoastaan isännille tuoden ulkomaiden
hedelmiä ja hyviä Italian viinejä. Mutta usein oli tuotavaa laivan
täysin. Lyhyen matkan pikku laivat, kuunarit ja kaljaasit toivat
Englannista laivan rakennusrautoja sekä laivan ankkureita, kettinkejä,
pumppuja, kroospelejä, tahi Venäjältä hamppuköysiä ja viljaa. Mutta
kaukamerillä kulkevat laivat palasivat kotiin useinkin Välimeren maiden
suolalastissa.


Suolat olivatkin kotilaivojen tärkeimpiä tuomisia. Niitä tarvitsi
kotikylä ja maakunta, ja niitä Savon ukotkin joka talvi kuormittain
vedättivät kaukaiseen ylimaahansa. Roskan rediltä tuotiin suolat
kaupungin rantaan isoilla jähdeillä, jotka "makasivat 6—7 jalkaa
veesä" — isot parkkilaivat "makasivat veesä" 18 jalkaa — ja
saattoivat uida ihan Hevossiltaan sekä Puluvärkin ja Fantinsaaren
rantamakasiinien ääreen. Fantin etelänokan rantapuolessa oli
vesikivessä iso rautarengas, ja samanlainen rengas oli kaupungin
puolella Jyrkän partaalla. Fantin "Rengaskiveen" ja taas kaupungin
rannan renkaaseen kiinnitettiin värppitrossi, kun hivattiin jähtiä
suolalastissa "sisään" taikka taas tyhjiltään luovittiin takaisin.
Vanhat luotsiukot, Tabell, Sabutsky, Läksy ja Ojalin, olivat
suolalastia tynnyreittäin mittaamassa, suuren naisjoukon ahertaessa
lossaustöissä. Kaksittain "suolankantaja-akat" riiputtivat korvoilla
suoloja siltaa pitkin makasiineihin ja väliin äkäpäissään tyrkkivät
toisiaan mereenkin, kiroilivat ja "puhuivat rumia", niin että kaupungin
koko rantapuolella oli iltayökseen kuulemista. Jähti kun illansuussa
saapui rantaan, niin naisten reuhaamista riitti aina aamupuoleen.


Heti kun oli saatu "afräkninki konttuurista", meripojat panivat
toimeen iloiset tulotanssit. Vanha olutpanimon "salonki" oli
tavallisesti meriläisten tanssitupana, tahi taas Riihimäen iso sali
Puusepän- ja Rantakatujen kulmassa, joskus Lassurin talo Mettalassa.
Niin suurenmoisesti pantiin tanssit pystyyn, että niihin oikein
kutsumalla otettiin tyttöväkikin vastaan. Poikanen pantiin kiertämään
kaupunkia saattelemaan "kuttuja" pikku talojen tytöille, porvarien
palvelustytöille ja puotineitsyille. Kutsua olikin kovin odotettu, ja
parhaimpiinsa pukeutuneena tyttökansa saapui salongin ilopirttiin,
jonka katolla kolmekin "flakua" iloisesti lepatteli. Leveät hameet vain
pimpottivat merimiestansseihinkin rientävien tyttöjen päällä niinkuin
isoilla mamselleillakin. Friisen saunamuori saattoi vielä vanhanakin
kehuskella: "Kun minä olin nuori, niin minulla oli niin leveä hame
kuin herskapeitten kremerkreeli". Ja mereltä tuodun hyvänhajuveden
tuoksu asui meriläistyttöjenkin seurassa. Mutta vain pasti- tai
merinoohuivi oli pään peittona, sillä hattupäinen merimiehen tytär tahi
puolineitsyt olisi ollut kansan kauhistus. Vielä aikojen kuluttuakin,
1880—1890-lukujen vaihteessa, koko kaupunki katseli suurin silmin,
kun muutamat merimiesten tyttäret edelläkävijöinä rupesivat astelemaan
hattu päässä. Mutta hattu työnsi pian huivin pois muidenkin tyttöjen
päästä, ja isäukko mereltä palattuaan sai päivitellä: "Ennen oli
skaapisa leipää, nyt siellä on vain hattuja".


Kävi salongissa sitten mahtava tanssinmeno, niinkuin parhaissa
kutsuhäissä, niin että "oli oikein somasta, kun aikaiset miehet tulit
meren takaa ja alettiin hössyttelemään tyttöjen kansa". Pelimanneja
oli kaksittainkin. Väliin Rimmen vaari ja Siniluoto kilvan vetivät
viulua, väliin vanha Villman soitti viulua ja Miilun Jussi, komea
Pattijoen poika, puhalsi pilliä, taikka oli viulumiehenä Sorvarin
Erkki Kalajoelta ja pillinpitäjänä merimies Antti Pekuri. Joskus
taas Pärkin pappa istui viulussa, Ojan ukko puhalsi "viijen tahin
kaakkuria" ja Pärkin Fransa-poika "löi tampurpaasin päälle", niin että
koko tanssisali soi ja helisi, tahi Pärki poikineen päästeli "Pärkin
pappaa ja pottukappaa". Oikein hyviä mestarisoittajia oli aikoinaan
Saloisten Oravan Matti, joka kiverää leivosenpolskaakin lasketti
niinkuin ei mitään.


Tansseja oli monenlaisia ja aina valittiin, "mikä parraalta maistu",
milloin valssi, milloin polska, milloin "sotteisi" ja taas katrillikin.
Polska ja valssi olivat kyllä etupäässä vanhojen ihmisten sekä
pyhäjokisten tansseja. Mutta kun oli toista jos toistakin pitkän aikaa
tanssittu, niin jo joku huusi;


— Mitä ne naaput! Pannaan purppuri ylös ja liika väki ulos!


Purppuri olikin koko juhlan päätanssi, ja siihen otti osaa koko pirtti,
niin paljon kuin pareja mahtui saliin. Siinä oli monenlaiset pelit ja
tuurit ja "ristituurit". Aluksi ja lopuksi oli aina "purppurimarssi",
ja silloin parittain asteltiin ympäri salia, "första pari" edellä ja
"sista pari" perässä. Välillä tanssittiin monet valssit ja "franskat",
hakuvalssit ja angleesit. Pari tuntiakin kesti sama tanssinmeno, jos
purppuriin otti osaa parisenkymmentä paria. Parhaana purppurimiehenä
hääri joukossa komea Pyyn Antti, taitavia olivat myöskin Grundströmin
veljekset ja Sorron pojat, sekä tytöistä Leppäluodon Augusta,
Roitolinin Sohvia, Pyyn Hanna, Luodon Olga ja Hongan Fiija.


Vaihteeksi "tanssattiin ringiä" ja laulettiin: "Höökä pärjää, juupa
taalar", tahi "Viska seera haavraa", tahi: "Hei liilum, hei laalum,
hei lustik som häär!" Joskus taas joku merenkiertäjä otti pelivärkin
ja alkoi soitella "engeskaa", jolloin toiset meripojat, kaksi tahi
neljä miestä vastakkain, saivat näyttää taitoaan sukkelasti sääriään
sätkytellen. Englannin sotiisiakin merenpojat joskus yrittelivät,
vaikkeivät Raahen rukiilla ruokitut tytöt siihen niin hyvin soveltuneet
kuin piskettejä pistelleet englannittaret, joita engelsmannit
nakkelivat tanssin tahdissa niin korkealle, että ne oikein leijailivat
ilmassa ja alas tullessa ei kuin sääret vain vilahtelivat.


Vanhaan aikaan oli tanssittu melkutinta ja laulettu:


    "Minäpä tanssaan melkutinta
    kultani kanssa kappia.
    Onpa minun kullallani
    kiiltäviä knappia,
    rai rai rallalalei,
    kiiltäviä knappia.


    Musterill' on mustat silmät,
    musterin mieli mustempi.
    Musteri vietiin Kauhavalle
    kyröläisille malliksi,
    rai rai rallalalei,
    kyröläisille malliksi".


Vanhoja tansseja oli myöskin sotiisintapainen tantuli, jota
laulettiin:


    "Lähettiinpä taas, lähettiinpä taas
    tuota tantulitanssia tanssaamaan.
    Jos se käypi laatuun,
    sitä en tiijä,
    vaan pitäisihän noita
    flikkoja viijä".


Tantuli oli niin mukava tanssi, että itse vanhakehnokin sitä harrasti.


Ainakin kerran äijä oli komeana herrana koninkavioineen ajanut Raahen


Etelätullista ulos ja sanonut kyytimiehelleen:




— Tuonne menen Saloisten kylälle opettamaan nuorille tantulia.


Saloislaisille lienee oppi ollut tarpeellista, mutta Raahen nuoret
oppivat kyllä tanssimaan vanhattakehnottakin. Salongin, Lassurin
ja Riihimäen pirtit olivat hyviä kouluja, ja meripojat hyviä
koulumestareita, niin että "lukeminenkin ennen unohtui kuin tanssi,
vaikkei siitä palkkaakaan maksettu". Mutta tanssimaan käydessään tytöt
saivat vetäistä vaalealle karttuunivyötärölleen nenäliinan, ettei
hikisessä tanssinpyörinnässä merimiehen tervan tuntuinen koura painaisi
leninkiin ruskeata otettaan.


Tyhjin suin eivät meripojat tyttöjä tanssittaneet. Lassilaiska
tahi Klaaveska eli Alapereiskä oli pyydetty pitojen laittajaksi,
ja "trakteeringi olikin ylevää". Juotiin kahvia ja näperreltiin
sokerileivoksia sekä Lassilaiskan valkoisia ja ruskeita piparkakkuja,
jotka maistuivat niin hyviltä, ettei "niitä ennää ikkää saa".
Tarjottiin myöskin konfekteja sekä viiniä, jopa hienoa likööriäkin.
Kaikki tarjoilu tapahtui meripoikain kukkaron varassa, tulivat ne
sitten maksamaan enemmän taikka vähemmän. Meripojat pitivät huolta
tanssista ja tanssipirtistä, syönneistä ja juonneista ja vielä
kotiportille saattamisista.


Sillä meriläiset olivat maissa ollessaan niinkuin herroja. Heillä oli
rahaa ja repäisevää toimekkuutta, komea vaatetus sekä taitoa esiintyä
herroiksi. Hyvällä syyllä he saattoivat tanssipirtissäänkin laulella:


    "Näin lauloi seelari,
    näin lauloi seelari:
    Säätymme on kunniaksi meille ijäti.
    Kun raitis ruumihimme
    se työsä vahvistuu,
    niin neitostenkin mieli
    se meihin kallistuu.
    Hurraa, kunniaa tuo nimi tojistaa!
    Hurraa, hurraa, hurraa!


    En laula kerskaten,
    en laula kerskaten,
    vain urhealla innolla
    mä sanon vielä sen:
    Jos misä miestä tarvitaan,
    niin siellä meitäkin,
    ja poijes meijän joukostamme
    luonnon pelkurit.
    Hurraa, kunniaa tuo nimi tojistaa!
    Hurraa, hurraa, hurraa!"


Niinpä meripojat koko kesäkauden hallitsivatkin kaupungin ja koko
lähiseudun tytärkansaa. Talvella kun meriläiset olivat poissa, tyttöjen
kyllä täytyi tyytyä kisälleihin, oppinoukkuihin ja renkeihinkin, mutta
heti kun komeat meriläiset kesän kanssa tulivat, kisällit ja rengit
jäivät kuin patsaat seisomaan tyttöjen lähtiessä merimiesten mukaan.
Eivätkä meripojatkaan voineet sietää kisällejä eikä renkejä, jotka
heidän tyttöjään aina talvikaudet maanittelivat, Ei ollut kummankaan
lajin miehillä menemistä meriläisten tansseihin. "Voitaleivän isäntiä"
kisällit vain olivat merimiesten mielestä, eikä rengeistäkään
ollut mihinkään, ennenkuin he olivat ottaneet herneen johonkuhun
laivaan. Yksin parhaat värjärinkisällitkin nakeltiin niskasta ulos
tanssipirtistä ja sanottiin:


— Mitä nuo sinikäpälät tänne tullee?


Yhteentoista asti saatiin salongissa ja Riihimäellä tanssia. Mutta
vuosia erossa eläneet nuoret eivät halunneet heti heittää toisiansa
kerran taas yhteen päästyään. Kauniina kesäyönä he astelivat
laivavarviin ja jatkoivat siellä tanssejaan pantturilavalla, joskus
rakenteella olevan laivan kannellakin. Aamupuoleen valoisaa yötä
elettiin ilossa, juotiin kahvia, laulettiin ja tanssittiin.


Ahkeraa merikansa oli tanssimaan. Aina vähän päästä koottiin lauma
ilopirttiin, ja kun kotilaiva saapui meren takaa, pantiin taas pystyyn
tulotanssit. Joskus tuli yhtaikaa kaksikin oman kylän laivaa, niinkuin
kerran Satama ja Vasamakin, ja silloin tanssitupa jyskyi kahta
kovemmin. Silloin täyttä päätä hypittiin vanhan raahelaislaulun tahtiin:


    "Raikuupi, kaikuupi
    fiulut ja pillit,
    neiot kuin villit,
    ja nyt katrillit,
    purppuri, hyppyri
    iloisesti ääntää…
    Olut se opettaapi tanssaamaan.
    Vaan pääsä on hiki
    ja väsymys liki,
    neiotkin koittavat kannustaa".


Toisin illoin merimiehet kävivät tyttöjen kanssa kävelemässä
Pitkässäkarissa, rakentelivat sinne takarannalle turpaspenkkejä ja
istuskelivat siellä tarinoiden myöhäiseen yöhön. Tahi meripojat
kulkivat pikku talosta toiseen tyttöjä puhuttelemassa, ja silloin
istuttiin iltaa talon pihalla pihlajan alla, juotiin kahvia ja
laulettiin merillä opittuja lauluja. Tytöt olivat kiitollisia
kuulijoita ja oppilaita. Helposti he oppivat poikiensa parhaat laulut,
muutamat hankkivat vihonkin, johon kirjoittivat niitä talteen. Jotkut
merimiehet osasivat sepittääkin lauluja sekä merimieselämästään että
muista kokemuksistaan. Kapteeni Lindmankin runoili meripojan kovasta
vaelluksesta, ja Haksluoto lauleli tytöistä:


    "Kun iltasilla astelin
    ja flikkaisia katselin,
    tuli neito naurusuinen
    minua vastahan.


    Kukkasia paljon kasvaa
    maalla sekä merellä,
    vain ei kasva niin kaunista kukkaa,
    oman kultani vertaista".


Merimies Svanström värkkäili meriläisten elämästä niin mestarillisia
värssyjä, että niiden alkukirjaimista kokoontui tekijän nimi, tahi hän
lopetti laulunsa:


    "Se joka laulun kirjoitti,
    matkoillaan vaaran ties,
    nimeltään J. Svanströmi,
    Raahesta merimies".


Saattoi Svanström laulaa tytöistäkin. Ainakin Ojalinin Loviisalle hän
teki 12-värssyisen virren, sepittäen sen loppusäkeistöksi:


    "Näin nyt olen laulanut,


    Ja koko nimesi


    Olen myöskin kokoillut,


    Oi, minun Neitoni.


    Jos joka värsyn huomannet,


    Sun aivan alkukirjaimet".




Aikansa otti myös kapakoissa käyminen, ja siinäkin monet merimiehet,
sekä vanhat että nuoret, olivat mestareita. Saivat miehet ryypätäkin.
Kotiin tultua ainakin "kolme vuorokautta oli lupa elää, miten
tahtoivat, kun ne oli ollut niinkuin fankeuvesa". Ryyppypaikkoja oli
kaupungissa kyllä omiksi tarpeiksi, sen lisäksi, mitä Mölleriltä,
Roosilta ja Nordströmiltä sai viinaa ja oluttehtaasta olutta. Riihimäen
tanssipirtissäkin sai olutta, ja lähellä oli Nevanperän olutkapakka,
jossa "Krevinnaksi" sanottu Matelan Anna, spinhuusissakin käytetty
joutava ihminen, oli tarjoilijana. Samoilla kulmilla oli myöskin
Montinin kellari, jonka alakerrassa merimiehet saivat ryypyittäin, mitä
vain halusivat, olutta, viinaa ja rommia. Gellinin rantakapakassakin
saivat ryyppyjä sekä hyvät että huonot. Katinhännän rantapuolessa
piti kapakkaa Wahlgren, myyden olutta sälleille ja merimiehille, ja
Reiponkadun varrella oli Erikkilän Tuomaan olutpirtti. Aitakadulla
oli Homppa-Pekan "Viimeisen pennin krouvi" ja Härkätorin laidassa
vanhan Tabellin "Turkkikrouvi", johon joku ryyppymies oli kerran
heittänyt turkkinsa pantiksi.


Kapakasta kapakkaan ympäri kaupunkia monet meripojat kiertelivät
kovasta otettujen vähien säästöjensä varassa, päätyen lopuksi
Homppa-Pekan "Viimeiseen penniin" ja sitten jo "Turkkikrouviinkin".
Olutta meriläisten pöytään enimmin kannettiin. Siinä pöydässä oli
merentuntu: puhuttiin merestä, riideltiin merestä ja laulettiin
merestä. Siinä olivatkin koolla


    "Meripojat ne kulkevaiset,
    ransuu vei ja ransuu,
    aina maailman äärillä reisaavaiset,
    ransuu pois ja ransuu".


Osasivat miehet laulaa meripojan ikävästä ja ilosta, osasivat laulaa
meren myrskystäkin, jota kyllä olivat kokeneet. Niinkuin kerrankin:


    "Voi kuinka se oli kauhiaa
    pränningin pauhinaa:
    maat ne näkyi keulan eestä,
    luuvartista ynnä leestä.


    Kapteeni kun karjasi,


    niin pojat liinaa manasi,


    kysyi, että onko vettä


    pohjan alla ollenkaan.




    Vettä ei ollut liiaksi,
    vaan hyvästi se piisasi.
    Kyllä päästään tästä häästä
    friille veelle seelihin".


Kuultiin myöskin laulu kehnosta oululaisesta Toivo-laivasta. Siinä
monen muun asian lisäksi kerrottiin, kuinka


    "Viisikymmentä perämiestä viijen vuojen sisään
    kerkes herra laivuri laivasansa pitää,
    vain kukin kerkes kyllästyä olohonsa
    laivasa Toivosa Oulusa,
    Hurraa, hurraa sen omistajalle!
    Hurraa, hurraa sen kuljettajalle!
    Vain Toivon herra kuuluu kyllä kaikkein korvisa,
    laivasa Toivosa Oulusa".


Mutta sitten taas saattoi kajahtaa iloinen rallatus tahi joku säepari
tyttökansasta, vaikkapa:


    "Kyllähän flikat korioita on,
    vain täytyy mennä sivu.
    Mitäpä se auttaa senkin pojan,
    tällaisen kuin minun.


    Minä se olen hoikka poika,


    hoikempi kuin hauki,


    En minä mene flikkain viereen,


    vaikk' on ovet auki.




    Enpä talon tyttäristä
    ylppijöistä huoli,
    Vaikka on köyhä piikatyttö,
    kun se on vain nuori".


Voitiinpa lopuksi kymmenien tyhjien olutpullojen äärestä kuulla:


    "Eipä sitä jaksa,
    ja markat ei maksa
    meriläisen menua
    ja ylppiästä elua.


    Ruumis on kipiä
    kokonaan,
    ja päätäkin huimaa
    kohmelo tuima,
    ja olutkin se tahtoo
    oksettaa,
    vaan iloinen ja raitis
    on meripoika vaan".


Sitten kun miehet lähtivät astelemaan kaupungille, kävi kulku useinkin
vanhan laulun malliin:


    "Huipata, hoipata
    poikien täytyy,
    päähän kun äityy
    juominen".


Eipä monelle lavean meren purjehtijalle tahtonut tavallinen katu
riittää, vaan täytyi kuten kapeaa Turkinsuntia luovia laidasta laitaan,
sitä vaille, ettei Kanniaisen tapaan puskenut kliivaripuomia matalasta
akkunasta sisään. Joskus sai katuja luoviva Turkkikrouvin kävijä kuulla
joltakulta tyttötuttavaltaan komennuksen:


— Mitä siinä, tyhjään kryyssäät? Ota tikti piilivinni!


Kraatarin Janne laski niin väkevästi, että teki haaverin Etelätullin
maantien ojaan, josta huuteli ohitse kulkevalle Fagervikin patruunille:


— Voi herranpoika! Voi Konstanttinuupeli! Auta minua vähänkään!


Mutta kaikkein parasta ja turvallisinta oli marssia käsikkäin letissä
koko kadun leveydeltä. Se oli komeaa ja ylpeää meininkiä, kun näin
monessakin letissä kesäiltaisin mittailtiin kotikylän käytäviä. Ja
laulettiin. Koko joukolla laskettiin:


    "Kah, kuinka urheasti


    meripoijat astuvat!


    Kaikk' kauniit neitosetkin


    heitä ihastelevat.




    Kun ovat urhoolliset


    ja ilomieliset


    ja merelle uskaltavat


    he nuoret henkensä.




    Me nuoret meripoijat
    merelle menemme,
    aina oomme valpehella,
    vain harvoin nukumme".


Merimiehet olivatkin ylpeätä väkeä. Maajalassa oltaessa ei heitä
paljoakaan saanut komennella eikä moitiskella. Soveliuksen
Matti-patruuni kerran kysäisi ryypyissään olevalta Eppu Björkmanilta:
"Kuinka kauan Björkmanin kestää tuolla tavalla olla?" Mutta Eppu heti
tokaisi:


— Seittemänkymmentä vuotta… kolme ruplaa joka päivä!


Ei komenneltu Hannilan Nikuakaan silloin kun hänellä vähänkään oli
rahaa, Ahlqvistin patruunikin häntä muuanna aikaisena aamuna, kun mies
palasi kapakasta, houkutteli laivatyöhönsä.


— Onko lokkus monta? Niku vain kysyi.


— Viisi! patruuni katsoi.


Niku otti kukkaronsa, laski rahansa ja kysyi taas:


— Mikä päivä nyt on?


— Keskiviikko.


— No, kun on kerran keskiviikko, antaa mennä koko viikko, kosk' on
pussisa pieniä, Niku arveli lähtien toikkaroimaan.


Oman arvonsa tunteva herra oli Kokki-Ollikin, joka piukoissa
housuissaan teikkaroi katua pitkin ja huomaamattaan pudotti
kolmiruplasen. Mutta ei Olli viitsinyt kumartua sitä ottamaan, sanoihan
vain rahan putoamisesta huomauttavalle eukolle;


— Se on rumaa, että merimies pyllistelee.


Mutta väleen ja laulellen vierähti meriläisen lyhyt kesä ja kotipäivät
tansseissa, kapakoissa ja tyttöjen kanssa kävellessä. Muutamat häät
vain ennätettiin pitää ja toisia varten sitoa salaisia liittoja siksi,
kunnes taas parkaasilla soudetaan kotirantaan. Jos soudetaan.


Kohta jälleen flaku heilui sjömanshuusin katolla herneen ottoa
varten, pidettiin surulliset lähtötanssit, ja kaikki parhaat miehet
toinen toisensa jälkeen menivät taas maailman meriä kiertämään. Vain
vanhat äijänkörrit jäivät kotikylän kaduille astelemaan. Nyt jälleen
kisällitkin ja renkimiehet kelpasivat tyttöjen tanssitovereiksi. Tämän
meripojat kyllä arvasivat. Siksi he, kun merellä muistelivat iloisia
kesätanssejaan ja iltakävelyjään, saattoivat tytöistä laulella:


    "Ei he meitä muistakkaan
    kuin päivää viisi, kuusi,
    sitten heill' on ilo taas,
    kun ystävä on uusi".


Vanha vaipuu.


"Kun olis yhesä läjäsä ne kaikki Raahen laivat, niin se olis koko
flota".


Vanha Vitolin näin muisteli Raahen mennyttä suuruuden aikaa. Sillä "se
oli semmoinen merifaartti meiän kyläsä, että ei misään".


Tämä olikin totta. Sillä Raahella oli laivoja enemmän kuin millään
muulla Suomen kaupungilla, ja joka vuosi lyötiin uusia. Parhaina
päivinä, siinä 1870 vaiheilla, purjehti Raahen nimissä Suomen vesillä
ja maailmanmerillä kuutisenkymmentä alusta, niistä 29 fregattia ja
parkkia sekä 12 prikiä. Kaiket kesät laivoja tuli ja meni Raahen
rantaan. Joskus sattui 16—17:kin kotilaivaa yhtaikaa Roskan redille,
lisäksi vielä joitakuita "ulkokylien" ja ulkomaan laivoja. Ja tämä oli
komea näky. Silloin Raahenkin satamassa seisoi mastometsä niinkuin
ainakin maailmanhaminassa, ja pienessä rantakaupungissa oli elämää,
Merimiehiä liikkui joukoittain kaduilla, laulut kajahtelivat entistä
voimakkaammin, ja tyttöjen piti joka ilta kiirehtiä tansseihin. Vain
parituhantinen oli rantakylän asujaimisto, mutta satoja parhaita miehiä
siitä riitti maailmanpallon kiertäjiksi, toiset oman kylän laivoilla,
toiset milloin milläkin ulkomaan astialla. Vanha raahelainen oli
oikea merenmies syntyperältäänkin, jo monessa polvessa enimmän osan
elämästään kiikkunut laivankannella. Hyvin hän kelpasikin ei vain
kotilaivaan, vaan mihin maailman alukseen tahansa. Eikä entisessä
Raahessa ollut kuin kaksi kotoista miestä, Penttilä ja Karlund, jotka
eivät olleet merillä käyneet.


Mutta Raahen suuresta merifaartista tuli viimein loppu.


Oli kyllä sitä jo kauan aavistettukin ja pelätty. Isontorin
kokouksissaan jo entiseen aikaan patruunit monesti keskustelivat
rakenteilla olevasta Saimaankanavasta ja päättelivät:


— Niin se käypi meille, että saahaan kauppahommat ja laivat heittää,
kun Saimaankanava saahaan valmiiksi.


Ei vielä sentään käynyt aivan niin kuin Isotori pelkäsi. Tervoja ei
kyllä enää tullut ylimaista niin paljon kuin ennen, eikä etäisen Savon
ukko enää ajanut Raaheen suolanhakuun, joten kaupungin ikivanha suuri
kauppamaa paljon pieneni. Mutta sen sijaan Raahe rupesi yhä ahkerammin
ajelemaan ja ansaitsemaan merillä rahtilaivurina.


Mutta aika ajoi taas Raahen ohitse. Suurien merien vaiheilla asuvat
maailman rikkaat rupesivat rakentamaan suuria rautaisia tulilaivoja,
jotka tuulista välittämättä nokisina ja savuten mennä ryöhäsivät
merien ylitse yhtäkkiä maailman äärestä toiseen. Syrjäinen Raahe ei
pienillä puulaivoillaan, vaikka niissä olikin kuparinen pohja, kyennyt
näiden isoisten kanssa kilpailemaan rahdinajossa, varsinkaan, kun
puulaivojenkin lyöminen entisestään yhä kallistui. Sitten myöskin
rakennettiin rautateitä yhä enemmän, ja nekin ottivat osaa tavarain
kuljettamiseen. Niinpä täytyi raahelaislaivan, joka oli ennen
ajanut vuosittain toistakymmentä prosenttia pääomalleen, lopulta
tyytyä vain muutamaan prosenttiin. Ennättivät Suomeen sitten suuret
puutavaraliikkeetkin sahoineen ja kaikkineen vetäen mukaansa monet
pääomat ja työntekijät.


Vanha merenkävijä Raahe, joka satoina vuosinaan oli rakentanut satoja
laivoja, ei voinut enää lyödä ainoatakaan uutta alusta. Vanha varvikin,
joka viidessä työpaikassaan oli kesät, talvet ahkerasti paukutellut,
jäi seisomaan autiona ja äänetönnä. Viimeisiä laivoja, jotka Raahen
varvista lykättiin vesille 1873—75, olivat Johan Langin Johan Lang ja
Bacchus, Fredrik Soveliuksen Matts August, Lundbergin Norma ja Johan
Fellman sekä Durchmanin Iris, joka entisen Raahen viimeisenä laivana
laskettiin veteen 1876.


Ja vanhat rakkaat, kotirannoilta nousseet laivat, jotka ainakin joka
kolmas vuosi kuin koti-ikävän pakoittamina olivat uineet takaisin
syntymäkyläänsä, tuoden samalla isännilleen rahaa ja rikkautta,
täytyi viimein kannattamattomina kappaleina hukata pois. Monet
komeat merenhalkojat myytiin halvasta hinnasta Norjaan, jotkut taas
raumalaisille tahi ahvenanmaalaisille. Viimeisiä Raahen laivoja oli
1869 rakennettu parkki Amphitrite, joka patruuni Aspegrenin varustamana
kapteeni Himangan komennossa lasketteli 1898 Meksikonlahdelle. Mutta
kesken matkaansa laiva joutui raumalaiselle ja sitten taas jo muutaman
kuukauden kuluttua ahvenanmaalaiselle.


Mutta moni vanha laiva oli aikojen kuluessa virkaheittona vaipunut
kotirannan matalalle. Ruonanojan suupuolessa lepäili Johan Soveliuksen
1819 rakennuttama pikku priki Aurora, ja samalla lahdella ajelehti
kauppias Berghin entinen Neptunus, jonka sitten Marjelin korjasi
polttopuukseen. Kaupungin rantapuolessa makasi hylkynä Hedmanssonin
vanha Minerva ja Reinin pikkuinen Ainet. Vieläkin vanhempien
laivaranien jäännöksiä oli pitkin rantoja, ja vanhoja panttureita vain
nousi esiin sieltä ja täältä. Kotiranta oli tullut monien kotilaivojen
viimeiseksi leposijaksi, vaikka kyllä taas kovin monet olivat saaneet
hautansa vierailla rannoilla ja suurilla valtamerillä.


Meriliikkeen loppuessa joutui Raahen suuri merikansa kuiville,
maajalkaan. Vanhat meriläiset jäivät kotikylille, mutta monet nuoret
jatkoivat merenkäyntiään ulkomaiden laivoissa, kunnes hekin aikaa
myöten vähitellen koteutuivat. Jos koteutuivatkaan. Sillä varsin
monet Raahen pojat ovat kerran lähdettyään jääneet ikipäiviksi sille
tielleen, useat hävinneet kerrassaan tietämättömiin, milloin kokonaisin
laivakunnin, milloin yksitellen. Toiset taas ovat vierailla mailla
löytäneet sopivan olinsijan, Ruotsissa, Hollannissa, Englannissa,
Ameriikassa. Saattaapa raahelaista perua tavata aina Austraaliasta asti.


Kotikylälle jääneet ja kotiin palanneet meren äijät ovat joutuneet
toinen toisensa jälkeen hautaan. Mutta vielä on entisestä meriväestä
rippeet jäljellä. Saisi heistä ainakin yhden laivan, jopa täysirikisen
fregatin besättningin, jos nostettaisiin flaku vanhan sjömanshuusin
katolle. Olisi vanha kapteeni, oikein lunaarilaskelmiin perehtynyt
valtamerien kävijä, päämieheksi, olisi styyrmanni ja konstikin, olisi
hyvä Ulkolaisissa laivoissa palvellut stuuvartti sekä kokki. Sitten
riittäisi kyllä timpereitä ja puosu ja sekä matruuseja, niin ettei
tarvitsisi mönsträtä ainoatakaan renkiä jummanniksi, eipä ottaa vähän
kokeneita lätmatruusejakaan. Ja takaavat vanhat karhut kapteenista
alkaen, että laiva seelaisi yhtä komeasti kuin ennenkin. Jaksaisivat
äijät vielä kaahaista mastoonkin, ja raskaita purjeita hiissattaisiin
kuin nuoret meripojat, varsinkin jos Oravan ja Vitolinin Matti Aukustit
olisivat laulaen yllyttämässä:


    "Meripoika kun merta seelailee,
    huu veiju vei…"


Vanha veri läikähtää vanhoissa kuivettuneissa suonissa ja vanhat
muistot nousevat esiin. On siinä ukkoa sellaistakin, joka "ei ole
koskaan kivikaria kontannut" sekä sen näköistä, jolle "vesi on kuin
velimies", ja taas poikia, jotka eivät "paatisa pelkää, vaikka se
kuinka heiluis", mutta keikkuvissa kärryissä on luonto heti pois; on
äijiä, jotka vesillä kyllä osaavat kulkea kiertäen kaikki kivet ja
karit, vaikka metsässä tuota pikaa pyörähtävät sekaisin. Ja jonkun
iänikuisen merenkävijän koura on vanhanakin yhä merimiehen koura:
peukalon ja etusormen välihankurassa tuntuu vieläkin hiissausköyden
sija.


Merimiehiä ukot ovat vieläkin, vaikka ovatkin kokonaan kuivan
maan eläjiä, ahertaen kuka missäkin pikku toimessa; maalarina,
vahtimestarina, kalamiehenä, "pressujen" ompelijana. Pieni talo,
entisinä meripäivinä meren säästöillä rakennettu, on melkein joka
ukolla, perunamaa ja vanha muori, joka nuorina päivinään enimmät
ajat yksin istuttuaan nyt ukon kanssa kaksin jakaa vanhuuden päiviä.
"Tupakkirahoja" juoksee usealle merimiesten eläkekassasta, ja moni
pienen pirtin eläjä saa vuorineuvos Lagerlöfin miljoonarahastosta
avustusta, jotkut parituhattakin vuodessa. Jollakulla vanhalla vaarilla
on pirtissään sänky "lojokoijana", uuni, jonka lämmintä kylkeä vasten
saattaa seisoa kojottaa, "kojokoijana" sekä pihalla iso nojauskivi,
"nojokoijana". Mutta muuan kaikkein vanhimmista vaareista elää taas
uudelleen laivankannella: entisenä konstina hoitelee avainkimppua, muka
laivan ruokasäiliön avaimina, ja ahkerasti hankailee vaaterievulla
uunin kylkeä ollen laivaa pesevinänsä. Ja "engeskasuolalla" entiseen
merelliseen tapaansa ukot joskus vieläkin ajavat tautejaan pois.
Vanhaan hyvään tapaan ukot käyvät kirkossa ahkerasti, muutamat miltei
joka pyhä istuvat omalla tutulla paikallaan, jotkut huonokuuloiset
kiipaisevat lehterille ihan saarnatuolin korvaan. Sieltä täältä muiden
joukosta vain hohtaa vanhan merenkävijän harmaja tukka. Vanhoja
mereltä tuotuja kirjoja ukot vieläkin "stuteeraavat" pyhien kirjojensa
rinnalla. Mieluista on katsella yksin vanhaa merimieskalenteriakin,
jossa on merkittynä m.m. "kaikki konsulaatit, merimieskirkot, ynnä
syönti- ja juontipaikat". Ja vielä mukavampi on tutkia "Säiklopediiaa"
(Everybody's Pocket Cyclopaedia), jossa selvitetään kaiken maailman
asiat ja viisaudet, sellaisetkin kuin "kaikki pääkaupungit mitä
maailmasa on", ja "asuransit" ja "insuransit" ja "kaikki apteekin
alkuaineet alfapeetin jälkiin" ynnä "ensimmäinen veitti tehty
Englannisa 1563". On siinä "puolet toktorikirjaakin", sekä vielä
mainittu "jumalan nimi, se pyhä nimi 48:lla eri kielellä".


Meriliikkeen viimeisiänsä viettäessä vaipuivat hautaan viimeiset
patruunitkin. Nousi uusi sukupolvi, joka ei enää paljoakaan tietänyt
merestä eikä isäpatruunien suuresta meren- ja maankäynnistä, tulipa
tullista uutta sukukuntaakin, sellaisia "toispuolelaisia" sekä
"hälläuuniherskapia", jotka eivät ymmärtäneet merestä mitään, enempää
kuin oikeasta Raahestakaan, vaan rupesivat limppu kainalossa katuja
astellen häpäisemään hyvää kaupunkia, Samassa matkassa saapuivat toiset
puhtaan meren ja suurien haminain häpäisijät, tulilaivat, sellaiset
kuin Österbotten, Oulu, Tornio, Jakobstad, Döbeln ja Necken sekä muut
siivottomat nokiruuhet. Tervahovin möljään ne vain ajoivat, ja henki
kurkussa hälläuuniherskapi riensi niitä ihailemaan ja niillä ajelemaan.
Mutta kunnon merimies ei niihin kehdannut jalallaan astua, eikä pitänyt
höyrylaivan rähjyisiä nuohoojia oikeina merimiehinä.


Lopulta enää vain jotkut vanhat rouvat, harmaapäiset merimiehet ja
merimiesten muorit jäivät muistamaan ja kaipaamaan entistä merenkävijää
Raahea, joka kaikessa pienuudessaan kumminkin oli ollut suuri ja
toimellinen. Monesta heistä on koko nykyinen elämä kuin epätodellista
unennäköä ja varjojen vaeltamista verrattuna entiseen aikaan, jolloin
vanha Raahe valvoi, oli virkeä ja jaksoi tehdä täysinäisiä päiviä.


Varjojen valtakunnassa vaeltaa edesmennytkin vanha Raahe. Kaikkein
vanhin kansa, Kemi-Heikistä ja muista hyvistä porvareista aina pieneen
pirtin eläjään asti, lepää Kirkonmäessä keskellä kotikyläänsä. Muutamat
valiohenkilöt vain ovat saaneet olinsijansa kaikkein turvallisimmassa
kätkössä, itse kirkon lattian alla. Siellä ennen makasi "pappejakin
alttarin alla krajit kaulasa ja nimet päällä". Moni arvokas porvarikin
on siellä saanut majansa, kuten Åke Blackman ja Johan Kröger. Vanhan
kirkon mukana näiden valittujen vainajien pyhitetty lepokammiokin
hävisi. Muu seurakunta taas sai oman maansa kirkon ulkopuolella,
harmaan kiviaidan ympäröimässä vainajien pellossa. Hyvä oli siinäkin
levätä. Aina määräajoin kirkon pyhäkellot soivat ihan vieressä,
ilmoittaen viikko viikolta kuin tunninlyönteinä maanalaiselle
kansallekin ajan kulumisen ja tuomiopäivän lähestymisen. Hävinneet ovat
jo melkein kaikki haudat ja hautamerkit, ja entinen kansa on muuttunut
samaksi maaksi ja mullaksi kirkkokumpunsa kanssa. Viheriä nurmi omine
kukkineen sekä hiekkakäytävät, joita myöten jälkipolven Raahe käy
uuteen, vanhan puukirkon sijoille nostettuun kivitemppeliinsä, kattaa
vanhankansan valtamaata. Vain muutamien hautojen kiviset merkit,
pystypatsaat tahi vankat lepopaadet, ovat kestäneet ajan kuluttamisen.
Niinpä makaavat kirkon tyvellä kaupungin vanhat hyvät pormestarit,
Henrik Corte ja Carl Mentzer sekä entinen suurpatruuni Baltzar Freitag.
Alempana kiviaidan vierimailla ovat levolla jo aikoja edesmenneet
patruunit, vanha Matti Sovelius, ensimmäinen Johan Frieman ja Abraham
Montin. Kivien kirjoitukset kertovat lepomiehistään. Pormestari Corten
vanhassa ränsistyneessä lepopaadessa, joka 1907 laitettiin uudelleen,
luetaan: "Här Ligger Begrafven Den Fordom Ehreborn och Vählachtade
Heinrich Corte Borgmestare i Brahestad Och Befalningsman Öf Sahlo Socn
Hvilken Dödde Åhr 1680 Med sin K. Hustru Christina Forbus Död 1660.
D.M. Begraf Der A.S.K. Barn och Barnabarn".[57]


Aikojen kuluessa, kansan kasvaessa, pieni Kirkonmäki kävi ahtaaksi yhä
uusien vainajien pyrkiessä siitä osille. Viime vuosisadan alkupuolella
katsottiinkin kaupungin uudeksi kalmistoksi suuri vainio Etelän
maantien varresta Mettalaan mentäessä. Siellä olikin kyllä sijaa
suurellekin joukolle. Ensimmäiseksi vainajaksi uuteen peltoon joutui
vanha Haaralan ukko, päästen siten kalmiston vanhimmaksi. Ruvettiinpa
pian koko hautausmaata nimittämään Haaralaksi. Mutta ensi aikoina
monet vanhat eivät mitenkään olisi halunneet joutua lepäämään Haaralan
vainiolle, vaikka se olikin jumalansanalla siunattu. Se tuntui kolkolta
ja vieraalta, koska se oli kovin kaukana kirkosta sekä kaupungin
ulkopuolella. Kirkonmäellä olisi saanut levätä omiensa seurassa, ja
yhdessä oikean Raahen kanssa nousta tuomiolle, mutta Haaralassa joutui
kokonaan vanhan tulliaidan taakse, vieraaseen maaperään ja miltei
muukalaisten joukkoon. Olipa joku vanhus niin äkäinen, että uhkasi
tulla kynsimään silmät päästä, jos hänet ajetaan Haaralan pellolle.


Mutta vähitellen Raahe koteutui uuteen kalmistoonsa, kun sinne yhä
vuosi vuodelta vietiin levolle vanhaa ja nuorta, niin että Haaralaankin
viimein keräytyi edesmenneiden raahelaisten pieni seurakunta. Haudoille
istutetut puutkin nousivat aikuisiksi yhtyen tiheäksi kalmalehdoksi,
jonka hiljaisessa suojassa seurakunta sai olla rauhassa. Vaikka Haarala
olikin tulliaidan ulkopuolella, tuntui se silti jo olevan samaa
kaupunkia sekä osa oikeata Raahea. Kunnon kaupunkilaisen sopi kyllä
päivätyönsä päätyttyä lähteä sinne levolle. Joskus vain näkymättömien
henkien meno häiritsi rauhaa, niin kuin ainakin oikeassa vainajien
maassa, johon muotoa katsomatta kootaan samaan sarkaan kaikki kansa.
Vanha kalma sai sielläkin pian sijansa tarttuen joskus kalmistossa
kävijäänkin, ja kirkonväki asettui sinne vainajain seuraan. Toisinaan
siellä väki liikkui, niin että koko hautausmaa humisi. On väliin kuultu
kovaa tohinaa ja nähty oksien karisevan puista, vaikka on ollut aivan
tyyni. Joskus yöllä on kalmistossa nähty vanhan naisen kummallisissa
kauhtanoissa kuuppailevan, joskus on sieltä niinkuin tyhjä olento,
pitkä valkea haamu, lähtenyt astelemaan öistä kaupunkia kohden. Olipa
kerran taas komea, mustiin puettu, mustaviiksinen herra tarttunut
tanssihaluiseen tyttöön, käytellyt häntä käsipuolessaan pitkin
kaupungin katuja sekä viimein lähtenyt viemään Haaralaan. Kauhistunut
tyttö oli huutanut Herraa Jumalaa, ja silloin mustaviiksinen oli
kadonnut kalmiston metsään, niin että vain koninkoipi oli kopissut.


Satakunta vuotta Raahe on jo asuttanut Haaralaa. Sinne isäinsä tykö
on koottu kaikki "meiän kylän" suuruuden päivienkin isot ja pienet.
Ken on tutustunut entisiin suurpatruuneihin, meriläisiin sekä muihin
edesmenneisiin raahelaisiin, voi astua tänne kaupungin kalmalehtoon,
kulkea patsaalta patsaalle ja lukien tuttuja nimiä saada kuin
päätössanat ja loppupisteen heidän tarinaansa. Tuossa tumman kuusen
suojassa lepää tuima Matti patruuni, tuossa leveän kummun alla komea
komerssi, tuolla ovat vanhojen Fagervikien lepo kivet; tuolla taas
Saksasta saapuneiden Freitagien viimeiset nukkuvat lepopaatensa alla ja
tuolla Langien jälkimmäiset sekä vanha Zachris Franzén. Löydämme tuolta
tulimyllyn rakentajan Lundbergin leposijan sekä Durchmanien haudan.
Samoilla mailla Möllerin pappa ja mamma makaavat kaksine poikineen
kipsienkelten suojassa, ja tuonnempana tupakkatehtailija Leufstadius
jälkeläisineen sekä toimekkaat Fellmanin veljekset vierekkäin heidän
itse tuumalleen määräämissään hautasijoissa. Yhä vain toisia kuultuja
nimiä pilkahtaa, ja kylmät patsaat nostavat esiin aina uusia kohtaloita
menneiltä päiviltä. Kaikki ovat samaa tuttua väkeä, joka entisinä
päivinä eli ja ahersi pienessä rantakylässään, kävi kauppaa ja kulki
merta enemmän kuin kukaan, matkusti kaukaisillakin vierailla mailla,
mutta parhaistakin vieraista kotiin palatessaan aina arveli, että
kotikylä on sittenkin kaikista parhain ja kaunein. Ja omaan kotipeltoon
oli kaikkein onnellisinta päästä levolle.


Samassa järjestyksessä kuin kansa asui kaupungissaan, isot keskimailla
sekä meritullin vieressä ja pienet laitapuolissa, vainajatkin
asuttivat Haaralan hautausmaan. Länsiportille, pääveräjälle sekä
siitä lähtevälle valtakäytävälle, asettuivat patruunit, ja muut isot
kahta puolta, laitakaupungin joutuessa syrjäseutuihin. Sinne tänne
vain jokunen paattiskippari, toimekas timperi tahi merimies pääsi
pystyttämään vaatimattoman asentopuunsa parempiosaisten välimaille.
Muuten patruunien ja laitakaupungin välisen lepokentän valtasivat
kristillisessä järjestyksessä merikapteenit, pienet porvarit ja
käsityöläismestarit sekä muut senkaltaiset arvomiehet.


Komeiden, kiiltäviksi hiottujen kivien alla parhaat porvarit makaavat,
ja kultaiset kirjaimet heitä mainitsevat. Kaksin ja kolmin, viisin,
kuusinkin muistokivet seisovat vieri vieressä saman suvun lepokentällä,
joukossa valkeita marmoriristejäkin. Soveliusten valtamaalla, tummassa
kuusikossa, on kokonainen musta patsaisto, jonka pystyimpänä kohoaa
korkea, makaajansa medaljonkikuvalla koristettu komerssinpylväs. Kautta
tiheän kalmametsistön seisoo muistomerkkejä, pystykiviä, lepääviä
paasia, rauta- ja puuristejä. On joukossa jokunen suuri koristeltu
valkea marmorilaattakin, jonka joku merikapteeni on aina Italiasta
saakka tuonut hautaansa varten.


Mutta hautausmaan perällä, itälaidalla, on avonainen, puuton ja
pensaaton alue. Tämä pitkää heinää sekä punaisia horsmia, valkoisia
angervoja ja tuoksuvaa apilaa kasvava kenttä on etupäässä vanhojen
merimiesten maa. Nimetönnä, unohdettuna, lepää siinä sama päävoima,
joka lähinnä jumalantuulia, hiissaten purjeita ja seisoen ruorissa,
vei raahelaisten laivoja merien yli maanäärestä toiseen. Mutta vain se
väki, jota kohtalo auttoi voittamaan kaikki merien myrskyt ja kuumien
maiden tappavat taudit ja muut turmanpaikat, on päässyt tänne omaan
nurkkaansa lepäämään ja — unohtumaan, suuren osan tuhoutuessa maailman
matkoilla ja joutuessa myös unohduksiin. Vain muutamat tuulenpuremat
harmaat puuristit, jotka joskus köyhyydessään koettavat mukailla
rikkaiden marmoriristejä, seisovat köyhän pajupensaan suojassa, taikka
nousee heinikosta ruosteinen, sateiden huuhtoma, päivän polttama
rautapelti, joka entisten seppien takomassa kierrevarressa monine
rautakoukeroineen kallellaan seisoen yksinäisenä valittelee ja kitisee
tuulen käsissä. Ei saata hautamerkki enää ilmoittaa lepääjänsä nimeä,
eikä puhua mitään muutakaan hänestä, vain ristin ulkonäkö viittaa viime
vuosisadan 60—70-luvuille.


"Här hvilar"[58] on tavallisesti vanhan patruunin patsaassa tekstin
alkusanoina, taikka myös:


    "Här under förvaras


    jordiska lemningarne…"[59]




Ja lopuksi on joku sopiva värssy tai lause, esim.: "Frid vare öfver
hennes stoft".[60] Nuorena kuolleen kauppaneuvos Zachris Franzénin
vaimon, Johanna Langin, hautapatsaassa sanotaan:


    "Tyst hennes korta vandring var,


    Hon lifvets flärd förstod försaka.


    Kärt hennes minne lefver qvar,


    Hos mor och vänner, barn och maka".[61]




Toimekas ja miehekäs patruuni, Johan Lang, Zachris Franzénin appiukko,
on saanut hautapatsaaseensa itse runoilijapiispan, F.M. Franzénin
laatiman lauselman:


            "Ej Glans men Kärna


                Af Mannavett


         Fornåldrig Borgensmanna Dygd


               Utmärkte i Orten


               JOHAN LANG".[62]




Mutta laitapuolien halpojen puuristien ja rautapeltilevyjen kirjoitus
alkaa sanoilla: "Täsä Lepää", taikka: "Tämän alla lebä", ja loppuun
tahi takasivulle on liitetty joku raamatunlause tahi värssy vanhasta
rakkaasta virsikirjasta. Niinpä luetaan jossakussa patsaassa;


    "Me olem' tääll' menos' turhas',


    Mutt' hän on hyvässä turvas'.


    On kunnias', ei missään pilkas',


    Paistaa kuin aurinko kirkas".




Ja toisessa taas huokaillaan:


    "Juur' hartaast' maailmast' tästä


    Pois halaan luopua.


    Ja kaikest' pahast' päästä,


    Ain' iloon joutua,


    Mä tahdon tykös tulla,


    Ja menoo riemullist'


    Tykönäs taivaas' kuulla,


    Jo joudu Jesus Christ'".




Kolmannessa lausutaan jälkeen jääneille omaisille:


    "Siis laatkaan kyynel vuotamasta,


    Ei sovi surra hurskaan kuolemasta,


    Kuoleman kautta Jumala auttaa,


    Omansa täältä taivaaseen saattaa".




Ja vanha monien myrskyjen kulkija merimies saattaa tänne päästyään
huoahtaa:


    "Mä pääsen tyyneen rantahan


    myrskyistä jotka pauhaa".




Tämä sama suuri Manalan sarka vartoo Raahen vielä elävää merikansaa
sen jo kohta sinne joutuaksensa edelläkävijäinsä vierustovereiksi.
Kohta viimeisenkin meren vanhimman pitkä vahti päättyy, tuntilasi
juoksee viimeisen kerran tyhjiin, malmikello helähtää hänellekin ja
purraamamies huutaa: "I Guds namn… åtta glas".


Silloin on vanhan Raahen merellinen tarina päättynyt, pitkä tarina
pienestä Pohjanperän kaupungista, joka "aina seelasi", ajaen
päiväpaisteet, tuulet ja myrskyt melkein kuin itse "Flain Töttsmanni".
Eikä sen jälkeen enää yksikään suu osaa muistella vanhaa oikeata
Raahea, "meiän kylää", joka oli merkillisempi kuin mikään muu paikka
maailmassa. Vain vanhat talot, muutamat kummittelevat rakennukset,
"Pöpö-pykningit" ja muut senkaltaiset, ja Katinhännän pikkuiset
viheriäsilmäiset pirtit sekä kalmiston äänettömät patsaat viittaavat
menneisiin päiviin. Suuri merikin, joka aikoinaan läheisenä ystävänä
sulki koko kaupungin kierrokseensa, on vetäytynyt pois ja hylännyt
kasvattinsa, joka niinikään on suuresta vanhemmastaan luopunut.


Vanha Raahe asuu silloin vain kalmiston mullissa, odottaen suurta
hetkeä, jolloin "meri antaa ylös kaikki kuolleensa ja ruostuneet
ankkurinsa".


Viiteselitykset:


[1] Kuoli pakomatkalla. Kuollut pakomatkalla vaimoineen… kuollut
paossa vaimon ja 4 lapsen kanssa.


[2] Rakas Junnu, älä lyö niin kovasti.


[3] Hyväksytään, hyväksytään.


[4] Jumalalle kunniaksi ja hänen P. Seurakunnallensa kaunistukseksi
ovat tämän kaupungin raatimiehet, kunnianarvoiset ja hyvin arvokkaat
Hans Färbus ja Lars Kranck antaneet reunustaa tämän ikkunan itselleen
ja jälkeentulevaisillensa muistoksi Vuonna 1760.


[5] H. Impivaaran mukaan (Raahen Sanomat 6.11.1913).


[6] M.A. Oravan muististaan sanelema. Vert. vanha virsik. 321.


[7] Mamsellikoulujen toiminta-aika H. Impivaaran mukaan. Ks.
Historiall. tutkimuksia J.R. Danielson-Kalmarin kunniaksi 7.5.1923, ss.
199—235.


[8] Vert. Kaarle Kauppila, Sofia Lybecker ja hänen koulunsa.


[9] Toukok. 1 p.


[10] Hän rakastaa, sydämestä, tuskalla, hiukan, ei yhtään.


[11] Variksenmarjoja.


[12] Oletko tyytyväinen naapuriisi?


[13] Niin, Amanda, hän oli kaunotar… enkä minäkään ollut ruma.


[14] Kummit muistakoot velvollisuutensa.


[15] Mamselli Janica Frieman suvaitsisi läsnäolollaan kunnioittaa
edesmenneen äitini maahanpaniaisia, tiistaina 17 p. huhtik. 1855 kl. 4
j.p.p. M.A. Sovelius. Sekä viettämään iltaa.


[16] Hyvää päivää… Tervetuloa.


[17] Milloin veli matkustaa?


[18] Ei. Se joka ensin tulee myllyyn, saa ensin jauhattaa.


[19] Kuule, mamma! Pitääkö (tähän) kirjoittaa pyöreä u tahi avonainen u.


[20] Lehmillä Kuopioon. Kur, kursläde = kuomu, kuomureki.


[21] Minä en tahdo nähdä.


[22] Iltarumpu soi.


[23] Mamselli C. Heickelliä pyydetään loppiaistanssiin 1849 kello 7
j.p.p. Hra Girsénin Salonkiin.


[24] Ei mitään järjestystä.


[25] Sattui niin ikävästi, että ennätimme jo syödä, mutta juodaan
toppakahvit, niin se on yhtä hyvä kuin päivällinen.


[26] Vaihdetaan taitoja.


[27] Jaloa puhtaine hyveineen surraan syvästi seuduillamme.


[28] Sinä taivaan lahja, tuota iloa ja lohtua isälle ja äidille elämän
syksynä.


[29] Kätesi omaani hellästi painan, ja sanarikkaankin kielen olen
sentään unohtanut.


[30] Amor on hupsu, emme häntä usko, Bacchus on viisas, juodaan pohjaan!


[31] 30 p:nä tulivat engelsmannit tänne ja polttivat, he tulivat kl. 4
j.p.p. pistivät tuleen 4 suurta laivaa varvissa, useita satamassa y.m.,
oli erittäin kaunis päivä.


[32] H. Impivaaran mukaan.


[33] Tiedot suvun vanhimmista jäsenistä H. Impivaaran mukaan.


[34] Tiedot suvun vanhimmista jäsenistä H. Impivaaran mukaan.


[35] H. Impivaaran mukaan.


[36] H. Impivaaran mukaan.


[37] Huonointa mitä on.


[38] Myynyt voin muille, ei mitään luottoa.


[39] Puhuu paljon, pitää vähän.


[40] Pieni veijari, ei enää luottoa.


[41] Huono asiakas ilman luottoa, velkaa ystävälleni Sundströmille 25%
yli talonsa arvon.


[42] Ei mitään luottoa, ajetaan pois.


[43] Lurjus, ei anneta mitään ei takuilla eikä ilman.


[44] Pettänyt Kalajoen markkinoilla… ei mitään luottoa enää. Heittiö
— ja lurjus, ajetaan pois.


[45] Kuinka teillä on?


[46] Laskekaa uudestaan.


[47] Suomi-nimessä lähde Suomen satamasta, kynnä merta ja ole
onnellinen, älä viivy kauan matkallasi. Joka hyvin soutaa, hän saa
tuloa.


Suomessa, täällä ylhäällä Pohjolassa, antaa maa niukasti
viljelijälleen. Etsi satoa sieltä, missä sitä on saatavana, vieraalla
rannalla, Suomen maalle.


[48] Hanhenkaula (Lepas anatifera), siimajalkaisiin kuuluva
meriäyriäinen.


[49] Mitä me teemme juopuneelle seelarille, vetäistään, pojat,
vetäistään! Ja mitä me teemme juopuneelle seelarille, vetäistään,
pojat, vetäistään!


[50] Feffa yritti sanoa: Run away, russian ship. Finland yes. (Juoksee
pois, ryssän laiva. Suomi on).


[51] Jumala minua auttakoon.


[52] Pyöriäinen (Phocaena communis).


[53] Flying Dutchman = Lentävä Hollantilainen.


[54] Sahahai.


[55] Ruots. sköldpadda.


[56] Runo Lauri Pyyn kirjoituksesta Kyläkirj. Kuval., A. sarja, 1914,
siv. 189.


[57] Tässä makaa haudattuna muinoin kunnianarvoisa ja hyvinkunnioitettu
Henrik Corte, Raahen Pormestari ja Salon pitäjän nimismies, joka kuoli
vuonna 1680, ynnä R. vaimonsa Christina Forbus, kuollut 1660.


[58] Tässä lepää.


[59] Tämän alla säilytetään maalliset jäännökset…


[60] Rauha hänen tomullensa.


[61] Hiljaista oli hänen lyhyt vaelluksensa, hän ymmärsi kieltäytyä
elämän turhuudesta. Rakkaana säilyttävät hänen muistonsa äiti ja
ystävät, lapset ja puoliso.


[62] Ei pinta vaan ytimekäs miehekkyys, muinaisaikainen kansalaiskunto
saattoi paikkakunnalla tunnetuksi Johan Langin.

